
MOTTO: 

"Reptilele sunt respingătoare din pricina răcelii corpului 
lor, a culorii lor morbide, a scheletului cartilaginos, a atingerii 
lor  dezgustătoare a  înfățişării fioroase, a privirii 
amenințătoare, a mirosului lor pătrunzător, a țipătului gâjâit, 
diavolesc, a plăcerii lor de a viețui în putreziciune şi a 
veninului lor neiertător. De aceea, poate, Creatorul nu şi-a 
dat frâu liber strădaniei de a zămisli prea numeroase astfel de 
făpturi... " 

LINNAEUS, 1797 


"Nu se poate construi inginereşte o nouă formă de viață" 
ERWIN CHARCGAFF, 1972 


INTRODUCERE 
Incidentul InGen 


Ultimele decenii ale secolului XX stau mărturie pentru 
aviditatea ştiinţei de a acumula venituri nebănuite de pe 
urma unei acțiuni de proporţii uluitoare: comercializarea cu 
orice preţ şi cât mai rapid a produselor inginereşti genetice. În 
scurtă vreme, această activitate s-a extins într-atât (dar s-au 
aflat aşa de puţine despre ea?!), încât amploarea şi 
dimensiunile sale sunt greu de bănuit. 

Se pare că biotehnologia ar putea într-adevăr să deschidă 
părțile celei mai mari revoluții din istoria omenirii. La sfârşitul 
acestui deceniu, se prevede că realizările sale vor lăsa cu mult 


în urmă energia atomică şi computerele, cu toate aplicaţiile 
respective, ce deocamdată ne folosesc nouă atât de mult, în 
viața de zi cu zi. După părerea unui observator, "biotehnologia 
va transforma fiecare aspect al vieții omeneşti: îngrijirea 
medicală, mâncarea noastră, problemele de sănătate, modul 
de a ne petrece timpul liber, ba chiar şi trupurile noastre. 
Nimic nu va mai fi ca până acum. Pur şi simplu va schimba 
cu totul fața planetei acesteia". 

Însă revoluţia biotehnologică diferă în trei puncte 
esențiale de transformările ştiinţifice tradiționale. 

În primul rând, prin promovarea sa la scară largă, 
America a intrat în epoca atomică prin strădania unui singur 
institut de cercetări, cel de la Los Alamos. În era computerelor 
a ajuns prin eforturile câtorva zeci de companii. 

Dar în domeniul biotehnologiei se fac astăzi cercetări în 
mai mult de două mii de laboratoare, numai în America. Cinci 
sute de corporaţii cheltuie câte cinci miliarde de dolari pe an 
pentru această tehnologie. 

În al doilea rând, mare parte din aceste cercetări asidue, 
sunt făcute de nesăbuiți sau veleitari. Scopuri precum 
mutațiile genetice operate pe păstrăvul auriu pentru a spori 
vizibilitatea acestuia în apă, sau obţinerea de copaci cu 
trunchiuri pătrate în vederea prelucrării mai uşoare, ori 
injectarea de celule aromate pentru ca pielea celor dornici de 
asta, să aibă în permanenţă mireasma parfumului favorit, pot 
părea doar simple glume, însă de fapt, lucrurile nu stau deloc 
aşa. Adevărul este că aplicaţiile biotehnologiei în ramurile 
tradiționale ale industriei supuse capriciilor modei (precum 
cosmeticajsau pentru facilitarea altor activităţi, fac obiectul 
unor preocupări tot mai intense pentru detectarea efectelor 
nebănuite ale acestei noi şi puternice tehnologii. 

O a treia problemă este faptul că toată această muncă de 
cercetare este nesupravegheată. Nimeni nu o controlează 
efectiv! Nici o lege federală nu îi impune anumite norme. Nu 
există o politică susținută pentru acest domeniu, nici în 
America şi nici altundeva în lume. Şi datorită faptului că 


produsele biotehnologizate se pot afla în cele mai vaste sfere 
de activitate, de la medicamente până la îngrăşăminte şi 
zăpadă artificială, o politică inteligentă,  prudentă, 
atotcuprinzătoare, este şi foarte greu de promovat. 

Însă cel mai îngrijorător este faptul că nu există nici un 
factor de control nici chiar în rândurile savanților. Este de 
reținut că, aproape fiecare om de ştiinţă din domeniul 
bioingineriei genetice este în acelaşi timp implicat şi în 
comercializarea produselor acesteia. Nu se poate afla deci nici 
un observator obiectiv. Fiecare îşi urmăreşte interesele. 


Comercializarea realizărilor biologiei moleculare este cel 
mai uimitor eveniment din punct de vedere etic, din toată 
istoria ştiinţei mondiale, iar amploarea pe care a luat-o s-a 
programat cu o viteză fără precedent. De patru sute de ani, 
încă de la Galileo Galilei, ştiinţa a fost considerată o 
modalitate de cercetare liberă şi inofensivă a creaţiilor naturii. 
Dintotdeauna, învățații au nesocotit, prin ştiinţa lor, hotarele 
strâmte ale ţărilor, ţinându-se departe de interesele efemere 
ale politicii şi chiar de războaie întregi. Tot timpul, cărturarii 
s-au răsculat numai studiului pe ascuns şi chiar s-au simțit 
jigniți de ideea de a obţine patente pentru descoperirile lor, 
căci considerau că ei lucrează în folosul întregii omeniri. Şi, 
într-adevăr, multe generaţii la rând, descoperirile savanților 
au fost încununate cu acea aură a dezinteresului material. 

Când, în anul 1953, doi tineri cercetători englezi, James 
Watson şi Francis Crick, au descifrat structura ADN-ului, 
munca lor rodnică a fost declarată drept un mare triumf al 
spiritului uman, al năzuinței de secole a tuturor minților 
luminate, de a înțelege universul prin prisma ştiinţei. Şi, 
bineînțeles, se prevedea că şi această descoperire avea să fie 
trecută în seama folosului omenirii. 

Ceea ce însă nu s-a întâmplat. Treizeci de ani mai târziu, 
aproape toţi colegii de breaslă ai lui Watson şi Crick erau 
angajați în activităţi cu totul diferite celor bănuite la început. 


Studiul în domeniul geneticii moleculare devenise dintr-odată 
o afacere prosperă, ce promitea multe miliarde de dolari, iar 
originile acestor tranzacţii propriu-zise nu au putut fi 
detectate înainte de 1953, dar s-au descoperit dovezi de 
necontestat ale existenţei lor în aprilie 1976. 

Aceasta este perioada în care a avut loc o vestită întâlnire 
de afaceri, în cadrul căreia Robert Swanson, un întreprinzător 
fără scrupule, a luat legătura cu Herbert Boyer, recunoscut 
profesor de biochimie la Universitatea din California. Cei doi 
au convenit să înființeze o societate comercială care să 
valorifice produsele obținute în urma aplicaţiilor tehnicii 
genetice a lui Boyer. Această nouă companie, Genentech, a 
ajuns curând cea mai mare şi mai prosperă întreprindere de 
profil. 

Şi, dintr-odată, parcă toată lumea a început să-şi 
dorească să se îmbogăţească prin această metodă. Înființarea 
de noi astfel de societăți era anunţată în presă aproape 
săptămânal, iar oamenii de ştiinţă se zoreau care mai de care 
să îşi ofere serviciile în domeniul cercetării genetice. Prin 
1986, cel puţin trei sute şaizeci şi doi de cercetători, inclusiv 
şaizeci şi patru de la Academia Naţională erau trecuți deja pe 
ştatele de plată ale firmelor biotehnice, cu funcții de consilieri 
ştiinţifici. lar numărul celor care dețineau poziţii-cheie sau 
posturi de răspundere era chiar cu mult mai impresionant. 

Este însă absolut necesar să specificăm condiţiile în care 
a apărut această schimbare radicală a atitudinii 
cercetătorilor. 

În trecut, învățații, în detaşarea lor, priveau munca de 
cercetare într-un sens vădit elitist. Goana după profit o 
socoteau dincolo de orice interes intelectual, deci potrivită 
numai băcanilor ambițioşi. Chiar şi în zilele noastre, în 
laboratoarele unor companii prestigioase, precum Bell sau 
IBM, cercetările în folosul industriei erau efectuate de 
specialişti care nu putuseră obţine în nici un fel vreo funcție 
în mediul universitar. Aşa că atitudinea savanților de carieră 
a fost de la bun început declarat critică în ceea ce îi privea pe 


practicieni, precum şi față de aplicaţiile în domeniul 
industrial, în general. Acest conflict de lungă durată îi scotea 
deci pe universitarii recunoscuţi de toată lumea, din sfera 
molipsitoare a intereselor industriale şi financiare. Şi ori de 
câte ori se isca vreo discuţie având ca temă probleme 
tehnologice, savanții cei lipsiți de porniri materialiste 
dezbăteau subiectul la cele mai înalte nivele. 

Însă această stare de lucruri nu mai este actuală. Pentru 
că în prezent numai câţiva specialişti în biologie moleculară, 
şi tot atât de puţin numeroase institute de cercetare, încă nu 
s-au integrat propriu-zis în această zonă comercială. Dar, 
oricum, e limpede că s-au dus vremurile de demult. 
Cercetările în domeniul geneticii continuă şi încă într-un ritm 
mai susținut decât oricând. Atâta doar că totul se face în cel 
mai mare secret, în grabă şi, evident, pentru profit. 


În aceste condiţii propice, era aproape inevitabil ca o 
companie de viitor precum Internaţional Genetic Technology, 
Inc., din Palo Alto, să nu se impună în scurt timp. Tot atât de 
puțin surprinzător este şi faptul că în acele momente de 
răscruce pentru genetica mondială, rezultatele cercetărilor nu 
aveau să se facă publice, cu nici un preț. La urma urmei, 
experimentele de la InGen erau făcute în taină; incidentul care 
va fi relatat în continuare s-a petrecut în cel mai îndepărtat 
ținut al Americii Centrale şi, în plus. nici măcar douăzeci de 
oameni nu au fost de față în momentele acelea. lar dintre 
aceşti martori, doar câţiva au supraviețuit întâmplărilor. 

Chiar şi după ce totul a ieşit la suprafață, iar companiei 
International Genetic Technologies i-a fost întocmit un dosar 
penal pe baza articolului 11 din normele de protecţie a 
mediului înconjurător, la Tribunalul din San Francisco, pe 
data de 5 octombrie 1989, procedura în cauză a reținut 
uimitor de puţin atenţia presei. Căci părea totuşi un fapt 
destul de puțin bătător la ochi: InGen era cea de-a treia mică 
societate americană pe profil bioenergetic care dădea faliment 


în anul acela şi, cea de-a şaptea începând din 1986. Doar 
câteva documente juridice au fost puse la dispoziția 
publicităţii, de altfel lucru firesc, devreme ce creditorul era un 
consorțiu de investitori japonezi, printre care se regăseau 
nume precum Hamaguri şi Densaka, corporaţii renumite 
pentru abilitatea cu care ţineau în umbră toate detaliile 
importante. În plus, pentru a evita declaraţiile şi implicaţiile 
nedorite, Daniel Ross, de la biroul de avocatură Cowan, 
Swain and Ross, care pleda pentru InGen, a reprezentat 
totodată în fața instanţei şi investitorii japonezi. Iar raportul 
destul de straniu al vice-consulului american din Costa Rica a 
fost citit completului de judecată în spatele uşilor închise. 
Astfel încât nu mai pare deloc surprinzător faptul că, în 
decurs de o lună, conflictul de la InGen a fost aplanat şi 
muşamalizat, spre liniştea tuturor celor interesați. 

Părțile direct implicate în acele evenimente, inclusiv 
distinsa pleiadă de savanţi care aveau rolul de consilieri 
ştiinţifici, au semnat deopotrivă un acord prin care se angajau 
să nu dea publicității amănunte, aşa că nimeni nu mai avea 
cum să deschidă subiectul în cauză însă cea mai mare parte 
din cei care fuseseră de față când se petrecuse incidentul de 
la InGen nu s-au numărat printre semnatari şi s-au dovedit 
ulterior deosebit de dornici să povestească ciudatele 
întâmplări care aveau să culmineze cu ultimele două zile ale 
lunii august 1989, ce au tulburat liniştea unei îndepărtate 
Insule situată undeva, la vest de țărmul Republicii Costa 
Rica. 


PROLOG: MUŞCĂTURA FIAREI ÎNARIPATE 


Ploaia tropicală se abătea cu furie peste ţinut, răpăind 
neostoită în acoperişul de tablă ondulată al dispensarului, 
uruind pe burlanele de metal şi năpustindu-se apoi pe 
pământ, în torente. Roberta Carter oftă şi privi afară, pe 


fereastră. De acolo, din clădire, abia reuşea să desluşească 
plaja sau oceanul, înveşmântate în fuioare dese de ceaţă. 
Locurile acelea nu păreau să fie întocmai cum se aşteptase ea 
atunci când sosise în micul sat de pescari, Bahia Anasco 
(aflat pe coasta de vest a statului Costa Rica), ca să petreacă 
două luni încheiate, ca medic detaşat temporar. Bobbie Carter 
crezuse că o să se poată bucura de soare şi de odihnă 
binemeritată, după doi ani istovitori de stagiatură la secția de 
urgenţe a spitalului Michael Reese din Chicago. 

Se afla deja de trei săptămâni la Bahia Anasco: Şi în 
fiecare zi plouase cumplit. 

În rest, totul părea minunat. Îi plăcea nespus sătucul 
acela rupt de lume şi o încânta prietenia cu care o 
întâmpinau băştinaşii. În plus, Costa Rica era într-adevăr 
printre primele douăzeci de ţări ale lumii în ceea ce privea 
buna funcţionare a sistemului medical şi chiar şi în acel colț 
îndepărtat, dispensarul era perfect întreținut de personalul de 
serviciu şi aprovizionat cu tot ce era necesar. Asistentul ei, 
Manuel Aragon; era un tip inteligent şi foarte bine pregătit din 
punct de vedere profesional. Aşa că Bobbie avea ocazia să 
practice medicina în aceleaşi condiţii care i se oferiseră şi la 
Chicago. 

Dar ploaia aceea?! Of, ploaia aceea monotonă, nesfârşită?! 

Din cabinetul de consultaţii, de alături, Manuel îşi iți 
deodată capul pe uşa încăperii unde stătea ea. 

— la ascultă şi tu, o atenţionă el. 

— Crede-mă pe cuvânt, aud şi singură, îl cam repezi 
Bobbie. 

— Nu, nu ploaia. Ascultă cu atenţie! 

Şi atunci percepu şi ea un zgomot înăbuşit de ropote 
nestăvilite. Da, da, se auzea într-adevăr un păcănit ce părea 
că sporeşte tot mai mult şi se apropie până ce, se desluşi clar: 
era zumzetul ritmic al unui elicopter. 

Doar nu pot să zboare pe o vreme ca asta?! se gândi ea, 
uluită. 


Însă sunetul acela familiar crescu în intensitate până 
când silueta aeronavei se desprinse cu totul din vălul de 
ceață, care acoperea oceanul, se roti în văzduh, apoi se 
întoarse pe dată. Bobbie îl zări după aceea legănându-se 
câteva clipe prin aer, deasupra apei, chiar în apropierea 
bărcilor de pescuit. În sfârşit, încetini deasupra docului de 
lemn şubred şi o luă iarăşi către plajă. 

După toate aparențele, căuta un loc de aterizare. 

Era un elicopter încăpător, masiv, Sikorsky, pe al cărui 
fuselaj se vedea o dungă albastră, ce scotea în evidență 
inscripția:InGen Construction. Era numele unei companii de 
construcții civile, care se părea că intenționa să amenajeze o 
nouă stațiune turistică, undeva, pe o insulă îndepărtată de 
țărm. Respectivul obiectiv se zvonea că ar fi fost nemaivăzut 
de ciudat şi foarte complicat. O mulțime de localnici erau deja 
angajați acolo, căci respectiva construcție începuse de mai 
bine de doi ani. Bobbie parcă îşi imagina cam despre ce 
anume putea fi vorba: neîndoielnic era una dintre acele uriaşe 
stațiuni balneo-climaterice tipic americane, cu bazine de înot 
spaţioase şi terenuri de tenis cât vedeai cu ochii, unde clienții 
se puteau distra după voia inimii şi beau daiquiri cât pofteau, 
fără să mai aibă pe moment nici un fel de legătură cu restul 
țării. 

Doctorița se întrebă însă ce anume ar fi putut apărea atât 
de urgent pe insula aceea, de se încumetase echipajul să o 
pornească la drum pe un asemenea potop. Prin hubloul 
cabinei, zări cum se contura silueta pilotului, în vreme ce 
aeronava se lăsa uşor pe nisipul ud al plajei. Câţiva bărbaţi în 
uniforme săriră de îndată din elicopter şi dădură în lături 
uşile mobile. Bobbie Carter mai auzi apoi câteva chemări în 
spaniolă, iar Manuel îi făcu semn cu cotul. 

Noii sosiți strigau după un doctor. 


PRIMA ITERAŢIE 


a 


"În prima parte a curbei fractale, se găsesc câteva indicii 
relevate de substratul structurii matematice. " 
IAN MALCOM 


Doi oameni de culoare, membri ai echipajului, aduseră 
spre ea un trup inert, în vreme ce un alb se răstea de zor, 
dându-le ordine. Acesta din urmă purta un impermeabil 
galben. Şuviţe de păr roşcat se ițeau de sub cozorocul şepcii 
sale de baseball, cu blazonul echipei Mets. 

— Nu-i nici un doctor pe-aici? strigă el către Bobbie, în 
vreme ce aceasta alerga spre ei. 

— Eu sunt doctorul Carter, îi răspunse. 

Ploaia se năpustea cu mânie, răpăind fără oprire peste 
capul şi umerii femeii. Roşcovanul o privi încruntat. Roberta 
Carter era îmbrăcată în pantaloni scurți şi purta o bonetă pe 
creştet. Peste umăr îşi aruncase stetoscopul, aproape ruginit 
din pricina aerului sărat. 

— Ed Regis, se recomandă noul venit. Am adus cu noi un 
om grav bolnav, doamnă doctor. 

— Păi, atunci mai bine l-aţi duce la San Jose, spuse ea. 

San José era capitala acelui ţinut şi se afla doar la 
douăzeci de minute de zbor de acolo. 

— L-am fi dus noi, dar nu putem survola munţii pe 
vremea asta. Aşa că trebuie să-l îngrijiţi dumneavoastră, aici. 


Bobbie se alătură celor care îl duceau pe rănit în incinta 
clinicii. Era doar un băiețandru, nu avea mai mult de 
optsprezece ani. Ridicând cu grijă cămaşa îmbibată de sânge 
a suferindului, doctorita observă o tăietură cumplită pe 
umărul acestuia şi o alta pe picior. 

— Dar ce s-a întâmplat cu el? 

— Accident de muncă, strigă Ed. A căzut. O cupă de 
excavator a trecut chiar peste el. 

Rănitul era palid, tremura din toate încheieturile şi îşi 
pierduse cunoştinţa. 

Manuel îi întâmpină lângă uşa cea verde de la intrarea 
clinicii, făcându-le semn cu mâna. Noii veniți îl transportară 
pe suferind într-acolo şi îl aşezară apoi pe masa din mijlocul 
cabinetului de consultaţii. Manuel începu să pregătească o 
injecție intravenoasă, iar Bobbie aprinse lampa de control şi 
se aplecă peste trupul inert, să examineze rănile. Şi îşi dădu 
seama pe dată că nu arătau deloc îmbucurător. În mod 
aproape sigur, adolescentul era sortit morții. 

O tăietură adâncă, supurând întruna, se întindea de la 
umărul bolnavului şi până la piept. La capăt, carnea părea 
sfâşiată crunt. lar clavicula era sfărâmată. Oasele albicioase 
se vedeau distinct. A doua tăietură străpunsese muşchiul 
masiv al coapsei, îndeajuns de adânc ca să se poată vedea cu 
ochiul liber cum pulsa artera femurală dezvelită. Prima 
impresie a doctoriței a fost că nu erau doar simple 
despicături, ci pur şi simplu urme de sfâşiere. 

— Povesteşte-mi cum de a căpătat minunile astea, insistă 
ea. 

— Eu n-am văzut, răspunse Ed. Dar ceilalți spun că au 
fost de față când cupa excavatorului l-a târât. 

— Te întreb pentru că par mai degrabă nişte muşcături 
cumplite, zise Bobbie Carter cercetând cu atenţie rănile. 

Ca majoritatea medicilor care lucraseră la spitalele de 
urgenţe. Îşi aducea aminte în amănunţime de mai toate 
cazurile cu care avusese de a face, chiar după ani de zile. De 
două ori până atunci văzuse oameni muşcaţi de animale 


feroce. Primul fusese un băiețel de numai doi ani, pe care îl 
atacase un câine rottweiler. Cel de-al doilea fusese un bețiv, 
asistentul unui dresor de la circ, pe care îl încolțise un tigru 
bengal. Şi amândouă muşcăturile semănau. lar în cazul 
băiatului adus de pe insulă părea fără doar şi poate că acesta 
fusese victima unui animal. 

— Muşcat?!, se miră Ed. Nu, nu, nici vorbă. Crede-mă, a 
fost târât de o cupă de excavator. 

Ed îşi umezi buzele arse în timp ce spuse toate acestea. Nu 
era deloc în apele lui, ca şi cum ar fi avut conştiinţa încărcată 
cu vreo faptă necugetată. Doctoriţa se întrebă curioasă ce 
anume o fi avut de ascuns. Dacă pe şantierul acela 
angajaseră băştinaşi necalificaţi pentru meseriile respective, 
probabil că aveau parte de astfel de accidente mai tot timpul. 

— Să îi dezinfectez rănile? o întrebă Manuel. 

— Da, încuviinţă Bobbie. Dar după ce îl imobilizezi. 

Se aplecă mai mult deasupra băiatului, examinând 
tăieturile în profunzime, cu vârfurile degetelor. Dacă ar fi 
trecut peste el cupa excavatorului, în despicăturile acelea ar fi 
intrat o grămadă de țărână. Atâta doar că acolo nu se vedea 
nici urmă de țărână, ci doar o spumă vâscoasă, lipicioasă. lar 
carnea aceea spintecată avea un miros ciudat, de 
putreziciune. O miasmă de mortăciune şi descompunere. 
Doctorița Bobbie Carter nu mai întâlnise niciodată un astfel 
de miros straniu. 

— Şi cam cât timp e de când s-a petrecut asta? 

— Vreo oră. 

Femeia observă din nou cât de nervos era Ed Regis. Părea 
un tip cu temperament coleric, nervos. Şi nici nu prea arăta a 
supraveghetor de şantier. Ci mai degrabă a funcţionar de 
birou. În mod clar, era depăşit de acele împrejurări deosebite. 

Bobbie Carter îşi întoarse iarăşi privirea către băiatul 
rănit. Nu credea mai deloc că ceea ce vedea ea atunci erau 
leziuni produse de vreo maşinărie. Şi nici nu prezentau şanse 
de a fi vindecate ca atare. Nu exista acolo nici un grăunte de 
pământ măcar şi nici un fel de simptom de strivire, Traumele 


mecanice — de orice fel ar fi fost ele — produse de maşină 
sau în vreun accident de fabrică, aproape întotdeauna vădeau 
semnalmente de zdrobire? Însă acolo nici urmă de aşa ceva în 
schimb, pielea suferindului era zdrențuită, sfâşiată de-a 
lungul umărului şi a coapsei. 

Adevărul era că părea pur şi simplu muşcat groaznic de 
cine ştie ce animal. Pe de altă parte, pe tot restul corpului nu 
se observa nici o altă zgârietură măcar, lucru foarte curios în 
cazul în care fusese într-adevăr atacat de vreo fiară. Doctorița 
se uită din nou la capul băiatului, la braţele lui, la mâini... 

Da, la mâini?!... 

Când dădu cu ochii de palmele băiatului, simţi un fior 
rece pe şira spinării. Amândouă mâinile acestuia erau pline 
de tăieturi scurte, iar pe încheieturi şi antebraţe se zăreau 
clar vânătăi. Bobbie lucrase destulă vreme la Chicago, ca să 
ştie al naibii de bine ce însemna asta. 

— În regulă, spuse ea. Aşteptaţi afară. 

— De ce? se nelinişti Ed. 

În mod vizibil, nu îi plăcea defel ceea ce auzise. 

— Vrei să îl ajut cumva sau nu?! se înfurie femeia şi, 
împingându-l de la spate, îi trânti uşa în nas. 

Nu prea pricepea ea ce se petrecea acolo, dar oricum nu îi 
surâdea deloc. Manuel părea că şovăie. 

— Să îl dezinfectez mai departe? întrebă el încurcat. 

— Da, răspunse doctorita. 

Luă micul ei aparat de fotografiat Olympus şi făcu de 
îndată câteva fotografii ale rănilor, din diverse unghiuri, ca să 
le prindă cât mai bine în imagine. 

Parcă ar fi într-adevăr muşcături, gândea ea. 

Deodată băiatul gemu, iar doctorita lăsă aparatul de 
fotografiat deoparte şi se apleca deasupra lui. Buzele 
suferindului se mişcară, lăsând să se întrevadă limba 
îngrozitor de umflată, 

— Raptor”, bâigui el. Lo sa raptor ®”... 

Auzind acestea, Manuel încremeni de spaimă câteva clipe, 
apoi se dădu îndărăt câţiva paşi, tremurând. 


— Dar ce-a vrut să spună? se interesă Bobbie. 

Manuel clătină din cap, speriat. 

— Nu ştiu, doamnă doctor. "Lo sa raptor'r — no es 
español.. 

— Nu? se miră ea, căci i se păruse că sună spanioleşte. 
Oricum, tu dezinfectează-i mai departe rănile. 

— Nu, doamnă doctor, se împotrivi asistentul, strâmbând 
din nas. Miroase rău. 

Şi îşi făcu cruce. 

Bobbie se uită din nou la spuma aceea lipicioasă mânjită 
peste tăieturi. Luă puţină pe vârful degetelor şi o frământă. 
Parcă ar fi fost salivă... 

Buzele rănitului se mişcară din nou, cu greutate. 

— Raptor, îngăimă el. 

Cu voce înfricoşată, Manuel şopti: 

— L-a muşcat. 

— Ce l-a muşcat? sări doctorita. 

— Prădătorul. 

— Ce-i acela un prădător? 

— Hupia. 

Roberta Carter se încruntă. Cei din Costa Rica nu erau 
exagerat de superstițioşi, dar auzise de hupia de mai multe 
ori, de la săteni. Şi ei numeau astfel de ființe fantastice, un 
soi de stafii ce bântuiau prin noapte, vampiri însetați de 
sânge şi fără de chip, care răpeau de obicei copiii. După 
poveştile din bătrâni, hupia trăiseră în vremurile de demult 
prin partea muntoasă a țării, dar acum populau insulele de 
pe lângă țărm. 

Manuel se depărtă de trupul muribundului, făcându-şi 
cruce şi murmurând întruna: 

— Nu-i deloc normal, mirosul ăsta. Este miasmă de hupia. 

Bobbie tocmai voia să îi ordone să se apuce de treabă, 
când rănitul deschise ochii şi se ridică în capul oaselor. 
Manuel ţipă îngrozit. Băiatul bolborosea şi îşi sucea capul în 
toate părțile, rotindu-şi ochii larg deschişi, până ce dintr- 
odată începu să vomeze numai sânge. Apoi intră imediat în 


convulsii, trupul i se zbătea nestăvilit, iar doctorița se repezi 
să îl sprijine, însă el se cutremură atât de tare, încât căzu 
grămadă pe podele. Prinse iarăşi să verse. Peste tot erau 
numai băltoace de sânge. Ed deschise uşa, îngrijorat: 

— Da' ce mama dracului se-ntâmplă aici? 

Apoi zări petele de pe podea şi se întoarse, ducând mâna 
la gură, îngrețoşat. Bobbie tocmai se căznea să descleşteze 
fălcile băiatului cu o baghetă, chiar dacă acum ştia sigur că 
totul era în zadar. Scuturat de un ultim spasm, muribundul 
se destinse apoi dintr-odată şi rămase nemişcat. 

Se aplecă din nou asupra rănitului, ca să îi facă respiraţie 
artificială, dar Manuel o înşfăcă zdravăn de umăr şi o trase cu 
putere înapoi. 

— Nu, o avertiză el. Hupia poate să treacă din el în tine. 

— Manuel, pentru numele lui Dumnezeu... 

— Nu, scrâşni el, privind-o încrâncenat. Nici vorbă. Tu nu 
poţi pricepe lucrurile astea. 

Bobbie se uită la cadavrul de pe jos şi îşi dădu seama că 
oricum nu mai putea face nimic. Nu mai avea cum să îl învie. 
Manuel îi strigă pe cei de afară, iar ei intrară în cameră şi 
luară corpul inert. Apăru şi Ed, care îşi ştergea întruna gura 
cu dosul palmei, murmurând: 

— N-am nici o îndoială că ați făcut tot ce v-a stat în 
puteri. 

Apoi doctorița îi zări pe străini întorcându-se cu mortul 
către elicopter şi într-un sfârşit, dispărând în zare, într-un 
duruit asurzitor. 

— Mai bine aşa, bâigui Manuel. 

Femeia nu îşi putea şterge din minte imaginea mâinilor 
sfâşiate ale băiatului. Fuseseră tăiate şi lovite grozav, ca în 
orice caz tipic de apărare. Era absolut sigură că nu murise în 
accident de construcții. Fusese atacat şi ridicase braţele să se 
ferească de agresor. 

— Cam pe unde se află insula asta, de unde-au venit ei? 
se interesă. 


— Undeva, pe întinsul oceanului. La vreo sută optzeci — 
două sute de kilometri de mal. 

— Destul de departe pentru o stațiune balneoclimaterică, 
îşi dădu ea cu părerea. 

Manuel privi îndelung în urma elicopterului. 

— Sper să nu se mai întoarcă niciodată. 

Asta e, îşi spuse Roberta Carter, măcar am fotografiile. 
Însă când se întoarse spre masa de operaţie, observă că 
aparatul ei de fotografiat dispăruse ca prin farmec. 

În acea seară, târziu, ploaia se opri. Singură, în camera ei 
din clădirea aflată în spatele clinicii, Bobbie frunzărea micul 
dicționar jerpelit, de limbă spaniolă. Băiatul pronunțase 
cuvântul "raptor", şi, în ciuda spuselor lui Manuel, ea bănuia 
că este un cuvânt spaniol. În orice caz, îl găsi în dicţionarul 
de buzunar. Şi însemna "răpitor" sau "prădător". 

Ceea ce o puse pe gânduri. Căci sensul cuvântului era 
suspect de apropiat de ce numeau localnicii "hupia". 
Bineînţeles că ea nu credea defel în astfel de superstiții. Şi, în 
mod cert, nici o stafie sau ce o fi fost, nu ar fi sfâşiat în halul 
acela mâinile băiatului. Oare ce anume încercase bietul copil 
să îi tot zică? 

Din încăperea alăturată se, auziră ţipete de durere. 
Pentru una dintre sătencele căreia îi sosise sorocul să nască, 
începuseră chinurile. Elena Morales, moaşa de prin partea 
locului o aştepta pe doctoriță. Bobbie intră în dispensar şi îi 
făcu semn moaşei să iasă puţin până afară. 

— Elena! 

— Si, doamnă doctor. 

— Ştii ce înseamnă raptor? 

Elena era o femeie de vreo şaizeci de ani, căruntă, 
robustă, trecută prin viaţă şi isteață, pe care nu păreau să o 
sperie prea multe lucruri. Însă auzind acestea, în noaptea 
adâncă şi înstelată, se încruntă a teamă şi repetă: 

— Raptor? 

— Da. Cunoşti cuvântul ăsta? 


— Şi, încuviință Elena. Înseamnă... o făptură care vine pe 
întuneric şi ia cu ea un copil. 

— E un fel de hoț de copii? insistă doctorita. 

— Da. 

— Un hupia? 

Dintr-odată, cealaltă păru că se schimbă la față. 

— Nu rostiți cuvântul ăsta, doamnă doctor. 

— De ce nu? 

— Nu vorbiți de hupia acum, stărui Elena cu hotărâre, 
arătând cu capul în direcția de unde se auzeau tipetele femeii 
care năştea. Nu-i înțelept să ziceţi cuvântul acesta acum. 

— Dar spune-mi doar: un prădător îşi muşcă şi îşi sfâşie 
victimele? 

— Să muşte şi să sfâşie?! rămase Elena cu gura căscată. 
Nu, doamnă doctor. Nici vorbă de aşa ceva. Prădătorul este cel 
care fură doar nou-născuți. 

Părea foarte îngrijorată de cele ce discutau şi era 
nerăbdătoare să pună capăt conversaţiei. Aşa că o porni 
înapoi, către dispensar. 

— O să vă chem când este pregătită femeia, doamnă 
doctor. Cred că oricum, peste vreo oră, două. 

Bobbie privi către stelele aurite şi ascultă foşnetul 
liniştitor al valurilor ce mângâiau țărmurile. Prin întuneric, 
desluşi totuşi umbrele prelungi ale bărcilor de pescuit 
ancorate la cheu. Totul părea atât de tăcut, de împăcat, încât 
se simţi stânjenită că tocmai adusese vorba despre vampiri şi 
copii furați. 

Se întoarse în camera ei, aducându-şi iar aminte că 
Manuel îşi susținuse părerea, iar cuvântul acela nu era 
spaniol. Stârnită de curiozitate, Roberta Carter se uită în 
micul dicționar englez pe care îl adusese cu ea şi, spre marea 
ei surpriză, găsi şi acolo cuvântul: raptor — substantiv 
(derivat din cuvântul raptor — răpitor; în franceză — raptus) 
— pasăre de pradă. 


APROAPE CA ÎN PARADIS 


Mike Bowman fluiera vesel în timp ce conducea maşina 
(Land Rover) pe şoseaua ce străbătea Rezervaţia Biologică 
Cabo Blanco, situată în vestul statului Costa Rica. Era o 
dimineață frumoasă de iulie, iar drumul ce se aşternea 
înainte părea că trece printr-un ţinut fabulos, căci şerpuia pe 
după un pinten de munte, dându-le prilejul să admire de la 
înălțime jungla misterioasă şi oceanul Pacific. După câte 
anunțau ghidurile turistice, Cabo Blanco era tărâmul aproape 
necunoscut de om, un loc de început de lume. Ajungând aici, 
Bowman avu impresia că, în sfârşit, avea să aibă şi el parte 
de o vacanţă pe cinste. 

Era un tip de treizeci şi şase de ani, lucra într-o centrală 
industrială de stat din Dallas şi venise în Costa Rica 
împreună cu soția şi fiica lui, pentru a petrece două 
săptămâni de concediu tihnit. Excursia în sine, fusese de fapt 
ideea nevestei lui. Săptămâni de-a rândul Ellen îl pisălogise 
îngrozitor cu tot soiul de poveşti despre minunatele parcuri 
naturale din Costa Rica. Şi, bineînțeles, întotdeauna adăuga 
cât de grozav ar fi fost să le poată vizita şi Tina. După care, 
când ajunseseră aici, se dovedise că Ellen stabilise de fapt o 
consultație la un chirurg estetician din San Jose. Pentru 
prima dată de când acceptase capriciile ei, Mike Bowman 
fusese înştiințat despre cât de reuşite şi ieftine erau operațiile 
estetice în Costa Rica, şi asta încă la toate clinicile luxoase, 
particulare, din San José. 

Fireşte, se certaseră cumplit. El simţise că Ellen îl minţea cu 
neruşinare, ceea ce era foarte adevărat. Aşa că pusese 
piciorul în prag şi îi tăiase cheful de orice operaţie estetică. 
Oricum, era de-a dreptul ridicol! Ellen nu avea decât treizeci 
de ani şi era o femeie frumoasă. Păi, fir-ar să fie, nu erau nici 
zece ani de când fusese aleasă Regina Viitoarelor Gospodine, 
la balul din ultimul an de şcoală, la Rice. Însă Ellen prea că 
devine din ce în ce mai nesigură şi mai îngrijorată. Iar în anii 


din urmă, cea mai mare problemă a ei se dovedea a fi 
îmbătrânirea. 

Şi de aici porneau toate năstruşniciile care îi treceau prin 
tărtăcuţă. 

Maşina intră într-o băltoacă, împroşcând cu noroi în toate 
părțile. 

— Mike, eşti sigur că ăsta-i drumul?, întrebă Ellen. N-am 
mai dat cu ochii de nici un om pe-aci, de vreo câteva ore. 

— Acum un sfert de oră era în spatele nostru o maşină, îi 
aminti el. Una albastră, mai ştii? 

— Dacă o luam pe celălalt drum... 

— Iubito, doar tu cât ţinut morțiş să te duc pe o plajă 
pustie şi exact într-acolo te şi îndrepți în momentul ăsta. 

Ea clătină din cap, neîncrezătoare. 

— Sper că ai dreptate. 

— Da, tati, şi eu sper că ai dreptate, se băgă in vorbă 
Christina, fetița lor, care şedea pe bancheta din spate. 

Împlinise deja şase ani. 

— Crede-mă, pe cuvânt. 

Câteva minute, conduse mai departe, tăcut. 

— Dar e chiar frumos, aşa-i?, întrebă el în cele din urmă. 
Ia uitați-vă în jur. E minunat. 

— Mda, făcu Tina. 

Ellen scoase din poşetă o pudrieră şi se uită în oglinjoară, 
trecând puful catifelat pe sub ochi. Oftă adânc, apoi puse 
pudriera la loc. 

Drumul părea că începe să coboare, iar Mike Bowman îşi 
concentră toată atenţia asupra volanului. Deodată, o siluetă 
micuță, întunecată, traversă în goană, drept prin faţa lor. 

— Ia uite! Ia uite!, ţipă Tina, încântată. 

Dar animalul se mistuise în junglă. 

— Ce-o fi fost?, întrebă Ellen Vreo maimuţă? 

— Poate vreo maimuţă zburătoare, îşi dădu Bowman cu 
părerea. 

— S-o trec pe listă? interveni Tina, luând un creion. 


Ținea un carneţel în care notase toate animalele văzute în 
excursie, ca să scrie o compunere pentru orele de curs. 

— Nu ştiu, îi răspunse taică-său, încurcat. 

Tina se uită repede în atlasul ei cu poze. 

— Nu, eu una nu cred c-a fost maimuţă zburătoare. Mai 
degrabă o altă specie de maimuţă urlătoare. 

Dăduseră peste mai multe exemplare dintr-acelea, în 
excursie. 

— Hei, ia auziți aici, rosti iarăşi, mai înseninată. După 
câte scrie aici, "plăjile de la Cabo Blanco sunt populate cu 
numeroase animale sălbatice, inclusiv maimuțe urlătoare, 
maimuțe cu fața albă, leneşi cu trei degete şi coatimundis. " 
Crezi că o să întâlnim şi noi vreun leneş cu trei degete, tati? 

— Mai mult ca sigur. 

— Zău?! 

— Păi, nu trebuie decât să te uiţi în oglindă. 

— Ei, tată, ce să-ți spun, ce poantă bună?!, se îmbufnă 
fata. 


Drumul cobora mai departe prin junglă, spre ocean. 

Mike Bowman se simțea ca un adevărat erou când reuşi, 
într-un târziu, să ajungă pe plajă, care era mai degrabă un 
golf de două mile lungime, în formă de semilună, acoperit de 
nisip alb, fin, şi complet pustiu. Parcă maşina la umbra unor 
palmieri ce mărgineau plaja şi scoase din portbagaj coşulețele 
cu mâncare. Ellen îşi puse costumul de baie şi începu să se 
tânguie: 

— Pe cuvântul meu de onoare, habar n-am ce să mai fac 
ca să dau jos osânza asta de pe mine. 

— Iubito, arăţi nemaipomenit, crede-mă. 

Adevărul era că i se părea chiar prea slabă, dar învățase 
pe pielea lui că nu trebuia cu nici un chip să sufle o vorbă 
despre asta. 

Tina o luase deja la goană pe țărm. 


— Nu uita că trebuie să te dai cu cremă de plajă, strigă 
Ellen în urma ei. 

— Mai târziu, răspunse Tina peste umăr, fără să se 
oprească. Mă duc să văd dacă nu găsesc vreun leneş cu trei 
degete pe-aici. 

Ellen Bowman privi împrejur, mai întâi de-a lungul 
întinderii de nisip, apoi către desiş. 

— Iubito, pe-aici nimic nu mişcă, pe cel puţin câţiva 
kilometri. 

— Da' nu-s nici şerpi? 

— Pentru numele lui Dumnezeu!, făcu el. Cine a mai auzit 
să fie şerpi pe plajă? 

— Păi, ar putea să... 

— Tubito, o opri el cu hotărâre. Uite ce-i, şerpii au sânge 
rece. Sunt reptile. Nu îşi pot regla nicicum temperatura 
corpului. lar nisipul ăsta e încins la peste patrujde grade. 
Dacă ar nimeri vreun şarpe în el, s-ar coace ca în cuptor. 
Crede-mă pe cuvânt. Nu e nici urmă de şarpe pe plajă. 

Se uită după fiica lor, care alerga de rupea pământul, 
încât abia se mai vedea ca o pată întunecată. 

— Las-o să se ducă unde vrea. Să se distreze cât pofteşte. 

O prinse tandru pe soția lui cu mâna pe după mijloc. 

Tina fugi până ce istovi cu totul, iar atunci se aruncă în 
nisip şi se rostogoli plină de încântare până la apa caldă, 
liniştită. Oceanul părea o imensă oglindă. Şezu astfel câtăva 
vreme, ținându-şi răsuflarea, după care aruncă o privire spre 
părinții ei, să vadă cât de departe ajunsese. 

Maică-sa îi făcea semn cu mâna, să se întoarcă. Tina 
flutură şi ea palma mică, cu voioşie, prefăcându-se însă că nu 
pricepe ce i se cere. De fapt, nu voia cu nici un chip să se 
ungă cu crema aceea de plajă. Şi nici nu avea chef să se ducă 
într-acolo, ca să o audă pe maică-sa discutând despre cure de 
slăbire. Tot ce îşi dorea atunci era să rămână unde era şi, 
eventual, să dea peste vreun leneş. 

Tina văzuse un astfel de animal cu două zile în urmă, la 
grădina zoologică din San Jose. Parcă ar fi fost o păpuşă 


Muppetts, care nu ar fi făcut rău nici unei muşte. În orice 
caz, era clar că nu se putea mişca prea repede. Ea una l-ar fi 
întrecut numaidecât. 

O auzi însă iarăşi pe mama ei strigând-o, aşa că se hotărî 
să iasă din bătaia soarelui şi din apă, şi să se retragă la 
umbra copacilor. În partea aceea a plăjii, crengile palmierilor 
atârnau mult peste rădăcinile cioturoase şi încâlcite ale 
mangrovelor, care zădărniceau orice încercare de a pătrunde 
în junglă. Tina se aşeză pe nisip şi prinse să lovească 
plictisită cu piciorul frunzele uscate. Observă o mulțime de 
urme de păsări. Costa Rica era renumită pentru mulțimea şi 
varietatea păsărilor întâlnite acolo. În ghidurile turistice scria 
că în acel ținut se aflau de trei ori mai multe păsări decât în 
toată America şi Canada la un loc. 

Unele dintre urmele păsărilor tripalmate erau mărunte şi 
atât de slab întipărite în nisip, încât aproape că nu se vedeau. 
Altele însă erau late şi bine înfipte în praful albicios. Tina 
tocmai se uita într-o doară la mulțimea de urme, când 
deodată auzi un ciripit, apoi un foşnet în desişul de 
mangrove. 

Oare leneşii ciripesc şi ei? Nu prea îi venea să creadă, dar 
nu avea cum să ştie prea sigur. Sunetul acela probabil că îl 
iscase vreo pasăre de apă. Aşteptă în linişte, fără să se mişte, 
apoi auzi din nou foşnetul şi, în sfârşit, observă ce anume îl 
provocase. La câțiva metri de ea, o şopârlă ieşi dintre 
rădăcinile de mangrove şi o privi ţintă. 

Tina îşi ţinu răsuflarea. Încă un animal pe lista ei! Şopârla 
şedea pe picioarele din spate, bălăbănindu-şi coada groasă şi 
uitându-se curioasă la fată. În poziția aceea, părea înaltă de 
aproape o jumătate de metru şi era de culoare verde-închis, 
cu dungi maronii de-a lungul spinării. Picioruşele din față, 
subțiri, se terminau cu gheruțe tipice de şopârlă, care se 
mişcau necontenit în aer. În timp ce o privea pe fetiță, 
animalul îşi sucea capul într-o parte şi într-alta. 

Tina îşi spuse că era chiar drăgălaşă. Părea un soi de 
salamandră uriaşă. Ridică şi ea mâna şi mişcă degetele prin 


aer. 

Dar şopârla nu se sperie. Veni spre fată, mergând doar pe 
picioarele din spate. Nu era cu mult mai mare decât un pui de 
găină şi, întocmai ca un pui, îşi clătina capul în timp ce se 
deplasa. Tina se gândi că ar fi putut avea un minunat tovarăş 
de joacă. 

Băgă de seamă că şopârla lăsa urme ca acelea de pasăre. 
Acum ajunsese chiar lângă ea. Fata rămase nemişcată, ca să 
nu o înspăimânte. Era destul de uimită că animalul se 
apropiase atât de mult, dar apoi îşi aminti că se afla totuşi 
într-o rezervație naturală. Toate animalele de acolo 
pricepuseră probabil că erau apărate. Şi poate că şopârla 
aceea era chiar îmblânzită. Poate că se aştepta chiar să 
primească vreo bucăţică de mâncare. Dar, din păcate, fetița 
nu avea nimic la ea. Încetişor, Tina întinse mâna deschisă, să 
îi arate că nu are nimic de mâncare. 

Şopârla rămase locului, se uită la ea când dintr-o parte, 
când din cealaltă, apoi chirăi. 

— Îmi pare rău, zise fata. Dar n-am nimic să-ţi dau... 

Şi dintr-odată, fără pic de teamă, şopârla sări spre palma 
întinsă a fetei. Tina simți gheruțele animalului zgâriind-o, şi 
se miră la culme de cât de grea era sălbăticiunea. Pur şi 
simplu îi trase mâna până la pământ. 

După care începu să se caţțere cu repeziciune pe braţul 
fetei, către fața ei. 


kkk 


— Nu aş fi vrut altceva decât să o pot vedea, se tângui 
Ellen Bowman, privind de-a lungul plajei, cu ochii mijiți din 
pricina luminii crude. Atât mi-aş fi dorit. Să o pot vedea. 

— Sunt sigur că n-a pățit nimic, o linişti Mike în timp ce 
scotea coşul cu mâncare pe care îl pregătiseră cei de la hotel. 

Găsi înăuntru un pui fript şi deloc îmbietor şi un soi de 
pateuri cu carne. Oricum Ellen nu avea să guste nimic din ce 
era acolo. 


— Nu crezi că a ieşit de pe plajă?, întrebă iarăşi soţia lui. 

— Nu, iubito. Nu cred. 

— Mă simt atât de izolată aici, oftă Ellen. 

— Păi, eu aveam impresia că tocmai asta visai şi tu. 

— Aşa e. 

— Şi-atunci care-i necazul? 

— Aş fi vrut totuşi să o văd, asta-i tot, se îmbufnă şi mai 
tare Ellen. 

După câteva clipe, din josul plajei, briza purtă spre ei 
vocea Tinei. Fata țipa cât o ţineau puterile. 


PUNTARENAS 


— Cred că acum se simte destul de bine, spuse doctorul 
Cruz, lăsând folia de plastic a cortului de oxigen pe lângă 
patul Tinei care dormea. 

Mike Bowman stătea lângă pat, aproape de fiica lui. Se 
gândea că probabil doctorul Cruz era destul de priceput. 
Vorbea grozav de bine englezeşte — rezultatul anilor de 
instruire petrecuţi la dispensarele din oraşele London şi 
Baltimore. Doctorul Cruz părea că e foarte îndemânatic, iar 
Clinica Santa Maria, din Puntarenas, era modernă, impecabil 
de curată şi renumită pentru personalul său calificat. Dar 
chiar şi aşa, Mike Bowman era foarte nervos. Nu prea avea 
motive de bucurie, dat fiind faptul că fiica lui se afla într-o 
stare foarte critică, şi erau atât de departe de casă. 

Când ajunsese Mike la fetiță, ea țipa ca din gura de şarpe, 
scoasă din minţi de spaimă şi durere. Tot brațul stâng era 
plin de sânge şi acoperit cu o mulțime de muşcături mărunte, 
de mărimea unei amprente obişnuite. Peste carnea 
însângerată se prelingeau şuviţe dintr-un lichid lipicios, parcă 
ar fi fost balele unui animal. 

O dusese înapoi pe plajă. Îndată braţul rănit al fetiţei 
începuse să se înroşească şi să se umfle. Mike nu avea să uite 


aşa uşor raidul nebunesc pe care îl trăise, grăbindu-se să 
ajungă iar în lumea civilizată, accelerând în disperare, 
derapând şi patinând pe noroiosul drum de întoarcere ce 
străbătea o mulțime de dealuri, în timp ce Christina urla 
înnebunită de teamă şi durere, iar mâna parcă i se dospea şi 
se rumenea ca o pâine uitată în cuptor. Cu mult timp înainte 
de a depăşi granițele rezervației naturale, umflătura aceea 
începuse să se întindă spre gâtul micuţei, care se sufoca tot 
mai des... 

— Dar o să se facă bine acum?, întrebă Ellen uitându-se 
prin folia de plastic a cortului de oxigen. 

— Aşa cred, zise doctorul Cruz. l-am mai injectat o doză 
de steroizi, iar acum respiră mai liniştit. Şi puteţi observa şi 
dumneavoastră că edema aceea de pe braț s-a micşorat 
simţitor. 

— Dar cu muşcăturile acelea..., începu Mike Bowman. 

— N-am identificat încă animalul respectiv, se scuză 
doctorul, Eu unul nici n-am mai văzut muşcături ca astea 
până acum. Dar vă puteți da seama şi singur că dispar 
văzând cu ochii. Din fericire, mi-a venit ideea să le fotografiez, 
pentru a anexa pozele la referințele pe care le voi scrie pe 
marginea cazului. Şi i-am spălat braţul ca să pot recolta 
câteva probe de salivă dintr-aceea ciudată — o eprubetă o dau 
aici, în spital, la analiză, cealaltă la laboratorul din San Jose, 
iar o a treia o vom conserva pentru orice eventualitate. Nu 
cumva aveţi vreun desen al fetiţei? 

— Ba da, se repezi Mike. 

Îi întinse doctorului schița pe care o desenase Tina, 
pentru a o prezenta autorităților în drept, care o întrebaseră 
despre animalul cu pricina. 

— Şi asta-i lighioana care a muşcat-o?, se miră doctorul 
Cruz, uitându-se cu atenţie la desen. 

— Da, răspunse Mike Bowman. Zicea că era o şopârlă 
verde, de mărimea unui pui sau a unei ciori. 

— N-am ştiinţă despre un asemenea soi de şopârlă, 
mărturisi doctorul. Dar văd că a desenat-o stând pe picioarele 


din spate... 

— Aşa-i, încuviință Mike Bowman. Chiar a spus clar că 
şedea pe picioarele din spate. 

— Doctorul Cruz se încruntă. Rămase câteva clipe tăcut, 
cu privirea ațintită asupra schiţei, 

— Nu sunt specialist în aşa ceva. Însă l-am rugat pe 
doctorul Guitierrez să ne facă o vizită aici. Este cercetător 
principal la Reserva Biologica de Carara, care se află dincolo 
de golf. Poate că el o să reuşească să recunoască animalul 
ăsta. 

— Dar nu e nimeni de la Cabo Blanco, cu care să 
discutăm?, se interesă Mike Bowman. Doar acolo a fost fata 
rănită. 

— Din nefericire, nu, răspunse doctorul Cruz. La Cabo 
Blanco nu există un personal angajat permanent şi nici un 
biolog n-a mai lucrat acolo de câtăva vreme. Probabil că 
dumneavoastră ați fost primii care v-aţi aventurat pe plaja 
aceea după cine ştie câte luni. Dar sunt sigur că o să vă 
convingeţi că. doctorul Guitirrez este foarte bine pregătit în 
domeniu. 


Marty Guitierrez era un tip bărbos, îmbrăcat în pantaloni 
scurți, kaki, şi bluză la fel. Surpriza cea mare a fost că şi el 
era tot american. Şi când i-a fost prezentat familiei Bowman, 
li se adresă cu un plăcut şi molcom accent sudist: 

— Bună ziua, doamnă Bowman. Bună ziua, domnule 
Bowman... Sunt încântat să vă cunosc. 

După care le explică pe îndelete că venise de la Yale, ca 
biolog practician şi lucrase în Costa Rica în ultimii cinci ani. 
Marty Guitierrez îi făcu Tinei un consult complet; îi ridică 
uşurel brațul, îi cercetă în amănunțime fiecare muşcătură, 
folosindu-se de o mică lanternă, apoi le măsură cu o ruletă de 
buzunar. După câtăva vreme, Guitierrez se îndepărtă de 
fetiță, clătinând tăcut, din cap, de parcă ar fi înțeles ceva 
numai pentru el. După aceea cercetă fotografiile umflăturilor, 


întrebă câte ceva despre analizele salivei, dar doctorul Cruz îi 
răspunse că se aflau încă la laborator. 

Într-un târziu, biologul se întoarse către Mike Bowman şi 
soția lui, care aşteptau nerăbdători. 

— Cred că Tina se va face bine. Numai că aş dori să mă 
lămuresc în privinţa unor mici detalii, zise cercetătorul luând 
notițe. Fiica d-voastră spune că a fost muşcată de o şopârlă 
verde, de aproximativ treizeci de centimetri înălțime şi care a 
ieşit(mergând pe picioarele din spate) dintr-un desiş de 
mangrove? 

— Chiar aşa. 

— Şi şopârla asta a scos vreun sunet, vreun țipăt, ceva? 

— Tina povesteşte că ar fi chirăit cumva sau ai fi chițăit... 

— Ca un şoarece? 

— Da. 

— Ei bine, în cazul ăsta ştiu despre ce anume este vorba, 
conchise Guiterrez. 

Le explică apoi că, dintre şase mii de specii de şopârle 
câte există pe lume, numai douăsprezece se pot deplasa doar 
pe picioarele dindărăt. Iar dintre acestea, numai patru specii 
se puteau întâlni în America Latină. Şi, luând în considerare 
culoarea aceleia care o atacase pe Christina Bowman, 
respectiva şopârlă nu putea face parte decât dintre acele 
patru rare specii. 

— Aşa că sunt sigur că era o Basiliscus amoratus, adică 
basilisc vărgat, care se găseşte în Costa Rica şi Honduras. 
Când stau pe picioarele din spate, reptilele de soiul ăsta pot 
atinge în jur de treizeci de centimetri. 

— Şi sunt veninoase? 

— Nu, doamnă Bowman. Nici vorbă. 

Guitierrez le spuse că umflarea brațului Tinei nu era 
decât urmare a unei alergii. 

— După câte se scrie prin statistici, cam paisprezece la 
sută din oameni sunt deosebit de alergici la reptile, iar fiica 
dumneavoastră pare a fi la fel. 

— Dar ţipa îngrozitor, se plângea de dureri cumplite! 


— Probabil că aşa şi era, conveni Guiterrez. Saliva 
reptilelor conţine serotonin, substanță care produce dureri 
grozave. 

Se întoarse către doctorul Cruz. 

— Când ați tratat-o cu antihistamine i s-a micşorat 
pulsul? 

— Da, răspunsul Cruz. Aproape pe loc. 

— Da, e clar, din pricina serotoninului. Nici o îndoială. 

Însă Ellen Bowman rămăsese îngrijorată. 

— Bine. bine, dar de ce să o muşte o şopârlă aşa din 
senin? 

— Mugşcăturile de şopârle sunt destul de des întâlnite, 
zise Guitierrez. Îngrijitorii de animale se aleg cu aşa ceva mai 
tot timpul. Ba chiar într-una din zilele trecute am auzit că o 
şopârlă a muşcat un nou-născut care şedea în pătuț. S-a 
întâmplat pe undeva, prin Amaloya, cam la şaizeci de mile 
distanță de unde ați fost dumneavoastră. Aşa că, vedeţi, nu e 
singurul caz. Deşi nu prea înţeleg de ce fiica dumneavoastră a 
fost atât de crunt rănită. Ce făcea ea în clipele acelea? 

— Nimic. Spune că stătea liniştită, pentru că nu voia să 
sperie lighioana aia. 

— Stătea liniştită..., repetă biologul ca pentru el. 

Se încruntă, îngândurat, şi clătină din cap, fără să se 
dumirească. 

— Ei bine... în situaţia asta nu prea cred că ne putem da 
seama ce s-a petrecut acolo de fapt. Animalele sălbatice au un 
comportament imprevizibil. 

— Dar ce ziceţi despre saliva aceea ca o spumă de pe 
brațul ei? se repezi Ellen. Mă tot gândesc că rabia... 

— A, nu, nu..., se împotrivi doctorul Guiterrez. Reptilele 
nu sunt purtătoare de rabie, doamnă Bowman. Fiica 
dumneavoastră a avut de suferit de pe urma unei reacții 
alergice la muşcătura şopârlei-basilisc. Nu poate fi nimic mai 
grav, liniştiți-vă. 

Atunci Mike Bowman îi arătă schița Tinei. Guiterrez 
încuviință din cap. 


— Îmi dau seama după desenul ăsta că e vorba de o 
şopârlă-basilisc, declară el. Bineînţeles, cu câteva mici 
corecturi de rigoare. Gâtul este mult mai lung decât în 
realitate, iar picioarele din față le-a desenat doar cu trei 
degete în loc de cinci. Coada este prea groasă şi prea ridicată. 
Dar în rest, este aproape întocmai genul de reptilă despre care 
v-am povestit până acum. 

— Dar Tina a spus clar că dihania asta avea gâtul lung, 
insistă Ellen Bowman. Şi a mai spus, tot cu gura ei, că avea 
trei degete la picioare. 

— lar Tina are spirit de observaţie, întări soțul femeii. 

— Sunt sigur de asta, zâmbi Guitierrez. Dar îmi susțin 
afirmația în continuare. Fiica dumneavoastră a fost muşcată 
de un basilisc amoratus şi suferă de o reacție herpetologică 
puternică. În mod normal, după un tratament de 
douăsprezece ore, totul trece. Aşa că mâine dimineaţă ar 
trebui să se simtă bine. 


Printre angajaţii modernului laborator de la subsolul 
clinicii Santa Maria, se zvonise deja că doctorul Guitierrez 
identificase animalul care o muşcase pe micuța americană. 
Nu era decât un inofensiv basilisc. Drept pentru care, imediat, 
analizele salivei animalului au fost sistate, chiar dacă la 
probele preliminare se putuse observa o încărcătură extrem 
de puternică de proteine de origine biologică încă 
necunoscută. Dar asistentul de gardă era ocupat până peste 
cap, aşa că puse mostrele de salivă pe raftul de rezervă al 
congelatorului. 

A doua zi dimineaţă, cel din tura respectivă cercetă 
conținutul sertarelor, bifând în acelaşi timp şi numele 
pacienţilor externați. Aflând că Bowman, Christina L. era 
programată pentru externare chiar în acea zi, aruncă probele 
de salivă. În ultimul moment, îi atrase atenţia plăcuţa roşie, 
care marca analizele ce trebuiau trimise laboratorului de la 
universitatea din San Jose. Aşa că scoase eprubeta din coşul 


de gunoi şi o pregăti pentru a o duce acolo unde îi era 
destinația. 


— Hai, ce mai aştepţi? Mulţumeşte-i domnului doctor 
Cruz, zise Ellen Bowman şi o împinse pe Tina spre medic. 

— Vă mulțumesc, domnule doctor Cruz, spuse Christina. 
Mă simt mult mai bine acum. 

Se apropie şi strânse mâna doctorului. Apoi remarcă: 

— Azi purtați altă cămaşă... 

Câteva clipe, doctorul Cruz rămase perplex, apoi zâmbi. 

— Aşa-i, Tina. Când sunt de gardă noaptea la spital, îmi 
schimb dimineața cămaşa. 

— Nu şi cravata? 

— Nu, doar cămaşa. 

Ellen Bowman interveni: 

— Doar v-a spus Mike că are spirit de observaţie. 

— E clar că a avut dreptate. 

Doctorul Cruz surâse şi strânse şi el mâna fetiţei, cu un 
aer foarte serios. 

— Sper că te bucuri măcar de restul vacanței tale în Costa 
Rica, Tina. 

— Aşa o să fac. 

Familia Bowman tocmai se pregătea să plece, când 
doctorul Cruz se mai interesă: 

— la mai spune-mi, Tina, îți aduci bine aminte de şopârla 
aceea care te-a atacat? 

— Mda..., făcu fetița, fără chef. 

— Şi mai ştii cum avea picioarele? 

— Mda... 

— Avea cumva degete? 

— Da. 

— Şi câte anume? 

— Trei, răspunse ea categoric. 

— Dar cum de eşti atât de sigură? 


— Pentru că m-am uitat la ea. Şi în plus, am observat că 
toate păsările lasă pe plajă urme dintr-astea, cu trei gheruțe. 

Ridică mâna, cu cele trei degete de la mijloc răsfirate. 

— lar şopârla a lăsat aceleaşi urme de nisip, adăugă ea. 

— Cum adică? Şopârla lăsa urme de pasăre pe nisip?! 

— Îhî. Şi mergea tot ca o pasăre. Îşi sălta aşa, capul, când 
în sus, când în jos... 

Făcu şi ea câțiva paşi, dând din cap aşa cum văzuse că 
făcea animalul. 

După ce familia Bowman plecă, doctorul Cruz se hotări să 
ia legătura cu centrul de cercetare biologică, pentru a-i relata 
lui Gutierrez cele aflatei 

— Trebuie să recunosc că tot ce povesteşte fetița este ieşit 
din comun, conchise Guitierrez. Am făcut şi eu câteva 
cercetări. Şi nu mai sunt chiar atât de sigur că a fost muşcată 
de un basilisc. Ba aş spune că nu mai sunt sigur chiar deloc. 

— Atunci ce ar putea fi? 

— Păi, ce să zic eu? se amări Guitierrez. Mai bine să nu 
facem speculații gratuite dinainte. Apropo, nu cumva ai mai 
auzit de vreun alt caz dintr-ăsta, de vreun om muşcat de 
şopârle, pe-acolo, la spital? 

— Nu, de ce? 

— Dacă auzi, prietene, să mă anunțţi şi pe mine neapărat. 


PLAJA 


Marty Guitierrez şedea pe plajă şi privea gânditor spre 
soarele de amiază ce începuse să coboare în drumul lui prin 
ceruri, iar într-un târziu să se împrăştie, orbitor, peste 
oglinda golfului, lăsându-şi ultimele raze să odihnească sub 
trunchiurile  palmierilor, până ajunseră la el, printre 
mangrovele ce mărgineau plaja Cabo Blanco. După câte îşi 
dădea el seama, era în apropierea locului unde micuța 
americancă stătuse cu două zile în urmă. 


Cu toate că, aşa cum spusese şi soților Bowman, 
muşcăturile de şopârlă erau des întâlnite, Guitierrez nu mai 
auzise niciodată în cariera lui, ca vreun basilisc să fi muşcat 
pe cineva. Şi tot atât de sigur era că nu auzise nici de vreo 
persoană care să fi fost spitalizată din pricina muşcăturilor de 
şopârlă. În plus, radiografiile rănilor de pe braţul Tinei 
dovedeau că muşcăturile respective erau puţin cam mari ca 
să fie ale unei şopârle-basilisc oarecare. Când se întorsese la 
centrul de cercetări de la Carara, se dusese personal la 
biblioteca de specialitate, să se convingă, dar nu găsise nici o 
referire măcar, la cazurile de agresiune ale basiliscului. După 
care verificase şi listele de pe International BioSciences 
Service, un computer conectat la marile centre ştiinţifice din 
America. Dar tot nu dăduse peste vreo ştire despre 
muşcăturile de basilisc sau spitalizări în urma rănilor 
provocate de şopârle. 

Atunci dăduse telefon medicului de gardă de la Amaloya, 
care îi confirmase faptul că un sugar de nouă zile, care 
dormea în pătuțul lui, fusese muşcat de picior de către un 
animal despre care bunica bebeluşului — singura persoană 
care văzuse ce se petrecuse — spunea că ar fi fost o şopârlă. 
După care piciorul copilului se umflase îngrozitor, iar acesta 
murise curând după aceea. Bunica micuţului descrisese 
şopârla ucigaşă ca fiind verde şi cu dungi maronii pe spinare. 
Mugşcase copilul de mai multe ori, înainte ca femeia să o 
sperie şi să o gonească. 

— Ciudat, mormăise Guitierrez. 

— Ba deloc. Întocmai ca în toate celelalte cazuri, replicase 
medicul. 

Şi adăugase toate celelalte incidente de care auzise el: un 
copil din Vâsquez (satul din apropierea coastei) fusese şi el 
muşcat în timp ce dormea; un altul pățise la fel în Puerta 
Sotrero. Toate accidentele respective se petrecuseră în 
decursul ultimelor două luni. Şi toate victimele fuseseră copii 
care dormeau sau nou-născuți. 


O astfel de informaţie îl puse pe Guitierrez pe gânduri. 
Bănuia că era vorba de o nouă specie de şopârle, încă 
necunoscută. Se părea însă că aşa ceva nu se întâmpla decât 
în Costa Rica. Întinzându-se numai pe o sută douăzeci şi unu 
de kilometri în punctul ei cel mai strâmt, ţara întreagă era 
chiar mai mică decât statul Maine. Cu toate acestea, pe 
arealul limitat, Costa Rica era vestită pentru diversitatea 
habitatelor biologice: faleze care dădeau şi spre Pacific şi spre 
Atlantic, patru lanțuri muntoase diferite, incluzând piscuri de 
peste trei mii de metri şi vulcani activi, păduri de foioase, 
păduri de pini, zone de vegetaţie de climă temperată, ţinuturi 
mlăştinoase şi deşerturi aride. O asemenea varietate ecologică 
era însoțită şi de o uluitoare gamă de plante şi animale. Costa 
Rica era populată de un număr de păsări de trei ori mai mare 
decât cel întâlnit în toată America de Nord. Se găseau acolo 
mai mult de o mie de specii de orhidee. Şi mai mult de cinci 
mii de specii de insecte. 

Specii noi erau descoperite aproape tot timpul şi într-un 
ritm tot mai susținut în ultimii ani, însă dintr-o cauză destul 
de îngrijorătoare: ţara suferea de pe urma despăduririlor 
masive care smulgea animalelor junglei însuşi mediul lor de 
viață, aş că erau silite să se mute în alte zone şi, uneori, să îşi 
schimbe chiar şi comportamentul. 

Aşa că apariția unei noi specii de şopârle era perfect 
posibilă. Însă dincolo de curiozitatea de a cunoaşte o nouă 
specie, rămânea pericolul de a apărea şi noi boli. Şopârlele 
erau purtătoare de afecțiuni virale, unele dintre ele putând fi 
transmise chiar şi omului. Cea mai gravă dintre ele era 
encefalita sauriană centrală, CSE, care provoca somn maladiv 
oamenilor şi cailor. Guitierrez presimțea că era deosebit de 
important pentru toată lumea să găsească acest nou soi de 
şopârlă, chiar dacă numai pentru testele epidemiologice. 

Stând astfel pe plajă, contempla soarele ce asfințea liniştit 
şi oftă, îngândurat. Poate că Tina Bowman văzuse un animal 
necunoscut, dar tot atât de bine se putea să se fi înşelat. Însă 
în mod clar, biologul Marty Guitierrez nu se înşelase defel. În 


acea dimineaţă, devreme, îşi luase pistolul cu aer comprimat, 
îl încărcase cu cartuşe tranchilizante, apoi o pornise pe plajă, 
plin de speranţă. Însă pierduse ziua în zadar. Curând avea să 
fie nevoit să se urce în maşină şi să plece de acolo. Nu voia să 
conducă pe drumurile acelea prin beznă. 

Se ridică în picioare şi o luă în susul plajei. La oarecare 
distanță, zări silueta întunecată a unei maimuțe urlătoare, 
mergând de-a lungul lizierei de mangrove cu rădăcinile 
înfundate în noroi. Biologul se îndreptă într-acolo, trecând 
prin apă. Dacă se afla prin preajmă o maimuţă urlătoare, 
însemna că puteau să mai fie şi altele prin frunzişul de 
deasupra, iar antropoidele din specia aceea aveau obiceiul să 
urineze pe intruşi. 

Dar maimuța aceea părea a fi singură şi se deplasa încet, 
oprindu-se adeseori şi şezând pe vine. Avea ceva în gură. Şi 
pe măsură ce Guitierrez se apropia, îşi dădu seama că mânca 
o şopârlă. Chiar şi de la depărtare, biologul observă dungile 
cafenii de pe spinarea reptilei. Coada şi picioarele din față se 
bălăngăneau, scăpate dintre fălcile maimuţei. 

Omul se aruncă la pământ şi ochi. Maimuţa urlătoare, 
obişnuită cu modul de viață netulburat, din rezervaţie, doar îl 
privi curioasă. Nu fugi nici chiar când primul cartuş îi trecu 
pe lângă ureche, fără să o atingă. Dar când al doilea glonte o 
nimeri în pulpă, chirăi furioasă şi speriată în acelaşi timp 
azvârli cât colo resturile reptilei şi se mistui în desişul junglei. 

Guitierrez se ridică în picioare şi porni spre cadavrul 
abandonat. Nu avea de ce să îi poarte de grijă maimuţei, 
pentru că doza tranchilizantă era atât de slabă, încât nu avea 
să îi producă nici o reacţie nedorită, poate numai câteva 
minute de amețeli. Însă se gândea deja ce anume trebuia să 
facă în continuare cu noua lui găselniță. El însuşi avea să 
scrie un raport preliminar despre animalul în cauză, dar 
rămăşiţele acestuia avea să le trimită în Statele Unite, pentru 
a încerca o ultimă posibilitate de identificare. Dar cui să le 
trimită? Cel mai vestit cercetător în domeniu era profesorul 
emerit Edward H. Simpson, specialist în zoologie, de la 


Universitatea Columbia, din New York. Era un bătrânel 
elegant, cu părul alb, îngrijit pieptănat, recunoscut drept cea 
mai mare somitate mondială în materie îşi spunea Marty 
Guitierrez, avea să îşi trimită de clasificare a şopârlelor. 
Probabil că până la urmă, îşi spunea Marty Guitierrez, avea 
să îşi trimită achiziția la New York, la doctorul Simpson. 


NEW YORK 


Doctorul Richard Stone, şeful Laboratorului de Boli 
Tropicale al Centrului Universitar Columbia remarca de multe 
ori că numele instituției în sine crea impresia că aceasta era 
cu mult mai mare decât în realitate. În primii ani ai secolului 
XX, când laboratorul ocupa în întregime al patrulea etaj al 
Institutului de Cercetări Biomedicale, adevărate cohorte de 
tehnicieni se străduiau să înlăture pericolul frigurilor galbene, 
malariei şi holerei. Dar succesele obţinute în medicină de 
atunci — precum şi vestitele laboratoare de la Nairobi şi Sao 
Paulo — întrecuseră cu mult faima de care se bucurase odată 
Laboratorul Universităţii Columbia. Devenit de-acum abia o 
infimă parte din ce fusese, nu mai era deservit decât de doi 
tehnicieni cu normă întreagă, iar principala preocupare a 
acestora era depistarea maladiilor pe care new york-ezii le 
contractau în călătoriile lor prin diverse părți ale lumii. Astfel 
încât atmosfera de netulburată rutină a laboratorului nu era 
deloc potrivită cu ceea ce venise chiar în dimineața respectivă. 

— Mda, ce să-ţi zic. foarte drăguță chestie, spuse 
asistenta după ce descifră eticheta explicativă. Resturi de 
şopârlă costaricană neidentificată, parțial masticată (strâmbă 
din nas, dezgustată). Am impresia că vă este destinată 
domnule doctor Stone. 

Richard Stone străbătu încăperea, brusc interesat de 
noua ciudățenie. 


— Nu cumva ăsta-i materialul trimis de la laboratorul lui Ed 
Simpson? 

— Ba da, răspunse colaboratoarea lui. Dar nu prea pricep eu 
de ce ne-au trimis nouă lighioana asta?! 

— A sunat secretara iui, o lămuri Stone. Zice că Simpson 
e plecat într-o expediție prin Borneo, pe toată vacanța de 
vară, şi în plus, se pare că şopârla asta este transmițătoare de 
boli, aşa că a apelat la noi să studiem cazul. Deci, să ne 
apucăm de treabă... 

Cilindrul alb, de plastic, era de mărimea unei cutii de 
lapte de doi litri şi jumătate. Avea încuietoare de metal şi 
capac deşurubabil. I se aplicase o etichetă pe care scria 
"Recipient Universal pentru Specimene Biologice" şi avea 
imprimate încă vreo câteva indicații şi informaţii în patru 
limbi. La contraindicaţii se specifica foarte clar că trebuie 
interzisă deschiderea cilindrului de către autoritățile vamale 
prea curioase. 

După toate aparențele, prescripţiile respective fuseseră 
respectate. Richard Stone cercetă recipientul în lumina 
puternică a lămpii de lucru şi observă că sigiliile erau încă 
neatinse. Apoi aprinse reflectoarele speciale şi îşi puse 
mănuşi de plastic şi o mască pe față. La urma urmei, 
laboratorul pentru care lucra el descoperise nu de mult 
specimene contaminate cu febră cabalină venezueleană, 
encefalită japoneză B, virusul Kyasanur, virusul Langat şi 
Mayaro. Gândindu-se la toate acestea, deşurubă capacul 
ambalajului. 

Se auzi îndată fâşâitul gazului eliberat, apoi o şuviță 
subţire de fum albicios se ridică dinăuntru. Cilindrul de 
plastic se răci bocnă. În recipient găsi o pungă de plastic 
închisă ermetic la gură, care conținea o materie verzuie. Stone 
întinse pe masă o folie chirurgicală şi răsturnă conţinutul 
pungii. O bucată de carne congelată se lovi de masă cu un 
pocnet surd. 

— Mda, făcu tehniciana. Pare mâncată... 


— Păi aşa şi este, întări Stone. Atunci ce or mai vrea de la 
noi? 

Tehniciana consultă actele anexate. 

— Şopârlele din soiul ăsta au muşcat copiii de prin partea 
locului. Apelează la noi pentru identificarea animalului şi ne 
cer părerea despre posibilele boli pe care le-ar putea 
transmite. 

Îi arătă lui Stone schița unei şopârle desenată de un copil 
şi semnată în susul foii "Tina". 

— Unul dintre copii i-a făcut un desen... 

Cercetătorul privi schița. 

— În mod clar, nu putem stabili specia, conchise Stone. 
Dar putem în schimb să stabilim ce boli transmite, şi încă 
destul de uşor, dacă o să facem analiza sângelui de pe 
rămăşiţele astea. Cum îi zice dihaniei? 

"Basiliscus amoratus cu trei degete — anomalie 
genetică", citi colaboratoarea lui. 


Înainte de ora prânzului, analizele de laborator au stabilit 
că sângele şopârlei nu prezenta simptome de reacție la 
antigen viral sau bacterial. Nici la testele de toxicitate nu se 
remarcaseră componenți prea deosebiți, dar se găsise o 
singură asemănare certă: sângele aşa-zisului  basilisc 
reacționa (destul de puţin) la veninul cobrei regale indiene. 
Însă astfel de caracteristici împrumutate de la o specie la alta 
erau destul de des întâlnite la reptile, aşa încât doctorul 
Stone nici nu se gândi măcar să treacă această observaţie în 
faxul pe care asistenta lui îl trimise doctorului Martin 
Guitierrez chiar în aceeaşi seară. 

Nimeni nu îşi mai bătu capul cu identificarea şopârlei din 
acel moment. Putea doar să aştepte întoarcerea doctorului 
Simpson, nu?! lar el nu reveni în țară timp de mai multe 
săptămâni, aşa că secretara lui îi rugă pe cei de la 
Laboratorul de Boli Tropicale să se ocupe ei de conservarea 
rămăşițelor respective, până la întoarcerea specialistului. 


Doctorul Stone puse resturile animalului înapoi în punga 
ermetică şi apoi le înghesui pe undeva, prin congelatorul 
laboratorului. 

Martin Guitierrez citi faxul venit de la Centrul Medical 
Columbia — Laboratorul de Boli Tropicale. Mesajul era foarte 
scurt: 


SUBIECT:  Basilicus amoratus cu anomalii genetice 
(preluat de la cabinetul doctorului Simpson). 

MATERIALE: segment posterior, ? parțial digerat. 

METODE DE LUCRU: Raze X, microscop, analize 
imunologice RTX pentru boli virale, parazite şi bacteriene. 

REZULTATE: Nici o probă histologică sau imunologică de 
transmitere a vreunei boli la om, la această mostră de 
Basilicus amoratus. 

(Semnătură) 

Richard A. Stone, director 


Pe baza acestor observaţii, Guitierrez ajunse la două 
concluzii. Potrivit celei dintâi, supoziţia sa conform căreia 
şopârla era Basiliscus amoratus se adeverise, fiind confirmată 
de savanții de la Universitatea Columbia. A doua presupunere 
era că, (nefiind transmițătoare de boli periculoase pentru om) 
acele cazuri semnalate în Costa Rica erau excepţii şi, deci, nu 
însemnau o primejdie pentru zona în cauză. Ba dimpotrivă, 
originalele sale explicaţii pentru fenomenul respectiv se 
dovedeau corecte: speciile de şopârle fuseseră silite să 
părăsească pădurile şi să se mute într-un alt mediu de viață, 
aşa că, inevitabil, intraseră în contact cu locuitorii satelor. 
Guitierrez era absolut sigur că în câteva săptămâni şopârlele 
aveau să se liniştească, iar momentele de agresivitate să 
înceteze odată pentru totdeauna. 


Ploaia tropicală năvălea cu furie, răpăind asurzitor în 
acoperişul clinicii de la Bahia Anasco. Era aproape de miezul 


nopții; curentul electric fusese întrerupt din pricina furtunii, 
aşa că moaşa Elena Morales era nevoită să lucreze la lumina 
lanternei. Deodată, auzi un soi de ciripit sau de chițăit. 
Crezând că era vreun şobolan, puse repede pe fruntea lehuzei 
o compresă şi intră în camera alăturată, să vadă ce face noul- 
născut. Când atinse clanța cu mâna, auzi iarăşi zgomotul 
acela şi se mai calmă. În mod clar, era numai o pasăre care se 
lovea de geamuri, încercând să se adăpostească de ploaie. În 
Costa Rica, oamenii credeau că atunci când o înaripată venea 
să vegheze un nou-născut, era semn de mare noroc. 

Deschise încetişor uşa. Micuţul fusese aşezat într-un 
coşuleț de răchită, înfofolit într-un scutec deschis la culoare, 
care îi lăsa doar fața descoperită. De jur-împrejurul lui, pe 
marginea coşului, trei şopârle verzi şedeau pe vine, ca nişte 
balauri în miniatură. Când o văzură pe Elena, îşi ridicară 
capetele, privind-o curioase, dar nu se speriară. La lumina 
lanternei, moaşa zări sângele ce li se prelingea de pe boturi. 
Chiţăind scurt, una dintre reptile se aplecă iarăşi şi, cu o 
mişcare iute a capului, mai rupse o halcă însângerată din 
trupul copilului. 

Elena se năpusti într-acolo urlând îngrozitor, iar şopârlele 
se mistuiră în întuneric. Dar mai înainte de a ajunge la 
coşuleț, băgă de seamă în ce hal arăta ceea ce fusese nu cu 
mult timp în urmă fața copilului, şi pricepu că acesta era deja 
mort. Reptilele pieriră în noaptea ploioasă, chițăind şi 
scâncind, lăsând în. urma lor doar urme cu câte trei gheare, 
precum cele ale păsărilor. 


APARENȚELE ÎNŞEALĂ 


Mai târziu, când se mai potoli, Elena Morales se hotări să 
nu povestească despre atacul şopârlelor ucigaşe. În ciuda 
groazei pe care o încercase la vederea masacrului, începu să 
îşi pună problema dacă nu cumva avea să fie sancționată 


pentru că lăsase copilul nepăzit. Aşa că îi spuse lehuzei că 
nou-născutul murise asfixiat, iar în raportul trimis la San 
Jose specifică că băieţelul sucombase în urma unei afecțiuni 
des întâlnită în perioada infantilă: Sindromul decesului 
infantil la naştere (SIDS). Era o cauză încă nedepistată, dar 
foarte adesea apărută în rândurile bebeluşilor. Aşa că 
raportul ei nu provocă nici o nedumerire şi a fost acceptat ca 
atare. 

La laboratorul din San José, unde se analizau probele de 
salivă recoltate de pe brațul Tinei Bowman se descoperiră 
nişte indicii deosebite. Mai întâi, faptul că exista, conform 
aşteptărilor, o mare doză de serotonin. Dar la testele 
proteinelor salivare se remarcă un fapt mai mult decât 
îngrijorător: o masă moleculară de 1. 980. 000, adică una 
dintre cele mai puternice proteine cunoscute vreodată. 
Activitatea biologică era încă în stadiu de cercetare, dar părea 
a fi vorba de otravă neurotoxică, asemănătoare cu aceea a 
veninului de cobră, deşi era mai primitivă ca structură. 

Tot aici se detectară urme de gamma-amino methionine 
hydrolase. Dat fiind faptul că această enzimă era specifică 
intervențiilor ingineriei genetice şi nu se putea găsi în nici un 
caz la animalele sălbatice, laboranţii presupuseră că era 
vorba de un proces de contaminare a probelor în cadrul 
laboratorului, aşa că nu raportară această observaţie 
doctorului Cruz, specialistul de la Puntarenas. 

Resturile şopârlei rămăseseră şi ele aruncate undeva, prin 
congelatorul Universității Columbia, aşteptând întoarcerea 
doctorului Simpson, care nu avea să revină mai curând de o 
lună de zile. Astfel încât se părea că nu avea să mai intervină 
nimic neobişnuit în cazul reptilelor ucigaşe, dacă într-o bună 
zi, o asistentă, Alice Levin, nu ar fi intrat în laboratorul 
Departamentului de Boli Tropicale şi, văzând desenul Tinei 
Bowman nu ar fi exclamat: 

— Ei, al cui copilaş a făcut schița asta de dinozaur? 

— Poftim?! rosti răspicat Richard Stone, întorcându-se 
uluit spre ea. 


—  Dinozaurul ăsta. Ce, nu-i dinozaurePuştii mei 
mâzgălesc dintr-ăştia toată vremea... 

— Asta-o o şopârlă ca toate celelalte, răspunse Stone. Din 
Costa Rica. O fetiță care a trecut prin partea locului a 
desenat-o. 

— A, nu, se împotrivi Alice Levin clătinând din cap a 
neîncredere. Păi uitați-vă şi dumneavoastră! Are capul mare, 
gâtul lung, stă pe picioarele dinapoi, are şi coada groasă. Ce 
mai, e un dinozaur, fără doar şi poate! 

— N-are cum să fie. Nu măsoară decât treizeci de 
centimetri?!... 

— Aşa deci! Păi, pe vremea aia or fi fost şi dinozauri mai 
mărunței, nu? stărui Alice. Cei mai prichindei erau chiar sub 
treizeci de centimetri, credeți-mă pe cuvânt. Eu ştiu bine 
lucrurile astea. Am doi flăcăiaşi. Sunt expertă. Nu ştiu cum le 
zice animalelor astea... tinozauri sau naiba ştie cum?! Au 
nişte nume imposibile. Dacă ai mai mult de zece ani, nu-ţi 
mai intră în cap nici cu forcepsul. 

— Am totuşi impresia că nu îți dai seama despre ce e vorba, 
în realitate..., insistă Richard Stone. Ăsta-i un desen făcut 
după un animal care trăieşte în zilele noastre. Ni s-a trimis 
chiar şi un fragment din respectivul exemplar. E prin frigider. 

Stone se ridică de la locul lui şi scoase punga cu rămăşiţele 
basiliscului. 

Alice Levin se uită cu atenție la piciorul şi coada 
mortăciunii congelate şi înălță nedumerită din umeri. Nu 
atinse însă resturile. 

— Nu ştiu ce să mai spun, mărturisi ea. Dar mie-mi 
seamănă a dinozaur. 

Stone clătină din cap. 

— Imposibil. 

— De ce? întrebă asistenta. O fi vreo rămăşiţă sou fosilă, 
cum îi mai zic ăştia. 

Richard Stone dădea din cap, neîncrezător. Alice era 
lipsită de pregătirea de specialitate. Nu era decât o laborantă 
care lucra la secția de bacteriologie, din capătul coridorului. 


Şi, în plus, avea şi o imaginaţie grozav de bogată. Stone îşi 
aduse aminte de vremea când era obsedată de faptul că (?!) ar 
fi fost urmărită zi şi noapte de un infirmier de la secția de 
chirurgie. 

— Ştii, spuse Alice Levin, dacă ăsta e chiar un dinozaur, 
ascultă aici la mine, Richard, că ar fi bomba secolului!... 

— Dar nu-i dinozaur. 

— A verificat cineva chestia asta? 

— Nu, răspunse Stone, sâcâit. 

— Ei, atunci ia halca asta şi du-o la Muzeul de Ştiinţe 
Naturale sau pe la vreo instituție dintr-asta, pricepută. Zău că 
ar fi cazul să te convingi. 

— M-aş lega la cap, când nu mă doare. 

— Vrei să mă duc eu în locul tău? insistă femeia. 

— Nu, o repezi Richard Stone. Nici vorbă de asta. 

— Adică n-ai de gând să faci nimic? 

— Chiar aşa. 

Puse iarăşi punga în congelator şi trânti enervat uşa. 

— Nu-i dinozaur, e şopârlă. Şi, la urma urmei, orice ar fi, 
o să aştepte frumuşel până se întoarce doctorul Simpson de 
la Borneo, ca să o identifice precis. Şi cu asta basta, Alice, 
dragă. Lighioana asta nu pleacă nicăieri de-aici. 


A DOUA ITERAŢIE 


"În etapele următoare ale determinării curbei fractale, pot 
apărea schimbări neaşteptate. " 
IAN MALCOLM 


La țărmul mării Inland 


Alan Grant se ghemui la pământ, aproape să cadă de-a 
buşilea. Afară erau cel puţin cincizeci de grade. Genunchii îl 
dureau cumplit, chiar dacă pantalonii lui de lucru aveau 
apărători pentru genunchi. Praful înecăcios, alcalin, îi ardea 
gâtlejul. Şiroaie de sudoare i se scurgeau de pe frunte drept în 
țărâna uscată. Dar Grant nici nu dădea vreun pic de atenţie 
acelor neplăceri. Se concentra doar asupra gropii pătrate de 
vreo treizeci de centimetri, ce se deschidea chiar în fața lui. 

Lucrând grijuliu, cu o dăltiță stomatologică şi cu o 
pensulă cu păr de cămilă, scoase la iveală fragmentul 
subțiratic, în formă de L, care fusese cândva o falcă. Avea 
numai trei centimetri lungime şi era de grosimea degetului 
său mic. Dinţii păreau un şir de ace mici, ascuţite, şi erau de 
aceeaşi formă obişnuită, de cârlige de undiță. Aşchii de oase 
se descopereau pe măsură ce el săpa mai departe. Grant se 
opri câteva momente, pentru a întări fosila cu ciment dentar, 
înainte de a o dezveli în întregime. Nu era nici o îndoială că 
era o porțiune din maxilarul unui pui de dinozaur carnivor, 
care murise în urmă cu vreo şaptezeci şi opt de milioane de 
ani, la vârsta de vreo două luni. Dacă avea un dram de noroc, 
Alan Grant avea să găsească şi restul scheletului păstrat 
destul de bine. Şi dacă se întâmpla aşa, atunci însemna că 
era descoperitorul primului schelet de pui carnivor... 

— Hei, Alan! 

Bărbatul îşi ridică privirea, stânjenit de văpaia orbitoare. 
Îşi scoase ochelarii de soare şi îşi şterse fruntea cu dosul 
palmei. 


Se afla pe colina unui deal erodat de vremuri, undeva, în 
ținuturile aride de dincolo de Snakewater, din statul 
Montana. Sub pânza azurie a cerului nemărginit se zăreau, 
cât vedeai cu ochii, coame tocite, kilometri întregi de piatră 
colțuroasă şi stearpă. Nu se ițea pe acolo nici măcar un 
singur copac sau vreun tufiş. Nimic altceva în afară de stâncă 
golaşă, soare arzător şi vânturi tânguitoare. 

Vizitatorii ținutului acela deşertic spuneau că este 
obsedant de pustiu, dar atunci când Alan Grant sosise acolo 
şi privise pentru întâia dată locurile, simţise cu totul altceva. 
Pentru că acel tărâm fantomatic era ceea ce rămăsese dintr-o 
altă lume, total diferită de cea actuală, dar care dispăruse în 
urmă cu optzeci de milioane de ani. Cu ochii minţii sale, 
Grant parcă se vedea chiar şi pe el undeva, prin desişurile 
mlăştinoase ce mărgineau țărmurile unei imense mări 
interioare. Acea întindere de apă măsura în jur de şaisprezece 
mii de kilometri, acoperind toată suprafața de la Munţii 
Stâncoşi, înălțați nu de multă vreme, şi până la Munţii 
Appalachi. Ceea ce însemna că odată, tot Vestul Americii 
fusese fund de mare. 

În timpurile acelea, fuioare subțiratice de nori rătăceau pe 
ceruri, întunecate însă de fumul gros al vulcanilor ce se 
întâlneau pretutindeni. Atmosfera însăşi era mai densă, mai 
bogată în bioxid de carbon. Plantele creşteau cu mare 
repeziciune pe ţărmuri. Pe atunci nu existau peşti care să 
populeze apele, dar se aflau în schimb moluşte şi melci. 
Pterozaurii plonjau în căutarea algelor ce îşi întindeau 
frunzele la suprafață. Câţiva dinozauri carnivori colindau 
uscatul, în căutarea prăzii, stârnind palmierii înalți. Dincolo 
de capătul malului, se zărea o mică insulă, cam de un hectar 
lungime. Împodobită cu o vegetaţie luxuriantă, această insulă 
era în fapt un adevărat sanctuar apărat, unde turme mari de 
dinozauri ierbivori cu cap de ornitorinc îşi depuneau ouăle 
laolaltă, în cuiburi, şi îşi creşteau puii ce chirăiau 
pretutindeni, jucăuşi. 


În următoarele milioane de ani, marele lac cu unde verzui 
şi fund alcalin pierduse tot mai mult din adâncime, iar într- 
un târziu dispăruse cu desăvârşire. Țarinile descoperite se 
încovoiaseră şi crăpaseră sub arşița neiertătoare, iar insula 
de dincolo de țărm, cu tot cu ouăle dinozaurilor, se prefăcuse 
treptat în acel deal erodat din statul Montana, unde Alan 
Grant tocmai săpa. 

— Hei, Alan! 

Cel strigat se ridică în picioare. Era un bărbat lat în spate, 
bărbos, în vârstă de vreo patruzeci de ani. Auzi zumzăitul 
generatorului portabil şi țăcănitul îndepărtat al pickamerului 
ce sfărâma roca trainică de pe dealul învecinat. Văzu apoi pe 
tinerii săi colaboratori robotind în jurul maşinăriei şi dând 
deoparte bucăți mari de piatră, după ce le cercetau în 
amănunțime, să vadă dacă nu cumva conțin fosile. La poalele 
dealului, se zăreau moțurile celor şase corturi ale taberei, 
prelatele fluturânde ale cortului unde adunau materialele şi 
camioneta pe care o foloseau drept laborator ambulant. Şi, în 
sfârşit, dădu cu ochii şi de Ellie, care îi făcea semn cu mâna, 
de la umbra laboratorului improvizat. 

— Avem oaspeţi! îl anunţă ea şi îi arătă undeva, spre 
răsărit. 

Grant observă şi el norul de praf ce se apropia, apoi 
limuzina Ford, albastră, hurducându-se prin hârtoape. Se 
uită la ceas: ajungeau chiar la timp. De pe culmea învecinată, 
puştii urmăreau scena cu mare interes. Nu prea avuseseră 
parte de vizitatori pe la Snakewaters şi, în plus, discutaseră o 
grămadă de vreme despre ce anume ar fi voit oare un avocat 
de la Agenţia de Protecţie a Mediului Înconjurător, care dorea 
să stea de vorbă cu Alan Grant. 

Însă Grant ştia foarte bine că paleontologia, ştiinţa care se 
ocupa cu studierea vieții din alte ere geologice, luase în ultimii 
ani o amploare uluitoare, datorită descoperirilor lumii 
contemporane. Pentru că această lume modernă se schimba 
pe zi ce trece, aşa că se impuneau nişte întrebări de mare 
gravitate, legate de evoluția vremii, de despăduririle masive, 


de încălzirea vizibilă a climei sau despre stratul de ozon; 
întrebări care păreau că îşi găsesc răspunsul cel puţin într-o 
anumită măsură, în informaţiile culese despre alte timpuri. 
Informaţii pe care paleontologii le puteau oferi. lar el fusese 
chemat în calitate de expert de două ori în ultimii ani. 

Aşa că o porni în întâmpinarea maşinii. 


Noul venit începu să tuşească, înecat de praful albicios, 
apoi trânti cu putere portiera. 

— Sunt Bob Morris, de la Agenţia de Protecţie a Mediului 
Înconjurător, se prezentă el, întinzând mâna prieteneşte. 
Lucrez pentru reprezentanța de la San Francisco. 

Grant se recomandă şi el, apoi observă: 

— Nu prea vă prieşte arşița asta. Vreţi cumva o bere? 

— Sfinte Cristoase, cum să nu?! 

Morris se apropia de treizeci de ani şi purta cămaşă 
scrobită, cravată şi pantaloni de costum sobru, de afaceri. 
Ducea în mână o valiză. Pantofii lui ciocați, cu flecuri de 
metal, tocăneau pe piatra grunțuoasă, în timp ce se îndreptau 
către camion. 

— Când am trecut de creasta dealului şi am dat cu ochii 
de astea, am crezut că am nimerit într-o rezervație de indieni, 
spuse el arătând către corturi. 

— A, nu, zise Grant. Nu reprezintă altceva decât cel mai 
bun mod de a locui prin locurile astea. 

Îi explică apoi că în 1978, în primul an când se apucase 
de săpături, veniseră pe Coasta de Nord cu nişte corturi 
octogonale, care se părea că sunt cele mai avantajoase pentru 
aşa ceva. Dar toate zburaseră în bătaia vântului. Încercaseră 
apoi cu alt tip de corturi, însă cu acelaşi rezultat. Într-un 
târziu se gândiseră să instaleze acele tipis, care de altfel erau 
mult mai confortabile, mult mai încăpătoare şi mult mai 
stabile. 

— Astea sunt tipis folosite de tribul Picioarelor Negre, 
adică se sprijină pe patru pari, îl lămuri Grant. Cele ale 


neamului sioux sunt construite cu ajutorul a trei stâlpi. Dar 
cum ţinutul ăsta era cândva stăpânit de Picioarele Negre, ne- 
am gândit... 

— Mda, mda, îl aprobă Morris. Mai nimerit decât atât nici 
că se putea. 

Privi împrejur, la peisajul pustiit şi se interesă: 

— De când staţi pe-aici? 

— Păi, de vreo şaij de lăzi, răspunse paleologul. 

Cum Morris nu pricepu nimic, îi explică pe îndelete: 

— Unitatea de măsură a timpului pentru noi este lada de 
bere. În iunie ne-am apucat de treabă cu o sută de lăzi de 
bere. Şi am ras până acum vreo şaizeci. 

— Şai)j trei, mai precis, îi anunţă Ellie când ajunseră la 
camion. 

Grant se amuză în sinea lui văzându-l pe Morris cum se 
holbează la colaboratoarea lui. Ellie purta pantaloni de doc 
scurți, şi o cămaşă de lucru înnodată sub sâni. Avea douăzeci 
şi patru de ani şi se bronzase ca o negresă. Părul blond îl 
purta legat la spate. 

— Ellie ne susține moralul, zâmbi Grant, prezentând-o 
avocatului. E foarte pricepută în meseria ei. 

— Şi anume? întrebă Morris. 

— Paleobotanica, răspunse chiar Ellie. Şi mai fac şi 
muncă de teren, pentru şcoală. 

Deschise uşile camionului şi intrară. 

Sistemul de aer condiționat abia reuşea să menţină în jur 
de douăzeci şi cinci de grade înăuntru, dar oricum părea 
aproape răcoare față de urgia amiezei. Se aflau acolo o serie 
de mese lungi, de lemn, pe care erau întinse fosile subțirele, 
curățate cu grijă, clasificate şi etichetate. Mai încolo se 
vedeau vase de ceramică şi nişte gamele. Pretutindeni 
persista un miros de oţet. 

Morris se uită la oasele descoperite. 

— Eu aveam impresia că dinozaurii ăştia au fost nişte 
lighioane grozav de mari, mărturisi el. 


— Păi, chiar aşa este, îl lămuri Ellie. Dar ceea ce vezi 
dumneata aici sunt rămăşiţele puilor de dinozauri. 
Snakewater este un punct foarte important pentru 
paleontologie pentru că, în primul rând, aici s-a găsit cel mai 
mare număr de cuiburi de dinozauri. Un singur cuib fusese 
scos la lumină undeva, prin deşertul Gobi. lar noi am 
descoperit douăsprezece cuiburi de dinozauri de specii 
deferite, care conţineau şi ouă şi fosile de pui. 

În timp ce Grant se duse spre frigider, ea îi arătă 
avocatului câteva băițe cu acid acetic, folosite pentru a dizolva 
resturile de rocă de pe oseminte. 

— Parcă ar fi schelete de pui, observă Morris uitându-se 
în vasele de ceramică. 

— Da, aşa e, îl aprobă Ellie. Seamănă foarte mult cu 
păsările. 

— Dar astea ce sunt? întrebă Morris arătând spre 
hublourile rulotei unde se aflau câteva grămăjoare de oase 
mari, disparate, învelite în folii de plastic. 

— Sunt respinse, îl lămuri Ellie. Când le-am dezgropat noi 
s-au sfărâmat de tot. Înainte nu trebuia decât să le scoatem şi 
gata, dar acum trebuie să fie cât mai complete, pentru că le 
trimitem să le facă teste genetice. 

— Teste genetice?! se miră Morris. 

— A sosit comanda, glumi Grant, înmânându-i o cutie de 
bere avocatului, iar alta lui Ellie. 

Femeia o deschise imediat şi începu să bea cu sete, 
dându-şi gâtul delicat pe spate. Morris rămase iarăşi cu gura 
căscată. 

— Noi nu suntem prea conformişti, pe-aici, o scuză 
paleontologul. Vreţi să discutăm în biroul meu? 

— Bineînţeles, răspunse categoric Morris. 

Grant îl conduse în spatele camionului, unde se afla o 
canapea hărtănită, un scaun desfundat şi o masă ruptă la un 
capăt. El se lăsă să cadă pe canapea, stârnind o mulțime de 
scârțâituri şi un nor de praf înecăcios. Se aşeză confortabil, 


suindu-şi picioarele pe masă şi îi făcu semn lui Morris să stea 
pe scaun. 

— Simțiţi-vă ca acasă. 

Alan Grant era profesor de paleontologie la Universitatea 
din Denver şi era considerat unul dintre cei mai buni 
specialişti în domeniu, dar niciodată nu se simţise în apele lui 
atunci când era nevoit să respecte rigidele convenționalisme 
ale societății. El însuşi se credea un cercetător practician 
înnăscut şi ştia foarte bine că în paleontologie munca de teren 
era cea mai importantă parte, căci descopereai totul prin 
proprie strădanie. Aşa că nu prea îi stăteau la suflet 
academicienii, custozii de muzee, adică toți aceia pe care îi 
numea el Vânătorii de dinozauri prin ceaşca de ceai. Ba chiar 
se străduise din toate puterile să nu intre şi el în rândurile 
zaharisiților acelora, atât prin îmbrăcăminte, cât şi prin 
comportament, încât ajunsese să îşi ţină cursurile într-o 
costumație foarte comodă: în blugi şi în adidaşi. 

Acum îl urmărea amuzat pe Morris, care mai întâi şterse 
grijuliu scaunul de praf, apoi se aşeză. După care deschise 
geanta diplomat, frunzări printre hârţoagele lui şi aruncă o 
privire scurtă înspre celălalt capăt al camionului, unde Ellie 
apucase să scociorască prin acid cu nişte pensete, ca să 
scoată nişte oscioare. Părea însă că nu dă nici o atenție celor 
doi bărbați. 

— Probabil că vă întrebaţi de ce mă aflu aici. 

Grant încuviințţă din cap. 

— E drum lung până în pustietatea asta, domnule Morris. 

— Ei bine, să trecem atunci direct la subiect, începu 
Morris. Vedeţi dumneavoastră, domnule Grant, asociația 
noastră are nişte nelămuriri cu privire la activitatea Fundaţiei 
Hammond. Mi se pare că primiți sprijin financiar din partea 
acestei instituţii. 

— Mda, treij de mii de dolari pe an, aprobă Grant. Bilanţ 
pe ultimii cinci ani. 

— Şi ce anume ştiţi dumneavoastră despre fundație? îl 
chestionă Morris. 


Grant ridică nedumerit din umeri. 

— Fundaţia Hammond este una dintre cele mai 
importante surse de venit pentru cercetările ştiinţifice în 
domeniul paleontologiei. Subvenţionează cercetările din toate 
părțile lumii, inclusiv câteva şantiere de lucru pentru 
dezgroparea fosilelor de dinozauri. Am impresia că îl sprijină 
şi pe Bob Kerry cu săpăturile lui pe undeva, dincolo de 
Tyrrell, prin Alberta, şi pe John Weller în Alaska. Şi probabil 
că mai sunt şi alții. 

— Aveţi cumva idee de ce Fundaţia Hammond este atât de 
interesată să ajute cercetările pentru găsirea fosilelor de 
dinozauri? 

— Păi sigur că da. Pentru că bătrânul John Hammond are 
şi el un stol de păsăruici prin tărtăcuţă, în ce priveşte 
dinozaurii. 

— L-aţi întâlnit vreodată pe Hammond? 

Grant înălță iarăşi din umeri, sâcâit. 

— O dată sau de două ori, nu mai ţin minte. Mai vine pe- 
aici şi dă câte o raită. E cam pirpiriu tipul. Şi trăznit, ca mai 
toți ăştia cu bani. Dar întotdeauna părea foarte entuziast. De 
ce? 

— Ei bine, aflați atunci că Fundația Hammond e o 
organizație foarte ciudată, se pronunţă Morris. 

Scoase o copie xerox a hărții lumii, pe care se zăreau nişte 
semne făcute cu roşu şi i-o înmână lui Grant. 

— Astea sunt locurile unde fundaţia a finanțat săpături 
anul trecut. Nu vi se pare nimic suspect? Montana, Alaska, 
Canada, Suedia... Toate aşezările respective sunt în partea de 
nord. Nici una măcar nu trece sub paralela patruzeci şi cinci. 

Avocatul mai scoase câteva hărți. 

— Şi asta se întâmplă an de an. Săpăturile paleontologice 
din sud, ca de pildă din Utah sau Colorado sau Mexic, nu au 
fost finanțate niciodată măcar. Fundaţia Hammond nu 
subvenţionează decât şantierele din zonele cu climă rece. Am 
vrea să aflăm şi noi de ce anume. 


Grant răsfoi hărțile la iuțeală. Dacă era adevărat că 
fundaţia aceea nu sprijinea decât şantierele din zonele 
nordice, atunci chiar că era ciudată intenția lui Hammond, 
pentru că în general, unii dintre cei mai pricepuţi cercetători 
paleontologi lucrau în zonele cu climă caldă şi... 

— Şi mai există vreo câteva ghicitori în toată enigma, îl 
anunţă Morris. Ca de pildă: ce legătură au dinozaurii cu 
răşina? 

— Răşină?! 

— Da. E vorba chiar de acea substanţă solidă, galbenă, 
formată prin scurgerea şi uscarea sevei răşinoaselor... 

— Eu ştiu foarte bine ce este răşina. Dar de ce întrebaţi? 

— Pentru că de-a lungul ultimilor cinci ani, Hammond a 
achiziționat cantități uriaşe de răşină din America, Europa şi 
Asia, inclusiv câteva bucăţi de valoarea şi calitatea celor 
expuse în orice muzeu de specialitate. Fundaţia asta a 
cheltuit şaptesprezece milioane de dolari pe această răşină. 
lar acum este în posesia celui mai mare depozit particular din 
lume. 

— Nu pricep o iotă, mărturisi Grant. 

— Nimeni nu pricepe o iotă din toate astea, îl linişti 
Morris. După câte ne putem noi da seama, totul pare fără cap 
şi coadă. La urma urmei, răşina este foarte uşor de produs pe 
cale sintetică. Nu are nici un fel de valoare comercială sau 
bancară. Deci nu are nici un rost să te apuci să umpli 
pământul cu ea. Dar asta a făcut Hammond. şi încă vreme de 
mulți ani de zile. 

— Auzi, răşină, zise Grant clătinând din cap, nedumerit. 

— Şi ce părere aveţi despre insula lui din Costa Rica? 
continuă Morris. Cu zece ani în urmă, Fundaţia Hammond a 
închiriat de la autorităţile costaricane o întreagă insulă. Cu 
scopul declarat de a construi o rezervație biologică. 

— Habar n-aveam de asta, şopti Grant, încruntându-se. 

— Eu însă nu am reuşit să aflu nimic mai mult decât atât, 
oftă avocatul. Insula asta se află la o sută optzeci de kilometri 
de țărm. În partea de vest. E foarte stâncoasă şi e situată într- 


un punct unde puterea curentului şi a vântului, stârneşte o 
ceață care persistă permanent. De aceea i se spune "Insula 
înnourată", Isla Nublar. După toate aparențele, costaricanii 
au rămas foarte surprinşi că există cineva pe lumea asta, care 
vrea să aibă o astfel de insulă. 

Morris căută iarăşi prin geanta diplomat. 

— Am ţinut să amintesc despre asta pentru că dumneata, 
după câte scrie în rapoartele astea, ai fost plătit pe post de 
consultant ştiinţific în privinţa insulei respective. 

— Ei, nu zău?! se burzului Grant. 

Morris îi întinse o hârtie. Era o copie xerox a unui cec 
eliberat în martie 1984, de către firma InGen, domiciliată în 
Farallon Road, Palo Alto, California. Îi era destinat lui Alan 
Grant, care primea astfel suma de douăsprezece mii de dolari. 
În colțul de jos al paginii, scria SERVICIUL DE 
CONSULTANȚA— COSTA RICA — HIPERSPAȚIU JUVENIL. 

— A, da, îmi amintesc, recunoscu paleontologul. Şi mie mi 
s-a părut al dracului de aiurea, dar oricum, îmi aduc aminte. 
Şi, în orice caz, nu avea nimic de a face cu naiba ştie ce 
insulă. 

Alan Grant găsise primul cuib cu ouă de dinozaur în 
statul Montana, în 1979, apoi mai descoperise încă două în 
următorii doi ani, dar nu ajunse să publice nimic despre 
cercetările lui până în 1983. Notele lui, împreună cu 
presupunerile despre existența unei turme de zece mii de 
dinozauri, strămoşi ai ornitorincilor, (cu cap de rață) care ar fi 
trăit pe o insulă aflată la oarecare distanță de ţărmul unei 
vaste mări interioare; animale care şi-ar fi construit cuiburi 
comune, în noroi, şi ar fi crescut puii laolaltă, îl făcuseră pe 
Alan Grant celebru peste noapte. Noţiunea de instinct matern 
descoperită la giganticii dinozauri — şi schițele cu drăgălaşii 
pui ai acestora scoțând boticurile din ouă, făcuseră 
înconjurul lumii. Grant fusese asediat pur şi simplu, de cereri 
pentru acordarea interviurilor, cursuri sau publicarea 
cărților. După obiceiul lui însă, acesta refuzase totul, de la 
bun început, pentru că nu îşi dorea nimic altceva decât să îşi 


continue săpăturile. Dar în acele zile de nebunie, de pe la 
mijlocul lui 1980, fusese contactat de corporaţia InGen, care 
îi oferea un post de consultant. 

— Ați mai auzit de InGen înainte de asta? îl întrebă 
Morris. 

— Nu. 

— Şi cum aţi luat legătura cu ei? 

— Prin telefon. M-a sunat unul, Gennaro sau Gennino, 
cam aşa ceva... 

Morris încuviinţă din cap. 

— Donald Gennaro, îi reaminti el. El este consilierul 
juridic al companiei InGen. 

— Mda, în orice caz, ăsta nu voia decât să ştie câte ceva 
despre hrana dinozaurilor. Şi mi-a oferit nişte parale ca să 
scriu asta pe hârtie, pentru el. 

Paleontologul dădu berea pe gât, apoi se aşeză cutia pe 
podele. 

— Gennaro era în mod clar interesat de obiceiurile puilor 
de dinozaur. A puilor şi a tinerilor dinozauri. Ce anume 
mâncau eci?! Cred că în mintea lui avea impresia că eu trebuie 
să ştiu toate astea. 

— Şi cunoaşteţi asemenea date? 

— Nu! Chiar deloc. l-am spus şi lui acelaşi lucru. Am 
găsit o grămadă de schelete, dar avem doar o brumă de 
informaţii despre dieta lor. Însă Gennaro mi-a zis că el ştie că 
nu am publicat nimic despre toate astea şi că el voia tot ceea 
ce descoperisem noi. Şi mi-a oferit o sumă fantastic Cincizeci 
de mii de dolari. 

Morris scoase la iveală un mic magnetofon şi 1 puse pe 
capătul mesei. 

— Nu, nici vorbă. 

— Aveţi ceva împotrivă? 

— Deci, Gennaro v-a telefonat în 1984. Ce anume s-a 
întâmplat atunci? 

— Păi, vedeţi şi dumneavoastră cum lucrăm noi aici. 
Cincizeci de mii de dolari ne erau de ajuns pentru două veri 


întregi de săpături pe brânci. l-am spus atunci că o să fac tot 
ce îmi stă în puteri. 

— Aşa că aţi fost de acord să scrieți referatul acela pentru 
el. 

— Da. 

— Despre hrănirea tinerilor dinozauri? 

— Da. 

— V-aţi întâlnit vreodată cu Gennaro? 

— Nu. Am vorbit numai la telefon. 

— Gennaro a spus de ce anume dorea aceste informații? 

— Da, răspunse Grant. Avea de gând să înființeze un 
muzeu pentru copii şi voia să expună nişte mulaje de 
dinozauri, surprinşi în mediul lor ambiant. Mai zicea că 
angajase un număr de academicieni pe post de consultanti, şi 
mi-a dat câteva nume. Unii erau paleontologi, ca şi mine, apoi 
mai era un matematician din Texas, lan Malcolm, şi nişte 
ecologişti. Un sistem de analişti. Numai oameni de valoare. 

— Deci, ați acceptat postul de consultant?... 

— Da, am acceptat să îi trimit câte un rezumat al 
rezultatelor muncii noastre. Ce anume am descoperit despre 
obiceiurile hadrozaurilor cu cap de ornitorinc, pe care îi 
dezgropaserăm. 

— Şi ce fel de informații i-ați trimis? îl chestionă Morris. 

— Păi, de tot soiul. Despre comportamentul lor în timpul 
clocitului, despre ierarhia lor în cadrul grupurilor respective, 
despre modul de hrănire, despre comportamentul lor social. 
Despre tot, ce mai?! 

— Şi cum a reacționat Gennaro? 

— A sunat tot timpul, să fie la curent cu fiecare pas al 
nostru. Uneori îl apuca şi pe la miezul nopții. "Dar nu 
mâncau dinozaurii şi asta? Dar cealaltă? Dar oare nu se 
putea hrăni şi cu mai ştiu eu ce? Oare expoziția lui putea 
cuprinde şi acest aspect?" Eu unul n-am înțeles niciodată de 
ce naiba era aşa obsedat. Adică, eu însumi cred că dinozaurii 
sunt foarte importanţi, dar nu chiar atât de importanți pentru 
un om din zilele noastre. Pentru că au murit de vreo şaizeci şi 


cinci de milioane de ani. Deci, vă dați şi dumneavoastră 
seama, putea să aştepte şi el cu telefoanele alea până a doua 
zi dimineaţă, nu? 

— Mda, cam aşa, răspunse Morris. Şi în privința celor 
cincizeci de mii de dolari? 

Grant clătină din cap, plictisit. 

— Într-o bună zi m-am săturat până peste cap de 
Gennaro şi i-am spus că am terminat orice afacere împreună. 
Aşa că am stabilit amândoi că douăsprezece mii de dolari ar fi 
suficienți pentru ceea ce îi oferisem eu până atunci. Dar asta 
cred că s-a întâmplat pe la mijlocul anului 1985. 

Morris mâzgăli ceva pe carnețelul lui. 

— Şi InGen? Nu aţi mai luat niciodată legătura cu ei? 

— Nu înainte de 1985. 

— Dar când a început Fundația Hammond să vă finanţeze 
lucrările? 

— Ar trebui să mă uit prin hârțoagele mele, ca să fiu 
sigur, răspunse Alan Grant. Oricum, tot cam pe-atunci. Prin 
optzeci şi ceva... 

— Şi ştiţi că Hammond este numai un multimilionar 
îndrăgostit de dinozauri. 

— Da. 

Avocatul mai scrise ceva pe hârtie. 

— Uitaţi ce e, se enervă Grant. Dacă EPA asta, asociaţia 
asta a dumneavoastră e atât de îngrijorată în privința lui 
John Hammond şi a activităţilor lui suspecte — cu şantierele 
alea de descoperit fosile de dinozauri prin nord, cu achizițiile 
de răşină, cu insula lui din Costa Rica — de ce nu îl întrebaţi 
chiar pe el? 

— Pentru că în momentul ăsta nu avem cum, mărturisi 
Morris. 

— Şi de ce, mă rog? se interesă paleontologul. 

— Pentru simplul motiv că nu avem nici o probă a 
încălcării legii, recunoscu Morris. Dar eu, personal, sunt pe 
deplin încredinţat că John Hammond nu ţine seama de nici 
un fel de lege. 


— Mai întâi, am fost sesizat de Biroul de Transferuri de 
Tehnologie, începu Morris să povestească: Această instituție 
— prescurtată OTT — se ocupă de încărcăturile de tehnologie 
americană, care pot prezenta interes militar. Şi mi-au 
telefonat pentru a mă informa că InGen posedă două 
suprafețe de teren pe unde se puteau face transferuri de 
tehnologie ilegale. În primul rând, InGen încărcase trei Cray 
XMP-uri pentru Costa Rica. InGen a motivat că acest transfer 
se producea în cadrul activității corporației respective şi că nu 
aveau de gând în nici un caz să le revândă. Dar oricum 
nimeni de la OTT nu şi-ar fi închipuit sub nici o formă de ce 
anume ar fi avut cineva nevoie de atâta putere computerizată 
în Costa Rica. 

— "Trei Cray XMP", repetă Grant. Ce naiba sunt astea, 
computere, ori ce? 

Morris încuviinţă din cap. 

— Supercomputere cu o bază de date incalculabilă. Ca să 
vă dau numai o idee despre asta, vă pot spune că trei Cray- 
uri la un loc înseamnă mai multă putere computerizată decât 
a oricărei alte companii particulare din America. lar InGen 
trimite maşinăriile astea tocmai în Costa Rica. Normal că 
apare întrebarea: de ce? 

— Eu unul sunt total pe dinafară, recunoscu Grant. De 
ce? 

— Nimeni nu poate şti. Iar trimiterea celorlalte Hoods-uri 
este chiar mai îngrijorătoare. Hoods sunt decodoare automate 
de secvenţe genetice, computere care pot lucra singure cu 
coduri genetice. Şi sunt atât de noi şi sofisticate, încât nici n- 
au fost puse pe listele tehnologiei de valoare, cu circuit, 
restrâns. Dar orice laborator genetic de pe lumea asta şi-ar 
dori aşa ceva. Bineînţeles, dacă şi-ar putea permite să dea o 
jumătate de milion de dolari pe bucată. 

— Şi, după câte se pare, InGen a trimis douăzeci şi patru 
de computere Hoods pentru insula din Costa Rica. Din nou, 
conducerea companiei a motivat că este vorba de un transfer 
în cadrul activităţii interne, şi nu de un export. Aşa că OTT 


nu prea putea face mare lucru. Pentru că ei nu sunt 
împuterniciți oficial să cerceteze folosirea tehnologiei scoase 
din ţară. Însă era clar că InGen intenționa să construiască 
una dintre cele mai puternice baze de inginerie genetică din 
lume, într-o obscură ţară din America Centrală. O ţară care 
nu îi impune nici o restricție legală. Genul acesta de fundații 
s-au mai întâlnit până acum. 

Deja se  descoperiseră destule companii americane 
specializate în bioinginerie, care se mutaseră într-alte părți 
ale lumii, pentru a nu fi cu nimic stânjenite de regulamente 
stricte sau legi severe. Cel mai notoriu caz fusese operarea 
genetică a virusului rabiei, experiment realizat de firma 
Biosyn. 

În 1986, Genetic Biosyn Corporation din Cupertino făcea 
teste pentru obţinerea unui vaccin antirabic prin mutații 
genetice, la o fermă din Chile. Nu au raportat guvernului 
chilian acest experiment, şi nici nu au avertizat muncitorii 
care lucrau acolo. Pur şi simplu au început să facă testele. 

Vaccinul în sine consta în injectarea virusului rabic activ, 
dar modificat genetic pentru a deveni nonvirulent. Atâta doar 
că non-virulența lui nu fusese verificată defel. Cei de la 
Biosyn nici nu ştiau dacă virusul acela mai putea provoca 
rabia sau nu. Ba, chiar mai grav decât atât, fusese 
transformat genetic. În mod normal, nu este posibilă 
contaminarea bolii decât în urma muşcăturii unui animal 
deja infestat. Dar specialiştii de la Biosyn schimbaseră 
structura genetică a virusului rabic, în aşa fel încât să treacă 
prin alveolele pulmonare, astfel încât boala se putea contracta 
de-acum numai prin simpla inspirare. Funcţionarii de la 
Biosyn aduseseră apoi mostrele de viruşi activi în Chile, 
purtând recipientele într-o geantă de voiaj oarecare, şi 
folosindu-se de serviciile unei linii aeriene comerciale. 

Morris îi povesti apoi că de atunci încolo tot timpul se 
întrebase ce s-ar fi putut întâmpla dacă acea capsulă s-ar fi 
desfăcut în timpul călătoriei. Fără doar şi poate toți cei aflați 
atunci în avion s-ar fi molipsit de rabie. 


Era de-a dreptul strigătoare la cer atâta inconştienţă. 
Părea opera unor psihopaţi. Era un caz de iresponsabilitate 
criminală. Însă împotriva firmei Biosyn nu se luase nici un fel 
de măsură. Muncitorii de la ferma chiliană, care îşi riscaseră 
viața cu atâta nepăsare erau doar nişte bieți țărani ignoranți; 
guvernul ţării era preocupat în primul rând de criza 
economică, iar autoritățile americane nu dispuneau de o 
jurisdicție specială în acest sens. Aşa că Lewis Dodgson, 
geneticianul care răspundea de respectivul experiment a 
rămas în acelaşi post de la Biosyn. lar firma respectivă a 
continuat să se lanseze în acţiuni nesăbuite ca şi înainte. Alte 
companii americane s-au grăbit de îndată să îşi găsească loc 
de desfăşurare a activității în ţările cu grad de civilizație 
scăzut şi care nu aveau prea multă ştiinţă despre realizările 
sofisticate ale ingineriei genetice. Ţări care priveau ingineria 
genetică la fel ca pe oricare altă tehnologie de înaltă ţinută, 
astfel încât primeau oferte cu bunăvoință, necunoscând 
pericolul la care îşi expuneau popoarele de bunăvoie. 

— Aşa că am început să investigăm cazul InGen, sfârşi 
Morris. Cam în urmă cu trei ani. 

— Şi până acum ce ați descoperit de fapt? se interesă 
Grant. 

— Nu prea multe, recunoscu Morris. Când mă voi întoarce 
la San Francisco, probabil că vom fi nevoiți să clasăm 
dosarul. Şi, de altfel, cred că am cam terminat şi pe-aici. 

Începu să îşi strângă hârtiile şi să le pună la loc în geanta 
diplomat. 

— Apropo, ce naiba înseamnă "hiperspațiu juvenil"? 

— A, nu-i decât o etichetă aiurită pentru referatul ăla al 
meu, zise paleontologul. "Hiperspaţiu" este un termen pentru 
spaţiul multidimensional — ca un ticăit de ceas care se aude 
în trei părți deodată. Când trebuie să ţii seama de toate 
aspectele comportamentale ale unui animal, adică de modul 
în care se mişcă, mănâncă sau doarme, poţi să îți reprezinți 
în minte acea ființă  proiectând-o într-un plan 
multidimensional. Unii paleontologi susțin ipoteza conform 


căreia modul de comportare al unui animal apare în strânsă 
legătură cu un hiperspaţiu ecologic. "Hiperspaţiu juvenil" nu 
este decât o noțiune referitoare la modul de viaţă al tinerilor 
dinozauri, dacă vreţi să sune cât mai pretenţios posibil. 

În capătul celălalt al rulotei, sună telefonul. 

Ellie răspunse. 

— Acum se află într-o şedinţă. Puteţi să reveniți mai 
târziu? 

Morris închise geanta diplomat şi se ridică în picioare. 

— Mulţumesc pentru informații şi pentru bere. 

— Ei, lăsaţi, nu-i cazul, îl potoli Grant. 

Îl însoţi apoi pe avocat până la ieşirea din rulotă. 

Acolo Morris se întoarse spre cercetător şi îi zise: 

— Nu v-a cerut Hammond niciodată vreo mostră din 
fosilele descoperite de dumneavoastră? Oase, ouă sau mai 
ştiu eu ce? 

— Nu, răspunse categoric Grant. 

— Domnişoara Sattler a afirmat că faceţi totuşi teste 
genetice aici... 

— A, nu, nu tocmai, se eschivă Grant. Când găsim fosile 
sparte sau, mă rog, nu tocmai în stare perfectă, pentru a fi 
date în păstrare la muzee, noi trebuie să le trimitem unui 
laborator care le curăţă şi încearcă să extragă proteine pentru 
cercetările noastre. După care proteinele respective sunt 
identificate, iar raportul nostru este trimis înapoi. 

— Ce laborator anume? insistă Morris. 

— Medical Biologic Services, din Salt Lake. 

— Cum de l-aţi ales tocmai pe acesta? 

— Chestie de competenţă. 

— Laboratorul ăsta nu are nici o legătură cu InGen? se 
interesă mai departe Morris. 

— Din câte ştiu eu, nu, mai spuse Grant. 

Ajunseră la uşa rulotei. Grant o deschise şi simți cum 
năvăleşte înăuntru arşița aceea cumplită. Morris se opri o 
clipă, să-şi pună ochelarii de soare. 


— Încă o ultimă nelămurire, mai rosti el. Să presupunem 
că InGen nu are intenția să construiască într-adevăr o 
expoziție muzeală. Ar mai putea face şi altceva cu informațiile 
pe care le-aţi transmis prin referatul acela? 

Grant izbucni în râs. 

— Bineînţeles. Ar putea să hrănească un pui de 
hadrozaur. 

Începu şi Morris să râdă. 

— Mda, un pui de hadrozaur. Aşa ceva chiar că ar trebui 
văzut. Cam cât de mari sunt la naştere lighioanele astea? 

— Cam atât, îi arătă paleontologul, deschizându-şi brațele 
vrea treizeci de centimetri. De mărimea unei veverițe. 

— Şi la câtă vreme ar ajunge la maturitate? 

— În vreo trei ani, răspunse Grant. Poate mai mult, poate 
mai puțin de-atât. 

Morris îi întinse mâna, prieteneşte. 

— Ei, mulțumesc oricum pentru ajutor. 

— Aveţi grijă la întoarcere, îl sfătui Grant. 

Îl urmări câteva momente pe Morris întorcându-se la 
maşină, apoi închise uşa rulotei în urma sa. 

— Ce părere ai? o întrebă el pe Ellie. 

Aceasta însă înălță din umeri. 

— E cam naiv. 

— Ţi-a plăcut istorioara aia, în care John Hammond juca 
rolul diavolului în carne şi oase, care face negoţ cu schelete? 
râse Alan. Ce să-ți zic, John Hammond ăsta e la fel de 
sinistru ca şi Walt Disney. Apropo, cine era la telefon? 

— Ei, o tipă, Alice Levin. Lucrează la Centrul Medical 
Columbia. O cunoşti? 

Grant clătină din cap, nedumerit. 

— Nu. 

— Păi, era vorba despre recunoaşterea unor rămăşiţe: 
Spunea să o suni cât de repede poți. 


SCHELETUL 


Ellie Sattler dădu la o parte o şuviță blondă ce îi căzuse 
peste ochi, apoi îşi concentră iarăşi atenţia asupra băilor de 
acid. Aşezase şase recipiente la rând, cu diluțţii diferite, de la 5 
la 30 la sută. Trebuia să stea în permanenţă cu ochii pe 
soluţiile mai concentrate, pentru că altfel acidul putea 
pătrunde dincolo de stratul de rocă şi începea să erodeze 
oasele. lar oscioarele unui pui de dinozaur erau atât de 
fragile! Ea chiar se mira cum de se păstraseră atât de bine. 
după optzeci de milioane de ani! 

Prinse din zbor cuvintele lui Grant: 

— Alo! Doamna Levin? Aici Alan Grant. Ce anume... Ce 
aveți?! Poftiiiim?! 

Începu să râdă din toată inima. 

— A, nu, mă îndoiesc profund de aşa ceva, doamnă 
Levin... Nu, zău, nu am vreme deloc, îmi pare rău... Mda, 
bine. aş putea să arunc o privire peste ea, dar aproape că pot 
garanta de pe-acum că e vorba de o şopârlă basilisc. Dar... 
da, puteţi să faceți asta. Bine, în ordine. Trimiteţi-l chiar 
acum. 

Puse receptorul în furcă şi clătină din cap. dezaprobator. 

— Of, of, oamenii ăştia... 

— Ce anume voia? îl întrebă Ellie. 

— Încearcă să identifice o şopârlă, răspunse Grant. Are de 
gând să îmi trimită prin fax o radiografie. 

Se apropie de fax şi începu să aştepte terminarea 
transmisiei promise. 

— În mod cu totul întâmplător, am şi o veste bună pentru 
tine. 

— Nu zău? 

Grant încuviință din cap. 

— Am dat de minunăţia aceea chiar mai înainte de a se 
arăta puştanul ăsta. Pe Dealul de Sud, la punctul patru. Am 
găsit deci fosila unui pui de velociraptor. Mai precis falca şi 
dentiția completă, aşa că nu am nici o îndoială asupra 


speciei, iar locul ăla pare neatins. S-ar putea chiar să 
dezgropăm un schelet întreg. 

— Păi, asta-i o veste fantastică, se bucură Ellie. Cât de 
mic era? 

— Mic de tot, spuse Grant. Să fi avut vreo două, cel mult 
patru luni. 

— Şi chiar eşti atât de sigur că este velociraptor? 

— Mai mult ca sigur, întări paleontologul. Poate că, în 
sfârşit, ne-a surâs şi nouă norocul. 

În ultimii doi ani petrecuţi la Snakewater, echipa lor nu 
scosese la lumină decât hadrozauri cu cap de ornitorinc. 
Aveau deja destule probe în sprijinul ipotezei conform căreia 
ar fi existat acolo turme întregi de dinozauri ierbivori, 
mişunând pretutindeni prin câmpiile cretacice, în cârduri de 
zece-douăsprezece mii de animale, precum aveau să facă mai 
târziu cirezile de bivoli sălbatici. 

Dar întrebarea pe care şi-o puneau tot mai des era: unde 
oare erau urmele foştilor prădători? 

Bineînţeles, se aşteptaseră ca aceştia să fie în număr mai 
mic. Studiile despre proporţiile dintre prădători şi pradă, din 
zonele cândva populate în Africa şi India duseseră la 
concluzia că, la drept vorbind, procentul era de un răpitor 
carnivor la fiecare patru sute de ierbivore. Ceea ce însemna că 
ia zece mii de hadrozauri, cât ar fi cuprins cârdul acela, 
trebuiau să fie cam douăzeci şi cinci de tiranozauri, aşa că n- 
ar fi avut şansa să găsească vreun prădător de talie mare. 

Dar atunci unde anume erau răpitorii mai mărunți? În 
ținutul Snakewater dezgropaseră zeci şi zeci de cuiburi pentru 
clocit — unele locuri erau pur şi simplu înţesate de coji de 
ouă de dinozauri — iar mulți dintre dinozaurii de talie mică se 
hrăneau cu ouă. Animale din speciile Dromaerosaurus, 
Velociraptor şi Coelurus — prădători care măsurau între un 
metru şi, uneori, chiar un metru optzeci înălțime, probabil că 
mişunaseră pe acolo din abundență. 

Însă cercetătorii nu descoperiseră până atunci nici o fosilă 
din acele exemplare. 


Aşadar, poate că acel schelet de velociraptor avea să le 
poarte noroc. Şi nu era o fosilă oarecare, ci chiar de pui de 
velociraptor! Ellie ştia foarte bine că una dintre cele mai mari 
dorințe ale lui Alan Grant era aceea de a studia (imaginar, 
bineînțeles) comportamentul puilor de dinozauri carnivori, dat 
fiind faptul că despre cel al ierbivorelor îşi făcuse deja o 
părere. Poate că noua lui descoperire era un pas spre 
împlinirea acestui vis al paleontologului. 

— Probabil că arzi de nerăbdare, nu? îl întrebă Ellie. 

Dar Grant nu îi răspunse defel. 

— Tocmai ziceam că arzi de nerăbdare să...., repetă Ellie. 

— Sfinte Dumnezeule?! exclamă Grant uluit. 

Se holbă la fax, nevenindu-i să-şi creadă ochilor. 


kkk 


Ellie se uită peste umărul lui la fax şi îşi ținu câteva clipe 
răsuflarea, de emoție. 

— Crezi cumva că este un amassicus? 

— Da, răspunse Grant, categoric. Sau un triassicus. Are 
oasele atât de subțiri! 

— Dar în nici un caz nu-i şopârlă, rosti ea, uimită la 
culme. 

— Nu, o aprobă Grant. Nu-i şopârlă. Nici o şopârlă cu trei 
gheare n-a mai călcat pe planeta asta de vreo două sute de 
milioane de ani încoace. 

Primul gând care îi veni în minte lui Ellie privind la 
radiografia aceea, a fost că avea în față un fals — un fals 
ingenios, făcut cu mare precizie şi îndemânare, dar oricum, 
un fals. Orice biolog ştia că acele capcane ale falselor 
exemplare existau peste tot. Cel mai cunoscut caz de 
falsificare a unei relicve era aceea a bărbatului descoperit la 
Piltddown, iar autorul falsului nu fusese depistat nici până în 
zilele noastre. Un exemplu mai recent era vâlva produsă de 
afirmația distinsului astronom Fred Hoyle, care susținuse că 
fosila unui dinozaur înaripat, Archaeopterix, expusă la British 


Museum, era doar o simplă păcăleală. (Însă ulterior se 
dovedise că fosila era originală). 

Secretul succesului de care se bucurau aceste falsuri era 
faptul că ele nu făceau altceva decât să confirme aşteptările 
savanților. lar în ceea ce o privea pe Ellie, aceasta trebui să 
recunoască totuşi că radiografia aşa-zisei şopârle era foarte 
bine executată. Cele trei degete ale picioarelor erau dispuse 
perfect echilibrat, iar cel din mijloc avea o gheară mai mică 
decât celelalte. Pintenii mărunți, care ţineau locul celui de-al 
patrulea, respectiv al cincilea deget, erau situați chiar 
deasupra încheieturii metatarsiene. Tibia era puternică şi 
vizibil mai lungă decât femurul. În zona şoldului, acetabulum 
era complet. Coada era alcătuită din patruzeci şi cinci de 
vertebre. Era fosila unui tânăr Procompsognathus. 

— Oare ar putea fi falsificate radiografiile astea, cu raze 
X? 

— Nu am habar, recunoscu Grant. Dar părerea mea este 
că e aproape imposibil să truchezi razele X. Iar 
Procompsognathus este o specie destul de obscură. Nici chiar 
unii dintre cei oarecum avizaţi în ce priveşte dinozaurii nu au 
auzit de animalele astea. 

Ellie citi notița de dedesubtul radiografiei. 

— "Specimen recuperat de pe plaja Cabo Blanco, pe 16 
iulie... " Se pare că o maimuţă urlătoare tocmai ronțăia 
chestia asta, aşa că numai atât a putut fi salvat din animal. 
Hopa... mai precizează şi că o şopârlă ca asta a atacat o fetiță. 

— Mă cam îndoiesc, spuse Grant. Dar nu-i exclus. 
Procompsognathus era atât de mic şi uşor, încât nu putem 
decât să presupunem că era un mâncător de hoituri, care se 
hrănea numai astfel. Şi, în plus, se vede clar că avea vreo — 
măsură la iuțeală — douăzeci de centimetri până la şold, deci 
înseamnă că animalul ăsta nu putea fi mai înalt de treizeci de 
centimetri. Adică de mărimea unui pui. Chiar şi un copil l-ar 
fi putut răpune uşor. Ar fi putut mânca un bebeluş, dar nu 
un copil trecut de câțiva anişori, acolo... 

Ellie se încruntă, privind radiografia. 


— Crezi cumva că ar putea fi o adevărată redescoperire a 
speciei? Ca în cazul coelacantului? 

— Poate, mormăi Grant. 

Coelacantul era un peşte de un metru cincizeci lungime, 
despre care se crezuse că a dispărut cu şaizeci şi cinci de 
milioane de ani în urmă, până când, în 1938, fusese prins în 
ocean un exemplar. Dar mai existau şi alte exemple. 
Possumul pigmeu, din Australia, era cunoscut în lumea 
savanților numai pentru că se descoperiseră câteva fosile, 
până când, într-o ghenă de gunoi din Melbourne, se găsise un 
astfel de animal în carne şi oase. lar după ce tocmai 
descrisese o fosilă a unui liliac ce trăise în urmă cu zece mii 
de ani şi fusese descoperit în Noua Guinee, un zoolog primise, 
la scurt timp după aceea, prin poştă, un exemplar viu din 
respectiva specie. 

— Dar crezi că ar putea fi original, atunci? se interesă în 
continuare Ellie. De când oare să dateze apariția speciei? 

Grant clătină din cap, amărât. 

— Stabilirea exactă a datării lor ridică un mare semn de 
întrebare. 

Cele mai multe dintre speciile de animale redescoperite de 
fapt nu făcuseră altceva decât să adauge încă nişte ani în 
plus, la cifrele presupuse de specialişti. Şi era vorba de zece, 
uneori douăzeci de mii de ani. Unele dintre specii erau 
atestate ca având o existență de câteva milioane de ani. 
Coecalantul, de pildă, ca specie, trăia neschimbat de şaizeci şi 
cinci de milioane de ani. Însă specimenul la care ei tocmai 
căscau gura, nevenindu-le să creadă că îl au în față, părea că 
e dovada unei existenţe cu mult mai îndelungate. Dinozaurii 
pieriseră în perioada cretacică, adică în urmă cu şaizeci şi 
cinci de milioane de ani. Ei fuseseră însă forma de viață 
predominantă pe planetă, în epoca jurasicului, acum o sută 
nouăzeci de milioane de ani. Şi apăruseră în era triasică, în 
mod cert cu două sute de milioane de ani în urmă. 

Chiar la începutul perioadei triasice, trăise şi 
Procompsognathus. Timpurile acelea sunt atât de îndepărtate, 


atât de greu de imaginat, încât însăşi planeta nu era nici pe 
departe aşa cum este astăzi. Toate continentele erau alipite 
într-unul singur, numit Pangea, care se întindea de la Polul 
Nord la Polul Sud. Era un continent uriaş, năpădit de ferigi şi 
păduri uriaşe, şi, în unele zone, pustiit de câteva deşerturi 
mari. Oceanul Atlantic nu era decât un lac îngust, ce desena 
viitorul contur al Africii şi Floridei. Aerul era mult mai dens. 
Pământul era mai cald. Şi pretutindeni erau răspândiţi sute 
de vulcani activi. lată mediul de viaţă al Procomsognathusului. 

— Bine bine, încercă Ellie să-şi pună gândurile în ordine. 
Cunoaştem animale care au rezistat până acum. Crocodilii 
din zilele noastre sunt neschimbaţi, încă din perioada 
triasică. Rechinii la fel. Aşa că ştim că s-a mai întâmplat asta 
şi cu alte specii. 

Grant încuviințţă din cap. 

— Dar problema este cum poți să explici chestia asta? N- 
ai decât două alternative: ori să o socoţi un fals perfect — 
lucru de care mă îndoiesc profund, — ori, să consideri că este 
o redescoperire a speciei. Ce altceva ar mai putea fi? 

Sună iarăşi telefonul. 

— Tot Alice Levin o fi, spuse Grant. la să vedem dacă nu 
cumva acceptă să ne trimită specimenul. 

Ridică receptorul, apoi se uită la Ellie, foarte surprins. 

— Da, rămân pe recepţie pentru domnul Hammond. Da. 
Bineînţeles. 

— Hammond!? exclamă Ellie. Da' ce mai vrea ăsta? 

Grant clătină din cap, neştiutor, apoi rosti: 

— Da, domnule Hammond. Da, şi mie îmi pare bine că vă 
aud... Da... (O privi pe Ellie cu subînţeles). Ei, chiar aşa? Nu, 
zău?! Aşa să fie? 

Acoperi receptorul cu mâna şi îi spuse colaboratoarei sale: 

— E mai țicnit ca niciodată. la ascultă şi tu aici... 

Îi întinse şi ei receptorul, iar Ellie auzi vocea răguşită a 
unui bătrân turuind la repezeală: 

—... al dracului de multă bătaie de cap cu unul de la EPA, 
de la ăia, cu protecția mediului, căruia se pare că i s-a sculat 


aşa, tam-nisam, să plece de capul lui pe coclauri, să 
răscolească ţara în lung şi-n lat ca să vorbească cine ştie ce 
cu oamenii şi să stârnească furtună acolo unde nu-i cazul. 
Presupun că n-a venit nimeni tocmai până acolo, la 
dumneavoastră, nu? 

— Dacă stau bine să mă gândesc, a venit cineva aici, la 
mine, mărturisi Grant. 

Hammond pufni, enervat. 

— De-asta îmi era teamă şi mie. Un căcăcios mic, cu caş 
la gură, unu' Morris, de crede că l-a fătat măsa genial? 

— Da, Morris îl cheamă. 

— Păi, ăsta are de gând să meargă pe la toți consultanții 
noştri, îl anunţă Hammond înfuriat. Zilele trecute a fost şi pe 
la lan Malcolm, îl ştiţi, matematicianul acela din Texas. De la 
el am şi auzit pentru întâia dată de tevatura asta. Dracu s-o 
ia de treabă, că ne chinuim ca hoţii de cai să ţinem totul în 
frâu, dar asta e numai codița împielițaţilor ălora de la guvern, 
că se cunoaşte de la o poştă lucrătura lor, pentru că nu mai 
există nicăieri puțin respect pentru oameni şi nici un pic de 
responsabilitate. Numai hărțuiala care chinuie mintea 
bolnavă a unui mucos care nu are nici un control din parte a 
nimănui şi care colcăie ca un turbat pe buzunarul 
contribuabililor... Îmi trebuia. Nu cumva te-a deranjat şi pe 
dumneata”? Nu te-a întrerupt din lucru? 

— Nu, nu m-a deranjat câtuşi de puţin. 

— Ei. Într-un fel e chiar păcat, zise Hammond. Pentru că 
aş fi avut un motiv să încerc să îl dau în judecată şi să îi mai 
ostoiesc zelul, Dar chiar şi aşa, am dat dispoziție avocaților 
noştri să se ducă la EPA şi să vadă ce mama dracului vor ăia 
de la noi. Auzi şi dumneata: şeful lor zice că habar nu avea de 
toate investigaţiile astea! Poţi să-ţi închipui şi singur că e 
bătător la ochi. În toată învălmăşeala asta numai birocraţia e 
de vină! Să crape şi tartorul iadului dacă nu mă conving tot 
mai mult că puţoiul ăla vrea să ajungă în Costa Rica, să îşi 
bage nasul pe-acolo şi să poposească şi pe insula noastră?!... 
Ştii că avem o insulă acolo, nu? 


— Nu, răspunse Grant uitându-se iarăşi către Ellie. Nu 
ştiam. 

— A, da, am cumpărat-o şi am început acolo lucrările 
noastre... a, da, să fie chiar patru-cinci ani de-atunci. Am 
cam uitat, drept să-ţi spun. Se numeşte Isla Nublar — e-o 
insulă mare, la vreo sută optzeci de kilometri de țărm. Şi în 
curând o să fie o rezervaţie naturală. Ce să-ți mai spun? Locul 
e minunat. Cu junglă tropicală. Auzi, ar trebui să vii să vezi şi 
singur, doctore Grant. 

— Mda, pare tentant, rosti Grant. Dar adevărul este că... 

— Ei, de-acuma este aproape terminată toată lucrarea, 
dar, ştii dumneata, chiar ţi-am trimis nişte materiale despre 
toate astea. Nu le-ai primit încă? 

— Nu, dar noi suntem destul de departe de... 

— Poate că or să sosească chiar astăzi. Uită-te peste ele, 
oricum. Insula, îți spun eu, e neînchipuit de frumoasă. Are tot 
ce îi trebuie. De-acum se împlinesc vreo treizeci de luni de 
când lucrăm noi acolo. Dă-ţi seama şi singur... Un parc 
imens, care se deschide anul viitor, în septembrie. Zău că 
merită să îl vezi cu ochii dumitale... 

— Mda, oferta dumneavoastră e grozav de interesantă, 
dar... 

— La urma urmei, doctore Grant, află că eu, personal, țin 
nespus de mult să o vizitezi. Sunt pe deplin încredinţat că ar 
fi tocmai pe sufletul dumitale. O să descoperi că este de-a 
dreptul fascinantă. 

— Mă aflu chiar în toiul..., încercă iarăşi Grant să se 
scuze. 

— Stai puţin, ştii ce..., începu Hammond, de parcă tocmai 
atunci i-ar fi venit ideea. Am chemat câțiva dintre consultanții 
noştri să vină aici în weekend-ul ăsta. Să petreacă vreo câteva 
zile liniştite şi să se bucure de tot ce-i aici. Bineînţeles, pe 
cheltuiala noastră. Ar fi absolut minunat dacă ne-ai împărtăşi 
părerile dumitale. 

— Mi-e imposibil să... 


— Ei, hai, doar câteva zile acolo, în weekend, insistă 
Hammond capricios ca orice bătrân care vrea să-şi facă 
hachiţele. Asta-i tot ce vreau de la dumneata, doctore Grant. 
N-aş fi îndrăznit altfel să te tulbur în munca dumitale. Eu 
unul ştiu cât de importantă este. Crede-mă pe cuvânt, că îmi 
dau seama. Niciodată nu aş fi cutezat să te ţin din lucru. Dar 
ai putea totuşi să dai o fugă până aici, la sfârşitul săptămânii 
şi să te întorci luni. 

— Nu, nu pot, îl refuză Grant. Tocmai am găsit un 
schelet... 

— Da, bun, perfect, dar cred că tot ar trebui să vii, îl 
întrerupse Hammond, fără să îl asculte nici o clipă. 

— Şi tocmai am primit câteva date despre o descoperire 
uluitoare, aproape incredibilă, pentru că se pare că e un 
exemplar de procompsognatid care încă trăieşte în zilele 
noastre. 

— Un ce? se potoli Hammond ca prin farmec. Nu am 
priceput prea bine. Ai spus dumneata că s-a descoperit un 
procompsognatid viu?! 

— Chiar aşa, îl asigură paleontologul. Este vorba despre 
un specimen în carne şi oase, de fapt e doar o parte dintr-un 
animal găsit prin America Centrală. Un animal care atunci 
încă mai era viu. 

— Nu mai spune?! se minună Hammond. Un animal viu? 
E de-a dreptul extraordinar. 

— Da, şi noi zicem la fel. Aşa că, vedeţi şi dumneavoastră, 
nu-i momentul cel mai potrivit ca să plec... 

— America Centrală, ai? 

— Da. 

— Şi unde anume în America Centrală l-au găsit, ştii 
cumva? 

— Pe o plajă, Cabo Blanco, nu prea cunosc unde... 

— Aha, înțeleg, făcu Hammond, dregându-şi vocea. Şi 
când anume ăăă... a ajuns specimenul ăsta în mâinile 
dumneavoastră? 

— Abia astăzi. 


— Mda, astăzi, înţeleg. 

Hammond îşi drese iarăşi vocea. 

Grant se uită la Ellie şi şopti: 

— Ce-o avea? 

Ellie clătină din cap, nedumerită, apoi zise: 

— Pare cam supărat. 

Grant şuşoti din nou: 

— la vezi dacă Morris nu mai e pe-aici... 

Ea se duse la fereastră şi se uită afară, dar maşina lui 
Morris nu mai era acolo. Se întoarse. 

De la celălalt capăt al firului, se auzea cum tuşeşte 
Hammond. 

— Ăăăă... doctore Grant, ați mai spus cuiva despre 
chestia asta? 

— Nu. 

— Ei, bine, asta-i bine. Bun. Păi, da. Îți mărturisesc 
sincer, doctore Grant, că am o mică problemă cu insula asta. 
Iar ancheta asta de la EPA vine tocmai când nu trebuie. 

— Adică?, se interesă Grant. 

— Ăăăă, mă rog, avem noi nişte necazuri şi nişte mici 
întârzieri... S-ar putea spune că mi se cam forțează mâna în 
privința insulei ăsteia şi aş vrea ca dumneata să constațţi 
singur care este starea lucrurilor. Să-mi zici clar care este 
părerea dumitale. O să îți plătesc onorariul obişnuit pentru 
consultanțele din timpul zilelor libere, adică douj de mii de 
dolari pe zi. Pe trei zile, înseamnă şaij de mii de dolari. Şi, 
dacă se poate, adu-o şi pe domnişoara Sattler cu dumneata. 
Bineînţeles că şi dumneaei va primi acelaşi onorariu. Avem 
nevoie aici şi de un botanist. Ce spui? 

Ellie se uită la Grant cu subințeles, în timp ce el tocmai 
răspundea: 

— Păi, domnule Hammond atâta bănet ar putea să ne 
ajungă pentru expedițiile noastre pe două veri întregi. 

— Bine, bine..., rosti bătrânul fără prea multă tragere de 
inimă. 


Părea că nu mai e atent la vorbele paleontologului. Parcă 
s-ar fi gândit la altceva. 

— Vreau să se termine, toate astea cu bine... Acum o să 
trimit după dumneavoastră avionul companiei, ca să vă ia de 
la aerodromul particular, cel de la est de Choteau. Ştiţi despre 
care anume este vorba? Se află cam la două ore de mers cu 
maşina față de unde sunteţi acum. Să fiți acolo mâine după- 
amiază, la cinci, căci o să vă aştept. Să vă iau personal. 
Credeţi că puteţi ajunge la timp, împreună cu domnişoara 
Sattler? 

— Cred că da. 

— Bun. Luaţi-vă tot ce aveţi nevoie, fără să vă grăbiţi. Nu 
aveţi nevoie de paşaport. Abia aştept să vă văd. Pe mâine. 

Abia termină de spus aceste cuvinte, şi puse receptorul în 
furcă. 


COWAN, SWAIN & ROSS 


Soarele de amiază cutreiera în voie încăperile clădirii unde 
îşi avea birourile firma de avocatură Cowan, Swain & Ross, 
din San Francisco. Razele jucăuşe umpleau parcă totul 
împrejur de o veselie pe care Donald Gennaro nu o putea 
împărtăşi defel. Tocmai asculta vocea celui de la celălalt capăt 
al firului telefonic şi, între timp, se uita îngrijorat la şeful lui, 
Daniel Ross, care părea la fel de distant ca un antreprenor de 
pompe funebre, în costumul lui sobru, închis la culoare, 
impecabil. 

— Mda, înţeleg, John, rosti Gennaro. Şi Grant a acceptat 
să vină? Bun, bun... da, mi se pare grozav. Felicitările mele, 
John. 

Puse receptorul în furcă şi se întoarse către Ross. 

— Nu mai putem avea încredere deloc în Hammond. E 
prea hărțuit din toate părțile. Aia de la EPA l-au implicat într- 
o anchetă, din care reiese clar că el ar fi în culisele afacerii 


din Costa Rica, iar investitorii au început să se cam 
neliniştească; S-au făcut prea multe valuri deja în jurul 
acestui subiect. Prea mulți muncitori au murit în mod 
suspect. lar acum a mai apărut şi bomba asta, cu găsirea 
unui procompsi... nu mai ştiu cum, viu şi întreguleț, pe 
undeva, pe țărm. 

— Ce înseamnă toate astea, până la urmă? îl întrebă 
Ross. 

— Poate că nimic deocamdată, răspunse Gennaro. Dar 
Hamachi este unul din principalii noştri investitori, iar eu am 
primit o notă din partea reprezentanţei lui în Costa Rica, şi în 
raportul ăla scria că un soi nou de şopârlă a muşcat câţiva 
copii de pe coastă. 

Ross îşi miji ochii, bănuitor: 

— Un soi nou de şopârlă, zici? 

— Da, se enervă Gennaro. Nu mai putem să îmbătăm pe 
nimeni cu apă rece, gata. Trebuie să inspectăm insula aia cât 
mai repede cu putinţă. l-am cerut lui Hammond să se ocupe 
de organizarea unor grupe de control amănunţit în fiecare 
săptămână, pentru următoarele trei săptămâni... 

— Şi el ce-a spus? 

— O ţine pe-a lui. Că nu e nimic în neregulă pe insulă. 
Strigă cât îl ţine gura că şi-a luat toate măsurile de precauție. 

— Dar tu nu-l prea crezi, observă Ross. 

— Nu, mărturisi celălalt. Chiar deloc. 

Donald Gennaro venise la firma Cowan, Swain & Ross 
după ce lucrase o vreme în domeniul investițiilor bancare. 
Cowan, Swain & Ross avea clienţi care cereau adesea capital 
mare, iar Gennaro îi ajuta să găsească banii de care aveau 
nevoie. Unul dintre primele contracte pe care le încheiase el, 
în 1982, fusese cel cu John Hammond, în perioada când 
bătrânul de aproape şaptezeci de ani se apucase să pună 
bazele corporației InGen. Stabiliseră un împrumut de aproape 
un miliard de dolari, iar Gennaro îşi aducea aminte cu 
mândrie că fusese o împrejurare grozav de avantajoasă pentru 
toată lumea. 


— Hammond ăsta e un visător, se pronunţă Gennaro. 

— Un visător care poate deveni foarte periculos, remarcă 
Ross. N-ar fi trebuit să ne băgăm deloc în afacerea asta. Care 
este situația financiară exactă în ce ne priveşte? 

— Firma noastră deține cinci la sută. 

— Per ansamblu sau parțial? 

— Per ansamblu. 

Ross clătină din cap cu amărăciune. 

— N-ar fi trebuit să facem niciodată una ca asta. 

— Atunci părea un pas foarte înțelept, preciză Gennaro. 
Firar să fie!, au trecut deja opt ani. Am şi primit o parte din 
cele cuvenite. Şi, dacă îți mai aminteşti, planul ăsta al lui 
Hammond părea extraordinar de promițător. Pur şi simplu 
aveam impresia că o să ne vâre banii în buzunar cu forța. 
Atâta doar că nimeni nu s-a gândit că ar putea să ni-i ia şi 
înapoi. 

— Dar după toate aparențele, cam aşa a făcut, observă 
Ross. Oricum, sunt de acord că inspecția aceea trebuie făcută 
cu orice chip. Ce se aude cu specialiştii ăia, cercetători, 
practicieni, sau cum le mai zice? 

— Vin şi ei, ca toți ceilalți, pe care Hammond i-a angajat 
pe post de consultanţi, încă de la început. 

Puse o listă pe biroul lui Ross. 

— În primul grup sunt trecuți un paleontolog, un 
paleobotanist, şi un matematician. Toţi ăştia pleacă într-acolo 
la sfârşitul săptămânii. Mă duc şi eu cu ei. 

— Dar or să îți spună ei adevărul-adevărat? se nelinişti 
Ross. 

— Aşa cred. Nici unul din ei n-a prea avut de-a face cu 
cele de pe insulă, iar matematicianul ăla, lan Malcolm, s-a 
opus clar proiectului încă de la bun început. A stăruit întruna 
că nu se va putea niciodată realiza aşa ceva, că nu se va 
putea construi nimic din asta. 

— Şi altcineva o să mai fie? 

— Numai un analist programator, care să facă revizia 
computerelor ce supraveghează parcul şi să mai plaseze nişte 


camere de luat vederi. Trebuie să ajungă acolo vineri. 

— Bun, încheie Ross. Ai sfârşit toate pregătirile? 

— Hammond a insistat să le telefoneze chiar el. Cred că 
voia să nu se afle că are necazuri. Să pară doar aşa, nişte 
invitații mondene. Ca să le arate amplasamentul de pe insulă. 

— În regulă, zise Ross. Dar ai grijă de tot ce mişcă acolo. 
Să fii tot timpul cu ochii în patru. Vreau să se rezolve toată 
tevatura asta din Costa Rica în cel mult o săptămână. 

Se ridică de la birou şi părăsi încăperea. 


kkk 


Gennaro formă un număr de telefon, apoi ascultă câteva 
clipe țârâitul apelului. După care cineva răspunse: 

— Grant la telefon. 

— Bună ziua, domnule doctor Grant. Donald Gennaro vă 
deranjează. Sunt consilierul general al firmei InGen. Am mai 
vorbit noi doi acum câțiva ani nu ştiu dacă vă mai aduceți 
aminte... 

— Mi-aduc aminte, mormăi Grant. 

— Ei, atunci să trec la subiect. Tocmai am primit un 
telefon de la John Hammond, care mi-a spus vestea cea bună. 
Că veniți să vizitaţi insula noastră din Costa Rica. 

— Da, aşa e, răspunse Grant. Cred că mâine venim. 

— Bun, am vrut numai să vă exprim sincerele mele 
mulțumiri pentru hotărârea dumneavoastră. Toată lumea de 
la InGen apreciază acest gest. L-am invitat şi pe lan Malcolm, 
care, ca şi dumneavoastră, s-a aflat printre primii noştri 
consultanţi. Nu este el şeful catedrei de matematică de la 
Universitatea din Austin? 

— Aşa povestea şi John Hammond, rosti Grant. 

— Mda, minunat, se pronunță Gennaro. O să vin şi eu 
acolo, pentru orice eventualitate. Apropo, specimenul ăla pe 
care l-aţi descoperit... ăăă... pro... procom... ce-i cu el? 

— Procompsognatus, îl corectă Grant. 


— Da, sigur. Nu cumva sunteți în posesia exemplarului 
cu pricina, domnule Grant? Originalul e la dumneavoastră? 

— Nu, mărturisi paleontologul. Am văzut doar o 
radiografie a lui. Exemplarul se află la New York. O laborantă 
de la Universitatea Columbia m-a anunţat. 

— Mda. mă întreb dacă nu cumva mi-ați putea furniza 
mai multe informaţii despre acest caz, insistă Gennaro. Poate 
că astfel o să pot obţine animalul acela pentru domnul 
Hammond, care de altfel este grozav de încântat de 
descoperirea aceasta. Şi cred că şi dumneavoastră doriți să 
vedeți originalul îndeaproape. Poate că voi reuşi să îl aduc cu 
mine pe insulă. În timpul cât veţi fi dumneavoastră acolo. 

Grant îi spuse tot ce ştia despre procompsognatus şi 
descoperirea acestuia. 

— Ei, bun... Totul e în ordine, domnule Grant, încheie 
Gennaro. Transmiteți toate cele bune domnişoarei Sattler. 
Abia aştept să vă întâlnesc şi pe dumneavoastră şi pe 
dumneaei mâine. 

Şi sfârşind de spus aceste cuvinte, Donald Gennaro 
închise telefonul. 


PLANURILE 


— Astea au venit chiar acum câteva clipe, zise Ellie a 
doua zi, îndreptându-se spre micul birou improvizat în 
spatele rulotei şi arătându-i lui Alan Grant un plic pânzat, 
burduşit. Unul dintre puştani l-a adus când s-a întors din 
oraş. E de la Hammond. 

Paleontologul recunoscu sigla firmei InGen, scrisă cu alb 
şi albastru. Înăuntru nu era nici un fel de scrisoare 
lămuritoare, ci numai un teanc de hârtii capsate. Scoțându-le 
din învelitoare, observă că erau de fapt nişte planuri. 
Fuseseră copiate la scară mai mică şi strânse la un loc, ca o 
carte. Pe prima pagină scria: STAŢIUNEA ISLA NUBLAR — 


PROIECT AMPLASAMENTE TURISTICE (SET COMPLET: 
COMPLEX TURISTIC ŞI ANEXE): 

— Ce mama dracului o fi însemnând toate astea?! se miră 
el. 

În timp ce se apucă să frunzărească acea broşură, 
dinăuntru se desprinse o foaie de hârtie, cu următorul mesaj: 


"Dragă Allan şi Ellie, 

După cum v-aţi putut da seama şi singuri, nu dispunem 
încă de prea mult material de reclamă oficială. Dar acest mic 
ghid o să vă ajute să vă formați o oarecare idee despre 
proiectul de pe Isla Nublar. Eu unul cred că este grozav de 
interesant! 

Abia aştept să discut cu voi doi! Sper că vă veți alătura 
nouă! 

Toate cele bune, JOHN" 


— Pur şi simplu nu pricep o iotă, mărturisi Grant, 
răsfoind prin acele hârțoage. Astea sunt de fapt planuri 
arhitecturale. 

Se întoarse la prima pagină, citind: 


COMPLEXUL TURISTIC — AMENAJARE 
STAȚIUNEA ISLA NUBLAR 


BENEFICIAR 
InGen Inc., Palo Alto, Calif; 


ARHITECŢI 

Dunning, Murphy & Associates, New York. 

Richard Murphy, partener design; Theodore Chen, desig- 
ner-şef;, Sheldon James, asociat administrativ. 


INGINERI 
Hralow, Whitney & Fields; Boston, partea structurală; A. 
T. Misikawa, Osak, a partea mecanică. 


MEDIU NATURAL 
Shepperton Rogers, Londra; A. Ashikiga, H. leyasu, 
Kanazawa. 


ELECTRICE 
N. V. Kobayashi, Tokio. A. R. Makasawa, consultant 
principal. 


COMPUTERE 


Integrated Computer Systems, Inc., Cambridge, Mass. 
Nedry, Dennis, supraveghetor de proiect. 


Alan Grant se uită peste planurile respective. Toate 
purtau ştampila SECRET INDUSTRIAL. COPIEREA 
INTERZISA, precum şi avertismentul SECRET DE SERVICIU 
— INTERZISĂ DISTRIBUIREA PROIECTELOR. Fiecare pagină 
era numerotată, iar în partea de sus se specifica: 

"Aceste planuri reprezintă secrete de producție ale firmei 
InGen. Trebuie să semnaţi mai întâi documentul 112/4 A, 
deoarece, în caz contrar, veți suporta consecinţele de rigoare. 

— Mie unul mi se pare cam paranoic moşu, bombăni 
paleontologul. 

— Poate că există motive întemeiate să se poarte aşa, zise 
Ellie. 

Urma la rând o hartă topografică. Aceasta prezenta Isla 
Nublar în formă de lacrimă, cu partea subțiată către nord, iar 
cea plină spre sud. Insula avea cam treisprezece kilometri 
lungime, iar după câte reieşea din harta aceea, era împărțită 
în mai multe secțiuni mari. Partea nordică era însemnată 
"ZONA TURISTICĂ" şi cuprindea câteva subdiviziuni 
etichetate în modul următor: "PUNCT DE SOSIRE PENTRU 
VIZITATORI", "COMPLEXUL TURISTIC — ADMINISTRAȚIA", 


CENTRALA ENERGETICA — DESALINIZARE-APROVIZIONA- 
RE" şi, în sfârşit, "REZERVAȚIA NATURALĂ. 

Grant reuşi să desluşească marcajul unui bazin de înot, 
apoi pătratele ce anunțau existența terenurilor de tenis, 
precum şi buclele inegale ce reprezentau terenurile plantate şi 
pâlcurile de arbuşti. 

— Mda, pare într-adevăr o stațiune turistică, se pronunţă 
Ellie. 

Răsfoiră apoi câteva planuri detaliate ale clădirii pentru 
cazarea oaspeţilor. În acele schițe sumare, părea cam jalnică. 
Arăta mai degrabă ca o clădire lunguiaţță şi scăzută, 
prevăzută cu o serie de construcții în formă de piramidă, 
amplasate pe acoperiş. Apoi dădură şi peste câteva amănunte 
despre celelalte locuri de agrement pentru turişti. 

lar restul insulei era chiar mai misterios decât ce 
deduseseră ei până atunci. După câte îşi putea da seama 
Alan Grant, cea mai mare parte a acelui teren cuprinzător era 
câmp deschis. O  încâlceală de drumuri, tunele şi 
amplasamente izolate, precum şi un lac îngust, dar prelung, 
care părea artificial, fiind punctat pe alocuri de baraje şi 
stăvilare. Dar cea mai importantă parte a acelei insule era 
împărțită între nişte linii curbe prelungi, între care arareori se 
puteau deosebi puncte de control sau construcții de orice fel. 
Şi fiecare dintre aceste arealuri purta câte un nume codificat, 
ca de pildă: /P/PROC/V/2 A; /D/TRIC/L/5 (4A + 1):/LN/ 
OTHN/C/4 (3A + 1) şi /VV/HADR/X/11 (6A + 3 + 3DB). 

—- O fi vreo legendă, vreo explicaţie, ceva, pentru codurile 
astea?, se întrebă Ellie. 

Grant frunzări la iuțeală paginile următoare, dar nu dădu 
de nici un fel de lămuriri despre acele enigmatice sigle. 

— Poate că le-au scos din broşură, îşi dădu Ellie cu 
părerea. 

— Ascultă aici la mine: ăştia sunt toți paranoici, făcu 
Grant. 

Privi iarăşi contururile acelea curbe, despărțite între ele 
de o rețea de drumuri. Toată insula era împărțită în şase zone 


de o întreagă rețea de drumuri. Toată insula era împărțită în 
şase zone, şi fiecare dintre aceste diviziuni era separată de 
trasee şi drumuri printr-un şanţ adânc, de beton. Dincolo de 
acel şanţ se părea că există un gard însemnat cu puncte 
fosforescente. Lucru care îi cam puse pe gânduri pe cei doi 
cercetători, până când îşi dădură seama că de fapt gardurile 
respective erau electrificate. 

— Asta-i chiar ciudat, spuse Ellie. Ce să caute gardurile 
electrice într-o stațiune de odihnă? 

— Şi încă kilometri întregi de asemenea garduri, întări 
Grant. Auzi, garduri electrificate şi şanţuri de apărare, unul 
lângă altul. Şi, de obicei, pe lângă ele trece câte un drum... 
Ce-or fi însemnând toate astea?! 

— Parcă ar fi grădină zoologică, sugeră Elliei. 

Studiară din nou harta topografică şi examinară 
îndeaproape contururile. Şoselele acelea sau ce or fi fost, 
fuseseră construite cam aiurea. Ruta principală traversa 
insula de la nord la sud, chiar peste culmea celui mai înalt 
deal, iar o bună bucată a drumului părea pur şi simplu tăiată 
într-un pisc stâncos, trecând chiar pe deasupra unui râu. 
Începură să se încredințeze tot mai mult că totul fusese astfel 
plănuit, încât să se formeze nişte îngrădituri uriaşe, izolate de 
rețeaua de drumuri, apărată de şanţuri şi gardurile electrice. 
lar drumurile fuseseră la rândul lor gândite în aşa fel, încât 
să treacă pe deasupra acestor spaţii deschise, ca turiştii să 
poată privi peste acele garduri. 

— Ştii ceva, dimensiunile îngrăditurilor ăstora sunt pur şi 
simplu exagerate, observă Ellie. la uită-te aici: şanțul ăsta 
betonat este lat de aproape zece metri. Parcă ar fi o fortificație 
militară. 

— Aşa par şi clădirile astea, adăugă Grant. 

Remarcase că fiecare dintre acele câmpuri deschise avea 
totuşi câteva construcții, de obicei înălțate în locuri retrase. 
Dar şi aceste clădiri erau tot din beton armat şi aveau pereții 
foarte solizi. Privite dintr-o parte, semănau cu buncărele de 
beton, prevăzute cu ferestre cât palma. Întocmai ca acele 


cazemate nemțeşti, care se mai pot vedea prin filmele vechi, 
de război. 

În acel moment, auziră bubuitul înăbuşit al unei explozii, 
iar Grant lăsă deoparte hârțoagele. 

— Gata, înapoi la muncă! hotări el. 

— Foc! 

Urmă o uşoară zguduitură, apoi conturul galben apăru pe 
ecranul computerului. De data asta desprinderea fosilei 
reuşise de minune, aşa că Alan Grant avu prilejul să admire 
pentru câteva clipe scheletul descoperit, minunat desenat, cu 
gâtul lung arcuit pe spate. Fără doar şi poate, dezgropaseră 
un velociraptor pui, care se păstrase perfect şi... Ecranul se 
întunecă. 

— Urăsc computerele, declară paleontologul, mijindu-şi 
ochii în soare. Şi-acum ce ne mai facem? 

— Of, n-am făcut bine contactul electric, se amări 
tânărul. Numai un minut dacă mai aşteptaţi. 

Se aplecă deasupra unei încâlceli de sârme care se 
pierdeau în spatele unui computer portabil, ce funcţiona pe 
bază de baterii. La rândul lui, computerul fusese aşezat pe o 
ladă goală de bere, chiar pe culmea Dealului Patru, nu prea 
departe de o maşinărie foarte complicată, pe care o botezaseră 
Matahala. 

Grant se aşeză pe pământ, pe coasta dealului şi se uită la 
ceas. 

— Ei, gata! Trebuie să ne apucăm să rezolvăm totul aşa 
cum ne pricepem noi, băbeşte, o anunţă el pe Ellie. 

Unul dintre tineri îl auzi. 

— A, nu, te rugăm frumos, Alan, se necăji el. 

— Uite ce-i, se burzului paleontologul. Eu unul trebuie să 
mai şi prind avionul ăla. Şi vreau să mă asigur că fosila este 
protejată cum trebuie, înainte să plec eu. 

Odată ce se începe dezgroparea unei fosile, trebuie dus 
totul până la capăt, pentru că altfel apare oricând riscul de a 
fi distrusă. Necunoscătorii îşi închipuie că ţinuturile sterpe, 
pietroase, nu se schimbă prea mult. dar adevărul este că şi 


ele se află într-un permanent proces de erodare, chiar sub 
ochii noştri. Cât e ziua de lungă, se poate auzi duruitul rocilor 
desprinse, care se rostogolesc de pe urcuşurile ce se sfarmă 
întruna. În plus, întotdeauna trebuie luat în seamă pericolul 
inevitabil al unei ploi sau chiar al unei furtuni cumplite. O 
răpăială scurtă poate mătura cu totul oasele fragile. Astfel 
încât, scheletul descoperit de Grant ar fi rămas în voia soartei 
şi, deci, trebuia neapărat păstrat intact până ce avea să se 
întoarcă el. 

Protejarea unor astfel de relicve se, făcea de obicei 
acoperind locul cu o prelată şi împrejmuindu-l cu un şanţ de 
scurgere, în caz de intemperii. Problema era cât trebuia să fie 
de mare şanțul acela, ca să apere de degradare scheletul unui 
întreg velociraptor. Pentru a stabili acest lucru, recurseseră la 
ajutorul unui computer căruia i se putea ataşa un tomograf 
sonic, procedeu numit pe scurt — CAST. Era o nouă 
modalitate, care consta în faptul că Matahala slobozea în 
pământ un fel de glonț, care producea unde de şoc, preluate 
apoi de computer şi asamblate într-o adevărată radiografie a 
colinei. Folosiseră respectiva tactică pe tot timpul verii, dar cu 
rezultate variabile. 

Matahala se afla la aproximativ şase metri distanță, şi 
arăta ca o cutie mare, argintie, pe roți şi cu o umbrelă 
deasupra. Parcă ar fi fost rezervorul de înghețată al unui 
vânzător ambulant, care nimerise ca prin minune în 
pustietatea aceea. De Matahală se ocupau doi tineri care 
tocmai plasau următoarea încărcătură. 

Chiar şi aşa însă, programul CAST abia reuşea să 
stabilească dimensiunile fosilelor, deşi ajuta echipa lui Grant 
să sape cu mai mult spor. Însă tinerii, pasionaţi de 
calculatoare, pretindeau că în mai puțin de câţiva ani tehnica 
în cauză avea să se perfecționeze într-atât, încât să se poată 
reda conturul osemintelor în cele mai mici amănunte, iar 
dezgroparea acestora avea să devină floare la ureche. Se 
putea obţine astfel imaginea detaliată tridimensională a 
oaselor, cea ce promitea de la bun început debutul unei noi 


ere a arheologiei, epocă în care săpăturile aveau să fie de 
prisos. 

Numai că deocamdată toate acestea rămâneau simple 
vise. lar aparatura care lucra fără cusur îți laboratoarele 
universității, se dovedea cam fragilă şi capricioasă pe teren. 

— Cât mai durează? se interesă Grant. 

— Imediat aflăm, Alan. Nu-i chiar o nenorocire. 

Grant se duse să se uite la imaginea de pe ecranul 
computerului. Văzu astfel tot scheletul, desenat cu un galben 
strălucitor. Într-adevăr, specimenul fusese tânăr. Trăsătura 
caracteristică velociraptorului — o singură gheară curbată, 
care la animalele adulte era o armă periculoasă, de vreo 
cincisprezece centimetri lungime, capabilă să sfâşie prada 
dintr-o singură mişcare — se observa la acel pui ca un colț 
micuț, de mărimea unui spin de trandafir. Abia se putea 
desluşi pe ecran. lar Velociraptorul era un dinozaur cu 
osatură uşoară, cu o structură frumos dispusă, precum aceea 
a păsărilor, şi, probabil că animalul poseda şi un anumit grad 
de inteligență. 

După câte se vedea pe ecran, scheletul era în perfectă 
stare, atâta doar că avea capul şi gâtul pe spate. Acea flexiune 
a gâtului era des întâlnită la fosile, drept pentru care unii 
oameni de ştiinţă formulaseră şi o teorie pentru a explica 
fenomenul. Ei presupuseseră că dinozaurii dispăruseră ca 
specie în urma otrăvirii loc cu substanțe alcaloide a căror 
pondere în structura plantelor se mărise. lar acea poziţie 
chinuită a gâtului ar fi fost dovada suferințelor dinozaurilor 
aflați în agonie. Până la urmă, Alan Grant spulberase practic 
acea savantă ipoteză, demonstrând că multe specii de păsări 
şi reptile cunosc o contracție post-mortem a ligamentelor 
posterioare ale gâtului, care astfel trag capul înapoi, într-o 
anumită poziție. Nu aveau deci nimic de a face cu felul morții 
animalelor, ci cu modul în care se uscau la soare cadavrele 
acestora. 

Grant observă că şi fosila aceea fusese răsucită cumva, 
astfel încât piciorul drept, cu talpă cu tot, era ridicat chiar 


deasupra şirei spinării. 

— Imaginea asta pare cam distorsionată, remarcă tânărul 
asistent. Dar nu cred că-i din vina computerului. 

— Nu, rosti Grant. De vină-i numai timpul. O uriaşă 
trecere a timpului. 

Paleontologul ştia prea bine că oamenii nu reuşeau 
nicicum să îşi reprezinte în minte timpul geologic. Viața 
omenească era trăită la o scară cu totul diferită. Un măr se 
înnegreşte în câteva minute. Argintăria cocleşte în câteva zile. 
O grămadă de îngrăşăminte agricole se degradează În 
decursul unui anotimp. Un copil creşte vizibil în zece ani de 
zile. Nici una dintre aceste experienţe comune nu are cum să 
pregătească mintea umană pentru a putea înțelege într- 
adevăr sensul trecerii a optzeci de milioane de ani. Timpul 
scurs de când acel mic animal murise. 

La orele de curs, Grant încerca un alt soi de comparații. 
Dacă îți puteai imagina firul unei vieți omeneşti de şaizeci de 
ani redus la o singură zi, atunci cei optzeci de milioane de ani 
aveau să se prefacă în trei mii şase sute cincizeci şi doi de ani 
— adică oricum mai mulți decât măsurau piramidele. Deci 
velociraptorul acela dormise somn lung până atunci. 

— Nu pare prea fioros, zise unul dintre tineri. 

Nici nu era, conveni Grant. Cel puţin, nu până când avea 
să ajungă la maturitate. 

Probabil că micuțul din fața lor se hrănise cu hoiturile 
animalelor ucise de adulți, după ce uriaşii lui părinți se 
îmbuibaseră îndeajuns şi şedeau cu burțile la soare, 
odihnindu-se. Carnivorele puteau mânca odată o cantitate de 
hrană egală cu douăzeci şi cinci la sută din greutatea lor, 
după care dormeau duse. Parcă îi şi vedeai pe pui chirăind 
prin preajmă şi cățărându-se pe trupurile masive ale adulților 
somnolenți, sau ronțăind câte puţin din vreun cadavru 
proaspăt. Probabil că puii de dinozaur fuseseră destul de 
drăgălaşi. 

Dar un velociraptor adult era cu totul altceva. Luat punct 
cu punct, velociraptorul era cel mai crud dinozaur care a trăit 


vreodată pe fața pământului. Deşi erau de talie relativ mică — 
cântărea cam nouăzeci şi ceva de kilograme, deci cât un 
leopard — velociraptorii erau iuți în mişcări, inteligenți, 
necruțători, gata să atace oricând cu fălcile lor puternice, 
pline de dinți ascuţiţi, cu ghearele tăioase ale membrelor 
superioare şi cu singura gheară de la picior. 

Velociraptorii vânau în cete. Grant chiar îşi închipuia vreo 
zece-doisprezece animale dintr-acestea alergând din toate 
puterile, sărind în spinarea unui dinozaur cu mult mai mare, 
sfâşiindu-i beregata, spintecându-i pieptul până la oase şi 
apoi pântecele. 

— O să întârziem, spuse Ellie, trezindu-l la realitate. 

Grant le dădu tinerilor instrucțiuni cum să sape şanțul de 
scurgere. După cum reieşea din imaginea de pe ecranul 
computerului, îşi dădură seama că fosila ocupa o arie relativ 
restrânsă, aşa că o tranşee de jur-împrejur, de vreo doi metri, 
avea să fie suficientă. Între timp, Ellie aşternu prelata care 
acoperea partea aceea a dealului. Grant o ajută şi el să înfigă 
ultimul țăruş. 

— Oare cum a murit puiul ăsta? întrebă unul din tineri. 

— Mă cam îndoiesc că o să aflăm vreodată, răspunse 
Grant. Mortalitatea infantilă în lumea animalelor este foarte 
ridicată. În rezervaţiile africane ajunge uneori până la 
şaptezeci la sută în cazul unor carnivore. Putea să moară 
oricum — de boală, pierdut, de cârdul lui, de orice... Poate 
chiar atacat de un adult. Ştim despre aceste ființe că vânau în 
grup, dar despre comportamentul lor în interiorul grupului nu 
prea avem habar. 

Studenţii dădură din cap, aprobându-l cu amărăciune. 
Învăţaseră şi ei despre comportamentul animalelor şi aflaseră, 
de pildă, că atunci când un mascul tânăr câştiga prin luptă 
supremaţia în rândul leilor, primul lucru pe care îl făcea era 
să ucidă toți puii care nu erau ai lui. 

Din câte se părea; dintr-un motiv pur genetic: masculul 
respectiv îşi folosise vigoarea cât putuse, aşa că noul stăpân, 
ucigând puii, silea femelele să intre iarăşi în călduri, ca el să 


le fecundeze. În plus, evita de la bun început obiceiul 
femelelor de a se ocupa prea mult de odraslele unui alt 
mascul. 

Probabil că şi cetele de velociraptori erau stăpânite de un 
singur mascul, cine ştie?! Se cunoşteau atât de puţine lucruri 
despre dinozauri! După o sută cincizeci de ani de cercetări 
asidue şi săpături prin toate colțurile lumii, nu ştiau mai 
nimic despre cum fuseseră într-adevăr uriaşii vremurilor de 
demult! 

— Trebuie să plecăm, îl anunţă Ellie. Dacă vrem să 
ajungem la Choteau la ora cinci. 


HAMMOND 


Secretara lui Gennaro se năpusti pe uşă într-uri suflet, cu 
o valiză nouă în mână, care încă mai avea etichetele pe ea. 

— Ştiţi, domnule Gennaro, începu ea. Atunci când ați 
uitat pur şi simplu să vă faceți bagajul, m-am gândit că de 
fapt nu vă trage inima deloc să porniţi în călătoria asta... 

— S-ar putea să ai dreptate, zise el cu amărăciune. O să 
lipsesc de-acasă tocmai de ziua de naştere a fiică-mii... 

Sâmbătă se sărbătorea onomastica Amandei, iar 
Elizabeth, soția lui, invitase deja vreo douăzeci de țânci de 
patru-cinci anişori, (care chirăiau întruna cât îi ţineau 
puterile), ca să se bucure şi ei laolaltă cu micuța sărbătorită 
de venirea clovnului Cappy şi a magicianului. Doamna 
Gennaro nu fusese deloc mulțumită de faptul că el trebuia 
neapărat să plece din oraş. Şi nici Amanda nu se arătase 
încântată defel. 

— Ei bine, am făcut tot ce am putut şi eu, într-un timp 
atât de scurt, urmă secretara. Aveţi cizme vânătoreşti pe 
măsura dumneavoastră, pantaloni scurți şi cămaşă kaki, plus 
o trusă de bărbierit. V-am mai pus o pereche de pantaloni 
groşi şi un pulover, pentru cazul în care se face frig. Maşina 


vă aşteaptă jos, să vă ducă direct la aeroport. Însă dacă aveţi 
de gând să prindeți avionul ăla, trebuie să plecați chiar acum. 

Gennaro părăsi încăperea, cobori în hol şi rupse etichetele 
de pe valiză. În timp ce trecea pe lângă sala de conferinţe, 
Dan Ross se ridică de la birou şi ieşi în urma lui. 

— Călătorie plăcută, îi ură. Dar să ne înțelegem asupra 
unui lucru: habar nu am cât de gravă este situația într- 
adevăr, Donald. Dar dacă există pe insula aia chiar şi cea mai 
mică problemă, s-o faci una cu pământul, m-ai auzit? 

— Sfinte Cristoase. Dan... dar e vorba de o investiție 
uriaşă. 

— Nu mai stau pe gânduri nici o clipă. Nici să nu-ţi treacă 
prin cap măcar. Să faci doar ce ţi-am zis, m-ai priceput? 

Gennaro încuviință din cap? 

— Eu te-am priceput. Dar Hammond... 

— Să mă pupe-n fund cutra aia de Hammond, se enervă 
Ross. 


— Ei, băiete, băiete, auzi Donald Gennaro vocea aceea 
hârşâită, uşor de recunoscut. Ce-ai mai făcut tu între timp 
băiete? 

— Destul de bine, domnule, răspunse cel întrebat. 

Se lăsă în voie pe spate, în scaunul capitonat cu piele al 
avionului Gulfstream, care tocmai decolase spre est, in 
direcția Munţilor Stâncoşi. 

— Nu m-ai sunat deloc, îi reproşă Hammond. Mi-a fost 
dor de tine, Donald. Ce mai face frumoasa ta soție? 

— Bine. Elizabeth o duce de minune. Acum avem şi o 
fetiță. 

— Grozav, grozav. Copiii sunt o adevărată încântare. Ar fi 
trebuit să dea şi ea o fugă până la noul nostru parc din Costa 
Rica. 

Gennaro uitase cât de scund era Hammond. Acesta şedea 
cocoţat pe scaun, fără să atingă covoarele de pe podea. În 
timp ce vorbea, îşi bălăbănea picioarele. Avea ceva copilăresc 


în toată purtarea lui, cu toate că Hammond avea în jur de... 
cât oare? Şaptezeci şi cinci? Şaptezeci şi şase de ani? Cam 
aşa. Oricum, părea deja mai îmbătrânit decât îl ştia Gennaro, 
dar el nu îl mai văzuse de aproape cinci ani de zile. 

Hammond era un tip bombastic, un cabotin înnăscut, aşa 
că prin 1983 purtase cu el peste tot un elefant pe care îl ţinea 
într-o colivie micuță. Elefantul nu crescuse decât până la 
douăzeci şi trei de centimetri înălțime şi treizeci lungime, dar 
avea o structură perfect normală dealtfel, cu excepția colților 
care erau bonți. Hammond căra bietul animal pretutindeni, 
mai ales la întrunirile pentru obţinerea fondurilor de 
investiții. De obicei, Gennaro introducea în sala de conferințe, 
cuşca acoperită cu o pânză, ca şi cum ar fi dus un ceainic 
învelit într-un şervet, iar Hammond îşi începea discursul 
faimos de-acum, despre proiectele de dezvoltare a ceea ce el 
numea "produse biologice de larg consum". După care, în 
momentul culminant, avea să înlăture învelitoarea, ca să 
prezinte auditorilor micul elefant. Şi, bineînţeles, avea să le 
ceară capital pentru finanţare. 

Numărul acela, cu pachidermul miniatural, avusese 
întotdeauna un succes nebun; corpul mărunt al animalului, 
abia mai mărişor decât al unei pisici, era o promisiune certă 
pentru minunile ce aveau să curgă gârlă din laboratorul lui 
Norma Atherton, geneticianul de la Stanford, care devenise 
partenerul lui Hammond în acea aventură fără precedent. 

Dar în vreme ce Hammond vorbea la nesfârşit despre 
elefantul acela, avea grijă să nu îi scape o vorbă despre altele. 
De pildă, despre faptul că el, Hammond, era adevărat că 
inițiase o companie specializată în genetică, însă prichindelul 
pachiderm nu fusese obținut defel prin procedee genetice. Pur 
şi simplu Atherton luase un embrion de elefant-pitic şi îl 
dezvoltase într-un uter artificial, operând câteva modificări 
hormonale. Chiar şi aşa, metoda în sine era o realizare 
deosebită, dar pentru gândurile măreţe ale lui Hammond era 
totuşi mult prea puţin. 


De exemplu; Atherton nu mai reuşise să repete experiența 
cu elefantul în miniatură, deşi încercase după aceea de 
nenumărate ori. Pentru ca oricine vedea animalul acela 
nemaiintâlnit, dorea să aibă şi el unul la fel. Apoi, chiar şi 
exemplarul acela era predispus la friguri, mai ales în timpul 
iernii. Accesele de strănut care scuturau întruna trompa 
bietei creaturi, îl oripilau pe Hammond. Şi uneori, elefănțelul 
îşi vâra cioturile lui de colți printre barele cuştii şi trâmbița 
cât îl ţineau puterile, enervat la culme. În timp ce animalul 
încerca să scape din colivie, lui Hammond îi era grozav de 
teamă că specimenul va muri înainte ca Atherton să 
reuşească să mai facă măcar unul. 

În plus, Hammond mai ascundea potenţialilor investitori 
faptul că însuşi comportamentul elefantului se schimbase 
substanţial în  decursului de miniaturizare. Minuscula 
creatură arăta întocmai ca un elefant, dar se purta mai 
degrabă ca un rozător sadea, care mişuna de colo-colo cu 
mare repeziciune şi avea un temperament foarte violent. 
Hammond se opusese oricărei încercări a privitorilor de a 
mângâia elefănțelul, pentru ca nu cumva respectivii să se 
trezească pe nespusă masă cu vreun deget muşcat sau strivit. 

Şi, cu toate că Hammond spunea mereu că o asemenea 
afacere aduce în mod sigur un venit anual de şapte miliarde 
de dolari, până în 1993, proiectul lui era bazat pe pure 
speculații. Hammond era însuflețit de perspective şi planuri, 
dar nu exista nici cea mai mică siguranță că toate acestea 
aveau să se împlinească întocmai. Cu atât mai mult cu cât 
Norman Atherton, creierul care stătea în spatele întregii 
acțiuni, descoperise că este bolnav de cancer în ultima fază, 
lucru pe care Hammond iarăşi se ferea să îl dezvăluiască. 

Dar oricum, Hammond, cu ajutorul lui Donald Gennaro, 
căpătase fondurile de care avea nevoie. Între septembrie 1983 
şi noiembrie 1985, John Alfred Hammond şi "pachidermul 
său de buzunar" încasase acţiuni în valoare de opt sute 
cincizeci de milioane de dolari, capital cu care avea să îşi 
finanțeze corporaţia mult visată, şi anume International 


Genetic Technologies, Inc. Pe scurt, InGen. Şi poate că ar fi 
dobândit chiar mai multe subvenţii, dacă Hammond nu ar fi 
ținut cu tot dinadinsul să rămână totul în secret şi nu ar fi 
anunţat că pentru cel puţin cinci ani, nu avea să returneze 
nici un cent măcar, din sumele investitorilor. Lucru care 
determinase o mulțime de doritori să îşi ia tălpăşiţa. Într-un 
târziu, compania reuşise să atragă interesul unor consorții 
japoneze. Numai investitorii japonezi erau singurii în stare să 
aibă răbdare până la capăt. 


Şezând astfel relaxat în scaunul confortabil al avionului, 
Gennaro se gândea cât de viclean se dovedise Hammond. 
Bătrânul părea că nu îşi da seama că de fapt biroul de 
avocatură pentru care lucra Donald Gennaro aproape că îl 
silise să facă acea călătorie neaşteptată. În loc să arate că 
pricepe şi singur acest fapt, Hammond se comporta de parcă 
nu ar fi mers decât într-o vizită mondenă. 

— E mare păcat că nu ţi-ai adus şi familia cu tine, 
Donald, croncănea mai departe bătrânul cel şiret. 

Gennaro înălță din umeri, nemulțumit. 

— Este ziua fiicei mele peste puţină vreme. Soţia mea 
invitase vreo douăzeci de ţânci la onomastică, pregătise tortul 
şi chemase un clovn să îi distreze pe mititei. Ştiţi cum este în 
cazurile astea... 

— Ei, sigur că înțeleg... Copiii se leagă sufleteşte de toate 
micile evenimente. 

— Ca să ne întoarcem la ale noastre: este parcul gata să 
îşi primească oaspeţii? 

— Ei, nu oficial, se eschivă Hammond. Dar hotelul este 
deja construit, aşa că există locuri de cazare... 

— Şi animalele? 

— Ei, sigur, animalele sunt toate la locul lor. În ţarcurile 
lor. 

— Îmi aduc aminte că în varianta originală a propunerii 
dumneavoastră speraţi să aveţi în total cam douăsprezece... 


— Oho, am depăşit de mult cifra asta! Avem două sute 
treizeci şi opt de animale, Donald. 

— Două sute treizeci şi opt?l... exclamă Gennaro, uluit. 

Bătrânul chicoti încântat de reacţia celuilalt. 

— Nici nu poţi să-ți închipui ce minunăţie! Avem acolo 
cirezi întregi... 

— Două sute treizeci şi opt... Din câte specii? 

— Din cin'ş'pe specii diferite, Donald. 

— E pur şi simplu de necrezut, se miră Gennaro. E 
fantastic. Şi celelalte anexe necesare? Instalaţiile, 
computerele... 

— Toate, toate sunt acolo unde trebuie, îl linişti 
Hammond. Tot ce se află pe insula asta este realizat cu mare 
artă. O să te convingi singur, Donald. Este de-a dreptul un 
paradis. De aceea toată... îngrijorarea asta în legătură cu cele 
de pe insulă... este... ăăă... neîntemeiată. 

— Dar nu e nici o nenorocire dacă se va efectua o scurtă 
inspecție, insinuă Gennaro. 

— Sigur că nu e, îl asigură Hammond. Dar încetineşte 
ritmul de lucru. Tot ce se pune acum acolo la punct trebuie 
oprit momentan, până trece această vizită oficială... 

— Oricum ați întârziat cu lucrările. Ați amânat şi 
deschiderea oficială... 

— Ei, ce să-ți spun..., se rățoi Hammond. 

Trase nervos de batista din mătase roşie, aflată în 
buzunarul de la piept al hainei tip sport. 

— Era de aşteptat să se întâmple şi aşa ceva. Era de 
aşteptat. 

— De ce? îl ispiti Gennaro. 

— Păi, vezi tu, Donald, ca să îți dai seama de adevăratul 
mers al lucrurilor trebuie să te întorci la conceptul inițial, de 
stațiune de odihnă. La ideea originală, a construirii celui mai 
sofisticat şi moderni parc de distracții din lume, pus în 
funcțiune de cele mai recente descoperiri în domeniul 
electronic şi biologic. Eu nu mă refer acum la excursule în 
sine. Toată lumea are parte de aşa ceva. Şi pe insula Coney se 


fac asemenea voiaje. lar în ziua de astăzi mai toată lumea are 
prilejul să se bucure de jocuri electronice. Sau de castelul cu 
stafii, de peştera piraţilor, de incursiuni în Vestul sălbatic, de 
cutremure provocate la minut... În toate parcurile de distracţii 
se găsesc astfel de delectări. Aşa că noi am dispus de 
prezentarea unui alt soi de distracții. Distracţii în carne şi 
oase. Distracţii atât de deosebite, încât vor înfierbânta 
imaginaţia întregii omeniri. 

Gennaro zâmbi sarcastic. Auzea acelaşi discurs, aproape 
cuvânt cu cuvânt, pe care Hammond îl rostea în fața 
potenţialilor investitori, cu ani de zile în urmă. 

— Şi nici nu putem trece cu vederea faptul că, în ultimă 
instanță, unul dintre obiectivele principale ale acestui 
amplasament din Costa Rica este să facă bani. Munţi de 
dolari... 

— Mda, asta ştiu şi eu, mormăi Gennaro. 

— Şi secretul succesului bănesc în cazul unui parc de 
distracții este de a fi deservit de cât mai puţin personal, deci 
de a se plăti cât mai puţine salarii. Respectiv pentru 
îngrijitorii de animale, pentru vânzătorii de bilete, pentru 
oamenii de serviciu, pentru instalatori. Deci, cum ţi-am spus, 
secretul constă în a face totul să funcţioneze perfect, cu 
minimum de angajaţi. De aceea am investit noi atâta 
tehnologie computerizată. Am automatizat tot ce s-a putut... 

— Mi-aduc aminte... 

— Dar adevărul este că atunci când pui laolaltă şi 
animale şi toate sistemele astea computerizate, cam dai de 
bucluc. Cine a reuşit vreodată să pună la punct un sistem 
computerizat extraordinar de minuţios şi să se ţină şi de 
termenul lucrării?! Eu unul n-am prea auzit de asemenea 
cazuri... 

— Deci să înţeleg că nu este vorba decât de o întârziere 
previzibilă, aşa-i? 

— Da, bineînţeles, îl asigură Hammond. O întârziere cit se 
poate de previzibilă. 


— Am auzit însă că s-ar fi produs nişte accidente în 
timpul ridicării construcțiilor, îl chestionă Gennaro. Câţiva 
muncitori chiar au murit... 

— Mda, mda, bâigui Hammond. În total au fost trei morti. 
Doi dintre muncitori au murit în timpul lucrărilor de la 
drumul tăiat în dealul stâncos. Un altul a murit în ianuarie, 
în urma unei surpări de teren. Dar de luni de zile nu s-a mai 
înregistrat nici un eveniment nefericit ca acestea. 

Îl prinse pe tânăr de braţ şi îi spuse foarte convins: 

— Donald, crede-mă pe cuvânt: pe insula asta totul merge 
întocmai după planul nostru. Tot ceea ce am visat noi să 
facem din insula asta este perfect! 

Interfonul piui dintr-odată. Se auzi vocea pilotului, care îi 
anunţă: 

— Puneţi-vă centurile de siguranță, vă rog. Aterizăm la 
Choteau. 


CHOTEAU 


Câmpiile pustiite se aşterneau până departe, în zare, 
pierzându-se în linia întunecată a orizontului. Vântul uscat, 
de amiază, înălța nouri de praf şi purta de colo-colo pe 
asfaltul crăpat al şoselei crenguţe şi frunze uscate. 

Grant şedea lângă Ellie, rezemat de portiera jeep-ului şi 
aştepta în vreme ce silueta subțiratică a avionului Grumman 
se rotea în văzduh, pregătindu-se să aterizeze. 

— Simt că turbez când trebuie să stau după fundul 
grangurilor cu bani, mormăi în barbă Grant. 

Ellie înălță din umeri, neputincioasă. 

— Şi asta face parte tot din meserie. 

Cu toate că existau destule domenii ale ştiinţei (printre 
care fizica şi chimia) care primeau subvenţii de la guvern, 
paleontologia rămăsese aproape întru totul dependentă de 
contribuţiile particulare. Dincolo de interesul pe care i-l 


stârnise insula aceea din Costa Rica, Grant înțelesese că, 
dacă John Hammond îl rugase să îi dea câteva sfaturi, el era 
nevoit să îl ajute. Pentru că pur şi simplu astea trebuiau să 
fie relațiile cu patronatul. De fapt, acestea fuseseră 
dintotdeauna relaţiile cu patronatul. 

Micul avion particular ateriza într-un târziu şi apoi se 
îndreptă cu repeziciune către cei doi cercetători. Ellie îşi 
aruncă geanta de voiaj pe umăr. Aeronava rămase pe loc şi o 
stewardesă în uniformă azurie deschise uşa. 

Înăuntru, în ciuda confortului şi decoraţiilor luxoase, 
Grant descoperi cu surprindere că spațiul era foarte restrâns. 
Trebui să se cam încovoaie de spate, ca să ajungă până la 
Hammond, să îi strângă mâna în semn de bun găsit. 

— Vai, domnule Grant şi domnişoară Sattler, îmi pare 
atât de bine că mergeţi cu noi! Daţi-mi voie acum să vi-l 
prezint pe asociatul meu, Donald Gennaro. 

Gennaro era un tip robust, musculos, în jur de treizeci şi 
ceva de ani, îmbrăcat într-un costum Armani elegant. Purta 
ochelari cu ramă metalică subțire. Lui Grant nu îi plăcu defel, 
încă de la prima vedere. Îi strânse mâna grăbit. Când se 
apropie şi Ellie să îl salute, Gennaro spuse foarte mirat: 

— Ei, dar sunteți femeie?!... 

— De, se mai întâmplă..., răspunse Ellie. 

Grant îşi dădu seama imediat că nici ei nu îi plăcuse 
individul. 

Hammond se întoarse apoi către Gennaro. 

— Ştii, desigur, cu ce anume se ocupă domnul Grant şi 
domnişoara Sattler. Sunt paleontologii. Dezgroapă dinozauri. 

Şi izbucni în hohote de râs, de parcă o asemenea idee ar fi 
fost neînchipuit de năstruşnică. 

— Ocupaţi-vă locurile, le recomandă stewardesa, apoi 
închise uşa avionului. 

Îndată, aeronava începu manevrele de decolare. 

Pilotul îi anunţă că până la Dallas aveau patru ore de 
zbor. Acolo aveau să aştepte umplerea rezervoarelor cu 


combustibil, după care puteau porni spre Costa Rica, unde 
trebuiau să ajungă a doua zi dimineaţă. 

— Şi cât anume o să rămânem în Costa Rica? se interesă 
Grant. 

— Ei, depinde destul de mult de câteva chestiuni, se 
eschivă Gennaro. Avem nişte probleme de pus la punct mai 
întâi. 

— Ai încredere în cuvântul meu, îl linişti Hammond pe 
paleontolog. O să stăm acolo cel mult patruzeci şi opt de ore. 

Grant îşi încheie centura de siguranţă. 

— Insula asta a dumneavoastră, unde mergem noi 
acum... ăăă... nu am mai auzit niciodată de existența ei până 
acum. E cumva un secret? 

— Mda, într-un fel, spuse Hammond. Noi am fost foarte, 
foarte precauți în privinţa ei, aşa încât să fim siguri că nimeni 
nu va auzi de ea până în ziua în care vom deschide oficial 
amplasamentul de pe insulă, spre surprinderea şi încântarea 
publicului doritor. 


O OCAZIE NEAŞTEPTATĂ 


Firma Biosyn Corporation din Cupertino, California, nu 
convocase niciodată o şedinţă de lucru urgentă, la care să 
participe toată pleiada de directori. Însă acum, cei zece 
directori ai companiei şedeau în sala de conferințe, foindu-se 
neliniştiți pe scaun. Vorbiseră între ei în ultimele zece minute, 
întrebându-se nedumeriți care o fi fost motivul, însă până la 
urmă fuseseră nevoiți să se calmeze, fără să afle vreun 
răspuns. Se apucaseră atunci să răsfoiască nervoşi tot soiul 
de hârțoage. Şi să se uite nerăbdători la ceas. 

— Dar ce mai aşteptăm, de nu începem odată? întrebă 
unul. 

— Mai aşteptăm pe cineva, îl potoli Lewis Dodgson. Mai 
avem nevoie de încă o persoană ca să începem. 


Îşi privi şi el ceasul de mână. De la biroul lui Ron Meyer i 
se zisese că respectivul avea să sosească la întâlnire cu 
avionul de San Diego, de la ora şase. Însă ar fi trebuit să 
ajungă deja, chiar dacă, din nefericire, ar fi fost prea mare 
aglomeraţia la aeroport. 

— Aveţi nevoie de vot unanim? se interesă un alt director, 
sperând să afle cât de cât ceva. 

Vorbele lui îi făcură pe ceilalți să păstreze câteva momente 
de tăcere. Necesitatea votului unanim presupunea luarea 
unei decizii importante. Şi. pentru numele lui Dumnezeu, 
dacă era în interesul lor, normal că ar fi fost oricum de acord, 
cu toate că Dodgson nu prea ar fi dorit să convoace o 
întrunire oficială. Însă Steingarten, patronul firmei Biosyn, 
fusese de neclintit în hotărârea lui: 

— Trebuie neapărat să ai şi acceptul lor, în problema 
asta, Lew, se pronunţase el. 

După  caracterizările diferitelor persoane care îl 
cunoscuseră (depinde cu cine stăteai de vorbă), lui Lewis 
Dodgson i se dusese vestea ca fiind cel mai agresiv sau cel 
mai lipsit de scrupule (după părerea altora) genetician al 
generației sale. Era un tip de vreo treizeci şi patru de ani, cu 
început de chelie, cu o figură pe care se citea lăcomia şi 
viclenia (ca la păsările de pradă) şi în repetate rânduri fusese 
contestat de cei de la colegiul John Hopkins — pe care îl 
absolvise cu diplomă în regulă — pentru că adeseori se 
pretase la operaţii de implantare genetică pe pacienți umani, 
fără să obţină aprobările cuvenite. Angajat apoi de Biosyn, el 
fusese acela care provocase scandalul cu vaccinul antirabic 
din Chile. După care ajunsese şeful secției de producție şi 
dezvoltare de la Biosyn, ceea ce, în mod normal, însemna că 
se ocupa de "inginerie reversibilă”. Adică prelua produsul 
unui concurent, îl desfăcea în bucățele, afla cum anume 
acționa acesta, apoi elabora el o nouă versiune, pe baza celei 
abia însuşite. Practic, faptul în sine implica spionajul 
industrial, având ca ţintă în principal corporațţia InGen. 


În anii '80, câteva companii specializate în inginerie 
genetică începuseră să îşi pună următoarea problemă: "Care 
ar fi echivalentul biologic al descoperirii lui Sony Walkman?" 
Respectivele companii nu erau propriu-zis interesate de 
cercetarea farmaceutică sau de domeniul sănătății, ci mai 
degrabă de activități de agrement, acțiuni sportive, ocupații 
pentru timpul liber, cosmetică şi producerea de noi animale 
favorite. Comenzile pentru "produsele biologice de larg 
consum" erau foarte numeroase în 1990. Iar InGen şi Biosyn 
lucrau în acelaşi domeniu. 

Biosyn reuşise să aibă oarecare succes, realizând o nouă 
specie de păstrăv auriu, încheind şi un contract cu 
Departamentul de Pescuit şi Activități pentru Timpul Liber 
din statul Idaho. Acest soi de peşte era uşor de reperat în 
râuri şi i se dusese vestea că, oricum; reprezenta un pas în 
domeniul pescuitului sportiv. (Cel puţin nu mai dădea ocazia 
Departamentului de Pescuit să se plângă că nu există 
păstrăvi în apele ținutului în cauză). Adevărul era însă că 
acest păstrăv auriu murea uneori din pricina căldurii solare, 
iar carnea lui era fleşcăită şi fără nici un gust, aspecte care 
însă nu se puseseră în discuție. Biosyn avea să mai cerceteze 
aceste neajunsuri şi... 

Uşa se deschise şi Ron Meyer intră în încăpere, apoi se 
aşeză degrabă pe un scaun. De-acum Dodgson avea de față 
toți reprezentanţii care trebuiau să voteze decizia. Se ridică 
îndată în picioare. 

— Domnilor, începu el. Ne-am adunat aici astă-seară ca 
să discutăm despre un obiectiv prioritar: InGen. 

După care făcu un scurt rezumat al datelor principale. 
InGen luase mare amploare începând din 1983, cu ajutorul 
investitorilor japonezi. Achiziționase trei supercomputere Cray 
XMP. Cumpărase Isla Nublar din Costa Rica. Făcuse stocuri 
uriaşe de răşină naturală. Se mai lansase de asemenea şi în 
tot felul de donații neaşteptate, în diverse colțuri ale lumii, de 
la Societatea Zoologică New York la Parcul Natural Ranthapur 
din India. 


— Şi, în ciuda tuturor acestor informaţii, noi habar nu 
aveam totuşi ce anume urmărea InGen. Compania în sine 
părea interesată în mod special de animale. Şi s-au apucat să 
angajeze cercetători de renume, cu studii despre viața 
speciilor din trecut — paleontologi, filogeneticieni specializați 
în studiul ADN-ului, şi aşa mai departe... După care, în 1987, 
InGen a cumpărat o obscură companie numită Millipore 
Plastic Products din Nashville, Statul Tennessee. Această 
firmă lucra în domeniul Cercetărilor pentru agricultură, şi de 
curând scosese un patent pentru un nou produs. Un plastic 
cu aceleaşi caracteristici fizice ca şi coaja oului de pasăre. 
Materialul putea fi folosit pentru formarea ouălelor artificiale, 
în care să se incubeze embrioni de găină. Începând din anul 
următor, InGen a achiziționat toată producţia pentru uz 
intern. 

— Doctore Dodgson, toate astea sunt grozav de 
interesante... 

— În acelaşi timp, s-a început şi construcţia de pe Isla 
Nublar, continuă acesta, netulburat. Amplasamentul în sine 
implica multiple transformări de teren, inclusiv amenajarea 
unui lac îngust, lung de trei kilometri şi ceva, chiar prin 
mijlocul insulei. Planurile pentru stațiunea respectivă au fost 
ținute în mare secret, dar oricum se are că până la urmă 
InGen a construit un fel de grădină zoologică de mari 
dimensiuni chiar pe insula aceea. 

Unul dintre directori se aplecă peste masă şi întrebă, 
neînțelegând: 

— Bine, domnule Dodgson, şi ce-i cu asta?!... 

— Nu-i vorba de o grădină zoologică obişnuită, îl informă 
Dodgson. Pentru că aceasta de care vă povestesc este unică în 
lume. Se pare că InGen a făcut într-adevăr un lucru 
extraordinar. Cercetătorii de acolo au reuşit să prăsească 
animale dispărute de multă vreme. 

— Ce fel de animale? 

— Animale care se înmulțesc prin ouă şi care au nevoie de 
o grămadă de spațiu într-o grădină zoologică. 


— Ce fel de animale? 

— Dinozauri, îi anunţă Dodgson. Au reuşit să reproducă 
dinozauri. 

Din punctul de vedere al lui Dodgson, uimirea generală 
care urmă păru chiar deplasată. Principalul defect al celor cu 
bani era că niciodată nu reuşeau să se menţină la înălțimea 
situației: investiseră într-un anumit domeniu, dar habar nu 
aveau ce anume posibilități oferea acesta. 

De fapt, discuţii despre posibilitatea clocirii artificiale a 
dinozaurilor fuseseră promovate de literatura de specialitate 
încă din 1982. Cu fiecare an care trecea, manipularea 
structurii ADN-ului devenise tot mai uşoară. Fusese extras 
material genetic din mumiile egiptene, precum şi din pielea 
speciei quagga, un animal african asemănător cu antilopa, 
care dispăruse prin 1880. Dar iată că, în 1985, părea posibil 
ca ADN-ul specific soiului quagga să fie reconstituit, şi astfel 
să se producă iarăşi specimenele respective. Dacă s-ar fi 
întâmplat aşa, avea să fie prima creatură readusă la viață 
numai prin simpla reconstituire a ADN-ului. Şi dacă asta se 
putea, ce anume rămânea în perspectivă de atunci încolo? 
Mastodontul? Tigrul cu colţi încovoiaţi? Pasărea dodo? 

Sau chiar şi dinozaurul? 

Bineînţeles, ADN-ul dinozaurilor nu exista nicăieri în 
lume. Dar curățând de resturi o mulțime de oseminte de 
dinozaur, se puteau extrage fragmente de ADN. În mod 
curent, se credea că procesul de fosilizare elimina orice urmă 
de ADN. Însă nu după multă vreme se recunoscuse că nu era 
adevărată această ipoteză. Dacă erau recuperate destule 
fragmente de ADN, se putea ajunge chiar la reconstituirea 
embrionului animalului şi la clocirea acestuia. 

În 1982 se părea că problemele tehnice îi cam puseseră în 
dificultate pe cercetători. Dar, în mod teoretic, nu exista nici o 
barieră în calea acestei teorii. Atâta doar că era dificil, 
costisitor şi îngrozitor de mult de muncă. Totuşi părea perfect 
posibil, dacă se găsea cineva dornic să încerce. 

Şi, după toate aparențele, InGen se hotărâse să încerce. 


— Ceea ce au făcut ei a fost să construiască acolo cel mai 
mare şi mai de necrezut obiectiv turistic din istoria omenirii. 
După câte ştiţi şi dumneavoastră, grădinile zoologice sunt 
foarte populare în toată lumea. Anul trecut, americanii de 
pildă au vizitat în număr mult mai mare grădinile zoologice 
decât au urmărit, laolaltă, toate meciurile de baseball 
profesionist şi fotbal la un loc. Iar japonezii iubesc şi ei 
animalele; există deja cincizeci de grădini zoologice în Japonia 
şi se construiesc încă destule. Iar pentru o grădină ca asta. 
InGen poate cere oricât. Douăzeci de mii de dolari pe zi. zece 
mii de dolari pe zi... În plus, gândiţi-vă la comercializarea 
articolelor despre şi cu această rezervaţie naturală. Pliante, 
tricouri, jocuri video, şepci, jucării, cărți cu poze şi animale 
favorite. 

— Animate favorite?!... 

— Bineînţeles. Dacă InGen poate să producă dinozauri la 
dimensiuni naturale, înseamnă că poate să producă şi 
dinozauri în miniatură, care să fie ţinuţi pe lângă casă. Care 
copil de pe lumea asta nu şi-ar dori drept tovarăş de joacă un 
mic dinozaur? Un mic animal, recunoscut oficial, care să îi 
aparțină în întregime? InGen o să vândă milioane şi milioane 
de exemplare. Şi tot InGen o să aibă grijă să le implanteze 
genetic necesitatea de a mânca numai un anumit tip de 
hrană, produsă la scară largă tot de InGen. 

— Sfinte Cristoase, se miră cineva. 

— Da, întocmai cum ați auzit, întări Dodgson. Această 
grădină zoologică este nucleul unei viitoare uriaşe afaceri. 

— Şi aţi spus cumva că aceşti dinozauri vor fi recunoscuți 
oficial, se va obţine patent pentru ei?!... 

— Da. Animalele obținute prin mutații genetice pot fi 
patentate în zilele noastre. Curtea Supremă de Justiţie a 
pledat pentru această regulă în favoarea Universității 
Harvard, în 1987. Aşa că InGen o să aibă proprii dinozauri, şi 
nimeni nu o să îi mai poată produce legal. 

— Şi ce anume ne împiedică pe noi să nu creăm 
dinozauri, ca şi ei, de altfel? se interesă altcineva. 


— Nimic. Decât faptul că ei au deja un avans de cinci ani 
de zile. lar nouă o să ne fie aproape imposibil să îi prindem 
din urmă înainte de sfârşitul secolului. 

Se opri o clipă, să îşi tragă răsuflarea. 

— Bineînţeles, dacă noi vom obține probe de embrioni de 
la ei, o să îi putem studia prin metoda ingineriei reversibile, o 
să îi refacem şi o să realizăm propria noastră versiune, cu 
destule modificări de ADN, astfel încât să putem căpăta un 
patent diferit de al lor. 

— Şi putem dobândi cumva probele respective? 

Dodgson tăcu pentru câteva momente. 

— Eu cred că da. 

Cineva îşi drese vocea. 

— N-ar trebui totuşi să se meargă pe căi legale... 

— A, nu, se repezi Dodgson. Nicidecum. Nu-i vorba de nici 
o ilegalitate. Eu mă refeream la o sursă legală de obţinere a 
analizelor de ADN de la ei. Ca de pildă, prin intermediul unui 
angajat nemulțumit de slujba lui de acolo sau prin 
recuperarea unor reziduuri insuficient exploatate... Ceva la 
modul ăsta... 

— Nu cumva aveţi deja o "sursă legală", domnule 
Dodgson? 

— Ba da, răspunse acesta. Dar mi-e teamă că avem 
nevoie de acceptul dumneavoastră cât mai urgent, pentru că 
InGen tocmai trece printr-o scurtă perioadă de criză, iar sursa 
mea va trebui să acționeze în următoarele douăzeci şi patru 
de ore. 

Trecură câteva clipe de tăcere apăsătoare. Cei de față 
priveau absenţi la secretara care îşi lua notițe şi la 
magnetofonul care înregistra şedinţa. 

— Eu, personal, nu văd de ce avem nevoie de un acord 
unanim de principiu, în problema asta, mărturisi Dodgson. 
Poate numai de aprobarea dumneavoastră tacită, dacă 
dumneavoastră consideraţi că ar trebui ca eu să... 

Unul după altul, directorii încuviinţară din cap, fără să 
scoată o vorbă. 


Nimeni nu rosti un sunet măcar. Nimeni nu voia să fie 
înregistrat luând o asemenea decizie declarată deschis. Numai 
aprobară toți, în linişte. 

— Vă mulțumesc pentru participare, domnilor, încheie 
Dodgson. De aici încolo o să mă ocup eu de rezolvarea 
chestiunii. 


AEROPORTUL 


Lewis Dodgson intră în barul aeroportului San Francisco 
şi privi degrabă împrejur. Cel cu care avea întâlnire se afla 
deja acolo, şi îl aştepta lângă tejghea. Dodgson se aşeză pe 
locul de lângă el şi puse geanta diplomat între ei. 

— Ai cam întârziat, amice, îl atenţionă celălalt. 

Se uită apoi la pălăria de paie pe care o purta Dodgson şi 
începu să râdă cu poftă. 

— Ce-i asta? Te-ai deghizat? 

— Nu ştii niciodată ce se poate întâmpla, mormăi 
Dodgson abia stăpânindu-şi furia. 

De şase luni de zile, Dodgson cultivase relația cu individul 
acela, dând dovadă de multă răbdare, pentru că tipul devenea 
tot mai arogant şi mai insuportabil, cu fiecare nouă întâlnire. 
Dar nu avea ce să facă, pentru că fiecare dintre ei era 
interesat să ducă totul la bun sfârşit. 

Produsele bioingineriei genetice specializate în operații cu 
ADN, deveneau, pe măsură ce trecea timpul, unele dintre cele 
mai valoroase materiale din lume. O singură bacterie 
microscopică, de neobservat cu ochiul liber, dar conţinând 
genele enzimelor provocatoare de atac de cord, streptokinasa, 
sau 'antigelul" care împiedica înghețarea recoltelor, putea 
valora cinci miliarde de dolari, cu livrare directă la beneficiar. 

lar aceste aspecte duceau, implicit, la apariția unei lumi 
noi şi stranii în domeniul spionajului industrial. Dodgson însă 
era specializat în aşa ceva. În 1987, el fusese cel care 


convinsese o geneticiană ambițioasă să îşi părăsească locul de 
muncă de la firma Cetus, pentru a veni la Biosyn. lar când 
plecase, aceasta luase cu ea cinci soiuri de bacterii cu mutații 
genetice. Pur şi simplu pusese pe fiecare deget al ei o picătură 
de substanţă din fiecare fel, apoi ieşise pe uşa laboratorului. 

Însă în cazul companiei InGen, competiţia se dovedea 
mult mai dură. Dodgson voia de acolo mai mult decât ADN 
bacterial. Voia embrioni congelați şi ştia că InGen îşi păstra 
aceste descoperiri cu ajutorul unuia dintre cele mai 
perfecționate sisteme de apărare. Astfel încât, ca să obţină ce 
dorea, avea nevoie chiar de un angajat de la InGen, care să 
aibă acces la respectivii embrioni, să accepte să îi fure şi să 
rişte să îi scoată de acolo, trecând de toate măsurile de 
apărare. lar o astfel de persoană nu era tocmai uşor de găsit. 

Într-un târziu, Dodgson reuşise să recupereze un salariat 
de la InGen, un tip coruptibil, cu care stabilise legătura pe la 
începutul anului respectiv. Cu toate că individul în cauză nu 
avea deloc acces la materialul genetic, Dodgson şi-l apropiase, 
dându-i întâlnire lunar în localul Carlos şi Charlie, din Silicon 
Valley. Îl ajutase de vreo câteva ori, cu diverse lucruri. lar 
acum, devreme ce InGen începuse să invite investitorii şi 
consultanții ştiinţifici pe insulă, însemna că venise exact 
momentul pe care îl aşteptase Dodgson atâta vreme: avea să 
se ivească ocazia să ajungă la embrioni, prin omul lui de 
legătură. 

— Hai să-i dăm drumul, îl grăbi celălalt. Mai am doar vreo 
zece minute până decolează avionul. 

— Vrei să îți mai repet instrucțiunile? îl întrebă Dodgson. 

— Pe dracu, în nici un caz! se enervă acesta. Vreau doar 
să îmi arunc ochii peste rahațţii ăia de bani, ca să fiu sigur. 

Dodgson deschise geanta diplomat şi ridică vreo câţiva 
centimetri capacul, iar cel de lângă el se uită într-acolo, ca 
din întâmplare. 

— Doar atâţia? se interesă partenerul lui. 

— E numai jumătate de sumă aici, îl linişti Dodgson. 
Şapte sute cincizeci de mii de dolari. 


— Bine, e în regulă, acceptă celălalt şi se dădu mai încolo, 
să îşi bea cafeaua ca şi cum nimic nu s-ar fi petrecut. 

Acesta încuie la loc geanta. 

— E foarte bine, domnule Dodgson. 

— Nu uita că am stabilit atât pentru toate cele 
cincisprezece specii. 

— Nu uit. Cin'ş'pe specii, embrioni congelați. Şi cum o să 
îi transport? 

Dodgson îi dădu un tub mare de spumă de ras Gillette. 

— Asta-i? 

— Asta-i. 

— Păi ar putea să îmi controleze bagajul. 

Dodgson ridică din umeri, netulburat. 

— Apeşi pe buton şi gata. 

Celălalt chiar făcu întocmai şi un strop de spumă albă i se 
răspândi în podul palmei. 

— Nu-i rău deloc, spuse el admirativ. 

Îşi şterse mâna de marginea farfuriei din faţa lui. 

— Nu-i rău deloc, repetă el. 

— Singura diferență dintre tubul ăsta şi cele normale este 
că e mai greu. 

Echipa tehnică a lui Dodgson îl puseseră la punct trudind 
două zile întregi. Îi zise apoi la repezeală individului cum 
funcționa recipientul respectiv. 

— Cât gaz de răcire conţine? 

— Destul cât să îi păstreze intacți treizeci şi şase de ore. 
Până atunci embrionii trebuie să ajungă la San José. 

— Asta depinde de barcagiul ăla al dumitale. Mai bine 
asigură-te să aibă un congelator la bord. 

— O să am eu grijă, îl potoli Dodgson. 

— Şi să mai trecem o dată în revistă condiţiile... 

— Rămâne cum am stabilit, îl domoli Dodgson. Cincizeci 
de mii la livrarea fiecărui embrion. Dacă sunt vii, se adaugă 
încă cincizeci de fiecare. 

— Aşa te vreau. De-acum nu mai ai decât grijă bărcii. Să 
aştepte la docul de est al insulei, vineri noaptea. Nu în partea 


de nord, pentru că acolo ancorează navele cu provizii. La 
docul dinspre răsărit. E o construcție mică, folosită. Ne-am 
înțeles? 

— Ne-am înţeles, întări Dodgson. Când te întorci la San 
José? 

— Probabil că pe sâmbătă. 

Se ridică şi se depărtă de tejghea. Dodgson se încruntă, 
îngrijorat. 

— Eşti sigur că ştii cum funcționează?... 

— Ştiu, ştiu, îl linişti celălalt. Crede-mă pe cuvânt: ştiu pe 
dinafară. 

— Ăăăăă, mai e ceva, îl opri Dodgson. Cred că totuşi cei 
de pe insulă sunt mereu în legătură radio cu conducerea 
InGen din California, aşa că... 

— Hei, potoleşte-te! Mi-am luat toate măsurile de rigoare. 
Fii pe pace şi pregăteşte banii. Vreau să primesc toată suma 
duminică dimineaţă, la aeroportul San Jose. Cash. 

— Omul nostru o să te aştepte acolo, nu-ţi face probleme, 
îl asigură Dodgson. 


MALCOLM 


Puțin după miezul nopţii, când ajunseră la Dallas, urcă în 
avion un tip înalt, slăbănog, cu început de chelie, în jur de 
treizeci şi cinci de ani. Era îmbrăcat din cap până în picioare 
în negru: cămaşă neagră, pantaloni negri, şosete negre şi 
tenişi negri. 

— Ei, domnule Malcolm, îl întâmpină Hammond, zâmbind 
cam forțat. 

Malcolm rânji sarcastic: 

— Bună, John. Mda, da, mi-e teamă că bătrânul tău 
vrăjmaş o să-ți stea pe-aproape... 

Apoi se apucă să dea mâna cu toată lumea, prezentându- 
se la repezeală: 


— Eu sunt lan Malcolm, ce faceți dumneavoastră? Eu 
personal fac pe matematicianul. 

Grant observă pe dată că noul-sosit era mai încântat de 
călătoria lor pe insulă decât oricare dintre ei. 

Bineînţeles că paleontologul îl recunoscu după nume. lan 
Malcolm era unul dintre cei mai vestiți din noua generaţie de 
matematicieni, care erau grozav de interesați de "adevăratul 
mers al lucrurilor”. Aceşti tineri savanți rupseseră tradiția din 
mai multe puncte de vedere. Mai întâi, pentru că foloseau în 
mod curent computerele, lucru care îi umplea de indignare pe 
cei din vechea gardă. Apoi pentru că erau preocupaţi aproape 
în exclusivitate de ecuaţiile nonliniare, utilizate într-un 
domeniu recent descoperit şi denumit teoria haosului. lar în 
al treilea rând pentru că se părea că ei chiar credeau că 
ştiinţele matematice descriau lucruri ce existau cu adevărat 
în realitate. Iar în ultimul rând, parcă pentru a insista asupra 
faptului că ei trecuseră pragul dintre cabinetele universitare 
şi lumea înconjurătoare, se îmbrăcau şi vorbeau într-un fel pe 
care orice matematician respectabil îl califica drept "un 
deplorabil exces de personalitate”. La drept vorbind, tinerii 
savanți nonconformişti se purtau întocmai ca vedetele muzicii 
rock. 

Malcolm se aşeză într-unui din scaunele capitonate. 
Stewardesa îl întrebă dacă doreşte să servească vreo băutură. 

— Da. Coca-Cola dietetic, neacidulat. 

Aerul umed al Dallasului pătrundea în valuri prin uşa 
deschisă. 

Ellie i se adresă matematicianului: 

— Nu-i totuşi cam cald pentru îmbrăcăminte de culoare 
închisă? 

— Hopa, domnişoară Sattler, să ştii că eşti teribil de 
drăguță, remarcă el. Aş putea să mă chiorăsc la picioarele 
dumitale superbe cât e ziua de lungă. Dar apropo de ce m-ai 
întrebat: negrul este o culoare minunată pentru vremea 
călduroasă. Dacă îți aduci aminte de efectul radiațiilor asupra 
corpului dumitale bronzat, închipuieşte-ţi că negrul este cea 


mai grozavă culoare pe vreme de arşiță. Chestia de eficiență a 
radiației. Oricum, eu unul nu port decât două culori: negru şi 
gri. 

Ellie rămase uitându-se la el, cu gura căscată. 

— Culorile astea sunt potrivite în orice ocazie, adăugă 
Malcolm. Şi se asortează foarte bine, aşa că nici o nenorocire 
dacă pun, din greşeală, o pereche de şosete gri şi îmbrac 
pantalonii negri. 

— Dar nu vă plictisiți niciodată purtând numai două 
culori tot timpul? 

— Niciodată. Mi se pare chiar că mă scapă de o mulțime 
de alte inutilități. Eu unul cred că viața mea este foarte 
prețioasă, aşa că nu am deloc de gând să o irosesc 
chinuindu-mi mintea cu ce anume să mă îmbrac în fiecare zi. 
Nici nu vreau să aud de aşa ceva. Acum, la drept vorbind, 
spune-mi dumneata dacă există pe lumea asta ceva mai 
plicticos decât moda. Probabil numai sporturile profesioniste. 
Auzi?! Să te zgâieşti mereu la o ceată de bărbaţi în toată firea, 
care se dau de ceasul morţii alergând nişte mingiuțe, acolo. 
lar restul omenirii plăteşte o grămadă de bani ca să îi 
aplaude?!... Dar, dincolo de toate astea, eu personal găsesc că 
moda e chiar mai neînsemnată şi mai sâcâitoare decât 
sportul. 

— Domnul Malcolm este un om cu păreri foarte 
categorice, îl zeflemisi Hammond. 

— Şi, pe deasupra, nebun de legat, îl completă Malcolm, 
plin de  voioşie. Însă trebuie să  recunoaşteţi şi 
dumneavoastră: toate acestea sunt lucruri ieşite din comun. 
Trăim toţi într-o lume bine croită. De la bun început ni se 
vâră în tărtăcuţă că trebuie să ne purtăm în felul ăsta, că este 
firesc să îţi pese de anumite chestiuni sau nu. Aşa că nimeni 
nu mai ajunge să se gândească într-adevăr la ceea ce ne este 
dat să cunoaştem dinainte. Nu-i uluitor? într-o societate 
pentru care informaţia este vitală, nimeni nu gândeşte! Ne 
aşteptăm ca astfel, făcând precum suntem învățați, să scutim 


tone întregi de hârțoage, şi când încolo, noi de fapt ne scutim 
de a gândi! 

Hammond se întoarse către Gennaro şi înălță mâinile, 
neputincios: 

— Tu l-ai invitat... 

— Şi să ştiţi că ăsta-i un mare noroc, îl puse Malcolm la 
punct. Pentru că din câte se pare aveți nişte dificultăți. 

— N-avem nici un fel de dificultate, se repezi Hammond. 

— Eu întotdeauna am susținut sus şi tare că proiectul de 
pe insula asta este imposibil din start, continuă Malcolm, 
netulburat. V-am prevenit de la bun început. 

Începu să caute printr-o geantă de voiaj, din piele moale. 

— Şi încă de pe acum sunt tot mai încredinţat de cele ce 
vor trebui să se întâmple în continuare. Trebuie să radeți tot 
ce-aţi construit până în clipa asta. 

— Mai tacă-ți gura odată! se înfurie Hammond şi se ridică 
în picioare. E de-a dreptul ridicol ce spui. 

Malcolm înălță nedumerit din umeri, fără să-i pese câtuşi 
de puţin de ieşirea lui Hammond. 

— Am adus cu mine câteva copii după lucrarea mea 
originală, ca să vă uitaţi şi singur, îl anunţă el. Referatul 
original l-am făcut pentru InGen. Matematica asta e uneori 
cam monotonă, dar eu unul mă descurc. Plecați chiar acum? 

— Trebuie să dau nişte telefoane, se scuză Hammond în 
fața celorlalți şi intră în cabina alăturată. 

— Ei, păi oricum e destul de lung drumul, încheie 
Malcolm. Măcar maculatura asta a mea o să vă dea ceva de 
făcut... 


Avionul spinteca mai departe întunericul nopții. 

Grant îşi dădu seama că lan Malcolm avea o oarecare 
înclinație spre teribilism, aşa că pricepu de ce unii ziceau 
despre tânărul savant că are un stil cam dur, iar aplicațiile 
sale pe tema haosului sunt mai mult vorbe goale. Grant 


începu să frunzărească dosarul, uitându-se la şirurile de 
ecuaţii, ca mâţa în calendar. 

— Din observaţiile dumitale transpuse în paginile astea, 
trebuie să tragem concluzia că insula lui Hammond e sortită 
eşecului pe toate planurile? se interesă Donald Gennaro. 

— Exact. 

— Ca o consecinţă a teoriei haosului? 

— Exact. Ca să fiu mai explicit — din pricina evoluţiei 
sistemului în plan spaţial. 

Gennaro puse hârtiile deoparte şi îl întrebă: 

— Nu ați putea descifra chestiile astea alambicate, pe 
înțelesul tuturor? 

— Cum să nu?! se oferi Malcolm, îndatoritor. Să începem 
cu începutul. Ştiţi ce este aceea o ecuație nonliniară? 

— Nu. 

— Dar forțe de atracție inexplicabile? 

— Nu. 

— Bun, zise Malcolm. Atunci să o luăm băbeşte. Rămase 
câteva clipe tăcut, cu privirile aţintite în tavan. 

— Fizica a înregistrat mari realizări în studiul anumitor 
tipuri de comportamente, de evoluţii: evoluţia planetelor de-a 
lungul orbitelor lor, comportamentul navelor spaţiale care se 
îndreptau spre lună, pendulele, primăverile şi mingile 
obişnuite, aflate în mişcare. Tot soiul de lucruri dintr-acestea. 
Pe scurt: mişcările obişnuite ale obiectelor în general. Acestea, 
la rândul lor, sunt descrise de aşa-numitele ecuații lineare, pe 
care matematicienii le pot dezlega cu mare uşurinţă. Am 
dovedit lucrul ăsta sute de ani la tind. 

— Bun, am priceput, spuse Gennaro. 

— Numai că mai există un altfel de comportament al 
lucrurilor, în general, pe care fizicienii nu prea reuşesc să îl 
descifreze. Ca de pildă, toate fenomenele care apar în cazurile 
perturbării comportamentului normal. Cum ar fi apa care 
sare din ceainic în timpul fierberii. Sau curenții de aer ce trec 
pe lângă aripile avionului. Sau fluxul sângelui pompat de 
inimă. Aceste evenimente turbulente sunt transcrise prin 


ecuaţiile nonliniare. Se pare că (după ultimele ştiri), fizicienii 
reuşesc să le rezolve, însă adevărul gol-goluţ e că habar n-au. 
Le este aproape cu neputinţă să le rezolve. Aşa că ei nu au 
reuşit să clasifice în nici un fel această categorie de 
comportamente. Până acum zece ani, când a apărut o nouă 
teorie, capabilă să formuleze concluzii pe marginea acestor 
fenomene. lar această nouă teorie se numeşte teoria haosului. 
În prima ei fază, teoria haosului a fost percepută datorită 
dificultăților întâlnite în realizarea computerelor pentru 
folosința meteorologiei, prin 1960. Vremea în sine este un 
sistem grozav de complicat, ca să ne amintim numai de faptul 
că atmosfera pământului este rezultatul interacțiunii dintre 
soare şi planetă. lar comportamentul acestui uriaş 
suprasistem, a sfidat dintotdeauna înțelegerea omenească. 
Deci, în mod firesc, nu am reuşit mai deloc să prezicem 
vremea cu exactitate. Dar ceea ce au descoperit cercetările 
recente în domeniul prototipurilor de computere specializate 
în acest domeniu a fost că, oricât de previzibilă părea vremea, 
tot nu se putea întocmi întotdeauna o prognoză exactă. 
Prezicerea vremii este absolut imposibilă. Iar motivul principal 
pentru acest fapt de necontestat este că evoluția sistemului 
respectiv, depinde într-o mare măsură de condițiile inițiale. 

— Ei, aici m-ai lămurit buştean, recunoscu Gennaro. 

— Dacă eu trag cu un tun un obuz de o anumită mărime 
şi cu o anumită viteză, de pe o anumită poziție, iar apoi trag 
al doilea obuz cu aproape acelaşi calibru, viteză şi, de pe 
aceeaşi poziție — acelaşi calibru, viteză şi de pe aceeaşi 
poziție — ce anume se va întâmpla? 

— Cele două obuze vor exploda în aproximativ acelaşi loc. 

— Exact, îi aprobă Malcolm. Ei bine, asta înseamnă 
dinamică liniară. 

— M-am prins. 

— Dar dacă, să presupunem, am un sistem meteo pe care 
încep să îl studiez când îl caracterizează o anume 
temperatură, un vânt de o anumită intensitate şi o umiditate 
specifică — iar apoi mă apuc să repet experienţa cu un al 


doilea sistem, caracterizat de aproximativ aceeaşi 
temperatură, acelaşi grad de intensitate al vântului şi aceeaşi 
umiditate — voi observa că cel de-al doilea sistem nu o să se 
comporte întocmai. Pur şi simplu o să devieze rapid şi o să 
devină total opus primului. Adică în loc de o zi însorită, o să 
aibă o zi înnorată, cu tunete şi fulgere. Ei, asta se numeşte 
dinamica nonliniară. Ceea ce înseamnă că fenomenele în sine 
depind uluitor de mult de condiţiile inițiale: orice diferenţă, 
oricât de mică, se amplifică văzând cu ochii. 

— Cred că am priceput acum, spuse Gennaro? 

— Toată teoria asta s-ar putea reduce la aşa-zisul "efect al 
fluturelui". Adică un fluture bate lin din aripi la Peking, iar la 
New York începe furtuna. 

— Deci haosul este numai un joc al hazardului şi 
imprevizibilului? se interesă Gennaro. Am dreptate? 

— Nu tocmai, îl contrazise Malcolm. Pentru că de fapt am 
găsit o mulțime de reguli ascunse, în cadrul atât de 
complexului sistem al comportamentului. De aceea teoria 
haosului a ajuns acum atât de curtată de toată lumea, care se 
grăbeşte să o aplice de la stocurile de piață la frământările 
sociale sau la pulsațţiile creierului în timpul acceselor de 
epilepsie. Adică în cazul oricărui sistem complex unde apare 
confuzia şi imprevizibilul. Pentru că se poate constata 
existența unei ordini de substrat. Am fost îndeajuns de 
explicit? 

— Mda, mormăi Gennaro. Dar cu ordinea de substrat ce 
mai este? 

— Este caracterizată în principal de mişcarea sistemului 
în cadrul planului său spaţial, îl lămuri Malcolm. 

— Sfinte Isuse Cristoase, se dădu bătut Gennaro. Uite ce- 
i: nu vreau să aflu decât motivul pentru care dumneata susții 
că proiectul de pe insula lui Hammond nu va fi o reuşită. 

— Pricep, spuse Malcolm. O să ajung şi la asta. Teoria 
haosului enunţă două reguli. Prima afirmă că sistemele 
complexe, ca şi acela al vremii, de pildă, implică existența 
unei ordini de substrat Cea de-a doua — sistemele simple pot 


dobândi un comportament complex. De exemplu, în cazul 
biliardului. Loveşti una dintre bile şi începe să se învârtă pe 
marginile mesei. Teoretic, ne aflăm în fața unui sistem simplu 
tipic, aproape newtonian. Devreme ce ştii ce forță trebuie 
imprimată bilei şi Cunoşti care este greutatea acesteia, poţi 
calcula unghiul la care va lovi tăblia şi poți astfel prevedea 
Comportamentul bilei respective. Teoretic, deci, poţi prezice 
chiar şi evoluţia acestei bile pe mai departe, după cum se 
mişcă ea dintr-o parte într-alta. Ai putea spune unde anume 
se va opri ea peste trei ore. Teoretic, însă. 

— Da, înțeleg, zise Gennaro. 

— Dar de fapt, continuă Malcolm, se dovedeşte apoi că nu 
poţi prevedea ce se va întâmpla în viitor decât pentru câteva 
secunde. Pentru că aproape imediat, micile efecte exterioare 
— imperfecţiunile de pe suprafața bilei, gropițele mărunte din 
lemnul mesei — încep să influențeze comportamentul 
obiectului. Şi nu după multă vreme depăşeşte cu mult 
calculele minuţioase. Deci se adevereşte faptul că, până şi 
acest sistem simplu, al mişcărilor unei mingi de biliard 
obişnuite, are o evoluție imprevizibilă. 

— Am înțeles. 

— lar proiectul lui Hammond este un alt sistem simplu în 
aparență — cel al animalelor care trăiesc în țarcurile unei 
grădini zoologice —, care s-ar putea ca la un moment dat să 
dovedească un comportament cu totul neaşteptat. 

— lar dumneata ştii asta pentru că... 

— Chestie de teorie, spuse Malcolm, precaut. 

— Dar n-ar fi mai bine să vezi dumneata întâi insula, ca 
să te convingi ce anume a făcut el de fapt? 

— Nu. E absolut inutil. Pentru că detaliile nu contează 
deloc. Având în vedere prezumţiile teoretice, eu ştiu că 
sistemul de pe această insulă va începe în curând să se 
comporte într-un fel total neprevăzut. 

— lar dumneata nu te îndoieşti defel de teoria asta. 

— A, nu, în nici un caz, îl asigură Malcolm, lăsându-se pe 
speteaza scaunului. Sunt cât se. poate de încredințat de 


observaţiile ei. În plus; există o problemă cu insula asta: se 
pare că e de aşteptat un accident acolo. 


ISLA NUBLAR 


Cu un duruit asurzitor, avionul începu să se rotească în 
văzduh, pregătindu-se să aterizeze, aruncând umbre prelungi 
pe pista aeroportului San Jose. Grant ascultă vâjâitul acela în 
căştile de la urechi, în vreme ce pilotul anunța turnului de 
control coborârea la sol. 

La San Jose se îmbarcă la bord un alt pasager, pe nume 
Dennis Nedry, care venise special să se întâlnească atunci cu 
ei. Era un tip grăsan, îngălat, care ronțăia întruna o acadea. 
Era mânjit pe toate degetele cu ciocolată lipicioasă şi pe 
cămaşă i se agățaseră o mulțime de bucățele de staniol Nedry 
mormăi ceva despre faptul că el era cel ce repară ceva pe la 
computerele stațiunii de pe insulă, însă nu se oferi să strângă 
mâna nimănui. 

Prin hubloul de plexiglas, Grant zări pista asfaltată 
îndepărtându-se sub ei, apoi observă silueta elicopterului 
desenându-se pe deasupra drumurilor dinspre apus, luând-o 
către munți. 

— Mai avem încă vreo patruzeci de minute de-aici, îi 
anunță Hammond şezând undeva, pe locurile din spate. 

Grant urmări cu privirea colinele ce păreau că se înălță 
tot mai mult, apoi trecură printr-o zonă înțesată de nouri 
deşi, după care ieşiră dintr-odată în lumina soarelui. Munţii 
se ridicară înaintea lor, masivi, însă cercetătorul rămase 
surprins la vederea întinselor terenuri defrişate, ce vesteau, 
tot mai des, dealurile golaşe, roase de intemperii. 

— Costa Rica, rosti Hammond. Este una dintre cele mai 
bine guvernate țări din America Centrală. Dar, cu toate astea, 
despăduririle astea au făcut ravagii. Şi majoritatea dezastrelor 
ecologice s-au produs în ultimii zece ani. 


leşiră din plafonul de nori pe partea cealaltă a muntelui şi 
Grant putu vedea plăjile coastei de vest. Trecură rapid peste 
un mic sătuc. 

— Bahia Anasco, le spuse pilotul. Sat de pescari. 

Arătă apoi spre nord. 

— Pe coasta de acolo puteţi observa rezervaţia naturală 
Cabo Blanco. Au nişte plăji minunate prin împrejurimi. 

După care întoarse avionul, urmându-şi drumul drept pe 
deasupra oceanului. Apa păru mai întâi verzuie, apoi căpătă o 
nuanță vie, de smarald. Soarele poleia orbitor crestele 
mărunte ale valurilor. Era în jurul orei zece dimineața. 

— Peste zece minute aterizăm pe Isla Nublar, se bucură 
Hammond. 

Apoi le povesti celorlalți că, de fapt. Isla Nublar nu era o 
insulă obişnuită, ci mai degrabă o înălțare a fundului mării, o 
coloană vulcanică stâncoasă, ce se ridicase din plafonul 
oceanic. 

— Originea vulcanică se poate observa uşor, pretutindeni 
pe insulă, continuă el. Adeseori se pot vedea fuioare de fum în 
anumite locuri, iar țărâna este de multe ori fierbinte. Din 
această cauză, ca şi din pricina curenților predominanţi, Isla 
Nublar e învăluită într-o pânză de ceață. Îndată ce vom 
ajunge o să băgațţi de seamă... A, dar am şi ajuns?!... 

Elicopterul pierdu imediat din înălțime, apropiindu-se 
mult de apă. În faţa lor, Grant dădu cu ochii de o insulă 
pietroasă şi abruptă, țâşnind parcă din inima oceanului. 

— Isuse Cristoase, parcă ar fi la Alcatraz, se minună 
Malcolm. 

Pantele împădurite era înveşmântate în pâclă, dând un 
aer misterios întregii aşezări. 

— Da, dar mult mai mare, bineînțeles, întări Hammond 
spusele matematicianului. Cuprinde treisprezece kilometri pe 
lungime şi cinci kilometri în cel mai îngust punct al său. În 
total — treizeci şi cinci de kilometri şi jumătate. Ceea ce 
înseamnă că va fi cel mai spaţios parc natural din toată 
America de Nord. 


Aeronava începu să ia din nou înălțime, apoi se îndreptă 
către capătul de nord al insulei. Grant încercă să străbată cu 
privirea ceața deasă. 

— De obicei nu este atâta pâclă, rosti Hammond, ce părea 
cam îngrijorat. 

În partea acea de insulă, se aflau cele mai înalte coline; ce 
se ridicau la aproximativ o sută de metri deasupra oceanului. 
Crestele dealurilor erau învăluite de fuioarele groase, de 
ceață, dar Grant reuşi să desluşească stâncile colțuroase ce 
mărgineau țărmul şi valurile înspumate ale oceanului. 

Avionul urcă iarăşi deasupra costişelor. 

— Din nefericire, spuse Hammond, trebuie să aterizăm pe 
insulă. Nu-mi place cu nici un chip să fac lucrul ăsta, pentru 
că tulbură animalele. Şi uneori este puțin cam neliniştitor... 

Vocea a fost acoperită de cea a pilotului, care le 
recomandă: 

— Începem manevrele de aterizare. Țineţi-vă bine, oameni 
buni! 

Aeronava începu să coboare vertiginos şi, pe dată, 
perdeaua de pâclă îi ascunse cu totul. În căştile de protecţie, 
Grant auzea tot soiul de piuituri electronice, dar nu putea 
distinge mai nimic. După care, încet-încet, începu să 
desluşească vag ramurile verzi ale brazilor ieşind din vălătucii 
albicioşi. Unele crengi se apropiau tot mai mult de fuselaj. 

— Cum mama dracu' de îi reuşeşte chestia asta?! se miră 
Malcolm, dar nimeni nu îi răspunse. 

Pilotul îşi întoarse privirea mai întâi către stânga, apoi 
către dreapta, uitându-se cu atenţie prin pădurea de conifere. 
Copacii aproape că atingeau avionul. Şi, dintr-odată, acesta 
prinse să se lase cu repeziciune spre pământ. 

— Sfinte Cristoase, aibi-ne-n paza ta! se rugă Malcolm. 

Duruitul motoarelor spori. Grant observă mişcările 
pilotului. Acesta era foarte atent la manevre. Paleontologul 
scrută apoi terenul de dedesubtul lor, şi remarcă o uriaşă 
cruce fluorescentă, ce marca locul de aterizare. În fiecare colț 
al crucii aceleia străluceau reflectoare orbitoare. Pilotul 


corectă poziția aparatului, apoi îl duse la sol, fără abatere. 
Zumzetul rotoarelor scăzu, apoi se stinse cu totul. 

Grant oftă uşurat, şi îşi desfăcu centura de siguranţă. 

— Trebuie să aterizăm foarte rapid, în situaţia asta, se 
scuză Hammond. Din pricina vitezei vântului. Uneori sunt 
nişte curenţi grozavi pe versantul ăsta şi... În sfârşit, bine că 
ara ajuns teferi. 

Cineva se apropie în goană de aeronavă. Era un tip 
roşcovan, cu o şapcă de baseball pe cap. Deschise degrabă 
uşile şi îi salută cu veselie. 

— Bună ziua! Eu sunt Ed Regis. Bine aţi venit cu toţii pe 
Isla Nublar! Vă rog, fiți atenţi pe unde călcați! 


O potecă îngustă şerpuia în josul dealului. Aerul era 
răcoros şi umed. Pe măsură ce coborau ceața se subția, iar 
Grant putu contempla în voie peisajul. Se gândi că 
împrejurimile semănau întrucâtva cu Insula Olympic, din 
Pacificul de nord-vest. 

— Aşa, acum să pornim..., îi îndemnă Ed Regis. Prima 
treaptă de vegetație întâlnită este pădurea de foioase, care 
creşte în zonele cu climă umedă. Şi care este destul de 
deosebită de vegetaţia existentă în restul insulei, pentru că 
veţi observa, cuprinde specii mai vechi. Însă acesta e un 
microclimat care apare numai pe porțiunile aflate la 
altitudine, pe pantele de nord, mai ales. Majoritatea plantelor 
de pe insulă însă sunt de tip tropical. 

Dedesubt, la poalele colinelor, zăriră acoperişurile albe ale 
unor clă-diri spaţioase, presărate printre pepiniere. Grant 
rămase surprins: totul părea plănuit în amănunțime. Merseră 
mai departe, ieşind din pâclă, şi văzură atunci insula 
întinzându-se înaintea lor, până departe, spre sud. După cum 
îi anunţase şi Ed Regis, cea mai mare parte a uscatului era 
acoperit de pădure tropicală. 


Şi acolo, spre sud, răsărind dintre palmieri Grant observă 
un singur trunchi, despuiat de frunze, ca un ciot prelung, 
curbat. După care ciotul acela ciudat se mişcă din loc şi se 
întoarse să privească pe noii-sosiți. Abia atunci, paleontologul 
îşi dădu seama că nu se uita la un copac oarecare. 

Ci privea, aievea, gâtul grațios, arcuit, al unei imense 
creaturi, care măsura nu mai puțin de cincisprezece metri 
înălțime. 

Se afla înaintea unui dinozaur în carne şi oase. 


BUN VENIT 


— Sfinte Dumnezeule, şopti pierită Ellie. 

Rămăseseră cu toții holbându-se la animalul acela uriaş, 
nevenindu-le să-şi creadă ochilor. 

— Sfinte Dumnezeule! 

Primul gând care îi veni femeii în minte a fost că vietatea 
aceea era extraordinar de frumoasă. În cărțile cu poze, 
dinozaurii erau închipuiți ca nişte monştri hidoşi, greoi şi 
scârbavnici la vedere, dar acea făptură enormă, cu gât 
prelung, avea o graţie nespusă, parcă vădea chiar un soi de 
demnitate ciudată, de delicateţe, la fiecare mişcare. În plus, 
era de o vioiciune deosebită. Nu avea defel vreo urmă de 
stângăcie sau dezechilibru în purtarea sa. Sauropodul îşi 
aținti privirea asupra lor, neliniştit, apoi mugi îndelung, ca o 
trâmbiță. Sunetul acela semăna cu mugetul elefanților. 
Câteva clipe mai târziu, frunzişul se scutură şi apăru capul 
unui alt dinozaur curios, apoi un al treilea, al patrulea... 

— Sfinte Dumnezeule, repetă Ellie, pierdută de emoție. 


Gennaro amuțise de uimire. Ştia prea bine la ce anume 
trebuia să se aştepte — ştiuse de altfel ani de zile lucrul 


acesta —, dar într-un fel sau altul, nu crezuse că era posibil 
să se întâmple aşa ceva. Aşa că acum pur şi simplu rămăsese 
fără grai. Înfricoşătoarea putere a noii tehnologii genetice, pe 
care inițial o considerase numai un mod de a împrăştia vorbe 
în stânga şi în dreapta, pentru a smulge cât mai multe 
fonduri, pentru nişte nimicuri supraestimate ca valoare —, 
da, acea forță miraculoasă îl copleşi dintr-odată. Animalele 
acelea erau atât de mari! Erau pur şi simplu enorme! Cât o 
casă! Şi păreau atât de multe! Dinozauri în carne şi oase! Vii 
cât se puteau de vii?! 

Din clipa aceea, pe Gennaro îl obsedă un singur gând: "O 
să scoatem o avere de pe urma insulei ăsteia! O avere?!" 

Se rugă la Dumnezeu să aibă grijă însă, ca acea insulă să 
se afle sub control deplin. 


Grant şedea înmărmurit locului, pe poteca de pe costişa 
dealului, cu fața îngropată în fuioare subțiratice de ceaţă, 
zgâindu-se ea vrăjit la gâturile lungi, cenuşii, ce răsăreau 
dintre palmieri. Se simțea amețit, parcă tot sângele i se 
urcase în tâmple, zbătându-se, parcă pământul i-ar fi fugit de 
sub picioare, palmă cu palmă. Îşi recăpătă cu greu respirația 
normală. Pentru că avea în fața ochilor ceea ce el nu visase 
niciodată măcar să vadă aievea. Şi totuşi se întâmplase. 

Animalele acelea, ce se desluşeau pe fundalul pâclei, erau 
apatozauri perfect formaţi, din specia sauropozi de talie 
mijlocie. În mintea lui, răsunau tot felul de asocieri 
academice: ierbivore nord-americane, din epoca jurasică 
târzie. Denumiţi, în limbaj popular, "brontozauri”. Descoperiţi 
pentru prima dată de E. D. Cope, în Montana, în 1876. 
Specimene asemănătoare cu acelea descoperite în 
formațiunile sedimentare Morrison, din statul Colorado, Utah 
şi Oklahoma. Reclasificați de puţină vreme de către Berman şi 
McIntosh în clasa diplodocus, pe baza caracteristicilor 
craniului. După teoriile tradiționale, se presupunea că 


Brontosaurus îşi petrecea cea mai mare parte a timpului în 
ape cu mătci puţin adânci, care îi puteau susține pântecele 
greoi. Şi, cu toate acestea, animalul din fața lui nu se bălăcea 
deloc în apă, ba chiar se mişca grozav de repede, căci gâtul şi 
capul i se ițeau ici-colo printre palmieri, foarte vioi, 
surprinzător de vioi... 

Grant începu să râdă în hohote. 

— Ce s-a întâmplat?, întrebă Hammond. Îngrijorat. E ceva 
în neregulă? 

Paleontologul clătină doar din cap, neputând să-şi 
stăpânească râsul. Nu avea cum să le spună că i se părea 
caraghios să vadă creatura aceea doar pentru câteva secunde, 
ca s-o accepte imediat, ba chiar să se apuce la repezeală să îşi 
folosească ştiinţa şi observaţiile, pentru a răspunde unor 
întrebări ce preocupaseră multă vreme minţile specialiştilor. 

Încă se amuza teribil, când zări şi cel de-al şaselea cap 
curios ce se ridică deasupra palmierilor. Sauropozii urmăreau 
în tăcere oamenii abia sosiți. Lui Grant, sauropozii aceia îi 
aminteau de girafe. Da, aveau aceeaşi privire mulțumită, cam 
prostească. 

— Încep să-mi dau seama că ăştia nu-s deloc de jucărie, 
se pronunţă Malcolm. Par chiar foarte vii, dacă stau de bag de 
seamă. 

— Bineînţeles că sunt vii, se distră Hammond. Şi aşa şi 
trebuie, nu am dreptate? 

Din depărtare, auziră trâmbiţatul prelung al animalelor. 
Mai întâi unul dintre ei dădu glas, apoi ceilalți i se alăturară. 

— Asta e modul lor de a vorbi, spuse Ed Regis foarte 
încântat. Ne urează la toţi bun venit pe insulă. 

Grant rămase locului în continuare, ascultând ca în 
transă. 

— Probabil că vă dați seama şi singuri ce urmează, le zise 
Hammond. Am pregătit un tur complet pe la toate 
amplasamentele, pentru dumneavoastră. După care veţi face 
o mică excursie, să vedeți toți dinozaurii din parc. Dar asta 
mai târziu, O să vă însoțesc şi eu la cină şi atunci o să vă şi 


răspund la toate întrebările pe care veţi binevoi să mi le 

puneţi. lar acum, dacă veţi merge cu domnul Ed Regis... 
Grupul invitaţilor îl urmară pe Regis spre clădirea 

apropiată. Deasupra potecii, în fața lor, trona o pancartă 

pictată de mână, în culori ţipătoare, pe care se putea citi: 
"Bine ați venit în Parcul Jurasic!" 


CEA DE-A TREIA ITERAŢIE 


"Detaliile se clarifică tot mai mult, pe măsură ce curba 
fractală se continuă". 
IAN MALCOLM 


PARCUL JURASIC 


Străbătură un tunel înverzit, alcătuit de frunzele mari, 
boltite, ale palmierilor, care ducea spre clădirea principală a 
complexului turistic. Privind împrejur, la vegetația aceea 
abundentă şi special sădită de către oameni, aveau impresia 
tot mai vie că intrau deja într-o lume necunoscută, o lume 
preistorică, tropicală, iar în urma lor rămânea lumea cealaltă, 
cea cu care erau obişnuiţi. 

— N-arată rău deloc, îi spuse Ellie lui Grant. 

— M-da, mormăi paleontologul. Aş vrea însă să îi văd mai 
de-aproape. Vreau să le pipăi pintenii cu mâna mea, să le 
ating ghearele şi pielea, şi să le deschid fălcile, ca să mă uit la 
dinţii lor. Până atunci nu pot să fiu sigur de nimic. Dar, e- 
adevărat, arată destul de bine. 

— Am impresia că v-a cam schimbat părerile, remarcă 
Malcolm. 

Grant clătină din cap, nedumerit. 

— Asta schimbă totul, recunoscu el. 


Timp de o sută cincizeci de ani, de când se descoperiseră 
fosilele uriaşelor animale în Europa, cercetările în domeniul 
paleontologei fuseseră mai degrabă un soi de exercițiu de 
deducții ştiinţifice. Paleontologia în sine era în principal o 
muncă de "detectiv", căci trebuia în permanenţă să studieze 
oasele străvechi, în căutarea indiciilor de tot felul şi a 
modului de viață ale giganţilor de mult dispăruți de pe 
planetă. Astfel încât cei mai buni paleontologi erau aceia care 
reuşeau să tragă cele mai plauzibile şi inteligente concluzii. 

lar toate marile dispute ale specialiştilor respectivi 
porneau de la acest măr al discordiei, inclusiv aprinsa 
discuţie despre posibilitatea ca dinozaurii să fi avut sânge 
cald sau nu; discuţie în care Grant se impusese ca o voce 
aparte. 

Dintotdeauna, savanții clasificaseră dinozaurii drept 
reptile, deci ființe cu sânge rece, care luau cantitatea de 
căldură necesară viețuirii din mediul înconjurător. Un 
mamifer putea să metabolizeze hrana pentru a-şi produce 
căldura necesară organismului, în vreme ce reptilele nu 
puteau. În orice caz, un grup de cercetători — în fruntea 
cărora se aflau John Ostrom şi Robert Bakker, de la 
Universitatea Yale — a început să reconsidere teoria conform 
căreia dinozaurii erau nişte uriaşi greoi, cu sânge rece, ca 
fiind departe de a explica anumite observaţii făcute în timpul 
cercetării fosilelor. Încercară atunci în stilul deja clasic al 
domeniului în care se specializaseră, să formuleze câteva 
concluzii pornind de la mai multe probe concrete. 

Mai întâi era problema poziției corpurilor acestor animale: 
şopârlele şi reptilele, în general, erau târâtoare, mergeau lipite 
de pământ pentru a absorbi cantitatea de căldură necesară 
organismului. Şopârlele nici nu aveau energia fizică de a sta 
mai mult de câteva secunde pe picioarele de dinapoi. În vreme 
ce dinozaurii nu întâmpinau nici o greutate în această 
privință, ba unele specii chiar se deplasau în permanenţă 
astfel. Dintre animalele care trăiesc în zilele noastre, poziția 
verticală a organismului nu apare decât la mamiferele cu 


sânge cald şi la păsări. Astfel, se ajungea, din aproape în 
aproape, la concluzia că dinozaurii puteau fi animale cu 
sânge cald. 

După care, respectivii pasionaţi se apucaseră să studieze 
metabolismul uriaşilor din străvechime, calculând mai întâi 
presiunea necesară punerii în circulație a sângelui în cazul 
unui brachiozaur, de pildă, care avea gâtul de doi metri şi 
jumătate lungime. Şi astfel observaseră că procesul în sine nu 
era posibil decât activat de o inimă cu patru alveole şi 
pompând sânge cald. 

Cercetaseră apoi urmele lăsate de dinozauri şi păstrate în 
sol, pietrificate, şi îşi dăduseră seama că de fapt acei giganți 
alergau aproape la fel de repede ca şi omul, ceea ce iarăşi 
implica ideea că aveau totuşi sânge cald. Se găsiseră rămăşiţe 
de dinozaur în zona Cercului Polar, într-o regiune cu climă 
mult prea rece pentru a permite supraviețuirea reptilelor. lar 
noile studii despre comportamentul de grup al dinozaurilor, în 
mare parte bazate pe munca trudnică a lui Grant, dovedeau 
că aceştia aveau o viață socială complexă şi îşi creşteau puii, 
în timp ce reptilele nu făceau aşa ceva. Broaştele țestoase, de 
pildă, îşi abandonau ouăle. Dar se pare că dinozaurii nu se 
purtau la fel. 

Aprinsa controversă în privința presupusului sânge cald 
al dinozaurilor izbucnise cu cincisprezece ani în urmă, înainte 
de a fi acceptată noua ipoteză, conform căreia dinozaurii erau 
animale rapide, dar chiar şi în prezent existau anumite 
animozități. La diverse consfătuiri, unde se întâlneau, se aflau 
destui colegi de breaslă care nici măcar nu se mai salutau. 

Dar în clipa de față, devreme ce dinozaurii puteau fi 
reproduşi pe cale artificială, ei bine, era clar că profesia lui 
Grant avea să sufere schimbări simțitoare. Pentru vremea 
studiului paleontologic al dinozaurilor trecuse. Tot ceea ce 
ținea de specialitatea în sine — sălile de muzeu cu gigantice 
schelete reconstituite şi pâlcuri zgomotoase de şcolari care se 
mirau întruna, laboratoarele universitare cu tăvițele pline de 
substanţe pentru curățarea osemintelor, documentele de 


cercetare, revistele de specialitate — toate acestea aveau să se 
ducă pe apa sâmbetei. 

— Nu pari prea uluit, urmă Malcolm. 

Grant clătină din cap cu tristeţe. 

— S-a vorbit de mult despre posibilitatea respectivă, în 
cercurile noastre, recunoscu el. Multă lume şi-a închipuit că 
va veni şi timpul ăsta. Dar nu atât de curând. 

— Veşnica poveste a supravieţuirii speciilor, râse sarcastic 
Malcolm. Toată lumea ştie că odată şi odată se va termina, 
dar nu atât de curând. 

Câtă vreme coborâră de-a lungul potecii, nu mai văzură 
deloc dinozaurii, dar îi auzeau de departe, trâmbițând alene. 

— Singura mea nedumerire este: de unde naiba au luat 
ADN-ul? zise Grant. 

Ştia, desigur că laboratoarele de cercetare de la Berkeley, 
Tokyo sau Londra, se preocupau serios de problema 
reproducerii artificiale a unor animale demult dispărute, 
precum dinozaurii, în condiţiile în care se putea recupera 
cumva ADN-ul acestora. Necazul era însă că toți dinozaurii 
cunoscuți până la acea oră erau în stare fosilă, iar procesul 
de fosilizare distrugea cea mai mare parte a ADN-ului, 
înlocuindu-l cu materie anorganică. Fireşte că, dacă 
dinozaurul era conservat prin frig, sau în straturile 
carbonifere, ori mumificat într-un loc perfect etanş, ADN-ul 
putea fi recuperat. 

Atâta doar că nimeni nu găsise vreodată un dinozaur 
înghețat sau mumificat. Deci, din punctul de vedere, 
reconstituirea era imposibilă. Pentru că nu aveau cu ce 
anume să reproducă animalele în cauză. Toată tehnologia 
genetică modernă nu era de nici un folos în această situație 
fără ieşire. Era ca şi cum ai avea la îndemână un xerox, dar 
nu aveai originalul după care să faci copiile. 

— Bine, dar nu poţi reproduce un dinozaur în carne şi 
oase, dacă nu poți recupera ADN-ul, unui dinozaur adevărat, 
rosti şi Ellie, gânditoare. 


— Numai dacă nu cumva mai există vreo modalitate pe 
care noi nici n-o bănuim, spuse Grant. 

— Ca de pildă? se nelinişti ea. 

— Habar n-am, recunoscu paleontologul. 


Dincolo de un gard, observară bazinul de înot, care se 
ramifica într-un şir de mici cascade şi alte bazine de piatră, 
mai mici. Pretutindeni erau plantate ferigi uriaşe. 

— Spuneţi, nu-i minunat? se entuziasmă Ed Regis. Mai 
ales în zilele ceţoase, plantele astea contribuie din plin la 
refacerea atmosferei preistorice. Pentru că, bineînţeles, sunt 
ferigi jurasice autentice. 

Ellie se opri să se uite mai de-aproape la ferigi. Mda, era 
întocmai cum zisese şi Regis: Serenna veriformans, o specie 
care fusese găsită din plin în stare fosilizată, datând de două 
sute de milioane de ani, iar în zilele noastre întâlnită numai în 
ținuturile umede ale Braziliei şi Columbiei. Dar acela care 
decisese să împresoare bazinul cu o adevărată perdea din 
această ferigă deosebită, în mod clar, nu ştiuse că sporii de 
veriformans conțineau un alcaloid beta-carbolinic mortal. 
Chiar şi numai atingând frumoasele frunze verzi te puteai 
îmbolnăvi, iar dacă un copil ar fi gustat o bucată de frunză, în 
nouăzeci la sută din cazuri, ar fi murit cu siguranţă, căci 
toxinele conţinute de plantă erau de cincizeci de ori mai 
otrăvitoare decât cele de leandru. 

Oamenii ăştia sunt atât de naivi în ce priveşte plantele, 
gândi Ellie. Le aleg aşa, la întâmplare, pentru decor, cum aleg 
de pildă tablourile, să îşi împodobească pereţii. Nici măcar nu 
le trece prin minte că, de fapt, verdeţțurile astea sunt 
organisme vii, care îndeplinesc în fiece clipă toate funcțiile 
vitale — respirația, ingestia, excreţia, reproducerea şi... 
apărarea. 

Ellie însă ştia prea bine că, urmând evoluţia istorică a 
planetei, plantele se adaptaseră şi ele 1 condiţiile mediului 
înconjurător, ca şi animalele de altfel, ba uneori chiar îşi 


creaseră mijloace de apărare mult mai primejdioase. Chiar 
otrava Serennei veriformans, se dovedea a fi un exemplu 
oarecare din variatul arsenal de "arme chimice" foarte 
sofisticate pe care plantele şi le însuşiseră de-a lungul 
timpului. Exista o substanță, terpenă, pe care plantele o 
răspândeau în jur pentru a otrăvi terenul în preajma lor şi, 
astfel, a elimina de la bun început orice rival ce ar fi voit să 
trăiască alături; se găsiseră şi alcaloizi pe care plantele îi 
secretau, pentru a le face indigeste pentru insecte şi prădători 
de tot felul (chiar şi pentru copii); precum şi feromoni, prin 
care puteau comunica, pe căi ultrasensibile. Când un pin 
Douglas fusese atacat de către un roi de cărăbuşi, acesta 
produsese o substanță chimică nedigerabilă pentru insecte, 
ceea ce se petrecuse cu încă mulți alți pini Douglas aflați în 
colțuri îndepărtate ale pădurii. Faptul în sine fusese un 
răspuns imediat la atenţionarea pe care copacii atacați o 
lansau, secretând substanţe aleochimice. 

Cei care îşi imaginează că viața pe pământ nu este 
reprezentată decât prin tot soiul de animale mişcându-se 
după plac pe fundalul inofensiv al vegetației, se înşeală 
amarnic. Pentru că şi acest decor înverzit este la fel de viu. 
Plantele cresc, se mişcă şi ele, se răsucesc şi se zbat în 
căutarea necontenită a soarelui. Şi, în permanenţă, intră în 
relație cu animalele — pe unele descurajându-le cu scoarța 
lor tare şi zgrunțuroasă sau cu spini ascuţiţi, pe altele 
otrăvindu-le, iar pe altele hrănindu-le de bunăvoie, pentru a 
împlini ritualul propriei reproduceri, prin polenizare sau 
răspândirea semințelor. E un proces dinamic, complex, care 
pe Ellie o uimise şi o fascinase dintotdeauna. Şi pe care, era 
sigură, majoritatea oamenilor pur şi simplu nu îl înțelegeau. 
Dar dacă acele ferigi otrăvitoare fuseseră plantate acolo cu 
bună ştiinţă, însemna fără doar şi poate că designerii 
Parcului Jurasic nu fuseseră nici pe departe atât de atenţi pe 
cât ar fi trebuit. 

— Nu este de-a dreptul nemaipomenit? se minuna fără 
contenire Ed Regis. Dacă o să vă uitaţi înaintea 


dumneavoastră, veţi vedea Popasul Turistic. 

Ellie zări o clădire scundă, destul de puţin plăcută la 
vedere, cu un şir de piramide de sticlă pe acoperiş. 

— Acolo veţi fi dumneavoastră cazați câtă vreme veți 
rămâne în Parcul Jurasic. 


Apartamentul lui Grant era tot lucrat în nuanţe de bej, iar 
mobila era făcută din trestie împletită, imprimată cu motive 
verzi, ce reprezentau scene din junglă. Camera însă nu fusese 
încă terminată. În baie se mai vedeau bucăţi de cherestea, iar 
pe podea te împiedicai de resturi de cablu electric. Într-un colț 
al încăperii era aşezat un televizor, pe care era pusă o mică 
pancartă: 


Canalul 2: Colinele Hypsilophodont 
Canalul 3: Ţinutul Triceratopilor 
Canalul 4: Desişul Sauropozilor 
Canalul 5: Tărâmul Carnivorelor 
Canalul 6: Stegozauri — Sud 
Canalul 7: Valea Velociraptor 
Canalul 8: Piscul Pterozaur 


Toate denumirile acestea i se părură enervant de 
simpatice. Puse televizorul în funcțiune, dar imaginea rămase 
mată. Închise aparatul şi se întoarse în dormitor, trântind 
valiza pe pat. Chiar deasupra patului se afla un hublou mare, 
de forma unei piramide, prin care se putea zări cerul. Aveai 
impresia că te aflai într-un cort, că dormi chiar sub cerul 
liber. Din nefericire însă, dincolo de sticlă se vedeau bare 
groase, de apărare, care aruncau umbre lungi peste aşternut. 

Grant rămase pe gânduri. Studiase şi el planurile pentru 
complexul turistic, dar nu îşi aducea deloc aminte să fi 
observat vreo apărătoare deasupra hublourilor. De fapt, 
barele acelea solide păreau să fie adăugate de puţină vreme. 


Un cadru negru, de oţel, fusese aplicat pe deasupra sticlei, iar 
zăbrelele fuseseră sudate după aceea. 

Nedumerit, Alan Grant părăsi dormitorul şi intră în 
camera de zi. Avea vedere spre bazinul de înot. 

— Apropo, să ştii că ferigile alea sunt otrăvitoare, îl 
anunță Ellie intrând în încăpere. Dar n-ai băgat nimic de 
seamă în legătură cu construcția în sine, Alan? 

— Ba da. Au schimbat planurile clădirii. 

— Aşa cred şi eu, spuse ea şi dădu roată camerei. 
Ferestrele sunt mici, au pus sticlă securizată şi grilaje de 
metal. Iar uşile au apărători de metal. În mod normal nu erau 
necesare toate astea. Şi mai este ceva: ai văzut gardul pe 
lângă care am trecut venind încoace? 

Grant încuviință din cap. Tot complexul turistic era 
îngrădit cu un gard straşnic, cu zăbrele groase cât mâna. 
Fusese decorat artistic şi vopsit în negru mat, ca să pară fier 
forjat, dar nimic nu putea ascunde grosimea neobişnuită a 
barelor de metal şi nici înălțimea de aproape patru metri a 
gardului. 

— Am impresia că nici gardul ăsta nu era trecut în 
planuri, adăugă Ellie. Eu una pot să spun cu mâna pe inimă 
că indivizii au transformat locul ăsta într-o fortăreață. 

Grant se uită la ceas. 

— Avem tot dreptul să întrebăm de ce, zise el. Turul 
parcului începe în douăzeci de minute. 


CÂND DINOZAURII STĂPÂNEAU PĂMÂNTUL 


Se adunară cu toţii în clădirea de la intrarea în parcul 
propriu-zis. Era o construcţie cu două etaje, numai sticlă şi 
schelărie metalică, neagră. Grant îşi zise în sinea lui că totul 
fusese prevăzut în cele mai mici amănunte. 

Acolo exista şi un mic amfiteatru în care trona un 
Tyrannosaurus rex robot, aşezat ameninţător la poarta unei 


mari săli de expoziție, deasupra căreia scria "Când dinozaurii 
stăpâneau pământul". Puțin mai încolo se vedea un stand 
deasupra căruia era atârnată pancarta "Ce este un 
dinozaur?", iar la câţiva paşi distanță se observa încă un 
anunț — "Lumea Mezozoică". Însă nu se zărea nici un 
exponat. Peste tot pe podele erau împrăştiate sârme şi 
cabluri, Gennaro se urcă pe mica scenă şi începu să discute 
cu Grant, Ellie şi Malcolm, iar vocea lui stârnea ecouri în 
sală. 

Hammond rămase în spate, cu mâinile încrucişate pe 
piept. 

— Suntem gata să facem un tur al dependinţelor, anunţă 
Gennaro. Sunt sigur că domnul Hammond şi echipa 
dumnealui o să ne arate totul în cea mai frumoasă lumină. 
Înainte însă de a pleca la drum, am vorbit să repet de ce 
anume ne aflăm aici şi de ce anume am nevoie să aflu pentru 
a hotărî că putem porni. De la bun început, după cum v-aţi 
lămurit şi dumneavoastră nu de mult, ne aflăm pe o insulă 
unde dinozaurii obținuți prin mutații genetice au fost 
obişnuiţi să trăiască într-un parc de tipul rezervațiilor 
naturale, pentru a deveni o atracţie turistică. Obiectivul însă 
nu a fost încă deschis oficial, dar acest lucru urmează să se 
producă în cursul anului viitor. Aşadar, întrebarea pe care v-o 
pun este foarte simplă: această insulă oferă o siguranță 
deplină? Nu prezintă nici un fel de pericol pentru vizitatori, 
iar dinozaurii sunt sub un control perfect? 

Gennaro răsuci comutatorul şi toate luminile se stinseră. 
Numai raza retroproiectorului desena un pătrat mare pe 
perete. 

— Am aici două cazuri care trebuiesc lămurite 
numaidecât. Mai întâi, este vorba despre un exemplar 
identificat de doctorul Grant ca fiind un dinozaur nesemnalat 
până acum pe teritoriul costarican. Respectivul animal a fost 
depistat numai cercetând un fragment din corpul lui. A fost 
găsit anul acesta, în iulie, după ce se pare că a muşcat o 
fetiță, o americancă, pe plajă. Despre toate astea însă, o să vă 


vorbească domnul Grant puţin mai târziu. Personal, am cerut 
să mi se trimită fragmentul original, care se află într-un 
laborator din New York şi care va sosi aici cu avionul, aşa 
încât vom putea Să îl studiem direct. În afară de asta, mai 
rămâne o a doua problemă de discutat. Costa Rica dispune de 
un serviciu medical excelent, care consemnează tot felul de 
cazuri. Începând din luna martie anul acesta, s-au înregistrat 
o serie de accidente, respectiv de nou-născuţi care, chiar în 
pătuţurile lor, au fost muşcaţi de şopârle şi, de asemenea, aş 
adăuga eu, s-au semnalat şi cazuri de bătrâni care dormeau 
sforăind, tot muşcaţi de şopârle. Aceste atacuri au fost 
anunţate sporadic, în localitățile de pe coastă, de la Ismaloya 
la Puntarenas. După luna martie, nu s-au mai înregistrat 
deloc agresiuni ale şopârlelor. Pentru orice eventualitate, am 
luat acest grafic de la Serviciul pentru Sănătate Publică din 
San José, care a prezentat situația mortalității infantile în 
oraşele de pe coasta vestică la începutul anului în curs. 

— Vreau să vă atrag atenția asupra două situaţii 
prezentate de grafic, continuă Gennaro. În primul rând, 
mortalitatea infantilă este scăzută în luna ianuarie şi 
februarie, după care creşte vertiginos în martie, apoi scade 
iarăşi în aprilie. Dar începând din mai este foarte ridicată, 
până în iulie, când a fost muşcată micuța americancă. 
Serviciul pentru Sănătatea Publică a sesizat că există un 
factor neprevăzut, care determină creşterea mortalității 


infantile şi care nu este semnalat de către salariaţii săi aflați 
în slujbă în localitățile de pe coastă. Cel de-al doilea aspect 
neelucidat este această stranie creştere a mortalităţii infantile 
o dată la două săptămâni, ceea ce sugerează parcă creşterea 
şi descreşterea sistematică a fenomenului în sine. 

Aprinse lumina. 

— Deci, asta e, încheie Gennaro. Aceste situații vreau eu 
să le clarificăm. Şi-acum, dacă sunt... 

— Putem să economisim o grămadă de bătaie de cap, 
interveni Malcolm. Aşa că o să vă explic eu tuturor. 

— Da? se miră Gennaro. 

— Sigur, îl domoli Malcolm. Mai întâi de toate, se prea 
poate ca animalele să fi roit-o de pe insula asta... 

— Băga-mi-aş..., începu să înjure Hammond înfuriat, din 
spatele camerei. 

— lar apoi, graficul ăsta de la Serviciul pentru Sănătatea 
Publică, mai mult ca sigur că nu are nici o legătură cu 
animalele fugite. 

— De unde ştii? se interesă Grant. 

— Păi, vedeţi doar toți că liniile alternează între cotele 
scăzute sau ridicate. Ceea ce este caracteristic multora dintre 
sistemele complexe. De pildă, pentru apa care picură pe ţeava 
unui robinet. Dacă întorci numai puțin robinetul, obţii un şir 
constant de picături — pic, pic, pic... Dar dacă îl deschizi încă 
puțin, aşa încât să se producă un fenomen de perturbare a 
şirului de stropi, atunci o să rezulte un şir alternativ de stropi 
mari şi mici. Pic, pic... pic, pic... Cam aşa ceva. Poţi să încerci 
şi singur. Fenomenul de perturbare produce alternanța — e 
clar ca bună-ziua. Şi astfel, o să dai peste câte un grafic dintr- 
ăsta, cu linii alternative de fiecare dată când se constată 
răspândirea unei noi boli într-o comunitate umană... 

— Dar de ce spui că nu este în legătură cu dinozaurii care 
au scăpat de pe insulă? insistă Grant. 

Pentru că este o diagramă neliniară, răspunse Malcolm. 
Ar însemna să fi scăpat vreo câteva sute de dinozauri ca să 
provoace un asemenea dezastru. Şi eu unul nu pot să cred că 


au scăpat chiar sute de animale de-astea. Aşa că îmi închipui 
că-i vorba de un alt fenomen, ca de pildă vreo nouă epidemie 
de gripă, care să determine fluctuațiile pe care le vedeți pe 
grafic. 

— Dar dumneata crezi că au scăpat dinozauri de-aici? 
interveni Gennaro. 

— Probabil că da... 

— De ce? 

— Exact din cauza a ceea ce vreţi să construiți aici. Uitaţi 
ce se întâmplă: insula asta se voieşte a recrea un cadru 
natural al unei lumi dispărute. Care să formeze o zonă 
izolată, unde animale din vremuri de demult să mişune în 
voie. Corect? 

— Corect. 

— Dar din punctul meu de vedere un control total al 
acestora este practic imposibil. Fenomenele matematice în 
sine sunt atât de grăitoare, încât nici nu mai trebuie 
demonstrate. E ca şi cum eu v-aş întreba dacă trebuie să 
plătiți impozit la un venit de un miliard de dolari. Nici măcar 
nu v-ar trece prin gând să verificați prin calculator. Pentru că 
Ştiţi dinainte că sunteți nevoit să plătiți. Tot astfel ştiu şi eu 
foarte bine că nimeni pe lumea asta nu poate copia natura 
perfect şi nici măcar nu poate spera măcar la aşa ceva. 

— Dar de ce nu? La urma urmei sunt grădini zoologice... 

— Grădinile zoologice nu recreează natura, sublime 
Malcolm. Să ne înțelegem de la bun început. Grădinile 
zoologice preiau eşantioane de natură care există deja, şi 
numai le modifică foarte puţin, ca să alcătuiască un mediu 
ambiant pentru animalele închise. Chiar şi aceste mici 
modificări care se operează, dau greş de multe ori. Pentru că 
animalele scapă din țarcurile lor, cu regularitate. Atâta numai 
că o grădină zoologică nu este tocmai modelul potrivit pentru 
parcul ăsta. După părerea mea este mult mai nimerită 
comparaţia cu inaugurarea unei stațiuni experimentale pe 
pământ. 

Gennaro clătina din cap, descumpănit. 


— Nu prea pricep. 

— Păi, e chiar foarte simplu. Cu excepţia aerului, care 
zburdă într-o fericire pretutindeni, tot ce se află în parcul ăsta 
a fost special construit ca să izoleze insula de restul lumii. 
Nimic nu intră aici, nimic nu iese. Animalele ţinute în 
îngrădituri straşnice nu trebuie să se amestece în veci cu 
marile ecosisteme de pe restul planetei. Nu trebuie să scape 
niciodată de aici. 

— Şi nici nu au scăpat vreodată, mârâi Hammond 
indispus. 

— Ei bine, o astfel de izolare perfectă e imposibilă, se 
pronunță Malcolm calm şi răspicat. Pur şi simplu nu se poate 
aplica în practica. 

— Ba se poate! Şi s-a putut face tot timpul! 

— Îmi pare rău că trebuie să vă contrazic, se împotrivi 
Malcolm. Dar dumneavoastră nu prea aveţi habar despre ce 
vorbiţi!... 

— Ce spui tu acolo, rahat cu ochi şi plin de fumuri ce 
eşti?!, se rățoi Hammond la tânăr. 

Plin de nervi, se ridică de pe scaun şi ieşi din încăpere ca 
o furie. 

— Ei, domnilor, domnilor, potoliți-vă..., încercă să îi 
liniştească Gennaro. 

— Îmi pare rău, zise Malcolm. Dar problemele rămân la fel 
de grave. Ceea ce numim noi "natură" este de fapt un sistem 
complex de elemente cu mult mai complicate decât îndrăznim 
noi să acceptăm. Însăilăm o imagine cât mai simplistă a 
naturii şi după aceea ne apucăm, la iuțeală să cârpăcim şi noi 
ceva aidoma. Eu unul nu sunt ecologist, ca să pledez pentru 
lucrurile astea la nesfârşit, dar trebuie să înțelegeți şi 
dumneavoastră odată pentru totdeauna ceea ce nu ați putut 
realiza până acum. De câte ori trebuie să mai despicăm firul 
în patru? De câte ori o mai trebui să descoperim exemple care 
să ne convingă? Am construit Barajul Aswan şi am pretins în 
cor că astfel revigorăm întregul ţinut. În loc de asta, a fost 
distrusă Delta Nilului, un pământ deosebit de fertil, au apărut 


tot soiul de epidemii şi economia Egiptului s-a dus de râpă. 
Am construit... 

— Scuzaţi-mă, vă rog, interveni Gennaro. Am impresia că 
am auzit elicopterul. Probabil că a sosit mostra aceea pentru 
doctorul Grant, ca să se edifice odată chestiunea... 

leşi din sală, iar ceilalți îl urmară. 


La poalele muntelui, Gennaro răcnea din toate puterile, 
pentru a acoperi uruitul elicopterului. Venele gâtului i se 
îngroşaseră ca nişte şerpi, de furie şi efort. 

— Ce ai făcut? Pe cine ai invitat? 

— Hei, linişteşte-te, ia-o mai uşurel. Îl domoli Hammond. 

Gennaro strigă mai departe, înecându-se de mânie: 

— Chiar ţi-ai ieşit dracului de tot din minți?! 

— Uite ce-i, se înfurie şi Hammond. Am impresia că 
trebuie să ne înțelegem într-o privinţă... 

— Nu, nici vorbă, se răsti Gennaro. Dumneata trebuie să 
te lămureşti într-o privință anume: ăsta nu-i club de 
distracții! Şi nu suntem aici într-o excursie de sfârşit de 


— E insula mea şi pot să invit pe cine vreau, hotări 
Hammond. 

— Aici e vorba de un control foarte important al insulei 
dumitale, pentru că investitorii sunt îngrijoraţi că nu se află 
sub supraveghere completă! Noi credem că-i un loc extrem de 
periculos şi... 

— N-o să mă dai tu înapoi nici cu un deget măcar, 
Donald... 

— Dacă o să fie nevoie... 

— Este un loc al dracu' de sigur, se oțări Hammond. 
Indiferent de ce spune ţicnitul ăla de matematician... 

— Ba nu-i deloc... 

—... Iar eu o să demonstrez că este grozav de sigur... 

— lar eu vreau să îi trimiți imediat înapoi cu elicopterul, 
insistă Gennaro. 


— Nu pot, îl anunță Hammond, arătând cu degetul către 
norii deşi. Elicopterul a plecat deja. 

Şi, într-adevăr, zgomotul motoarelor se pierdea în 
depărtare. 

— Fir'ar al dracului de ceas nenorocit?! răbufni Gennaro. 
Chiar nu-ți dai seama că rişti inutil?... 

— Of, of, făcu Hammond, sâcâit. Continuăm cearta dup- 
aia. Nu vreau să îi necăjesc pe copii. 

Grant se întoarse pe călcâie şi zări doi copii coborând 
colina, în frunte cu Ed Regis; un băiat de vreo unsprezece ani, 
cu ochelari, şi o fetiță mai mică; probabil de şapte-opt ani, 
care-şi ținea părul auriu strâns sub o şepcuţă de baseball (cu 
inscripția echipei Mets) şi purta pe umăr o mănuşă mare, tot 
de baseball. Cei doi se îndreptau cu pas vioi spre grupul de 
adulți şi rămaseră la o distanță oarecare de Gennaro şi 
Hammond. 

Cu voce scăzută, înăbuşit de furie, Gennaro bâigui: 

— Sfinte Cristoase... 

— Acum las-o baltă, zise Hammond printre dinți. Părinții 
puştilor tocmai sunt în divorț şi vreau să se distreze şi ei 
măcar aici... 

Fata le făcu şovăitoare cu mâna. 

— Bine te-am găsit, bunicule. Am ajuns. 


TURUL 


Tim Murphy îşi dădu seama imediat că era ceva în 
neregulă acolo. Bunicul lui era în toiul unei discuţii foarte 
aprinse cu bărbatul mai tânăr, cu fața congestionată, care 
şedea chiar în fața lui Hammond. lar ceilalți necunoscuți, 
care rămăseseră în spatele celor doi, păreau cam stingheriți şi 
sâcâiți. Alexis pricepu şi ea toate astea, pentru că se dădu 
câţiva paşi înapoi şi îşi aruncă şepcuța de pe cap. Trebui să o 
împingă de la spate fratele ei, ca să-şi continue drumul: 


— Haide, Lex. 

— Mergi şi singur, Timmy. 

— Nu te mai purta ca un vierme scârbavnic; o repezi el. 

Lex îl fulgeră cu privirea, dar Ed Regis tocmai spuse cu 
mare voioşie: 

— O să vă prezint tuturor, după care facem tu rul 
parcului. 

— Eu trebuie să plec, se mironosi Lex. 

— Mai întâi să vă fac cunoştinţă cu ceilalți, zise Regis. 

— Nu, nu, trebuie să plec. 

Dar Ed Regis îi prezentă pe rând celor de față. Mai întâi îi 
duse în fața bunicului lor, care îi sărută pe amândoi copiii, 
apoi urmă omul cu care bătrânul tocmai se certase. Era un 
tip musculos, pe nume Gennaro. Ceilalți îi erau total 
necunoscuți lui Tim. Văzu o femeie blondă, în şort, şi un 
individ bărbos, care purta blugi şi o cămaşă havaiană. Părea 
genul de neconformist. Apoi mai făcu cunoştinţă cu un 
grăsan pămpălău, care se pricepea să umble la calculatoare 
şi, în sfârşit, cu un bărbat slăbănog, îmbrăcat numai în 
negru, care nu îi întinse mâna, ci numai înclină puţin capul, 
în semn de salut. Tim tocmai încerca să îşi formuleze la 
iuțeală impresiile şi se zgâia fără voia lui la picioarele tipei, 
când dintr-odată îşi dădu seama că îl cunoaşte pe bărbos. 

— Vezi că-ţi intră musca-n gură, îl sâcâi Lex. 

— Eu îl ştiu pe dumnealui, zise Tim. 

— Ei, nici nu se putea altfel. Tocmai aţi făcut cunoştinţă. 

— Nu, se împotrivi Tim, fără să îi dea prea mare atenţie 
micii pisăloage. Am cartea dumnealui acasă. 

Interveni atunci chiar Grant: 

— Ce carte, Tim? 

— "Lumea dispărută a dinozaurilor”. 

Alexis strâmbă din nas, a dispreț. 

— Tăticul spune că Tim are dinozauri pe creier, zise ea cu 
nepăsare. 

Tim însă de-abia auzea ce îndruga sora lui. Nu se gândea 
decât la tot ceea ce aflase el despre Alan Grant. Acesta era 


unul dintre principalii susținători ai teoriei despre sângele 
cald al dinozaurilor. Făcuse o mulțime de săpături la Dealul 
Cuiburilor din Montana, care era vestit în lume pentru 
numeroasele ouă de dinozauri găsite acolo. Profesorul Grant 
însă descoperise cele mai multe dintre aceste ouă de dinozaur 
din câte fuseseră ele descoperite de-a lungul timpului. În 
plus, era şi un bun desenator, aşa că îşi proiecta singur 
schițele pentru cărţile lui. 

— Dinozauri pe creier? se distră paleontologul. Păi atunci 
înseamnă că şi eu sufăr de aceeaşi boală incurabilă. 

— Tati spune că dinozaurii ăştia erau tâmpiţi de tot, turui 
Lex, dându-şi importanţă. Şi mai zice că Tim ar trebui să mai 
iasă şi pe-afară şi să se ocupe mai mult de sport. 

Tim începu să se simtă într-adevăr stânjenit. 

— Parcă trebuia să te duci nu ştiu unde..., sugeră el. 

— Imediat, îl opri Lex. 

— Aveam impresia că te grăbeai grozav până acum, urmă 
fratele ei. 

— Chiar nu ţi se pare că eu ştiu cel mai bine ce vreau şi 
ce nu, Timothy? se rățoi ea punându-şi mâinile în şold, 
imitând cea mai enervantă postură pe care o lua şi maică-sa 
în astfel de situații. 

— Ştiţi ce, încercă Ed Regis să schimbe subiectul. N-ar fi 
mai bine să mergem cu toţii la complexul turistic şi apoi să 
pornim să vizităm împrejurimile? 

Toată lumea se îndreptă spre clădirile amenajate pentru 
oaspeți. Tim îl auzi pe Gennaro şoptindu-i bunicului său: 

— Ar trebui să-ţi iau gâtul pentru asta. 

Apoi băiatul îl zări pe Alan Grant, care tocmai îl ajunse 
din urmă. 

— Câţi ani ai Timmy? 

— Unsprezece. 

— Şi de când te pasionează dinozaurii? 

Tim înghiți în sec. 

— De câtăva vreme încoace. 


Nu se simțea în apele lui când vorbea cu vestitul 
paleontolog. 

— Ne mai ducem din când în când pe la muzee, când pot 
să-i conving pe ai mei. Pe tata, mai ales. 

— Tatăl tău nu e prea încântat de asta, nu-i aşa? 

Tim  încuviinţă din cap şi îi povesti lui Grant cum 
decursese ultima vizită a lui şi familiei la Muzeul de Istorie 
Naturală. Taică-său se uitase la un schelet şi se pronunțase 
prompt: 

— Ăsta-i unu' d-ăia mari... 

— Ba nu, tată, se împotrivise Tim. Este an camptozaur de 
talie mijlocie. 

— Ei. mai ştii... Mie unul mi se pare destul de mare. 

— Nici măcar nu-i ajuns la maturitate, tati... 

Taică-său cercetase cu atenţie fosila. 

— De când e ăsta. din epoca jurasică? 

— Da' de unde! Nici vorbă. Din cretacic. 

— Auzi, cretacic?! Şi care-i diferența dintre cretacic şi 
Jurasic? 

— Numai de vreo sută de milioane de ani. 

— Cretacicul este înaintea jurasicului? 

— Nu, tată. Dimpotrivă. 

— Ei, în fine. Oricum, mie mi se pare că-i al dracului de 
barosan. 

Şi se întoarse spre Tim, aşteptând ca acesta să îi confirme 
părerea. Băiatul ştia că era mai bine să se declare de acord cu 
taică-său, aşa că murmurase ceva neinteligibil. După care 
porniseră mai departe, să vadă şi alte exponate. 

Tina rămăsese multă vreme în fața unui schelet — 
Tyrannosaurus rex, cel mai mare şi mai puternic prădător 
care trăise vreodată pe pământ. Într-un târziu, taică-său îl 
întrebase: 

— La ce tot te zgâieşti atâta? 

— Număr vertebrele. 

— Vertebrele? se mirase taică-său. 

— Din şira spinării. 


— Ştiu şi eu ce-s alea vertebre, se enervase taică-său. 

După care tăcuse câtăva vreme şi îl chestionase din nou: 

— De ce mama dracu' le tot socoteşti atâta? 

— Am impresia că nu sunt câte trebuie. Tyrannosaurus ar 
fi trebuit să aibă treizeci şi şapte de vertebre pe lungimea 
cozii. lar ăsta are mai multe. 

— Adică vrei să-mi spui tu mie că ăştia de la Muzeul de 
Istorie Naturală au expus un schelet greşit reconstituit? Nu 
cred asta nici în ruptul capului. 

— Au greşit, insistase Tim. 

Taică-său se repezise spre paznicul muzeului, care stătea 
într-un colț al sălii. 

— Ce-ai mai făcut acum? îl întrebase mama pe băiat. 

— N-am făcut nimic, se apărase acesta. Am zis numai că 
dinozaurul ăsta este greşit reconstituit, atâta tot. 

Tocmai atunci, tatăl se întoarse la ceilalți, cu o figură 
foarte amuzată, din pricină că paznicul tocmai îi spusese că 
tyrannosaurus avea într-adevăr prea multe vertebre în coadă. 

— Da' cum de ţi-ai dat seama? se interesase el. 

— Păi, am citit şi eu, făcuse Tim, cu modestie. 

— E de-a dreptul uimitor, fiule, recunoscuse taică-său, 
apucându-l pe băiat pe după umeri şi strângându-l lângă el. 
Să ştii tu câte vertebre are o coadă de dinozaur?! N-am mai 
auzit aşa ceva în viața mea. Tu chiar ai numai dinozauri pe 
creier?! glumise el. 

După care taică-său îi anunţase că el vrea să prindă 
neapărat semifinalele în care juca echipa Mets, la televizor, 
Lex bineînţeles că dorise şi ea acelaşi lucru, aşa că plecaseră 
de la muzeu. Şi Tim nu mai văzuse nici un alt dinozaur, deşi 
asta îşi propuseseră când plecaseră de acasă. Dar aşa se 
întâmpla întotdeauna în familia lui. 


Adică aşa se întâmpla pe când mai erau o familie, se 
corectă Tim singur. Pentru că, devreme ce taică-său dăduse 
divorț, probabil că lucrurile aveau să se mai schimbe. 


Bărbatul se mutase din casă, ceea ce, chiar dacă la început i 
se păruse neobişnuit, lui Tim îi plăcuse teribil. Băiatul avea 
impresia că maică-sa îşi găsise un prieten, dar nu putea fi 
tocmai sigur şi, bineînţeles, nu trebuia să îi scape nici o vorbă 
lui Lex. Pentru să sora lui era grozav de amărâtă din pricină 
că stătea departe de tatăl ei, iar în ultimele săptămâni 
devenise atât de pisăloagă încât... 

— Era cumva numărul 5027? se interesă Grant. 

— Poftim? reveni Tim cu picioarele pe pământ. 

— Tiranozaurul de la muzeu. Era trecut la numărul 
5027? 

— Da, îşi aminti Tim. Da' de unde ştiţi? 

Grant zâmbi. 

— De ani de zile îşi tot propun să îl restaureze cum 
trebuie. Dar până acum n-au mişcat un deget. 

— De ce? 

— Din pricina a ceea ce se întâmplă aici, îl lămuri Grant. 
Chiar pe insula bunicului tău. 

Tim clătină din cap, nedumerit. Nu pricepea la ce se 
referă paleonotologul. 

— Mama spunea că e o staţiune turistică, ştiţi, cum sunt 
acelea cu piscine şi terenuri de tenis. 

— Nu-i chiar aşa, rosti Grant. O să-ţi explic eu pe drum. 


"Păi da, acum am ajuns dădacă", se gândi Ed Regis 
enervat, în vreme ce aştepta la recepţia complexului turistic. 
Aşa îi spusese bătrânul: "Să ai grijă de copiii mei ca de ochii 
din cap, asta e misiunea ta în tot weekend-ul". 

Şi lui Ed Regis nu-i convenea deloc situația. Se simțea 
dezonorat. Că doar nu era o amărâtă de bonă?! Şi, mai mult 
decât atât, nu era nici măcar un nenorocit de ghid, nici chiar 
pentru persoane de mare importanţă. El era şeful secției de 
relații cu publicul din Parcul Jurasic şi mai avea o grămadă 
de lucruri de pus la punct în intervalul rămas până la 
deschiderea oficială, de peste un an de zile. Numai dacă ar fi 


fost să se gândească la firmele de proiectare din San 
Francisco şi Londra, sau la agenţiile din New York şi Tokyo şi 
tot era o groază de bătaie de cap fără încetare — mai ales de 
când respectivelor agenţii nici nu li se putea destăinui 
adevărata atracție a parcului de distracţii. Toate firmele 
acestea duceau interminabile campanii publicitare, dar fără 
prea multe amănunte, şi erau tot mai nemulțumite de 
discreţia totală a celor de pe Isla Nublar. Artiştii, creatorii, 
trebuiau în permanenţă cocoloşiți, ca şi copiii. Trebuia să îi 
încurajeze întruna, pentru a da tot ce puteau mai bun. Deci 
el, Ed Regis nu avea de ce să îşi irosească timpul în zadar, 
plimbând câțiva oameni de ştiinţă prin parc. 

Dar, din păcate, ăsta era necazul celor ce lucrau la relații 
cu publicul — nimeni nu te privea ca pe un profesionist. Regis 
venise pe insulă şi rămăsese de atunci acolo, timp de şapte 
luni. Şi îi dădeau tot soiul de corvezi stupide, după părerea 
lui. Ca de pildă aceea din ianuarie. Harding ar fi trebuii să se 
ocupe de cazul acela, Harding sau Owen, şeful de la personal. 
În locul lor, căzuse năpasta tot pe Ed Regis De unde să ştie el 
cum să procedeze cu un om rănit? lar acum, uite că ajunsese 
şi doică şi călăuză! Se întoarse şi numără oaspeţii. Mai 
apăruse şi plodul ăla! 

Tocmai atunci, în spatele lui, o văzu pe Ellie Sattler ieşind 
din baie. 

— E în ordine, prieteni. Haideţi să vizităm întâi etajul doi. 


Tim mergea alături de ceilalți, în frunte cu Regis, care 
tocmai urca o scară neagră, suspendată, spre cel de-al doilea 
etaj al clădirii. Trecură pe lângă o tăbliță pe care scria: 


ACCESUL INTERZIS 
NU AU VOIE SĂ INTRE DECÂT 
PERSOANELE AUTORIZATE 


Tim simți un fior rece pe şira spinării când văzu 
inscripția. O porniră de-a lungul coridorului. Pe o parte, 
peretele era numai sticlă, şi dădea spre un balcon cu palmieri 
învăluiți într-o lumină difuză. De cealaltă parte a coridorului 
se vedeau uşi identice, ca de birouri, pe care erau puse la 
vedere tăblițe — "Îngrijitori", "Recepție vizitatori", "Director 
general"... 

La jumătatea coridorului dădură peste un paravan de 
sticlă pe care apărea un alt semn: 


Biohazard 


ATENȚIE! 

PERICOL BIOLOGIC 
Acest laborator 

se conformează 


protocoalelor genetice 
USG P4/EK3 


Iar dedesubt se puteau citi şi alte inscripţii: 


ATENȚIE! 

SUBSTANȚE TERATOGENICE 

FEMEILE GRAVIDE SĂ EVITE ACEASTA ZONĂ 
PERICOL! 

SE LUCREAZĂ CU IZOTOPI RADIOACTIVI 
POTENȚIAL CARCINOGENIC 


Tim devenea tot mai curios în fiece clipă. Auzi, substanțe 
teratogenice! Din cele care nasc monştri! Toate astea îl 
înfiorau, însă rămase foarte dezamăgit auzindu-l pe Ed Regis 
care tocmai le explica: 


— Nu dați atenție la ce scrie pe-aici! Nu sunt decât nişte 
plăcuțe puse aşa, de formă. Eu vă garantez că totul este în 
deplină siguranţă. 

Îi conduse spre o uşă. Când trecură de aceasta, observară 
că era păzită pe dinăuntru de un gardian. Ed Regis se 
întoarse către ceilalți: 

— O să vă daţi seama că am angajat pe insulă minimum 
de personal. Putem păstra controlul parcului cu numai 
douăzeci de oameni în total. Desigur, o să dispunem de mai 
mulți salariați atunci când vor veni vizitatorii, dar în 
momentul de față nu sunt decât douăzeci. Aici e camera 
noastră de control. Tot parcul este supravegheat din această 
încăpere. 

Se opriră înaintea unor ferestre şi priviră în interiorul 
unei camere întunecate, ce semăna cu o cabină de navă 
spaţială, la dimensiuni reduse. Se putea distinge un hublou 
vertical, pe care era conturată o hartă a parcului, iar 
dedesubtul acestuia se afla un tablou de comandă înțesat de 
monitoare. Pe ecranele unora dintre acestea erau înşirate tot 
felul de date şi statistici, dar cele mai multe arătau imagini 
din diferite unghiuri ale parcului. În încăpere nu erau decât 
doi bărbaţi, care stăteau de vorbă. 

— Cel din stânga este inginerul-şef John Arnold, le arătă 
Ed Regis spre un tip subțirel, îmbrăcat într-o cămaşă cu 
mâneci scurte şi mulți nasturi. lar cel de lângă el este 
îngrijitorul rezervației, domnul Robert Muldoon, vestitul 
vânător alb din Nairobi. 

Muldoon era un individ robust, în costum kaki, şi cu 
ochelari de soare atârnaţi de buzunarul cămăşii. Aruncă o 
privire în treacăt grupului de noi-sosiţi, înclină uşor capul în 
semn de salut, apoi se întoarse iarăşi către ecranele 
computerelor. 

— Sunt sigură că doriți să cercetaţi cu de-amănuntul 
încăperea asta, zâmbi Ed Regis. Dar, mai întâi, haideţi să 
vedem cum se obține ADN-ul de dinozaur. 


Plăcuța de pe uşă indica: "SALA DE EXERCIŢII" şi, ca 
toate celelalte uşi din clădirea laboratoarelor, se deschidea 
numai pe baza unei cartele de siguranță. Ed Regis lăsă 
cartonaşul să lunece în locaşul lui, lumina se aprinse, iar uşa 
se dădu în lături. 

Înăuntru, Tim descoperi o odaie mică, învăluită într-o 
lumină verzuie. Patru laboranţi în halate albe se uitau prin 
microscoape cu două rânduri de lentile sau urmăreau pe 
monitoare graficele unor diluţii de substanțe. Peste tot se 
vedeau o mulțime de pietre galbene. Acestea erau aşezate pe 
rafturi de sticlă, ambalate cu grijă în cutii de carton, apoi 
puse în tăvi ce se trăgeau în afară, ca orice sertar. Fiecare 
piatră era etichetată şi numerotată cu cerneală neagră. 

Regis îl prezentă invitaţilor pe Henry Wu, un tip suplu, în 
jur de treizeci de ani. 

— Domnul Wu este geneticianul nostru principal. O să îl 
las pe dumnealui să vă explice ce anume facem noi aici. 

Henry Wu zâmbi 

— Măcar o să încerc să vă explic. Pentru că, vedeţi 
dumneavoastră, genetica asta e puţin cam complicată. Dar, 
oricum, probabil că vă tot întrebaţi de unde provine ADN-ul 
de dinozauri cu care lucrăm. 

— Cam cu asta îmi băteam şi eu căpățâna, mormăi Grant. 

— În primul rând, există două posibile surse, îi anunţă 
Wu. Folosind tehnica extracţiei anticorpilor promovată de Loy, 
reuşim uneori să recuperăm ADN-ul chiar de pe oasele 
dinozaurilor. 

— Cu ce rezultate? se interesă Grant. 

— Cele mai solubile proteine sunt distruse în timpul 
procesului de fosilizare, dar douăzeci la sută din ele sunt 
totuşi recuperabile prin răzuirea osemintelor, după metoda 
lui Loy. Chiar doctorul Loy a utilizat-o pentru obținerea 
proteinelor de marsupiale australiene dispărute, ca şi pentru 
reconstituirea celulelor sângelui din rămăşiţe omeneşti 
străvechi. Tehnica lui este atât de rafinată, încât poate da 


rezultate bune chiar dacă lucrează cu numai cincizeci de 
nanograme de material. Ceea ce înseamnă o proporţie de 
cincizeci de miliarde de fracțiuni dintr-un gram, 

— lar dumneavoastră ați reuşit să adaptaţi tehnica asta şi 
aici? zise paleontologul? 

— Numai ca punct de plecare, îl lămuri Wu. După câte vă 
puteți da seama şi singur, un procent de douăzeci la sută 
reuşite era absolut insuficient pentru strădaniile noastre. 
Pentru că noi avem nevoie de tot lanţul genetic al ADN-ului de 
dinozaur ca să îl readucem pe cale artificială. Şi îl luăm chiar 
de aici. 

Ridică în mână o piatră galbenă. 

—... Din chihlimbar, care nu este altceva decât seva 
fosilizată a unei specii de răşinoase preistorice. 

Grant se uită mai întâi la Ellie, apoi la Malcolm. 

— E o idee a naibii de isteață, recunoscu matematicianul 
dând din cap cu uimire. 

— Dar eu unul tot nu pricep, interveni Grant. 

— Răşina scursă de pe trunchiuri uneori cade peste 
insecte şi le imobilizează. Astfel, insectele se conservă şi ele 
perfect, laolaltă cu răşina fosilizată. Se pot găsi în chihlimbar 
o mulțime de vietăți păstrate intacte — inclusiv insecte Care 
se hrănesc cu sângele animalelor cu mult mai mari decât ele. 

— Aha, care se hrăneau cu sânge..., bâigui Grant, 
rămânând cu gura căscată de uimire. Adică... insecte care au 
supt şi sânge de dinozaur... 

— Sperăm din tot sufletul că da... 

— Şi atunci insectele sunt conservate în chihlimbar..., 
continuă paleontologul raționamentul celuilalt. Să mă ia toți 
dracii dacă nu mi se pare posibil! 

— Vă asigur eu că este posibil, rosti Wu răspicat. 

Se apropie de un microscop, unde un laborant aşeză o 
bucată de chihlimbar ce închistase o muscă. Pe monitorul 
video, oaspeţii urmăriră cu sufletul la gură cum laborantul 
străpungea bucata de răşină fosilizată cu un ac lung, până ce 
îl înfipse în trupul insectei preistorice. 


— Dacă vietatea asta are vreo celulă de sânge străin, noi 
putem să o extragem şi să obținem paleo-ADN, respectiv ADN- 
ul unei ființe demult dispărute. Bineînţeles că nu avem cum 
să fim siguri de asta, până ce nu extragem tot ceea ce este 
acolo, să refacem şi să testăm. Asta însă făceam noi în urmă 
cu cinci ani de zile. A fost un drum lung şi anevoios, dar 
răsplătit pe măsură. 

— De fapt, ADN-ul de dinozaur este mai uşor de extras 
prin această metodă decât ADN-ul mamiferelor. Din pricină că 
celulele roşii ale mamiferelor nu au deloc nucleu, aşa că nu 
conțin nici ADN, aşa că, pentru a reconstitui un mamifer, 
trebuie să găseşti o celulă albă, care este cu mult mai rară 
decât cele roşii. Însă dinozaurii aveau celule roşii cu nucleu, 
precum păsările din zilele noastre. Acesta este unul dintre 
indiciile care ne-au dus la concluzia că de fapt dinozaurii nu 
sunt deloc reptile. Sunt numai nişte păsări uriaşe, acoperite 
cu piele lipsită de pene. 

Tim observă figura încă neîncrezătoare a lui Grant şi 
faptul că Dennis Nedry, grăsanul neglijent, era total 
dezinteresat de acele probleme, de parcă el ar fi cunoscut 
totul dinainte. Nedry însă arunca întruna priviri furişe către 
încăperea alăturată. 

— Am impresia că domnul Nedry a detectat deja 
următorul nostru obiectiv, rosti Wu. Şi anume cum 
identificăm noi ADN-ul extras. Pentru asta, utilizăm 
computere puternice. 

Trecură printre nişte uşi glisante şi ajunseră într-o 
cameră răcoroasă. Se auzea un uruit continuu, asurzitor. 
Două turnuri de aproape doi metri înălțime se ridicau chiar în 
mijlocul încăperii, iar de-a lungul pereţilor se vedeau şiruri de 
cutii de oțel inoxidabil, înalte de circa un metru. 

— Aceasta este spălătoria noastră de mare clasă, îi 
anunţă Wu. Cutiile de pe lângă pereţi sunt toate detectoare 
genetice automate, marca Hamachi-Hood. Sunt puse în 
funcțiune, la o viteză foarte mare, de către supercomputerele 
Cray XMP, respectiv acele două turnuri din mijlocul camerei. 


Cu alte cuvinte, vă aflați într-o fabrică genetică incredibil de 
puternică. 

Se mai vedeau şi câteva monitoare, toate rulând pe ecran 
datele atât de repede, încât era foarte greu să descifrezi ce 
indicau ele de fapt. Wu apăsă pe un buton şi una dintre 
imagini începu să se deruleze mai încet. 


1 GCETTOCTGG COTTTTICCA TROGCTCCOC COOCCTAACO MOCRTOACPA 

61 OGTGGCGAAA OCCGACAGGA CTATARAGAT ACCWSCGTT TCOCOCTGOR ROCTOLCTOA 
121 TOTTOCGACC CTOCCOCYTA CCOGATACCT GTCCOCCTTT CTCECTTEO3 GNADCOTOOQ 
18) TGCTCACOCT OTAGGTATCY CAGTTCOGTA TAGOTCOTTO GCTECARGET OGOCTITGTO 
241 COBTTOROCE COACCOCTOC GCCTTRTOCO GTAACTATCG TCTTORDTCC AACCCOGTAA 
30! AGTAOGACAG GTOCCOGCAO COCTCTOGGT CATTTTCOSC GAGORCCOCT TTCOCTOGAA 
351 rocucorar COCTTOCOOT ATTCOGAATC TTOCACGCOC TCOCTCARGC CTTCGTCRTT 
421 CORAACOTTT COGCOAGAAG CAGOCCATTA TCOCOOICAT BOCOBCDOAC OCCCTOGGCT 
431 OGCGTTCOOO ACOCORGGCT GOATGOCETT CCCCATTATG ATTETTETCO cTTOCSOCO 
SA! COCOCGTTOC AOGCCATOCT OTCCRGOCAG GTADATGACO ACLATCAOOG AONGCTITCAA 
601 COGCTETTAC CAOCCIFACT TCOATCACTO OACCOCTOAT COTCACOOCG ATTTATECCA 
66! CACATGOACOG CGTIGETOGC GTTITIECAT AOOCTCCOCC CECCTOACOA OCATCAEPNA 
721 CHAGICAGRG OTOGOGRAAC CCGACROGAC TATARAOATA CCAOGCOTIT CCCCCTECAA 
70! OCOCTCTCCT GTTCCOACCC VOCCOCTTA COOATACCTO TCTOCCTTTC TOCCTTCOWOG 
841) CTTICICAAT OCTCACGCTO TACGTATCYC ABTTCOGTGT ROGTOGTTCO CYCCAACCTA 
90) ACOAACCCCC COTTCAGCCC OACCOCTGOG CCTTATECBG TARCTATCOT CTTOAGTOCA 
961 ACACCACTTA ACGOGTTOGE RTOGATTOTA GGCOCCOCCC TATACETIGT CTGCCTCOOC 
1021 GCƏGTGCATO GAGCCODOCL ACCTCARCCT ORATOOAAGC COOCHOCACC TOOCTARCOQ 
1081! COARGAATTG BALCCAATCA ATTCTTOCOG ACMACTOTOA ATOCOCAAAC ORPACECTTOO 
114) CCATCGCGTC COCCATCTCC AGCAOCCGCA CACBECOCAT CTCOBOCAGC GTTGOITCCT 
1201 GCOCATOATC GTOCT :=- CCTOTCOTTG AGORDOCARC TAGOCTOACA GOGTTOCCTT ! 
128! AGAATORATC ACCOATACOC BAOCOFACOT OARGCOAC TO CTOCIGCAAA ACOTCTOCOA 
134! ARCATOAATO QTCTICOGTT TOCGTGTTTC GTAAAGTCTO GAARCOACOOR AOTCROCOCC 


— Aici vedeți de fapt structura inițială a unui mic 
fragment de ADN de dinozaur, îi lămuri el. Observaţi că 
secvența genetică este alcătuită din patru componente de 
bază — adenină, timină, guanină şi citozină. Această frântură 
de ADN probabil că nu conţine decât instrucțiuni pentru 
formarea unei singure proteine — ca să fiu mai clar, un 
hormon sau o enzimă. Întreaga moleculă de ADN conţine trei 
miliarde de astfel de componenți de bază. Dacă ne uităm la un 
ecran ca ăsta în fiecare secundă, timp de opt ore pe zi, tot ne- 
ar lua mai mult de doi ani de zile să urmărim întregul lanţ de 
ADN. Atât este de lung şi complex. 

Arătă către imaginea de pe ecran. 

— Aceasta, de pildă, este un exemplu tipic, pentru că 
observați şi dumneavoastră că ADN-ul ăsta prezintă nişte 
erori, pe la rândul 1201. Aşa că, primul lucru pe care îl avem 
de făcut este să reîntregim şirul. Mai bine zis, computerul va 
face asta. Pur şi simplu va tăia şirul ADN-ului, folosindu-se 
de ceea ce noi numim enzime de restricție. Computerul va 


selecta singur o diversitate de enzime care pot întregi lanțul 
genetic. 


CIZEATCTOLAA AOL Z0CPCG 


1416 OnxTI 


53244 
1201 COECATGATOGTOL 1 AOCCTOTOGT TEA OGACECCOC TAGGL TOGCGORCTTOCLITIA 
IET e. REICO TOCOTRESCOAGCORRCG 7 IEIARGCORC TC] 6CIGTARE SLI CTODEI 


— Aici apare aceeaşi secțiune a ADN-ului, cu punctele de 
enzime de restricție localizate clar. După cum puteţi vedea din 
rândul 1201, două enzime or să taie fiecare parte a punctului 
vătămat. În mod obişnuit, noi lăsăm computerele să decidă 
care anume din enzime trebuie folosite. Dar mai avem nevoie 
şi să ştim ce perechi de componente de bază va trebui să 
inserăm, pentru a repara stricăciunea. Pentru asta, suntem 
nevoiți să alăturăm şi să comparăm fragmente diferite, ca 
astea, de exemplu. 


— lar acum găsim un fragment de ADN care se suprapune 
peste zona afectată şi ne indică astfel ce anume lipseşte. Şi 
puteți observa că ne dăm seama destul de repede, aşa că 
pornim la treabă şi reparăm partea vătămată. Liniile negre 
continue pe care le vedeți pe ecran sunt fragmentele de 
restricție — mici porțiuni de ADN de dinozaur, sparte de 
enzime şi apoi analizate. Computerul le recombină acum, 
căutând secțiunile codului care se potrivesc. Seamănă puțin 
cu jocul de cuvinte încrucişate. Atâta doar că acest computer 
îl poate rezolva foarte rapid. 


Paătriction Enzyme Sequence Alignment 
ardea marmatoh emextended matoh v=yerified match f=fimshed 

— Iar aici apare lanțul ADN-ului refăcut, reparat de 
computer. Operațiunea la care tocmai ați fost martori poate 
dura luni de zile de lucru pentru un laborator tradițional, dar 
noi putem să o terminăm cu succes în numai câteva secunde. 

— Asta înseamnă că lucraţi cu tot lanțul de ADN? se 
interesă Grant. 

— A, nu, nici vorbă, îl contrazise Wu. Ar fi imposibil. Am 
făcut progrese uriaşe față de anii '60, când unui laborator 
complet îi trebuiau patru ani pentru a decodifica o imagine ca 
asta. Acum computerele pot să rezolve aşa ceva în numai 
câteva ore. Dar chiar şi aşa, molecula de ADN este prea 
complexă. Noi nu cercetăm decât secțiunile lanțului genetic 
care diferă de la animal la animal sau pornim de la ADN-ul 
deja reconstituit. Numai câteva procente din nucleotide diferă 
de la o specie la alta. Asta analizăm noi şi încă este o muncă 
de rob. 


Dennis Nedry căscă. De multă vreme îşi dăduse el seama 
că InGen se ocupă de astfel de chestiuni. Cu câţiva ani în 
urmă, când InGen îl angajase pe Nedry să proiecteze sistemul 
de supraveghere al parcului, unul dintre parametrii inițiali ai 
proiectului necesita spațiu de memorie de 3 x 10° câmpuri. 
Nedry avusese impresia prima dată că era o greşeală şi 
dăduse telefon la Palo Alto, ca să verifice. Însă i se spusese că 
specificația era corectă. Da, era vorba de trei miliarde de 
câmpuri. 

Nedry lucrase pentru o mulțime de sisteme computerizate. 
Îşi făcuse un nume instalând în toată lumea reţele telefonice 
pentru corporaţii multinaționale. Adeseori, aceste sisteme 
aveau milioane de câmpuri de înregistrare. Dar InGen voia 
ceva cu mult mai complex... 

Nedumerit, Neary se dusese să discute cu Barney Fellows, 
de la firma Symbolics, în apropiere de campusul M. I. T. de la 
Cambridge. 

— Ce fel de bază de date este aceea care deţine trei 
miliarde de câmpuri, Barney? 

— Nu există aşa ceva, e o greşeală, râsese Barney. 
Probabil că au adăugat vreun zero sau două la sfârşit, din 
neatenţie. 

— Nu-i deloc greşeală. Am verificat personal. Asta vor ei 
să le construiesc. 

— Da' e de-a dreptul o nebunie! exclamase Barney. Nici 
nu are cum să funcționeze cu aşa ceva. Chiar dacă ai avea 
cele mai rapide procesoare şi nişte algoritmi care să se 
descifreze ca vântul, tot ţi-ar trebui câteva zile să cercetezi 
rezultatele. Poate chiar câteva săptămâni. 

— Mda, aprobase Nedry. Ştiu şi eu asta. Din fericire însă 
nu mi s-a cerut să proiectez eu algoritmii. Pur şi simplu vor 
să mă ocup de banca de date şi de memoria sistemului de 
supraveghere. Dar totuşi... pentru ce le-ar folosi o asemenea 
bază de date? 


Barney se încruntase, căzând pe gânduri. 

— E cumva o operaţiune strict secretă? 

— Da, recunoscuse Nedry. 

Majoritatea dintre serviciile pentru care era el solicitat 
erau strict secrete. 

— Dar atunci ce mai poţi să-mi spui? 

— E vorba de o firmă de bioinginerie. 

— A, bioinginerie, zisese Barney. Păi atunci e clar ca 
bună-ziua. 

— Adică? 

— Le trebuie pentru molecula de ADN. 

— Haide, fu serios, zâmbise Nedry, neîncrezător. Nimeni 
de pe lumea asta nu poate analiza o moleculă de ADN. 

Auzise şi el că biologii vorbeau tot mai des despre Proiectul 
Genelor Umane, care îşi propunea să analizeze un lanț 
complet de ADN uman. Dar asta le-ar fi luat în jur de zece ani 
de eforturi disperate, lucrându-se concomitent în multe 
laboratoare din lume. Era un volum de muncă imens, ca şi la 
Proiectul Manhattan, cel destinat bombei atomice. 

— E o companie particulară, îl mai informase Nedry pe 
prietenul lui. 

— Cu trei miliarde de câmpuri..., se mirase Barney. Habar 
n-am despre ce ar putea fi vorba atunci. Poate că sunt numai 
cam înflăcăraţi de proiectul ăsta al sistemului computerizat. 

— Păi sunt chiar foarte înflăcărați, confirmase Nedry. 

— Sau poate că analizează numai fragmente de ADN, dar 
lucrează cu algoritmi RAM-intensivi. 

Da, parcă părea mai credibil. Anumite tehnici de cercetare 
a datelor înghițeau o mare parte din memoria calculatoarelor. 

— Ştii cumva cine anume le-a făcut algoritmii? se mai 
interesase Barney. 

— Nu, deloc, mărturisise Nedry. Sunt foarte secretoşi ăia 
de la companie. 

— Ei, în cazul ăsta, părerea mea e că lucrează ceva cu 
ADN-ul, hotărâse Barney. Ce sistem utilizează? 

— Multi-XMP. 


— Multi-XMP?! Vrei să spui că folosesc mai mult decât un 
singur Cray?! Sfinte Cristoase! 

Barney rămăsese pe gânduri câtăva vreme. 

— Nu poţi să-mi dai mai multe informaţii? 

— Nu. Îmi pare rău. Nu pot. 

Şi se întorsese să deseneze sistemul de control. Lucrase 
împreună cu echipa lui de programatori mai mult de un an de 
zile, şi mai toate greutățile proveneau din faptul că firma nu 
voia defel să le dezvăluie pentru ce anume erau acele 
subsisteme. Instrucţiunile se reduceau la "Desenaţi un modul 
pentru păstrarea evidenţei” sau "proiectați un modul pentru 
supraveghere de teren". Îi dăduseră parametri pentru 
proiectare, dar nici un alt fel de detaliu în plus. Muncise 
parcă în ceaţă. lar acum, când sistemul era terminat şi pus în 
funcțiune, nu rămăsese defel surprins când aflase că 
descoperiseră nişte defecţiuni. Da' la ce s-or fi aşteptat ei? Îl 
convocaseră de urgență acolo, alertați foarte înfuriați cu toții 
şi sâcâiți de ideea că existaseră acolo nişte "neglijenţe de-ale 
lui"! Mda, era de-a dreptul enervant, îşi zise Nedry. 

Se întoarse la grupul celorlalți, tocmai când Grant 
întreba: 

— Dar devreme ce computerul analizează ADN-ul, cum de 
ştiţi ce animal anume este cel căruia îi aparține? 

— Avem la dispoziție două metode, îi răspunse Wu. Prima 
este detectarea filogenetică. ADN-ul evoluează în timp, ca 
orice alt element din organism — ca şi mâinile sau picioarele, 
ori cine ştie ce alte atribute strict fizice. Aşa că noi putem lua 
o porțiune necunoscută de ADN şi o supunem recunoaşterii 
pe calculator, care descoperă unde anume îşi are aceasta 
locul în secvența evoluției sale. Sigur, procedura în sine cere 
ceva timp, dar dă rezultate. 

— Şi altă modalitate? 

Doctorul Wu ridică din umeri. 

— Să creşti animalul respectiv şi să vezi după aceea că 
iese. De fapt, asta facem şi noi de obicei. O să vă arăt acum 
cum se pun toate astea în practică. 


Tim simțea că nu mai are stare deloc, pe măsură ce 
mergeau mai departe. Îi plăceau şi lui chestiunile acelea 
tehnice, dar, chiar şi aşa, interesul îi scădea tot mai vizibil. 
Ajunseră la uşa următoare, pe care scria "Fertilizare". 
Doctorul Wu deschise uşa cu cartela lui de acces, apoi 
intrară. 

Băiatul văzu încă o încăpere plină de laboranţi care 
roboteau de zor pe lângă microscoape. În spatele camerei 
fusese amenajat un compartiment special, luminat numai cu 
raze ultraviolete. Wu le explică în continuare că cercetările lor 
în domeniul ADN-ului impuneau stoparea mitozelor celulare 
în anumite faze, pentru a le putea studia dezvoltarea, aşa că 
ei aveau în permanență la îndemână cele mai puternice 
otrăvuri din lume. 

— Ca de pildă helotoxine, colchicinoide, betaalcaloizi, îi 
lămuri el, arătând spre câteva şiruri de seringi aşezate dincolo 
de raza ultravioletă. Toate substanţele astea ucid orice soi de 
animal într-o secundă, cel mult două. 

Tim parcă ar fi voit să afle mai mult despre otrăvuri, dar 
doctorul Wu turuia întruna despre metodele lor de cercetare a 
ovulelor de crocodil nefecundate, al căror ADN îl înlocuiau ei, 
apoi profesorul Grant îi puse câteva întrebări teribil de 
complicate. Într-o parte a camerei se aflau nişte cilindri mari 
pe care scria "N, Lichid". Şi mai văzu şi câteva congelatoare 
cât un stat de om, pline de sertare înțesate cu embrioni 
înghețațţi, fiecare dintre aceştia învelit cu grijă în tiple subțiri, 
argintii. 

Lex se plictisea de moarte. Nedry căsca de îi trosneau 
fălcile. Ba chiar şi domnişoara Sattler părea tot mai puţin 
interesată. Tim obosise şi el să se tot minuneze de tot ce era 
prin laboratoarele acelea sofisticate. El unul voia să vadă 
dinozaurii. 


Pe uşa camerei alăturate scria "Incubator". 

— E puţin cam cald şi umed aici, îi anunţă Wu. Trebuie 
să păstrăm în permanenţă 23°C şi umiditate în proporţie de 
unu la sută. În plus, mai menţinem şi o concentraţie mai 
ridicată de oxigen, cam până la treizeci şi trei la sută din 
atmosfera normală. 

— Ca să creați atmosferă jurasică, conchise Grant. 

— Exact. Sau cel puţin aşa ne propunem noi. Dacă 
vreunul dintre dumneavoastră se va simţi rău, să mă anunţe. 

Introduse cartela de siguranță în lăcaşul ei, iar uşa 
exterioară se deschise larg. 

— Încă un lucru pe care vă rog să nu-l uitaţi: nu atingeţi 
nimic din încăperea asta. Unele dintre ouă sunt permeabile la 
uleiurile epidermei. Şi păziți-vă capetele, pentru că senzorii 
instalați pe sus se mişcă în permanenţă. 

Descuie apoi uşa propriu-zisă a crescătoriei şi intrară. 
Tim privi curios camera încăpătoare, scăldată într-o lumină 
infraroşie puternică. Ouăle erau aşezate pe mese lungi, iar 
contururile lor pale erau şi mai dispersate de ceața joasă, 
densă, ce vălurea întruna deasupra tăbliilor. Ouăle se mişcau 
în continuu, uşor, ca nişte pietre rostogolindu-se mereu în 
acelaşi loc. 

— Ouăle de reptilă conţin foarte mult gălbenuş, dar apă 
deloc, urmă Wu. Embrionii sunt deci nevoiţi să îşi procure 
apa din mediul înconjurător. De-aceea le este necesară ceața 
pe care o vedeţi. 

Le mai spuse apoi că pe fiecare masă se aflau câte o sută 
cincizeci de ouă, care reprezentau un un nou lot de extracții 
de ADN. Loturile în cauză erau identificate cu ajutorul 
numerelor înscrise pe fiecare masă: STEG — 458/2 sau TRIC 
— 390/4. Înfăşuraţi până la brâu în ceața deasă, muncitorii 
de la crescătorie se duceau pe rând, de la un ou la altul, îşi 
cufundau mâinile în ceața aceea persistentă şi întorceau 
ouăle la fiecare oră, totodată controlându-le temperatura cu 


termometre speciale. Sala era filmată din toate unghiurile da 
camere de luat vederi suspendate şi supravegheate cu 
ajutorul unor senzori mobili. Un senzor termal se mişca de la 
un ou la altul, le atingea pe fiecare cu o baghetă flexibilă, 
țiuia strident, apoi trecea la următorul. 

— În crescătoria astă am reuşit să producem mai mult de 
douăsprezece recolte de extracțţii, ceea ce înseamnă, practic, 
un total de două sute treizeci şi opt de animale vii. Rata 
supraviețuirii este în jur de patru la sută, dar, bineînţeles, 
vrem să o îmbunătăţim pe cât posibil. Dar, după analizele 
computerului, trebuie să lucrăm aici cu vreo cinci sute de 
factori variabili: o sută douăzeci țin de mediul înconjurător, 
alte două sute de condiţiile de dezvoltare în ou, iar restul de 
materialul genetic în sine. Ouăle acestea sunt de plastic. 
Embrionii sunt inserați mecanic, apoi crescuți aici. 

— Şi câtă vreme e necesară dezvoltării? 

— Dinozaurii ajung rapid la maturitate, atingând mărimea 
normală în doi, până la patru ani. Aşa că în clipa de față, de 
pildă, avem destule exemplare adulte în rezervaţie. 

— Dar numerele astea ce reprezintă? 

— Codurile pe care le vedeţi înscrise aici, certifică 
diversele faze ale extracţiilor de ADN. Primele patru litere 
incifrează specia animalelor care vor ieşi. Astfel, TRIC 
înseamnă de fapt Triceratops. lar STEG este Stegosaurus şi 
aşa mai departe. 

— Şi cele de pe masa asta? se interesă Grant. 

Codul era xxxx-0001/1. Dedesubt era scris de mână 
"Posibil COELU". 

— Astea sunt dintr-un lot nou de ADN, zise Wu. Nu ştim 
exact ce anume este. Prima dată când cum ați observat este 
însemnat pe etichetă "Posibil COELUSL', ceea ce înseamnă că 
s-ar putea să fie un Coelurosaurus. Din câte îmi amintesc eu, 
e un ierbivor de talie mică. Mie unul mi-e cam greu să țin 
minte toate numele astea aiurite. Până acum se pare că s-au 
găsit vreo trei. sute de specii de dinozauri. 


— Trei sute patruzeci şi şapte, îl corectă Tim, foarte 
serios. 

Grant zâmbi amuzat şi apoi îl întrebă pe genetician: 

— Dar în momentul ăsta aveți vreun lot de embrioni gata 
formaţi? 

— Nu, în clipa asta, nu. Perioada de incubație diferă de la 
specie la specie, dar în general tot sunt necesare vreo două 
luni Noi însă încercăm să prelungim procesul de dezvoltare a 
embrionului, pentru ca să mai uşurăm munca personalului 
de specialitate. Vă închipuiţi ce bătaie de cap este pe-aici 
când avem vreo sută cincizeci de animale născute la distanță 
de numai câteva zile, cu toate că, fireşte, cea mai mare parte 
din ele nu supraviețuiesc. De fapt, razele astea X sunt 
vinovate. Mai aveți şi alte întrebări? Nu? Atunci să mergem la 
crescătoria propriu-zisă, unde sunt noii-născuți. 

Era o cameră circulară, toată albă. Se vedeau acolo câteva 
incubatoare precum acelea de prin maternități, dar în acel 
moment erau goale. Tot felul de cârpe şi jucării erau aruncate 
pe jos. O femeie tânără, îmbrăcată în halat alb, şedea pe 
podele, cu spatele la ei. 

— Ce mai avem astăzi pe-aici, Kathy? o întrebă Wu. 

— Nu mare lucru, răspunse ea. Doar un pui de raptor. 

— la să-l vedem şi noi. 

Femeia se ridică în picioare şi se dădu în lături. Tim îl 
auzi pe Nedry spunând: 

— Parcă-i o şopârlă. 

Animalul ce mişuna pe jos ave în jur de patruzeci de 
centimetri înălțime, cât o maimuţă de talie mică. Era de 
culoare galben-închis, cu dungi maronii, ca un tigru. Mai 
avea cap de şopârlă şi un bot prelung, însă şedea pe 
picioarele dindărăt, sprijinindu-se în coada groasă şi dreaptă. 
Picioarele din fața, mai mici decât celelalte, se bălăbăneau 
prin aer. Îşi lăsă capul pe o parte şi se uită curios la noii- 
sosiți, care rămăseseră cu ochii țintă la el. 

— Velociraptor, şopti Alan Grant ca pentru el. 


— Da, aşa e, Velociraptor mongoliensis, i aprobă Wu. Un 
prădător rapace. Numai că ăsta are doar şase săptămâni. 

— Tocmai am dezgropat şi eu un velociraptor, spuse 
Grant în vreme ce se apleca deasupra vietăţii, să o studieze 
mai îndeaproape. 

Într-o clipă, micuța şopârlă sări cât colo, peste capul lui 
Grant, drept în brațele lui Tim. 

— Hei! 

— Pot să sară, le explică Wu. Puii pot să sară. Ca şi 
adulții, de altfel. 

Tim prinse micul velociraptor în braţe şi îl strânse la 
piept. Animalul nu cântărea prea mult, poate în jur de un 
kilogram. Avea pielea caldă şi complet uscată. Iar capul lui 
mărunt se afla doar la câţiva centimetri de fața băiatului. 
Ochii lui întunecațţi, ca nişte mărgele vii, îl priveau pe Tim cu 
uimire. O limbă mititică, bifurcată, zvâcnea întruna în afară. 

— N-o să-mi facă nici un rău? spuse Tim. 

— Nu. E foarte prietenoasă. 

— Sunteţi singur? îl întrebă Gennaro, cu o figură 
îngândurată. 

— Dar bineînţeles, îl linişti Wu. Cel puţin până mai creşte 
un pic. Oricum, puii nu au deloc dinţi, nici măcar dinţi de ou. 

— Dinţi de ou?! se miră Nedry. 

— Cei mai mulți dintre dinozauri se nasc cu aşa-zişi dinți 
de ou — mici cornulețe pe vârful nasului, cum au rinocerii, 
pentru a-i ajuta să spargă coaja oului cu nasul lor ascuţit, iar 
apoi cei ce se ocupă de îngrijirea lor îi ajută să iasă. 

— Aha, deci trebuie să-i ajutați..., murmură Grant. Dar ce 
se întâmplă cu ei când se nasc în sălbăticie? 

— În sălbăticie? 

— Da, când se nasc singuri, insistă Grant. Când îşi fac 
cuib. 

— A, păi nu pot să facă aşa ceva, rosti Wu. Nici unul 
dintre animalele pe care le avem noi aici nu poate să se 
reproducă. Tocmai de aceea am construit noi maternitatea 


asta. E singurul mod de a înlocui mereu animalele care 
îmbătrânesc în Parcul Jurasic. 

— Dar de ce nu pot să se înmulțească singure? 

— Pentru că, după cum vă puteţi da seama şi singuri, 
este mai important să nu se poată înmulți de capul lor, ridică 
Wu din umeri. Şi ori de câte ori avem probleme mai deosebite, 
ca asta, de exemplu, încercăm să creăm metode de prevenire 
a lor. Ca de pildă, întotdeauna ne asigurăm să avem la 
îndemână cel puțin două modalități de îndepărtare a 
dificultăţilor. În cazul acesta, există două motive diferite 
pentru care animalele nu se pot înmulți. Mai întâi, pentru că 
sunt sterile, din pricină că le iradiem cu raze X. 

— Şi al doilea motiv? 

— Toate exemplarele care trăiesc în Parcul Jurasic sunt 
femele, rosti Wu, cu un zâmbet mulțumit. 

— Aş vrea să mă lămuriți şi pe mine până la capăt, 
interveni Malcolm. Pentru că mi se pare mie că radiaţiile astea 
sunt pline de neprevăzut. Mă refer la faptul că doza de radiații 
poate fi greşită sau poate afecta cu totul alte zone ale 
anatomiei animalului... 

— E foarte adevărat, recunoscu Wu. Dar noi ne asigurăm 
întotdeauna că am distrus țesutul gonadal. 

— Cât despre posibilitatea de a fi toate femele, stărui 
Malcolm, se poate verifica în vreun fel? S-a dus cineva pe- 
afară şi, vai, a ridicat cumva fustița vreunui dinozaur ca să se 
uite dedesubt? Mă rog, vreau să întreb cum de se poate 
determina sexul unui dinozaur? 

— Organele sexuale diferă de la o specie la la alta. E uşor 
să îți dai seama la unii, la alții aproape imposibil. Dar, ca să 
vă răspund la întrebare, motivul pentru care noi ştim toți că 
animalele astea sunt femele este faptul că pur şi simplu 
procedăm astfel: controlăm cromozomii şi, mai târziu, 
dezvoltarea lor în ou. De la un anume punct genetic, femelele 
sunt mai uşor de crescut. Probabil ştiţi şi dumneavoastră că 
toți embrionii vertebratelor sunt inițial de sex feminin. Şi noi 
suntem la început tot femei. Este nevoie de un anume efect 


suplimentar — ca de pildă un hormon specific care să 
intervină într-un moment al dezvoltării — pentru a 
transforma embrionul în creştere în mascul. Aşa că toate 
animalele noastre sunt femele. Noi însă ne-am obişnuit să ne 
referim la unele dintre ele ca fiind de sex masculin, cum este 
Tyrannosaurus rex. Toţi îi spunem "el", dar adevărul este că 
sunt numai femele. Şi, credeţi-mă pe cuvânt, n-au cum să se 
înmulțească. 


Micul velociraptor pufni către Tim, apoi îşi frecă încet 
capul de gâtul băiatului. Tim începu să chicotească fericit. 

— Vrea să îi dai de mâncare, zâmbi Wu. 

— Ce mănâncă? 

— Şoareci. Dar tocmai a mâncat, aşa că nu îi mai dăm 
nimic câtăva vreme. 

Micul prădător se lăsă pe spate, se uită la Tim şi îşi 
scutură iar picioruşele dinainte, în aer. Tim observă gheruțele 
de la cele trei degete ale fiecărui braț. Apoi animalul îşi 
împinse iarăşi capul în gâtul băiatului. 

Grant se apropie de ei şi se uită critic la creatură. Îi atinse 
gheruțele subțirele de la degete. Apoi i se adresă lui Tim: 

— Îmi dai voie? 

Băiatul dădu drumul puiului de velociraptor. Grant bătu 
uşurel animalul pe spinare, cercetându-l, în timp ce acesta 
dădea din gheruţe şi chirăia întruna. Apoi omul ridică micul 
dinozaur în aer, să îl privească din profil şi acesta începu să 
chițăie asurzitor. 

— Nu-i place asta, îi explică Regis. Nu-i place să fie ținută 
departe de căldura corpului... 

Prădătorul ţipa cât îl ţineau puterile, dar Grant nu îi dădu 
nici o atenție. Acum îl strângea de coadă, să simtă formația 
osoasă. Regis interveni din nou. 

— Domnule Grant, dacă sunteți bun... 

— Dar nu-i fac nici un rău. 


— Domnule Grant, fiinţele astea nu aparțin lumii noastre. 
Ele vin dintr-un timp în care nu existau oameni prin preajmă, 
ca să le ciupească şi să le necăjească. 

— Dar n-o ciupesc şi... 

— Domnule Grant, lăsați-o jos! insistă Regis. 

— Dar... 

— În momentul ăsta, spuse Ed Regis apăsat, enervându-se 
văzând cu ochii. 

Grant îi întinse animalul înapoi lui Tim. Micul dinozaur 
încetă să se mai zbată şi să mai scâncească. Băiatul simți 
cum inima vietății zvâcnea întruna, cu repeziciune. 

— lertați-mă, domnule Grant, se scuză Ed Regis. Dar 
ființele astea sunt foarte fragile cât sunt pui. Am pierdut o 
mulțime din ele, din pricina unui sindrom de stres post-natal, 
care credem noi că se produce la nivel adrenocortical. Uneori 
puii ăştia mor în cinci minute. 

Tim dezmierda mica vietate. 

— Hai, linişteşte-te, puiule. Totul e bine acum. 

Inima creaturii încă bătea cu putere. 

— Noi credem că animalele astea trebuie tratate cât mai 
omeneşte cu putință, continuă Regis. Vă promit eu că o să 
aveți mai târziu ocazia să le studiați cât poftiți. 

Însă Grant nu se putea dezlipi deloc de obiectul atenţiei 
sale. Se apropie iar de animalul cuibărit în braţele lui Tim, 
uitându-se la el cu mare băgare de seamă. 

Micul velociraptor îşi descleştă fălcile şi sâsâi spre Grant, 
vădit înfuriat dintr-odată. 

— Fascinant, recunoscu Alan Grant. 

— Pot să rămân aici şi să mă joc cu ea? întrebă Tim. 

— Nu chiar acum, îl potoli Ed Regis, uitându-se la ceas. 
Este ora trei şi a venit momentul să dăm o raită parcului, ca 
să vedeţi pe îndelete toți dinozaurii trăind în mediul lor 
natural, pe care noi l-am proiectat special în acest scop. 

Tim dădu drumul puiului de velociraptor, care începu să 
țopăie pe podele, înşfăcă o bucată de cârpă, o băgă în gură şi 
se apucă să o sfâşie cu gheruţțele, de la celălalt capăt. 


CONTROL 


Întorcându-se iarăşi în camera de control, Malcolm spuse: 

— Mai am o singură întrebare, domnule Wu. Câte specii 
anume ați reuşit să reproduceţți până acum? 

— Nu ştiu prea sigur, răspunse Wu. Cred că în momentul 
ăsta să tot fie vreo cincişpe. Da, cinci'şpe. Tu ai vreo idee, 
Ed? 

— Cinci'ş'pe sunt, îl asigură Ed. 

— Deci nu ştiţi sigur? insistă Malcolm, făcând pe miratul. 

Wu zâmbi. 

— După primele douăsprezece specii, m-am lecuit de 
numărat. Şi, vă dați şi dumneavoastră seama, uneori noi 
credem că am reconstituit corect un animal — bazându-se pe 
structura ADN-ului, care este de obicei punctul nostru de 
plecare —, iar animalul se dezvoltă normal timp de şase luni, 
după care se întâmplă ceva neprevăzut. Şi ne dăm seama că 
există o greşeală undeva. Poate o genă nu funcționează cum 
trebuie. Sau un hormon nu s-a dezvoltat îndeajuns la 
momentul potrivit. Sau apare vreo altă breşă în evoluția 
organismului. Aşa că ne vedem nevoiți să ne întoarcem la 
masa de lucru, la "proiectul" animalului respectiv, ca să zic 
aşa. 

Surâse enigmatic. 

— La un moment dat, am avut impresia că am creat deja 
mai mult de douăzeci de specii. Dar acum, sunt sigur doar de 
cinci'ş'pe. 

— Şi printre speciile astea cincişpe aveţi şi..., începu 
Malcolm, apoi se întoarse spre Grant. Cum naiba le zice? 

— Procompsognathus, îi aminti Grant. 

— Aţi reuşit să faceți cumva şi nişte procompsognațţi d- 
ăştia, sau cum le mai spune? urmă Malcolm. 


— A, bineînţeles, îl asigură de îndată Wu. "Compys', cum 
îi strigăm noi, sunt nişte animale foarte deosebite. Şi noi am 
izbutit să reproducem neobişnuit de mulți... 

— Mai exact, câţi? 

— Păi, noi ne-am propus să facem din Parcul Jurasic un 
mediu natural cât mai adecvat posibil — cât mai autentic, 
mai bine spus —, iar procompsognatus sunt de fapt cei care se 
hrăneau cu cadavre în epoca jurasic. Aşa cum fac şacalii din 
zilele noastre. Deci noi am considerat că e bine să mişune şi 
compys pe-aici, ca să curețe locul. 

— Adică să se îndoape cu mortăciuni. 

— Mda, într-un fel. Pentru că la numai două sute treizeci 
de animale în total, câte avem noi, nu prea apar des cadavre, 
spuse Wu. Dar nu acesta a fost principalul scop al creşterii de 
compys. De fapt, noi am vrut să îi re-creăm pentru că din 
punct de vedere economic şi igienic ne erau foarte folositori. 

— Şi anume... 

— Vedeţi dumneavoastră, începu Wu, noi avem în 
rezervație câteva specii de ierbivore foarte mari. Am încercat 
cât ne-a stat în puteri să nu reproducem cele mai 
voluminoase specii de sauropode, dar chiar şi aşa, avem 
câteva exemplare care depăşesc treizeci de tone şi cutreieră 
împrejurimile, iar o mulțime de alți dinozauri au de la cinci la 
zece tone fiecare. Ceea ce ridică nişte probleme serioase. Una 
dintre ele este hrana şi adevărul este că suntem nevoiţi să 
importăm hrană pentru ele la fiecare două săptămâni. Nu 
există nici cea mai mică şansă ca această insulă să 
îndestuleze nicicum toţi aceşti coloşi. lar cealaltă problemă o 
constituie resturile. Nu ştiu dacă ați văzut vreodată cum arată 
balega de elefant, dar e ditamai muşuroiul. Fiecare pleaşcă 
dintr-asta e cam de mărimea unei mingi de fotbal. Ei, 
închipuiți-vă acum cum poate arăta o balegă de brontozaur, 
care e de vreo zece ori mai mare. Şi mai imaginaţi-vă ce 
rămâne în urma unei turme de brontozauri, pe care noi ii 
avem deja aici. lar cele mai mari dintre animalele astea nu pot 
digera hrana prea bine, aşa că mare parte din ea o 


excrementează aproape intactă. Iar în şai)j de milioane de ani, 
câți sunt de când au dispărut dinozaurii, se pare că bacteria 
care trăia din descompunerea fecalelor acestora au dispărut 
şi ele. Cel puţin, fecalele de sauropod încă nu s-au 
descompus singure până acum. 

— Mda, asta chiar că-i o problemă. 

— Vă dau cuvântul meu că este, îl asigură Wu. Ne-am 
bătut capetele o grămadă de timp ca s-o rezolvăm. Probabil că 
ştiţi şi dumneavoastră că există în Africa o insectă cu totul 
deosebită, numită gândac de bălegar, care mănâncă într- 
adevăr fecalele de elefant. Şi multe alte specii de animale mari 
au trăit alături de alte ființe ce se hrăneau cu excrementele 
lor. Ei bine, s-a adeverit faptul că aceşti compys mănâncă 
fecalele ierbivorelor mari şi le redigerează. lar bălegarul de 
compys este descompus de o bacterie care trăieşte în zilele 
noastre. Aşa că, atâta vreme cât avem destui compys, 
problema noastră este rezolvată. 

— Şi câți compys aţi făcut? 

— Asta nu-mi mai amintesc exact, dar cred că inițial ne- 
am propus să ajungem la o populaţie de cincizeci de animale. 
Şi le-am şi obținut, sau măcar un număr apropiat. În trei 
serii. Am produs câte o nouă serie la fiecare şase luni, până 
ce am ajuns la numărul respectiv. 

— Cincizeci de animale? se miră Malcolm. Asta chiar că e 
mare durere să le ţii seama. 

— Camera noastră de control este construită special ca să 
aibă grija asta. Haideţi să vă arăt cum arată. 

— A, sunt sigur că aveți dreptate, îl asigură Malcolm. Dar 
dacă unul dintre compii ăştia, sau compys, cum le ziceți, 
scapă de pe insulă şi o iau la sănătoasa aşa, aiurea... 

— N-au cum să plece. 

— Bun, am înțeles, dar să presupunem că unul... 

— Vă referiți la animalul acela care a fost găsit pe plajă? 
spuse Wu ridicând o sprânceană, îngândurat. Dar eu unul 
ştiu sigur că nu are cum să fie unul de-al nostru, din două 
motive: mai întâi pentru că noi folosim anumite proceduri de 


control — toate animalele noastre sunt numărate de 
computer la fiecare câteva minute. Dacă ar lipsi unul singur, 
am afla imediat. 

— Iar cel de-al doilea motiv care este? 

— Coasta continentală este la aproape două sute de 
kilometri depărtare. Unei bărci îi trebuie aproape o zi întreagă 
ca să ajungă până acolo. Iar în lumea de dincolo de insulă, 
animalele noastre ar muri în douăsprezece ore. 

— De unde ştiţi? 

— Pentru că am prevăzut inclusiv această posibilitate, 
răspunse Wu, în sfârşit dând şi el semne de nervozitate. Uitaţi 
ce se întâmplă: nici noi nu suntem săriți din minţi. Înţelegem 
şi singuri că astea sunt totuşi nişte creaturi preistorice. Că 
fac parte dintr-un întreg sistem ecologic dispărut — o 
adevărat pânză de păianjen a vieții aceleia nebănuite, care s-a 
spulberat în urmă cu milioane şi milioane de ani. S-ar putea 
deci ca aceste ființe să nu întâlnească nici un alt soi de 
răpitor capabil să le stârpească şi să nu existe nici un fel de 
modalitate de a ţine sub control înmulţirea lor primejdioasă. 
Nici noi nu vrem să poată supraviețui de capul lor, în 
libertate. Tocmai de aceea, le-am făcut dependente de lizină. 
Le-am inserat o genă care produce, în mod deliberat, o 
singură deficiență de enzime în metabolismul proteinelor. Ca 
urmare, organismul lor nu poate produce aminoacidul lizină. 
Trebuie să îl ia din mediul exterior. Şi, dacă nu li se procură o 
hrană bogată în lizină exogenă, pe care noi le-o administrăm 
sub formă de tablete, dinozaurii intră în comă în decurs de 
douăzeci şi patru de ore şi mor. Aşa că animalele astea sunt 
programate genetic să devină incapabile să supraviețuiască în 
lumea contemporană. Nu pot trăi decât aici, în Parcul 
Jurasic. Nu sunt scăpate de sub control nici o clipă. Sunt, în 
mod definitiv şi irevocabil, prizonierele noastre. 


— Asta-i camera de control, îi anunţă Ed Regis. Acum, că 
tot ştiţi cum sunt reproduse animalele, poate doriți să vizitaţi 


camera de supraveghere a parcului, înainte de a... 

Se opri din vorbă. Prin geamul gros, despărțitor, nu se 
zăreau prea multe în încăperea întunecată. Monitoarele erau 
scoase din funcțiune, în afară de trei, care derulau întruna, 
cu repeziciune, şiruri de numere, pe fundalul unui peisaj 
marin, pe care se contura tot mai vizibilă o navă de 
dimensiuni apreciabile. 

— Ce se întâmplă? se nelinişti Ed Regis. Fir' ar al dracului 
de necaz, ăştia trag la mal. 

— La mal? 

— La fiecare două săptămâni, vine vasul ăsta, care aduce 
provizii de pe coastă. Unul dintre lucrurile care ne lipsesc pe 
insulă este un port bine amenajat, ba chiar şi un doc mai 
practicabil. E cam dificil să acosteze orice fel de navă aici, mai 
ales când marea este agitată. 

Bătu cu degetele în geam, dar cei dinăuntru nu băgară de 
seamă. 

— În cazul ăsta, cred că va trebui să mai aşteptăm... 

Ellie se întoarse spre Wu. 

— Aţi spus mai înainte că uneori se întâmplă să faceți un 
animal şi să pară reuşit la început, dar pe măsură ce creşte, 
se dovedeşte imperfect... 

— Mda, recunoscu Wu. Cred că în privința asta nu putem 
face prea multe. Noi izbutim să reconstituim ADN-ul, dar este 
necesară o perioada de timp pentru dezvoltarea embrionului 
şi noi nu putem şti exact dacă totul merge cum trebuie, până 
ce nu vedem pe viu cum se dezvoltă animalul. 

— Dar cum ştiţi când se dezvoltă în bune condiții sau nu? 
interveni şi Grant. Doar nimeni până acum n-a mai văzut 
creaturile astea în carne şi oase?! 

Wu zâmbi înțelegător. 

— M-am gândit şi eu adeseori la asta. Cred că este totuşi 
un paradox. În orice caz, sper eu, paleontologii ca 
dumneavoastră, de pildă, vor compara în mod sigur animalele 
noastre cu fosilele descoperite, pentru a cerceta evoluţia lor 
obişnuită. 


— Bine, dar animalul pe care tocmai l-am văzut, 
velociraptorul... cum îi spuneți dumneavoastră... 
mongoliensis? 

— Da, pentru că după locul de origine al chihlimbarului, 
vine din China. 

— Mda, interesant, mormăi Grant. Eu tocmai am 
dezgropat un pui de antirrhopus. Aveţi cumva pe-aici vreun 
prădător adult? 

— Da, se mândri Ed Regis, fără să stea pe gânduri. Opt 
femele adulte. Femelele astea chiar că sunt răpitori feroce. 
Vânează în grup, după cum știți. 

— O să le vedem şi pe ele în turul ăsta, pe care-l facem? 

— Nu, zise Wu, părând dintr-odată foarte încurcat. 

Şi tăcu, de parcă nu ar fi ştiut dacă e bine să continue 
sau nu. Se uită la Ed Regis, ca pentru a-i cere părerea. 

— A, nu le puteți vedea, dar numai pentru moment, se 
grăbi Regis să răspundă, cu o voioşie cam forțată. 
Velociraptorii nu s-au integrat încă în viața obişnuită a 
parcului. Îi ţinem într-un țtarc special. 

— Pot să îi văd măcar acolo? insistă Grant. 

— Da, de ce nu. De fapt, în timp ce aşteptăm..., se uită la 
ceas. Aţi putea să vă duceţi să aruncaţi o privire prin 
împrejurimi şi să vă uitaţi şi la velociraptori. 

— Eu unul mă duc fără doar şi poate, hotărî Grant. 

— Şi eu, sări Ellie. 

— Aş vrea să merg şi eu, li se alătură Tim fremătând de 
curiozitate. 

— Ocoliţi clădirea asta, treceţi pe lângă clădirile anexe şi 
dați cu ochii de îngrăditură. Dar nu vă apropiaţi prea tare de 
gard. Vrei să te duci şi tu? o întrebă pe fetiță. 

— A, nu, spuse Lex, măsurându-l pe Regis din cap până-n 
picioare. Nu vreți să jucăm oină? Să aruncăm măcar de 
câteva ori? 

— Ba cum să nu, râse Regis. la hai să mergem noi doi jos 
şi să ne distrăm aşa, până se deschide camera asta de 
control... 


Grant se îndreptă însoțit de Ellie şi Malcolm spre spatele 
clădirii principale, iar puştiul se lua după ei. Lui Grant îi 
plăceau copiii — pentru el era pur şi simplu imposibil să nu 
iubească acele cârduri zgomotoase de plozi care se agitau 
întruna, plini de admiraţie în fața dinozaurilor. Paleontologul 
obişnuia să îi urmărească atunci când veneau în vizită pe la 
muzee, pe când aceştia rămâneau cu gura căscată, zgâindu- 
se la nesfârşit la scheletele gigantice care se înălțau mult 
deasupra capetelor lor. Întotdeauna se întrebase oare cum se 
explica această fascinație. Şi, într-un târziu, ajunsese la 
concluzia că toți copiii iubeau dinozaurii din pricină că acei 
coloşi  întruchipau ideea de autoritate  necontestată, 
amenințătoare. În plan simbolic, erau precum părinții. 
Fascinaţi şi chiar înfricoşători, precum părinţii. lar copiii îi 
iubeau astfel, ca şi pe părinţii lor. 

Grant mai presupunea şi motivul pentru care fiecare țânc 
învăţa cu sfințenie numele dinozaurilor. Niciodată nu îşi 
putuse înfrâna uimirea când auzea pe câte un țâşti-bâşti de 
trei anişori răcnind cu mândrie, cât îl ţinea gura: "Asta-i 
stegozaur!" Simplul fapt că reuşeau să rostească aceste nume 
complicate le dădea probabil impresia că au un ascendent 
asupra uriaşilor, un fel de a-i ţine la respect. 

— Ce ştii tu despre velociraptor? d întrebă Grant pe Tim. 

Voia numai să lege o conversaţie cu băiatul. 

— Este un carnivor de talie mică şi vânează în grup, ca 
Deinonychus, turui Tim ca la şcoală. 

— Aşa este, zâmbi Grant. Cu toate că Deinonychus este 
trecut de-acum în rândul velociraptorilor. lar chestia asta, cu 
vânatul în grup este cam discutabilă. Singurul argument este 
conformaţia animalelor în sine, care sunt iuți în mişcări şi 
puternice, dar puţin voluminoase pentru nişte dinozauri, 
pentru că nu cântăresc decât optzeci — o sută cincizeci de 
kilograme. lar noi am presupus că vânează în grup în cazul în 
care prada lor e un animal mai mare. Şi s-a găsit în câteva 


rânduri numai o fosilă de dinozaur de talie mare, alături de 
câţiva velociraptori, de unde şi ideea că aceştia vânau în grup. 
Dar, bineînțeles, prădătorii ăştia mai mărunți aveau o 
capacitate cerebrală mare, erau mult mai inteligenți decât 
majoritatea speciilor de dinozauri. 

— Da' specia asta cât de inteligentă e? se interesă 
Malcolm. 

— Acum părerile specialiştilor sunt împărţite, mărturisi 
Grant. De când paleontologii au început să pună în discuţie 
problema sângelui cald al dinozaurilor, mulți dintre noi au 
început să creadă că unii dintre ei se prea poate să fi fost 
chiar destul de inteligenți. Dar nimeni n-are cum să ştie 
sigur. 

Trecură de complexul turistic şi în curând auziră 
zumzetul neîntrerupt al generatoarelor dinspre care se 
răspândea un miros slab, dar persistent de benzină. Ajunseră 
apoi la un pâlc de palmieri şi dădură cu ochii de un hangar 
încăpător, nu prea înalt, din ciment, cu un acoperiş de oţel. 
Duruitul acela părea că vine dintr-acolo. Se uitară înăuntru. 

— Probabil că e un generator înăuntru, zise Ellie. 

— Da, şi e grozav de mare, se miră Grant privind cu 
atenţie în interiorul clădirii. 

Centrala electrică ocupa practic două nivele săpate în 
pământ, ca într-un beci — era de fapt un întreg complex de 
turbine învârtindu-se întruna şi conducte ce se pierdeau în 
pământ, luminate de becuri puternice. 

— N-au ăştia nevoie de toată învălmăşeala de-aici numai 
pentru un amărât de complex turistic, observă Malcolm. Păi 
aici e destulă energie electrică cât să alimenteze un orăşel. 

— Poate că le-o trebui pentru calculatoare. 

— Poate. 

Grant auzi nişte behăituri şi se îndreptă într-acolo. La 
câţiva zeci de metri mai departe era un țarc cu capre. Socoti 
repede, din ochi, vreo cincizeci-şaizeci de capre. 

— Astea la ce le-or mai folosi? întrebă Ellie. 

— Parcă bănuiesc eu... 


— Probabil că le dau de mâncare la dinozauri, sugeră 
Malcolm. 

Porniră mai departe, urmând o potecuţă de bambus, plină 
de noroi, ce străbătea un desiş de bambuşi. La capătul 
acestuia ajunseră lângă un gard dublu, de oțel împletit, de 
vreo patru metri înălțime. Marginea de sus era înțesată cu 
spirale de sârmă ghimpată. Dinspre gardul exterior se auzea 
un zumzet electric continuu. 

Dincolo de garduri, Grant zări pâlcuri dese de ferigi 
uriaşe, de câte un metru şi jumătate înălțime. Apoi auzi un 
sforăit, un fornăit mai degrabă. Şi dintr-odată percepu un 
foşnet ciudat, de paşi grei, care se apropiau. 

După care urmă o tăcere desăvârşită. 

— Nu văd nimic, şopti într-un târziu Tim. 

— Sssst... 

Grant rămase în aşteptare, nemişcat. Trecură câteva 
secunde. O mulțime de muşte bâzâiau peste tot. Dar încă nu 
se observa nici o mişcare. 

Când, deodată, Ellie îl bătu pe umăr şi îi arătă ceva cu 
mâna. 

Printre ferigi, paleontologul desluşi capul unui animal. 
Era parcă împietrit, ascuns pe jumătate în frunziş; doar ochii 
mari, întunecațţi, îi priveau cu cruzime. 

Țeasta dinozaurului avea cam o jumătate de metru 
lungime. Sub un bot ascuţit, un şir lung de colți se întindea 
până la pliurile cărnoase, ce ascundeau orificiile auditive, 
care îi țineau loc de urechi. Capul acela amintea de cel al unei 
şopârle uriaşe, ba chiar de al unui crocodil. Ochii însă nu 
mişcau în nici o parte, iar animalul nu se clintea din loc. Avea 
o piele sgrunţoasă, de aproape aceeaşi culoare cu a puiului pe 
care îl văzuseră mai înainte: galbenă-cafenie, cu dungi 
roşcate, mai închise, precum la tigri. 

În timp ce Grant îl privea cu atenţie, un singur picior, din 
față, se ridică uşor şi dădu în lături frunzişul ce acoperea fața 
dinozaurului. Piciorul acela era musculos, puternic, cu trei 


degete încovoiate, terminate cu gheare curbate. Părea mai 
degrabă o mână care înlătură uşor, ferigile. 

Grant simţi un fior rece pe şira spinării şi se gândi: "Pe 
noi ne vânează". 

Pentru un mamifer, ca şi omul, de pildă, dădea totuşi 
impresia că nu se purta aşa cum ar fi fost normal, ci mai 
degrabă ca o reptilă, da, avea un fel de a-şi vâna prada, ca şi 
reptilele. Nu este de mirare că oamenii urăsc crunt reptilele. 
Pentru că acea cruzime a lor, răceala şi viteza cu care 
acționau depăşeau orice închipuire. lar a trăi printre aligatori 
sau alte reptile mari era deja o imagine ce ţinea de un alt fel 
de viață, de o cu totul altă lume, care deja dispăruse de mult 
de pe pământ. Desigur, animalul acela nu îşi dăduse seama 
că fusese reperat deja de ei. că... 

Atacul porni pe neaşteptate, din ambele părți deodată. 
Prădătorii străbătură cei aproximativ zece metri până la gard, 
cu o viteză uluitoare. Grant înregistră mecanic, ca pe o 
străfulgerare, imaginea trupurilor puternice, de aproape doi 
metri, cu coada rigidă balansându-se prin aer, cu ghearele 
încârligate sfâşiind văzduhul, cu fălcile deschise larg, arătând 
şirurile de colți ascuțiți ca pumnalele. 

Animalele mârâiau ameninţțător, în vreme ce se apropiau, 
apoi făcură un salt în aer, înălțându-şi picioarele din față, cu 
ghearele desfăcute; ca nişte lame de cuțit. Se izbiră de gardul 
dinaintea lor, care îi aruncă îndărăt, dimpreună cu o ploaie 
de scântei electrice. 

Velociraptorii căzură la pământ, şuierând îngroziți. Toţi 
vizitatorii se traseră mult înapoi, uluiți. Şi abia atunci cel de- 
al treilea animal trecu la atac, repezindu-se să sfâşie gardul la 
nivelul pieptului său. Tim ţipă de groază când o mulțime de 
scântei explodară împrejurul lui. Dinozaurii şuierară din nou, 
furioşi (un şuier prelung, sâsâit, de reptilă) şi se pierdură la 
iuțeală printre ferigi. Lăsară în urmă numai o duhoare de 
putreziciune şi câteva şuvițe de fum cu iz acru. 

— Să fiu al naibii..., murmură Tim. 

— Totul s-a petrecut atât de repede, bâigui Ellie. 


— Vânători în ceată, murmură Grant ca pentru el, 
clătinând din cap a mirare. Vânători în ceată, care se folosesc 
de ambuscade din instinct... Uluitor... De necrezut! 

— Eu unul nu aş spune că sunt chiar atât de 
nemaipomenit de inteligenți, îşi reveni Malcolm. 

Dinspre partea cealaltă a gardului auziră câteva pufnituri 
în palmieri. Mai multe capete de animale ieşiră alene din 
frunziş. Grant le numără. Trei... patru... cinci... Dinozaurii îi 
priveau nemişcați. Cu ochi goi, cruzi. 

Un bărbat de culoare, în salopetă se apropie în fugă de ei. 

— Aţi păţit ceva? îi întrebă el cu sufletul la gură. 

— N-avem nimic, totul e în ordine, îl linişti Grant. 

— S-a dat alarma şi... 

Muncitorul privi către gardul electric, îndoit şi înnegrit. 

— V-au atacat? 

— Trei. 

Negrul dădu din cap, îngrijorat. 

— Tot timpul fac aşa. Se lovesc de gard, mai capătă câte o 
scuturătură. Parcă nici nu i-ar atinge. Mereu o iau de la 
capăt. 

— Nu prea le merge bibilica, aşa-i? făcu Malcolm 
zeflemitor. 

Negrul tăcu pentru câteva clipe. Îl cercetă pe 
matematician din cap şi până în picioare. 

— Să mulțumiți lui Dumnezeu că există gardul ăsta, 
señor, zise el, apoi se întoarse pe călcâie şi plecă. 


De când începuse şi până la sfârşit, întregul atac al 
velociraptorilor nu durase mai mult de şase secunde. Grant 
încerca încă zadarnic să îşi pună ordine în gânduri. Viteza cu 
care  acționaseră animalele era uimitoare. Acestea se 
năpustiseră atât de iute, încât el de-abia le văzuse cum se 
mişcă din loc. 

Pe drumul de întoarcere, Malcolm începu iar: 

— Se mişcă într-adevăr cu o viteză remarcabilă. 


— Da, recunoscu Grant. Mult mai repede decât oricare 
reptilă de pe pământ. Un aligator uriaş se poate deplasa cu 
iuțeală, însă numai pe distanțe scurte, de câţiva metri. 
Şopârlele mari, precum dragonii Komodomo, din Indonezia, 
care măsoară în jur de doi metri, au fost urmărite şi 
cronometrate, şi se pare că pot parcurge în jur de treizeci de 
kilometri pe oră, ceea ce înseamnă că sunt îndeajuns de 
rapide ca să doboare un om fără ca acesta să apuce să 
reacționeze. Şi, într-adevăr, fiarele acelea ucid oameni mai tot 
timpul. Dar am impresia că monştrii ăştia de dincolo de gard 
sunt de cel puţin două ori mai iuți. 

— Cam ca ghepardul, spuse Malcolm. Şaizeci, şaptezeci 
de kilometri la oră. 

— Exact. 

— Dar totuşi parcă ar fi făcut salturi, parcă nu fugeau, se 
miră matematicianul. Cam aşa cum fac păsările. 

— Da, ai dreptate. 

În vremurile noastre, numai mamiferele foarte mici, cum 
este mangusta-mâncătoare-de-cobre, pot acționa atât de 
repede. Mamiferele mici şi, fireşte, păsările. Pasărea-secretar, 
care vânează şerpi, din Africa, sau cazuarul. De fapt, 
velociraptorul îți lăsa într-adevăr aceeaşi impresie de 
agresivitate fatală, de nestăvilit, din pricina iuțelii pe care 
Grant o observase şi la cazuar — pasărea aceea mare. cu 
gheare puternice, asemănătoare cu struțul, din Noua Guinee. 

— Deci, velociraptorii ăştia arată cam ca reptilele, pentru 
că pielea şi înfăţişarea lor în general te duce cu gândul la 
reptile, dar se mişcă ca păsările, cu iuțeala şi inteligența de 
prădător versat a păsărilor. Am dreptate sau nu? încheie 
Malcolm. 

— Da, încuviință Grant. Şi eu aş spune că am observat 
acelaşi amestec de trăsături. 

— Şi te surprinde? 

— Nu chiar, zise Grant. Dar se cam apropie de ceea ce 
credeau paleontologii despre ei cu multă vreme în urmă. 


Când primele oase gigantice au fost găsite în anii 1820 şi 
1830, oamenii de ştiinţă s-au simţit datori să explice cum că 
osemintele acelea ar aparține unor exemplare extraordinare 
ale unor animale din speciile ce trăiesc încă pe pământ. Asta 
pentru că se credea că nici un soi de animal nu poate 
dispărea de pe lumea asta, devreme ce Dumnezeu însuşi nu 
ar îngădui vreuneia din creaţiile sale să piară. 

În orice caz, până la urmă s-a adeverit că această 
concepție despre divinitate este complet greşită şi că fosilele 
acelea aparţineau cu adevărat unor animale dispărute. Dar ce 
fel de animale puteau fi acelea? 

În 1824, Richard Owen, cel mai celebru anatomist 
britanic al epocii, le-a dat numele de Dinosauria, ceea ce se 
traduce prin "şopârle nemaivăzute'. Owen a recunoscut şi el 
că dinosaurii par să combine trăsături de şopârle, crocodili şi 
păsări. Spre exemplu, şoldurile dinozaurilor semănau, ca 
structură, cu pulpele păsărilor, nu cu şopârlele. Şi, spre 
deosebire de şopârle, mulți dinozauri păreau că se puteau 
deplasa pe picioarele din spate. Owen a lansat ideea că 
dinozaurii erau ființe care se mişcau rapid, erau creaturi 
active, iar punctul lui de vedere a fost adoptat de toți pentru 
următorii patruzeci de ani. 

Dar când s-au dezgropat într-adevăr fosile gigantice — 
animale care cântăriseră în timpul vieţii probabil câte o sută 
de tone — oamenii de ştiinţă au început să susțină sus şi tare 
că de fapt dinozaurii erau nişte monştri fără pic de creier, 
care se târau de colo-colo, încet ca melcii, şi care erau oricum 
sortiți pieirii. Imaginea reptilelor uriaşe, încete, a luat treptat 
locul impresiei că dinozaurii se mişcau de fapt repede, 
precum păsările. În anii din urmă, paleontologii din noua 
generație, printre care şi Grant, începuseră iarăşi să încline 
spre concepția inițială despre dinozauri, ca fiind nişte ființe 
rapide în mişcări. Colegii de breaslă ai lui Alan Grafit îl 
considerau însă un tip radical în opiniile lui pe tema 
comportamentului dinozaurilor. Dar în momentele acelea, 
chiar şi el trebui să admită că până şi concepţiile lui partizane 


erau departe de adevărul despre acei prădători uriaşi şi 
incredibil de rapizi. 

— De fapt, continuă Malcolm, eu voiam să ajung la 
următoarea întrebare lămuritoare: sunt animalele astea 
convingătoare, din punctul dumitale de vedere? Până la urmă 
sunt dinozauri? 

— Aşa aş zice eu. Da, sunt. 

— lar atacul ăsta al lor, coordonat... 

— Era de aşteptat, îi explică Grant. Pe baza descoperirilor 
s-a ajuns la concluzia că cetele de velociraptori erau capabile 
să răpună exemplare care cântăreau şi câte cinci sute de 
tone, cum era Tenontosaurus, care puteau alerga la fel de 
repede ca un cal. Aşa că această coordonare a atacului era 
necesară. 

— Bine, dar cum pot să facă ei aşa ceva, fără să poată 
vorbi?! 

— A, limbajul articulat nu este neapărat necesar pentru 
vânatul în grup, zâmbi Ellie. Cimpanzeii, de pildă, fac asta tot 
timpul. Un grup de cimpanzei urmăreşte aceeaşi maimuţă şi o 
ucid. Nu comunică decât prin priviri. 

— lar dinozaurii ăştia ne atacau de fapt chiar pe noi? 

— Da. 

— Adică ar fi în stare să ne omoare şi să ne mănânce? 
rămase Malcolm cu gura căscată. 

— Eu aşa cred. 

— Te întreb asta pentru că mie mi s-a spus că prădătorii 
de talie mare, cum sunt leii şi tigrii, nu se nasc cu instinctul 
de a mânca neapărat carne de om, urmă Malcolm. Este 
adevărat? Animalele astea probabil că înţeleg ele cumva, în 
timp, că oamenii sunt uşor de ucis. Şi numai după aceea 
devin mâncători de oameni. 

— Da, cred că ai dreptate, rosti Grant gânditor. 

— Ei, dinozaurii ăştia sunt sigur că sunt chiar mai 
neştiutori la început decât leii sau tigrii. La urma Urmei, ei 
vin dintr-o epocă în care oamenii nici nu existau încă. Şi nici 
măcar mamiferele mari. Dumnezeu ştie ce-or fi în capul lor 


când ne văd. Aşa că mă mir şi eu: au observat ei oare, în viața 
lor de până acum, că ființele umane sunt uşor de ucis? 
Rămaseră cu toţii tăcuțţi, în vreme ce străbătură drumul 
de întoarcere. 
— În orice caz, continuă Malcolm, eu unul o să fiu 
extraordinar de interesat să vizitez camera aceea de control. 


VERSIUNEA 4A. 


— Ai avut vreo problemă cu oaspeţii noştri? întrebă 
Hammond. 

— Nu, răspunse Henry Wu. Nici vorbă. 

— Au luat de bune tot ce le-ai spus? 

— De ce nu? zise Wu. Totul este destul de limpede, în linii 
mari. Numai la detalii mă cam împotmolesc. Şi am vrut să 
discut cu dumneata mai întâi, despre aceste detalii. Dacă 
doreşti, poţi lua chestia asta ca pe-o problemă de estetică 
pură. 

John Hammond strâmbă din nas, de parcă i-ar fi mirosit 
a acru. 

— Estetică? repetă el nedumerit. 

Se aflau în camera de zi a elegantului bungalow al lui 
Hammond, construit printre rânduri dese de palmieri, în 
sectorul nordic al parcului. Încăperea propriu-zisă era aerisită 
şi confortabilă, înțesată cu vreo şase monitoare ce arătau 
animalele din diferite zone ale rezervației. Foaia pe care 
tocmai i-o adusese Wu avea înscris în partea de sus 
următorul titlu: "Dezvoltarea animalelor — Versiunea 4. 4. 
Hammond o lăsase pe măsuţa de cafea. Bătrânul îl privea pe 
cercetător oarecum părinteşte, foarte răbdător. Wu, inginerul 
de treizeci şi trei de ani, era foarte conştient de faptul că toată 
viața lui profesională de până atunci fusese la dispoziţia lui 
Hammond. Acesta îl angajase imediat ce terminase facultatea. 


— Bineînţeles, se întrevăd şi consecinţe în plan practic, 
urmă Wu. Eu personal cred că ar trebui să se ia în seamă 
recomandările mele pentru faza a doua. Ar trebui să apelăm 
la versiunea 4. 4. 

— Deci vrei să înlocuieşti tot stocul actual de animale? se 
miră Hammond. 

— Da, chiar aşa. 

— Bine, da' de ce? Ce nu e bine? 

— Totul e cât se poate de bine, răspunse Wu, cu excepţia 
faptului că sunt într-adevăr dinozauri. 

— Păi tocmai asta ţi-am cerut, Henry, zâmbi Hammond. 
Şi asta mi-ai dat, nu? 

— Da, aşa e, continuă Wu. Dar vezi dumneata... 

Tăcu pentru câteva clipe. Cum i-ar fi putut oare explica 
lui Hammond? Bătrânul de-abia dacă dădea pe insulă. Iar 
acolo se crease o situaţie foarte delicată, pe care Wu încerca 
să o amelioreze. 

— Uite ce este... După cum se prezintă lucrurile acum 
aproape nimeni de pe lumea asta nu a văzut cum arată un 
dinozaur în carne şi oase. Nimeni nu ştie cum sunt animalele 
astea de fapt... 

— Da, şi? 

— Dinozaurii pe care îi ținem noi aici sunt dinozauri 
adevărați! îi arătă Wu către monitoarele pe care se vedeau 
câteva exemplare zburdând în voie. Dar într-un anume sens, 
sunt ciudați, neconvingători. Aş putea să îi fac mai bine data 
viitoare. 

— În ce sens "mai bine"? 

— Mai întâi de toate, se mişcă prea iute, zise Henry Wu. 
Oamenii nu sunt obişnuiţi să vadă nişte uriaşi ca ăştia care 
aleargă cu o asemenea viteză' Mi-e teamă că vizitatorii or să 
creadă că dinozaurii ăştia sunt special creaţi ca să alerge 
astfel, ca şi un film care se derulează cu prea mare viteză... 

— Bine, Henry, dar sunt dinozauri în carne şi oase. Doar 
ai spus şi tu. 


— Ştiu, dar am putea cu minimum de eforturi să îi 
programăm genetic să se mişte mai încet, să fie mai blânzi... 

— Dinozauri blânzi? se rățoi Hammond. Nimeni nu vrea 
să vadă dinozauri domestici, Henry. Toţi vor să vadă 
animalele aşa cum sunt ele. 

— Dar tocmai aici am vrut să ajung şi eu; insistă Wu. Eu 
nu cred că vor să vadă animalele astea aşa cum sunt ele. Vor 
să vadă ceea ce se aşteptau ei să vadă, lucru total diferit... 

Hammond se încruntă. 

— Doar dumneata singur ai spus, John, că parcul ăsta e 
pentru distracții, urmă Wu. lar distracţia în sine n-are mai 
nimic de a face cu realitatea dură. Distracţia este exact 
opusul realității. 

Hammond oftă dezarmat. 

— Acum ce mai urmează, Henry! O altă discuție dintr- 
aceea abstractă? Doar ştii bine că mie îmi place să vorbesc 
deschis şi simplu. Dinozaurii pe care îi avem acum sunt 
adevărați, iar... 

— Ei, nu e chiar aşa, se împotrivi Wu. 

Traversă camera, apropiindu-se de monitoare şi arătă 
spre ecran. 

— Eu am impresia că nu trebuie să ne amăgim singuri. 
Noi nu am recreat trecutul pe insula asta. Trecutul e mort 
demult. Nu mai poate fi recreat. Ceea ce am făcut noi a fost să 
reconstituim trecutul — sau cel puţin o anumită versiune a 
lui. lar eu nu spun acum decât că putem avea o versiune mai 
bună. 

— Mai bună decât cea reală? 

— De ce nu? zise Wu. La urma urmei, toate animalele 
astea sunt deja modificate genetic. Le-am inserat gene pentru 
a-i face patentabili, dependenţi de lizină. Şi am făcut tot ce 
ne-a stat în puteri pentru a le grăbi creşterea şi maturizarea. 

Hammond ridică din umeri. 

— Asta era inevitabil. Nu am vrut să aşteptăm degeaba. 
Trebuie să ținem seamă şi de investitori. 


— Bineînţeles. Dar eu nu întreb decât: de ce ne-am oprit 
aici? De ce să nu o luăm de la capăt ca să facem exact 
dinozaurii pe care vrem noi să îi vedem? În primul rând 
pentru că este mult mai credibil pentru vizitatori, iar apoi 
pentru că este mai uşor pentru noi ca să îi ţinem în frâu?! 
Nu-i mai potrivită o versiune mai înceată, mai docilă de 
dinozauri pentru parcul nostru? 

Hammond se încruntă. 

— Dar atunci dinozaurii aceia nu vor mai fi reali. 

— Dar nici acum nu sunt reali, insistă Wu. Tocmai asta 
încerc să zic şi eu acum. În toate astea nu există nici un strop 
de realitate. 

Ridică din umeri, neputincios. Îşi dădea seama şi singur 
că nu va ajunge la nici un rezultat. Hammond nu fusese 
niciodată interesat în detalii tehnice, iar esența argumentelor 
sale era pur tehnică. Cum să îi explice el bătrânului despre 
realitate, despre locurile goale din lanțul adeneic, despre 
întreruperile din structura genetică, pe care el trebuise să le 
umple la nimereală? Bineînţeles, făcuse cele mai bune alegeri, 
dar rămâneau totuşi doar nişte ipoteze. ADN-ul dinozaurilor 
era precum o fotografie veche, care fusese retuşată, în mare 
parte arătând la fel cu originalul, dar pe alocuri reparată şi 
subliniată, iar drept urmare... 

— Ei şi tu acum, Henry, încheie Hammond prinzându-l cu 
braţul pe după umeri. Dacă nu te superi, aş îndrăzni să spun 
că te văicăreşti ca o babă. Ai muncit aici din greu multă 
vreme, şi ai făcut nişte lucruri  nemaipomenite — 
nemaipomenite! — şi, în sfârşit, a venit vremea să arăţi unora 
ce ai reuşit tu. Este normal să fii cam emoționat, să ai şi tu 
îndoieli. Dar sunt convins, Henry, că toată lumea va fi 
mulțumită de ceea ce ai izbutit tu. Toată lumea va fi grozav de 
mulțumită. 

În timp ce vorbea. Hammond îl ducea către uşă. 

— Dar John, încercă iarăşi Wu, îți aduci aminte cum am 
început în '87 să construim aşezământul propriu-zis? Nu 
aveam încă nici un animal adult pe atunci, aşa că trebuia 


numai să ne închipuim cam ce ne-ar fi de folos. Am comandat 
garduri electrice, maşini cu cuşti solide montate pe remorci, 
arme rapide, eficiente chiar şi prin plasele electrificate. Şi 
toate au fost construite special, după specificaţiile noastre. 
Avem acum dintr-astea cât să dotăm o oaste întreagă — dar 
sunt totuşi prea puţin, prea încete. Ar trebui să le aducem 
câteva îmbunătățiri. Ştii şi tu că Muldoon a cerut echipament 
militar: proiectile LAW şi arme laser?! 

— la mai scuteşte-mă cu Muldoon ăla. Îl repezi 
Hammond. Eu unul nu-mi fac atâtea griji. Nu-i decât o 
grădină zoologică, Henry. 

Sună telefonul, iar Hammond se duse să răspundă. Wu 
încercă să găsească o altă modalitate de a-şi pleda cauza. Dar 
adevărul era că, după cinci ani de muncă trudnică, Parcul 
Jurasic era aproape gata, iar John Hammond pur şi simplu 
nu avea să îl mai asculte deloc, pentru că nu mai avea atât de 
multă nevoie de el, ca înainte. 


Fusese o vreme când Hammond asculta recomandările lui 
Henry Wu cu mare atenție. Mai ales atunci când tocmai îl 
angajase, iar acesta nu era decât un absolvent de douăzeci şi 
opt de ani, care îşi luase doctoratul la Stanford, după practica 
la laboratorul lui Norman Atherton. 

Moartea lui Atherton lăsase în urmă nu numai o mare 
durere în rândurile colaboratorilor lui, dar şi o consternare 
totală; nimeni nu ştia ce avea să se întâmple cu lucrările deja 
începute sau cu programele de doctorat. Toţi erau neliniştiţi, 
se temeau cumplit pentru cariera lor. 

La două săptămâni după înmormântare, John Hammond 
se dusese să se întâlnească personal cu Wu. Toţi cei de la 
laborator ştiau că Atherton avusese ceva legătură cu 
Hammond, cu toate că nimeni nu cunoştea mai multe 
amănunte despre relaţia dintre ei. Însă Hammond îl abordase 
pe Wu într-un mod foarte direct, ceea ce tânărul cercetător nu 
uitase niciodată de atunci încolo. 


— Norman spunea întotdeauna că tu eşti cel mai bun 
genetician din tot laboratorul ăsta. Începuse el. Ce-ai de gând 
să faci de-acum înainte. 

— Nu ştiu. Probabil să intru în domeniul cercetării. 

— Aha, adică să te aciuieşti pe lângă vreo universitate? 

— Mda. 

— Ei bine, asta-i o greşeală de neiertat, îl mustrase 
Hammond, imediat. Mă rog, dacă ai cel puţin respect pentru 
talentul tău. 

Wu clipise nedumerit. 

— De ce?! 

— Păi, hai să vedem cum stau lucrurile într-adevăr, zisese 
Hammond. Universitățile nu mai sunt de mult centrele 
intelectuale ale ţării. Chiar ideea asta este preconcepută. 
Universitățile nu sunt decât platformele de pornire. Da, da, 
nu mai fi aşa mirat. Doar nu spun nişte lucruri necunoscute 
ţie. Începând de la cel de-al doilea război mondial, toate 
descoperirile cu adevărat importante au prevenit din 
laboratoarele particulare. Laserul, tranzistorii, vaccinul anti- 
poliomielită, mico-chips-urile, holograma, computerele 
personale, înregistrările magnetice rezonante, scanerele CAT... 
şi lista ar putea continua la nesfârşit. Universitățile nici 
măcar nu erau prin preajmă când se realizau toate astea. Şi 
asta durează de patruzeci de ani. Dacă vrei să faci cu adevărat 
ceva important în domeniul computerelor sau geneticii, nu 
trebuie să te duci la nici o catedră universitară. Ferească 
Dumnezeu, nici vorbă! 

Wu rămăsese fără grai. 

— Pentru numele sfinților din ceruri, urmase Hammond. 
Numai prin câte trebuie să treci până să începi un nou 
proiect?! Câte aplicaţii peste aplicaţii, câte formalități, câte 
aprobări?! Dar comitetul supraveghetor? Dar preşedintele 
departamentului? Dar comitetul cadrelor universitare? Cum 
ai să faci ca să obţii mai mult spaţiu de lucru, dacă vei avea 
nevoie de asta? Sau de unde iei mai mulți asistenți, dacă o să 
fie cazul? Câtă vreme pierdută în zadar or să-ţi ia toate astea? 


Un om de geniu nu trebuie să-şi irosească timpul preţios cu o 
mulțime de formalități şi comitete inutile. Viața asta e prea 
scurtă, iar lanţul adeneic prea lung. Trebuie să te impui prin 
tine însăți. Şi dacă vrei să faci într-adevăr ceva remarcabil, 
ține-te cât mai departe de universități. 

Iar în acele zile, Wu îşi dorea cu disperare, din tot sufletul, 
să se impună, să se remarce prin munca lui. John Hammond 
reuşise să îi capteze tot interesul. 

— Eu mă refer strict la posibilitatea de a munci efectiv, 
continuase Hammond. La aplicaţiile practice ale meseriei 
dumitale. Şi de ce anume are nevoie un om de ştiinţă ca să 
muncească în linişte? Are nevoie de timp şi de bani. lar eu 
sunt gata să-ți propun un angajament pe cinci ani, şi o sumă 
de zece milioane de dolari pe an, pentru finanțarea 
proiectului. Deci, în total, cincizeci de milioane de dolari, de 
care nimeni nu te întreabă ce şi cum. Hotărăşte-te. Toţi 
ceilalți nici n-or să mai viseze să-ți stea în drum, să te 
stânjenească în vreun fel. 

Suna totuşi prea frumos ca să fie adevărat. Wu rămăsese 
pe gânduri multă vreme. Într-un târziu, îşi regăsise glasul: 

— Şi eu ce să dau în schimb? 

— Să încerci să atingi imposibilul, îi zisese Hammond. să 
te înhami la ceva ce s-ar putea foarte bine să nu se poată 
realiza niciodată. 

— Şi anume? 

— Nu pot să-ţi dau prea multe detalii acum, dar, ca idee 
generală, este vorba despre reproducerea artificială a 
reptilelor. 

— Eu cred că nu-i deloc imposibil, se entuziasmase Wu. 
Reptilele se reproduc mai uşor decât mamiferele. 
Reproducerea lor artificială poate dura în jur de zece- 
cincisprezece ani. Luând în considerație câteva dintre 
descoperirile fundamentale. 

— Eu n-am la dispoziție decât cinci ani, îl oprise 
Hammond. Şi mai am şi o mulțime de bani pentru cel care va 
dori să încerce imposibilul chiar acum, dacă vrea. 


— Dar lucrarea mea se poate publica? 

— Da, pentru orice eventualitate. 

— Dar nu imediat? 

— Nu. 

— Dar e posibil să se publice? insistase Wu. 

Hammond începuse să râdă cu poftă. 

— Nu-ţi face griji. Dacă reuşeşti, toată lumea va auzi 
despre ce ai făcut tu. Îţi promit eu de pe-acum. 


kkk 


lar acum se părea că, într-adevăr, toată lumea avea să 
afle, cât de curând, se gândi Wu. După cinci ani de efort 
extraordinar, nu se aflau decât la distanță de un an de zile de 
deschiderea oficială a parcului. Fireşte că, în toți acei ani, nu 
mersese totul după cum făgăduise Hammond la început, Wu 
avusese de-a face cu tot soiul de indivizi care îi tot spuneau ce 
şi cum să facă, iar de multe ori se încercaseră presiuni 
grozave asupra lui. Chiar munca lui în sine se schimbase 
radical — nu mai era vorba despre reproducerea artificială a 
reptilelor, de îndată ce începuseră să priceapă şi ei că 
dinozaurii semănau atât de mult cu păsările. Deci trebuise să 
se ocupe de reproducerea aviană, ceea ce era cu totul altceva. 
Mult mai greu. lar în ultimii doi ani, Wu fusese mai întâi de 
toate administrator, supraveghetorul grupelor de cercetători şi 
a băncilor de date computerizate care lucrau în permanenţă 
la genele operate. Administraţia propriu-zisă nu era defel ceea 
ce îşi dorea el. Nu era nici măcar munca pentru care se 
învoise să se angajeze acolo. Cu toate acestea, reuşise. Făcuse 
ceea ce nimeni nu credea că se poate face vreodată, cel puțin 
nu într-un timp atât de scurt. lar Henry Wu era ferm convins 
că i s-ar fi cuvenit să aibă şi el un cuvânt de spus în tot ce se 
petrecea acolo, în virtutea cercetării sale asidue şi a 
eforturilor deosebite, pe care nu le precupeţise o clipă. În loc 
de asta însă, descoperise că influența lui scădea pe zi ce 
trecea. Dinozaurii existau, gata! Procedeele pentru obținerea 


lor erau deja verificate de nenumărate ori, ajunseră o 
obişnuință. Tehnologia cu care lucrau era foarte înaintată. lar 
John Hammond nu mai avea deloc nevoie de Henry Wu. 

— Mda, ar fi bine..., zise Hammond la telefon. 

Ascultă un moment vocea celui de la capătul firului şi îi 
zâmbi lui Wu. 

— Bine. Da. Bine. 

Puse receptorul în furcă. 

— Unde rămăseserăm, Henry? 

— Vorbeam despre aplicarea fazei a doua... ' 

— A, da. Am mai discutat noi despre asta şi înainte, 
Henry... 

— Ştiu, clar nu îţi dai seama... 

— Scuză-mă. Henry, îi spuse Hammond cu o voce ce 
vădea că ajunsese la capătul răbdării. Eu îmi dau seama. Şi, 
trebuie să-ți spun pe şleau, Henry, că nu văd nici un motiv 
pentru care să îmbunătățesc eu realitatea în sine. Fiecare 
mutație pe care am făcut-o noi a fost impusă prin lege sau 
necesitate. Putem să mai operăm şi alte modificări în viitor, ca 
de pildă pentru sporirea rezistenței la boli, sau pentru alte 
motive... Dar nu cred deloc că ar trebui să aducem 
îmbunătățiri realității numai pentru că avem noi impresia că 
e mai bine aşa. Aici, afară, noi avem acum dinozauri 
adevărați. Şi asta vor oamenii să vadă. Aşa că asta este ceea 
ce ar trebui să vadă. Asta este obligația noastră, Henry. Aşa-i 
cinstit, Henry. 

Cu un zâmbet, Hammond îi deschise larg uşa, să iasă. 


CONTROL 


Grant privea la toate monitoarele computerelor din 
camera de control cufundată în întuneric, şi se enerva tot mai 
mult. Lui Grant nu îi plăceau computerele. Ştia că asta îl 
plasa printre cercetătorii de modă veche, dar nu îi păsa. Unii 


dintre studenții cu care lucra el aveau o adevărată înclinație 
pentru lucrul cu calculatoarele, un fel de intuiție. Dar Grant 
nu simţise nici un fel de imbold măcar pentru maşinăriile 
acelea. Pentru că el credea în continuare că respectivele 
computere nu sunt decât nişte măgăoaie lipsite de viaţă şi 
mincinoase. Chiar şi deosebirile fundamentale dintre un 
sistem de operare şi aplicaţia în sine îl lăsa total nedumerit şi 
îl întrista într-un fel, pentru că el pur şi simplu se pierdea 
într-un soi de geografie străină lui, pe care nici măcar nu 
începuse să o înțeleagă. Dar observă, în schimb, că Gennaro 
părea chiar obişnuit cu ecranele acelea, iar Malcolm era în 
elementul lui, fornăind din când în când pe nas, ca un câine 
de vânătoare pe urmele prăzii. 

— Vreţi să ştiţi câte ceva despre mecanismul de control? îi 
întrebă John Arnold, întorcându-se în scaunul lui mobil, spre 
cei din încăpere. 

Inginerul-şef era un tip în vârstă de patruzeci şi cinci de 
ani, subțiratic, nervos, care fuma ţigară de la ţigară. Îi cântări 
cu privirea pe ceilalți. 

— Avem nişte mecanisme de control incredibile! se mândri 
Arnold şi aprinse o altă ţigară. 

— Ca de pildă?..., îl ispiti Gennaro. 

— Ca de pildă, camerele mobile pentru urmărirea 
animalelor, zise Arnold şi apăsă pe un buton de pe bordul 
aflat în fața lui, iar harta de sticlă verticală se lumină şi se 
acoperi cu o mulțime de linii albastre zigzagate. Asta este aria 
puiului de T-rex. Micul Tyrannosaurus. Aici sunt însemnate 
toate mişcările lui, toate itinerariile prin parc, din ultimele 
douăzeci şi patru de ore. (Arnold apăsă iarăşi pe acelaşi 
buton). Şi aici de-acum două zile? (Apăsă încă o dată). Şi de- 
acum trei zile. 

Liniile de pe hartă se suprapuneau în multe rânduri, ca 
într-un desen de copil. Însă desenul respectiv apărea doar 
într-o anumită zonă, aproape de partea de sud-est a lagunei: 

— V-aţi putut da seama cam pe unde hălăduieşte el în 
timpul ăsta; le explică Arnold. E încă mic, aşa că stă cât mai 


aproape de apă. Şi se ţine departe de adult. Dacă vă uitaţi la 
drumurile micului rex şi ale marelui rex, alăturate, o să 
observați că nu se întretaie niciodată. 

— Dar pe unde-i acum marele rex? întrebă Gennaro. 

Arnold apăsă pe un alt buton. Semnele de pe hartă se 
şterseră şi un singur spot luminos, cu un număr de cod, 
apăru undeva, în câmpia de la nord-vestul lagunei. 

— Uite-l aici. 

— Şi micul rex? 

— Ei, firar să fie, păi atunci să vă arăt toate animalele din 
parc, se repezi Arnold. 

Harta începu să se lumineze ca un pom de Crăciun, 
împodobită cu globulețe strălucitoare, fiecare purtând un 
număr de cod. 

— Astea-s toate cele două sute treizeci şi opt de animale 
pe care le avem aici în minutul ăsta. 

— Cu ce aproximaţie? 

— De maximum un metru jumate, pufăi Arnold din ţigară. 
Hai să facem aşa mai bine: te sui într-o maşină, te duci acolo 
şi o să găseşti animalele chiar pe locul unde îți arată acum 
harta. 

— Cât de des se înregistrează mişcările lor? 

— La fiecare treizeci de secunde. 

— Mda, destul de impresionant, recunoscu Gennaro. Da 
cum se poate face aşa ceva? 

— Avem plasați senzori de mişcare prin tot parcul ăsta, îl 
lămuri Arnold. Cei mal mulți dintre ei sunt priponiți zdravăn, 
alții sunt pe sistem radio-telemetrat. Fireşte că senzorii de 
mişcare n-or să îți semnaleze şi speciile respective, dar putem 
să le depistăm de pe imaginea video, în direct. Chiar şi când 
nu ne uităm la monitoare, computerul tot înregistrează. Şi 
verifică unde se află fiecare în parte. 

— Dar computerul ăsta nu greşeşte niciodată! 

— Numai cu puii avem probleme, în privința asta. Uneori 
se cam încurcă unii cu alții, pentru că reprezentările lor pe 
ecran sunt atât de mici. Dar nu ne facem noi griji din cauza 


asta. Pentru că puii stau de obicei pe lângă turmele de adulți. 
Şi oricum, avem la îndemână pontajul lor pe specii. 

— Ce înseamnă asta? 

— La fiecare sfert de oră, computerul numără animalele 
din fiecare specie, le explică Arnold. Uitaţi, cum e aici: 


TOTAL ANIMALE 238 

Specii Presupuse Găsite Ver. 
Tyrannosaurus 

2 


2 
4.1 


Maiasaurus 
21 

21 

3.3 


Stegosaurus 
4 


4 
3.9 

Triceratop 

3 

8 

3.1 
Procompsognat 
49 


49 
3,9 


Othnielia 
16 
16 


3.1 


Velociraptor 
3 


8 

3.0 
Apatosaurus 
17 


17 
3.1 


Hadrosaurus 
11 

11 

3.1 


Dilophosaurus 
7 


T 

4.3 
Pterosaurus 
6 


4.3 


Hypsilophodontid 


Euoplocephalid 
16 

16 

4. 0 


Styracosaurus 
18 

18 

3.9 


Microceratop 
22 

22 

4.1 


TOTAL 
238 
238 


— Ceea ce vedeți dumneavoastră aici, îi lămuri Arnold, 
este un procedeu de numărare cu totul separat de celelalte. 
Nu se bazează pe modalitățile de supraveghere a animalelor. 
Este o metodă de dată recentă. Ideea în sine este că de fapt 
computerul nu poate greşi, din pricină că există două feluri 
diferite de a obține datele. Dacă un animal se pierde, noi 
aflăm în cinci minute. 

— Înţeleg, făcu Malcolm. Dar s-a verificat vreodată pe 
teren? 

— Mda, într-un fel, răspunse Arnold. Am avut ghinionul 
să ne moară câteva animale. Un othnielian s-a agăţat între 
crengile unui copac şi s-a spânzurat acolo. Un stegozaur a 
murit din cauza unei boli intestinale cu care au toți probleme. 
Un hypsilophodont a căzut şi şi-a frânt gâtul. Şi, în fiecare 
caz, de îndată ce animalul a încetat să se mai mişte, 
computerul a semnalat alarma. 

— În cinci minute?... 

— Da. 

Grant întrebă. : 


— Ce reprezintă coloana din dreapta? 

— Seria din care provin animalele. Cea mai recentă este 
varianta 4. 1 sau 4. 3. Noi mergem cam până la varianta 4. 4. 

— Variante de numere? Cum sunt la soft? Noi generații? 

— Mda, cam aşa, zise Arnold. Într-un fel seamănă cu soft- 
ul. De câte ori descoperim câte o breşă în lanțul ADN, 
laboratorul doctorului Wu trebuie să facă o nouă variantă. 

Numai la gândul că nişte fiinţe vii puteau fi numerotate ca 
generaţiile de calculatoare, supuse reprogramării şi refacerii, 
îl tulbură grozav pe Grant. Nu îşi putea explica de ce — poate 
şi pentru că nu îi venise niciodată în minte aşa ceva până 
atunci —, dar, instinctiv, nu se simțea deloc în apele lui. 
Oricum, erau totuşi nişte fiinţe vii. la urma urmei... 

Arnold probabil că observă expresia de pe chipul 
paleontologului, pentru că se grăbi să i se adreseze: 


— Domnule Grant, nu aveţi nici un motiv să rămâneți pe 
gânduri din pricina specimenelor ăstora. E foarte important 
pentru toată lumea ca să îşi aducă aminte în permanenţă că 
aceste animale sunt create de om. Uneori apar nişte defecte în 
dezvoltarea lor. Şi atunci, de îndată ce le descoperă hachiţele, 
doctorul Wu şi laboranţii lui trebuie să încerce o altă variantă. 
Şi noi avem mare nevoie să ținem o evidenţă clară a 
variantelor de animale pe care le avem. 

— Mda, da, bineînţeles, zise Malcolm neliniştit. Dar, 
întorcându-ne la ideea numărării lor... După câte pricep eu 
toate calculele astea se fac cu ajutorul senzorilor de mişcare? 

— Da. 

— Şi senzorii ăştia sunt risipiţi aşa, peste tot, prin parc? 

— Acoperă cam nouăzeci şi doi la sută din suprafața 
insulei, spuse Arnold. Nu există decât câteva locuri unde nu îi 
putem folosi. Ca de pildă, nu putem să îi plasăm lângă râul 
din junglă, pentru că mişcarea apei şi vaporii care se ridică de 
pe suprafața ei dereglează senzorii. Dar în rest, sunt sesizați 
aproape peste tot. Şi dacă, spre exemplu, computerul 
sesizează vreun animal aflat în zona nesupravegheată, 
memorează şi mai târziu îl caută când iese de acolo. Dacă nu 
reuşeşte să îl localizeze, ne dă un semnal de alarmă. 

— Bun, altceva..., insistă Malcolm. Văd aici că sunt 
trecuți patruzeci şi nouă de procompsognatid: Să presupunem 
că eu bănuiesc aşa, pe nepusă masă, că unii dintre ei nu 
sunt chiar specia asta Cum aţi putea să-mi dovediţi 
contrariul? 

— În două feluri, răspunse Arnold. Mai întâi, pot să 
disting mişcările nespecifice în preajma celorlalți presupuşi 
compys. Astea sunt animale sociabile, se deplasează în grup. 
În parc avem două grupuri de compys. Aşa că specimenele 
respective nu pot decât să aparțină grupului A sau B... 

— Da, dar... 

— Cealaltă modalitate de depistare este prin vizionare 
directă, continuă Arnold. 

— Imaginile astea sunt... 


— Imagini de identificare imediată. Sunt luate acum cinci 
minute. 

— Deci puteţi vedea toate animalele, dacă vreţi? 

— Da. Pot să şi revăd imaginea lor ori de ori vreau. 

— Şi despre izolarea lor fizică ce ne puteţi spune? se 
interesă Gennaro. Nu pot să iasă din țarcurile astea ale lor? 

— În nici un caz, se pronunţă Arnold. Astea sunt animale 
al dracu' de scumpe, domnule Gennaro. Noi avem grijă de ele 
ca de ochii din cap. Avem în permanență o mulțime de 
obstacole în funcțiune, Mai întâi, şanțurile. 

Apăsă pe un buton şi tot ecranul se acoperi cu o rețea de 
liniuţe portocalii. 

— Şanţurile astea nu sunt nici unul mai mic de patru 
metri adâncime şi sunt pline cu apă. Pentru animalele de talie 
mai mare, şanțurile ajung şi până la zece metri. Dup-aia 
urmează gardurile electrice. 

Linii de un roşu aprins prinseră să lucească pe ecran. 

— Avem aici în jur de optzeci şi cinci de kilometri de 
garduri electrificate, înalte de câte patru metri, incluzând şi 
cei treij şase de kilometri din perimetrul insulei. Toate 
rețelele astea sunt în permanență conectate la zece mii de 
volți. Animalele învaţă repede că nu trebuie să se apropie de 
ele; 

— Dar dacă unul a scăpat totuşi? interveni Gennaro. 

Arnold mormăi ceva de neînțeles şi strivi nervos mucul de 
țigară. 

— Să presupunem numai, insistă Gennaro. Să ne 
închipuim că s-a întâmplat aşa ceva... 

Muldoon îşi drese vocea. 

— În cazul ăsta, ne-am duce după el şi l-am aduce înapoi, 
spuse el. Avem o mulțime de mijloace ca să facem asta: arme 
cu şocuri electrice, plase electrificate, tranchilizante. Toate 
astea însă nu sunt mortale; pentru că, aşa cum a zis şi 
domnul Arnold, astea-s animale scumpe de tot. 

Gennaro încuviință din cap. 

— Şi dacă totuşi unul scapă pe continent? 


— Ar muri în mai puţin de douăzeci şi patru de ore, îl 
asigură Arnold. Creaturile astea sunt rezultatele unor operații 
genetice, înțelegeți? Nu sunt capabile să supraviețuiască 
singure în lumea noastră obişnuită, reală. 

— Mai povestiți-ne despre sistemul de supraveghere, 
stărui Gennaro. Chiar nu ar putea nimeni să îl înşele cumva? 

Arnold clătină din cap, dezaprobator. 

— Sistemul ăsta este un circuit închis. Computerul este 
independent sub toate aspectele. Foloseşte energie proprie şi 
o bază de date proprie. Sistemul în sine nu comunică deloc cu 
exteriorul, aşa că nu poate fi influențat nicicum de la 
distanță, prin modem. Sistemul computerizat este absolut 
sigur. 

Urmară câteva momente de tăcere. Arnold trase adânc din 
țigară. 

— E un sistem al dracu' de bine pus la punct, repetă el. Al 
dracu' de bun. 

— Înseamnă că, după câte îmi dau eu seama, nu aveţi 
nici un fel de problemă, dacă merge atât de bine, îşi dădu 
Malcolm cu părerea. 

— Avem la bătaie de cap cu nemiluita, recunoscu Arnold, 
ridicând o sprinceană, cam nervos. Dar nu trebuie să vă faceți 
dumneavoastră griji pentru nimic. Înţeleg eu că vă cam bate 
gândul că dinozaurii ăştia or să scape şi or să ajungă pe 
continent şi or să dea tot cu sus-n jos. Ei, noi nu avem nici o 
treabă dinspre partea asta. Noi ştim că animalele sunt grozav 
de fragile şi delicate. Au fost readuse pe pământ după şaij 
'cinci de milioane de ani, într-o lume total diferită de cea în 
care au trăit ele cândva, singura în care puteau viețui. Şi aşa 
că avem al naibii de multă grijă de ele. Dar trebuie să vă 
aduceţi aminte că oamenii au ţinut mamifere şi reptile în 
grădini zoologice, de sule şi sute de ani. Aşa că acum ştim o 
mulțime de lucruri despre cum să îngrijeşti un elefant sau un 
crocodil. Dar nimeni n-a mai încercat până astăzi să 
îngrijească un dinozaur. Sunt practic, nişte animale 
necunoscute. Şi noi nu avem de unde să aflăm cum trebuie 


să le păstrăm. În ce ne priveşte, bolile acestor specimene ne 
preocupă cel mai mult. 

— Boli? sări Gennaro, alarmat dintr-o dată. Adică s-ar 
putea ca vreun vizitator să se îmbolnăvească? 

Arnold pufni dispreţuitor din nou. 

— Aţi luat vreodată răceala de la un crocodil, domnule 
Gennaro? Cei de la grădinile zoologice nici nu-şi bat capul cu 
asta. Nici noi. Ceea ce ne supără pe noi este faptul că 
animalele astea mor de nişte boli specifice sau se molipsesc 
de la alte specimene. Dar avem un program pe monitor şi 
pentru cazurile astea. Vreţi să vedeți fişa de sănătate a 
marelui rex? Şi vaccinurile lui la zi? Şi fişa stomatologică? 
Asta chiar ar fi ceva... Merită să vedeţi o hoardă de veterinari 
care îi curăţă colții ăia straşnici, ca să nu facă vreo carie!... 

— Nu chiar acum, refuză Gennaro. Dar despre sistemul 
mecanic... 

— Vă referiți cumva la curse? întrebă Arnold. 

— Curse? sări Grant ca ars. 

— Nici măcar o cursă nu este gata încă, mărturisi Arnold. 
Avem deocamdată traseul Râul Junglei, bărcile sunt fixate pe 
un fel de şine subacvatice, mai avem traseul Cuibul Aviar, dar 
nici unul nu este în stare de funcţionare. Parcul se va 
deschide cu turul dinozaurilor, pe care îl veți face şi 
dumneavoastră peste câteva minute. Celelalte itinerarii vor fi 
finisate unul după altul cam la şase luni şi, respectiv, un an 
după aceea. 

— Stați numai puţin, îl opri Grant. Vreţi să spuneți că o 
să organizaţi şi scurte excursii? Ca în parcurile de distracții? 

— Asta-i un parc zoologic, zise Arnold. Avem în vedere 
nişte itinerarii în diferite zone ale rezervației, iar noi le numim 
"trasee". Asta-i tot. 

Grant se încruntă. Din nou, se îngrijoră. Nu îi surâdea 
deloc ideea că dinozaurii aveau să fie folosiți ca o simplă 
distracție într-un parc construit exact în acel scop. 

Malcolm însă îşi continuă interogatoriul: 


— Puteţi să supravegheați tot parcul ăsta din camera de 
control? 

— Da, răspunse Arnold. Pot să butonez pe-aici totul cu o 
singură mână, dacă n-am încotro, atâta automatizare au 
instalat peste tot. Computerul poate urmări singur animalele, 
le poate hrăni şi le umple vasele cu apă timp de patruzeci şi 
opt de ore, fără să-l verifice nimeni. 

— Asta-i sistemul pe care l-a proiectat domnul Nedry? 
întrebă iar matematicianul. 

Dennis Nedry se aşezase în fața unui terminal dintr-un 
colț al încăperii şi îşi plimba cu îndemânare degetele peste 
tastatură, în timp ce ronțăia un baton de acadea. 

— Da, aşa-i, răspunse el, fără să ridice ochii de pe key- 
board. 

— E al dracului de bine făcut, îl lăudă iarăşi Arnold. 

— Ce-i drept, e drept, zise Nedry cu nepăsare. Numai una 
sau două chițibuşuri mai am să pun la punct aici. 

— Ei, şi acum, încheie Arnold, după câte văd eu, trebuie 
să înceapă vizita dumneavoastră, aşa că dacă nu mai aveţi şi 
alte întrebări... 

— De fapt, mai e una, interveni din nou Malcolm... O 
chestiune care ţine strict de cercetare. Ne-aţi arătat cum 
puteți ține socoteala procompsognaților ălora, sau cum le 
zice. Şi puteţi să îi distingeţi unul câte unul, dacă voiți. Dar 
nu mai urmăriți nici un alt aspect al lor, legat de grupul în 
care trăiesc? Nu-i măsurați măcar? Adică, dacă eu aş ţine 
morțiş să ştiu ce greutate au sau ce înălțime... 

Arnold apăsa tot soiul de butoane. Un alt grafic apăru pe 
ecran. 

— Putem să aflăm toate astea, şi încă foarte repede, rosti 
Arnold liniştit. Computerul înregistrează toate măsurătorile 
astea în timp ce recunoaşte imaginile video, aşa că le poate 
transcrie pe dată. Vedeţi şi dumneavoastră că avem în fată o 
distribuție pe sistem Poisson, pentru populaţia animală. Şi 
dovedeşte că cele mai multe din respectivul grup de animale 
ating o valoare medie, iar câteva sunt mai mari sau mai mici 
decât această limită, cum se poate observa la capetele liniei 
curbe. 

— Deci, de obicei, vă aşteptaţi să vedeţi genul ăsta de 
grafice, remarcă Malcolm. 

— Da. Şi orice populaţie biologică sănătoasă se pretează 
la genul ăsta de distribuţie. Ei, şi-acum... Arnold îşi mai 
aprinse o țigară. Mai este vreo întrebare? 

— Nu, încheie Malcolm. Am aflat tot ce-aveam nevoie... 

În vreme ce ieşeau afară, Gennaro spuse: 

— Mie, unul, mi se pare un sistem al naibii de bine pus la 
punct. Nu văd nici o posibilitate ca vreun animal să poată 
scăpa de-aici. 

— Nu zău? îl contrazise Malcolm. Eu credeam că-i la 
mintea cocoşului. 

— Cum aşa?! sări imediat Gennaro. Dumneata crezi că au 
scăpat animale de pe insulă? 

— Ştiu sigur că au scăpat. 

— Bine, dar cum? se miră Gennaro. Doar ai văzut cu ochii 
dumitale. Au posibilitatea să numere toate animalele. Pot să 


le vadă pe toate; în orice moment. Ştiu unde se află toate 
exemplarele în fiecare clipă. Cum ar fi posibil deci să scape? 

Malcolm zâmbi atotştiutor. 

— E foarte uşor de băgat de seamă, spuse el. E o simplă 
chestiune care reiese chiar din asigurările dumitale. 

— "Din asigurările dumitale", repetă Gennaro buimăcit, 
încruntându-se. 

— Da, zise Malcolm. Fii atent: evenimentul cel mai 
important în această problemă, punctul de plecarea de la care 
a pornit Parcul Jurasic este faptul că oamenii de ştiinţă şi 
tehnicienii au încercat cât le-a stat în puteri să construiască o 
lume biologică nouă, completă. Iar specialiştii de la camera de 
control se aşteaptă să supravegheze o lume naturală. Aşa 
cum ne-au arătat şi în graficul acela. Chiar şi aşa, dacă îţi pui 
mintea la contribuție numai un moment, îți dai seama că 
drăguța şi normala distribuţie despre care ne tot vorbesc ei, 
este grozav de deficitară pe insula asta. 

— Chiar aşa? 

— Da. Luând în considerare ceea ce ne-a spus doctorul 
Wu mai devreme, nimeni n-ar trebui să se ia după un grafic 
de populaţie cum este cel pe care tocmai ni l-au prezentat. 

— Şi de ce nu? întrebă Gennaro, cu sufletul la gură. 

— Pentru că este un grafic pentru o populaţie biologică 
normală. Ceea ce, în mod sigur, Parcul Jurasic nu este în nici 
un caz. Parcul Jurasic nu este lumea adevărată. Se vrea a fi 
doar o lume controlată în totalitate, care numai imită lumea 
reală. În sensul ăsta, este un parc adevărat, cam ca acele 
grădini japoneze ornamentale. Natura este manevrată în aşa 
fel, încât să arate mai naturală decât este originalul, dacă 
vreți să-i spunem aşa. 

— Mă tem că m-ai lămurit buştean, oftă Gennaro, părând 
foarte înfuriat. 

— Oricum, sunt sigur că mica noastră excursie o să te 
lămurească pe deplin, îl domoli Malcolm. 


EXCURSIA 


— Pe-aici, toată lumea pe-aici, îi îndemna Ed Regis. 

Lângă el, o femeie le întinse, la fiecare, câte un coif de 
gumă, pe cureaua căruia scria "Parcul Jurasic” era imprimat 
un mic dinozaur albastru. 

Un şir de maşini Toyota Land Cruiser ieşiră dintr-un garaj 
subpământean, aflat chiar sub reşedinţa centrului turistic. 
Fiecare maşină urcă lin, fără şofer, în tăcere. Doi negri în 
uniforme safari deschiseră uşile vehiculelor, pentru pasageri. 

— Se permite urcarea a doi, până la patru pasageri într-o 
maşină, vă rugăm. Doi, până la patru pasageri..., repeta o 
voce înregistrată pe bandă. Copiii sub zece ani trebuie să fie 
însoțiți de un adult. De la doi, până la patru pasageri, vă 
rugăm... 

Tim privi răbdător cum Grant, Sattler şi Malcolm urcară 
în prima maşină, alături de avocat, de Gennaro. Apoi băiatul 
îi aruncă o privire lui Lex, care stătea proțăpită pe loc, 
pocnind întruna cu pumnul în mănuşa de fotbal american. 

Tim arătă către prima maşină şi întrebă: 

— Aş putea să merg şi eu cu ei? 

— Mi-e teamă că au de discutat între ei, zise Ed Regis. 
Chestiuni strict tehnice. 

— Dar pe mine mă interesează chestiile tehnice, se repezi 
băiatul. Aş merge şi eu cu ei. 

— Oricum o să poți auzi ce spun, îl asigură Ed Regis. 
Avem un radio în maşina noastră, tot timpul în funcțiune. 

Al doilea automobil ajunse în fața lor. Tim şi Lex urcară, 
iar Ed Regis îi urmă. 

— Astea sunt maşini electrice, le explică el. Sunt trase de 
un cablu fixat pe traseu. 

Tim se bucura că stă pe scaunul din față, pentru că pe 
bord erau montate două ecrane de computere şi o cutie care i 
se părea că seamănă cu CD-ROM; era de fapt un video cu 
imprimantă laser, dirijat de computer. Tot acolo se mai afla şi 


o stație de emisie-recepţie portabilă şi un fel de radio- 
transmițător. Pe capotă erau instalate două antene, iar într-o 
mică trapă a bordului găsi un soi de ochelari de protecţie, de 
o formă foarte ciudată. 

Cei doi muncitori de culoare închiseră portiera. Maşina 
porni îndată, cu un scrâşnet electric. Înaintea lor cei trei 
oameni de ştiinţă şi Gennaro se aflau în toiul unei discuții 
aprinse şi arătau când într-o parte, când într-alta, în mod 
vizibil foarte agitați. Ed Regis îi spuse băiatului: 

— Hai să auzim şi noi ce vorbesc. 

Şi se auzi un declic al interfonului. 

— Nu ştiu ce mama dracu' îţi tot închipui dumneata că 
învârți pe-aici, tocmai zicea Gennaro, care părea foarte 
înfuriat. 

— Ba eu unul ştiu foarte bine ce caut pe-aici, se răsti 
Malcolm. 

— Atunci adu-ţi aminte că ai venit ca să îmi dai un sfat 
util, nu ca să îţi baţi capul cu tot soiul de şarade. Eu am cinci 
la sută din compania asta şi responsabilitatea de a duce 
dovezi că Hammond ăsta s-a achitat de sarcinile lui cu 
maximum de răspundere. Şi, dintr-odată, apari dumneata aici 
ŞI... 

Ed Regis apăsă pe butonul interfonului şi zise: 

— Pentru a ne conforma condiţiilor de nepoluare a 
Parcului Jurasic, tipul ăsta de Land Cruiser a fost construit 
pentru noi special de firma Toyota, la Osaka. În eventualitatea 
că vom putea conduce printre animalele care se mişcă în voie, 
aşa cum se face în parcurile naturale din Africa. Dar acum 
aşezaţi-vă comod şi bucuraţi-vă după pofta inimii de 
itinerariu. 

Tăcu pentru câteva momente. 

— A, sigur, puteţi să auziți în continuare ce mai discută 
cei din față. 

— Sfinte Cristoase! tocmai exclama Gennaro. Uitaţi ce e, 
n-am încotro şi trebuie să vorbesc pe şleau. Eu unul n-am 
ținut deloc să vină aici dracii ăştia de copii... 


Ed Regis zâmbi cam încurcat şi apăsă pe un alt buton. 

— Ei, măcar să dăm drumul spectacolului, ce spuneţi? 

Dintr-odată se auzi zbuciumul unei fanfare de trompete, 
iar ecranele de bord se luminară într-o clipă şi pe ele apăru 
scris mare: BINE AŢI VENIT ÎN PARCUL JURASIC. O voce 
sonoră le ură: 

— Bine aţi venit în Parcul Jurasic. Intraţi acum, pas cu 
pas, în lumea demult apusă a erei preistorice, o lume a 
ființelor cu nemăsurate puteri, care însă au dispărut demult 
de pe pământ, dar dumneavoastră aveți acum fericitul prilej 
de a le vedea pentru întâia dată. 

— Asta-i vocea lui Richard Kiley, se mândri Ed Regis. N- 
am precupeţit nici un ban... 

Autoturismul trecut printr-un crâng de palmieri mărunți 
şi deşi. Richard Kiley tocmai spunea: 

— Mai întâi de toate, observați şi dumneavoastră vegetația 
deosebită care vă înconjoară. Aceşti copaci pe care îi vedeţi şi 
în stânga şi în dreapta dumneavoastră sunt numiți cicade, iar 
ei sunt strămoşii preistorici ai palmierilor. Cicadele erau 
mâncarea favorită a dinozaurilor. Mai puteți zări şi 
benncttitaleane şi ginkgo. Lumea dinozaurilor mai cuprinde şi 
multe din plantele zilelor noastre, cum sunt pinii şi brazii, 
precum şi chiparoşii de smârc. O să îi vedeţi în curând... 

Maşina se strecura alene prin frunzişul des. Tim băgă de 
seamă că gardurile şi pereţii de protecţie erau marcate pe 
ecran prin linii verzi, pentru a spori iluzia că ei călătoresc 
printr-o junglă adevărată. 

—  Închipuiţi-vă cum arăta de fapt această lume a 
dinozaurilor, urmă Richard Kiley. O lume de uriaşi 
vegetarieni, care mâncau întruna plantele din calea lor, 
pentru a-şi face drum prin giganticele păduri tropicale 
jurasice şi creatacice, în urmă cu o sută de milioane de ani. 
Dar cei mai mulți dintre dinozauri nu erau într-atât de mari 
pe cât cred oamenii. Cei mai mărunți dintre ei erau abia cât o 
pisică domestică, iar media de înălțime a dinozaurilor era cam 
cât aceea a unui ponei. Mai întâi vom vizita o specie de talie 


mijlocie, numită hypsilophodont. Dacă vă uitaţi în partea 
stângă, puteți vedea, pentru o fracțiune de secundă, 
animalele zburdând în voie. 

Se uitară cu toții într-acolo. 

Automobilul opri pe o mică movilă de pământ, unde o 
bortă mare în frunziş lăsa privirea să cutreiere spre răsărit. 
Văzură acolo o colină împădurită, dincolo de care se 
deschidea larg un câmp acoperit cu iarbă gălbuie, de aproape 
un metru înălțime. Dar nici urmă de dinozauri. 

— Dar unde sunt? se miră Lex. 

Tim se uită pe ecranul monitorului. Transmițătorul licări 
de câteva ori, iar player-ul începu să bâzâie. În mod clar, 
discheta acestuia era conectată la vreun sistem automatizat. 
Îşi dădu seama că aceiaşi senzori de mişcare care urmăreau 
animalele, controlau şi proiecţiile de pe bordul maşinilor. 
Acum ecranele arătau imaginea hypsilophodonţilor şi derulau 
câteva date despre ei. 

Vocea crainicului continuă să le dea detalii: 

— Hypsilophodonţii sunt gazelele din lumea dinozaurilor. 
Erau animale mici, iuți, care cândva cutreierau lumea în lung 
şi-n lat, de pe. teritoriul actualei Anglii, până în Asia Centrală 
sau America de Nord. După părerea noastră această specie de 
dinozauri au putut rezista atât de bine, din pricină că erau 
înzestrați cu fălci şi dinți mult mai puternici decât celelalte 
soiuri, care le permiteau să mestece orice fel de plantă. De 
altfel, chiar numele de "hypsilophodont" înseamnă "dinţi lungi 
şi ascuțiți”, caracteristică a acestor specimene. Puteţi să le 
zăriți chiar pe câmpia din fața dumneavoastră, precum şi 
printre crengile copacilor. 

— În copaci? rămase Lex cu gura căscată. Dinozauri în 
copaci? 

Tim se uita şi el prin binoclu, ros de curiozitate. 

— Da, uită-te spre dreapta, îi spuse el. Cam la jumătatea 
trunchiului acela verde... 

În umbra aceea sfâşiată pe alocuri de razele soarelui, 
şedea în frunziş, nemişcat, un animal verde-închis, cam de 


mărimea unui babuin. Semăna cu o şopârlă mare, stând aşa, 
pe picioarele dinapoi. Îşi ţinea echilibrul cu ajutorul unei cozi 
lungi, ce se bălăngănea în aer. 

— Asta-i un othnielia, zise Tim. 

— Micile animale pe care dumneavoastră le vedeți, urmă 
vocea crainicului, se numesc othnielia, în cinstea vestitului 
paleontolog Othniel Marsh, profesor la facultatea din Yale, 
care a trăit în secolul nouăsprezece. 

Tim mai observă încă două animale, pe crengile dinspre 
vârful copacului respectiv. Toate erau cam de aceeaşi mărime. 
Nici unul dintre ele nu se mişca. 

— Ce plicticoase sunt, pufni Lex. Stau proțăpite acolo 
degeaba, nici nu suflă măcar. 

— Turma de animale însă poate fi găsită prin câmpia din 
fața dumneavoastră, îi anunţă iarăşi vocea crainicului. Putem 
să le captăm atenţia cu un simplu muget de împerechere. 

Dinspre un megafon instalat pe gard se auzi un sunet 
prelung, nazal, ca un gâgâit de gâscă. 

Din ierburile dese, chiar în partea lor stângă, şase capete 
de şopârlă se ițiră unul după altul. Erau chiar caraghioase, 
iar Tim începu să râdă cu poftă. 

Capetele dispărură la fel de repede. Megafonul lansă din 
nou semnalul acela, iar animalele ridicară capetele, unul 
după altul, exact în aceeaşi ordine. Comportamentul acela 
identic era uimitor. 

— Hypsilophodonţii nu sunt nişte animale deosebit de 
inteligente, le explică crainicul. De-abia dacă ating gradul de 
inteligență al unei vaci obişnuite. 

Capetele lor erau de un verde mat, împestrițate cu pete 
maron-închis şi negre, ce coborau până pe gâturile subțiri. 
Judecând după mărimea ţestelor, Tim îşi dădu seama că 
trupurile lor erau probabil de vreun metru lungime, cam cât 
corpul unei căprioare. 

Câţiva hypsilophodonţi încă rumegau, iar fălcile li se 
mişcau întruna, neostoite. Unul se ridică pe picioarele din 


spate şi se scărpină în cap, cu cele cinci degete. Gestul acela 
părea că îi dă animalului un aer gânditor, meditativ. 

— Dacă o să observați că se scarpină, aflați că este din 
pricina unor boli de piele. Veterinarii Parcului Jurasic sunt de 
părere că suferă de un fungus sau de o alergie. Dar încă nu 
sunt foarte siguri. La urma urmei, aceştia sunt primii 
dinozauri din istoria omenirii, care vor fi studiați în carne şi 
oase. 

Motorul electric al maşinii se puse în funcțiune şi se auzi 
un scrâşnet de roți. La auzul acelui zgomot neobişnuit, turma 
de hypsilophondonţi sări dintr-odată în picioare şi începu să 
alerge în salturi prin iarba înaltă, precum cangurii. Acum 
trupurile lor se puteau vedea în întregime, cu tot cu picioarele 
de dinapoi, solide, şi cozile lungi, bătând aerul în lumina 
amurgului. Din câteva sărituri, dispărură din raza vederii. 

— lar acum, după ce ne-am uitat la aceste ierbivore 
fascinante, să mergem mai departe, să privim şi dinozauri de 
talie mai mare. De fapt, de talie mult mai mare... 

Cele două maşini îşi continuară drumul, luând-o către 
sudul Parcului Jurasic. 


CONTROL 


— Roţile alea cam scârțâie, spuse John Arnold, aflat în 
camera de control, cufundată în semiintuneric. Să faceţi o 
revizie tehnică ambreiajelor la vehiculele BB 4 şi BB 5, când 
se întorc de pe traseu. 

— Da, domnule Arnold, se auzi vocea mecanicului prin 
interfon. 

— Ei, asta-i o nimica toată, zise Hammond cu voioşie, 
intrând în încăpere. 

Privind pe ecran, văzu cele două maşini de teren pornind 
către sudul parcului. Muldoon şedea într-un colț, urmărindu- 
le şi el, în tăcere. 


Arnold îşi mută scaunul mobil de la monitorul principal la 
bordul de control. 

— Nu există nici o nimica toată pe-aici, domnule 
Hammond, spuse el. 

Nervos din fire, Arnold era acum chiar mai iritabil decât 
de obicei. Era prea conştient de faptul că era prima dată când 
vizitatorii făceau turul parcului. De fapt, echipa lui Arnold 
nici nu prea călcase prin rezervaţia naturală. Arareori, se mai 
duseseră veterinarii. Îngrijitorii de animale se duceau să pună 
hrana în adăposturile special construite, în fiecare sector. Dar 
toți ceilalți priviseră de pe margine, din camera de control. lar 
în acele clipe, când oaspeţii se duseseră pe teren, el unul îşi 
făcea nenumărate griji pentru o mulțime de neajunsuri. 

John Arnold era inginer aeronautic şi lucrase la 
proiectilele subacvatice Polaris la sfârşitul anilor '60, până cei 
se născuse primul copil, iar gândul de a face arme în 
continuare îi repugnase total. Între timp, Disney începuse să 
pună în aplicare traseele de agrement din parcurile de 
distracție, pe baza unor tehnologii foarte sofisticate, aşa că 
angajase o mulțime de personal calificat în aeronautică. 
Arnold ajutase şi el la proiectarea parcului Disney World, din 
Orlando, şi se dusese apoi să muncească la sistemele celor 
mai importante parcuri de la Muntele Magic, din California, la 
Străvechiul Ţinut din Virginia şi la Astrolumea din Houston. 

Repetatele lui angajamente în construcţia de parcuri de 
distracție îi deformase oarecum imaginea despre realitatea 
imediată. Arnold începuse să afirme tot mai des, mai în 
glumă, mai în serios, că toată lumea era din ce în ce mai uşor 
de descris prin metafora unui parc uriaş de agrement. 

— Uite, Parisul este exact un parc de distracții, 
argumentase el o dată, după ce petrecuse o vacanţă acolo. Cu 
toate că este grozav de costisitor, iar salariaţii parcului sunt 
antipatici şi posaci toată vremea. 

În ultimii doi ani, sarcina lui Arnold la Parcul Jurasic 
fusese să construiască şi să pună în funcţiune toate traseele. 
Ca inginer, era obişnuit cu proiectele de lungă durată —, 


adeseori vorbea de "deschiderea din septembrie" — care avea 
să se petreacă însă în luna septembrie a anului următor —, 
iar pe măsură ce deschiderea oficială a parcului se apropia, el 
era tot mai nemulțumit de progresele făcute până atunci. Ştia 
din proprie experienţă că uneori îi luau ani de zile să pună la 
punct toate detaliile unui singur traseu de parc, ca totul să 
meargă de la sine, fără nici un fel de problemă. 

— Ei, aşa eşti tu, prăpăstios, îl zeflemisi Hammond. 

— Eu nu cred asta, răspunse Arnold. Trebuie să vă dați şi 
dumneavoastră seama că, începând chiar cu mutaţiile alea 
genetice, Parcul Jurasic este de departe cel mai ambițios 
proiect de parc din istorie. Vizitatorii n-or să-şi pună 
niciodată prea multe întrebări despre asta, dar eu sunt nevoit 
să îmi fac griji. 

Începu să enumere motivele pe degete: 

— În primul rând, Parcul Jurasic prezintă toate 
problemele curente ale unui parc de distracții obişnuit: 
circuite prin împrejurimi, control la intrare, transport, 
îngrijirea animalelor, condiții de cazare, dispozitive de 
protecţie, mijloace de siguranţă. În al doilea rând, mai avem şi 
problemele care apar la orice mare grădină zoologică: 
îngrijirea animalelor; sănătatea şi bunăstarea animalelor; 
hrănirea şi igiena lor; protejarea contra insectelor, molimelor, 
alergiilor şi tuturor bolilor; întreținerea îngrăditurilor în stare 
de funcţionare şi aşa mai departe... Şi, în sfârşit, se mai 
adaugă şi probleme nemaiintâlnite până acum, legate de 
întreținerea unor animale pe care nimeni înainte nu a avut 
cum să le vadă măcar la față. 

— Ei, lasă, că nu-i dracu-aşa de negru, îl domoli 
Hammond. 

— Ba da, este, îl contrazise Arnold. Atâta doar că 
dumneavoastră nu sunteți aici ca să-l vedeți. Tyrannosaurus 
bea apă din lagună şi uneori se îmbolnăveşte; habar n-avem 
de ce. Femelele triceratops se omoară una pe alta pentru 
supremație în teritoriu şi trebuie să fie izolate în grupuri mai 
mici de şase. Nici asta nu ştim de ce. Stegozaurii se aleg de 


nu mai ştiu câte ori cu afte pe limbă sau cu diaree, iarăşi din 
cauze pe care noi nu le pricepem încă, chiar dacă am pierdut 
deja doi. Hypsilophodonţii au mâncărimi de piele. Iar 
velociraptorii... 

— Să nu mai aud iarăşi de velociraptori, se enervă 
Hammond. Mi s-a acrit de câte am auzit despre ei. Mi s-a urât 
să mi se zică de atâtea ori că astea sunt cele mai oribile şi mai 
crunte făpturi care au existat pe fața pământului. 

— Aşa şi este, întări Muldoon, cu voce scăzută. Ar trebui 
să îi distrugem pe toți. 

— Aţi vrut să le punem zgărzi cu transmițători radio, se 
înfurie Hammond. Şi am fost de acord. 

— Da, iar ei au hăpăit zgărzile alea cât ai zice peşte, îi 
aminti Arnold. Dar chiar dacă prădătorii ăştia n-or să fie 
niciodată scoşi din țarcul lor, eu cred că tot ar trebui să ne 
dăm seama că Parcul Jurasic este în mod inevitabil, grozav de 
imprevizibil. 

— Ei, rahat, mârâi Hammond. la spuneţi-mi şi mie, de 
partea cui sunteți voi? 

— Avem acum cinşpe specii de animale dispărute 
demult, iar cele mai multe dintre ele sunt periculoase, urmă 
Arnold. Am fost nevoiți să amânăm construirea traseului Râul 
Junglei din pricina dilofozaurilor, iar ţarcul Pteratop d ţinem 
în permanenţă înhcis, din pricină că pterodactilii au reacții cu 
totul neprevăzute. Astea nu sunt mici neajunsuri pe care să le 
operezi genetic, domnule Hammond. Sunt probleme 
deosebite, care ţin de controlul asupra animalelor. 

— Au existat şi o grămadă de eşecuri genetice, se răsti 
Hammond. Nu mai tot dați vina pe animale. 

— Da, aveţi dreptate. De fapt, ceea ce avem noi de făcut 
ca să menţinem în funcţiune atracția principală a parcului — 
Turul Parcului Jurasic — fără să avem nici un necaz, este să 
punem CD-ROM-urile de la bordul maşinilor în conecție 
directă cu senzorii de mişcare. Ne-au luat luni de zile de 
revizii peste revizii, ca totul să meargă cum trebuie, iar acum 


frânele electrice scârțâie de le iau dracii! Auzi, frânele 
electrice?! 

— Hai să privim în perspectivă mai bine, îl opri 
Hammond. Dumneata te ocupi de partea tehnică, iar 
animalele se vor purta cum trebuie. La urma urmei, sunt 
dresabile, ştii... 

De la bun început, acesta fusese unul dintre principalele 
dorințe ale proiectanţilor. Animalele, oricât de ciudate ar fi 
ieşit ele, trebuia în mod neapărat să se comporte precum 
orice animale din grădinile zoologice. Aşa încât să îşi dea 
seama că sunt îngrijite cu atenție şi să răspundă cu 
docilitate. 

— Apropo, ce se mai aude cu computerul ăsta? întrebă 
Hammond uitându-se în direcția lui Dennis Nedry, care 
tocmai lucra la un terminal dintr-un colț la încăperii. 
Afurisita asta de maşinărie ne-a dat la bătaie de cap... 

— Acolo vreau şi eu să ajung, mormăi Nedry fără nici un 
chef. 

— Dacă l-ai fi pus la punct cum trebuie de la început..., 
începu Hammond, dar Arnold îl prinse de braț, făcându-i 
semn să tacă. 

El ştia că nu era deloc nimerit să îl cicălească pe Nedry 
când lucra. 

— E un sistem la naibii de mare, spuse Arnold. E 
inevitabil să nu apară defecţiuni. 

Adevărul era că lista de erori depăşea o sută treizeci şi 
toate includeau aspecte destul de curioase. De pildă: 
programul de hrănire în mod repetat la fiecare douăsprezece 
ore, nu la douăzeci şi patru, iar duminicile nici nu înregistra 
cantitatea de hrană necesară. Drept urmare, personalul de 
serviciu nu avea cum să-şi dea seama cât de mult mănâncă 
animalele în realitate. 

Sistemul de protecţie, care controla toate intrările pe bază 
de introducere a cartelelor de siguranţă se întrerupea ori de 
câte ori sursa principală de energie era scoasă din funcțiune 
şi nu se mai alimentau de la resursele auxiliare. Programul de 


protecţie a parcului nu funcționa decât alimentat cu energie 
de la sursa principală. 

Programul pentru conservare fizică era inițial proiectat să 
micşoreze lumina artificială după ora 22, 00, dar nu 
funcționa decât în anumite zile ale săptămânii. 

Programul automat de analiză coproparazitologică (numit 
şi Auto Pupa), proiectat pentru depistarea paraziților în 
materiile fecale ale animalelor, semnala în permanenţă că 
toate specimenele prezentau Phagstonomum venulosum, cu 
toate că la probele recoltate nu se descoperise aşa ceva. Iar 
computerul, în mod automat, dispunea distribuirea 
medicației necesare în alimentaţia animalelor. Dacă îngrijitorii 
scoteau medicamentele respective din hrană, începea să sună 
o alarmă pe care nimeni nu o mai putea opri. 

Şi uite aşa, urma pagină după pagină de erori în lanţ. 

Când sosise acolo, Dennis Nedry avusese impresia că 
poate rezolva toate acele neajunsuri în timpul weekendului. 
Dar îşi cam pierduse speranța când văzuse toată lista de 
defecţiuni. lar acum stătea pe telefon chemând întruna biroul 
lui de la Cambridge, să îşi anunţe colaboratorii că trebuiau să 
îşi amâne sfârşitul de săptămână şi să muncească pe brânci 
până luni. În plus, îi zisese lui John Arnold că avea nevoie de 
fiecare linie telefonică disponibilă dintre Isla Nublar şi 
continent, numai pentru a transfera datele programelor 
respective la birourile de pe coastă, iar de acolo la 
programatorii lui. 

În timp ce Nedry lucra de zor, Arnold trecu un alt program 
pe monitorul lui, ca să poată vedea ce anume făcea Nedry 
acolo. Nu că nu ar fi avut încredere în el, dar lui Arnold îi 
plăcea să ştie întotdeauna ce anume se întâmplă. 

Se uită la graficele de pe ecranul din dreapta lui, care 
arătau traseul celor două maşini electrice. În acele momente, 
urmau linia râului, spre nord față de zona îngrădită şi de 
teritoriul ornithscienilor. 


— Dacă o să vă uitaţi în partea stângă, le recomandă 
vocea crainicului, o să vedeți aviarul, încă neterminat şi nedat 
în folosință. 

Tim zări într-adevăr scheletul de aluminiu al construcției, 
strălucind în depărtare. 

— Şi chiar înaintea dumneavoastră se află râul şi jungla 
noastră mezozoică, unde, cu puţin noroc, puteţi vedea în 
treacăt un carnivor foarte deosebit. Deci, fiți toți cu ochii în 
patru! glumi crainicul. 

Pe ecranele de bord se contură capul unui animal 
asemănător cu o pasăre, care avea pe creştet o creastă de un 
roşu aprins. Dar toți ceilalți, în afară de Tim, se uitau pe 
geam. Maşina mergea chiar pe marginea unui mal înalt, sub 
care sălta un râu foarte repede. Ambele maluri ale apei erau 
aproape de nepătruns din pricina vegetației dese. 

— Uitaţi-le chiar acolo, îi îndemnă vocea înregistrată. 
Animalele pe care le aveți înaintea ochilor se numesc 
dilofozauri. 

În ciuda celor spuse de crainic, Tim nu observă decât un 
singur exemplar. Dilofozarul şedea ciucit pe picioarele din 
spate, şi bea apă din râu. Avea o structură fizică tipică de 
carnivor, cu o coadă puternică, cu membre inferioare solide şi 
gât lung. Corpul lui, înalt de aproape trei metri şi jumătate 
era pătat cu galben şi negru, ca la leoparzi. 

Dar ceea ce îi atrase în mod deosebit atenţia lui Tim a fost 
capul animalului. Două creste încovoiate se întindeau de la 
ochi până la nas, apoi se întâlneau undeva pe creştet, 
formând un fel de V. Crestele erau dungate cu roşu şi negru, 
ca la papagali sau la tucani. Scotea un fel de ţipete prelungi, 
înfundate, ca o bufniță. 

— E chiar haios, se pronunţă Lex. 

— Dilophosaurus, urmă vocea de pe bandă, este unul 
dintre primele specii de dinozauri carnivori. Oamenii de 
ştiinţă sunt de părere că muşchii maxilarelor acestora erau 
prea slab dezvoltați ca să ucidă prada, aşa încât au ajuns la 
concluzia că mai întâi dilofozaurii au fost mâncători de 


cadavre. Însă acum ştim sigur că sunt otrăvitori, şi astfel îşi 
omorau vânatul. 

— Auzi colo, se strâmbă Tim. Aşa se explică... 

Din nou, strigătul acela ciudat al animalului se auzi până 
la ei. 

Lex se foi neliniştită pe scaun. 

— Chiar sunt otrăvitori, domnule Regis? 

— Ei, nu te mai speria degeaba, o linişti Ed Regis. 

— Dar sunt otrăvitori? 

— Mda, cam aşa... 

— Ca şi unele reptile din zilele noastre, precum monştrii 
Gila sau  şerpii cu clopoței, dilophosaursu secretă o 
hematoxină puternică, prin glandele din cavitatea bucală. La 
câteva minute de la muşcătură, vânatul cade în stare de 
inconştiență, iar atunci dinozaurul va ucide cu uşurinţă 
prada. Această caracteristică îl fac să se numere printre 
exemplarele frumoase, dar mortale pentru celelalte animale 
din Parcul Jurasic. 

Maşina luă un viraj, lăsând râul în urmă. Tim se uită 
înapoi, sperând să mai vadă încă o dată dilophosaurul. Era 
uluitor. Auzi, dinozauri otrăvitori?! Ar fi dorit din tot sufletul 
să se oprească, să-l mai privească, dar vehiculul era 
comandat automat. În schimb ar fi jurat că şi doctorul Grant 
voia acelaşi lucru. 

— Dacă vă uitaţi spre faleza din partea dreaptă, veți vedea 
restaurantul "Les Gigantes", unul dintre superbele noastre 
localuri cotate cu trei stele în catalog. Maestrul-bcuătar Alain 
Richard a venit special de la restaurantul "Le Beaumaniere" 
din Franţa, vestit în lumea întreagă. Vă puteţi obține o 
rezervare formând numărul patru la telefonul din camera 
dumneavoastră de hotel. 

Tim se uită într-acolo, dar nu văzu nimic. 

— Încă n-ai la ce să te uiţi, spuse Ed Regis. Restaurantul 
nici nu începe să se construiască până în noiembrie. 

— Continuând această incursiune a noastră în preistorie, 
vom ajunge în curând la ierbivorele din specia ornitschienilor. 


Dacă vă veţi uita în dreapta probabil că veţi observa câteva 
exemplare. 

Într-adevăr, Tim dădu cu ochii de două animale ce şedeau 
nemişcate la umbra unui copac impunător. Da, erau 
triceratopi — de mărimea şi culoarea elefanților şi cu 
înfăţişare agresivă, de rinoceri. Colţii lungi, de sub fiecare 
ochi se curbau mult în aer, având în jur de un metru şi 
jumătate, ca nişte colţi de elefant orientaţi în partea apusă. 
Un al treilea corn, ca de rinocer, era situat chiar în apropierea 
nasului. Şi mai aveau şi un bot lunguieţ, tot de rinocer. 

— Spre deosebire de ceilalți dinozauri, le explica vocea 
crainicului, Triceratops serratus nu au vederea prea bună. 
Văd numai la mică distanță în fața lor şi în general le 
captează atenţia obiectele în mişcare. Dacă am fi îndeajuns de 
aproape să vadă maşina, probabil că ne-ar ataca! Dar, 
liniştiţi-vă, oameni buni... aici suntem în siguranţă! 
Triceratops au o creastă în formă de evantai, îndărătul 
capului. Această creastă este de fapt o formaţie osoasă, foarte 
solidă. Fiecare animal cântăreşte în jur de şapte tone. În 
ciuda înfățişării lor impresionante, sunt de fapt destul de 
blânde. Îşi recunosc îngrijitorii şi se lasă mângâiaţi. Le place 
mai ales să fie scărpinați pe şolduri. 

— Da' de ce nu se mişcă din loc? se miră Lex? 

Lăsă geamul portierei şi începu să strige cât o ţinea gura: 

— Hei, voi, dinozauri tâmpiţi! Mişcaţi-vă fundul! 

— Nu mai întărâta animalele, Lex, îi zise Ed Regis. 

— Da' de ce? Sunt bătuţi în cap. Stau acolo aşa, parcă ar 
fi în poze, se mânie ea. 

Vocea continua să le prezinte parcul: 

—... monştrii rapizi, dintr-o lume demult apusă, care sunt 
într-un contrast evident cu ceea ce vom vedea acum. Urmează 
cel mai mare prădător din istoria planetei: cea mai 
înspăimântătoare şopârlă din toate timpurile, pe nume 
Tyrannosaurus Rex: 

— Aha, minunat, Tyrannosaurus Rex, repetă Tim fascinat. 


— Sper că e mai deştept decât arătările astea idioate, 
bombăni Lex luându-şi privirea de la triceratopi... 
Autoturismul se urni mai departe. 


MARELE REX 


— Neînvinsul tyrannosaurus a apărut târziu în istoria 
dinozaurilor. Aceştia au stăpânit lumea timp de o sută 
douăzeci de milioane de ani, dar tyrannosaurus a trăit numai 
în perioada ultimilor cincisprezece milioane de ani a acelei 
epoci. 

Maşina oprise pe vârful unei coline. Priviră de-acolo, de 
sus, o pantă împădurită ce cobora spre marginea lagunei. 
Soarele  asfințea alene spre apus, cufundându-se în 
depărtările ceţțoase. Tot peisajul era scăldat într-o lumină 
blândă, peste care umbrele creşteau tot mai mult. Frunzişul 
des al lagunei era aureolat de contururi trandafirii. Departe, 
spre sud, zăriră gâturile grațioase ale apatozaurilor ce şedeau 
la marginea apei, oglindindu-şi trupurile masive în undele 
fremătătoare. Era linişte, numai foşnetul neîntrerupt al 
cicadelor se auzea. Aşa cum stăteau ei acolo, uitându-se cu 
nesaț la împrejurimi, aproape că le venea să creadă într- 
adevăr că fuseseră duşi îţi trecut, cu milioane şi milioane de 
ani înapoi în timp, într-o lume acum dispărută. 

— Merită, ce ziceţi? îl auziră pe Ed Regis spunând în 
interfon. Mie îmi place să vin uneori aici, seara. Şi să stau 
aşa, să mă uit cât poftesc. 

Grant însă nu păru prea impresionat de efuziunile poetice 
ale celuilalt. 

— Bine, bine, dar unde-i T-rex? 

— Mda, asta, da, întrebare! Puteţi să îl vedeţi destul de 
des pe cel mic acolo, în lagună. Laguna este închisă de un 
stăvilar, aşa că am putut creşte câteva soiuri de peşte. Ăla 
mic a învăţat repede să prindă peşte. E chiar interesant să-l 


vezi. Nu-şi foloseşte deloc labele din față, ci îşi vâră capul in 
apă, cu totul. Ca o pasăre. 

— Cel mic? 

— Da, micul T-rex. E încă pui, n-are decât doi ani şi cam 
o treime din mărimea normală a unui adult. E înalt cam de 
trei metri acum, şi cântăreşte în jur de o tonă jumate. Celălalt 
a ajuns deja la maturitate. Dar nu-l văd deloc prin apropiere. 

— Poate că-i acolo, jos, să vâneze apatozauri, sugeră 
Grant. 

Regis izbucni în râs, şi, prin interfon, vocea lui părea 
grozav de pițigăiată. 

— Ar face-o el şi pe-asta, dacă ar putea, credeţi-mă pe 
cuvânt. Uneori stă acolo, în lagună şi se uită la animalele alea 
şi îşi încârligă degetele prin aer, enervat de neputinţa lui. Dar 
teritoriul lui este închis din toate părțile, cu şanţuri imense şi 
garduri electrice. Nu îi prea place lui chestia asta, dar n-are 
încotro. 

— Bine, dar atunci unde-i? 

— Se ascunde, zise Regis. E cam sfios. 

—  Sfios?! exclamă Malcolm. Tyrannosaurus rex este 
sfios?! 

— Păi, se ascunde mai tot timpul. Aproape că nici nu-l 
poți vedea vreodată în câmp deschis, mai ales ziua. 

— Dar de ce? 

— Noi suntem de părere că are o piele foarte delicată şi 
soarele o arde foarte repede. 

Malcolm începu să râdă în hohote. 

Grant oftă, amuzat. 

— Se pare că spulberaţi multe iluzii. 

— Nu prea cred eu că veți fi dezamăgiţi, spuse Regis. 
Aşteptaţi numai puţin. 

Atunci auziră un behăit subţiratic. În mijlocul câmpului, 
o cuşcă mică se ridică dintr-odată, pe o platformă ce ieşi chiar 
din pământ. Uşiţele zăbrelite se dădură în lături, iar capra 
rămase priponită acolo, în mijlocul câmpului, behăind 
plângăreaţă. 


— De-acum poate apărea în orice clipă, şopti Ed Regis. 
Se uitară toţi curioşi, pe geam. 


— la uită-te la ei, chicoti Hammond satisfăcut, privind 
monitorul din camera de control. Uite-i numai cum stau toți 
grămadă pe geam, cu sufletul la gură. Nici nu mai pot aştepta 
să îl vadă. Au venit de bunăvoie să dea ochi cu primejdia. 

— De-asta mi-e şi mie teamă, bombăni Muldoon. 

Învârti cheile pe deget şi privi cu încordare către cele două 
maşini. Era doar întâia dată când vizitatorii făceau turul 
Parcului Jurasic, iar Muldoon împărtăşea starea de nelinişte 
a lui Arnold. 

Robert Muldoon era un tip masiv, de vreo cincizeci de ani, 
cu mustață colilie şi ochi albaştri, de nepătruns. Crescut în 
Kenya, îşi petrecuse cea mai mare parte a vieții angajându-se 
călăuză pentru vânătorii de sălbăticiuni africane de talie 
mare, aşa cum făcuse şi tatăl lui înainte. Dar din 1980 
lucrase în primul rând pentru echipele de cercetători ai vieții 
animale şi pentru proiectanţii de grădini zoologice, pe post de 
consultant în probleme de comportamentul animalelor. 
Începuse să devină tot mai cunoscut, iar într-un articol al 
ziarului "Times" din Londra, în suplimentul de duminică se 
scria: "Ceea ce înseamnă Robert Trent Jones pentru 
antrenamentele de golf, Robert Muldoon este în domeniul 
proiectării de grădini zoologice: un designer cu un bagaj de 
cunoştinţe apreciabil şi o îndemânare unică". 

În 1986 colaborase o vreme cu o companie din San 
Francisco, care construia o rezervaţie naturală particulară, pe 
o insulă din America de Nord. Muldoon făcuse împărțirea 
teritorială pentru diferite soiuri de animale, trasând limitele 
zonelor de acţiune şi stabilind condiţiile mediului înconjurător 
pentru lei, elefanţi, zebre şi hipopotami. El indicase ce 
animale anume puteau fi ținute în aceleaşi ţarcuri şi care 
trebuia să fie izolate. În acea perioadă, munca în sine i se 
părea oarecum monotonă. Mult mai interesant pentru el 


păruse construirea unui parc indian din Kashmir, numit 
"Lumea Tigrilor”. 

După care, în urmă cu un an, i se oferise o slujbă ca 
supraveghetor al traseelor de la Parcul Jurasic. Salariul era 
foarte mare, iar Muldoon încheiase un contract pe un an de 
zile. Rămăsese uluit descoperind că parcul respectiv era de 
fapt o rezervație naturală pentru animale preistorice 
reconstituite genetic. 

Bineînţeles că era o muncă foarte pasionantă; dar în 
timpul cât stătuse el în Africa, Muldoon îşi formase o părere 
foarte realistă despre animale şi comportamentul lor — o 
părere lipsită de orice fel de sentimentalisme — care adeseori 
generase conflicte serioase între el şi conducerea Parcului 
Jurasic, cu sediul central în California. Şi cel mai tare se 
certase cu zbirul acela hodorog şi împătimit; ce şedea acum 
lângă el, în camera de control. Opinia lui Muldoon era că a 
reproduce artificial dinozauri în laborator era un experiment 
interesant; dar ţinerea acestora în semi-libertate era cu totul 
şi cu totul altceva. 

Din punctul lui de vedere, câţiva dintre dinozauri erau 
prea primejdioşi pentru a-i ţine chiar şi în ţarcurile parcului. 
În mare parte, acest pericol consta inclusiv în faptul că ştiau 
mult prea puţine despre respectivele animale. De pildă, 
nimeni nu bănuise măcar că dilofozaurii erau otrăvitori, până 
ce observaseră cum aceştia vânau rozătoarele de pe insulă. Le 
muşcau, apoi se dădeau câţiva paşi în spate şi aşteptau să 
moară. Şi nici chiar atunci nu îşi dăduseră seama că 
dinozaurii aceia scuipau venin, până ce unul dintre îngrijitori 
rămăsese aproape orb, în urma atacului unui dilofozaur. 

După toate astea, Hammond îşi dăduse în sfârşit 
consimțământul să se analizeze otrava fiarelor şi 
descoperiseră că aceasta conţinea şapte feluri diferite de 
enzime toxice. Pe deasupra, se convinseseră că animalele 
puteau scuipa veninul de la o distanţă de cinci metri. De aici 
trăseseră concluzia că se putea foarte bine ca vreun vizitator 
aflat în maşinile electrice să fie orbit, iar conducerea parcului 


dispusese să le fie extirpate pungile cu otravă aflate în cerul 
gurii. Veterinarii încercaseră asta de două ori la rând, dar fără 
nici un rezultat. Nimeni nu putuse depista cum era secretată 
acea substanță mortală. Şi nici nu aveau cum să ştie până ce 
nu se făcea autopsia completă a unui animal, ceea ce 
conducerea nu aprobase cu nici un preț. 

Muldoon era încă şi mai îngrijorat în privința 
velociraptorilor. Aceştia erau vânători înnăscuţi, care 
niciodată nu lăsau să le scape prada. Ucideau chiar şi atunci 
când nu erau înfometați. Omorau pentru plăcerea de a omori. 
Erau foarte rapizi alergau uimitor de iute şi făceau salturi 
ameţitoare. Erau înzestrați cu gheare ucigătoare la fiecare 
picior; dintr-o singură mişcare puteau spinteca un om şi îi 
scoteau măruntaiele cât ai clipi. Pe deasupra, aveau fălci 
cumplit de puternice, care nu muşcau prada, ci o sfâşiau. 
Erau de departe mult mai inteligenţi decât orice altă specie de 
dinozauri, şi păreau că, din instinct, refuză orice obstacol ce 
le stătea în cale. 

Orice specialist în grădini, zoologice ştia că anumite 
animale erau inadaptabile vieţii în cuşcă şi încercau tot 
timpul să scape. Unele, cum erau de pildă maimuţele sau 
elefanții, puteau distruge uşile cuştilor. Altele, cum erau 
porcii sălbatici, erau deosebit de inteligente şi învățau să 
descuie zăvoarele cu botul. Dar cine ar fi crezut că un 
armadillo uriaş avea să îşi distrugă colivia de fiecare dată? 
Sau că un elan oarecare nu va putea fi ținut în captivitate? 
Ba încă, un elan mult mai îndemânatic în a-şi folosi botul 
pentru a deschide uşa ţarcului, decât un elefant care încerca 
să o descuie cu trompa?! Elanii scăpau întotdeauna din 
grădinile zoologice; aveau un talent nebănuit de a ieşi din 
orice îngrăditură. 

Şi-aşa făceau şi velociraptorii. 

Aceşti prădători feroce erau cel puţin la fel de inteligenți 
ca şi cimpanzeii. Şi, tot ca aceştia, erau înzestrați cu labe 
uimitor de agile, care reuşeau să descuie porțile sau să se 
folosească cu iscusință de diverse obiecte. Puteau deci scăpa 


fără prea mari eforturi. Şi atunci când într-adevăr unul ieşise 
din țarc, după cum se temuse Muldoon, ucisese doi muncitori 
constructori şi îl mutilase pe un al treilea, înainte de a fi 
imobilizat. După acest eveniment trist, perimetrul de primire 
a vizitatorilor fusese reutilat cu porți solide, cu bare de oţel, 
cu încă un gard înalt şi geamuri securizate. lar ţarcul 
velociraptorilor fusese împrejmuit cu senzori electronici, 
capabili să sesizeze orice încercare neaşteptată de evadare a 
animalelor. 

Muldoon ceruse în repetate rânduri arme eficiente. 
Comandase lansatoare portabile, dotate cu proiectile LAW. 
Vânătorii ştiau preabine cât de dificil era să dobori un elefant 
african de patru tone. lar mulți dintre dinozauri cântăreau de 
câte zece ori pe atât. Conducerea rezervației fusese îngrozită 
de o astfel de propunere şi insistase să nu existe nici un fel de 
armament pe insulă. Dar când Muldoon îi ameninţase că 
pleacă şi are de gând să dezvăluie totul presei, se ajunsese la 
un compromis. În cele din urmă, două lansatoare special 
construite fuseseră aduse şi păstrate în permanență într-o 
cameră încuiată, de la subsol. Numai Muldoon avea cheile 
încăperii. 

Iar acele chei le învârtea acum Muldoon nervos, pe deget. 

— Eu unul mă duc jos, îi anunţă el. 

Arnold, uitându-se în continuare la ecranul de control, 
încuviință din cap. Cele două maşini electrice rămăseseră pe 
culmea dealului, aşteptând apariția marelui T-rex. 

— Hei, strigă Dennis Nedry de la terminalul la care lucra. 
Când te întorci, adu-mi şi mie o Coca-Cola, vrei? 


Grant stătea în maşină plin de curiozitate, aşteptând în 
tăcere. Behăitul speriat al caprei părea că se întețeşte, 
devenea tot mai strident. Animalul trăgea fără încetare de 
pripon, zbătându-se în toate părțile. Paleontologul auzi prin 
radio vocea lui Lex, care întreba, înspăimântată: 

— Da' ce-o să se-ntâmple cu căprița? O s-o mănânce? 


— Aşa cred, îi răspunse cineva, după care Ellie se grăbi să 
închidă radioul. 

Şi-atunci simțiră duhoarea aceea de putreziciune care 
ajunse până la ei, de undeva, din câmpie. 

— A venit el, şopti Grant. 

— E o ea, îl corectă Malcolm. 

Capra se zbătea înnebunită acolo, în mijlocul câmpului, la 
treizeci de metri de cel mai apropiat copac al lagunei. 
Dinozaurul probabil că pândea pe undeva, printre arbori, dar 
pentru moment, Grant nu îl putea vedea încă. După care îşi 
dădu seama că se uita prea jos: capul animalului se înălța 
cam la şase metri deasupra solului, pe jumătate ascuns în 
frunzişul palmierilor. 

— Sfinte Cristoase, şopti Malcolm înfiorat. Drăcia asta-i 
mare cât o clădire... 

Grant se uita fascinat la capul acela enorm, colțuros, 
pătat cu maroniu-roşiatic, cu maxilare uriaşe şi colți 
amenințători. Fălcile monstrului clămpăniră o dată, dar el tot 
nu ieşi din umbră. 

— Cât o mai sta acolo? întrebă Malcolm cu răsuflarea 
întretăiată. 

— Probabil încă vreo câteva minute. Poate... 

Tiranozaurul făcu un salt, neauzit, arătându-şi în plină 
lumină trupul imens. Din patru paşi ajunse la capră, se 
aplecă şi o muşcă de gât. Într-o clipă, behăitul încetă. Se lăsă 
o linişte deplină. 

Încă aplecat deasupra prăzii, dinozaurul şovăi un 
moment. Gâtul musculos se îndreptă, iar capul masiv se 
întoarse, privind în toate direcţiile. Se uită ţintă la Land 
Cruiser, rămas sus, pe culmea dealului. 

— Ne vede? şopti Malcolm. 

— A, bineînțeles, spuse Regis prin interfon. Să ne uităm 
dacă o să mănânce în fața noastră sau îşi duce prada la loc 
ferit. 

Tiranozaurul se aplecă din nou şi adulmecă hoitul caprei. 
O pasăre ciripi. Animalul ridică îndată capul, scrutând 


împrejur, alarmat. Îşi mişcă ţeasta uriaşă repede, tresărind, 
când într-o parte, când într-alta. 

— Parc-ar fi pasăre, zise Ellie. 

Dinozaurul încă şovăia. 

— De ce se teme? şopti iarăşi Malcolm. 

— Probabil de un alt tiranozaur, presupuse Grant. 
Carnivorele mari, cum sunt leii sau tigrii, devin foarte 
precauţi după ce-şi omoară prada, ca şi cum ar fi dintr-odată 
mai vulnerabili. În secolul nouăsprezece, zoologi au emis 
ipoteza că animalele de pradă se simt vinovate pentru ceea ce 
au făptuit; dar savanții din zilele noastre au explicat 
comportamentul lor — după ore întregi de stat la pândă, cu 
toate simțurile încordate —, ca fiind principala cauză a 
pierderii vânatului ucis, în general. Ideea preconcepută că 
"natura sălbatică zace în puterea colților şi a ghearelor" era 
total greşită; de cele mai multe ori, prada răpusă trecea în 
puterea altcuiva. Când, în sfârşit, un carnivor reuşea să 
doboare un animal, trebuia în mod firesc să se aştepte la 
apariția unui alt prădător, care îl putea ataca oricând, ca să îi 
fure vânatul. Aşa se întâmpla probabil şi în cazul 
tiranozaurului, care se temea de un alt posibil vrăjmaş. 

Uriaşul se aplecă iarăşi deasupra hoitului caprei. Unul 
dintre masivele lui picioare din spate ţinea apăsat stârvul, în 
vreme ce fălcile sfâşiau la iuțeală carnea fragedă. 

— O să rămână aici, şopti Ed Regis. Excelent... 

Animalul ridică iarăşi capul, ţinând în gură hălci mari de 
carne sângerândă. Privi către Land Cruiser. Apoi începu să 
mestece netulburat. Auziră cu toţii crănțănitul înfiorător al 
oaselor sfărâmate. 

— Brrr..., se auzi vocea lui Lex, prin interfon. E de-a 
dreptul scârbos... 

În clipa aceea, ca şi cum prudenţa ar fi izbândit în mintea 
sa, dinozaurul apucă între colți rămăşiţele caprei şi le duse la 
loc ferit, printre copacii de unde venise mai înainte. 

— Doamnelor şi domnilor, acesta a fost Tyrannosaurus 
Rex, anunţă vocea de pe banda de magnetofon. 


Maşinile porniră mai departe, mişcându-se neauzite 
printre arbori. 

Malcolm se lăsă pe spate în scaunul lui. 

— Fantastic, îngăimă el. 

Gennaro îşi şterse fruntea de sudoare. Faţa îi era albă ca 
varul. 


CONTROL 


Henry Wu intră în camera de control şi îi găsi pe toţi cei 
de acolo şezând tăcuțţi, pe întuneric, şi ascultând vocile celor 
de pe traseu, receptați prin radio. 

— Isuse Cristoase, tocmai se dădea de ceasul morţii 
Gennaro, cu vocea gâtuită de spaimă. Păi dacă un animal d- 
ăsta iese de-aici... Nimic n-o să-i mai stea în cale. 

— Cât e de uriaş, nici n-are rival pe pământ... 

— Mda, nimic n-o să-i mai stea în cale... 

— Doamne Dumnezeule, gândiţi-vă numai... 


În camera de control, Hammond răbufni, nervos: 

— Să-i ia dracu' pe toți ăştia. Sunt atât de răuvoitori! 

— Cum, tot o mai ţin pe-a lor, că a scăpat un animal de 
pe insulă? Se miră Wu. Până acum trebuia să-şi dea seama 
că totul este cât se poate de bine controlat. Am operat şi 
mutații genetice la animale, am pus la punct tot 
amplasamentul... 

Înălță din umeri, nedumerit. 

Wu era ferm convins că parcul funcționa perfect, aşa cum 
credea, de altfel, că şi paleo-ADN-ul descoperit de el era fără 
cusur. Orice problemă ar fi apărut în timpul experimentelor, 
era în mod indubitabil legată de codul genetic în sine, lucru 
dovedit şi de rezultatele practice ale acestor perturbații de 
fenotip: vreo enzimă care nu evolua normal, o proteină 


neasimilabilă. Oricare ar fi fost abaterea respectivă, 
întotdeauna era înlăturată printr-o intervenţie relativ minoră, 
începând cu generația următoare de dinozauri. 

Prin comparaţie, geneticianul era absolut sigur că nici 
problemele ivite în Parcul Jurasic nu erau fundamentale. Nu 
puteau exista probleme legate de controlul situaţiei în sine. În 
nici un caz atât de grave, de nereparat, precum posibilitatea 
evadării vreunui animal de pe insulă. Lui Wu i se părea chiar 
jignitor numai gândul că vreun om de pe pământ l-ar fi crezut 
în stare să contribuie la construirea unui sistem unde se 
putea întâmpla o astfel de calamitate. 

— Numai Malcolm ăla-i de vină, bombăni Hammond 
mohorât. El e capul tuturor răutăților. De la bun început a 
fost împotriva noastră, ştii şi tu. A lansat teoria aia a lui, cum 
că nici un sistem complex nu poate fi ţinut sub control, iar 
natura nu poate fi imitată în nici un fel. Da' nu pricep în 
ruptul capului ce-o fi în mintea lui?! Păi, firar mama eci a 
dracu' de treabă, noi nu facem aici nimic altceva, decât o 
grădină zoologică! Geme lumea de parcuri d-astea, şi toate 
merg cum trebuie. Da nu, el trebuie neapărat să îşi 
dovedească teoria aia blestemată sau, măcar să ţipe sus şi 
tare, până-n pânzele albe, că are dreptate! Sper din tot 
sufletul că n-o să-l sperie pe Gennaro, ca să-i dea şi ăstuia 
prin tărtăcuţă să pună beţe-n roate construcției parcului. 

— Poate să facă aşa ceva? se îngrijoră Wu. 

— Nu, răspunse Hammond. Da' poate să încerce măcar. 
Poate să încerce şi să-i pună pe gânduri pe investitorii 
japonezi, şi să-i facă să-şi retragă fondurile. Sau poate să facă 
vâlvă pe la guvernul din San José. În orice caz; ne-ar putea 
face necazuri. 

Arnold strivi ţigara în scrumieră. 

— Haideţi mai bine să Vedem ce se întâmplă până la 
capăt, propuse el. Noi toți avem încredere în ce-am făcut din 
parcul ăsta. Să vedem cum iese până la urmă. 


Muldoon ieşi din lift, înclină din cap, în semn de salut 
către paznicul de la intrarea în subsolul clădirii şi cobori 
scările. Aprinse lumina. Garajul era înțesat cu cele douăzeci 
şi patru de maşini Land Cruiser, aliniate corect. Fuseseră 
special comandate pentru traseul non-stop, care avea să 
înconjoare parcul şi să se întoarcă apoi la complexul turistic. 

Într-un colț, era parcat un jeep cu dungi roşii — unul 
dintre cele două vehicule alimentate cu benzină (pe primul îl 
luase Harding, veterinarul, de dimineață), care se puteau 
deplasa în orice parte a parcului, chiar şi printre animale. 
Erau dungate cu roşu din pricină că descoperiseră că 
triceraptorii nu cutezau să atace maşina dacă observau 
culoarea respectivă. 

Muldoon trecu pe lângă maşină, îndreptându-se spre 
capătul încăperii. Uşa blindată, ce proteja magazia cu 
armament, nu purta nici o inscripţie. Descuie cu cheile lui şi 
dădu uşa grea în lături. Înăuntru, şiruri de arme şedeau 
aşezate frumos în rastele. Scoase un lansator de umăr, 
Randler, şi o cutie cu muniție; apoi îşi puse două rachete sub 
braț rămas liber. 

După ce încuie la loc uşa, aşeză arma pe bancheta din 
spate a jeep-ului. Pe când ieşea din garaj, auzi în depărtare 
un tunet puternic. 


— Se pare că o să cam plouă, spuse Ed Regis uitându-se 
către cer. 

Maşinile se opriseră din nou, în apropierea mlaştinii 
sauropozilor. O turmă mare de apatozauri păştea în linişte la 
marginea lagunei, mâncând frunzele din vârful palmierilor. În 
împrejurimi se aflau şi câţiva hadrozauri cu cap de ornitorinc, 
care, în comparație cu primii, păreau mult mai mici. 

Fireşte, Tim ştia că hadrozaurii nu erau nici ei prea 
mărunței. Numai că apatozaurii erau mult mai voluminoşi. 
Capetele lor subțţiratice se ridicau în văzduh, cam la doi metri, 
clătinându-se uşor pe gâturile lungi. 


— Animalele acelea masive, pe care le vedeţi acum. sunt 
numite de obicei brontozauri, le explica vocea înregistrată. 
Însă numele lor adevărat este Apatosaurus. Cântăresc mai 
mult de treizeci de tone. Ceea ce înseamnă că un singur 
animal este la fel de greu cât o întreagă cireada de elefanți din 
zilele noastre. Şi mai puteţi observa şi faptul că preferă să 
rămână la marginea lagunei, unde nu este atâta umezală. În 
pofida a ceea ce multe cărți scriu, brontozaurii evită 
mlaştinile. Mult mai pe plac le este terenul uscat. 

— Brontozaurus este cel mai mare dinozaur, Lex, o lămuri 
Ed Regis pe fetiță. 

Tim nu se osteni să îl contrazică. Adevărul era însă că 
Brachiosaurus era de trei ori mai mare. lar unii presupuneau 
că Ultrasaurus şi Seismosaurus erau încă şi mai voluminoşi 
decât Brachiosaurus. Seismozaurul putea ajunge până la o 
sută de tone?! Pe lângă apatozauri, hadrozaurii se căzneau şi 
ei să stea pe picioarele dinapoi, ca să apuce frunze: Se mişcau 
cu o graţie neobişnuită pentru nişte animale atât de masive. 
Câţiva pui de hadrozauri ţopăiau şi ei pe lângă adulți, 
rumegând frunzele care cădeau din gura animalelor mai mari. 

— Dinozaurii din Parcul Jurasic nu se înmulțesc, urmă 
crainicul. Puii pe care îi vedeți dumneavoastră au fost aduşi 
în rezervație cu numai câteva luni în urmă, după ce fuseseră 
crescuţi în laboratoarele speciale. Însă oricum, adulţii îi 
îngrijesc ca şi cum ar fi ai lor. 

Se auzi dintr-odată bubuitul repetat al unui tunet. Cerul 
se întunecă amenințător şi păru că se lasă deasupra capetelor 
lor. 

— Mda, se pare că stă să plouă, zise Ed Regis. 

Maşina o porni mai departe, iar Tim zări un animal gălbui 
mişcându-se cu repeziciune. Pe spate avea dungi cafenii. Îl 
recunoscu imediat. 

— Hei! strigă el. Opriţi maşina! 

— Ce s-a întâmplat? se sperie Ed Regis. 

— Opriti maşina! Repede! 


— Ne îndreptăm acum spre ultimul dintre animalele 
noastre preistorice de talie mare, stegozaurul, anunţă vocea 
înregistrată. 

— Ce s-a întâmplat, Tim Z 

— Am văzut unul! Am văzut unul chiar pe câmpul ăla?! 

— Ce-ai văzut? 

— Un raptor! Acolo, pe câmp! 

— Stegosaurus este un animal care a trăit in perioada de 
mijloc a jurasicului, supraviețuind timp de o sută şaptezeci de 
milioane de ani, continua să explice crainicul. Câteva 
exemplare din aceste ierbivore remarcabile trăiesc chiar aici; 
în Parcul Jurasic. 

— Nu, nu pot să cred aşa ceva, Tim, îl potoli Regis. Nu era 
un răpitor, în nici un caz! 

— L-am văzut cu ochii mei! Opriti maşina! 

În timp ce li se anunţă noutatea lui Grant şi Malcolm, 
interfonul păru că e bruiat. 

— Tim are impresia că a văzut un raptor. 

— Unde? 

— Pe câmpul pe unde tocmai am trecut noi. 

— Să ne întoarcem şi să ne convingem. 

— Nu ne putem întoarce, spuse Ed Regis. Nu putem 
merge decât înainte. Maşinile astea sunt programate automat. 

— Nu ne putem întoarce deloc? insistă Grant. 

— Nu, răspunse Regis. Îmi pare rău. Vedeţi 
dumneavoastră, este un tur al... 

— Tim,  ascultă-mă. Sunt Malcolm, interveni 
matematicianul. Vreau să te întreb un singur lucru: cât de 
mare era răpitorul acela? 

— În orice caz, mai mare decât puiul pe care l-am văzut 
noi azi, îşi aminti Tim. Şi mai tânăr decât adulții aceia din 
arc. Ăia aveau cam un metru optzeci, iar ăsta cam pe 
jumătate. 

— Mda, ce să-ți spun, minunat..., mormăi Malcolm. 

— Nu l-am văzut decât pentru câteva secunde, urmă 
băiatul. 


— Eu sunt sigur că n-a fost raptor, se enervă Ed Regis. N- 
avea cum. Poate un othnielia. Ăştia întotdeauna sar gardul. 
Ne tot pierdem vremea cu ei, să-i aducem înapoi. 

— Eu sunt mai mult ca sigur că am văzut un raptor, se 
încăpățână Tim. 

— Mi-e foame, scânci Lex. 

Începuse deja să se văicărească. 


În camera de control, Arnold se întoarse dezorientat către 
Wu. 

— Tu ce crezi c-o fi văzut puştiul? 

— Probabil că un othy. 

Arnold încuviință din cap. 

— Cam avem bătaie de cap cu othy, pentru că stau mai 
mult prin copaci şi nu prea putem să le dăm mereu de urmă. 

Specia asta era o excepţie care crea mai totdeauna 
probleme controlului de fiecare minut, pe care îl mențineau 
ei. Computerele îi pierdeau adeseori prin parc, apoi îi reperau 
pe hartă, când coborau din copaci. 

— Ce mă roade pe mine cel mai tare e faptul că am făcut 
noi parcul ăsta minunat, fantastic, iar primii noştri vizitatori 
se preumblă de colo-colo ca nişte contabili, căutând nod în 
papură, se necăji Hammond. Nu se bucură mai deloc de 
minunăţia asta. 

— Asta-i priveşte, spuse Arnold. Nu putem noi să-i 
obligăm să se bucure de minuni. 

Se auzi declicul interfonului, apoi o voce de bărbat rosti 
tărăgănat: 

— John, aici Anne B, suntem încă la doc. N-am terminat 
de descărcat, dar mi-e teamă că furtuna o să ne lovească 
dinspre sud. Mai bine n-am rămâne aici, ancoraţi, dacă se 
înrăutăţeşte stihia asta. 

Arnold se întoarse spre ecranul monitorului, pe care se 
zărea silueta cargoului, tras la doc, în partea de răsărit a 
insulei. Apăsă pe butonul radioului. 


— Cât ţi-a mai rămas pe vas, Jim? 

— Numai trei containere cu echipament. Nu m-am uitat 
pe fişa de control, dar cred că ați mai putea aştepta două 
săptămâni după tinichelele astea. Nu prea suntem în 
siguranţă aici, ştii şi tu, iar ţărmul e la o sută optzeci de 
kilometri. 

— Deci ceri permisiunea să pleci înapoi? 

— Da, John. 

— Eu vreau să descarce tot echipamentul ăla, se opuse 
Hammond. Ne trebuie pentru laboratoare. Avem nevoie de el. 

— Da, ştiu, răspunse Arnold calm. Dar pentru construcția 
barierei de furtună, care să protejeze dana, n-aţi vrut să dați 
nici un bănuț. Aşa că acum n-avem port cum trebuie. Dacă 
furtuna asta o ia razna de tot, nava o să fie izbită de chei. Am 
văzut nu ştiu câte vase scufundate aşa. Dup-aia trebuie să 
suportați o mulțime de alte cheltuieli; pentru alt cargo, pentru 
operaţiunile de salvare şi curățirea docului... şi nici nu se mai 
poate folosi până ce... 

Hammond dădu nervos din mână. 

— Dă-le drumul să plece şi gata. 

— Ai permisiunea să pleci, Anne B, spuse Arnold prin 
radio 

— Ne vedem peste două săptămâni, răspunse vocea 
căpitanului. 

Pe monitorul video se zărea deja echipajul strângând 
parâmele. Arnold se întoarse spre ecranul principal. Cele 
două maşini electrice străbăteau acum câmpurile încețoşate. 

— Pe unde sunt acum? se interesă Hammond. 

— Se pare că prin câmpiile sudice, răspunse Arnold. 

Partea de sud a insulei era mai influențată de activitatea 
vulcanică decât nordul. 

— Asta înseamnă că sunt aproape de stegozauri, urmă 
Arnold. Sunt mai mult ca sigur că or să se oprească să vadă 
ce face Harding pe-acolo. 


STEGOZAURUL 


În vreme ce autoturismul se opri locului, Ellie Sattler se 
uită printre fuioarele de aburi la stegozaur. Acesta stătea 
liniştit, fără să se mişte deloc Un jeep cu dungi roşii era 
parcat chiar în apropierea animalului. 

— Trebuie să recunosc că ăsta chiar e o _ lighioană 
caraghioasă, se pronunţă Malcolm. 

Stegozaurul avea cam şase metri lungime, iar trupul îi era 
solid, îndesat, cu o mulțime de creste osoase pe spinare. 
Coada îi era împânzită de ţepuşe amenințătoare, lungi de câte 
un metru. Dar gâtul creaturii se termina cu un cap atât de 
MIC, cu o privire tâmpă, de cal lipsit de minte. 

În timp ce îl priveau, un bărbat veni de undeva, din 
spatele animalului. 

— Ăsta-i veterinarul nostru, Harding, le zise Regis prin 
radio. A anesteziat stegozaurul, de-asta stă neclintit. E 
bolnav. 

Grant sări într-o clipă din maşină, grăbindu-se spre 
dinozaurul nemişcat. Ellie ieşi şi ea se uită în spate, la celălalt 
Land Cruiser, din care copiii se dădură jos numaidecât. 

— De ce suferă? se interesă Tim. 

— Nici ei nu ştiu, răspunse Ellie. 

Creasta prelungă de pe spinarea animalului se ridica 
anevoie. Stegozaurul răsufla greu, chinuit, horcăind de câte 
ori trăgea aer în piept. 

— E molipsitoare boala asta? întrebă Lex. 

Se apropiară de capul subțiratic al animalului, unde 
Grant şi veterinarul se aşezaseră în genunchi, sprijinindu-l, 
ca să se uite în gura dinozaurului. 

Lex strâmbă din nas, scârbită. 

— Fiara asta chiar că-i ditamai, spuse ea, mai şi pute. 

— Mda, aşa e, recunoscu Ellie. 

Îşi dăduse şi ea seama că stegozaurul împrăştia o 
duhoare neobişnuită, de peşte putred. Îi aducea aminte de 


ceva anume, dar nu ştia încă de ce. Oricum, nu mai simțise 
niciodată până atunci un ster gozaur, aşa că n-avea de unde 
să ştie. Poate că ăsta era mirosul lui specific. Însă se cam 
îndoia. Majoritatea ierbivorelor nu aveau un miros puternic. 
Şi nici măcar balegile lor nu duhneau aşa. Numai carnivorele 
aveau această caracteristică. 

— Pute-aşa din cauză că-i bolnav? întrebă iarăşi Lex. 

— Poate. Şi nu uita că veterinarul l-a şi adormit, cu nişte 
substanţe anume. 

— Ellie, ia uită-te tu la limba lui, o rugă Grant. 

Limba stacojie a animalului atârna fleşcăită într-o parte. 
Veterinarul ţinu lumina lanternei în aşa fel încât Ellie putu 
vedea toată puzderia aceea de băşicuțe argintii. 

— Mda, micropustule, diagnostică ea. Interesant. 

— Avem multă bătaie de cap cu stegozaurii ăştia, oftă 
veterinarul. Mai tot timpul se îmbolnăvesc. 

— Dar care sunt simptomele? întrebă Ellie. 

Zgârie cu unghia limba dinozaurului. Din pustulele sparte 
se scurse un lichid asemănător cu apa. 

— Bleah, se strâmbă fetița, scârbită. 

— Mers împleticit, lipsa simțului de orientare, respirație 
greoaie, diaree continuă, turui veterinarul, clătinând din cap 
neputincios. Se pare că toate simptomele astea apar cam la 
fiecare şase săptămâni. 

— Şi ei se hrănesc în tot timpul ăsta? 

— A, da, sigur, răspunse Harding. Un animal de mărimea 
asta are nevoie de cel puţin două-trei sute de kilograme de 
ierburi pe zi, numai ca să se poată ţine pe picioare. 
Stegozaurii sunt rumegători constanți. 

— Asta înseamnă că boala nu poate fi provocată de plante 
toxice, conchise Ellie. 

Rumegătoarele constante, cele al căror organism nu 
funcționează decât dacă mănâncă în continuu, ar fi suferit în 
permanență de boala respectivă, dacă ar fi mâncat vreo 
plantă toxică. Nu s-ar fi contaminat la perioade stabile, de 
circa şase săptămâni. 


— Exact, o aprobă veterinarul. 

— Pot să mă uit mai bine? întrebă Ellie, luând apoi 
lanterna din mâna medicului. Aţi observa, efectele 
tranchilizantelor asupra pupilei? se interesă ea, luminând din 
plin ochiul dinozaurului. 

— Da. Asta-i efectul miotic, când pupilele sunt micşorate. 

— Dar pupilele lui sunt dilatate, remarcă ea. 

Harding se uită şi el. Nu rămânea nici o îndoială: pupilele 
stegozaurului erau dilatate şi nu reacționară în nici un fel 
când lumina puternică se plimbă peste retină. 

— Dracu' să mă ia şi pe mine! exclamă el uluit. Asta-i 
efect farmacologic. 

— Da, încuviinţă Ellie, întorcându-se pe călcâie şi privind 
împrejur. Cam cât acoperă teritoriul de acțiune al animalului? 

— Vreo opt kilometri pătrați. 

— Ăsta-i locul unde stau ei mai mult? 

— Se aflau într-un luminiş larg, presărat cu colți ide 
stâncă şi împânzite de fuioare de fum ce ieşeau pe alocuri din 
pământ. Era spre seară, iar cerul devenise trandafiriu dincolo 
de dantelele întunecate ale norilor joşi. 

— Nu, în general stau mai mult prin partea de nord sau 
spre răsărit, față de locul unde suntem noi acum, zise 
Harding. Dar când se îmbolnăvesc, obişnuiesc să se retragă 
pe-aici, prin locurile astea. 

Mda, interesantă şaradă, se gândi Ellie. Cum se explica 
oare periodicitatea simptomelor de otrăvire? Arătă cu mâna 
spre câmpie. 

— Vedeţi dumneavoastră arbuştii aceia mărunți, delicaţi? 

— Da, e liliac vest-indian, răspunse veterinarul. Ştim şi 
noi că-i toxic. Dar animalele nu-l mănâncă. 

— Sunteţi sigur? 

— Da. Avem înregistrările de pe video, care confirmă şi, în 
plus, am făcut analiza fecalelor, ca să mă asigur. Stegozaurii 
nu mănâncă niciodată liliac. 

Melia azedarach, numită popular fragi chinezeşti sau liliac 
vest-indian, conținea câțiva alcaloizi toxici. Chinezii foloseau 


planta respectivă ca otravă pentru peşti. 

— Nu-l mănâncă. repetă veterinarul. 

— Interesant, zise Ellie. Pentru că în caz contrar, aş fi 
putut spune că animalul ăsta prezintă semnele clasice ale 
otrăvirii cu Melia: stări de amețeală, iritarea membranelor 
mucoase şi dilatarea pupilară. 

Se apropie de plante, să le studieze mai îndeaproape. Se 
aplecă mult deasupra arbustului, cercetându-l cu atenţie. 

— Da, aveţi dreptate; recunoscu. Plantele sunt neatinse, 
nici urmă de stricăciune. Deloc, par întregi-întreguleţe. 

— Şi, în plus, mai rămâne şi enigma intervalului de şase 
săptămâni, îi reaminti veterinarul. 

— Cât de des vin aici stegozaurii? 

— Cam o dată pe săptămână, răspunse el. Fac un ocol 
mic al teritoriului, îndreptându-se încoace şi mănâncă în 
drum, pe măsură ce merg mai departe. Circuitul ăsta închis 
durează cam o săptămână, până ce ajung iarăşi aici. 

— Dar nu se îmbolnăvesc decât o dată la şase săptămâni. 

— Exact, întări Harding. 

— Ce plictiseală, căscă Lex. 

— Ssst, îi făcu Tim semn să tacă. Domnişoara Sattler are 
nevoie de linişte, să se gândească. 

— Mda, nici o ispravă n-am făcut, zise Ellie, depărtându- 
se iarăşi, luând-o spre câmpie. 

În spatele ei, se auzi Lex spunând: 

— Nu vrea nimeni să joace nişte pase cu mine? 

Ellie privea cu atenție pământul pe unde trecea. Terenul 
era adeseori stâncos. Undeva, spre stânga, se auzea mugetul 
valurilor. Printre pietre se găseau mulți fragi chinezeşti. 
Probabil că animalele nu mâncau decât fructele. Dar n-avea 
nici un sens să se gândească la asta Pentru că fragile 
liliacului indian erau grozav de amare. 

— Ai mai descoperit ceva? o întrebă Grant, alăturându-i- 
se. 

Ellie oftă dezamăgită. 


— Numai pietre. Probabil că suntem pe-aproape de plajă, 
pentru că toate pietrele astea sunt foarte netede. Şi sunt puse 
una peste alta, în grămezi frumos clădite. 

— Grămezi frumos clădite?! rămase Grant cu gura 
căscată. 

— Da, peste tot. Una uite-o chiar aici, îi arătă ea. 

Şi în clipa aceea îşi dădu seama la ce se uitau ei de fapt. 
Pietrele acelea erau într-adevăr şlefuite, dar nu de ocean. 
Pentru că acestea erau strânse într-un loc, formând mici 
grămăjoare, ca şi cum ar fi fost presărate din loc în loc, pe 
drum. 

Erau de fapt mormane de aşa-zise pietre de pipotă. 

Multe specii de păsări şi crocodilii înghit pietricele care se 
adună într-un "buzunar" muscular al aparatului digestiv, 
numit pipotă. Apăsate cu putere de muşchii pipotei, 
pietricelele ajută la sfărâmarea hranei tari, înainte de a 
ajunge în stomac, şi astfel se uşurează digestia. Unii oameni 
de ştiinţă emiseseră ipoteza că şi dinozaurii s-ar fi folosit de 
astfel de pietre de pipotă. Mai întâi, pentru că dinţii acestora 
erau prea mici şi prea puţin tociți pentru a fi mestecat 
mâncarea. Se presupunea că dinozaurii înghițeau direct 
mâncarea, nemestecată, iar pietrele de pipotă sfărâmau 
fibrele plantelor. lar câteva fosile chiar fuseseră dezgropate 
având în dreptul abdomenului câte o grămăjoară de pietre. 
Dar niciodată nu se verificase supoziţia asta, iar... 

— Pietre de pipotă, bâigui Grant. 

— Aşa cred şi eu. Mai întâi înghit pietrele astea, iar după 
câteva săptămâni ele se tocesc, aşa că le dau afară, lăsând în 
urmă muşuroaiele astea, şi înghit alte pietre în loc. Şi odată 
cu ele, mai hăpăie şi nişte fragi chinezeşti. Şi uite-aşa se 
îmbolnăvesc. 

— Dracii să mă găsească pe mine dacă nu ai dreptate, 
îngăimă Grant. Sunt mai mult ca sigur că aşa e. 

Se uită la grămăjoara de pietre, atingând-o cu degetele lui 
experimentate, lăsându-se în voia instinctului său de 
paleontolog. 


ŞI atunci încremeni. 
— Ellie, rosti el după câteva clipe de uluială. Ia uită-te şi 
tu la asta. 


— Hai, amice, arunc-o aici! Chiar aici, în bătrâna mea 
mănuşă de neînvins! chiuia Lex întruna, iar Gennaro aruncă 
mingea spre ea. 

Fetița aruncă balonul de cauciuc cu atâta forță, încât 
bărbatul simţi că-l ustură mâna. 

— Hei, mai uşurel! Eu n-am mănuşă, ca tine! 

— Ce te mai văicăreşti! se maimuţări ea, privindu-l cu 
dispreț. 

Enervat, Gennaro azvârli iarăşi mingea către ea şi auzi 
pocnetul pe mănuşa de piele. 

— Mda, acum mai merge, îl lăudă fetița. 

Stând acolo, lângă dinozaurul narcotizat, Gennaro 
continuă să se joace cu Lex, în timp ce vorbea cu Malcolm. 

— Cum se împacă boala dinozaurului cu teoria ta? 

— Era de prevăzut, răspunse matematicianul. 

Gennaro clătină din cap, a lehamite. 

— Există ceva pe lumea asta ce nu este prevăzut în teoria 
ta? 

— Uite ce-i zise celălalt. Eu unul n-am nici o contribuție 
personală. E pur şi simplu vorba de teoria haosului. Dar am 
observat şi singur că pe nimeni nu interesează să asculte care 
sunt consecințele matematicii în practică. Pentru că, vreau 
să-ți spun, că într-adevăr, apar consecințe serioase ce 
intervin în viața oamenilor. Şi aceste consecinţe influențează 
viața omenească încă mult mai mult decât principiul lui 
Heisenberg sau teorema lui Gödel, de care fac toți atâta caz. 
Pentru că ei au emis mai degrabă nişte considerațiuni 
academice. Precepte filozofice. Dar teoria haosului priveşte 
fiecare aspect al vieţii de zi cu zi. Ştii cumva de ce au fost 
construite computerele întâi şi-ntâi? 

— Nu, recunoscu Gennaro. 


— Arunc-o aici, răcnea Lex cât o ţinea gura. 

— Ei bine, computerele au fost construite la sfârşitul 
anilor '40 pentru că matematicieni precum John von 
Neumann s-au gândit că dacă ai la îndemână un computer — 
o maşinărie care să poată lucra cu o mulțime de variabile în 
acelaşi timp — poţi să prevezi timpul probabil. În sfârşit, 
vremea de afară putea ajunge cunoscută dinainte de către 
om. lar oamenii au crezut gogorița asta pentru încă patruzeci 
de ani de-atunci încolo. Au crezut că prezicerea vremii era 
doar o funcție care putea ţine seama lucrurilor. Dacă puteai 
deci să afli îndeajuns, puteai prevede absolut orice. lar ăsta a 
fost țelul tuturor oamenilor de ştiinţă de la Newton încoace. 

— Şi?... 

— Ei bine, teoria haosului pur şi simplu spulberă această 
credință îndelungată. Pentru că ea presupun e din start că 
niciodată nu poți prevedea un fenomen anume. Nu poţi 
niciodată prezice starea vremii mai mult de câteva zile. Toți 
banii care s-au cheltuit pentru prognozele de lungă durată — 
adică în jur de jumătate de miliard de dolari, numai în 
ultimele decenii — înseamnă că au fost aruncați pe apa 
sâmbetei. E curată nebunie. E la fel de fără rost ca şi 
încercarea de a preschimba plumbul în aur. Noi, în ziua de 
azi, ne uităm înapoi, la cele petrecute demult, şi râdem de 
alchimişti şi de ceea ce se străduiau ei să facă atunci, dar tot 
astfel vor râde şi generaţiile viitoare de noi. Am încercat şi noi 
imposibilul, ba încă am aruncat şi o grămadă de lovele pentru 
asta. Pentru că adevărul este că există câteva mari categorii 
de fenomene care sunt în mod definitiv şi irevocabil 
imprevizibile. 

— Aşa ne arată teoria haosului? 

— Întocmai, şi este de-a dreptul uluitor faptul că numai 
foarte puţini vor să audă de ea, urmă Malcolm. l-am spus 
toate astea lui Hammond cu mult înainte să pună el piciorul 
aici. Vreţi să reproduceți artificial o mână de animale 
preistorice şi să le ţineţi pe-o insulă? Minunat. Ce vis 
fascinant! Încântător, aş zice! Atâta doar că n-o să meargă 


totul după cum aţi plănuit. Situaţia în sine este la fel de 
imprevizibilă ca şi starea vremii. 

— Şi i-ai spus chiar aşa? întrebă Gennaro. 

— Da. l-am mai spus şi unde anume or să apară 
abaterile. În mod clar, adaptarea animalelor la mediul 
înconjurător era unul dintre aspectele vizate. De pildă, 
stegozaurul ăsta a trăit acum o sută de milioane de ani. Nu 
este adaptat la lumea contemporană. Acum aerul este altfel 
stratificat, radiaţia solară este diferită, insectele sunt 
deosebite de cele din trecut, sunetele sunt altele, vegetația 
este total schimbată. Conţinutul de oxigen din atmosferă este 
mult mai scăzut. Animalul ăsta amărât se simte aici ca un om 
obişnuit la o altitudine de trei mii cinci sute de metri. Auzi-l 
numai cum horcăie. 

— Iar celelalte aspecte care ar permite abateri care sunt? 

— În mare vorbind, capacitatea celor ce supraveghează 
parcul de a ţine sub control răspândirea oricăror forme de 
viață. Pentru că evoluția istorică e plină de exemple care 
atestă faptul că viața depăşeşte orice bariere, de orice fel ar fi 
ele. Viața pătrunde pretutindeni, fără oprelişti. Viaţa 
cucereşte mereu noi teritorii. Uneori calea de a le dobândi 
este dureroasă, poate chiar riscantă. Dar întotdeauna viața 
găseşte mijlocul să îndepărteze orice obstacol din cale. 

Malcolm clătină din cap cu tristeţe. 

— Nu vreau să fac pe filozoful, dar ăsta-i adevărul, încheie 
el. 

Gennaro se uită în jur. Ellie şi Grant se întorceau, 
străbătând în grabă câmpul, în timp ce-şi fluturau mâinile şi 
strigau cât îi ţinea gura. 


— Mi-ai adus şi mie o Coca-Cola? întrebă Dennis Nedry, 
când Muldoon reveni în camera de control. 

Muldoon nu se osteni să-i răspundă. Se duse direct la 
monitor şi privi ce se mai întâmpla pe teren. Prin radio îl auzi 
pe Harding spunând: 


—... stego... În sfârşit... am dibuit... acum... 

— Ce tot îndrugă ăla acolo? întrebă Muldoon. 

— Au ajuns în partea de sud, răspunse Arnold. De-asta 
îşi mai trag puţin sufletul. O să îi trec pe alt canal. Dar vreau 
să-ți zic că au descoperit care-i buba cu stegozaurii ăia. 
Mănâncă un fel de fragi... 

Hammond încuviință din cap, satisfăcut. 

— Ştiam eu că mai devreme sau mai târziu o să se rezolve 
şi asta, rosti el cu mulțumire. 


— Nu-i prea impresionant, mărturisi Gennaro. 

Ţinea micul fragment alb pe vârful degetului. Bucăţica 
aceea nu era mai mare decât un timbru poştal, după cum se 
vedea în lumina împuţinată a apusului. 

— Eşti sigur de asta, Alan? mai întrebă avocatul. 

— Absolut sigur, zise paleontologul. Ce mă face pe mine 
să cred asta este conturul acela din interior, curbura 
dinăuntru. Dacă o întorci pe partea cealaltă, o să observi un 
fel de desen vag, nişte linii drepte, care închipuiesc un fel de 
forme triunghiulare. 

— Mda, le văd şi eu. 

— Ei bine, atunci află că eu unul am dezgropat două ouă 
dintr-astea, cu aceleaşi desene, pe şantierul meu din 
Montana. 

— Vrei să zici că asta-i dintr-un ou de dinozaur? 

— Fără doar şi poate, rosti Grant răspicat. 

Harding clătină din cap, neîncrezător. 

— Dinozaurii ăştia nu se pot înmulți singuri. 

— Ba pot foarte bine, după câte se pare, îl repezi Gennaro. 

— Nu, în nici un caz, îl contrazise Harding. Asta probabil 
că a fost un ou de pasăre. Avem nu ştiu câte zeci de specii de 
păsări pe insulă. 

Grant dădu din cap, deloc convins. 

— Uită-te mai bine la curbura fragmentului. Coaja este 
aproape plată. Bucata asta provine de la un ou foarte mare. Şi 


mai remarcă şi rezistenţa cojii. Dacă nu cumva aveți şi struți 
pe insula asta, atunci fără îndoială că e de la un ou de 
dinozaur. 

— Dar nu pot să se reproducă, n-au cum, insistă Harding. 
Toate animalele astea sunt femele. 

— Tot ce ştiu eu acum, e că ăsta a fost un ou de dinozaur, 
îl opri Grant. 

Malcolm interveni şi el: 

— Poţi să-ţi dai seama din ce specie ar fi? 

— Da, zise Grant. E un ou de velociraptor. 


CONTROL 


— E de-a dreptul absurd, aproape ţipă Hammond în 
camera de control, ascultând transmisia radio. Probabil că-i 
un ou de pasăre mare. Numai asta poate fi. 

Radioul pârâi, apoi se auzi vocea lui Malcolm: 

— Hai să facem mai bine un mic test, vrei? Să-l rugăm pe 
domnul Arnold să ne redea una dintre statisticile alea. 

— În momentul ăsta? 

— Da, chiar acum. Am înțeles că puteţi transmite 
programele şi pe monitorul din maşina doctorului Harding. Vă 
rog să faceți lucrul ăsta acum, da? 

— Nici o problemă, îl asigură Arnold. 

După numai câteva secunde, pe ecranul din camera de 
control apăru: 


TOTAL ANIMALE 238 
Specie 
Presupuse 
Găsite 
Ver. 


Tyrannosaurus 


PND 


1 


Maisaurus 


Stegosaurus 
4 


4 
3.9 
Triceratop 
8 


3.1 


Procompsognathus 
49 

49 

3.9 


Othinelia 
16 

16 

3.1 


Velociraptor 
8 


8 

3.0 
Apatosaur 
17 


17 
3.1 


Hadrosaur 
Dilophosaus 
11 

7 


11 
7 
3.1 
4.3 
Pterosaur 
6 


4.3 


Hypsilophodontis 


Euoplocephalid 
16 

16 

4.0 


Styracosaur 
18 

18 

3.9 


Microceratop 
22 

22 

4.1 


TOTAL 
238 
238 


— Ei, sper că sunteți mulțumiți, zise Hammond. Aţi 
receptat lista acolo, pe monitor? 

— Da, răspunse Malcolm. Tocmai ne uitam la ea. 

— Totul este cât se poate de în ordine, ca întotdeauna, 
continuă Hammond, fără să-şi ascundă mulțumirea. 

— Ei, şi-acum să vedem, urmă Malcolm, netulburat. Aţi 
putea să cereți computerului căutarea unui număr diferit de 
animale, decât cel obişnuit? 

— Care anume? se interesă Arnold. 

— Încercaţi cu două sute treizeci şi nouă. 

— Numai o clipă, se încruntă Arnold, înțelegând. 

Câteva momente mai târziu, pe ecran era afişat: 


TOTAL ANIMALE 239 

Specie Presupuse Găsite Ver. 
Tyrannosaurus 

2 


2 

4.1 
Maisaurus 
21 

21 

33 


Stegosaurus 
4 


4 
3.9 


Trieeratop 
8 


8 
3.1 


Procompsognathid 


Othinelia 
16 

16 

3l 


Velociraptor 
8 


8 

3.0 
Apatosaur 
17 


17 
3.1 


Hadrosaur 
11 

11 

3.1 


Hadrosaur 
11 

11 

3.1 


Dilophosaur 
7 


T 

4.3 
Pterosaur 
6 


4.3 


Hypsilophodontiâ 


Euoplocephalid 
16 

16 

4.0 


Styracosaur 
18 


Hammond sări de pe locul lui ca ars. 

— Ce mama dracu' e-asta? 

— Am găsit un compy în plus. 

— Da' de unde-a apărut? 

— Habar n-am! 

Radioul pârâi din nou. 

— Şi-acum haideţi să mai încercăm ceva: puteţi să cereți 
computerului să caute... să zicem... trei sute de animale? 

— Ce dracu' tot aiurează ăla acolo? se răsti Hammond. 
Trei sute de animale? Ce tot îndrugă acolo? 

— Numai un minut aşteptaţi, îl opri Arnold. Mai durează 
puţin. 

Apăsă câteva butoane. lar prima linie, cea cu totalul 
animalelor se prezentă astfel: 

TOTAL ANIMALE: 239 

— Nu pricep unde vrea să ajungă, se lamenta Hammond 
în continuare. 

— Mie mi-e teamă că înțeleg, zise Arnold. 

Privi iarăşi ecranul computerului. Numerele de la prima 
rubrică semnalau: 

TOTAL ANIMALE: 244 

— Două sute patruş' patru? se miră Hammond. Ce se 
întâmplă aici? 

— Computerul numără din nou animalele din parc, zise 
Wu cu voce pierită. Toate animalele. 

— Eu unul am avut impresia că asta a făcut tot timpul, 
nu? Hammond se întoarse îndată către informatician. Nedry! 
Nu cumva ai dat tu iarăşi programele peste cap? 

— Nici gând, răspunse Nedry luându-şi ochii de la 
terminalul lui. Computerul permite operatorului să verifice un 
număr previzibil de animale, pentru a accelera procesul de 
enumerare. Dar asta-i doar o convenție, nu o greşeală. 

— Are dreptate, îi luă Arnold apărarea. Noi întotdeauna 
am folosit drept număr de bază — două sute treij opt — 
pentru că am presupus din start că nu pot fi mai multe 
animale. 


TOTAL ANIMALE: 262 
— Staţi puţin, se repezi Hammond. Dar animalele astea 


nu se pot înmulți. Computerul ăsta probabil că numără şi 
şoarecii de câmp sau mai ştiu eu ce bazaconii... 


— Şi eu cred la fel, zise Arnold. E aproape sigur că e vreo 


deficiență a sistemului de reperare vizuală. Dar o să aflăm noi 
curând. 


Hammond se întoarse către Wu. 

— N-au cum să se reproducă, aşa-i? 

— Aşa-i, îl asigură Wu. 

TOTAL ANIMALE: 270 

— De unde dracu' tot apar atâtea? se minună Arnold. 

— Dracii să mă ia pe mine dacă am habar, se enervă Wu. 
Priviră în tăcere cum se derulau numerele mai departe. 
TOTAL ANIMALE: 283 

Îl auziră prin radio pe Gennaro zicând: 

— Fir'ar al dracului de ceas, oare câte sunt până la urmă? 
Apoi fetița începu să se smiorcăie: 

— Mi-e foame. Când ne întoarcem? 

— Nu mai e mult, Lex. 

Pe ecran apăru semnalul de eroare: 

EROARE: Parametru de cercetare: 300 animale. Nu s-au 


găsit. 


— Păi da, eroare, încuviință Hammond. Mi-am dat eu 


seama de la început. Tot timpul am avut sentimentul că este 
numai o greşeală. 


Dar câteva momente mai târziu, pe ecran se afişa o nouă 


statistică: 


TOTAL ANIMALE 292 

Specie Presupuse Găsite Ver. 
Tyrannosaurus 

2 


2 
4.1 


Maiasaurus 
21 


22 
22 


Stegosaurus 
4 


4 
3.9 
Triceratop 
8 


8 
3. 1 


Procompsognathid 


Othnielia 
16 


23 
2p 


Velociraptor 
8 

37 

?? 


Apatosaur 
17 

17 

3.1 


Hadrosaur 


11 
11 
3.1 


Dilophosaur 
7 


T 

4.3 
Pterosaur 
6 


4.3 


Hypsilophodontid 


Euoplocephalid 
16 

16 

4.0 


Styracosaur 
18 


292 


Radioul începu iarăşi să pârâie. 

— Ei, acum vedeţi care-i hiba metodelor voastre, se auzi 
vocea lui Malcolm. Nu aţi urmărit decât numărul de dinozauri 
previzibili. Eraţi îngrijorați pentru pierderea animalelor, iar 
metoda voastră era proiectată să vă semnaleze imediat dacă 
numărul găsit era mai mic decât cel scontat. Dar nu asta era 
problema. Problema era că voi de fapt aveați mai multe 
exemplare decât vă aşteptaţi. 

— Sfinte Cristoase! exclamă Arnold. 

— Dar n-au cum să fie mai multe, se împotrivi Wu. Noi 
ştim doar câte am reprodus în laborator. N-au de unde să 
iasă atâtea. 

— Mă tem că n-ai dreptate, Henry, spuse Malcolm. 
Lighioanele astea se înmulțesc de capul lor. 

— Nu. 

— Chiar dacă nu vrei să accepţi ideea că profesorul Grant 
a descoperit aici un ou de dinozaur, poți să-ți dai seama chiar 
din datele pe care ți le furnizează calculatorul. la uită-te la 
graficul acela de distribuție, la compy, de pildă. Roagă-l pe 
Arnold să îl afişeze. 

— Nu observi nimic deosebit? întrebă Malcolm. 

— Este un grafic de distribuţie Poisson, răspunse Wu. 
Curba de creştere e normală. 

— Dar n-ai spus tu, cu gura ta, că ai produs compy în trei 
serii? La intervale de câte şase luni? 

— Ba da... 

— Înseamnă că ar trebui să obţii un grafic cu câte un 
munte fractal pentru fiecare dintre cele trei serii diferite pe 
care le-ai introdus în parc, îi explică Malcolm manevrând 
keyboard-ul. Uite cum ar trebui s-arate... 


Height Distribution:  Procompsognathids 


Li e e i 


— Dar tu n-ai lucrat cu graficul ăsta, continuă Malcolm. 
Iar cel pe care tocmai l-ai văzut este de fapt graficul populaţiei 
în creştere. Compy se înmulțesc. 

Wu clătină din cap, neîncrezător. 

— Nu-mi dau seama cum. 

— Asta e, se înmulțesc, ca şi othnielia, ca şi maiazaurii, 
hypsy şi... velociraptorii. 

— Cristoase mare, şopti Muldoon ca pentru el. Există 
raptori în libertate?! 

— Mda, nu-i rău deloc, spuse Hammond cu ochii la ecran. 
Noi am integrat în parc doar trei categorii... mă rog, cinci... 
Cu foarte mici diferenţe la două din ele... 

— Ce dracu' tot spui acolo? se răsti Wu. Nu ştii ce 
înseamnă asta? 

— Bineînţeles că ştiu ce înseamnă, Henry, răspunse 
Hammond. Înseamnă că ai dat-o-n bară. 


— În nici un caz! 

— Avem în parc dinozauri care se înmulțesc, Henry. 

— Dar sunt numai femele, stărui Wu. E imposibil. Trebuie 
să fie o greşeală pe undeva. Şi uită-te la numerele alea 
afurisite. Auzi, ce creştere mică la animalele de talie mare şi 
ce creştere uriaşă la animalele mici! Pur şi simplu n-are nici o 
logică. Trebuie să fie o greşeală undeva. 

Se auzi declicul radioului. 

— În cazul de față nu-i nici o greşeală, rosti Grant. Eu 
unul cred că numerele astea confirmă faptul că animalele se 
înmulțesc. Şi încă în şapte locuri diferite ale insulei. 


CUIBURILE 


Cerul se întuneca tot mai tare. În depărtare, tunetele 
cutremurau văzduhul. Grant şi ceilalți stăteau lângă portiera 
jeep-ului şi se uitau încă la ecranul monitorului. 

— Cuiburi?! exclamă Wu. 

— Da, cuiburi, răspunse Grant. Presupunând că într-un 
singur loc se clocesc în jur de opt-douăsprezece ouă, datele de 
pe calculator indică destul de clar că procomsogonațţii au 
două cuiburi; raptorii tot două, othys numai unul, iar hypsy 
şi maia câte unui fiecare. 

— Şi unde-ar putea fi cuiburile astea? 

— Va trebui să le găsim, până la urmă, zise Grant. 
Dinozaurii îşi clădesc cuiburile în locuri izolate. 

— Bine, bine, dar atunci de ce sunt numai atât de puţine 
animale deja ieşite din ou? întrebă Wu. Dacă într-un cuib de 
maiazauri sunt între opt şi douăsprezece ouă, atunci ar trebui 
să fi ieşit opt-douăsprezece pui, nu? De ce-i numai unul 
singur? 

— Ai dreptate într-un fel, răspunse Grant. Dar nu uita că 
velociraptorii şi compy sunt liberi şi mişună peste tot prin 


parc, mâncând probabil ouăle animalelor mai mari. Poate că 
mănâncă chiar şi din pui... 

— Dar noi n-am văzut niciodată aşa ceva, se auzi vocea 
lui Arnold prin radio. 

— Raptorii atacă noaptea, îi explică paleontologul. Stă 
cineva noaptea să îi urmărească? 

Urmă un moment de tăcere. 

— Nici nu-mi închipuiam altfel, spuse el. 

— Dar oricum n-are nici o logică, stărui Wu. N-ai cum să 
justifici că cincizeci de animale, câte sunt în plus, se hrănesc 
numai cu ouăle din câteva cuiburi. 

— Nu, recunoscu Grant. Dar presupun că mai mănâncă 
şi altceva în afară de asta. Probabil rozătoare mici. Şoareci şi 
şobolani... 

Se lăsă iarăşi o linişte apăsătoare. 

— Lăsaţi-mă pe mine să ghicesc cum s-a întâmplat, urmă 
el. Când ați venit pentru prima dată pe insulă, ați avut ceva 
necazuri cu rozătoarele. Dar cu timpul, problema s-a rezolvat 
de la sine. 

— Da, aşa-... 

— Şi nu v-aţi gândit niciodată să aflați de ce. 

— Păi, ne-am imaginat că..., începu Arnold. 

— Uite ce-i, continuă Wu. La urma urmei rămâne faptul 
că toate animalele astea sunt femele. Nu pot să se reproducă 
singure. 

Grant se gândise mult la asta. Cu puţină vreme în urmă, 
citise un studiu foarte controversat, al unui cercetător vest- 
german, care oferea însă un răspuns plauzibil. 

— Când ați recuperat ADN-ul de dinozaur, nu ați lucrat 
cumva cu fragmente? 

— Ba da, recunoscu Wu. 

— Şi ca să reconstituiți un lanţ genetic complet, nu 
cumva ați fost nevoiţi să includeți în acesta şi segmente de 
ADN de la alte specii? 

— Ba da, uneori, răspunse Wu. E singura modalitate prin 
care poți duce treaba asta la bun sfârşit. Câteodată am 


introdus ADN avian, de la mai multe păsări, alteori ADN 
reptilian. 

— Şi nu cumva şi ADN amfibian? Mai precis: n-aţi lucrat 
cumva cu ADN de broască? 

— Nu ştiu sigur, dar e posibil. Trebuie să verific. 

— Te rog să controlezi, insistă Grant. Cred că dacă o să 
găseşti asta, o să afli şi răspunsul-cheie. 

— Auzi, ADN de broască?! se minună Malcolm. Da' de ce 
tocmai de broască? 

Gennaro interveni, îngrijorat: 

— Uite ce-i: toate chestiile astea sunt într-adevăr curioase 
şi merită discutate, însă noi uităm exact cea mai importantă 
problemă, la care trebuie să răspundem neapărat: a scăpat 
vreun animal de pe insulă, până la urmă? 

— Asta nu putem afla doar din datele de pe computer, 
zise Grant. 

— Şi-atunci, cum putem proceda, ca să ajungem la un 
rezultat? 

— Din câte-mi dau eu seama, nu există decât un mijloc, 
urmă Grant. Trebuie să găsim cuiburile respectivelor specii, 
să le cercetăm cu deamănuntul şi să numărăm rămăşiţele de 
ouă. După care am putea, probabil, să socotim cam câte 
animale au fost clocite, la început. lar apoi o să ne dăm şi noi 
cu presupusul dacă lipsesc din ele sau nu. 

Iar Malcolm continuă: 

— Dar nici atunci n-o să ne lămurim prea bine, neştiind 
dacă puii au fost ucişi, au murit de moarte naturală sau au 
părăsit insula. 

— Bineînţeles că nu, recunoscu paleontologul. Dar 
oricum, e un punct de plecare. Şi eu unul cred că putem afla 
mai multe dacă studiem mai atent graficele acelea de 
populaţie. 

— Şi cum o să dăm noi de cuiburile astea? 

— Dacă nu cumva greşesc, sugeră Grant, computerul ar 
putea să ne dea o mână de ajutor în privinţa asta. 


— Nu ne mai întoarcem odată? scânci Lex. Mi-e o foame 
de lup! 

— Da, chiar aşa, hai să mergem, zâmbi Grant fetiţei. Ai 
fost grozav de cuminte, ai şi tu dreptate! 

— În douăj' de minute, o să mâncaţi pe săturate, spuse 
Ed Regis, pornind către cele două maşini. 

— Eu o să mai rămân puţin, îi anunţă Ellie. Vreau să fac 
nişte fotografii stegozaurului, cu aparatul doctorului Harding. 
Băşicile astea trebuie vindecate până mâine. 

— Eu mă întorc, hotări Grant. Mă duc cu copiii. 

— Şi eu, se repezi Malcolm. 

— Eu cred că o să mai stau şi eu, se oferi Gennaro. Şi mă 
întorc cu doctorul Harding şi domnişoara Sattler, cu jeep-ul. 

— Bun, atunci la drum. 

Porniră către automobile. Malcolm întrebă: 

— Ce i-o fi apucat pe papagalul ăla de avocat să rămână? 

Grant ridică din umeri. 

— Am eu o vagă impresie că e în legătură cu domnişoară 
Sattler. 

— Nu zău? Crezi că din pricina pantalonilor ei scurți? se 
hlizi matematicianul. 

— Ei, s-a mai întâmplat şi altora, zâmbi Grant. 

Când ajunseră la maşini, Tim îi anunţă: 

— Eu vreau să merg în prima maşină cu domnul Grant. 

— Din nefericire, eu şi domnul Grant avem ceva de 
discutat, refuză Malcolm. 

— Dar o să stau în banca mea şi doar o să ascult. Nici o 
vorbă n-o să suflu, promise băiatul. 

— E o conversaţie care ne priveşte doar pe noi doi, insistă 
Malcolm. 

— Ştii ce, Tim, interveni Regis. Hai să-i lăsăm pe ei să 
rămână în spate, amândoi. lar noi o să mergem cu prima 
maşină. Şi o să te poţi folosi de ochelarii polaroizi, dacă vrei. 
Ai privit vreodată prin lentile speciale, prin care se vede orice 
chiar şi noaptea, Tim? Lentilele sunt dintr-un material 


deosebit, în amestec cu o concentraţie de carbon foarte 
sensibilă, care îți permite să vezi şi în întuneric. 

— Promițţător, oftă Tim şi se urni către prima maşină. 

— Hei! strigă Lex în urma lui. Vreau şi eu să mă uit prin 
ăia! 

— În nici un caz, îi dădu frate-său cu tifla. 

— Da' ce, nu mă interesează! Nu-i cinstit! Nu-i cinstit! De 
ce să faci numai tu tot ce-ţi trece prin cap, întotdeauna, 
Timmy?! chirăia răsfățata. 

Ed Regis privi lung după cei doi copii şi îi zise lui Grant: 

— Parcă văd de pe-acum cum o să se desfăşoare drumul 
până la hotel. 

Grant şi Malcolm se urcară în primul Land Cruiser. 
Câţiva stropi de ploaie se izbiră de parbriz. 

— Haideţi la drum! îi îndemnă Ed Regis. Eu unul abia 
aştept cina. Şi mă gândesc deja s-o încep cu un drăgălaş de 
daiquiri de banane. Ei, ce părere aveţi, fraților? Nu sună 
îmbietor şi pentru voi, băuturica asta? 

Dădu un pumn, în glumă, în caroseria maşinii. 

— Ei, de-acum ne vedem tocmai la complex, mai adăugă, 
apoi o luă la fugă spre automobilul din față şi se urcă dintr-o 
mişcare. 

O luminiță roşie licări pe bordul vehiculelor, iar acestea, 
cu un scrâşnet electric, se urniră din loc. 


La întoarcere, privind spre apusul ce lăsa loc nopții, tot 
mai vizibil, Malcolm părea ciudat de îngândurat şi tăcut. 

— Ei, probabil că acum ai satisfacția deplină a răzbunării, 
glumi Grant. Mă refer la faptul ca teoria ta s-a dovedit 
corectă. 

— Ca să fiu sincer, mă simt cam neliniştit. Bănuiesc eu 
că suntem în preajma unei mari primejdii. 

— De ce? 

— Aşa-mi şopteşte intuiţia, 

— Cum aşa: matematicienii cred în intuiție? 


— Absolut. Intuiţia e grozav de importantă. De fapt, mă 
gândeam la curbele fractale. Ştii ceva despre ele? 

— Nu prea, recunoscu Grant. Aş zice chiar deloc. 

— Curbele fractale fac parte dintr-un plan deosebit al 
geometriei, pe care l-a impus un individ pe nume Mandelbrot. 
Spre deosebire de geometria euclidiană, pe care o învaţă tot 
poporul la şcoală — despre ce e pătratul, cubul şi sfera —, 
geometria fractală a apărut din necesitatea de a descrie 
obiecte reale, în lumea naturală. Munţii şi norii sunt forme 
fractale. Deci fractalele sunt probabil într-o strânsă relaţie cu 
realitatea. Într-un fel. Ei, şi Mandelbrot ăsta a descoperit ceva 
cu adevărat remarcabil, datorită jucăriilor astea geometrice. A 
descoperit că lucrurile, oricare ar fi ele, arată aproape identic, 
raportate la scări diferite. 

— La scări diferite? repetă Grant, neînțelegând. 

— De exemplu, un munte înalt, văzut de departe, are o 
formă specifică, de vârf ascuţit. Dacă te apropii şi scrutezi un 
pisc mai mărunt al acelui masiv, o să ți se pară că are aceeaşi 
formă caracteristică, de creastă muntoasă. De fapt, dacă te 
apuci să cobori tot mai mult scara dimensională şi ajungi la o 
aşchie de piatră, cât de subțire, pe care s-o cercetezi la 
microscop, o să observi că are aceeaşi formă fractală de bază, 
ca şi muntele cel înalt. 

— Bine, bine, dar tot nu-mi dau seama de ce te 
îngrijorează toate astea pe tine, mărturisi Grant. 

Căscă, obosit. Apoi trase în piept mirosul acrişor al 
fuioarelor de fum sulfuros, răspândit de vulcanii ascunşi. 
Erau de-acum în apropierea unei porțiuni a drumului, care 
mergea de-a lungul coastei, oferind priveliştea plăjii şi 
oceanului. 

— Pentru că este şi ăsta un mod de a privi lucrurile, 
adăugă Malcolm. Mandelbrot a descoperit această 
similitudine între cele mai mărunte lucruri şi cele mai mari. 
lar această similitudine este valabilă şi în cazul 
evenimentelor. 

— Pentru evenimente?! 


— Da, spre exemplu să luăm prețurile bumbacului, 
continuă Malcolm. Există nişte registre foarte bine întocmite, 
care țin evidența prețurilor la bumbac din ultimii o sută de 
ani şi mai bine. Când cercetezi cu atenţie fluctuațiile 
prețurilor la bumbac, o să observi că graficul fluctuației 
prețurilor din cursul unei singure zile, seamănă cu graficul 
unei săptămâni întregi, iar acesta, la rândul lui, se aseamănă 
în mare cu graficul de pe un an în cap sau chiar cu acela de 
pe zece ani de zile. Aşa stau lucrurile, asta e. O zi seamănă cu 
o viață de om. Începi prin a face un lucru, dar sfârşeşti cu 
totul altceva;iți propui să faci o anume călătorie, dar nu 
ajungi niciodată acolo... lar la sfârşitul vieţii tale, îți dai 
seama că şi existenţa ta, pe de-a întregul, se supune aceleiaşi 
legi a hazardului. 

Întreaga ta viață se petrece întocmai că o zi obişnuită... 

— Presupun că-i numai un fel de-a vedea lucrurile, zise 
Grant. 

— Nu, nici vorbă, se opuse Malcolm. Este singurul fel de-a 
vedea lucrurile. De fapt, este singurul mod de a te raporta la 
realitate. Cum să-ţi spun, ca să mă înţelegi»... Ideea 
fractalelor supuse similitudinii se bazează pe un aspect 
recursiv, un soi de dublare a structurii inițiale, ceea ce duce 
la concluzia că evenimentele sunt imprevizibile. Şi că ele se 
pot schimba dintr-odată, fără veste. 

— Pricep... 

— Însă noi ne-am obişnuit să ne amăgim singuri cu ideea 
că schimbările neaşteptate sunt de fapt ceea ce se întâmplă în 
afara ordinii fireşti a lucrurilor. Aşa cum ar fi un accident de 
maşină. Sau, dincolo de puterile şi ştiinţa noastră — o boală 
incurabilă. Practic nici nu concepem faptul că schimbarea 
imprevizibilă, radicală, iraţională, este parte integrantă din 
marea întreprindere a existenţei în sine. Cu toate că acesta-i 
adevărul. lar teoria haosului ne spune că linearitatea 
netulburată, cu care ne-am obişnuit noi să lucrăm, de parcă 
ar fi o garanție a succesului, începând de la realitatea 
imediată la imaginaţie, pur şi simplu nu există. Linearitatea, 


mersul drept al lucrurilor, este un mod artificial de a privi 
lumea. Adevărata viață nu este o înşiruire de evenimente 
legate între ele, puse unul după altul, ca mărgelele pe aţă. 
Viaţa este de fapt o serie de contradicții, în decursul căreia o 
singură întâmplare poate schimba din temelii tot ceea ce 
urmează după aceea, într-un mod neprevăzut, uneori chiar 
catastrofal. 

Malcolm se lăsă comod pe spatele banchetei, privind lung 
către maşina din fața lor, ce se deplasa la câţiva metri înainte. 

—  Ăsta-i marele şi cruntul adevăr despre structura 
universului nostru. Dar, dintr-un motiv sau altul, noi ne 
încăpățânăm să nu recunoaştem, să ne purtăm în continuare 
ca şi cum nu ar exista. 

În momentul acela, maşinile se opriră locului, brusc. 

— Ce s-a întâmplat? se întrebă Grant. 

În față, văzură copiii arătând din maşină, spre ocean. 
Departe de țărm, parcă plutind chiar sub plafonul jos al 
norilor, Grant  zări conturul întunecat al navei de 
aprovizionare, care se întorcea la Puntarenas. 

— De ce ne-am oprit? se miră Malcolm. 

Grant învârti butonul radioului şi o auzi pe fetiță strigând, 
plină de nerăbdare: 

— Uită-te acolo, Timmy! Uite-l chiar acolo! 

Malcolm aruncă o privire scurtă către navă. 

— Nu cumva vorbesc de vasul ăla? 

— Cam aşa se pare. 

În clipa aceea, Ed Regis sări din maşină şi veni în fugă 
către ei. 

— Îmi pare rău, spuse el. Dar copiii ăştia sunt de vină. Nu 
aveți prin maşină un binoclu? 

— Pentru ce anume? 

— Puştoaica zice că a văzut ceva pe barcă. Parcă un 
animal, îi lămuri Ed Regis. 


Grant înşfăcă binoclul, îl puse la ochi şi îşi lipi fruntea de 
marginea de sus a portierei. Scrută în zare silueta prelungă a 
navei de aprovizionare. Era atât de întunecată, încât de-abia 
se mai zărea ca o linie îngroşată. În vreme ce se căznea să 
desluşească, luminile vasului se aprinseră, înviorând purpura 
grea a asfințitului cu o salbă de steluțe. 

— Vedeţi ceva? întrebă Regis, cu sufletul la gură. 

— Nu, răspunse Grant. 

— Sunt tocmai acolo, jos, se auzi vocea fetiţei, prin radio. 
Uitaţi-vă jos de tot... 

Grant îndreptă binoclul cât putu de jos, cercetând cu 
atenţie conturul navei, chiar deasupra liniei de plutire. Vasul 
de aprovizionare era prevăzut cu numeroase traverse lungi, şi 
cu un brâu de protecţie ce se întindea de la un capăt la 
celălalt al ambarcaţiei. Însă de-acum era aproape întuneric; 
iar paleontologul de-abia mai putea distinge amănuntele. 

— Nu, încă nimic... 

— Dar eu îi văd, se enervă Lex. Chiar acolo, aproape de 
capăt. Uitaţi-vă în spate! 

— Cum naiba o putea vedea aşa bine în bezna asta? se 
minună Malcolm. 

— Copiii au un simț al vederii deosebit de dezvoltat, îi 
explică Grant. Câmpul lor de observaţie are o acuitate pe care 
noi am pierdut-o de multă vreme. 

Orientă binoclul către pupa navei, încet, centimetru cu 
centimetru, şi deodată zări animalele. Se jucau, țopăiau în 
voie printre schelăriile nelămurite ale pupei. Nu reuşi să le 
vadă decât pentru o clipă, însă chiar şi aşa, mai mult 
ghicindu-le în lumina pâlpâietoare a asfințitului, îşi dădu 
seama ce anume erau animalele acelea, care — stăteau pe 
picioarele de dinapoi, aveau în jur de o jumătate de metru şi 
îşi ţineau echilibrul cu ajutorul cozilor zdravene, ce se 
bălăngăneau întruna. 

— Acum îi vezi? întrebă Lex. 

— Da, răspunse el. 

— Şi ce sunt? 


— Raptori, zise Grant categoric. Cel puţin două exemplare. 
Poate chiar mai multe. Pui. 

— Sfinte Cristoase, încremeni Ed Regis. Nava aia se 
îndreaptă spre continent?! 

Malcolm înălță din umeri, încruntat. 

— Acum nu vă ieşiţi din fire. Mai bine chemați prin radio 
camera de control şi spuneți-le să cheme vasul înapoi aici. 

Ed Regis se repezi în maşină şi apucă la iuțeală radio- 
emițătoarele de pe bord. Se auzi însă doar un fâşâit continuu 
şi declicurile butoanelor, în timp ce schimba el frecvențele. 

— S-a întâmplat ceva cu ăsta, se sperie el. Nu mai 
funcționează. 

Alergă îndată la primul Land Cruiser. Îl zăriră suindu-se 
dintr-o singură mişcare. Apoi se uită înapoi, către ei. 

— S-a întâmplat ceva cu amândouă radio-emițătoarele, îi 
anunţă. Nu pot să contactez deloc camera de control. 

— Atunci haideţi să mergem mai departe, propuse Grant. 


În camera de control, Muldoon şedea în faţa ferestrelor 
largi, ce dădeau spre parc. La ora şapte punct, reflectoarele 
cu cuarț se aprinseră pe toată insula, prefăcând-o într-o 
bijuterie strălucitoare, ce se întindea mult spre sud. Acesta 
era momentul din zi cel mai plăcut pentru el. Auzi pârâitul 
scurt al radiourilor. 

— Maşinile alea au pornit din nou, zise Arnold. Sunt în 
drum spre casă. 

— Da' de ce s-au oprit? se miră Hammond. Şi de ce nu 
putem lua legătura cu ei? 

— Habar n-am, răspunse Arnold. Poate că au închis 
radiourile din maşină. 

— Sau poate e din cauza furtunii, sugeră Muldoon. Poate 
că furtuna asta bruiază undele. 

— Oricum, or să ajungă aici în douăj de minute, îi linişti 
Hammond. Mai bine aţi da un telefon jos, la personalul de 


serviciu, ca să fim siguri că au pregătit sala de mese pentru 
oaspeți. Probabil că de-acum copiii sunt morți de foame. 

Arnold ridică receptorul şi auzi un bâzâit neîntrerupt. 

— Ce-i asta? Ce se tot întâmplă aici? 

— Sfinte Dumnezeule, izbucni Nedry. Lasă drăcia aia jos, 
că îmi perturbi tot fluxul de date... 

— Da' ce dracu', ai ocupat toate liniile telefonice? Chiar şi 
pe cele interne? 

— Am ocupat toate liniile care comunicau cu exteriorul, 
răspunse informaticianul. Dar liniile interne ar trebui să mai 
funcționeze totuşi. 

Arnold apăsă cu furie butoanele de pe bordul de 
comandă, unul după altul. Dar, în continuare, nu se auzi 
decât acelaşi bâzâit enervant. 

— Din câte bag eu de seamă, ai pus stăpânire pe toate. 

— Îmi pare rău, se scuză Nedry. O să eliberez câteva 
pentru dumneata la sfârşitul transmisiunii, adică peste un 
sfert de oră. 

Căscă, obosit. 

— Mi se cam pare mie că o să am parte de un weekend cu 
muncă pe brânci. lar acum cred că am şi eu dreptul să mă 
duc după Coca-Cola aia. 

Îşi săltă geanta pe umăr şi se îndreptă către uşă. 

— Să nu vă atingeţi de terminalul meu. OK? 

Uşa se închise în urma lui. 

— Ce scârbos, mormăi Hammond. 

— Mda, aprobă Arnold. Dar oricum, am impresia că-şi ştie 
meseria cum trebuie. 


kkk 


De o parte şi de alta a drumului, nori de aburi vulcanici 
stârneau boite multe de curcubee, în lumina strălucitoare a 
lămpilor cu cuarț. 

Grant îl întrebă pe Ed Regis prin radio: 

— În cât timp ajunge vaporul pe coastă? 


— În opt'ş'pe ore, răspunse Regis Mai mult sau mai puţin, 
depinde. Dar cam aşa face de obicei. Se uită la ceas. Ar trebui 
să fie în port în jur de un |şpe mâine dimineaţă. 

Grant se încruntă. Îngândurat. 

— Tot nu poţi lua legătura cu camera de control? 

— Cu nici un chip. 

— Dar cu Harding? Nu poţi să-l contactezi deloc? 

— Nu, în nici un caz. Am mai încercat. Probabil că au 
închis radioul de bord. 

Malcolm clătină din cap, pesimist. 

— Deci, noi suntem singurii care ştim de animalele alea 
blestemate, de pe vas. 

— Eu tot încerc să vorbesc cu cineva despre asta, se 
enervă Ed Regis. Sfinte Cristoase, doar nici noi nu ne dorim 
în ruptul capului să ajungă raptorii pe continent. 

— Cât mai avem până ne întoarcem la bază? 

— De aici, încă vreo şaişpe sau şapteşpe minute, 
răspunse Regis. 

În timpul nopţii, tot drumul era luminat din plin cu 
reflectoare puternice. Lui Grant i se părea că în continuu 
călătoresc printr-un tunel verde-strălucitor, de frunze 
fosforescente. Dintr-odată, stropi mari de ploaie începură să 
se izbească de parbriz. 

Paleontologul simți cum maşina încetineşte, apoi rămâne 
locului. 

— Acum ce-o mai fi? 

— Da' eu nu vreau să se oprească. De ce ne-am oprit? 
chirăia Lex. 

Şi într-o clipă, toate luminile se stinseră ca prin farmec. 
Iar drumul se cufundă în beznă de nepătruns. 

— Hei?! strigă Lex, speriată. 

— Ei, probabil că-i doar o pană de curent, sau cam aşa 
ceva, încercă Ed Regis să o liniştească. Sunt sigur că în 
câteva minute or să se aprindă iar toate luminile. 


— Ce mama dracu'?! se miră Arnold rămânând cu ochii la 
monitoare. 

— Ce s-a întâmplat? întrebă Muldoon: S-a întrerupt 
curentul electric? 

— Da. Dar numai în perimetru. Toate circuitele din 
clădirea asta funcționează perfect. Dar afară, în parc, nu mai 
e curent pe niciunde. Totul a rămas fără electricitate — 
luminile, camerele TV, totul! 

Terminalele din colțul camerei rămăseseră blocate. 

— Dar cele două maşini? 

— S-au oprit pe undeva, prin teritoriul tyranosaurului... 

— Haideţi, la treabă imediat, ordonă Muldoon. Cheamă 
echipa de intervenție, să dea drumul la curent, cât mai 
repede. 

Arnold ridică unul din receptoare şi auzi bâzâitul acela 
neîntrerupt. Computerele lui Nedry îşi transmiteau informații 
unul altuia. 

— Nici un telefon nu funcționează! Lua-l-ar toţi dracii din 
iad pe capsomanul ăla de Nedry! Unde mama mă-sii umblă 
ăsta?! 

Dennis Nedry deschise uşa pe care scria "FERTILIZARE". 
Devreme ce curentul electric din tot perimetrul era întrerupt, 
toate aparatele de siguranță, pentru cartelele cifrate erau 
scoase din funcțiune. Orice intrare din clădire se putea 
deschide prin simplă atingere. 

Problemele de securitate a parcului erau printre primele 
pe lista de deficiențe majore. Nedry se întrebă dacă îşi dăduse 
cineva seama că de fapt nu era vorba de nişte defecte, ci chiar 
el le programase astfel. Proiectase toate intrările în stilul de- 
acum clasic, al uşilor-capcană. Prea puţini programatori de 
sisteme computerizate complexe ar fi rezistat tentaţiei de a 
nu-şi asigura o ieşire de urgenţă, cunoscută numai de ei. În 
parte, era o chestiune de necesitate imediată: dacă vreun 


ageamiu care încurca ordinele computerului bloca sistemul 
de siguranță, iar apoi te chema în ajutor, trebuia să ai 
întotdeauna la îndemână o modalitate de a ajunge până acolo 
şi a repara stricăciunea. lar pe de altă parte, era şi un mod de 
a lăsa în urmă un semn al trecerii tale: da, Kilroy, cel ce ştie 
tot, a fost pe-aici. 

Iar din alt punct de vedere, prevenea evoluţia neașteptată 
a relaţiilor lui cu cei de la Parcul Jurasic. Nedry era cam 
indispus din pricina proiectului rezervației în sine, pentru că 
abia în faza finală a programării sistemului, InGen 
comandase modificări majore, dar fără a plăti suplimentar, 
pentru că se argumenta că respectivele refaceri erau incluse 
în contractul inițial. Conducerea parcului amenințase 
compania lui Nedry cu procese interminabile; munţi de 
scrisori defăimătoare fuseseră trimise clienților firmei, pentru 
a-i convinge că Nedry era incompetent. Se folosiseră de orice 
mijloc pentru a-l şantaja, iar într-un sfârşit, de voie-de nevoie, 
Nedry fusese obligat să accepte ajustări suplimentare ale 
sistemului de securitate de la Parcul Jurasic, supunându-se 
astfel cerințelor lui Hammond. 

Dar după câtăva vreme, când fusese racolat de Lewis 
Dodgson, de la Biosiyn, Nedry se lăsase uşor convins. Şi 
fusese capabil să mărturisească de îndată că el putea trece 
peste orice mijloc de protecţie al Parcului Jurasic. Da, numai 
el putea intra în orice cameră, putea deconecta orice fel de 
sistem, din orice zonă a rezervației. Pentru că el însuşi 
programase totul în acest sens. Pentru orice eventualitate. 

Intră deci în camera de fertilizare. Laboratorul era pustiu. 
Aşa cum îşi închipuise şi el, personalul era în pauza de masă. 
Nedry desfăcu fermoarul genţii lui de umăr şi scoase tubul 
spray al cremei de ras Gillette. Desfăcu fundul dublu şi 
observă că în interior, acesta era împărțit în locaşuri 
cilindrice. 

Îşi puse o pereche de mănuşi termo-izolante şi deschisese 
congelatorul spaţios, pe care scria: CONȚINUT BIOLOGIC 
VIABIL NUMAI LA TEMPERATURA CONSTANTĂ DE 


MINIMUM — 10 *C. Refrigeratorul era de mărimea unui dulap 
mai mic, prevăzut cu rafturi de la bază până la capătul de 
sus. Cele mai multe dintre aceste rafturi păstrau reactivi şi 
diverse lichide în săculeți de plastic. Într-o parte văzu însă o 
ladă frigorifică mai mică, cu nitrogen, care se închidea cu o 
uşă masivă, de ceramică. O deschise şi o tăviță plină cu 
tuburi mici, subțiri, ieşi în afară, într-un nor de fum albicios, 
de nitrogen lichid. 

Embrionii erau aşezaţi pe specii: Stegozaur, Apatozaur, 
Hadrozaur, Tiranozaur. Fiecare din ele era pus într-o fiolă 
lunguiaţță, apoi învelit în foiţă argintie şi etanşat în folie de 
polietilenă. Nedry luă la iuțeală câte două din fiecare şi le 
dădu drumul în tubul de Gillette. 

Apoi înşurubă la loc fundul dublu şi apăsă pe butonul din 
capăt. Se auzi fâşâitul gazului eliberat, iar recipientul îngheță 
în câteva clipe, chiar în mâna lui. Dodgson îi spusese că tubul 
avea înăuntru destul gaz cât să îngheţe embrionii pentru 
următoarele treizeci şi şase de ore. Chiar mai mult decât îi 
trebuia lui ca să ajungă înapoi la San José. 

Nedry părăsi congelatorul şi se întoarse în laboratorul 
principal. Aruncă spray-ul în geantă şi trase fermoarul. 

Porni spre holul pe care venise. Toată manevra lui durase 
mai puţin de două minute. Îşi imagina deja buimăceala celor 
de sus, din camera de control, când aveau să priceapă ce 
anume se întâmplase de fapt. Toate codurile sitemului de 
siguranță erau dezafectate, iar liniile telefonice fuseseră 
încurcate. Fără ajutorul lui, le trebuia câteva ore bune să 
descurce harababura aceea. Dar în numai câteva minute 
Nedry avea să se întoarcă în camera de control, să pună totul 
în ordine. 

Şi nimeni nu avea cum să bănuiască ce făcuse el de fapt. 
Rânjind satisfăcut, Nedry cobori spre parter, îl salută din cap 
pe gardian, apoi îşi continuă drumul spre subsol. 
Strecurându-se printre  şirurile frumos aliniate ale 
automobilelor de teren, marca Land Cruiser, se îndreptă spre 
jeep-ul ce funcţiona pe bază de motorină. Era parcat chiar 


lângă peretele garajului. Urcă în vehicul şi observă obiectul 
acela ciudat, cenuşiu, aşezat pe bancheta din spate. Semăna 
a lansator de rachete, se gândi el, în vreme ce întorcea cheia 
de contact. Jeep-ul porni. 

Nedry se uită la ceas. Da, de acolo, luând-o drept prin 
parc, avea să ajungă la docul de est în nu mai mult de trei- 
patru minute. Tar de acolo, înapoi în camera de control, mai 
avea iarăşi de parcurs trei minute. 

Ce mai, floare la ureche! 


— Dracii să-l pieptene! se înfurie Arnold apăsând în 
disperare butoanele terminalului. Totu-i bramburit aici pe cât 
se poate! 

Muldoon stătea la fereastră, uitându-se spre parc. Toate 
luminile de pe insulă se stinseseră, în afară de zona din 
apropierea imediată a complexului de clădiri. Zări câțiva 
salariați alergând să se adăpostească de ploaie, dar nici unul 
nu părea că îşi dă seama că într-adevăr se întâmplase ceva 
deosebit de grav. Muldoon se uită apoi spre perimetrul 
turistic, unde becurile luminau ca ziua. 

— Vai de capul nostru, se văită Arnold. Chiar că am dat 
de dracu' de-acum... 

— Cum adică? întrebă Muldoon. 

Se întoarse spre inginer, aşa că nu observă jeep-ul ieşind 
din garajul de la subsol şi îndreptându-se spre est, pe ruta 
personalului de serviciu, drept spre parc. 

— Idiotul ăla de Nedry a dezafectat tot sistemul de 
siguranță, remarcă Arnold. Toate camerele din clădirea asta 
sunt deschise oricui. Nici o uşă măcar nu mai e blocată. 

— O să anunţ eu gărzile, se oferi Muldoon. 

— Asta-i o chestiune minoră, zise Arnold. Pentru că în 
momentul în care întrerupi curentul electric pe insulă, scoţi 
din funcțiune şi gardurile electrice despărțitoare. Toate. 

— Gardurile?! sări Muldoon. 


— Da, gardurile electrice, întări Arnold. Sunt toate moarte 
acum, pe toată insula. 

— Vrei să spui cumva că... 

— Exact. Animalele pot de-acum să iasă din ţarcuri, rosti 
Arnold, aprinzându-şi o ţigară. Poate că n-o să se întâmple 
nimic rău până la urmă, dar n-ai cum să fii sigur de asta 
niciodată... 

Muldoon o porni către uşă. 


— Eu unul mai bine m-aş duce să îi aduc aici pe cei de pe 
teren, zise el. Pentru orice eventualitate. 

Cobori în grabă scările. Nu era chiar atât de îngrijorat în 
privința dezafectării gardurilor electrice. Cei mai mulți dintre 
dinozauri stătuseră în țarcurile lor câte nouă luni de zile, 
poate chiar mai mult şi se loviseră de garduri nu o dată, ceea 
ce îi învățase să se ferească de acestea. Muldoon ştia din 
experiență cât de repede învață animalele să evite şocurile 
electrice. De pildă, puteai domestici un porumbel cu numai 
două-trei şocuri dintr-acelea. Aşa că era puţin probabil ca 
dinozaurii să se apropie atunci de garduri. 

Vânătorul era neliniştit mai mult din pricina celor din 
maşini. Nu trebuia cu nici un chip să părăsească vehiculele, 
pentru că, de îndată ce curentul electric avea să fie repus în 
funcțiune, automobilele aveau să pornească din nou. 
urmându-şi traseul, indiferent dacă pasagerii lor se aflau 
înăuntru sau nu. Puteau să rămână acolo, în plin câmp. 
Bineînţeles, era greu de presupus că aceştia aveau să 
părăsească maşinile, mai ales când ploua aşa. Dar, cu toate 
astea, n-aveai de unde să ştii... 

Ajunse în garaj şi se grăbi spre jeep. Mda, avusese noroc 
totuşi, că dăduse ascultare intuiției şi pusese lansatorul de 
rachete înăuntru. Astfel încât putea să o ia din loc imediat şi 
să iasă acolo unde... 

Nu mai era la locul lui?! 

— Cum mama măsii?! exclamă Muldoon rămânând cu 
ochii holbaţi de uimire la parcarea goală. 

Jeep-ul dispăruse! 

Ce mama dracului se tot întâmpla în parcul acela?! 


CEA DE-A PATRA ITERAŢIE 


"În mod inevitabil, încep să-şi facă apariția zone de 
instabilitate a substratului”. 
IAN MALCOLM 


DRUMUL PRINCIPAL 


Ploaia duruia neostoită în capota maşinii. Tim simţea cum 
ochelarii de protecţie îi apăsau tot mai tare fruntea. Apucă 
micul buton de pe cureluşa legată deasupra urechii sale şi 
reglă intensitatea imaginii. Pentru o clipă, peste lentile trecu o 
străfulgerare orbitoare, apoi, în nuanţe electronice de verde şi 
negru, zări în spate celălalt Land Cruiser, cu doctorul Grant 
şi domnul Malcolm înăuntru. Phii, ce minunăție?! 

Paleontologul se uita înspre băiat, încercând să distingă 
ceva prin parbrizul maşinii. Tim îl văzu ridicând radio- 
emițătorul de bord. Pentru un moment se auziră câteva 
pocnete şi bâzâituri, dar după aceea vocea lui Grant se 
desluşi, clară: 

— Ne poți vedea aici, în spatele tău? 

Tim luă radio-emițătorul din mâna lui Ed Regis: 

— Da, vă văd eu. 

— Totul e în ordine? 

— Nici o problemă, domnule Grant. 

— Rămâneți în maşină. 

— Da, da, fiți fără grijă 


Închise aparatul. 

Ed Regis mormăi, nemulțumit: 

— Toarnă cu găleata afară. Normal că o să stăm în hârbul 
ăsta. Tim se întorsese să scruteze frunzişul de pe marginea 
drumului. Prin ochelarii de protecţie, se conturau toate 
coroanele copacilor într-un verde strălucitor, iar în spatele 
acestora se puteau observa porţiuni din grilajul înalt al 
gardului forjat. Maşinile opriseră în josul unei coline, ceea ce 
însemna că se aflau pe undeva, prin teritoriul tiranozaurului. 
Ar fi fost nemaipomenit să poată vedea un tiranozaur cu 
ochelarii aceia, se gândea băiatul. De groaza lumii, ce mai. 
Poate că animalul avea să se apropie de gard şi să se uite la 
ei. Tim se întrebă dacă ochii dinozaurului aveau să 
strălucească în întuneric la vederea oamenilor. Atunci chiar 
că ar fi fost martorul unei minuni. 

Numai că deocamdată nu putea zări mai nimic, aşa că 
încetă să mai scruteze împrejurimile. Toţi pasagerii şedeau 
tăcuți, aştepând să se întâmple ceva. Ploaia duruia mai 
departe pe capotele maşinilor. Rafale lungi se aruncau peste 
geamurile laterale, scurgându-se apoi neputincioase, pe 
pământ. Lui Tim îi era greu să desluşească prin stihia aceea, 
chiar şi cu ochelarii la ochi. 

— Oare de când stăm aici? întrebă Malcolm, în celălalt 
vehicul. 

— Nu ştiu. De patru-cinci minute. 

— Mă tot gândesc care-o fi hiba... 

— Poate că-i vreun scurt-circuit din pricina ploii. 

— Dar s-a întâmplat mai înainte de a începe ploaia cu 
adevărat. 

Urmă iarăşi un moment de tăcere apăsătoare. Într-un 
târziu, cu voce gâtuită de spaimă, Lex spuse: 

— Dar n-o să fulgere, aşa-i? 

Întotdeauna îi fusese groază de fulgere, iar acum stătea 
încordată, trăgând în toate părțile de mănugşa ei de baseball. 

— Ce-a fost asta? se nelinişti Grant. N-am prea înțeles... 

— A, numai pălăvrăgeala soră-mii, răspunse Tim, sâcâit. 


— Aha... 

Băiatul începu să privească iarăşi frunzişul des, dar tot 
nu descoperi nimic interesant. În orice caz, nimic atât de 
uriaş precum un tiranozaur. Se întrebă dacă un astfel de 
animal ieşea la vânat în timpul nopţii. Oare erau prădători 
nocturni? Tim nu-şi aducea prea bine aminte dacă citise aşa 
ceva despre ei sau nu. Însă avea presentimentul că aceştia 
puteau ucide la fel de bine, atât pe vreme de zi, cât şi de 
noapte. Zi sau nu, asta nu prea conta pentru un tiranozaur. 

Ploaia continua să toarne cu găleata. 

— Al dracu' potop, mormăi iarăşi Ed Regis. Parcă ar cădea 
tot cerul pe pământ. 

— Mi-e foame, se smiorcăi Lex. 

— Ştiu, Lex, te cred, încercă Regis să o domolească. Dar 
deocamdată suntem blocaţi aici, scumpo. Maşinile astea nu 
merg decât dacă primesc curent electric prin nişte cabluri, 
îngropate în pământ. 

— Şi până când suntem blocaţi aici? 

— Până se rezolvă cu pana asta de curent... 

Tot ascultând ropotul ploii, Tim simţi dintr-o dată că îl 
cuprinde somnul. Căscă, apoi se întoarse alene pe partea 
stângă, să se mai uite prin desişul de palmieri şi, dintr-odată, 
sări cât colo, speriat de un bufnet puternic, ce parcă zgudui 
pământul. Se întoarse tocmai la timp, cât să zărească în fugă 
o siluetă întunecată ce trecu în mare viteză printre cele două 
vehicule, traversând drumul. 

— Isuse mare?! 

— Ce-i? 

— Era uriaş, era cât magina asta... 

— Tim, eşti acolo? 

Băiatul ridică radio-emițătorul. 

— Da, pe recepţie. 

— L-ai văzut, Tim? 

— Nu, spuse puştiul. Decât o umbră. 

— Da' ce mama dracilor era? se nelinişti Malcolm. 

— Tim, tu porți acum ochelarii de noapte? 


— Da. O să mă uit după el. 

— Nu cumva era tiranozaurul? întrebă Ed Regis. 

— Nu, nu cred. Mergea chiar pe-aici, pe drum. 

— Dar nu l-ai văzut bine? se interesă Ed Regis. 

— Nu. 

Lui Tim îi părea tare rău că nu zărise animalul, orice ar fi 
fost acesta. Apoi urmă flacăra albicioasă a unui fulger, iar 
prin ochelarii lui de noapte se văzu ca o pâlpâire prelungă, de 
un verde strălucitor. Clipi din ochi, orbit, şi începu să 
numere. 

— Unu dintr-o mie, doi dintr-o mie... 

Tunetul izbucni asurzitor, foarte aproape parcă. 

Lex începu să plângă. 

— Vai, nu... 

— Hai, linişteşte-te, drăgălaşo, o mângâie Ed Regis. Nu-i 
decât un trăznet. 

Tim începu să scruteze marginea drumului. De-acum, 
ploaia se arunca furioasă peste ţărână, scuturând mult 
copacii, cu săgeți nenumărate, de apă. Părea că pune totul în 
mişcare. Ca şi cum fiecare creangă, cât de mică, ar fi fost 
trezită la viață. Băiatul cercetă coroanele înalte ale arborilor... 

Se opri. În desişul acela, se ascundea ceva. 

Şi atunci ridică ochii mai sus. 

În spatele frunzişului, dincolo de gard, zări un trup masiv, 
cenuşiu, scorojit ca un trunchi de copac. Atâta doar că nu era 
deloc copac... Continuă să înalțe privirea tot mai sus, 
îndreptând ochelarii într-acolo... 

Şi în clipa aceea văzu uriaşul cap al tiranozaurului. Stând 
acolo, nemişcat, şi privind ţintă cele două maşini. Fulgerul 
lumină din nou împrejur, iar animalul îşi roti capul şi urlă 
prelung spre flacăra aceea cerească. Apoi se lăsă iarăşi 
întunericul şi tăcerea. Se auzea din nou numai ropotul 
neîntrerupt al ploii. 

— Tim... 

— Da, domnule Grant. 

— Ai văzut acum ce este? 


— Da, domnule Grant. 

Tim îşi dădu seama că paleontologul încerca să vorbească 
mai pe ocolite, ca să nu o sperie pe fetiță. 

— Ce se mai întâmplă acum? 

— Nimic, răspunse băiatul, privind mai departe 
dinozaurul, prin ochelarii de noapte. Stă acolo, de cealaltă 
parte a gardului. 

— Nu prea văd mare lucru de-aici, Timmy. 

— Eu văd foarte bine, domrtule Grant. Stă acolo şi-atât. 

— O. K. 

Lex plângea mai departe, trăgându-şi nasul. 

Urmă iarăşi o lungă tăcere apăsătoare. Tim se uita la 
tiranozaur. Doamne, ce cap imens?! Animalul îşi plimba ochii 
de la un vehicul la celălalt. Apoi iar şi iar... Parcă s-ar fi uitat 
chiar la Tim. 

Prin lentilele fosforescente, ochii monstrului aruncau 
scăpărări verzui, crude. 

Tim simţi cum îl scutură un fior de teamă, în timp ce 
cerceta uluit trupul enorm, coborând privirea de la capul 
groaznic la vedere şi fălcile amenințătoare, către braţele mai 
mici, musculoase. Tiranozaurul îşi mişcă ghearele prin aer, 
apoi le încleştă de gardul de metal: 

— Sfinte Cristoase, exclamă Ed Regis, uitându-se cu ochi 
îngroziți pe geamul maşinii. 


Cel mai mare. prădător care a vieţuit vreodată pe pământ. 
Cel mai fioros atacator care s-a pomenit în istoria omenirii. 

Undeva, în străfundul conştiinţei sale de publicist, Ed 
Regis încă mai scria, în minte, reclame de succes. Dar în 
realitate îşi simțea genunchii tremurând neîncetat, iar 
pantalonii fluturând pe el ca steagurile pe 4 iulie. Sfinte 
Cristoase, n-ar fi voit în ruptul capului să se fi aflat în clipele 
acelea acolo. Ed Regis era singurul dintre toți pasagerii care 
ştia ce însemna cu adevărat să fii atacat de un dinozaur. 
Pentru că el ştia ce se întâmplase şi altora. Văzuse mai 


înainte trupurile sfârtecate ale celor prinşi de raptori. 
Imaginile acelea de groază îi reveneau întruna în minte. Şi 
ăsta era chiar un tyrannosaurus rex?! Cu mult, infinit mai 
mare decât un velociraptor! Cel mai mare carnivor care trăise 
vreodată pe pământ! 

Sfinte Isuse Cristoase?! 

Când tiranozaurul răcnea, fiori de groază îl scuturau pe 
Regis. Parcă ar fi fost un răget de pe altă lume, din chiar 
băierile iadului. Simţi dintr-o dată căldura şuvoiului ce îi 
îmbibă pantalonii. Se scăpase pe el. Era deopotrivă stânjenit 
şi înspăimântat. Trebuia să facă neapărat ceva. Nu putea sta 
acolo aşa, pur şi simplu! Trebuia să facă neapărat ceva. Ceva. 
Mâinile îi tremurau, zbătându-se neostoit pe bordul maşinii. 

— Sfinte Isuse Cristoase, repetă el, pierit. 


— Nu huli, spuse Lex, împungându-l cu degetul. 

Tim auzi zgomotul unei portiere care se deschise şi îşi 
întoarse capul de la tyrannozaurus. Privi iute într-o parte, 
prin ochelarii de noapte, tocmai când Ed Regis ieşea din 
vehicul, vârându-şi capul între umeri, să se ferească de 
ploaie. 

— Hei, strigă Lex. Unde te duci? 

Ed Regis se întoarse pe călcâie şi o luă la goană în direcția 
opusă  dinozaurului, dispărând în pădure.  Portiera 
autoturismului se bălăbănea, deschisă. Începuse să se ude, 
bătută de ploaie. 

— A fugit! se miră Lex. Unde-a plecat? Ne-a lăsat singuri! 

— Închide uşa, îi porunci Tim, dar ea începuse deja să 
tipe din toate puterile. 

— Ne-a lăsat singuri! Ne-a lăsat singuri! 

— Tim, ce se întâmplă? se auzi prin radio vocea 
doctorului Grant. Tim... 

Tim se aplecă într-o parte şi încercă să închidă uşa. Dar 
de-acolo, de pe bancheta din spate, nu reuşea să prindă 
mânerul. Se uită iarăşi la tiranozaur, când fulgeră din nou, 


proiectând uriaşa siluetă pe cerul întunecat, brăzdat de 
flăcări albicioase. 

— Tim, ce se petrece acolo? 

— Ne-a lăsat aici! Ne-a lăsat singuri! 

Tim clipi din ochi, să se obişnuiască din nou cu lumina 
aceea. Când se uită iar, văzu animalul stând acolo, exact ca şi 
mai înainte, uriaş şi neclintit. Ploaia i se scurgea şuvoaie din 
fălcile deschise larg. Braţele puternice erau încleştate de 
gard... 

Şi atunci, Tim înţelese totul într-o clipă: tiranozaurul se 
ținea de gard?! 

Gardul nu mai era electrificat! 

— Lex, închide uşa! 

Radioul pârâi câteva momente. Apoi: 

— Tim! 

— Aici sunt, domnule Grant! 

— Ce se întâmplă acolo? 

— Regis a fugit, răspunse băiatul. 

— Ce-a făcuuut?! 

— A fugit. Cred că a văzut că gardul nu mai are curent 
electric, urmă băiatul. 

— Cum adică: gardul nu mai este electrificat? interveni 
Malcoâm. Pugştiul a zis că gardul nu mai este electrificat?! 

— Lex, continuă Tim. Închide portiera! 

Dar Lex urla cât o ţinea gura: 

— Ne-a lăsat singuri! Ne-a lăsat singuri! 

Se tânguia întruna, ca un animal rănit, aşa că Tim nu 
avu încotro şi se cățără peste portiera din spate, în timp ce 
ploaia îl uda fără milă, apoi închise pe dinafară uşa. Tunetele 
răscoleau cerul, iar fulgerul brăzdă din nou tăriile. Tim se 
uită din nou către tiranozaurul care se repezi ca un ciclon 
asupra gardului, doborându-l dintr-o singură lovitură al 
uriaşului său picior din spate. 

— Timmy! 

Băiatul sări înapoi în maşină şi trânti cu putere portiera, 
dar bufnetul acesteia abia se auzi în bubuitul de tunet. 


Radioul se puse iarăşi în funcțiune: 

— Timmy?! Eşti acolo? 

Puştiul înşfăcă radio-emițătorul. 

— Da, sunt pe recepţie, se întoarse el apoi spre Lex. 
Blochează toate uşile. Treci la mijlocul maşinii. Şi taci odată! 

Afară, dinozaurul îşi roti capul în toate părțile şi după 
aceea făcu înainte un pas gigantic. Ghearele de la picioarele 
lui dinapoi se prinseseră în grilajul gardului nimicit. Fetița 
zări şi ea animalul, în sfârşit, şi tăcu pe dată, încremeni de 
groază. Îl privea pierită, cu ochii măriți. 

Vocea lui Grant se auzi iarăşi prin radio: 

— Tim. 

— Da, domnule Grant. 

— Rămâneți în maşină. Stați lipiti de podea. Nu scoateţi 
un sunet, măcar. Nu mişcați şi nu faceţi nici un zgomot. 

— O. K. 

— N-o să pățiți nimic. Nu cred că poate deschide maşiria. 

— Stați pur şi. simplu liniştiți, ca să nu îi atrageți atenția 
mai mult de cât este necesar. 

— O. K., răspunse băiatul şi închise radio-emițătorul. Ai 
auzit, da, Lex? 

Soră-sa încuviinţță din cap, amuţită. Nu îşi luase o clipă 
ochii de la tiranozaur. Acesta începu să răcnească. La lumina 
trecătoare a unui fulger, îl zăriră pentru o clipă scăpând din 
încleştarea gardului metalic şi păşind mai departe, liber. 

De-acum stătea chiar între cele două vehicule. Tim nu 
mai putea vedea deloc maşina doctorului Grant, din pricină 
că uriaşul blocase drumul în partea aceea. Ploaia se scurgea 
şiroaie-şiroaie peste pielea solzoasă a picioarelor de dinapoi 
ale dinozaurului. Nu putea zări capul animalului, pentru că 
se afla undeva mult peste capota maşinii. 

Tiranozaurul dădu roată autoturismului în care stăteau 
cei doi copii îngroziți. Se duse chiar pe locul pe unde ieşise 
Tim din maşină, şi de unde Ed Regis sărise din automobil, 
luând-o la fugă. Acolo animalul se opri. Ţeasta lui grozavă la 


vedere se aplecă mult în jos, aproape lipindu-se de noroiul 
vâscos. 

Tim se uită iarăşi către maşina din spate şi îl văzu pe 
Grant şi pe Malcolm cu figurile încordate, privind ţintă scena, 
prin parbrizul spălat de ploaie. 

Monstrul îşi ridică iarăşi căpățâna, clănțănind din fălcile 
deschise, apoi se apropie de geamul lateral. La lumina de-o 
clipă a unui fulger, zăriră ochiul rotund, crunt, de reptilă, 
mişcându-se atent în orbita enormă. 

Se uita în maşină! 

Băiatul auzi cum sora lui respira întretăiat, aproape 
nemaiavând suflare. Întinse încet mâna şi o strânse de braţ, 
sperând din tot sufletul că fetița va tăcea. Dinozaurul rămase 
să privească încă destulă vreme, prin geamul portierei. Poate 
că nici nu îi putea vedea bine, se ruga Tim. Într-un târziu, 
capul gigantului se ridică iar, dispărând din raza vederii lor. 

— Timmy..., şopti Lex. fără vlagă. 

—- E în regulă, o linişti el. Cred că nu ne-a văzut. 

Tocmai se uita la maşina din spate, spre doctorul Grant, 
când o lovitură cumplită se abătu asupra vehiculului şi 
prefăcu parbrizul într-o pânză de păianjen. Capul animalului 
pocnea în continuare capota automobilului. Tim era deja 
făcut una cu bancheta. Ochelarii de noapte îi căzură de pe 
frunte. 

Dar băiatul se ridică îndată, ascuţindu-şi privirea, să 
desluşească prin întuneric, în timp ce gura îi şiroia de sânge. 

— Lex... 

Nu o vedea nicăieri pe sora lui. 

Tiranozaurul stătea chiar în fața maşinii, pieptul i se 
înălța pe măsură ce acesta răsufla horcăind, iar picioarele din 
față îşi mişcau întruna ghearele prin aer. 

— Lex! şopti iarăşi Tim. 

Şi atunci auzi geamătul ei. Şedea întinsă pe podea, sub 
bancheta din față. Din nou, capul cel uriaş se lăsă jos, 
acoperind în întregime rama parbrizului sfărâmat. Dinozaurul 
lovi iarăşi capota, în partea din față. Tim se apucă repede de 


speteaza scaunului său, în timp ce maşina se duce cât colo, 
cu roțile scrâşnind. Animalul pocni automobilul din nou, încă 
de două ori la rând, îndoind adânc caroseria. 

După care îi dădu iarăşi roată. Coada lui masivă acoperea 
vederea băiatului spre toate geamurile portierelor. Din spatele 
automobilului, dinozaurul scoase un răget nemaiauzit, care 
izbucni odată cu tunetul. Apoi monstrul îşi împlântă adânc 
colții în roata de rezervă fixată în spatele maşinii şi, dintr-o 
singură mişcare a capului, o smulse şi o azvârli departe. 
Zuruitul maşinii ridicate în văzduh pentru o clipă acoperi 
ropotul ploii. Apoi, vehiculul căzu la pământ, bufnind şi 
împrăştiind noroi în toate părțile. 

— Tim, se auzi vocea doctorului Grant. Tim, sunteți 
teferi? 

Băiatul apucă radio-emițătorul şi răspunse. 

— Suntem teferi. 

Deasupra lui răsuna scrâşnetul ghearelor pe capota 
metalică. Lui Tim îi bătea inima mai-mai să-i iasă din piept. 
Nu putea vedea nimic altceva decât muntele acela de carne 
acoperită cu piele solzoasă, care se lăsa pe maşină, apoi o 
azvârlea cât colo, ca pe un titirez, cu fiecare răsuflare, în 
vreme ce metalul îndoit şi râcâitul trupului imens făceau un 
zgomot de nedescris. 

Lex gemu iarăşi. Tim lăsă radioul jos şi începu să se 
târască încet spre scaunul din față. Tiranozaurul răgi din 
nou, iar capota se turti mult, până deasupra capului 
băiatului. El simţi o durere ascuţită în ceafă şi se prăvăli la 
podele, peste cutia de viteze. Se trezi astfel întins chiar lângă 
soră-sa şi se cutremură văzând că partea dinspre el a capului 
fetiţei era plină de sânge. Lex părea leşinată. 

Mai urmă încă o bugşitură năucitoare şi mii şi mii de 
bucăți de sticlă se împrăştiară împrejurul lui. Tim simţi cum 
pânze de ploaie năvălesc peste creştetul lui. Se uită în sus şi 
văzu că parbrizul din față se făcuse țăndări. Nu mai rămăsese 
decât o ramă tăioasă de care mai erau prinse câteva aşchii de 


sticlă şi, îndărătul acesteia, se zărea capul groaznic al 
dinozaurului. 

Care se uita întruna la băiat. 

Tim simţi un fior de groază străbătându-l, apoi țeasta 
monstruoasă se apropie repede de el, cu fălcile deschise. Se 
auzi scrâşnetul prelung al metalului zdrobit de colții uriaşi, 
iar copilul primi drept în țaţță răsuflarea dogoritoare, cu 
duhoare de putreziciune, a animalului, în timp ce limba lată a 
acestuia se repezea prin parbrizul spart, să scoată prada din 
ascunzătoare. Limba aceea poroasă lipăi prin interiorul 
maşinii — băiatul rămase năclăit de balele scârboase — iar 
tiranozaurul răgi din nou, asurzindu-i pe cei din vehicul. 

Tim se târî înapoi, ferindu-se de dintele ce străpunsese 
capota. Încă mai era puţin loc neatins, cât să stea pe 
bancheta din față, lângă portieră. Dinozaurul stătea în 
continuare în ploaie, lângă aripa din față a maşinii. Părea 
năucit de ceea ce i se întâmplase: sângele îi curgea şiroaie din 
fălcile căscate. 

Animalul se uită iarăşi la Tim, lăsându-şi capul într-o 
parte, ca să îl poată privi cu un singur ochi. Capul lui se 
apropie din nou de maşină, din laterală, şi ochii începură să 
scruteze interiorul vehiculului zdrobit de acum. Din capota 
muşcată se scurgea în continuu sânge, amestecat cu şiruri 
lungi de stropi de ploaie. 

Nu poate să ajungă până la mine, se gândi Tim. E prea 
mare. 

Şi atunci, capul se dădu îndărăt, iar băiatul văzu la 
lumina unui alt fulger piciorul din față al animalului, 
ridicându-se în văzduh. Şi dintr-o dată, păru că toată lumea 
se răstoarnă cu susul în jos, în vreme ce automobilul se 
dădea peste cap, iar geamurile lui muşcau adânc din noroi. O 
văzu pe Lex lovindu-se neputincioasă de geamul lateral, iar el 
căzu alături de fetiță, izbindu-se cu capul de tot ce îi ieşea în 
cale. Îl apucase ameteala. Şi atunci, dinozaurul îşi înfipse 
colții în rama geamului şi tot autoturismul se înălță în aer 
într-o clipă şi se scutură din toate şuruburile. 


— Timmy! ţipă Lex sfâşielor şi atât de aproape de urechea 
lui, încât băiatul asurzi pe moment. Se deşteptase din leşin pe 
neaşteptate, iar el o înşfăcă dintr-o parte, în vreme ce 
tiranozaurul lovea din nou maşina. Tim simţi o durere 
ascuțită în coaste, apoi Lex căzu peste el. Caroseria se ridică 
din nou în văzduh, zeâlțâită înnebunitor. Fetița ţipă încă o 
dată: 

— Timmy! 

Şi apoi zări uşa deschizându-se sub trupul micutei, iar ea 
se prăbuşi în mocirlă, dar Tim nu îi putu răspunde, pentru că 
în secunda următoare toată lumea păru cuprinsă de un vârtej 
turbat... lar el mai desluşi cu ochi încețoşați trunchiurile 
prelungi ale palmierilor lunecând într-un dans amețţitor pe de 
lături..., apoi înălțându-se unduitori spre înaltul cerului, de o 
parte şi de alta a băiatului năucit... Cu coada ochiului prinse 
într-o străfulgerare pământul aflat undeva, foarte departe, 
jos... Apoi răgetul cumplit al tiranozaurului... ochiul lui 
scăpărător... şi vârfurile palmierilor uriaşi... 

După care, cu un hârşâit metalic grozav, maşina scăpă 
din fălcile dinozaurului, căzu într-un picaj sinucigaş, iar Tim 
simți cum stomacul lui se strânge şi se rostogoleşte acolo, 
înăuntru... da, chiar cu o clipă înainte ca lumea să se 
cufunde toată în întuneric şi în tăcere netulburată... 


În cealaltă maşină, Malcolm bâigui, cu voce gâtuită: 

— Sfinte Cristoase! Oare ce s-o fi întâmplat cu maşina din 
față? 

Grant îşi miji ochii, încercând să distingă înainte, la 
ultimele pâlpâiri ale unui fulger. 

Cealaltă maşină dispăruse ca prin farmec?! 

Lui Grant pur şi simplu nu-i venea să creadă. Se mai uită 
încă o dată, încercând să străpungă cu privirea pânza deasă a 
ploii ce acoperea parbrizul. Corpul dinozaurului era atât de 
mare, încât probabil că le bloca tot drumul în partea aceea... 


Dar nu... La lumina unui alt fulger, văzu foarte clar: 
maşina pierise fără urmă. 

De undeva, din stihie, Grant auzi țipătul slab al fetiţei. 
Tiranozaurul stătea încă în drum, acolo, în beznă, dar reuşiră 
să îl zărească în acea clipă, când tocmai îşi apleca ţeasta 
imensă spre țărână, adulmecând. 

Sau probabil mâncând ceva, căzut la pământ... 

— Poţi să vezi ceva? îl întrebă Malcolm ascuțindu-şi 
privirea. 

— Nu prea, oftă Grant. 

Ploaia  răpăia  neostoită pe capota automobilului. 
Paleontologul aştepta încordat, să audă iarăşi glasul fetiţei, 
dar aceasta părea că amuţise. Rămaseră atunci amândoi în 
tăcere. 

— Fetița a strigat? se sperie Malcolm. Parcă ar fi fost 
vocea ci... 

— Aşa e, ai dreptate... 

— Deci ea a fost? 

— Nu ştiu, spuse Grant, îngrijorat. 

Simţea cum oboseala punea stăpânire pe el. Abia 
desluşind u-se prin geamul spălat de rafalele de ploaie, 
tiranozaurul se văzu venind spre maşina lor, de data asta. 
Încet, păşind ameninţător, se îndreptă drept spre ei. 

— Ştii, într-o situaţie ca asta, pot să-ți spun că oricine ar 
simți că presupusele animale dispărute chiar că ar trebui să 
dispară dracu' pentru totdeauna. Tu nu simți la fel? 

— Ba da, mormăi Grant. 

Inima îi bătea mai-mai să-i spargă pieptul. 

— Ăăăă... Nu cumva... ăăă... ai vreo idee despre ce-ar 
trebui să facem noi acum? 

— Nu-mi trece nimic prin tigvă la ora asta, bâigui Grant. 

Malcolm răsuci mânerul portierei, deschise îndată uşa cu 
piciorul şi o luă la goană. Dar chiar când acesta o porni în 
fugă, Grant îşi dădu seama că era deja prea târziu, căci 
tiranozaurul se afla prea aproape de ei. Urmă o altă fulgerare 


alburie şi atunci, Grant putu privi cu groază cum animalul 
răgi din nou şi apoi păşi mai departe. 

Apoi nu mai înregistră evenimentele decât aşa, în treacăt. 
Malcolm alerga, iar picioarele lui împrăştiau jeturi de noroi în 
toată părțile. Dinozaurul ajunse îndată lângă om, îşi aplecă 
apoi capul masiv şi Malcolm zbură prin aer ca o păpuşă de 
cârpă, aruncată. 

Dar atunci şi Grant se afla deja în câmp deschis, biciuit 
din cap până-n picioare de ploaie. Dinozaurul se întorsese cu 
spatele la el, iar coada lui uriaşă bălăngănea prin aer. Grant 
îşi adună toate puterile pentru a goni cât mai degrabă spre 
junglă, să se ascundă, când dintr-odată monstrul se răsuci cu 
fața spre el şi urlă de se cutremura văzduhul. 

Grant încremeni. 

Stătea chiar lângă portiera din spate a autoturismului ud 
până la piele. Era lipsit astfel de orice apărare, iar 
tiranozaurul se afla la nu mai mult de trei metri distanţă. 
Uriaşul răgi din nou. Şi de la o distanţă atât de mică, răcnetul 
lui era mult mai înfricoşător. Pe Grant începură să-l scuture 
deopotrivă fiori de frig şi de spaimă. Îşi propti mâinile 
tremurătoare de tapiseria portierei, ca să le mai stăpânească. 

Dinozaurul mai răgi încă o dată, dar nu îl atacă, ci numai 
îşi înălță capul, uitându-se mai întâi cu un ochi, apoi cu 
celălalt, către Land Cruiser. Dar nu făcu un pas. 

Rămase în continuare acolo unde se afla. 

Ce se petrecea cu el? 

Fălcile lui puternice clămpăniră în gol. Animalul urlă 
iarăşi, furios, după care brațul lui musculos se întinse în față 
şi turti capota maşinii. Ghearele încovoiate zgrepțănară 
metalul, lăsând urme adânci, trecând chiar pe lângă Grant, 
cât pe ce să îl nimerească. Omul însă rămase pe loc, 
nemişcat. 

Piciorul greoi al fiarei se apropie, aruncând noroi de jur- 
împrejur. Capul se aplecă spre vehiculul zdrobit, adulmecând. 
Se uită prin parbrizul spart. După care, ducându-se în partea 
din spate a maşinii, lovi portiera deschisă, trântind-o şi veni 


chiar lângă Grant, care stătea mai departe, încremenit. Omul 
era năucit de frică, iar inima i se zbătea nebuneşte. Animalul 
era atât de aproape de-acum, încât îi arunca drept în față 
duhoarea rămăşițelor de carne putredă din gură, miasma 
aceea  dulceagă de sânge, damful de mortăciune, al 
carnivorului... 

Paleontologul se încordă ca un arc, în aşteptarea 
sfârşitului inevitabil. 

Dar ţeasta monstrului trecu pe lângă el, apoi spre capătul 
caroseriei. Grant clipi din ochi, nevenindu-i să creadă. 

Oare ce se întâmpla cu el?! 

Cum de era posibil ca tiranozaurul să nu îl vadă? Se 
părea că aşa stăteau lucrurile. Dar cum de se putea aşa ceva? 
Se uită înapoi, şi zări animalul amuşinând roata de rezervă 
montată în spatele maşinii. Împinse roata cu botul, apoi capul 
se trase iarăşi înapoi. Şi se apropie iarăşi de Grant. 

De data asta nările fremătânde ale animalului se opriră 
doar la câţiva centimetri de el. Grant simți răsuflarea 
fierbinte, înfricoşătoare, drept în față. Dar tiranozaurul nu 
putea adulmeca precum un câine. Ci numai respira normal şi 
părea pur şi simplu dezorientat. 

Nu, dinozaurul nu putea să-l vadă, acum era clar. Dacă 
nu se mişca deloc, animalul nu putea să-l vadă. Şi, într-un 
străfund ştiinţific al minţii sale, paleontologul găsi chiar o 
explicație pentru acest defect, motivul pentru care... 

Fălcile enorme se descleştară chiar în fața lui, iar capul 
masiv se înălță în aer. Grant îşi strânse pumnii, îşi muşcă 
buzele până la sânge, încercând cu disperare să rămână 
nemişcat, să nu facă nici un zgomot. 

Tiranozaurul răgi în noaptea adâncă. 

Dar de-acum Grant începuse să înțeleagă 
comportamentul animalului. Acesta nu putea să îl vadă, dar 
presimțea că omul este pe undeva, pe-acolo, şi încerca să îl 
înspăimânte cu urletul lui, pentru ca posibila pradă să facă 
un gest, oricât de mic, să se dea de gol. Atâta vreme cât şedea 
stană de piatră, era invizibil, îşi dădu seama Grant. 


Înfuriat de nereuşita lui, dinozaurul îşi ridică din nou 
capul şi apoi izbi maşina, rostogolind-o ca pe-o jucărie. Pe 
Grant îl străbătu o durere sfâşietoare, apoi descoperi senzația 
uluitoare pe care i-o dădea zborul propriului său trup. Părea 
că totul se derulează însă cu mare încetineală, aşa că el avu 
destulă vreme să simtă cum întreaga lume se preface în sloi şi 
mai prinse ultima imagine, a pământului care se grăbea 
nespus să îl izbească drept în față. 


ÎNTOARCEREA 


— Of, firar al dracului de ceas, se tângui Harding. la 
uitați-vă la asta?! 

Stăteau toți trei în jeep-ul lui Harding, privind 
neputincioşi prin parbrizul măturat de ştergătoarele ce se 
luptau cu rafalele de ploaie. În lumina palidă a plafonierelor, 
se desluşea înaintea maşinii un copac impunător, căzut chiar 
în mijlocul drumului. 

— Probabil că-i din cauza trăznetului, spuse Gennaro. 
Lua-l-ar toți dracii de copac! 

— Doar nu putem trece peste el, zise veterinarul. Mai bine 
să îl anunţ pe Arnold. 

Ridică radio-emițătorul şi schimbă frecvenţa de undă. 

— Alo, John, mă auzi? 

Nu veni nici un răspuns, ci stăruia doar un pârâit 
continuu. 

— Nu pricep ce se petrece, se nelinişti Harding. Am 
impresia că frecvențele radio nu funcționează. 

— Probabil că-i din pricina furtunii, sugeră Gennaro. 

— S-ar putea, conveni Harding. 

— Încearcă să prinzi maşinile de pe traseu, spuse Ellie. 

Harding mută pe alte lungimi de undă, dar fără nici un 
rezultat. 


— Degeaba, se amări el. Probabil că de-acum sunt deja în 
tabără, deci oricum, dincolo de zona unde putem să emitem 
noi. În orice caz, eu unul cred că n-ar trebui să rămânem aici. 
Or să treacă câteva ore bune până ce se strânge echipa aia de 
intervenţie şi vine aici, să dea la o parte pomul ăsta nenorocit. 

Închise radioul şi întoarse jeep-ul. 

— Ce-ai de gând să faci acum? se interesă Ellie. 

— Să ajung iarăşi la răscrucea pe lângă care am trecut şi 
să o iau pe scurtătura de unde intră în parc personalul de 
serviciu, îi explică Harding. Avem aici un drum pentru turişti, 
iar altul folosit numai de îngrijitorii animalelor, de camioanele 
cu provizii, şi aşa mai departe... Deci eu o să conduc înapoi, 
spre drumul ăsta lăturalnic. E puţin mai lung decât celălalt şi 
nu-i atât de plăcut şi bine a-menajat. Dar s-ar putea să îl 
găsiți interesant până la urmă. Dacă ploaia asta se mai 
potoleşte, o să putem vedea şi ctâeva animale care ies mai 
mult noaptea pe teren. Şi o să fim la complexul turistic în 
treizeci-patruzeci de minute. Dacă nu cumva reuşesc să 
rătăcesc calea. 

Porni maşina către sudul insulei. 


Fulgerele brăzdară iarăşi cerul şi, dintr-o dată, toate 
monitoarele din camera de control îşi întrerupseră transmisia. 
Arnold sări din fotoliul lui, încordat ca un arc, tremurând de 
nervi. Sfinte Isuse. nu acum! Nu tocmai acum?! De-atâta tot 
avea el nevoie: să repună totul în funcțiune, înainte de a se 
termina furtuna. Toate circuitele electrice principale erau 
izolate, apărate de supratensiuni. Arnold nu era deloc sigur 
că acelaşi lucru se întâmpla şi cu modemele pe care le utiliza 
Nedry pentru transmisiunile de date. Cei mai mulți nu aveau 
habar că era foarte posibil să arunci în aer un întreg circuit 
printr-un singur modem care funcționa defectuos — 
descărcarea electrică a unui fulger, de pildă, putea ajunge la 
computer printr-o linie telefonică şi bum!, se termina într-o 


clipă cu computerul principal. Şi cu RAM Şi cu fişierele. Şi cu 
orice alt computer din sistem. 

Pe ecrane licăriră câteva frânturi de imagine. Apoi, unul 
după altul, îşi reveniră la normal. 

Arnold răsuflă uşurat şi se lăsă să cadă. sfârşit de emoție, 
în scaun. 

Se întrebă pe unde o fi umblând Nedry. Cu numai cinci 
minute în urmă, pusese garda clădirii să-l caute peste tot. Păi 
da, umflatul ăla caraghios se înfundase probabil prin vreo 
toaletă, ca să citească în voie reviste umoristice. Dar nici 
gardienii nu se mai întorseseră între timp şi nici nu dăduseră 
telefon. 

Trecuseră cinci minute. Dacă Nedry s-ar fi aflat încă în 
clădire, ar fi trebuit să îl găsească până atunci. 

— Cineva mi-a luat amărâtul ăla de jeep. Îl anunţă 
Muldoon în timp ce intra în încăpere. N-ai reuşit încă să iei 
legătura cu pasagerii? 

— Nu pot să-i contactez deloc prin radio, oftă Arnold. N- 
am avut încotro şi a trebuit să încerc numai aşa, pentru că 
monitoarele de bord s-au dus dracu' de-acum. Cam slabe 
speranțe să-i găsesc aşa, dar merită să încerc orice şansă. Am 
încercat pe toate cele şase frecvențe de undă. Ştiu sigur că au 
radiouri în maşini, dar nu răspund de nici o culoare. 

— Păi asta nu-mi sună deloc a bine, îngăimă Muldoon. 

— Dacă ţii cu tot dinadinsul să te duci până acolo, ia o 
maşină de intervenţie. 

— Aşa mă gândisem şi eu, dar toate sunt parcate în 
garajul de est, care-i la aproape doi kilometri de-aici. Da' 
unde-i Harding? 

— Presupun că se îndreaptă încoace. 

— Nu i-a spus nimeni până acum lui Hammond că puștii 
nu s-au întors încă? 

— Nu, fir'ar al dracului de ghinion! răbufni Arnold. Şi nici 
nu vreau să vină scârba aia de hodorog, să colcăie pe-aici, ca 
să-mi cârâie mie în creieri. Deocamdată, totul e în ordine. 
Maşinile alea au rămas pur şi simplu în ploaie şi-atât. Pot să 


mai aştepte puţin, până îi aduce Harding pe toți aici. Sau 
până îl găsim pe viermele ăla netrebnic de Nedry şi-l punem 
să repare sistemul computerizat. 

— Deci nu poţi să-i tragi încoace deloc? se îngrijoră 
Muldoon. 

Arnold clătină din cap, mohorât. 

— Am tot încercat până acum. Dar Nedry ăla a făcut el 
ceva sistemului electric. Nu pot să-mi dau seama singur ce 
anume, dar dacă va trebui să intru în cod, o să pierd ore 
întregi. Avem mare nevoie de Nedry. Trebuie neapărat să dăm 
de puiul ăla de cățea, cât mai repede. 


NEDRY 


Pe inscripție se putea citi avertismentul: GARD 
ELECTRIFICAT — 10. 000 VOLŢI. NU ATINGEŢI. Dar Nedry 
apucă de bare cu mâinile goale, apoi descuie poarta şi o 
deschise larg. Se întoarse la jeep, îl conduse dincolo de 
intrare, apoi se duse îndărăt şi închise poarta. 

De-acum, devreme ce se afla în parc, nu mai avea decât 
vreun kilometru şi jumătate până la docul de est. Apăsă pe 
accelerator, se aplecă mult deasupra volanului, încercând să 
desluşească drumul îngust prin parbrizul spălat de ploaia 
furioasă. Conducea cu viteză — chiar cu prea mare viteză —, 
dar era nevoit să îşi urmeze întocmai planul, ca să nu 
irosească timp inutil. În orice parte s-ar fi uitat, nu vedea 
decât jungla, dar ştia că în curând avea să zărească plaja şi 
oceanul, undeva, pe stânga. 

Of, furtuna asta blestemată, se gândea el. Ar putea să dea 
totul peste cap. Pentru că, dacă barca lui Dodgson nu i-ar fi 
aşteptat la docul de est, când Nedry avea să ajungă acolo, tot 
planul lor se ducea de râpă. Nici el nu putea aştepta prea 
mult, pentru că i s-ar fi observat lipsa din Camera de control. 
Ideea centrală a planului lor era că trebuia să ajungă la docul 


de est, să predea embrionii şi să se întoarcă la bază în câteva 
minute, înainte ca să se observe de către cineva că el 
dispăruse. Era totuşi un plan bun, destul de bine pus la 
punct. Nedry îl gândise în cele mai mici amănunte, calculase 
fiecare detaliu întreaga operațiune avea să-i aducă un milion 
şi jumătate de dolari, dintr-o singură lovitură. Ceea ce 
echivala cu venitul firmei lui pe zece ani, scutit de impozite, 
dintr-o singură mişcare dibace. Aşa că Nedry fusese grozav de 
precaut, chiar şi atunci când se întâlnise cu Dodgson la 
aeroportul San Francisco. În ultima clipă, pretextând că vrea 
să vadă toți banii care i se cuveneau. De fapt, Nedry voia să 
înregistreze convorbirea sa cu Dodgson şi să îi menționeze 
numele în timpul conversației, pentru autentificare. Numai 
astfel putea fi sigur că Dodgson nu avea să uite să-i plătească 
şi restul sumei, iar Nedry adăugase la coletul cu embrioni şi o 
copie a benzii înregistrate. Pe scurt, se gândise la toate. 

În afară de furtuna aceea nenorocită. 

Ceva țâşni prin fața, maşinii, trecând drumul, ca o umbră 
albă, la lumina farurilor. Părea un fel de şobolan mare. Se 
pierdu îndată în zada deasă, trăgând după el o coadă groasă. 
Probabil era un possum. Da, era uimitor că possumul putea 
supraviețui pe insula aceea. Dacă stăteai să te gândeşti că 
dinozaurii ar fi putut mânca un animal ca acela... 

Dar unde dracu' era amărâtul ăla de doc? 

Conducea cu viteză, şi nu trecuseră decât cinci minute de 
când plecase de la bază. Ar fi trebuit oricum să fi ajuns până 
atunci la docul de est. Oare nu cumva o luase pe vreo potecă 
lăturalnică? Nu prea credea. Până atunci nu văzuse nici o 
bifurcaţie a drumului. 

Atunci, unde era docul?! 

Rămase pur şi simplu încremenit când, după ce trecu de 
un cot al drumului, observă că acesta se termina cu o barieră 
de beton, de doi metri înălțime, acum brăzdată de ploaie cu 
şiroaie lungi. Apăsă cu putere pe frâne, iar jeepul devie, 
luând-o în zig-zag, pierzând direcţia şi învârtindu-se în loc. 
Pentru un moment, se gândi cu groază că era cât pe ce să se 


izbească de barieră — chiar a fost sigur că dintr-o clipă într- 
alta avea să se izbească de barieră —, însă răsuci volanul din 
răsputeri şi maşina se opri brusc, abia la o jumătate de metru 
de zidul de ciment. 

Rămase acolo, sfârşit de emoție, ascultând fâşâiturile 
ritmice ale ştergătoarelor de parbriz, în timp ce încerca să se 
liniştească. Trase adânc aer în piept, apoi expiră încet. Privi 
înapoi, spre drumul pe care venise. Era clar că o luase într- 
altă parte. Trebuia să refacă traseul de-acum, dar să fie atent 
să nu îi ia prea multă vreme. 

Mai bine însă încerca să afle pe unde dracu' se afla, până 
una alta. 

leşi din jeep, drept în bătaia rafalelor nemiloase, ce se 
năpustiră asupra lui. Era într-adevăr o furtună tropicală, căci 
ploaia era atât de puternică, încât atingerea stropilor mari era 
chiar dureroasă. Se uită la ceas, apăsând butonul care 
lumina cadranul. Trecuseră deja şase minute. Pe unde naiba 
ajunsese totuşi? Ocoli capătul barierei şi, pe partea cealaltă, 
împletindu-se cu ropotul ploii, auzi clipocitul unei căderi de 
apă. Să fi fost oceanul? Nedry se repezi înainte, iar pe măsură 
ce străbătea desişul, ochii i se obişnuiră cu întunericul. 
Jungla îl înconjura din toate părțile. Picuri grei de ploaie 
răpăiau pe frunzele late ale arborilor înalți. 

Clipocitul se auzi de data asta mai aproape, iar el se luă 
după zgomotul acela şi se trezi dintr-odată dincolo de 
frunzişul des, iar picioarele i se înfundară în pământ moale. 
Atunci zări matca întunecată a râului. Râul! Ajunsese tocmai 
la râul din mijlocul junglei?! 

Fir'ar al dracului de necaz! se gândi el cu ciudă. Dar în ce 
loc anume, de lângă râu?! Pentru că matca acestuia se 
întindea kilometri întregi de-a lungul insulei. Se uită iarăşi la 
ceas. Trecuseră şapte minute. 

— Dennis, ai cam băgat-o pe mânecă, spuse el cu voce 
tare. 

Drept răspuns, se auzi la o oarecare distanță un țipăt de 
bufniță, dinspre pădure. 


Nedry însă de-abia dacă îi dădu atenţie. Era foarte îngrijorat 
din pricina întorsăturii pe care o luase planul lui. Principalul 
era că el pierduse deja timp preţios. Nu mai era nici o şansă 
să-l recupereze. Trebuia să renunțe la operațiunea inițială. 
Tot ce mai putea face era să se întoarcă la camera de control, 
să regleze computerul şi, într-un fel sau altul, să ia legătura 
cu Dodgson, ca să stabilească o nouă întâlnire la docul de est, 
pentru noaptea următoare. Nedry avea să se cam dea de 
ceasul morţii până să se rezolve toate, dar credea totuşi că era 
posibil să reuşească. Computerul înregistra automat toate 
convorbirile telefonice. Deci, după ce avea să discute cu 
Dodgson, trebuia să opereze în memoria computerului şi să 
şteargă înregistrarea convorbirii. Însă de un lucru era absolut 
sigur: nu trebuia să mai rămână nici o clipă în parc, pentru 
că, fără doar şi poate, lipsa lui nu trecea neobservată. 

O porni înapoi, ghidându-se după luminile farurilor. Era 
ud până la piele şi se simțea groaznic. Auzi iarăşi cârâitul 
acela slab, şi de data asta se opri locului. Pentru că nu prea 
semăna cu țipătul unei bufnițe. Şi părea să vină de undeva, 
din preajmă, din junglă. Chiar din dreapta lui. 

În timp ce îşi ascuţea auzul, să distingă vreo mişcare, 
percepu clar un trosnet dinspre zadă. Apoi se lăsă iarăşi 
tăcerea. Aşteptă câteva clipe, şi trosnetul se auzi din nou. 
După toate aparențele, se apropia un animal mare, care se 
mişca anevoie, prin junglă, spre el. 

Da, da, un animal mare. În apropiere. Un dinozaur mare. 

Pleacă de-aici. 

Nedry începu să alerge din toate puterile. Făcea o zarvă de 
nedescris, dar chiar şi aşa auzea paşii greoi ai animalului ce 
străbătea desişul. Şi cârâia ca o bufniță uriaşă. 

Se apropia tot mai tare. 

Împiedicându-se de rădăcini, prin bezna aceea de nepătruns, 
făcându-şi drum cu mâinile însângerate printre crengile 
şiroind de ploaie, văzu în sfârşit jeep-ul în față, iar farurile 
aprinse, luminând împrejurul zidului de beton, îi dădură un 
simțământ de siguranţă. Da, în câteva clipe avea să ajungă la 


maşină şi apoi să iasă dracului din iadul acela. Ocoli bariera 
de ciment şi încremeni locului. 

Animalul era deja acolo. 

Dar nu era prea aproape de el. Şedea cam la treisprezece 
metri distanță, tocmai la capătul razei farurilor. Nedry nu 
făcuse nici un tur al parcului, aşa că nu văzuse diferitele 
soiuri de dinozaur, dar acela din fața lui era foarte ciudat la 
înfăţişare. Era înalt cam de doi metri şi jumătate, gălbui, cu 
pete negre, iar pe creştet se împreunau în formă de V două 
creste roşiatice. Dinozaurul nu se mişcă din loc, însă ţipă 
iarăşi cam ca o bufniță. 

Nedry aşteptă să vadă dacă îl atacă. Dar nu se întâmplă 
nimic. Poate că farurile maşinii l-au înspăimântat, se gândi el. 
Probabil că îl ţineau la distanță, cum făcea focul cu alte 
animale. 

Animalul stătea şi îl privea ţintă, apoi îşi smuci capul într- 
o parte, cu o singură mişcare. Nedry simţi ceva lipicios, umed, 
pe piept. Se uită şi văzu un clăbuc scurgându-i-se pe cămaşa 
îmbibată de ploaie. Îl atinse curios, neînţelegând... 

Era salivă! 

Fiara aceea îl scuipase?! 

Chiar era înfiorător, se gândi omul. Se uită la dinozaur şi 
îl zări smucindu-şi din nou capul într-o parte, apoi simţi încă 
un scuipat pe gât, chiar deasupra gulerului cămăşii. Îl şterse 
cu mâna. 

Isuse, era grozav de scârbos. Dar pielea gâtului începuse 
deja să îl usture şi să îl ardă tot mai tare. lar mâna îl furnica 
la fel. Ca şi cum ar fi fost atins de acid. 

Deschise portiera maşinii, fără să scape o clipă din ochi 
dinozaurul, ca să se asigure că nu îl atacă, şi dintr-odată, 
simți o durere cumplită în orbite, junghiindu-l ca un pumnal 
înroşit, până în străfundul creierului, apoi îşi strânse 
pleoapele, gemând de suferință, iar când îşi prinse fața în 
mâini simți spuma aceea lipicioasă scurgându-i-se de o parte 
şi de alta a nasului. 

Salivă. 


Dinozaurul îl scuipase între ochi. 

Chiar când începu să înțeleagă ce i se întâmpla de fapt, 
durerea îl copleşi, iar el căzu în genunchi, năucit, gâfâind, 
sufocându-se. Se prăbuşi într-o rână, cu obrazul lipit de 
țărâna jilavă, respirând cu greutate, în răstimpurile când 
durerea aceea nestăvilită se înteţea, chinuindu-i retinele cu 
fulgere neîntrerupte, ce-i săgetau pleoapele strânse. 

Pământul păru că se cutremură şi el, iar Nedry îşi dădu 
seama că dinozaurul se urnise din loc. Îi auzea cârâitul slab 
şi, în pofida suferinței îngrozitoare, încercă să deschidă ochii, 
dar nu zări nimic altceva, decât pete colorate, strălucitoare, 
pe un fond întunecat. Şi atunci, încet-încet, pricepu. 

Orbise! 

TȚipătul animalului se auzea mai tare de-acum, iar Nedry 
se ridică, clătinându-se, sprijinit de portiera maşinii, în vreme 
ce un val de greață şi amețeală aproape îl dobori la pământ. 
Dinozaurul ajunsese aproape. Omul îi simțea apropierea, 
pentru că îi putea distinge răsuflarea horcăită. 

Dar nu-l putea vedea. 

Nu mai putea vedea nimic, iar spaima de moarte îl 
înnebunea. 

Îşi întinse mâinile înainte, fluturându-le prin aer, să 
preântâmpine atacul ce ştia că va veni. 

Şi atunci urmă o altfel de durere, dogoritoare, ca un cuţit 
înroşit în foc, care îi spintecă pântecele, iar Nedry se împletici 
pe picioare, bâjbâind cu mâinile tremurătoare spre locul 
acela, unde fusese sfâşiat, şi dădu peste un morman vâşcos, 
surprinzător de cald. Realiză, îngrozit, că îşi ținea în palme 
chiar propriile intestine. Dinozaurul îi sfârtecase burta. Îi 
ieşiseră afară toate măruntaiele. 

Omul căzu în mocirlă, izbindu-se de ceva sol zos şi rece ca 
sloiul. Era piciorul animalului. Apoi, pe Nedry îl săgetă o 
durere încă şi mai cumplită, din amândouă părțile capului. 
Suferința aceea de neînchipuit crescu încă şi mai mult, în 
timp ce el simțea cum este ridicat în picioare. Înţelesese 
atunci că dinozaurul tocmai îi apucase capul între fălcile 


fioroase şi, după clipa de groază a acestei descoperiri, urmă o 
ultimă dorință a muribundului: aceea de a se sfârşi totul cât 
mai repede. 


ÎN BUNGALOW 


— Mai vrei cafea? întrebă Hammond, politicos. 

— Nu, mulțumesc, răspunse Henry Wu, lăsându-se 
comod pe speteaza scaunului. Nu mai pot înghiți nici o 
îmbucătură măcar. 

Stăteau în sufrageria din bungalow-ul lui Hammond, 
construit într-un colț retras al parcului, nu prea departe de 
laboratoare. Wu era nevoit să recunoască în sinea lui că acel 
bungalow pe care bătrânul excentric îl construise numai 
pentru el era elegant, de o simplitate încântătoare, în genul 
decoraţiunilor interioare japoneze. lar masa fusese minunată, 
având în vedere şi faptul că personalul de serviciu nu era 
complet încă. 

Insă era ceva în neregulă cu Hammond, iar Wu îşi dădu 
seama imediat. Bătrânul se purta oarecum altfel decât de 
obicei... cu toate că voia să lase o altă impresie. Şi în timpul 
cinei, Wu se hotărâse să afle neapărat ce era la mijloc. Într-o 
anumită măsură, Hammond avea tendința să înşire tot soiul 
de aiureli, să se repete, să povestească pentru cine ştie a câta 
oară diverse istorii. Pe de altă parte, se întrevedea o oarecare 
labilitate psihică a omului, pentru că uneori se înfuria din te 
miri ce, ca apoi să treacă la un sentimentalism răsuflat. Dar 
toate acestea se puteau pune pe seama unor recții fireşti la 
vârsta lui. La urma urmei, John Hammond avea în jur de 
şaptezeci şi şapte de ani. 

Însă mai era ceva neobişnuit. O tenacitate uluitoare. O 
încăpățânare neînfrânată de a merge numai pe drumul croit 
de el. Şi, în sfârşit, un refuz categoric de a rezolva într-un fel 
sau altul situația nou creată în parc. 


Wu rămăsese stupefiat când fusese pus în fața 
posibilității de procreere a dinozaurilor (deşi în sinea lui nu îşi 
permitea nici atunci să accepte ipoteza). După ce Alan Grant 
îl întrebase dacă nu cumva folosise ADN amfibian, Wu 
intenționase să se ducă direct la laboratorul lui şi să verifice 
fişele din memoria computerului, unde se  specificau 
categoriile de ADN utilizate. Pentru că, dacă dinozaurii erau 
într-adevăr capabili de procreere atunci toate aspectele ce 
țineau de însăşi structura Parcului Jurasic erau puse sub 
semnul îndoielii — metodele de dezvoltare genetică, 
modalităţile de control genetic asupra produselor lor, ce mai, 
totul! Chiar şi dependența animalelor de Uzină devenea 
susceptibilă. lar dacă animalele acelea puteau cu adevărat să 
se reproducă pe cale naturală şi mai reuşeau şi să 
supraviețuiască în libertate... 

Henry Wu voia să verifice datele cât mai repede. Dar 
Hammond stăruise cu încăpățânare ca geneticianul să ia cina 
împreună cu el. 

— Ei, şi-acum, Henry, trebuie neapărat să îţi faci puţin 
loc în stomacul ăla plin al tău, pentru îngheţată, îl anunţă 
Hammond, îndepărtându-se de masă. Maria pregăteşte cea 
mai grozavă înghețată de ghimbir din câte s-au pomenit. 

— În ordine, acceptă Wu. 

O privi pe servitoarea cea frumoasă şi tăcută. Ochiii lui o 
urmăriră până ce părăsi încăperea, apoi se uită spre singurul 
monitor video, instalat chiar în perete. Ecranul acestuia însă 
era întunecat. 

— Monitorul dumitale nu mai funcționează, îi zise lui 
Hammond. 

— Nu zău? se miră acesta. Ei, probabil din cauza furtunii. 

Se întinse după telefon, prin spatele tânărului. 

— O să îi spun lui John, la camera de control. 

Wu auzi ţiuitul acela continuu, de pe linia telefonică. 
Hammond înălță din umeri, nedumerit, şi aşeză receptorul la 
loc, în furcă. 


— Probabil că s-au întrerupt legăturile, spuse el. Sau 
poate că Nedry ăla tot mai ţine liniile ocupate cu 
transmisiunile lui. Cam are de lucru zilele astea. În felul lui, 
Nedry e un geniu, numai că am fost nevoit să-l cam împing de 
la spate, şi încă rău de tot, ca să fiu sigur că duce totul la bun 
sfârşit. 

— Poate că ar fi mai bine să mă duc eu la camera de 
control şi să verific acolo, se oferi Wu. 

— Nu, nu, nici vorbă. N-ai de ce. Dacă apărea vreo 
problemă, am fi aflat noi până acum, cu siguranţă. Ei, ia uită- 
te ce minunăţie! 

Maria intră în cameră, cu două boluri pline eu îngheţată 
apetisantă. 

— Măcar puţin să guşti, Henry, ascultă-mă pe mine, 
insistă Hammond. E făcută din ghimbir proaspăt, pe care-l 
cultivăm în partea de răsărit a insulei. Îngheţata asta este 
viciul unui bătrân ca mine. Şi totuşi... 

Ascultător, Wu îşi afundă lingurița în mormanul de 
îngheţată. În clipa aceea, afară fulgeră, apoi tună scurt, 
asurzitor. 

— De data asta a fost chiar aproape, zise Wu. Să sperăm 
că afurisita de furtună nu sperie copiii... 

— Nu prea cred, răspunse Hammond; gustă din 
înghețată. Numai că nu pot să mă opresc deloc să fiu 
îngrijorat de câteva lucruri din parcul ăsta, Henry. 

Wu simți că i se ia o piatră de pe suflet. Poate că la urma 
urmei bătrânul avea de gând să ia totul aşa cum era. 

— Şi anume? îl întrebă. 

— Vezi tu, Parcul Jurasic este special construit pentru 
copii. Şi toți copiii din lume iubesc dinozaurii, aşa că ei or să 
vină numai şi numai ca să se distreze — numai să se distreze 
— aici. lar fețişoarele lor or să strălucească de bucurie ca 
soarele când or să privească animale minunate în carne şi 
oase. Însă eu mă tem că... S-ar putea ca eu să nu mai trăiesc 
până atunci, Henry. S-ar putea să nu mai apuc clipa aceea, în 
care fețişoarele tuturor copiilor or să înflorească de fericire... 


— Totuşi, eu cred că mai sunt şi alte probleme, cuteză 
Wu, încruntat. 

— Da, dar nici una nu îmi frământă mintea atât de tare 
ca asta, preciză Hammond. Da, ca faptul că s-ar putea foarte 
bine ca eu să nu trăiesc, până atunci, să le văd chipurile 
încântate, transfigurate. Parcul ăsta este cea mai mare 
reuşită a noastră. Am făcut numai ceea ce tot noi am 
proiectat de la bun început. Şi, îți aduci doar aminte, inițial 
intenția ta era doar să te foloseşti de noile tehnologii de 
dezvoltare genetică pentru a pune nişte bani deoparte. O 
groază de bani! 

Wu îşi dădu seama că Hammond era pe punctul de a se 
lansa într-unul din obişnuitele sale discursuri. Aşa că ridică o 
mână, să-l oprească: 

— Am auzit asta de-atâtea ori, John... 

— Dacă ai fi înființat o companie de bioinginerie, Henry, 
ce îți închipui c-ai fi făcut? Ai fi produs tot soiul de minunății 
care să salveze omenirea, să răpună bolile şi epidemiile? Slavă 
Domnului, în nici un caz. Asta-i o idee cât se poate de 
nefericită. Un mod inferior de utilizare a noilor tehnologii... 

Hammond clătină din cap, cu tristeţe, apoi urmă: 

— Cu toate că, îți aminteşti, primele firme de inginerie 
genetică, precum Genentech şi Cetus, au pornit mai întâi să 
îmbunătăţească produse farmaceutice. Da, noi şi minunate 
pilule pentru omenire?! Vai, ce nobil, ce cauză măreaţă! 
Numai testarea FDA îţi ia între cinci şi opt ani, dacă ai un 
dram de noroc! Şi, altceva, încă şi mai grav decât asta: mai 
intervin şi factorii economici, lansarea pe piaţă a produselor. 
Să presupunem că ai reuşit să descoperi un medicament 
miraculos pentru cancer sau boli de inimă — aşa cum a făcut 
Genentech. Şi să mai presupunem că vrei să estimezi prețul la 
o mie sau două mii de dolari per doză. Pentru că, mă rog, îţi 
închipui că este dreptul tău. La urma urmei, tu ai inventat 
remediul, tu ai plătit procesul tehnologic şi tot tu ai testat 
medicamentul. Deci, în mod firesc, eşti îndreptăţit să pui ce 
preț vrei. Dar ai cumva impresia că guvernul te va lăsa să faci 


aşa ceva? Nu, Henry, nici vorbă. Pentru că bolnavii nu or să 
se înghesuie defel să îți arunce În braţe o mie de dolari pentru 
o doză de medicament, oricât de necesar le-ar fi, vor fi nu 
recunoscători, ci pur şi simplu revoltați! lar Crucea Albastră 
nu îți va plăti atâta nici în ruptul capului! Or să tipe toţi ca 
din gură de şarpe că ăsta-i jaf la drumul mare! Aşa că vei 
suporta consecinţele. Patentul de folosire a produsului va fi 
revocat. Autorizaţia ta profesională îţi va fi retrasă. Orice le va 
sta în putinţă, va fi folosit împotriva ta, ca să înţelegi ce 
urmăresc ei — să reduci costul. Din punct de vedere al 
afacerii în sine, chestia asta face ca salvarea omenirii să fie o 
tranzacție grozav de riscantă. Aşa că eu, personal, n-aş ajuta 
omenirea asta nici cât negru sub unghie. 

Wu auzise pledoaria aceea şi înainte. Şi ştia că Hammond 
avea pe undeva dreptate; câteva dintre produsele 
farmaceutice obținute de firme specializate în bioinginerie 
avuseseră într-adevăr probleme din pricina unor revocări 
dubioase şi a retragerii patentelor. 

— Ei, şi-acum să revenim la necazul nostru, continuă 
Hammond. Gândeşte-te cât de diferită este situația când eşti 
solicitat să produci parcuri de distracţie. Nimeni n-are 
neapărată nevoie de distracție. Nu este deci cazul vreunei 
intervenții guvernamentale. Dacă eu voi stabili o taxă de cinci 
mii de dolari pe zi pentru vizitarea parcului, cine naiba o să 
mă împiedice? La urma urmei, nimeni nu este nevoit să vină 
aici. Şi, departe de a fi jaf la drumul mare, o astfel de călătorie 
costisitoare măreşte atracția locului. O vizită la Parcul Jurasic 
devine deja un simbol naţional şi toți americanii iubesc ideea 
asta. Ca şi japonezii, de altfel, care, bineînțeles, au şi mult 
mai mulți bani. 

Hammond îşi termină înghețata, iar Maria luă în tăcere 
farfuria din fața lui. 

— Ştii, că ea nu-i de prin locurile astea, Henry, îi 
mărturisi bătrânul. E haitiană. Maică-sa e franțuzoaică. Dar, 
în orice caz, Henry, poţi să îți aduci şi tu aminte că 
principalul ţel al înființării companiei mele aici, a fost să am 


cât se poate de multă libertate din partea autorităţilor 
guvernamentale, în orice parte a lumii m-aş duce... 

— Dacă tot discutăm de restul lumii... 

Hammond zâmbi. 

— Am antamat deja o înţelegere fără condiţii restrictive, în 
Insulele Azore, pentru Parcul Jurasic European. Şi ştii şi tu că 
de multă vreme încă am obţinut o insulă lângă Guam, pentru 
Parcul Jurasic Japonez. Construcţia următoarelor două 
Parcuri Jurasice va începe anul viitor. Şi îşi vor deschide 
porțile în cel mult patru ani de zile. La vremea aceea, 
veniturile brute vor trece de zece miliarde de dolari pe an, iar 
comercializarea produselor în serie, dreptul de difuzare la TV 
şi diverse servicii, ar putea dubla suma asta. Nu văd nici un 
fel de nenorocire dacă vom începe să obținem şi animale în 
miniatură, domesticite, pentru copii, lucru care, din câte mi 
s-a spus, Lew Dodgson crede oricum că plănuim să le punem 
în aplicare. 

— Douăzeci de miliarde de dolari pe an?! bâigui Wu cu 
voce pierită, clătinând din cap, uluit. 

— Ăsta e calculul modic, zâmbi Hammond. Nu văd nici un 
motiv care să ne împiedice să speculăm afacerea asta la 
sânge. Mai vrei nişte înghețată, Henry? 


— L-ai găsit? se răsti Arnold când gardianul intră în 
camera de control. 

— Nu, domnule Arnold. 

— Atunci, găseşte-l! 

— Nu cred că e în clădire, domnule Arnold. 

— Atunci uită-te prin antrepozit, prin secția de intervenții, 
prin adăpostul pentru cazuri de urgenţă, oriunde vrei tu, 
numai găseşte-l! 

— Chestia e că..., şovăi paznicul. Domnul Nedry e tipul 
acela mai plinuț, aşa-i? 

— Aşa-i. El e grăsanul ăla. Un umflat urâcios. 


— Păi, ştiţi... Jim, de jos, de pe coridorul principal, zice că 
l-a văzut pe grăsan intrând în garaj. 

Muldoon sări ca ars şi se întoarse spre el. 

— Cum adică în garaj?! Când? 

— Păi acum vreo zece-cin'ş'pe minute... 


Jeep-ul se opri brusc, aruncându-i pe toți în față. 

— Scuze, zise Harding. 

La lumina farurilor, Ellie zări o cireadă de apatozauri 
mergând agale de-a curmezişul drumului. Erau şase adulți, 
fiecare cam de mărimea unei case, şi un pui, cât un cal 
vârstnic. Se mişcau alene, tăcuțţi, fără să dea nici o atenţie 
maşinii şi farurilor ei. La un moment dat, puiul se opri în loc, 
să lipăie nişte apă dintr-o băltoacă, apoi se urniră cu toții mai 
departe. 

Dacă stăteai să te gândeşti, o turmă de elefanţi, de pildă, 
ar fi fost alarmațţi la apariția unui vehicul, ar fi trâmbiţat 
asurzitor, în semn de avertisment, şi ar fi făcut roată în jurul 
puiului, ca să îl apere. Dar acele animale nu păreau să se 
teamă deloc. 

— Dar nu ne văd? întrebă Ellie. 

— Nu chiar, răspunse Harding. Mă rog, nu în adevăratul 
sens al cuvântului. Pentru că ei de fapt ne văd, însă noi nu 
însemnăm nimic în ochii lor. Arareori ne deplasăm cu maşinile 
pe teren în timpul nopții, aşa că ei nu prea ştiu cum să le 
privească, nefiind obişnuiţi. Noi nu suntem pentru ei decât 
nişte obiecte ciudate, mirositoare, care apar din senin pe 
teritoriul lor. Nu reprezentăm nici o amenințare, deci nici un 
fel de interes. Uneori am ieşit noaptea în parc, ca să vizitez 
vreun animal bolnav şi, pe când mă întoareeam, specimenele 
stăteau în mijlocul drumului câte o oră încheiată, ba chiar 
mai mult. 

— Şi ce făceai atunci? 

Harding rânji satisfăcut. 


— Dădeam drumul unei benzi pe care era înregistrat 
răgetul tiranozaurului. Asta îi face întotdeauna să-şi mute 
fundul din loc. Nu că le-ar păsa prea tare de T-rex. 
Apatozaurii ăştia sunt atât de mari, încât nu există un 
prădător pe măsura lor. Ar putea să frângă gâtul unui 
tyrannozaur numai cu o lovitură de coadă. lar ei ştiu asta. Ca 
şi tiranozaurul, de altfel. 

— Dar ne văd pe noi. Vreau să spun că dacă am ieşi din 
maşină... 

Harding ridică din umeri, nepăsător. 

— Probabil că n-ar reacționa în nici un fel. Dinozaurii au 
o acuitate vizuală excelentă, însă sistemul vizual se bazează 
pe caracteristici strict amlibiene: reperează numai obiectele în 
mişcare. Nu pot să distingă deloc obiectele imobile. 

Animalele se urniră într-un târziu din loc, iar pielea le 
strălucea, argintată de ploaie. Harding schimbă vitezele. 

— Ei, cred că de-acum ne putem continua drumul se 
învioră el. 


— Presupun că ați putea fi supus şi dumneavoastră la 
presiuni în privința parcului, tot aşa cum s-a întâmplat cu 
Genentech şi pilulele lor, spuse Wu. 

Împreună cu Hammond, trecuse de-acum în camera de zi 
şi priveau amândoi cum biciuia furtuna geamurile mari. 

— Nu prea văd cum, zise Hammond. 

— Savanțţii ar putea să îşi pună în cap să vă cam strângă 
cu uşa. Poate chiar să vă oprească planurile. 

— Ei bine, află că n-au cum să facă aşa ceva! se enervă 
Hammond; îşi îndreptă degetul, acuzator, către Wu. Şi tu ai 
cumva vreo idee de ce ar putea încerca una ca asta? Din 
pricină că şi ei îşi doresc să facă cercetări în sensul ăsta, 
fireşte. Asta-i tot ce au voit ei dintotdeauna: să cerceteze tot 
ce le trece lor prin tărtăcuță. Nu să şi pună în practică ceea ce 
descoperă. Nici să facă vreun progres in domeniu. Nu, pur şi 


simplu să cerceteze şi-atât. Ei bine, în cazul ăsta, vor avea 
parte de o surpriză cum nici nu şi-au imaginat vreodată. 

— Nu la asta mă gândeam eu, îl contrazise Wu. 

Hammond oftă. 

— Sunt sigur că ar fi grozav de interesant pentru savanți 
să facă întruna cercetări. Dar tocmai am ajuns la discuția 
despre cât de scumpe sunt animalele astea. Mult prea 
scumpe ca să se poată face nişte trăznăi de studii pe ele. Aici 
s-a folosit o tehnologie extrordinară, Henry, dar şi înfiorător 
de costisitoare. Adevărul este că nu poate fi folosită şi 
amortizată decât prin parcul ăsta de distracții. 

Bătrânul ridică din umeri, resemnat. 

— Aşa stau lucrurile şi gata! 

— Dar dacă or să apară şi încercări de a vă împiedica să... 

— Henry, de ce dracu' nu vrei să iei tu în seamă 
realitatea, situația în sine?! se răsti Hammond, enervat. Aici 
nu suntem în America. Nici măcar în Costa Rica. Asta-i insula 
mea. Îmi aparține pe de-a-ntregul. Şi nimeni şi nimic n-o să 
mă împiedice să deschid aici Parcul Jurasic, pentru copiii din 
toată lumea, chicoti el încântat. Sau, mă rog, cel puţin pentru 
cei bogați. Şi, ascultă-mă pe mine: o să le placă la nebunie. 


De pe bancheta din spate a jeep-ului, Ellie Sattler privea 
cu atenţie pe geam. Timp de douăzeci de minute străbătuseră 
jungla, fără oprire, dar nu mai dăduseră peste nici un animal 
în afară de apatozaurii care trecuseră drumul. 

— Am ajuns pe lângă râul din juglă, îi anunţă Harding, 
conducând mai departe. E pe-aici, pe undeva, prin stânga. 

Apăsă brusc pe frâne. Maşina se opri cu scrâşnet de roți 
în dreptul unui pâlc de animale mici, verzui. 

— Ei, cred că în noaptea asta o să aveţi parte de un spectacol 
deosebit, se întoarse el spre pasageri. Ăştia sunt compys. 

A, da, procompsognathids, se gândi Ellie şi îşi dori din tot 
sufletul ca Grant să fi fost acolo, ca să îi vadă şi el. Da, sigur, 
aşa arăta şi animalul acela, a cărui radiografie o primiseră 


prin fax, în Montana. Mărunțţii procompsognaţi se grăbeau să 
se adăpostească de cealaltă parte a drumului, apoi se 
întorceau în loc pe picioarele din spate, ca să se uite la 
maşină, chirăind subțirel, înainte de a se pierde apoi undeva, 
în pădurea întunecată. 

— Curios, se miră Harding. Mă tot întreb oare unde s-or fi 
ducând? Compys nu se prea arată în timpul nopții, ştiţi... De 
obicei se urcă în vreun copac şi aşteaptă până a doua zi, pe 
lumină. 

— Atunci unde s-or fi ducând acum? întrebă Ellie. 

— Nu-mi dau seama cu nici un chip. Dar ştiţi şi 
dumneavoastră că specia asta se hrăneşte cu cadavre, ca şi 
şorecarii. Sunt atraşi de animalele muribunde şi au un simţ 
al mirosului deosebit de dezvoltat. Pot să perceapă mirosul 
unui animal pe moarte de la kilometri întregi. 

— Asta înseamnă că acum se duc spre un animal 
muribund”? 

— Muribund sau chiar mort deja. 

— N-am putea să ne luăm după ei? îl rugă Ellie, arzând 
de nerăbdare. 

— Şi eu sunt la fel de curios, mărturisi Harding. Da, în 
fond, de ce nu? Haideţi să vedem unde anume se duc... 

Întoarse maşina şi o luă pe urmele procomsognaților. 


TIM 


Tim Murphi zăcea în Land Cruiser, cu obrazul lipit de 
mânerul portierei. Încet-încet, îşi recăpăta cunoştinţa. Dar nu 
voia decât să doarmă. Se mută pe partea cealaltă şi simți o 
durere cumplită în obrazul strivit de uşa metalică. Tot trupul 
îl săgeta îngrozitor. Braţele şi picioarele şi, mai mult decât 
toate, capul — da, părea că în ţeastă i se învârte întruna un 
cuțit înroşit în foc. Iar durerea aceea de nedescris îl făcea să 
nu-şi mai dorească decât să doarmă, să uite de toate. 


Se propti cu greu, cu tâmpla mai sus, de portieră, 
deschise ochii şi simți dintr-o dată urcându-i-se în gâtlej un 
val de greață. Vomită pe cămaşă, murdărindu-se tot. Gustul 
scârbos, amărui, îi năclăi gura şi se şterse cu dosul palmei, 
îngrețoşat. Capul parcă zvâcnea înnebunit, gata să se spargă 
în bucăți; era amețit şi slăbit de-atâta rău de la stomac, de 
parcă lumea s-ar fi rotit întruna, iar el se clătina de colo-colo, 
într-o barcă, pe o mare înfuriată. 

Gemu şi se întoarse pe spate, depărtându-se de pata 
mare, de vomă urât mirositoare. 

Era în Land Cruiser, însă probabil că maşina stătea pe-o 
rână, pentru că el era aruncat pe portiera din dreapta, 
uitându-se în sus, spre volan şi, deasupra acestuia, zărind 
crengile unui copac, ce se mişcau în bătaia vântului. Ploaia se 
potolise aproape de tot, dar încă mai cădeau peste el stropi 
prelungi, prin parbrizul spart. 

Se uită curios la aşchiile de sticlă împrăştiate peste tot. 
Nu îşi aducea aminte cum se făcuse geamul acela țăndări. 
Adevărul, era că nu îşi aducea aminte mai nimic, în afară de 
faptul că la un moment dat maşinile lor fuseseră oprite în 
drum şi el tocmai îi spunea doctorului Grant că tiranozaurul 
se îndrepta spre ei. Ăsta era ultimul lucru care îi revenea în 
memorie. 

I se făcu iarăşi rău şi închise ochii, până ce îi trecu. Auzea 
însă întruna scârțâitul acela ritmic; asemănător cu trosnetul 
neîntrerupt al greementului unei bărci. Ameţit şi vlăguit de 
slăbiciune, avea impresia că toată maşina se mişca întruna 
sub el. Dar când deschise din nou ochii, văzu că de altfel 
chiar aşa şi era: da, vehiculul se clătina, căzut pe o rână, 
când într-o parte, când în cealaltă. 

Da, nu i se năzărea deloc. Maşina se bălăbănea cu totul! 

Şovăitor, Tim se ridică în picioare. Stând încă pe portiera 
din față, privi peste bord, prin parbrizul sfărâmat. La început 
nu zări decât frunzişul des, foşnind în bătaia vântului. Dar 
ici-colo, se ițeau mici deschizături ce dădeau dincolo de arbori 
şi atunci observă că pământul... 


Pământul se afla la cinci metri sub el! 

Rămase încremenit, neînțelegând nimic?! Maşina zăcea 
între crengile unui copac înalt, la cinci metri şi ceva deasupra 
solului, clătinându-se încoace şi încolo, după cum sufla 
vântul. 

— Ce rahat! ocări băiatul. 

Ce naiba putea face? Se ridică pe vârfurile picioarelor şi 
privi iarăşi afară, încercând să scruteze mai bine 
împrejurimile, cu mâinile încleştate de volan, ca să se 
sprijine. Şi atunci, roata metalică se învârti în mâinile lui, şi, 
cu un trosnet puternic, automobilul se mişcă din loc, căzând 
încă vreo doi metri, apoi proptindu-se din nou în ramurile 
arborelui. Băiatul se uită iarăşi prin geamul sfărâmat al 
portierei, prin care se vedea pământul. 

— Aoleu, am dat de dracu. Ce mă fac? se tânguia el. Ce 
rahat! Ce rahat nenorocit! 

Urmă un alt trosnet... Automobilul căzu încă vreo 
jumătate de metru. 

Trebuia neapărat să coboare de-acolo. 

Aruncă din nou o privire dedesubt. Stătea mai departe pe 
portieră. Se târi înapoi, pe genunchi şi pe coate, ca să 
cerceteze deschizătoarea uşii. Nu putea desluşi prea bine prin 
bezna aceea, dar îşi dădea seama că portiera fusese atât de 
turtită, încât nu se mai putea descuia. N-ar mai fi reuşit în 
vecii vecilor să urnească uşa din loc. Încercă apoi să lase 
geamul jos, dar şi acesta era blocat în ramă. Apoi îi veni ideea 
să verifice portiera din spate. Poate că aceea nu era chiar atât 
de avariată. Se aplecă încet, cu grijă, peste bancheta din față, 
iar maşina se zdruncină, dezechilibrată de redistribuirea 
bruscă a greutății. 

Atent, Tim ajunse cu mâna la mânerul din spate şi îl 
răsuci. Dar şi acesta era blocat. 

Oare cum putea să iasă din cuşca aceea? 

Auzi un grohăit amenințător şi se uită în jos. O umbră 
întunecată trecu chiar pe sub el. Nu era tiranozaurul. Pentru 
că animalul care tocmai se împleticea pe sub copacii înalți, 


era mai bondoc şi scotea un fornăit pe nas, în vreme ce 
mergea, împiedicat. Coada i se bălăngănea când într-o parte, 
când în cealaltă, iar Tim reuşi să distingă ţepuşele lungi. 

Da, era stegozaurul, aparent vindecat deocamdată. Tim se 
întrebă pe unde se aflau oare ceilalți — Gennaro, domnişoara 
Sattler şi veterinarul. Ultima dată când îi văzuse, rămăseseră 
lângă stegozaur. Cam cât să fi fost de-atunci? Se uită la ceas, 
dar cadranul acestuia era spart. Nu putea vedea cifrele. 
Scoase ceasul de la mână şi îl aruncă. 

Stegozaurul amugşină şi trecu mai departe. De-acum nu se 
mai auzea decât vântul prin ramurile copacilor şi scârțâitul 
maşinii care se legăna înainte şi înapoi. 

Da, trebuia neapărat să scape de-acolo. 

Tim apucă dintr-odată, cu nădejde, mânerul portierei, 
încercă să îl forțeze, dar era înțepenit zdravăn. Nu voia să se 
mişte defel. Şi atunci îşi dădu seama de ce: uşa din spate era 
blocată! Apăsă pe butonul de siguranță şi apoi răsuci 
mânerul. Portiera se deschise larg, dedesubt, şi se opri într-o 
creangă aflată la vreun metru mai jos. 

Deschizătura era destul de îngustă, dar Tim se gândi că 
ar putea reuşi să se strecoare prin ea. Ţinându-şi răsuflarea, 
se târi înapoi, spre bancheta din spate. Maşina trosni, 
mişcată din loc, dar rămase în aceaşi poziție. Ţinându-se cu 
putere de ambele părți, Tim se lăsă uşurel în jos, prin 
crăpătura strâmtă a portierei. Curând, şedea cu burta lipită 
de uşa înclinată, iar cu picioarele atârnând afară din vehicul. 
Îşi întinse picioarele prin aer şi dădu peste un sprijin solid — 
o ramură —, aşa că se lăsă cu toată greutatea pe el. 

Îndată ce făcu astfel, creanga se îndoi, iar portiera se 
deschise larg, aruncându-l afară din Land Cruiser. Băiatul 
căzu în gol... Frunzele îi zgâriau fața... Trupul lui se izbea din 
cracă-n cracă... Apoi zbură aşa, prin văzduh... O durere 
ascuțită îi sfâşie tâmplele, iar prin fața ochilor începură să-i 
joace lumini strălucitoare... 

Se lovi iarăşi de ceva tare şi rămase acolo, în vreme ce 
vântul îi biciuia chipul. Zăcea atârnat de mijloc, peste o 


creangă groasă, iar stomacul î se zbătea, aproape zdrobit. 

Auzi apoi un alt trosnet şi se uită în sus, spre Land 
Cruiser, care nu se mai vedea decât ca o umbră întunecată, 
uriaşă, agățată la doi metri deasupra lui. 

Urmă încă un scrâşnet metalic. Maşina se mişca din loc. 

Tim se chinui să coboare, să se urnească de acolo, măcar. 
În viaţa de zi cu zi, se suia mai tot timpul prin copaci. Şi era 
un cățărător destul de bun. lar acela era un arbore numai 
bun de escaladat, cu ramurile dese, aşezate aproape una sub 
alta, ca o scară... 

Cârrrc|... 

Gata, autoturismul o lua din loc cu totul. 

Tim se târî cu disperare în josul trunchiului, alunecând 
adesea peste crăcile ude de ploaie, cu mâinile năclăite de seva 
lipicioasă, grăbindu-se cât putea. Nu coborâse mai mult de 
un metru şi jumătate, când maşina trosni pentru ultima dată 
apoi, încet, foarte încet, se dădu peste cap. Tim observă botul 
verde şi farurile coborând drept spre el, apoi automobilul căzu 
în picaj, prinzând tot mai multă viteză, pe măsură ce se 
apropia de el. Apoi se izbi puternic de creanga groasă pe care 
aterizase Tim... 

Şi rămase acolo. 

Caroseria ştirbită, înfundată înăuntru, ca o gură de 
diavol, ai cărui ochi erau închipuiți de faruri, se afla la numai 
o jumătate de metru de chipul băiatului. Uleiul i se scurgea 
acestuia pe obraji. 

Dar tot mai avea în jur de trei metri până la sol. Căută cu 
piciorul dedesubt, găsi o altă ramură pentru sprijin şi începu 
să coboare. De-acolo zări craca de deasupra îndoită sub 
greutatea automobilului, cedând până la urmă. Mai întâi se 
crăpă, apoi se rupse cu totul, iar maşina se prăvăli spre el şi 
îşi dădu seama că nu avea să scape cu viață, pentru că nu ar 
fi reuşit în veci să ajungă jos atât de repede, aşa că îşi dădu 
drumul. 

Şi până jos căzu în gol. 


Rostogolindu-se, izbindu-se uneori, simțind cum durerea 
îi sfâşie fiecare părticică a corpului, iar pe urmele lui, maşina 
se năpustea mai departe, sfărâmând în cale ramurile, ca un 
animal ce îşi fugărea prada. Şi, în sfârşit, Tim se înfipse cu 
umărul în țărâna reavănă, apoi se rostogoli cât de repede 
putu, într-o parte, lipindu-şi trupul de trunchiul copacului, în 
vreme ce vehiculul se lovea cu zgomot mare de pământ. O 
neaşteptată izbucnire de scântei pârjoli pielea băiatului, 
împrăştiindu-se peste tot, ca nişte artificii sfârâind în noroi. 


Şovăielnic, Tim se ridică în picioare. De undeva, din 
beznă, auzi iarăşi fornăitul acela şi zări stegozaurul 
apropiindu-se, atras probabil de căderea maşinii. Dinozaurul 
mergea cam şleampăt, aruncându-şi capul mic înaintea 
trupului, în timp ce solzii cornoşi de pe spinarea cocoşată se 
unduiau în ritmul mersului, formând două creste alungite de- 
a lungul corpului. Păşea alene, ca o uriaşă broască ţestoasă. 
Şi chiar semăna şi la figură. Părea la fel de prostănac şi de 
încet. 

Tim ridică o piatră şi o aruncă spre animal. 

— Pleacă de-aici! 

Piatra se lovi cu un bocnet surd de solzii tari. Dar 
stegozaurul nu se opri din drum. 

— Pleacă! Pleacă, n-auzi?! 

Aruncă încă un bolovan şi îl nimeri chiat în cap. Animalul 
mormăi nemulțumit, se întoarse încet şi se îndepărtă, 
târşâindu-şi picioarele, în direcția din care venise. 

Tim se sprijini sfârşit de puteri, de maşina boţită şi se 
apucă să scruteze întunericul. Trebuia neapărat să se 
întoarcă la ceilalți, dar nu voia să se rătăcească, umblând 
după ei, să-i caute. Ştia numai că se afla undeva, prin parc. 
probabil nu prea departe de ruta principală. Dacă ar fi putut 
să se orienteze cam pe unde se afla?! Nu prea putea distinge 
el împrejur, prin bezna aceea, dar... 

Îşi aduse aminte de ochelarii de noapte. 


Se cățără iar în Land Cruiser, prin rama de-acum goală a 
parbrizului, şi găsi ochelarii şi radio-emițătorul. Aparatul era 
sfărâmat, nu mai funcționa, aşa că îl lăsă acolo. Dar ochelarii 
nu păţiseră nimic. Îi regla şi îndată avu în faţa ochilor acea 
imagine familiară, a pădurii conturată în verde strălucitor. 
Avea impresia că se simte mai în siguranţă acum. 

Cu ajutorul ochelarilor, văzu imediat gardul doborât, în 
stânga lui, şi se îndreptă într-acolo. Gardul avea o înălțime de 
patru metri, dar tiranozaurul îl dărâmase într-o clipă. Tim 
trecu peste zăbrelele solide, de metal, străbătu un desiş 
încâlcit şi se trezi chiar lângă drumul principal. 

Prin ochelari, observă celălalt Land Cruiser răsturnat pe-o 
parte. 

Alergă spre el, trase adânc aer în piept, să-şi dea curaj, şi 
privi înăuntru. Nici urmă de Grand sau Malcolm. 

Unde se duseseră oare? 

Unde se duseseră cu toții?! 

Dintr-odată îl cuprinse panica, dându-şi seama că era 
singur acolo, în mijlocul junglei, noaptea, lângă o maşină 
părăsită, zdrobită de un monstru Se învârti în cerc, uitându- 
se peste tot, prin lentilele acelea ce îi arătau toată lumea în 
verde fosforescent. Şi în trecere, observă o umbră palidă la 
marginea drumului. Era mingea de baseball, a lui Lex. O 
şterse de noroi. 

— Lex! 

Băiatul strigă din toate puterile, fără să îi mai pese dacă 
dinozaurii aveau să îl audă sau nu. Rămase apoi în tăcere, 
aşteptând o vreme răspunsul, dar numai vocea vântului se 
stârnea şi plescăitul picurilor de ploaie ce se scurgeau de pe 
frunze. 

— Lex! 

Îşi aminti aşa, ca prin ceaţă, că fusese şi ea în Land 
Cruiser, când îi atacase tiranozaurul. Oare o fi rămas şi ea 
acolo? Sau fugise pe undeva? Clipele acelea de groază i se 
învălmăşeau în minte. Nu mai ştia sigur ce anume se 
întâmplase de fapt. Numai gândul în sine îl făcea să tremure 


din toate încheieturile. Stătea acolo, în mijlocul drumului; 
suspinând de frică. 

— Lex! 

Noaptea părea că se coborâse, apăsătoare, peste el. Îl 
apucă o milă cumplită pentru sine însuşi, aşa că rămase mai 
departe pe loc, scâncind ca un prunc înspăimântat. Când, 
într-un târziu, se potoli, auzi că altcineva încă nu încetase să 
se smiorcăie. Da, da, se auzea un smiorcăit slab, de undeva, 
din susul drumului. 


— Cât a durat? întrebă Muldoon, întorcându-se în camera 
de control. 

În mână ţinea o trusă metalică, neagră. 

— Cam o jumătate de oră. 

— Jeep-ul lui Harding ar fi trebuit să ajungă până acum. 

Arnold strivi ţigara în scrumieră. 

— Sunt sigură că trebuie să pice dintr-o clipă într-alta. 

— Încă n-ai nici o veste despre Nedry? se interesă 
Muldoon. 

— Nu. Nu încă. 

Muldoon deschise trusa, care conţinea şase radio- 
emițătoare portabile. 

— Am de gând să le distribui celor din clădire, îl anunţă el 
pe Arnold, apoi îi înmână un aparat. la şi alimentatorul. Astea 
sunt din rezerva de radiouri pentru cazuri de urgenţă, dar 
nimeni nu le-a încărcat, bineînțeles. Să-l alimentezi la fiecare 
douăj de minute şi dup-aia să încerci tot timpul să prinzi 
maşinile. 


Henry Wu deschise uşa secţiei de fertilizare şi intră în 
laboratorul cu luminile stinse. Nu era nimeni acolo. Se părea 
că toți tehnicienii plecaseră să ia masa. Se duse direct la 
computer şi ceru fişele cu inserțiile de ADN. Toate evidențele 
acelea trebuiau păstrate în memoria calculatorului. ADN-ul 


era o moleculă atât de complexă, încât pentru fiecare specie 
de animal erau necesari zece gigabiți pe spaţiul optic al 
discului computerului, pentru a stoca informaţiile despre 
toate iteraţiile. lar Wu voia să verifice evoluția moleculei 
pentru fiecare dintre cele cincisprezece specii. Ceea ce 
însemna un volum de date imens, cu care trebuia să opereze. 

Nu era el lămurit de ce Grant îl întrebase despre ADN-ul 
de broască, ca fiind un lucru esenţial. Adevărul era că Wu 
nici nu prea ştia să distingă un soi de ADN de altul. La urma 
urmei, la cele mai multe dintre animalele din zilele noastre, 
moleculele de ADN erau aproape identice. Da, ADN-ul era o 
substanţă incredibil de veche. Oamenii care cutreiră străzile 
lumii moderne, plimbându-şi pruncii trandafirii în cărucioare 
frumos colorate, arareori se opresc să se gândească o clipă 
măcar la acea substanţă ce stă în miezul tuturor lucrurilor — 
substanţa care începe dansul vieții — şi care este mai 
vârstnică decât însăşi planeta. Molecula de ADN era atât de 
veche, încât evoluția ei se încheiase definitiv cu mai mult de 
două miliarde de ani în urmă. Şi de atunci, nu suferise decât 
foarte puţine modificări. Poate numai câteva combinaţii 
recente, dintre genele vechi şi cele de dată recentă. Dar cam 
atât... 

Când însă compari ADN-ul uman cu acela al unei bacterii 
inferioare, descoperi fără doar şi poate că numai zece la sută 
din lanţul genetic este diferit: Această conservare implicită a 
moleculei, îl îndemnase pe Wu să folosească orice fel de ADN 
îi venise la îndemână. Aşa că atunci când reconstituise 
dinozaurii, geneticianul dispusese ADN-ul întocmai ca un 
sculptor care modelează argila sau marmura, deopotrivă. 
Crease şi el după cum poftise. 

Puse în funcțiune programul de cercetare, care nu îi lua 
mai mult de câteva minute până să se deruleze. Apoi se ridică 
de la masă şi dădu roată laboratorului, aruncând o privire 
instrumentelor cu care era obişnuit să lucreze zile şi luni în 
şir. Observă termometrul desprins de pe uşa frigiderului, 
unde era special instalat, pentru a semnala temperatura 


dinăuntru. Şi observă că pe grafic era trasată o linie 
discontinuă. Ciudat, se gândi el. Asta înseamnă că umblase 
cineva la congelator. Şi încă de curând... În ultima jumătate 
de oră. Dar cine ar fi putut căuta acolo ceva, în timpul nopţii? 

Computerul semnaliză că prima parte a fişelor de 
cercetare era completată. Wu se duse acolo, să vadă ce 
anume putea descoperi şi, când zări ce era afişat pe ecran, 
uită şi de congelator, şi de grafic... 


LEITZKE DNA SEARCH ALGORITHM 

DNA: Version Search Criteria: RANA (all fragment 
len > 0) 

DNA Incorporating RANA Fragments 

Versions 


Maiasaurus 
2. 1 —2, 9 


Procompsognathid 
3.0 — 3.7 


Othnielia 
3.1— 3.3 


Velociraptor 
1.0— 3.0 


Hypsilophodontid 
2.4—2.7 


Concluzia era clară: toți dinozaurii care procreau aveau 
încorporat rana — ADN de broască. Nici unul dintre celelalte 
animale însă nu avea aşa ceva. Şi totuşi Wu încă nu înțelegea 
de ce asta le dăduse posibilitatea de a se reproduce. Dar, 
oricum, nu putea să nu recunoască totuşi că Grant avusese 
dreptate. Dinozaurii se înmulțeau pe cale naturală. 

Se grăbi spre camera de control. 


LEX 


Era strânsă ghem înăuntrul unei conducte mari, de 
scurgere, cu diametrul de peste un metru, ce ieşea de undeva, 
de sub drumul principal. Fetița îşi îndesase în gură mănuşa 
de baseball şi se legăna când în față, când în spate, izbindu- 
se cu capul de capătul ţevii, în mod repetat. Era întuneric 
înăuntru, dar Tim o putea vedea foarte clar prin ochelarii 
speciali. Părea nevătămată, iar fratele ei răsuflă uşurat. 

— Lex, sunt eu, Tim. 

Fetița nu răspunse. Se izbi în continuare cu capul de 
țeavă. 

— leşi de-acolo. 

Ea dădu din cap, în semn că nu voia. Băiatul îşi dădu 
seama că era înspăimântată de moarte. 

— Lex, începu el iarăşi. Dacă ieşi de-acolo, te las să te uiţi 
şi tu prin ochelarii ăştia nemaipomeniți. 

Ea însă numai clătină din cap, ca mai înainte. 

— la uită-te ce am eu, urmă el, ridicând mâna; fetița îl 
privi, neînțelegând; probabil era prea întuneric ca să vadă. 
Am găsit mingea ta, Lex. Am găsit mingea... 

— Şi ce dacă... 

Tim încercă o altă stratagemă. 

— Probabil că-i cam incomod acolo, înăuntru, o ispiti el 
să iasă. Şi cred că ai îngheţat de frig. Nu vrei chiar deloc să vii 
aici? 


Ea începu să se lovească iar cu capul de conductă. 

— De ce nu vrei? 

— Afară, acolo, sunt aminale... 

Băiatul amuţi pentru câteva clipe. Soră-sa nu nu mai 
spusese "aminale" de când era de-o şchioapă. 

— Animalele au plecat, adăugă el. 

— Nu, nu, e unu' mare de tot. Un Tyrannosaurus rex. 

— A plecat şi el. 

— Unde s-a dus? 

— Nu ştiu, dar nu mai e demult pe-aici, răspunse Tim, 
sperând din tot sufletul să nu se înşele. 

Lex însă nu se mişcă din loc. Băiatul o auzi cum se 
pocnea din nou de capătul ţevii. El se aşezase pe iarbă, la 
celălalt capăt, ca fetiţa să îl poată vedea. Îşi prinse genunchii 
cu braţele şi aşteptă; răbdător. Nu îi venea în minte nimic din 
ce ar fi trebuit să facă. 

— Să ştii că am de gând să stau aici, o anunţă el. Şi să 
mă odihnesc. 

— E şi tati afară, cu tine? 

— Nu, spuse el, simțind că îl străbate un fior ciudat. El 
este acasă, Lex. 

— Dar mami? 

— Nici ea, Lex. 

— Dar mai sunt oameni mari pe acolo? urmă ea. 

— Nu încă. Dar sunt sigur că or să ajungă aici în curând. 
Probabil că acum sunt pe drum. 

Apoi o auzi mişcând prin conductă şi, în sfârşit, ieşi. 
Tremurând de frig, şi cu sânge uscat pe frunte, dar altfel 
teafără şi nevătămată. 

Se uită prin preajmă, uimită şi îl întrebă: 

— Da' unde-i domnul Grant? 

— Habar n-am. 

— Păi bine. da' a fost aici mai înainte. 

— A fost? Când? 

— Mai înainte, accentuă Lex. L-am văzut eu, când eram în 
conductă. 


— Şi unde s-a dus? 

— Da' de unde naiba să ştiu eu? se răsti Lex, strtâmbând 
din năsuc. 

Începu să strige: 

— Heeeei! Heee-eeei! Domnule Grant! Domnule Graaant!... 

Tim se cam îngrijoră, gândindu-se că zarva pe care o făcea 
fetița putea să atragă iar tiranozaurul în părțile acelea, dar 
după câteva momente, auzi răspunsul. Venea de undeva, din 
dreapta de dincolo de al doilea automobil pe care Tim îl 
cercetase cu numai câteva minute în urmă. 

Prin ochelarii de noapte, Tim îl zări pe doctorul Grant 
venind spre ei şi răsuflă uşurat. Paleontologul avea o 
spintecătură în umăr, prin cămaşă, dar altfel părea întreg. 

— Slavă Domnului, zise el. Tocmai vă căutam de nebun. 


Tremurând încă de groază, Ed Regis se ridică în picioare 
şi îşi şterse noroiul înghețat de pe față şi mâini. Petrecuse o 
jumătate de oră înfiorătoare, alergind înnebunit printre 
bolovanii mari de pe panta unui deal ce cobora dincolo de 
drum. Ştia că nu avea cum să-şi găsească un adăpost prea 
sigur în locurile acelea, dar era atât de îngrozit, încât nu mai 
judeca bine. Zăcuse apoi în mocirla aceea rece şi încercase să 
îşi păstreze cumpătul, dar nu îi ieşea din minte monstrul 
acela. Dinozaurul care venea drept spre el. Spre maşină. 

Nu îşi amintea prea bine ce se întâmplase după aceea. 
Ținea minte numai că Lex îi spusese ceva, dar el nu se oprise 
din goană, nu putea să se oprească, ci alergase mai departe, 
cât îl ţineau picioarele. După ce părăsise drumul, îşi pierduse 
puterile, se împleticise şi căzuse de-a dura din vârful colinei, 
apoi se oprise să se odihnească în spatele unor bolovani. I se 
păruse atunci că putea să se strecoare printre pietroaiele 
acelea şi să se ascundă, pentru că era destul loc. Aşa că asta 
şi făcuse. Gâfâind de oboseală şi cu groaza morții în oase, nu 
se putea gândi la nimic. Decât la tiranozaurul acela şi la cum 
să se depărteze mai mult de el. Şi, într-un târziu, când se 


pitulase acolo, între bolovani, ca un şobolan, se mai liniştise 
puțin şi fusese copleşit de oroare şi ruşine, pentru că lăsase 
copiii de izbelişte şi el dăduse bir cu fugiţii, ca să-şi salveze 
pielea. Îşi dădea seama că ar fi trebuit să se întoarcă la drum, 
să încerce să îi scape şi pe ei, pentru că el întotdeauna 
avusese impresia că e un tip curajos şi calm în situaţii-limită, 
dar ori de câte ori încercase să îşi ia inima în dinți şi să se 
ducă iarăşi acolo, la ei, pur şi simplu... nu reuşise să se 
ridice?! Panica pusese stăpânire pe el, începuse parcă să se 
sufoce şi nu se putea mişca din loc. 

Îşi spunea singur că oricum, nu mai era nici o şansă de 
scăpare pentru cei din urmă. Dacă mai erau încă acolo, pe 
drum, copiii aceia nu aveau nici o speranţă să scape cu viaţă, 
aşa că, în mod sigur, Ed Regis nu putea face nimic pentru ei. 
Deci, cel mai bine, era să rămână unde se afla. Nimeni nu 
avea să ştie ce anume se întâmplase, cu excepţia lui. Şi nu 
era nimic de făcut, în ce îl privea. Şi nici nu avusese ce face în 
clipele acelea. Aşa că stătuse mai departe între bolovani încă 
vreo jumătate de oră, luptându-se din răsputeri cu teama, 
silindu-se să nu se gândească defel dacă muriseră sau nu 
copiii sau ce avea să spună Hammond când îi aducea la 
cunoştinţă. 

Ceea ce îl făcuse să se hotărască într-un târziu să se 
urnească din loc fusese, senzaţia ciudată pe care o avusese 
simțind ceva colcăind prin gura lui. 

Jumătate de obraz îi era umflată, îi amorțea tot mai tare 
şi îl furnica întruna; aşa că se întrebă dacă nu cumva se 
lovise în cădere. Era foarte curios, însă nu era lovit deloc. 
După care îşi dădu seama că bucata aceea de carne umflată 
era de fapt o lipitoare care se îmbuiba cu sângele lui, 
sugându-i buzele pe dinăuntru! Pur şi simplu îi intrase în 
gură! Tremurând de scârbă, Ed Regis smulse lighioana, cu tot 
cu carnea în care se înfipsese. Îndată, un şuvoi de sânge cald 
îi năvăli în gâtlej. Scuipă şi azvârli scârboşenia aceea în 
pădurea Şi atunci văzu că o alta i se lipise de braț. O smulse 
şi pe aceea, iar mâna începu să îi sângereze din plin. 


Lipitoarea căzu în vale. Isuse Cristoase, probabil că era 
acoperit din cap până-n picioare de urâțeniile acelea?! 
Dealurile din junglă erau ticsite cu lipitori. Ca şi spărturile 
umede şi întunecate din stânci. Oare ce-or fi zis muncitorii 
când le văzuseră? Lighioanele acelea îți intrau pe sub haine. 
Le plăceau locurile întunecate şi calde. Le plăcea să se înfigă 
să... 

— Heee! 

Se opri în loc, încremenit. Auzise o voce, adusă de vânt. 

— Heeei! Domnule Grant! 

Isuse, era fetița?! 

Ed Regis ascultă cu atenţie, să distingă tonu glasului ei. 
Nu părea înspăimântată sau îndurerat de vreo rană. Numai 
striga după paleontolog, în felul acela răsfățat şi sâcâitor, al 
ei. Şi atunci îşi dădu seama dintr-odată că de fapt se 
întâmplase cu totul altfel decât îşi închipuise el. Tiranozaurul 
probabil că plecase — sau cel puţin nu îi atacase —, iar 
ceilalți erau încă în viață. Grant şi Malcolm. Şi descoperirea 
aceea îl făcu să se adune într-o secundă, ca atunci când te 
trezeşti din beţie pe loc, că au dat polițaii peste tine şi te iau 
la bani mărunți. Şi astfel se simţi mult mai bine, pentru că 
de-acum ştia ce trebuie să facă. În timp ce ieşea dintre 
bolovani, îşi lămurea deja în minte următorul pas pe care îl 
avea de făcut, imaginându-şi ce trebuia să zică, cum să se 
descurce de atunci încolo. 

Îşi şterse noroiul uscat de pe față şi de pe mâini — dovada 
cea mai vie că fugise ca ieşit din minți, să se ascundă. Nu era 
stânjenit că dăduse bir cu fugiţii, dar acum era nevoit să îşi ia 
misiunea în serios. Se îndreptă către drum împleticindu-se, 
dar când ieşi din desiş, rămase o clipă dezorientat. Nu mai 
vedea maşinile niciunde. El era cam la poalele colinei, iar 
vehiculele rămăseseră undeva, pe creastă. 

Începu să urce dealul, spre cele două automobile. 
Pretutindeni domnea o linişte apăsătoare. Călca, plescăind, în 
băltoacele noroiase. Şi nu mai auzea fetița deloc. De ce oare 
încetase să mai strige? În vreme ce mergea, se gândea 


îngrijorat că poate i se întâmplase ceva copilului. În cazul 
acela, nici el n-ar mai fi trebuit să se ducă într-acolo. Poate că 
tiranozaurul încă bântuia prin preajmă. Era deja pe fundul 
văii, deci mult mai aproape de casă. 
Şi era atât de linişte. Ca într-un cavou, atât de linişte era. 
Ed Regis se întoarse pe călcâie şi o porni înapoi, către 
complexul turistic. 


Alan Grant palpă mâinile şi picioarele fetiţei, apăsându-le 
uşor, din când în când. Nu părea lovită. N-o durea mai deloc. 
Era uluitor: în afară de tăietura aceea de la cap, nu avea 
nimic în rest. 

— Doar v-am spus că n-am nici pe naiba, făcu ea pe 
grozava. 

— Ei, sigur că ai avut dreptate. Dar trebuia să mă 
conving. 

Băiatul însă nu fusese chiar atât de norocos. Nasul îi era 
tumefiat şi îl durea. Grant bănuia că era spart. Umărul drept 
al puştiului era aproape zobit şi se umflase îngrozitor. Dar la 
picioare nu pățise mare lucru. Putea şi el ca şi surioara lui, să 
meargă fără probleme. Asta era cel mai important lucru. 

Şi Grant era aproape teafăr, cu excepția zgârieturii aceleia 
adânci pe care i-o făcuse tiranozaurul pe pectoralul drept, 
când îl atinsese. De fiecare dată când respira, parcă îl ardea 
spintecătura, dar nu părea prea grav, şi nici nu îl stânjenea în 
mişcări. 

Se întrebă dacă nu cumva leşinase, pentru că îşi aducea 
aminte doar câteva frânturi ale celor petrecute, înainte de a se 
trezi, gemând de durere, în pădure, la vreo zece metri de Land 
Cruiser. La început, pieptul îi sângerase, aşa că el acoperise 
rana cu frunze şi, într-un târziu, aceasta se închegase. După 
care începuse să cutreiere împrejurimile, căutându-l pe 
Malcolm şi pe copii. Paleontologului nici nu îi venea să creadă 
că era încă în viaţă şi, în timp ce îşi aducea aminte vag ce se 
întâmplase, încerca să înțeleagă deznodământul acela 


neaşteptat. Tironozaurul ar fi putut să îi omoare pe toți cu 
mare uşurinţă. De ce nu o făcuse? 

— Mi-e foame, se smiorcăi Lex. 

— Şi mie, zise Grant. Va trebui să ne întoarcem înapoi, în 
lumea civilizată, prin propriile noastre puteri. Şi să le spunem 
despre nava aceea. 

— Noi suntem singurii care ştim? întrebă Tim. 

— Da. Aşa că trebuie să ajungem la bază şi să îi anunţăm. 

— Atunci să o luăm în josul drumului, către hotel, sugeră 
Tim, arătând spre panta dealului. În felul ăsta o să ne 
întâlnim cu cei care or să vină să ne caute. 

Grant stătu şi cântări bine vorbele băiatului. Şi nu îi ieşea 
din minte un singur lucru: umbra aecea întunecată, care 
trecuse drumul printre cele două maşini, înainte de a începe 
atacul. Oare ce fel de animal fusese acela? Şi îşi dădu seama 
că nu exista decât o singură posibilitate: să fi fost micul 
tiranozaur. 

— Nu prea cred că e bine să procedăm aşa, Tim, se 
împotrivi paleontologul. Drumul este mărginit pe amândouă 
părțile de garduri înalte. Şi dacă unul dintre tiranozauri este 
undeva, prin vale, suntem prinşi aici ea într-o capcană. 

— Atunci credeţi că ar trebui să rămânem aici? întrebă 
Tim. 

— Da, răspunse Grant. Haideţi să aşteptăm până când o 
să apară cineva. 

— Mi-e foame, scânci iarăşi Lex. 

— Sper să nu rămânem prea mult pe-aici, zise Grant. 

— Nu vreau să stau aici deloc, se oțări răsfățata. 

Şi atunci, din josul colinei, auziră un om tuşind. 

— Staţi aici, le zise Grant. 

O luă la goană, spre vârful dealului, să vadă cine era. 

— Stai aici, repetă Tim pentru sora lui şi o luă după 
celălalt. 

Lex îl urmă pe frate-său. 

— Hei, nu mă lăsaţi aici, nu mă lăsați aici, măi, băieți... 


Grant îi puse mâna peste gură, să o facă să tacă. Ea se 
zbătu să scape. Dar bărbatul îl făcu semn din cap şi îi arătă 
ceva cu mâna, peste deal. 


Pe fundul văii, Grant îl zări pe Ed Regis şezând nemişcat, 
încremenit. În jurul lor, pădurea amuţi dintr-odată. Țârâitul 
obişnuit al nenumărațţilor ciccada şi orăcăitul broaştelor 
încetară ca prin farmec. Nu se mai auzea decât foşnetul slab 
al frunzelor şi şuieratul vântului. 

Lex dădu să spună ceva, dar Grant o trase lângă 
trunchiul celui mai apropiat copac, lăsându-se la pământ, 
printre rădăcinile groase şi noduroase. Tim veni lângă ci, 
imediat. Grant duse degetul la buze, dându-le de înțeles că 
trebuiau să tacă, apoi se uită cu grijă pe după trunchiul 
arborelui. 

Drumul ce se desluşea dedesubtul lor era învăluit în 
întuneric, dar când ramurile arborilor înalți se mişcau în 
bătaia vântului, luna arunca raze palide spre pământ, 
desenând un model ciudat, pestriț, mişcător. Ed Regis 
dispăruse pe neştiute. Grant îl căută câteva momente cu 
privirea, până ce îl zări din nou. Publicistul se prinsese 
zdravăn de trunchiul unui copac. Nu se mişca deloc. 

Pădurea rămase tăcută în continuare. 

Nerăbdătoare, Lex îl trase de cămaşă pe Grant, ca să afle 
ce se întâmplă. După care, de undeva, de foarte aproape, 
auziră o respiraţie greoaie, horcăită, abia desluşită de vocea 
şuierătoare a vântului. Auzi şi fetița, pentru că încetă să se 
mai zbuciume. 

Zgomotul acela se mai stârni încă o dată, parcă ar fi fost 
un oftat adânc. Şi Grant se gândi că semăna mult cu 
răsuflarea domoală a unui cal. Se uită iarăşi spre Regis şi 
văzu umbrele lungi, mişcătoare, aruncate de lumina lunii pe 
trunchiul copacului de care acesta se lipise. Şi atunci, 
paleontologul îşi dădu seama că dintre celelalte, se distingea o 
umbră diferită, ce se ridica mult deasupra celor obişnuite, dar 


care nu se clintea din loc: un gât lung, curbat, la capătul 
căruia se zărea un cap masiv, aproape pătrat. 

Respirația aceea gâfâită se auzi din nou. 

Tim se rezemă pe spate, precaut, ca să privească mai 
bine. Şi Lex făcu întocmai. 

Atunci auziră trosnetul unei crengi şi pe potecă păşi un 
tiranozaur. Era însă celălalt, cel mic — un animal de doi metri 
şi jumătate înălțime, care mergea cu acea graţie lălâie a 
puiului ce nu se ţine prea bine pe picioare, aproape ca un 
cățelandru. Dinozaurul se împletici pe cărăruie, trăgând aer 
în piept la fiecare pas, apoi pornind mai departe. Trecu pe 
lângă copacul după care se ascunsese Regis. dar nu dădu 
vreun semn că îl observase. Grant remarcă atunci că trupul 
omului păru că se destinde dintr-odată. lar publicistul 
întoarse capul, încercând să urmărească tiranozaurul care se 
depărta deja de arbore. 

Animalul ieşise de-acum din raza lor vizuală, coborând pe 
drum. Regis începu să se relaxeze, slăbind strânsoarea din 
jurul copacului. Dar jungla rămase încă tăcută. Omul stătu 
locului încă pentru câteva momente. Apoi zgomotele obişnuite 
ale pădurii se întoarseră: mai întâi orăcăitul şovăielnic al unei 
broaşte, apoi bâzâitul unui ciccada şi, în sfârşit, întregul cor 
al vieţuitoarelor ce colcăiau prin preajmă. Regis se depărtă de 
trunchi, îndreptându-şi umerii, dezmorțindu-şi corpul. Merse 
până în mijlocul drumului, uitându-se în direcția în care 
dispăruse tirânozaurul. 

Atacul se abătu asupra lui din partea stângă. 

Puiul de dinozaur răgea în timp ce îl pocni pe Regis cu 
capul, lăsându-l pe pământ cât era de lat. Omul strigă 
îngrozit şi se ridică împleticindu-se pe picioare, dar animalul 
îl lovi din nou şi probabil că îl prinsese cu piciorul dinainte, 
pentru că dintr-odată, Regis nu se mai urni din loc, ci rămase 
acolo, în mijlocul drumului, răcnind la tiranozaur şi bătând 
din mâini în fața acestuia, ca şi cum ar fi vrut să îl uşuiască 
de acolo. Puiul de dinozuar părea uimit de toate sunetele pe 
care le scotea fragila lui pradă şi de toate mişcările acelea 


dezordonate. Îşi aplecă atunci capul, deasupra omului, 
mirosindu-l curios, iar Regis îl pocni cu pumnii în bot. 

— Pleacă! Du-te de-aici! Pleacă, n-auzi?! 

Regis răcnea cât îl ţineau puterile, iar dinozaurul se dădu 
câţiva paşi în spate, lăsându-l să se ridice iarăşi în picioare. 

Omul însă striga în continuare: 

— Hei! Nu m-auzi odată?! Pleacă de-aici Du-te! 

Şi în timpul ăsta se depărta de animal. 

Puiul se uita mai departe uluit la prichindelul acela 
zgomotos, ciudat la înfăţişare, dar când Regis făcu câțiva 
paşi, dintr-o săritură ajunse lângă el şi îl culcă iar la pământ, 

Dumnezeule, se joacă cu el?! se gândi Grant, stupefiat. 

— Hei! răcni iar Regis în cădere, dar fiara nu îl urmă 
îndeaproape, ci îl lăsă iarăşi să se ridice în picioare. 

Omul se sculă de jos, împletincindu-se şi încercă iarăşi să 
plece. 

— Tâmpitule ce eşti... Înapoi! Înapoi! Nu m-auzi?! Înapoi! 
tipa ei ca un îmblânzitor de lei. 

Tiranozaurul răgi iarăşi, dar nu îl atacă. Regis era acum 
aproape de marginea desişului din partea dreaptă. Mai avea 
câțiva paşi până la ascunziş. 

— Înapoi! Hei, tu! Înapoi, n-auzi?! strigă din nou şi 
atunci, în ultimul moment, puiul îl lovi şi îl întinse pe spate. 

— Termină odată! răcnea Regis, dar dinozaurul îşi plecă 
dintr-odată capul, iar omul începu să tipe. 

Nu mai articula nici un cuvânt, ci doar țipa întruna, 
strident, de îţi lua auzul. 

Şi în câteva clipe, țipătul lui încetă, iar când puiul de 
tiranozaur înălță capul, Grant văzu că avea în gură hălci de 
carne însângerată. 

— Nu se poate! bâigui pierită Lex. 

Lângă ea, Tim se depărtă repede, simțind că îi vine să 
vomeze. Ochelarii lui de noapte îi lunecară de pe frunte şi 
căzură în ţărână, cu un zăngănit metalic. 

Animalul ridică imediat capul, tresărind şi se uită spre 
culmea dealului. 


Tim apucă ochelarii tocmai când Grant îl prinse şi pe el şi 
pe fetiță de mână şi începu să alerge din toate puterile. 


CONTROL 


Străbătând întunericul, compys ţopăiau de-a lungul 
drumului. La mică distanţă, jeep-ul lui Harding se ţinea pe 
urmele lor. Ellie arătă undeva, în susul drumului. 

— Nu cumva acolo-i o lumină? 

— S-ar putea, răspunse veterinarul. Parcă ar fi nişte 
faruri. 

Deodată, radioul de bord pârâi scurt, apoi se auzi vocea 
lui John Arnold: 

—... sunteți acolo... ? 

— Ei, în sfârşit, se bucură Harding. A dat Domnul. 

Apăsă pe butonul de emisie. 

— Da, John, te auzim. Suntem aproape de râu, urmărim 
nişte compys. E destul de interesant, să ştii... 

Se auziră iar nişte pârâituri. Apoi: 

—... nevoie... maşina ta... 

— Ce zice? întrebă Gennaro. 

— Ceva despre o maşină, răspunse Ellie. 

Pe şantierul paleontologic din Montana, Ellie făcea parte 
dintre puţinii care se pricepeau la radiofonie. După câţiva ani 
buni de experiență, devenise foarte iscusită în a reface 
transmisiuni defectuoase. 

Aşa că acum îşi dădu şi ea cu părerea: 

— Am impresia că a zis că are nevoie de maşina dumitale. 

Harding apăsă iarăşi pe buton. 

— Hei, John, m-auzi? Nu înțelegea prea bine ce spui. 
John, m-auzi? 

Un fulger prelung brazdă cerurile, iar radioul bâzâi câteva 
momente. Apoi se auzi iarăşi vocea îngrijorată a lui Arnold: 

—... unde... voi? 


— Suntem la vreun kilometru şi ceva de teritoriul 
hipsilofodonţilor. Pe lângă râu, urmărim nişte compy. 

— Nu... al dracu' de bine... Întoarceţi-vă aici... acu'! 

— Se pare că are ceva necazuri pe-acolo, rosti Ellie, 
îngândurată, interpretând corect tonul vocii celuilalt. Poate că 
ar trebui să ne întoarcem. 

Harding ridică din umeri a lehamite. 

— Eh, John ăsta întotdeauna are câte-o problemă. Ştiţi 
doar cum sunt inginerii ăştia... Vor ca totul să meargă cum 
scrie la carte. 

Apăsă iarăşi pe butonul de emisie: 

— John, mai spune o dată, te rog... 

Se auziră iarăşi pârâituri. 

Apoi aparatul percepu numai paraziți pe fir. Trăzni din 
nou, asurzitor. Şi, în sfârşit: 

— Muldoo... nevoie... maşina ta... acu... 

Gennaro se încruntă, nervos. 

— Nu cumva zice că Muldoon are nevoie de maşina 
noastră? întrebă el. 

— Mie-aşa mi s-a părut, interveni Ellie. 

— Bine, da' n-are nici un rost, se necăji Harding. 

—... ceilalți... blocaţi... Muldoon vrea... maşina... 

— Am priceput, sări Ellie. Celelalte maşini sunt blocate pe 
drum, în furtună, iar Muldoon vrea să se ducă să îi ajute pe 
cei de acolo. 

Harding înălță din umeri. 

— Da' de ce nu ia Muldoon cealaltă maşină? 

Învârti butonul. 

— Ei, John!... Spune-i lui Muldoon să ia maşina ailaltă. E 
în garaj. 

Urmară iar câteva momente în care nu se prinseră decât 
pârâituri nesfârşite. 

—... edry... a... furat... laltă... 

— Mă tem că nu mai înțelegem nimic din toate astea, se 
amări Harding. Bine, John, ne întoarcem chiar acum... 

Scoase radioul din funcțiune şi întoarse maşina. 


— Tare mi-aş mai fi dorit să pricep şi eu oare naiba o fi 
graba aia... 

Băgă în viteză, apoi jeep-ul ţâşni în întuneric. Peste zece 
minute zăriră luminile centrului turistic. În timp ce Harding 
frâna chiar în fața reşedinţei principale, îl văzură pe Muldoon 
grăbindu-se spre ei. Striga ceva şi le făcea semn cu mâinile. 


— Firar mama eci a dracu' de nenorocire, Arnold, pui de 
năpârcă ce eşti! Toţi dracii or să te ia dacă nu pui tot parcul 
pe roate! Acum! Adu-mi nepoţii aici imediat! Acum! 

John Hammond se agita de colo-colo prin camera de 
control, ţipând cât îl ţinea gura şi bătând din picioarele lui 
mici şi strâmbe. Timp de câteva minute o ţinu tot aşa, în 
vreme ce Henry Wu stătea ghemuit într-un colț, uluit la 
culme. 

— Sigur, domnule Hammond, spuse Arnold calm. 
Muldoon a plecat chiar acum, să se ocupe de problema asta. 

Se întoarse cu spatele la bătrânul isteric şi îşi aprinse o 
altă țigară. Hammond era întocmai ca orice birocrat dintre cei 
pe care îi întâlnise Arnold. Fie că lucrau ei pentru Disney sau 
Marina Militară, trepăduşii ăştia se purtau la fel, întotdeauna. 
Nu pricepeau o iotă din chestiunile pur tehnice şi singurul 
gând din tigva lor îngustă era că numai ţipând puteau rezolva 
orice dificultate. Şi probabil că aşa şi era, dar numai în cazul 
în care răcneau la secretare sau funcționari, să le aducă 
limuzina la scară sau să le ţină oala de noapte. 

Dar strigătele nu puteau schimba cu nimic lucrurile pe 
care era silit Arnold să le înfrunte in acele clipe. Pentru că, de 
pildă, computerului nu îi păsa câtuşi de puţin dacă urlai la el 
de-ți săreau bojogii. Şi nici rețeaua electrică nu se repara ca 
prin farmec dacă răcneai la ea sau îi dădeai vreo câțiva 
pumni. Sistemele tehnice erau pur şi simplu indiferente la 
toate acele ieşiri specific umane. Dacă tot nu avea nici un alt 
efect, strigatul era cel puțin neproductiv, pentru că de-acum 
Arnold aproape că avea certitudinea că nemernicul de Nedry 


nu avea să se mai întoarcă, ceea ce însemna că tot el. Arnold 
în persoană, trebuia să intre în codul computerului şi să 
încerce să afle ce anume nu mergea cum se cuvenea. Avea să 
fie o corvoadă înfiorător de grea, aşa că trebuia să fie calm şi 
foarte atent. 

— De ce nu vă duceți dumneavoastră jos, la patiserie, să 
beţi o ceaşcă de cafea? îl îndemnă Arnold pe Hammond. O să 
vă chemăm noi aici când vom avea mai multe noutăți... 

— Nu vreau să aud de nici un fel de Efect Malcolm pe-aici, 
mârâi bătrânul.. 

— Nu vă mai faceți dumneavoastră griji pentru Efectul 
Malcolm, d opri Arnold, sâcâit. Chiar nu aveţi de gând să mă 
lăsaţi să lucrez în linişte? 

— Să te bată Domnul din ceruri, de nemernic ce eşti, îl 
ocări Hammond. 

— Bine, domnule, o să vă anunț când primesc vreo veste 
de la Muldoon, răspunse Arnold, netulburat. 

Apăsă câteva butoane ale computerului şi văzu cum se 
derulează fişele de prezentare, care îi erau atât de cunoscute. 

Arnold nu mai făcea de-acum nici o operaţie pe computer. 
Nu avea decât să urmărească totul cu atenţie, să descifreze 
codul, să urmeze punct cu punct instrucțiunile care indicau 
computerului cum să procedeze. Îşi aduse aminte dintr-odată, 
cu mare tristețe, că programul complet pentru Parcul Jurasic 
conținea mai mult de cinci sute de mii de linii de cod, cele mai 


multe fără documentaţia necesară, fără să fie urmată de nici 
o explicaţie, cât de scurtă. 

Wu se apropie de el. 

— Ce faci, John? 

— Verific codul. 

— Prin control direct? Păi asta o să dureze la nesfârşit. 

— Mie-mi spui, se enervă Arnold. Mie-mi spui?! 


DRUMUL 


Muldoon luă curba foarte rapid, iar Jeep-ul glisă pe 
pelicula de mâzgă. Alături de el, Gennaro îşi încleştă pumnii. 
Mergeau cu mare viteză pe drumul de pe buza peretelui de 
stâncă, ce se înălța mult deasupra râului junglei, acum 
cufundat în întunericul de nepătruns. Muldoon însă acceleră 
în continuare. Părea grozav de încordat. 

— Cât mai avem până acolo? întrebă Gennaro. 

— Trei-patru kilometri. 

Ellie şi Harding rămăseseră la complexul turistic. Dar 
Gennaro se oferise să îl însoțească pe vânător. Maşina derapă 
din nou. 

— A trecut deja o oră, urmă Muldoon. O oră de când nu 
mai ştim nimic, n-am mai prins o vorbă de la cei din maşini. 

— Dar au radio la bord, nu? zise Gennaro. 

— Da, dar n-am reuşit deloc să-i prindem, oftă Muldoon. 

Gennaro clătină din cap, îngrijorat. 

— Dacă eu, de paldă, aş fi rămas timp de o oră în maşină, 
în ploaie, în mod sigur aş fi încercat să folosesc radioul, să 
chem pe cineva în ajutor... 

— Şi eu, recunoscu Muldoon. 

Gennaro clătină iar din cap, încruntat. 

— Dumneata crezi într-adevăr că li s-ar fi putut întâmpla 
ceva? 


— Există destule şanse ca să-i găsim teferi şi nevătămați, 
dar eu unul o să mă simt mult mai fericit decât oricând, 
atunci când o să îi văd la urmă, cu ochii mei. Ceea ce se prea 
poate în fiece clipă de-acum înainte. 

Drumul ocolea, apoi urca un deal. La poalele colinei, 
Gennaro zări ceva albicios, zăcând printre ferigi, la marginea 
drumului. 

— Opreşte, zise el, iar Muldoon puse frână bruscă. 

Avocatul țâşni din maşină şi se repezi îndată înainte, să 
vadă, la lumina farurilor, ce era acolo. Părea o bucată de 
haină dar de fapt era... 

Gennaro se opri locului. 

Chiar şi de acolo, de la mai bine de doi metri, putea să 
distingă foarte clar ce anume era. Se îndreptă însă încet, 
şovăitor. 

Muldoon, aplecat peste portieră. Îl întrebă: 

— Ce-i? 

— Un picior, răspunse celălalt. 

Pielea piciorului era de o nuanţă pală, de albastru- 
deschis, şi se termina cu un ciot sfârtecat, însângerat, în locul 
unde fusese genunchiul. Dedesubtul gambei se desluşea un 
ciorap alb şi un pantof sport, maron. Genul de încălțări pe 
care le purta Ed Regis. 

Har tocmai când el observa toate acestea, Muldoon ajunse 
lângă el şi. Îl dădu la o parte, lăsându-se pe vine în dreptul 
rămăşiţelor, ca să le studieze mai îndeaproape. 

— Isuse! exclamă el. 

Ridică ciosvârta din frunze, înălțând-o în lumina farurilor, 
iar sângele încă neînchegat de pe ciotul de la genunchi, îl 
stropi pe mână. Gennaro era încă la un metru distanță. Se 
aplecă de mijloc repede, sprijinindu-se cu palmele pe. 
genunchi, strângând tare din ochi, şi trase adânc aer în piept, 
ca să nu i se facă rău. 

— Gennaro, îl strigă Muldoon, cu voce aspră. 

— Ce-i? 

— Dă-te mai încolo. Stai drept în lumină. 


Gennaro respiră iar cu sete şi se duse la câțiva paşi mai 
încolo. Când deschise Ochii, îl văzu pe Muldoon uitându-se 
cercetător la ciotul acela de rotulă. 

— Da, rupt chiar de la încheietură, remarcă el. Nu l-a 
muşcat, ci l-a răsucit şi l-a sfâşiat. Mda, pur şi simplu l-a 
sfâşiat. 

Se ridică în picioare, ținând încă în mână piciorul retezat, 
cu susul în jos, ca sângele să se scurgă peste ferigi. Degetele 
lui pline de sânge pătară şoseta albă, când apucă de 
încheietură. Lui Gennaro îi veni iarăşi să vomite. 

— Nu mai rămâne nici o îndoială, zise Muldoon. L-a prins 
un T-rex. 

Vânătorul se uită în susul dealului, apoi din nou la 
Gennaro. 

— Te simţi bine? Poţi să mergi mai departe? 

— Da, bâigui Gennaro. Pot să merg mai departe. 

Muldoon se îndrepta deja către jeep, cu ciosvârta în 
mână. 

— Cred că ar fi mai bine să luăm cu noi rămăşiţele astea, 
sugeră el. Nu mi se pare deloc corect să îl lăsăm aici. 
Cristoase, o să facă o murdărie în maşină?! Uită-te dumneata 
în spatele maşinii, vezi dacă găseşti ceva, vrei? Vreo prelată 
sau un ziar, măcar... 

Gennaro deschise portiera din spate şi scotoci prin 
despărțitura pentru bagaje, dindărătul banchetei din spate. 
Se simțea chiar bucuros că se putea gândi la altceva, pentru 
moment. Ideea că trebuia să învelească piciorul acela 
sfârtecat, îi gonise orice altceva din minte. Găsi acolo o geantă 
de pânză cauciucată, cu o trusă de scule înăuntru, o roată, o 
cutie de carton şi... 

— Două prelate, zise el. 

Erau de fapt două folii de plastic împăturite frumos. 

— Adu-mi una încoa, spuse Muldoon, încă stând în 
picioare, lângă maşină. 

Vânătorul înfăşură ciosvârta în folie şi îi întinse apoi 
pachetul acela, fără nici o formă de-acum, lui Gennaro. 


Acesta îl prinse şi se miră cât de greu era. 

— Pune-l acolo, în spate, zise Muldoon. Dacă poţi să îl 
fixezi cumva, ştii, să nu se desfacă plasticul ăla... 

— O. K., făcu Gennaro. 

Aşeză pachetul în spate, iar Muldoon se sui la volan. 
Acceleră, iar roțile patinară în noroi, apoi se înfundară. Jeep- 
ul porni în vrie către coama dealului şi, pentru o clipă, 
farurile luminară în sus, spre frunziş, apoi se întoarseră la 
înălțimea normală, aşa că Gennaro reuşi să vadă drumul ce 
se aşternea înaintea lor. 

— Isuse, bâigui Muldoon. 

Gennaro văzu un singur Land Cruiser, zăcând pe-o 
latură, în mijlocul drumului. Cealaltă maşină nu se vedea 
nicăieri. 

— Unde-o fi cealaltă? 

Muldoon scrută la iuțeală împrejurimile şi îi arătă spre 
stânga. 

— Acolo. 

Cel de-al doilea vehicul se afla şi el la şase-şapte metri 
mai încolo, zobit, la rădăcina unui copac. 

— Ce-o fi căutând acolo? 

— L-a aruncat tiranozaurul. 

— L-a aruncat?! se minună Gennaro. 

Muldoon era grozav de mohorât. 

— Hai să vedem ce-i cu astea, zise el, ieşind din jeep. 

Se grăbiră să ajungă lângă cel de-al doilea Land Cruiser. 
Lanternele lor aruncu lumini tremurătoare prin beznă. 

Pe măsură ce se apropiau, Gennaro observă cât de boţită 
era maşina. Avu însă grijă să-l lase pe Muldoon să se uite mai 
întâi. 

— Nici nu mă gândeam la altceva, oftă Muldoon. E foarte 
puțin posibil să mai găsim pe careva din ei... 

— Nu zău?! 

— Bineînţeles, întări vânătorul. 

Şi îi explică apoi că, în timpul petrecut de el în Africa, 
avusese ocazia să vadă de cel puţin şase-şapte ori locurile 


unde animalele atacaseră oamenii, la marginea pădurii. De 
pildă, un leopard sfâşiase un cort în puterea nopții şi luase cu 
el un copil de trei ani. Altădată văzuse locul atacului unui 
bivol sălbatic, în Amboseli; două atacuri ale leilor; un altul al 
unui crocodil, în nord, lângă Meru. Şi în toate aceste cazuri, 
rămăseseră uimitor de puţine urme. 

Oamenii fără pic de experienţă în domeniu îşi închipuiau 
că atacul unui animal de pradă lăsa semne neîndoielnice, 
grozave la vedere: membre sfârtecate împrăştiate prin cort, 
poteci însemnate cu sânge, pierzându-se în adâncul pădurii, 
bucăţi de haine năclăite, aruncate nu departe de tabără. Dar 
adevărul era că nu aşa arătau cele mai cumplite scene, mai 
ales dacă victima era micuță — un bebeluş sau un copil de 
numai câţiva anişori. Pentru că făptura aceea părea că a 
dispărut ca prin farmec, ca şi cum s-ar fi înfundat singură în 
desiş şi nu s-ar mai fi întors în veci. Un răpitor putea ucide 
un copil numai scuturându-l zdravăn de ceafă sau 
muşcându-l de gât. Şi de obicei, după asemenea faptă, nu 
rămânea nici un fel de urmă. 

Şi în majoritatea situaţiilor de genul acesta, nici nu mai 
puteai să mai găseşti vreodată vreo rămăşiţă a celui omorât. 
Poate doar arareori vreun nasture de la cămaşă sau un 
crâmpei de talpă de la pantofi. Dar în rest — nimic. 

Prădătorii preferau copiii — de cele mai multe ori — şi nu 
lăsau nimic în urmă. Aşa că Muldoon se gândise din prima 
clipă că era o şansă la un milion ca să afle vreo rămăşiţă cât 
de mică, a copiilor. 

Dar privind înăuntrul maşinii, rămase uluit. 

— Să fiu eu al naibii! exclamă el. 


Muldoon încercă să pună toate datele cap la cap. Deci: 
parbrizul de la Land Cruiser era făcut țăndări, dar nu se prea 
vedeau cioburi împrejur. Dar observase aşchii de sticlă pe 
drum, până acolo. Deci geamul acela fusese spart probabil 
mai în urmă, înainte ca tiranozaurul să salte maşina şi s-o 


arunce unde se găsea atunci. Însă maşina aceea mai suferise 
şi o grămadă de alte lovituri grozave. Cercetă interiorul cu 
lanterna. 

— E goală? întrebă Gennaro cu voce răguşit de emoție. 

— Nu tocmai, zise celălalt. 

Raza lanternei descoperise un radio-emițător portabil 
sfărâmat, iar pe podeaua maşinii mai zări încă un obiect 
ciudat, încovoiat şi negru. Portierele din față erau amândouă 
turtite, înfundate înăuntru şi blocate, dar el se cățără prin 
uşa din spate şi se strădui să ajungă peste bancheta din față. 
până la ciudăţenia aceea întunecată. 

— E un ceas, se miră el, studiindu-l atent cu lanterna. 

Da, era un ceas ieftin, electronic, cu o brățară din plastic, 
cu modele în relief. Cadranul era spart. Se gândi că parcă 
băiatul purta aşa ceva, dar nu era prea sigur. Oricum, era 
tipul de ceas care plăcea în special copiilor. 

— Ce-i ăla, un ceas? se interesă Gennaro. 

— Da. Şi dincoace-i un radjo-emițător, dar şi-ăsta e 
sfărâmat. 

— Da. Şi mai e ceva aici... 

Muldoon mirosi prin aer. De undeva venea un iz acru, 
neplăcut. Roti lumina lanternei până ce dădu de pata de 
vomă de pe tapiseria uşii laterale. O atinse: era încă 
proaspătă. 

— S-ar putea ca unul dintre copii să mai fie încă în viață, 
zise el. 

Gennaro îl privi scrutător. 

— Ce te face să crezi asta? 

— Ceasul ăsta, răspunse celălalt. Ceasul ăsta e dovada. 

Îi înmână obiectul lui Gennaro, care îl ţinu în lumina 
lanternei, să se uite la el îndeaproape, pe toate părțile. 

— Cadranul e spart, remarcă el. 

— Aşa-i, zise Muldoon. Dar brăţțara e intactă. 

— Şi ce înseamnă asta? 

— Că băiatul l-a aruncat. 


— Dar asta se putea întâmpla oricând, observă avocatul. 
În orice moment dinaintea atacului. 

— Nu, îl contrazise vânătorul. Cristalele astea lichide sunt 
foarte rezistente. Ca să spargi un ceas ca ăsta trebuie să 
loveşti zdravăn, nu glumă. Aşa că acest ceas fost sfărâmat în 
timpul atacului. 

— Şi copilul a scos ceasul de la mână şi l-a aruncat. 

— Păi ia gândeşte-te: dacă ai fi atacat de un tiranozaur, 
te-ai opri în loc ca să-ţi scoţi ceasul ele la mână? 

— Poate că i-a fost smuls... 

E aproape imposibil să smulgi ceasul de la încheietura 
cuiva, fără să-i rupi şi brațul. Şi oricum, brățara este 
neatinsă. Nu, nici vorbă, copilul l-a dat jos singur. S-a uitat la 
el, a văzut că-i spart şi l-a aruncat. Avea destul timp să facă 
asta. 

— Când adică? 

— Nu era posibil decât după atac, zise Muldoon. Probabil 
că puştiul se afla încă în maşina asta. lar radioul era 
sfărâmat, aşa că l-a lăsat tot aici. E un băiat tare istet şi şi-a 
dat seama imediat că nu îi mai sunt de nici un folos... 

— Dacă-i aşa de isteț cum spui, unde naiba s-a dus? se 
oțări Gennaro. Pentru că eu unul aş fi încremenit aici, până 
ar fi venit cineva să mă ia. 

— Mda, sigur, mormăi Muldoon. Da' poate că n-a avut 
cum să rămână aici. Poate că tiraribzaurul s-a întors. Sau a 
venit vreun alt animal. În orice caz, a apărut ceva care l-a silit 
să o ia din loc. 

— Şi-atunci unde s-o fi dus? se întrebă Gennaro. 

— Hai să vedem dacă nu cumva putem da de vreun 
indiciu, spuse Muldoon, în timp ce o pornea mai departe, pe 
drumul principal. 


Gennaro îl urmărea pe vânător cum cerceta cu atenție 
pământul, cu lanterna. Faţa acestuia se apropiase la numai 
câţiva centimetri de noroi, nemaivăzând nimic în jur. Muldoon 


credea cu toată tăria că găsise ceva de care putea fi sigur, că 
măcar unul dintre copii era în viață. Gennaro însă nu 
rămăsese câtuşi de puţin impresionat de asta. Groaza pe care 
o trăise când dăduseră de piciorul acela sfârtecat îl făcuse să 
se decidă irevocabil să dispună închiderea parcului şi 
distrugerea tuturor animalelor. Indiferent de ce avea să spună 
vânătorul, Gennaro îl bănuia de la bun început de un 
entuziasm neîntemeiat, de un optimism inconştient şi... 

— Observi urmele astea? întrebă vânătorul cu ochii încă 
în ţărână. 

— Care urme? spuse Gennaro. 

— Urmele astea, uite-le cum vin spre noi, dinspre drum... 
Mda, sunt paşi de adult. Purta încălțări cu talpă de cauciuc... 
Vezi modelul ăsta de talpă cum se distinge... 

Gennaro nu vedea însă decât mocirla. Şi băltoace care 
sclipeau când raza lanternei trecea peste ele. 

— Remarci cum paşii adultului se îndreaptă în partea 
asta, unde se întâlnesc cu alte urme? continuă Muldoon. 
Astea însă sunt mici şi astea de mărime mijlocie... se mişcă în 
cerc, suprapunându-se... ca şi cum ar sta la un loc, să 
vorbească de pildă... Dar ia uită-te, de aici parcă ar fi fugit..., 
arătă el. Da, într-acolo. Spre mijlocul parcului. 

Gennaro clătină din cap, nedumerit. 

— În noroiul ăsta, poţi să vezi tot ce-ţi trece prin cap. 

Vânătorul se ridică în picioare şi se dădu înapoi câțiva 
paşi. Apoi se uită iar la urme şi oftă. 

— Dumneata poţi să zici orice, dar eu unul pun mâna-n 
foc că un copil, cel puţin, este în viață. Poate chiar amândoi 
Probabil că supravieţuieşte şi un adult, dacă urmele astea 
mari sunt ale altcuiva decât Regis. Trebuie să-i căutăm prin 
parc. 

— Acum, noaptea?! se sperie Gennaro. 

Dar Muldoon nu îl mai asculta. El pornise deja spre o 
mică ridicătură de pământ jilav, aflat în apropierea unei 
conducte pentru scurgerea apei de ploaie. Se lăsă iarăşi pe 
vine, privind solul. 


— Cu ce era îmbrăcată fetița? 
— Cristoase preasfinte, da eu de unde să ştiu?! se oțări 
avocatul. 


Păşind încet, tacticos, luând-o după semnele acelea, 
Muldoon se îndreptă spre marginea drumului. Şi atunci 
auziră un fornăit. În mod clar, era răsuflarea unui animal. 

— Ascultă, zise repede Gennaro, tresărind îngrozit. Eu 
cred că mai bine... 

— Sssst, îi făcu Muldoon semn să tacă. 

Se opri locului, ascuţindu-şi auzul. 

— Nu-i decât vântul, presupusese Gennaro.. 

Apoi auziră din nou fornăitul acela, de data aceea foarte 
distins. Şi nu era vântul. Venea de undeva din frunziş, chiar 
de deasupra lor, de pe partea aceea a drumului. Nu părea 
horcăitul unei sălbăticiuni, dar vânătorul se dădu mai încolo, 
precaut. Flutură lanterna de jur-împrejur şi strigă, dar 
zgomotul acela răsună la fel, netulburat. Muldoon dădu într-o 
parte ramurile unui palmier. 

— Ce este? întrebă Gennaro, cu glas pierit: 

— Este Malcolm, răspunse Muldoon. 


lan Malcolm zăcea întins pe spate, vânăt la față; cu gura 
deschisă, neputincios. Nu mai putea respira normal, ci doar 
gâfâia din greu. Vânătorul îi dădu lanterna lui Genaro şi 
începu să examineze trupul inert. 

— Nu-mi dau seama unde-i rănit, zise el îngrijorat. Capul 
e întreg, pieptul la fel. brațele... 

Atunci Gennaro plimbă lanterna peste picioarele 
suferindului. 

— Ia uită-te, şi-a legat singur un garou acolo, observă el. 

Cureaua lui Malcolm era strânsă bine chiar deasupra 
coapsei drepte. Gennaro mută raza lanternei în josul 
piciorului. Încheietura era răsfrântă într-un mod ciudat, 
contorsionată, iar pantalonii lipiţi de rană, îmbibaţi de sânge. 
Muldoon atinse uşor încheietura răsucită, iar Maleolm gemu 
de durere. 

Vânătorul se ridică atunci şi se dădu câțiva paşi în spate, 
gândindu-se ce trebuia să facă mai întâi. Matematicianul 


probabil că mai avea şi alte răni. Poate că şi coloana 
vertebrală îi era afectată. Dacă îl mişcau din loc, putea să 
moară. Dar dacă îl lăsau acolo unde era, la fel de bine ar fi 
murit din lipsă de îngrijire şi de groază. Numai din cauză că 
reuşise să aibă atâta prezenţă de spirit încât să îşi lege garoul 
acela nu sucombase deja în urma pierderii masive de sânge. 
Şi probabil că oricum era sortit morții. Aşa că până la urmă, 
puteau să îl ia de acolo. 

Gennaro îl ajută pe Muldoon să ridice rănitul de jos, 
săltându-l cu frică pe umeri. Malcolm gemu din nou şi începu 
să respire întretăiat, gâfâit. 

— Lex, bolborosi el. Lex... s-a dus... Lex... 

— Cine-i Lex? întrebă Muldoon. 

— Fetița, răspunse Gennaro. 

Îl purtară până la jeep, şi îl aşezară cu grijă pe bancheta 
din spate. Gennaro strânse mai tare 'garoul. Maleolm gemu 
iarăşi. Muldoon sfâşie cracul pantalonului şi văzu atunci 
carnea înnegrită şi capătul bont. albicips, al osului care ieşise 
în afară. 

— Trebuie să îl ducem imediat la bază, hotări vânătorul. 

— Ai de gând să pleci de-aici fără copii? se răsti Gennaro. 

— Dacă au intrat deja în parc, avem de răscolit vreo treij' 
doi de kilometri pătraţi, zise Muldoon, clătinând din cap cu 
tristețe. Singurul mod în care mai putem găsi ceva de-acum 
încolo este cu ajutorul senzorilor de mişcare, care o să-i 
repereze şi astfel o să ne putem duce direct unde se află. Dar 
dacă nu-l luăm cu noi pe domnul Malcolm chiar acum, o să 
moară cu siguranţă. 

— Bine, atunci chiar că trebuie să ne întoarcem neapărat, 
acceptă Gennaro. 

— Da, aşa cred şi eu. 

Se urcară amândoi în maşină. 

— Şi vrei să îi spui dumneata lui Hammond că au 
dispărut copiii? 

— Nu, în nici un caz, răspunse Muldoon calm. Dumneata 
o să-i spui. 


CONTROL 


Donald Gennaro se uita ţintă la Hammond, şe-zând 
comod pe scaunul din patiseria goală. Celălalt tocmai se 
delecta cu nişte înghețată, savurând-o fără grabă. 

— Deci Muldoon crede că nepoţii mei sunt pe undeva, 
prin parc? 

— Da, aşa crede. 

— Atunci sunt sigur că o să-i găsim până la urmă. 

— Sper şi eu..., rosti Gennaro. 

Îl privi pe bătrân cum mănâncă nepăsător, parcă 
făcându-i în ciudă, şi simți cum îl străbate un fior rece. 

— A, sunt absolut sigur că o să-i găsim. La urma urmei, 
aşa cum le tot repet eu întruna tuturor, parcul ăsta-i făcut 
pentru copii. 

Gennaro nu mai rezistă şi îl întrebă ironic: 

— Atâta lucru ați priceput dumneavoastră, domnule, 
când v-am spus că au dispărut?! 

— Au dispărut, auzi?! smârcâi Hammond din nas. 
Bineînţeles că ştiu şi eu ce înseamnă că au dispărut. Doar nu 
sunt senil. 

Oftă, neînțeles, şi schimbă iar tonul: 

— Uite ce-i, Donald. Hai să nu mai dramatizăm întruna 
lucrurile. Am avut şi noi o mică defecțiune din cauza furtunii 
sau ce-o mai fi fost şi, drept urmare, s-a întâmplat şi un 
accident nefericit. Asta-i toată tărăşenia. Ne descurcăm noi, 
nici vorbă. Arnold o să reuşească el să rezolve treaba cu 
computerele. Muldoon o să îi aducă aici pe copii şi nici nu mă 
îndoiesc că o să fie înapoi, cu ei cu tot, până ce terminăm noi 
înghețata asta. Aşa că haide să aşteptăm mai bine să vedem 
cum se desfăşoară evenimentele, vrei? 

— Cum ziceți dumneavoastră, domnule, răspunse 
Gennaro politicos. 


— De ce? se interesă Henry Wu uitându-se la ecranul 
monitorului. 

— Pentru că am impresia că Nedry a făcut el ceva codului 
ăsta, se enervă Arnold. De-asta mă tot chinuiesc eu aici să 
verific punct cu punct. 

— Bine, zise celălalt. Dar ai încercat şi prin întrebări 
ajutătoare? 

— Ca de pildă?... 

— De unde să ştiu eu?! De pildă: sistemele de siguranță 
funcționează încă? Sau: parolele sunt aceleaşi? Şi tot aşa... 

— Sfinte Cristoase, izbucni Arnold bătând nervos cu 
degetele pe taste. Trebuie să fie. Sistemele de siguranță nu 
pot fi întrerupte decât de la panoul principal. 

— Bun, atunci dacă parolele sunt aceleaşi, poți să-ți dai 
seama cum a operat €el..., sugeră Wu. 

— Sunt sigur că numai dracu le descurcă, se răsti 
Arnold. 

Începu să apese pe butoane. Cum de nu îi trecuse şi lui 
singur prin minte? Doar era la mintea cocoşului. Sistemul 
computerizat de la Parcul Jurasic cuprindea mai multe 
niveluri de sisteme de siguranţă. Unul dintre ele era un 
program de verificare a parolelor, care intrau în memoria 
sistemului. Inițial fusese instalat ca decodor pentru 
programele eronate, dar pe urmă îl păstraseră pentru 
valoarea sa strategică. 

Într-o clipă, toate parolele pe care le introdusese Nedry în 
computer mai devreme apărură pe ecran: 


13, 42, 121, 32, 88, 77, 19, 13, 122, 13, 44, 52, 77, 90, 13. 99, 13, 100, 13, 
109, 55, 103 

144, 13, 99, 87, 60, 13, 44, 12, 09, 13, 43, 63, 13, 46, 57, 89, 103, 122, 13, 
44, 52, 88,9 

31, 13, 21, 13, 57, 98, 100, 102, 103, 13, 112, 13, 146. 13, 13, 13, 77. 67, 
88, 23, 13, 13 

— Astea-s? se întrebă Arnold. Deci ne-a ținut aici legaţi la 
ochi ore în şir, degeaba, ca să-şi bată joc, după câte se pare. 

— Da, probabil ca să nu se plictisească, se amări Wu. 
Până ce, într-un târziu, s-a hotărât să o lase baltă. 

Prima listă, cea cu cifre, reprezenta parolele codurilor 
ASCII, pentru tot ceea ce operase Nedry pe terminalul său. 
Numerele acelea semnalau de fapt că el lucrase tot în spaţiul 
standard de operare, ca oricare altul care se folosea de 
calculator. Aşa că în prima fază, nu făcuse altceva decât să 
bată câmpii, lucru la care nu te-ai fi aşteptat din partea unuia 
care totuşi proiectase sistemul în în tregime. 

— Poate că încerca numai să se convingă dacă nu cumva 
a intervenit vreo schimbare, înainte de a începe operarea 
propriu-zisă, sugeră Wu. 

— Poate, conveni Arnold. 

Verifica acum lista de comenzi date calculatorului, care îi 
permitea astfel să urmărească procedeele lui Nedry, aplicate 
pe computer. 

— Măcar să văd ce-a manevrat el pe-aici. 

System era de fapt cerința lui Nedry pentru a ieşi din 
spaţiul de operare şi de a avea acces la codul în sine. 
Computerul îi cerea numele, iar el răspunsese: nedry. Acel 
nume era autorizat pentru a avea acces la cod, astfel încât 
computerul să îi permită intrarea în sistem. Nedry ceruse apoi 
să i se prezinte nivelul de comandă, care era de fapt cel mai 
înalt nivel de control al computerului. Acest nivel era strict 


secret, aşa că îi ceruse lui Nedry iarăşi numele de acces şi 
parolă. 

nedry 

Acelea erau căile de intrare ale lui Nedry în nivelul de 
comandă. lar de acolo, acesta voia se-curity. Şi, devreme ce 
fusese autorizat să pătrundă, computerul îi permisese să 
verifice şi acolo. Îndată ce ajunsese la nivelul de comandă, 
Nedry încercase trei variante: 

keycheck off 

safety off 

sl off 

— Ia uite-l cum încearcă să deconecteze toate sistemele de 
protecție, se minună Wu. Şi nu voia să îşi dea nimeni seama 
ce vrea el să facă aici. 

— Aşa-i, îl aprobă Arnold. Şi din câte se pare, habar n-are 
că nu mai este posibil să deconectezi sistemele decât prin 
apăsare manuală a butoanelor de la bordul principal. 

După trei comenzi greşite, computerul începuse în mod 
automat să se întrebe despre intenţiile lui Nedry. Dar, 
devreme ce acesta intrase în cod cu autorizaţia potrivită, 
maşinăria presupunea implicit că Nedry nu se putea descurca 
acolo, cu datele, şi doar încerca întruna să efectueze ceva ce 
nu putea aplica din faza în care se afla. Atunci, computerul îl 
întrebase din nou unde anume voia să ajungă, iar Nedry 
răspunsese: în sistemul de siguranță. Aşa că rămăsese mai 
departe acolo. 

— Dacă nu mă-nşel, aici e hiba, remarcă Wu, arătând 
către ultima comandă pe care o solicitase Nedry. 

whte rbt. obj 

— Da' ce dracu' înseamnă asta? se miră Arnold. White 
rabbit (iepure alb)?! Ce-o fi asta? Vreo glumă de-a lui? 

— Este semnalat ca un obiect, observă Wu. 

În terminologia calculatoarelor, un "obiect" era un bloc de 
cod care putea fi mutat şi folosit aşa cum se face cu un scaun 


dintr-o încăpere, pe care îl mişti de colo-colo. Un obiect putea 
fi chiar un set de comenzi pentru a realiza un desen sau a 
schimba coloristica ecranului ori pentru a efectua un anume 
calcul. 

— Hai să vedem pe unde-a ajuns în cod, zise Arnold. 
Poate că aşa putem deduce ce anume făcea el pe-aici... 

Reperă indicaţiile programului şi formă pe taste: 

FIND WHTE RBT. OBJ (Găseşte obiectul WHTE RBT. OBJ). 

Iar computerul răspunse: 

OBJECT NOT FOUND IN LIBRARIES (Obiectul nu este 
trecut în fişiere). 

— Nici nu există! exclamă Arnold. 

— Atunci caută listingul codului, propuse Wu. 

Arnold bătu: 

FIND LISTINGS: WHTE RBT. OBJ 

Computerul începu să deruleze rapid fişele, iar liniile de 
cod treceau peste ecran ca nişte fulgere albăstrui, la iuțeală. 
Totul merse astfel timp de aproape un minut, apoi se opri 
dintr-odată. 

— Uite-l, se bucură Wu. Nu-i un obiect, este o comandă. 

Pe ecran apăruse o săgeată care arăta spre o; singură linie 
de cod: 

— Pui de curvă nenorocită ce eşti, ocări Arnold. 
Wu clătină din cap, încruntat. 
— Nu-i deloc o defecţiune a codului. 


— Nu, încuviință Arnold. E doar o uşă-capcană. Umflatul 
ăla scârbavnic a făcut în aşa fel încât să pară o reperare de 
obiect, dar de fapt e o comandă care face legătura dintre 
sistemul de securitate intern şi cel din perimetru, şi apoi le 
deconectează. Şi uite-aşa avea el acces nelimitat la orice loc, 
din orice parte a parcului. 

— Ei, atunci, trebuie să facem pe dracu-n patru şi să le 
conectăm la loc, oftă Wu, îngândurat. 

— Da, da, mormăi Arnold. Chiar că trebuie. Tot ce-avem 
acum de făcut este să deducem comanda. O să lansez un 
semnal de executare pe toată linia sistemului, zise el, 
mohorât. Să vedem unde ne duce asta. 

Wu se ridică din scaun. 

— Intre timp, am uitat că a intrat cineva în congelator 
acum vreo oră. Cred că ar fi bine să mă duc eu să-mi număr 
embrionii. 


Ellie era în camera ei deja, cât pe ce să înceapă să se 
schimbe de hainele acelea ude leoarcă, când deodată se auzi o 
bătaie în uşă. 

— Alan? întrebă ea dinăuntru, dar când deschise uşa 
dădu cu ochii de Muldoon, care şedea în prag. cu un pachet 
învelit în plastic sub braț. 

Vânătorul era şi el ud până la piele, iar îmbrăcămintea îi 
era brăzdată cu noroi peste tot. 

— Îmi pare rău că vă deranjez, se scuză el, dar avem 
nevoie de ajutorul dumneavoastră. Maşinile de teren au fost 
atacate acum o oră. L-am adus aici pe Malcolm, dar e în stare 
de şoc. A căpătat o rană foarte urâtă la picior. E încă leşinat, 
dar l-am pus la el în pat. Harding e pe drum încoace. 

— Harding?! exclamă femeia. Bine, dar unde sunt ceilalți? 

— Nu i-am găsit încă pe ceilalți, domnişoară Sattler, 
bâigui Muldoon. 

Acum vorbea mai încet, parcă ar fi fost copleşit de acel 
adevăr crunt. 


— Vai de mine, Dumnezeule mare, se tângui Ellie. 

— Dar credem că domnul Grant şi copii sunt încă în 
viață. Noi credem că au intrat în adâncul rezervației, 
domnişoară Sattler. 

— În rezervaţie?! 

— Da, aşa am dedus. Oricum, în timpul ăsta, Malcolm are 
nevoie de îngrijire. L-am chemat deja pe Harding, de urgenţă. 

— Dar nu puteaţi să chemaţi un doctor uman, numai un 
veterinar”?! 

— Nu există nici un alt doctor pe insulă. Harding e 
singura soluție. 

— Dar sunteţi sigur că nu puteţi ajunge la nici un 
doctor..., urmă ea. 

— Nu, o întrerupse Muldoon, clătinând din cap, îngrijorat. 
Toate liniile telefonice sunt dereglate. Nu putem să 
comunicăm niciunde. 

Îşi mută pachetul sub braţul celălalt. 

— Şi-acolo ce mai e? întrebă ea. 

— A, nimic, se eschivă Muldoon. Dumneavoastră aveți 
grijă numai să vă duceți la Malcolm şi să-i dați o mână de 
ajutor lui Harding, dacă vreți... 

Şi plecă de îndată. 

Ellie se prăbuşi pe pat, stupefiată. Nu era o femeie prea 
uşor de impresionat, şi ştia de asemenea că Grant mai 
trecuse prin situații disperate şi înainte. O dată se pierduse în 
ținuturile mlăştinoase şi rătăcise timp de patru zile, până 
când un perete de stâncă se surpase sub el şi camioneta se 
prăbuşise treizeci de metri într-o râpă. Alan îşi rupse piciorul 
drept. Nu avea prin preajmă nici un pic de apă. Şi totuşi se 
întorsese la tabără, cu piciorul rupt. 

Pe de altă parte, copiii... 

Clătină din cap. Încercând să alunge gândul. Copiii erau 
probabil şi ei cu Grant. Şi dacă Grant era pe undeva prin 
parc... ei bine, cine altcineva ar fi fost mai nimerit să îi aducă 
pe puşti înapoi vii şi nevătămațţi din Parcul Jurasic, dacă nu 
un specialist în dinozauri? 


ÎN MIJLOCUL PARCULUI 


— Am obosit, se smiorcăi Lex. Luaţi-mă în braţe, domnule 
Grant. 

— Eşti ditamai omul, cum să te care în braţe?! se oţări 
Tim. 

— Dar sunt obosită, se râzgâie fetița. 

— Bine, Lex, fie ca tine, spuse Grant, luând-o în brațe. 
Aoleu, da' ştii că eşti grea?! 

Era aproape ora nouă seara. Luna plină era veşnic 
învăluită în fuioarele lungi, de ceață, ce se stârnea întruna, 
iar siluetele lor neclare se târâiau prin câmp deschis, spre 
pădurea ce abia se desluşea undeva, într-o parte. Grant era 
cufundat în gânduri. Încerca să ghicească totuşi cam pe unde 
se aflau. Încă de când trecuseră atât de înspăimântați peste 
gardul acela doborât de dinozaur, era aproape sigur că 
oricum, erau pe undeva prin teritoriul tirano-zaurului. Adică 
într-un loc unde nu şi-ar fi dorit în veci să fie. În minte îi tot 
revenea ecranul acela pe care se desenau linii frânte, ce 
arătau drumurile tiranozaurului prin acea zonă. Şi locul 
părea destul de mic, ca suprafaţă. Iar în clipele acelea, el şi 
copiii se aflau în zona respectivă. 

Dar Grant îşi mai aducea aminte şi de faptul că 
Tyrannosaurus rex era izolat de celelalte animale, ceea ce 
însemna că oricum, aveau să îşi dea seama când ieşeau de 
acolo, pentru că erau nevoiţi să treacă un gard sau un şanţ, 
sau poate pe amândouă. 

Deocamdată însă, nu zărea nici o astfel de barieră. 

Fetița îşi puse capul pe umărul lui şi începu să îşi 
răsucească zulufii pe deget. Curând începu să moţăie. Tim se 
căznea să ţină pasul cu Grant. 

— Cum te descurci, Tim? 


— Bine, răspunse băiatul. Dar cred că am ajuns pe 
teritoriul tiranozaurului. 

— Eu sunt aproape sigur că aşa este. Dar sper să ieşim 
repede de-aici. 

— Vreţi să intrăm în pădure? întrebă puştiul. 

Pe măsură ce se apropiau, jungla părea tot mai 
întunecată şi mai amenințătoare. 

— Da, mărturisi Grant. Cred că ne putem ghida după 
numerele înscrise pe senzorii de mişcare. 

Senzorii de mişcare erau de fapt nişte cutii mari, verzi, 
instalate cam la un metru şi jumătate deasupra solului. Unii 
erau aşezaţi pe suporturile lor, dar cei mai mulți fuseseră 
fixaţi pe copaci. Însă nici unul nu funcţiona, pentru că se 
părea că încă nu fuseseră reparate circuitele electrice. Fiecare 
senzor avea o lentilă mare montată în centru şi, dedesubtul 
acesteia, era scris cu vopsea un număr de cod. Deasupra lor, 
Grant desluşi printre fuioarele dese de ceață limpezite de lună 
pe alocuri, o cutie dintr-acelea, pe care se citea: T/S/04. 

Intrară în pădure. În toate părţile se vedeau numai copaci 
înalți. În lumina lunii, se întrevedeau vălurile de ceaţă ce se 
lăsau mult deasupra pămân-tului, învăluind până şi 
rădăcinile arborilor. Era frumoasă priveliştea, dar îngreuna 
grozav mersul. lar Grant trebuia să urmărească senzorii. 
Păreau numerotaţi în ordine descrescătoare. Trecu pe lângă 
T/S/03, apoi pe lângă T/S/02. În mod firesc, urma T/S/01. 
Obosise de când o purta în braţe pe fetiță şi spera deja că 
acea ultimă cutie însemna granița ariei tiranozaurului. Însă 
descoperi apoi că nu era decât un alt senzor, din mijlocul 
desişului. Următoarea cutie era marcată T/N/02. Grant îşi 
dădu seama că numerele respective erau probabil aşezate în 
sens geografic, dispuse în jurul unui punct central, ca pe 
busolă. Deci ei mergeau de la sud spre nord, iar numerele se 
micşorau pe măsură ce ei se apropiau de centru, după care 
urma o ordine crescătoare, din nou. 

— Cel puţin ştim că am luat-o pe drumul drept, spuse 
Tim. 


— Ar fi mai bine pentru noi, zise Grant. 

Tim îi zâmbi, şi deodată se împiedică de nişte liane 
ascunse de ceaţă. Se ridică însă imediat în picioare. Şi mai 
străbătură astfel o bucată de cale. 

— Părinții mei divorțează, rosti băiatul într-un târziu. 

— Aha, făcu Grant. 

— Tata s-a mutat de la noi luna trecută. Şi-a luat o casă 
în Mill Valley, acum... 

— Aha... 

— Şi de-atunci n-o mai ia cu el deloc pe soră-mea. Şi nici 
n-o mai scoate în oraş. 

— ŞI ţi-a mai şi zis că ai dinozauri pe creier; îşi aminti 
Grant. 

— Aşa-i, oftă Tim. 

— TȚi-e dor de el? întrebă Grant. 

— Nu prea, recunoscu puştiul. Doar uneori. Dar ei îi 
lipseşte mult mai mult... 

— Cui adică? Mamei tale? 

— Nu, lui Lex. Mama oricum are un alt prieten. L-a 
cunoscut la ea la serviciu. 

Merseră o vreme tăcuţi, până ce trecură de T/N/03 şi 
T/N/04. 

— L-ai văzut vreodată? se interesă Grant. 

— Mda... 

— Şi cum e? 

— Nu-i rău deloc, mărturisi Tim. Oricum e mai tânăr 
decât taică-meu, dar e chel... 

— Şi cum se poartă cu tine? 

— N-aş putea să vă spun... Bine. Cred că încearcă să îmi 
ia părțile bune, ca să mă înțeleagă... Dar nu ştiu ce-o să se 
mai întâmple în continuare. Uneori mama zice că o să vindem 
casa şi o să ne mutăm într-altă parte. Alteori el şi cu mama se 
ceartă, noaptea, târziu. Eu stau la mine în cameră şi mă joc 
cu computerul, dar tot îi aud. 

— Aha..., mormăi Grant, întunecat. 

— Dar dumneavoastră sunteţi divorțat? 


— Nu, răspunse Grant. Soţia mea a murit cu mult timp în 
urmă... 

— Şi acum sunteți împreună cu domnişoara Sattler? 

Grant zâmbi în întuneric, ca pentru sine. 

— Nu, ea e numai studenta mea. 

— Cum, vreți să spuneţi că încă mai e la şcoală? 

— Da, dar la studii post-universitare. 

Grant se opri o vreme, cât să o mute pe Lex pe celălalt 
umăr, apoi continuară să meargă, pe lângă T-/N/05 şi 
T/N/06. În depărtare se auzi un bubuit de tunet. Furtuna se 
dusese spre sud. În pădure nu se auzeau prea multe zgomote 
în afară de țârâitul miilor de ciccada şi orăcăitul răzleț a trei 
broaşte. 

— Aveţi copii? urmă Tim. 

— Nu, zise Grant. 

— Dar vreți să vă căsătoriți cu domnişoara Sattler? 

— Nu, ea se mărită cu un doctor simpatic, din Chicago. 
Parcă anul viitor. 

— Aha, se dumiri Tim. 

Părea foarte mirat să audă aşa ceva. Îşi continuară 
drumul o buna bucată de vreme, în tăcere. 

— Atunci cu cine o să vă căsătoriți dumneavoastră? se 
interesă Tim, până la urmă. 

— Nu cred că o să mă mai căsătoresc cu nimeni, 
mărturisi Grant. 

— Nici eu n-o să mă însor, declară băiatul, foarte 
categoric. 

Merseră iarăşi în linişte. 

— O să umblăm aşa, toată noaptea? întrebă iar Tim. 

— Nu, nu cred că pot, recunoscu Grant. O să trebuiască 
să ne oprim cel puţin câteva ore. Se uită la ceas. Deocamdată 
este bine. Mai avem aproape cincisprezece ore până când va 
trebui neapărat să fim la bază. Adică până când vaporul ar 
putea ajunge la țărm. 

— Şi unde o să ne oprim? se interesă Tim, imediat. 


Şi Grant se întreba acelaşi lucru. Prima oară îi trecuse 
prin minte să se cațere toți într-un copac şi să doarmă acolo. 
Atâta doar că trebuia să urce foarte sus, ca să fie în 
siguranţă, departe de animale, iar Lex putea să cadă în timp 
ce dormea: Şi crengile erau foarte tari; nu prea puteau să-şi 
întindă oasele cum se cuvenea. Cel puţin, el unul, în mod 
sigur. 

Aveau nevoie de un loc într-adevăr ferit. Se chinui să-şi 
aducă aminte planurile pe care le studiase în avion, în drum 
spre insulă. Îşi amintea că erau proiectate clădiri utilitare 
pentru fiecare areal. Grant nu îşi dădea seama cam cum 
trebuiau să arate acestea, pentru că nu erau incluse şi 
schițele individuale ale construcțiilor cu pricina. Şi nu îşi 
putea aduce aminte exact unde se aflau ele, dar ştia sigur că 
sunt risipite prin parc. Aşa că se puteau afla chiar pe-acolo, 
prin preajmă, pe undeva. Dar era totuşi o mare diferenţă între 
a trece pur şi simplu peste o barieră şi a ieşi din teritoriul 
tiranozaurului. lar găsirea uneia dintre clădirile a-celea ar fi 
însemnat a adopta şi o strategie de cu totul altă natură. Şi 
cele mai bune tactici erau... 

— Tim, poţi să o ţii tu pe sora ta puțin? Eu o să mă urc 
într-un copac să mă uit prin jur. 


De sus, aproape din vârful copacului, avea o privire destul 
de largă asupra pădurii, căci coroanele înalte ale copacilor se 
întindeau şi la stânga şi la dreapta lui. Se aflau uimitor de 
aproape de marginea pădurii. Chiar pe deasupra copacilor se 
zărea un luminiş, mărginit de un gard electrificat şi un şant 
albicios, de beton. Dincolo de acestea se vedea, un câmp 
deschis, mare, care, presupuse el, era teritoriul sauropozilor. 
Apoi, în depărtare, se desluşeau alți copaci şi luna învăluită 
în ceață, cum se oglindea pe alocuri în ocean. 

De undeva, se auzea răgetul unui dinozaur, dar la mare 
distanţă. Îşi puse ochelarii de noapte ai lui Tim şi se uită iar 
de jur-împrejur. Urmări cu privirea curba cenuşie a şanțului 


şi atunci înţelese la ce se uita de fapt: la linia întunecată a 
unui drum lăturalnic, pentru personalul de serviciu, probabil, 
care ducea drept la o clădire dreptunghiulară, ascunsă sub 
un acoperiş mare. Acoperişul în sine se ridica la abia un 
metru de la pământ, dar oricum, exista! Şi nu era nici foarte 
departe. Poate la numai cinci sute de metri de copacul acela. 

Când a ajuns jos, Lex tocmai se smiorcăia. 

— Ce s-a întâmplat? 

— Am auzit un amina. 

— Ei, linişteşte-te, n-o să ne facă nici un rău. Te-ai trezit, 
gata? Atunci să pornim. 

O duse până la gard. Acesta avea o înălțime de patru 
metri şi se termina cu o spirală de sârmă ghimpată, ce se 
întindea de-a lungul lui. Părea că înaintează mult încolo, 
după câte se vedea în lumina slabă a lunii. lar şanțul era pe 
partea cealaltă. 

Lex se uită. şovăitoare, către gardul impunător. 

— Poţi să te urci singură? o întrebă Grant. 

Fetița îi dădu să-i ţină mănuşa şi mingea de baseball. 

— Sigur. E floare la ureche. 

Începu să se cocoaţe la iuţeală. 

— Da' pot să şi jur că Timmy nu poate, îi dădu ea cu tifla. 

Tim izbucni, furios: 

— Mai tacă-ți fleanca odată! 

— Timmy are rău de înălțime, chicotea răsfățata. 

— Nu-i adevărat. 

Ea se cățără mai departe. 

— Nu zău?! îl zeflemisi. 

— Nu mi-e frică. 

— Atunci vino şi prinde-mă. 

Grant se întoarse spre băiat, care se făcuse alb la față de 
frică, dar din pricina întunericului nu se observa. Oricum, 
puştiul nu se mişca din loc. 

— Ce zici, Tim, te descurci tu cu gardul ăsta? 

— Bineînţeles. 

— Vrei să te ajut puţin? 


— Tim e-o mâţă leşinată! chirăia Lex, răutăcioasă. 
— Ce bătută-n cap eşti! se răsti băiatul şi începu să urce. 


— E rece ca gheaţa, dârdâi Lex. 

Erau cu toţii cufundaţi până la brâu în apa stătută de pe 
fundul unui şanţ adânc. Trecuseră peste gard fără să aibă 
parte de nici un incident neplăcut, cu excepţia faptului că 
Tim îşi rupsese cămaşa în sârma ghimpată de pe vârful 
gardului. Apoi lunecaseră toţi în şanțul cei adânc, iar Grant 
încerca să născocească o cale de ieşire. 

— Măcar l-am făcut pe Timmy să treacă gardul, ca să nu 
vă încurce, se împăuna Lex. Ştiţi, de cele mai multe ori îi este 
foarte frică. 

— Mulţumesc pentru ajutor, mormăi Tim, batjocoritor. 

La lumina palidă a luniii, Grant zărea bugşteni plutitori pe 
suprafața apei. Se duse cu grijă, de-a lungul şanțului, 
uitându-se la zidul de beton de pe partea opusă. Era neted ca 
în palmă — nu aveai cum să îl urci. 

— Brrr..., făcu Lex arătând spre apă. 

— N-o să ți se-ntâmple nimic. Lex. 

Bărbatul găsi în sfârşit un loc unde cimentul se fisurase 
şi o liană zdravănă cobora către apă. Se prinse cu nădejde de 
vița aceea şi se lăsă cu toată greutatea, să. vadă dacă îl ține. 

— Haideţi, copii... 

Începură să urce toţi, în şir, către câmpia ce se întindea 
dincolo de şanţ. 

Peste câteva minute străbăteau câmpul acela, spre 
terasamentul ce ducea către drumul de mai jos, apoi direct 
către clădirea-anexă din dreapta. Trecură şi pe lângă doi 
senzori de mişcare, dar Grant observă destul de îngrijorat, că 
tot nu funcționau. Şi nici lumina electrică. Trecuseră mai 
mult de două ore de când curentul electric fusese întrerupt şi 
încă nu se reparase nimic. 

Undeva, în depărtare, auziră răgetul tiranozaurului. 

— Aoleu, o fi şi el tot aici?! se îngrozi Lex. 


— Nu, o linişti Grant, sperând din tot sufletul să nu se 
înşele. Acum suntem într-altă zonă a parcului. 

Alunecară pe o întăritură a drumului, acoperită cu ierburi 
înalte, şi se grăbiră să ajungă la clădirea de beton. În 
întuneric, părea amenințătoare, semăna cu un buncăr. 

— Ce-o fi aici? se întrebă Lex. 

— E un loc sigur, răspunse Grant, dorindu-şi să fie într- 
adevăr aşa. 

Poarta de la intrare era destul de mare ca să intre şi un 
camion. Era înțesată cu bare metalice, solide. Înăuntru 
putură vedea că acea clădire era de fapt un adăpost deschis, 
fără pereţi, ticsit cu căpițe de iarbă şi baloți de fân printre 
şiruri de echipament. 

Poarta era zăvorâtă cu un lacăt straşnic. În vreme ce 
Grant îl examina, să vadă dacă îl poate deschide, Lex se 
strecură printre zăbrele. 

— Haideţi, băieţi, veniți şi voi... 

Tim o urmă. 

— Domnule Grant, cred că puteţi intra şi dumneavoastră. 

Avea dreptate. Deschizătura era destul de îngustă, dar 
Grant îşi supse burta şi izbuti să treacă. Îndată ce se află 
înăuntru, un val de cumplită oboseală îl năvăli. 

— Mă întrebă dacă nu s-o găsi şi ceva de mâncare, oftă 
Lex. 

— Numai fân. 

Grant desfăcu un balot şi îl împrăştie pe podeaua de 
ciment. La mijloc, fânul era cald. Se aşezară osteniţi; 
bucurându-se de căldura aceea. Lex se strânse imediat lângă 
el, se cuibări şi închise ochii. Tim o luă în braţe pe fetiță. De 
la depărtare, se auzea trâmbiţatul slab al sauropozilor. 

Nici unul dintre copii nu scoase o vorbă. Pentru că, de 
îndată ce puseră capul jos, începură să sforăie uşurel. Grant 
îşi ridică mâna, să se uite la ceas, dar era prea întuneric ca să 
vadă ceva. Simti căldura trupuşoarelor de lângă el. 

Închise ochii şi adormi pe dată. 


CONTROL 


Muldoon şi Gennaro intrară în camera de control tocmai 
când Arnold bătea din palme, încântat, strigând: 

— Te-am prins, pui de târfă proastă, te-am prins... 

Arnold le arătă ecranul pe care era afişat: 


JURASSIC PARK 

—- Asta-i, le spuse inginerul, foarte mulțumit. 

— Adică? întrebă Gennaro nepricepând nimic. 

— Am găsit în sfârşit comanda care reordonează codul 
original. Comanda "fini. obj" restabileşte parametrii 
conecțiilor, respectiv pune iar în funcțiune gardul electrificat 
şi curentul electric. 

— Asta-i bine, mormăi Muldoon. 

— Da, dar mai este ceva, zise Arnold, încruntat. În 
momentul când face asta, şterge automat toate liniile de cod 
care au vreo legătură cu comanda. Distruge toate probele că 
ar fi existat vreodată. Cam scârboasă treabă... 

Gennaro clătină din cap, nedumerit. 

— Nu mă pricep mai deloc la computere. 

Cu toate că ştia îndeajuns de mult ca să îşi dea seama ce 
însemna când o companie ca a lui Nedry, care lucra cu 
tehnologii foarte înaintate, avea acces la sursele de coduri. 


Era un lucru care nu putea cauza decât mari, foarte mari 
probleme. 

— Ei, ia uitaţi-vă la asta! exclamă Arnold şi bătu pe taste 
comanda: 

FINI OBJ. 

Ecranul licări de câteva ori şi schimbă imediat afişajul. 

nai o ta set Lim(V82,Vg1) return 
= maxBits (%22) 

Muldoon arătă către fereastră: 

— la uitaţi-vă?! 

Afară, marile reflectoare cu cuarț se aprindeau unul după 
altul, în tot parcul. Se duseră toţi la geam şi priviră. 

— Mare rahat, răbufni Arnold. 

— Asta înseamnă că şi gardurile electrice funcționează de- 
acum? întrebă Gennaro. 

— Poţi fi sigur de asta, îl linişti Arnold. Probabil că mai 
durează vreun minut până ce curentul electric o să străbată 
tot gardul, pentru că are o lungime de treij doi de kilometri, 
iar generatorul trebuie să încarce alimentatoarele instalate pe 
circuit. Dar în cel mult un minut, o să fim toţi într-o fericire. 

Arătă spre hubloul acela vertical, pe care era conturată 
harta parcului; linii roşii, strălucitoare, şerpuiau de la 
cuntrala electrică, prin parc, în timp ce electricitatea repunea 
în funcțiune gardurile. 

— Şi senzorii de mişcare? se interesă Gennaro. 

Imediat se face. Într-un minut, computerul o să îi 
numere. Dar oricum, totul merge ca pe roate acum, oftă 
Arnold, uşurat. E nouă jumate şi am reuşit să punem pe 
picioare toată drăcia asta şi să-i dăm drumul. 


Grant deschise ochii. O lumină albăstruie, strălucitoare, 
năvălea în adăpost, printre zăbrelele solide ale porții. Luminile 
cu cuarț?! Reparaseră circuitele electrice! Buimăcit, se uită la 
ceas. Nu era decât nouă şi jumătate. Dormise numai câteva 
minute. Hotări că mai putea trage un somnuleț de vreun sfert 
de oră, apoi avea să se ducă înapoi, în câmp şi să stea drept 
în fața câtorva senzori de mişcare, dând din mâini, ca să le 
atragă atenția. Atunci cei din camera de control aveau să îl 
repereze şi să trimită o maşină, ca să îl ia pe el şi pe copii. Şi 
putea să îi spună lui Arnold să ia legătura cu nava de 
aprovizionare şi să o întoarcă din drum, iar restul nopții îl 
puteau petrece liniştiți în paturile lor curate, de la complexul 
turistic. 

Da, da, imediat avea să procedeze întocmai. În câteva 
minute şi... Căscă de îi trosniră fălcile şi închise iar ochii. 


— Nu-i rău deloc, zise Arnold satisfăcut, uitându-se la 
harta strălucitoare din camera de control. Nu sunt decât trei 
porțiuni întrerupte în tot parcul. Ceea ce este cu mult mai 
bine decât speram eu. 

— Întreruperi?! exclamă Gennaro. 

— În mod automat, gardul scoate din funcţiune porțiunile 
afectate de scurt-circuite, îi explică acesta. Uite, poți să vezi 
dumneata şi singur aici, în sectorul doişpe, chiar lângă 
drumul principal. 

— Asta-i acolo unde tiranozaurul â doborât gardul, 
completă Muldoon. 

— Exact. lar altul este-aici, în sectorul unşpe. Lângă 
adăpostul din zona sauropozilor. 

— Da' acolo de ce-o fi fost scurt-circuit? întrebă Gennaro. 
bănuitor. 

— Dumnezeu ştie! spuse Arnold. Probabil că din cauza 
furtunii sau a vreunui copac căzut... Putem verifica pe 


monitor, numai un moment. Al treilea este aici, lângă râul din 
junglă. Nici aici nu ştiu de ce s-o fi produs scurt-circuitul. 

În vreme ce Gennaro se uita, harta se umplu treptat cu o 
mulțime de pete verzi şi numere de ordine. 

— Astea ce mai sunt? 

— Animalele. Senzorii de mişcare funcționează din nou, 
iar computerul a început să localizeze toate animalele din 
parc. Şi toate celelalte vietăți sau oameni, ce-or mai fi... 

Gennaro rămase uitându-se țintă la hartă: 

— Vrei să spui că Grant şi copiii... 

— Da. Am reprogramat limita maximă a numerelor de 
reper la patru sute. Aşa că dacă sunt pe-acolo şi mişună pe 
undeva, senzorii de mişcare or să îi treacă sub urmărire ca 
fiind animale în plus. 

Privi către hartă. 

— Dar deocamdată nu vedem nici un surplus, încheie el. 

— Dar de ce durează atât de mult? întrebă iar Gennaro. 

— Trebuie să înțelegeţi, domnule Gennaro, că în parc se 
înregistrează o mulțime de mişcări de altă natură. Ca de 
pildă, crengile zbătându-se în bătaia vântului, păsările care 
zboară de colo-colo, toate astea... lar computerul trebuie să 
elimine treptat toate aceste mişcări de fond... Ar putea să mai 
dureze... A, gata! A terminat numărătoarea. 

— Dar nu vă dați seama cam pe unde sunt copiii? se 
interesă Gennaro. 

Arnold se răsuci în scaun şi se uită din nou la hartă. 

— Nu, răspunse el. Deocamdată nu s-au reperat mişcări 
suplimentare. Tot ce se înregistrează aici este în legătură cu 
dinozaurii. Probabil că Grant şi copiii sunt pe undeva prin 
vreun copac sau cine ştie unde, aşa că nu îi putem vedea 
deocamdată. Dar nu sunt motive de îngrijorare încă. Multe 
dintre animale nici nu au apărut încă pe hartă, ca de pildă 
marele rex. Asta din pricină că probabil doarme pe undeva şi 
nu se mişcă. lar copiii probabil că dorm şi ei pe undeva. N- 
avem de unde şti. 

Muldoon clătină din cap, mohorât. 


— Mai bine ne-am apuca de treabă, propuse el. Trebuie să 
reparăm gardurile şi să vârâm animalele iarăşi în ţarcurile 
lor. După câte arată computerul, avem de dus în teritoriile lor 
vreo cinci specii. Mă duc să convoc echipa de intervenţie chiar 
acum. 

Arnold se întoarse către Gennaro. 

— Poate că doriți să vedeți cum se mai simte domnul 
Malcolm. Spuneţi-i şi doctorului Harding că Muldoon o să 
aibă nevoie de ajutorul lui în aproximativ o oră, ca să 
supravegheze trierea animalelor. lar eu o să-l anunț între 
timp pe domnul Hammond că începem operaţiunea finală de 
restabilire a ordinii. 


Gennaro trecu de porţile metalice şi intră pe uşa 
principală a Complexului Turistic. O zări pe Ellie Sattler 
venind pe coridor, în mână cu nişte prosoape şi o cratiţă cu 
apă clocotită. 

— La capătul holului este o bucătărie, îl anunţă ea. O 
folosim acum pentru a fierbe apă. să spălăm feşele. 

— Cum se mai simte? se interesă Gennaro. 

— Surprinzător de bine, mărturisi ea. 

Gennaro o urmă în camera lui Malcolm şi rămase uimit 
auzind dintr-acolo un hohot de râs. Matematicianul zăcea 
întins pe spate, iar Harding îi ridica piciorul pe nişte scripeţi, 
potrivindu-l într-o poziție mai comodă. 

— Şi-atunci celălalt zice: "Îţi spun cu mâna pe inimă că 
nu-mi place deloc chestia asta, Bill. Mai bine folosesc iar 
hârtia aia igienică!" 

Harding râdea să se prăpădească. 

— Nu-i rău bancul ăsta. ai? supralicită Malcolm, 
zâmbind. Ei, domnul Gennaro?! Aţi venit să mă vedeți. Acum 
puteți să vă convingeți şi dumneavoastră ce se întâmplă 
atunci când încerci să pui piciorul în prag într-o situație 
deosebită... 

Gennaro intră în încăpere, cam şovăielnic. 


— E sub efectul unei doze mari de morfină, îi explică 
Harding. 

— Ei, nu chiar aşa de mare, chicoti Malcolm. Cristoase 
sfinte, doctorul ăsta m-a ciuruit cu injecţiile alea ale lui. Da' 
pe ceilalți i-aţi găsit? 

— Nu, încă nu, recunoscu Gennaro. Dar oricum, mă 
bucur că vă văd într-o stare atât de înfloritoare... 

— Ei, sigur. Păi cum altfel aş putea să mă simt când am o 
fractUră complexă la piciorul ăsta, care se pare că în curând o 
să mă pocnească grozav cu o septicemie şi deja a început să 
miroasă... ăăă... de-ți mută nasul din loc?! Dar, după cum am 
susținut dintotdeauna, dacă reuşeşti să-ți păstrezi simțul 
umorului... 

Gennaro zâmbi. 

— Normal că îmi amintesc, auzi la el?! exclamă Malcolm. 
Chiar aveți impresia că atunci când te gustă un 
Tyrannosaurus rex uiţi cât ai zice peşte?! În nici un caz, 
ascultați aici la mine: ţii minte cât trăieşti. Mă rog, în cazul 
meu, probabil că nu prea multă vreme. Dar oricum, încă... 
da, îmi amintesc al naibii de bine... 

Apoi le povesti cum alergase prin ploaie, părăsind maşina, 
şi fusese urmărit de dinozaur. 

— Oricum, în tâmpenia mea numai eu am greşit... Era 
prea aproape şi... Dar eu eram prea îngrozit. Mă rog, ce mai 
țura-vura, m-a înhățat între fălci şi m-a ridicat în slăvile 
cerului... 

— Cum? se interesă Gennaro. 

— De piept, răspunse rănitul şi îşi ridică până la gât 
cămaşa. Un semicerc mare, de puncte însemnate cu urme de 
sânge închegat, se întindea de la umărul lui până la ombilic. 
M-a ridicat între fălci, m-a scuturat de mi-au ieşit ochii din 
cap şi m-a aruncat de nu m-am văzut. Şi când m-a az-vârlit 
el, eram încă teafăr — speriat de moarte, fireşte, dar, oricum, 
aproape teafăr. Piciorul mi l-am rupt în cădere. Dar 
muşcătura animalului ăla n-a fost chiar aşa groaznică... 

Oftă adânc. 


— Mă rog, să zicem... față de cum ar fi putut să fie... 

— Cele mai multe dintre marile carnivore nu au fălci prea 
puternice, explică Harding. Adevărata lor putere stă în 
musculatura gâtului. Cu fălcile numai apucă prada, în vreme 
ce îşi răsucesc gâtul ca să dezmembreze vânatul şi să îl 
sfâşie. Dar o făptură atât de mică şi plăpândă ca domnul 
Malcolm, dinozaurul nu putea decât să îl scuture zdravăn şi 
apoi să îl arunce. 

— Mă tem că dumneata ai dreptate, zise Malcolm. Mă 
îndoiesc că aş mai fi în viață acum dacă n-ar fi fost aşa. Mă 
rog, numai dacă nu cumva fălcile alea monstruoase nu or fi 
avut şi ele o inimă miloasă. Ca să o spun pe-a dreaptă, fiara 
aia m-a lovit cu mai puţină forță chiar decât un automobil 
sau un apartament dărâmat de cutremur. 

— Adică dumneavoastră aveţi impresia că v-a atacat aşa, 
mai mult în virtutea inerției? 

— Mă cam dor oasele ca să mă exprim aşa. Dar sincer 
vorbind nu prea cred că am reuşit să îi atrag atenția în 
întregime. Ei, bineînţeles, nu acelaşi lucru se întâmpla în ce 
mă priveşte. Dar, la urma urmei, el cântăreşte totuşi opt tone. 
Pe când eu... 

Gennaro se întoarse către Harding şi îl anunţă: 

— Mi s-a spus că or să treacă la repararea gardului 
electrificat. Arnold zicea că Muldoon o să aibă nevoie de 
ajutorul dumneavoastră pentru trierea animalelor. 

— În regulă, acceptă Harding. 

— Păi, câtă vreme mă lăsați aici cu domnişoara Sattler şi 
cu o doză țeapănă de morfină, puteţi să vă duceți unde vreți. 
Şi uite-aşa nici n-o să mai aveți parte de vreun Efect Malcolm. 

— Ce-i ăla Efect Malcolm? întrebă Gennaro. 

— Modestia mea caracteristică mă împiedică să vă dau 
detalii despre un fenomen care-mi poartă numele. 

Oftă din nou şi închise ochii, obosit. În câteva clipe 
dormea adânc. 

Ellie ieşi pe coridor cu Gennaro. 


— Nu vă lăsați păcălit de buna lui dispoziţie, spuse ea. E 
la capătul puterilor. Când o să puteţi chema un elicopter aici? 

— Un elicopter? 

— Trebuie să i se opereze neapărat piciorul acela. Aşa că 
mai bine să ne asigurăm din timp că or să ne trimită un 
elicopter sanitar de pe continent şi să îl ia de pe insula asta 
blestemată... 


PARCUL 


Generatorul portabil tuşi, apoi începu să zumzăie, iar 
reflectoarele cu cuarț prinseră să strălucească vioaie pe 
braţele lungi, telescopice, care le susțineau. Muldoon auzi 
murmurul zglobiu al râului junglei la numai câţiva metri, spre 
nord. Se întoarse către autodubița de intervenţie şi văzu unul 
dintre muncitori ieşind cu un fierăstrău electric. 

— Nu, nu, fi opri Muldoon. Numai frânghiile, Carlos. Nu 
avem nevoie să îl tăiem. 

Se întoarse iar să se uite la gard. La început avură ceva 
bătaie de cap până să găsească porțiunea întreruptă automat, 
din pricină că nu era mare lucru de văzut: un mic trunchi 
protocarpus, care căzuse peste gard. Era unul dintre multele 
exemplare ale respectivei specii, plantate în acea parte a 
parcului, pentru că frunzişul lor stufos camufla foarte bine 
gardurile despărțitoare. 

Dar acel arbore era încâlcit în colaci de sârmă ghimpată şi 
cabluri electrice, rupte de furtună. Cablurile de metal 
fuseseră aruncate drept în gardul electric şi provocaseră astfel 
scurt-circuitul. Bineînţeles, nu ar fi trebuit să apară deloc 
asemenea incidente. În mod normal, echipele de instalatori 
foloseau sârme. izolate cu materiale plastice şi noduri 
electrice îmbrăcate în ceramică, în apropierea gardurilor. Dar 
oricum, tot se întâmplase astfel. 


Însă nu era un lucru prea dificil de a rezolva nici aşa. Tot 
ce aveau de făcut era să îndepărteze copacul de gard, să 
descurce cablurile şi să pună nişte semne de recunoaştere 
pentru grădinari, ca să aranjeze ei totul în decursul dimineții 
următoare. Nu avea să dureze mai mult de douăzeci de 
minute. Şi era foarte bine că le lua doar atât de puţină vreme, 
pentru că Muldoon ştia prea bine că dilofozaurii stăteau mai 
mereu în apropierea apei. Chiar şi dacă muncitorii erau 
apărați dinspre râu de gard, dinozaurii aceia puteau scuipa 
printre zăbrele, otrava lor orbitoare. 

Ramon, unul dintre muncitori, veni lângă vânător. 

— Señor Muldoon, i se adresă. Aţi văzut la luminile alea? 

— Care lumini? întrebă celălalt. 

Ramon arătă către răsărit, spre adâncul junglei. 

— Am văzut eu la ele cum ieşeau de-acolo, pân aici. E 
acolo, departe, foarte slabe. Vedeţi la ele? Parcă-i lumină de 
far de la maşina, da' nu mişcă de la loc ăla. 

Vânătorul scrută întunericul într-acolo. Probabil că era 
vorba doar de o lumină de supraveghere. La urma urmei, 
curentul electric reintrase în funcţiune, aşa că nu mai era un 
lucru de mirare. 

— Lasă, că avem timp să cercetăm şi mai târziu, zise el. 
Acum însă hai să dăm la o parte pomul ăla de pe gard. 


Arnold era într-o dispoziție excelentă. Parcul aproape îşi 
reluase activitatea normală. Muldoon lucra la repararea 
gardurilor. Hamond se dusese şi el să supravegheze trierea 
animalelor, împreună cu Harding, Cu toate că era obosit, 
Arnold se simțea foarte bine. Era chiar predispus să îl 
îngăduie prin preajmă pe conţopistul acela de avocat, 
Gennaro. 

— Efectul Malcolm? repetă el. Vă preocupă chestia asta? 

— Sunt numai curios, mărturisi Gennaro. 

— Adică vreți să vă povestesc eu acu' de ce n-are lan 
Malcolm dreptate? 


— Fireşte. 

Arnold îşi aprinse o altă ţigară. 

— E o chestiune pur tehnică Nu ştiu dacă... 

— Dumneata povesteşte-mi, să vezi dacă pricep. 

— O. K., se învoi Arnold. Teoria haosului descrie sistemele 
nonliniare Acum este una dintre cele mai populare teorii, care 
a fost aplicată în toate domeniile, începând de la piața de 
consum la mişcările sociale şi la oscilaţiile creierului în timpul 
crizelor de epilepsie. Deci, ce mai, e o teorie foarte la modă. 
Care îți permite fără probleme să o testezi pe orice sistem 
complex, care implică ideea de imprevizibil. Aţi înțeles până 
acum? 

— Am înţeles, răspunse Gennaro. 

— lan Malcolm este un matematician specializat în teoria 
haosului. Destul de simpatic şi original, de altfel, dar ceea ce 
îl caracterizează cu adevărat, în afară de faptul că se îmbracă 
numai în negru, este faptul că el raportează modul de 
funcționare al computerelor la comportamentul sistemelor 
complexe. lar John Hammond, care se înamorează de orice 
găselniță ştiinţifică de ultimă oră, i-a solicitat lui Malcolm să 
aplice teoria lui pe sistemul computerizat de la Parcul 
Jurasic. Ceea ce Malcolm a şi făcut. lar modelele lui sunt 
toate proiecţii în spaţiu, pe ecranul computerului. Aţi văzut 
vreodată cum arată? 

— Nu, recunoscu Gennaro. 

— Ei, seamănă cu nişte elice de vapor, de o formă foarte 
ciudată, parcă răsucite. După părerea lui Malcolm, 
comportamentul oricărui sistem urmează îndeaproape 
conturul acelei elice. Mă pricepeți? 

— Nu prea, mărturisi avocatul. 

Arnold ridică mâna în aer. 

— Să spunem, de pildă, că eu pun o picătură de apă pe 
dosul palmei. Picătura aceea se va scurge de pe mâna mea. 
Probabil că va aluneca spre încheietură. Sau poate că se va 
duce până la degetul meu mare, ori printre degete. Nu am 
cum să ştiu în mod sigur unde anume va ajunge, însă îmi 


dau seama oricum că se va îndrepta spre un punct de pe 
suprafața mâinii mele. Aşa ar trebui. 

— Da, se dumiri Gennaro. 

— Ei bine, teoria haosului compară comportamentul unui 
întreg sistem cu mişcarea unui strop de apă pe suprafața 
complicată a unei elice. Stropul cu pricina ar putea merge în 
spirală, în jos, sau ar putea tot atât de bine să alunece către 
margine. Ori mai poate face şi multe alte trasee, depinde. Dar 
oricum, întotdeauna se va mişca de-a lungul suprafeţei acelei 
elice. 

— Pricep. 

— Ei, modelele lui Malcolm au tendința vizibilă de a 
prezenta o proeminență undeva, sau o înclinație foarte 
abruptă, unde stropul de apă îşi măreşte mult viteza. Iar el, 
numeşte cu modestie acest fenomen — "Efectul Malcolm". 
Care se traduce prin afirmaţia că întregul sistem poate fi 
distrus pe neaşteptate. Şi asta a spus el şi despre Parcul 
Jurasic. Că prezintă şi el o instabilitate implicită. 

—  Instabilitate implicită, repetă Gennaro. Şi cum ai 
reacționat dumneata când ai primit referatul lui? 

— N-am fost nici unul de acord cu el şi, în consecinţă, l- 
am ignorat, recunoscu Arnold. 

— Şi asta a fost o măsură înțeleaptă, din punctul 
dumitale de vedere? 

— Asta se vede de la o poştă, râse Arnold. La urma urmei, 
aici lucrăm cu sisteme vii. Aici e vorba de viață, nu de modele 
computerizate. 


La lumina crudă a lămpilor cu cuarț, capul verde al 
hipsilofodontului atârna moale peste curelele de piele, cu 
limba fleşcăită într-o parte şi cu ochii încețoşațţi, ieşiţi din 
orbite. 

— Aveţi grijă! Aveţi grijă! răcnea Hammond în timp ce 
macaraua începu să se ridice. 


Harding mormăi ceva nedesluşit şi desfăcu legăturile din 
jurul capului animalului. Nu voia să îngreuneze circulația 
sângelui prin carotidă. Macaraua scârțâi în timp ce ridica 
animalul în văzduh, ducându-l către platforma remorcii care 
aştepta. Hipsolofodonţii erau dinozauri de talie mică. din 
specia driozaurului. Avea doi metri şi jumătate lungime, şi 
cântărea în jur de două tone şi jumătate. Erau de culoare 
verde-închis. cu pete cafenii. În clipele acelea, animalul captiv 
respira anevoie, dar părea nevătămat. Harding tocmai îl 
nimerise cu un glonte tranchilizant cu câteva minute înainte 
şi, după toate aparențele, îi administrase doza potrivită. 
Întotdeauna era un lucru foarte dificil să narcotizezi animalele 
acelea masive. Dacă doza era prea mică. se pierdeau ca vântul 
în pădure şi se prăbuşeau unde nici nu le puteai ajunge. 
Dacă doza era prea mare. puteau sfârşi imediat, în urma unui 
stop cardiac. Exemplarul din fața lui însă mai făcuse un 
singur salt. Împiedicat, şi apoi picase ca trăsnit. Deci doza 
fusese exactă. 

— Căscaţi bine ochii! strigă către muncitori Hammond, 
dându-se de ceasul morții. Uşurel! 

— Domnule Hammond, interveni Harding. Vă rog... 

— Bine, bine, dat trebuie să fie atenți... 

— Dar sunt foarte atenţi, i asigură Harding, cam sâcâit. 

Urcă şi el în remorcă, în vreme ce hipsilofodontul era lăsat 
uşor, până rămase aşezat pe platformă, veterinarul îi aranjă 
hamurile care o imobilizau; îi puse apoi un cardiograf special, 
sub formă de zgardă, în jurul gâtului şi verifică pulsul pe 
ecranul aparatului. Apoi luă din trusă un termometru 
electronic, de mărimea unui obuz de tun rudimentar şi îl 
introduse în rectul animalului. Arăta 96, 2° Fahrenheit. 

— Cum se simte? se interesă Hammond, insistent. 

— Bine, răspunse Harding cam în doi peri. Nu i-a scăzut 
temperatura decât cu un grad şi jumătate. 

— E totuşi prea mult, se rățoi Hammond. Doza aia a 
pătruns prea adânc. 


— Doar nu vreţi să se trezească în câteva clipe şi să sară 
din camion cât ai zice peşte?! se enervă celălalt. 

Înainte de a veni la Parcul Jurasic. Harding fusese medic 
veterinar-şef la Grădina Zoologică din San Diego, şi cel mai 
cunoscut expert în îngrijirea păsărilor. Călătorise mai peste 
tot prin lume, oferind consultanță grădinilor exotice din 
Europa, India şi Japonia, în problema păsărilor exotice mai 
puțin cunoscute. Nu dovedise deloc interes când prichindelul 
acela  hodorogit se arătase ca din senin, oferindu-i 
posibilitatea unei slujbe permanente la un parc de distracții 
particular. Dar când auzise ce anume reuşise Hammond să 
facă... Fusese imposibil să-şi înfrângă curiozitatea. Harding 
avea în vedere să intre în mediul academic, într-un târziu, aşa 
că avea acum material din belşug pentru primul Manual de 
Medicină Veterinară Internă: Bolile Dinozaurilor, care avea să-l 
consacre. În secolul XX, în ultimele sale decenii mai ales, 
medicina veterinară cunoscuse progrese ştiinţifice importante. 
Cele mai bune grădini zoologice din lume aveau clinici 
veterinare separate de spitalele recunoscute. Noile manuale 
însă de-abia se deosebeau de cele vechi. Pentru un medic 
practician de elită internațională, nu mai aveau nimic de 
ascuns, de multă vreme. Dar să fii primul care să îngrijeşti o 
clasă întreagă de animale noi- pe planetă, asta chiar că era 
ceva! 

lar Harding nu regretase niciodată decizia pe care o luase 
atunci. Făcuse nenumărate expertize pe acele ființe. Aşa că 
nu avea de gând să îi permită lui Hammond să îi dea lui lecții. 

Hipsilofodontul sforăi zgomotos şi se zbătu câteva clipe. 
Încă respira cu greutate şi nu apăruse deocamdată nici un 
reflex ocular. Dar venise vremea să plece cu toţii de acolo. 

— Toată lumea în maşini, strigă Harding. Haideţi s-o 
ducem pe tipa asta la loc, în ţarcul ei. 


— Sistemele vii nu sunt asemenea celor mecanice, explica 
Arnold. Pentru că sistemele vii nu sunt niciodată în echilibru. 


Sunt implicit instabile; Pot părea stabile la un moment dat, 
dar este numai o simplă aparenţă. Totul se mişcă în 
permanență şi se schimbă văzând cu ochii. Într-un anumit 
sens, toate elementele lor sunt în continuu pe punctul de a 
cunoaşte dezastrul. 

Gennaro se încruntă. 

— Dar există o mulțime de aspecte care nu se schimbă, 
totuşi: temperatura corpului, de pildă sau toate celelalte... 

— Temperatura corpului se schimbă constant, îl corectă 
Arnold. Constant. Se schimbă în mod ciclic, la fiecare 
douăzeci şi patru de ore, cea mai scăzută fiind dimineața, iar 
cea mai ridicată după-amiaza. Se schimbă în funcţie de 
tonus, de boli, de starea fizică, de temperatură de afară, de 
mâncare. Cunoaşte în permanenţă urcuşuri şi coborâşuri. Ca 
nişte mici zig-zaguri mâzgălite pe un grafic. Pentru că, în orice 
moment, există forțe exterioare sau interioare care determină 
creşterea temperaturii, iar altele care provoacă micşorarea ei. 
Deci este un sistem implicit instabil. Şi oricare alt aspect al 
sistemelor vii se comportă întocmai... 

— Deci dumneata susții... 

— Malcolm este şi el un teoretician printre atâția alții..., 
replică Arnold. Stă în biroul lui, născoceşte acolo un model 
matematic năstruşnic şi nu îi trece prin tărtăcuţă nici o clipă 
măcar că tot ceea ce el crede că sunt defecte ale sistemului 
sunt de fapt necesităţi curente. Să-ţi dau un exemplu t atunci 
când lucram la planurile proiectilelor, trebuia să luăm în 
calcul ceva ce se numea "abatere de rezonanță". Care de fapt 
însemna că, chiar dacă un proiectil avea un grad de 
instabilitate infim, era din start un rebut. Pentru că în mod 
clar ieşea de sub control şi nu mai putea fi recuperat nicicum. 
Asta însă este o caracteristică a sistemelor mecanice. O 
scăpare din vedere, cât de mică, poate antrena o serie de 
nereguli în lanț, care să ducă până la distrugerea sistemului. 
Dar tot aceste mici "'scăpări din vedere" pot să se dovedească 
esențiale pentru un sistem viu. Pentru că asta înseamnă că 


sistemul în sine este sănătos şi activ. Ceea ce Malcolm n-o să 
priceapă niciodată. 

— Dar sunteți chiar atât de sigur că el nu pricepe asta? 
Pare destul de avizat în privinţa barierelor acestea, dintre 
sistemele animale şi cele mecanice... 

— Uite ce-i, îl opri Arnold. Dovada este chiar în fața 
noastră. 

Arătă către ecran. 

— În mai puţin de o oră, tot parcul va fi repus în 
funcțiune. Şi singurul lucru pe care îl mai am de descurcat 
singur este problema liniilor telefonice. Dintr-un motiv sau 
altul sunt încă nefuncţionale. Dar în rest, totul va fi în bună 
ordine. Şi aici nu mai e vorba de teorie. Asta-i un fapt, o 
probă palpabilă. 


Acul seringii intră adânc în gâtul animalului, iar Harding 
îi injectă medrină femelei driozaur, în vreme ce aceasta zăcea 
într-o rână, culcată la pământ. Îndată, animalul începu să îşi 
revină, sforăind şi lovind cu puternicele picioare din față. 

— Toată lumea înapoi, ordonă Harding, îndepărtându-se 
poticnit. Înapoi, mai strigă el. 

Dinozaurul se ridică împleticindu-se pe picioare, apoi 
rămase în loc clătinându-se amețit. Dădea din capul de 
şopârlă uriaşă, uitându-se buimac la oamenii înghesuiți 
acolo, în lumina neoanelor şi clipea din ochi, încercând să se 
dezmeticească. 

— Uite cum îi curg balele, se înspăimântă Hammond. 

— Numai un moment, îl potoli Harding. O să-şi revină 
imediat. 

Animalul tuşi, apoi se depărta anevoie pe câmp, ieşind din 
raza luminii aceleia supărătoare. 

— Da' de ce nu sare, ca de obicei? se smiorcăi iarăşi 
Hammond. 

— O să sară, răspunse Harding, resemnat. Într-o oră o să 
fie pe deplin refăcută. N-are nici pe dracu. 


Se întoarse la camionetă. 
— OK, prieteni Haideţi să-i venim de cap şi stegozaurului. 


Muldoon urmări în linişte cum ultimul țăruş era bătut în 
pământ. Firele erau întinse perfect de-acum, iar 
protocarpusul a fost ridicat cu uşurinţă. Muldoon putea 
distinge, în sfârşit, porțiunea carbonizată a gardului argintiu, 
unde de altfel, fusese şi scurtat de către computer. La capătul 
de jos al gardului, câţiva izolatori de ceramică arseseră în 
întregime. Trebuiau să fie înlocuiți. Dar înainte de a se duce 
şi acea operațiune la îndeplinire, Arnold era nevoit să 
întrerupă curentul electric pe toată lungimea gardului. 

— Alo, camera de control... Aici Muldoon. Suntem gata să 
începem reparațiile. 

— În ordine, răspunse inginerul. Imediat scot din 
funcțiune toată zona voastră de gard. 

Muldoon se uită la ceas. Undeva, în depărtare, se auzi un 
cârâit slab. Părea un țipăt de bufniță, dar el ştia prea bine că 
erau dilofozaurii. Se duse la Ramon şi îi zise: 

— Haideţi să încheiem odată treaba aici. Trebuie să ajung 
şi la celelalte locuri avariate... 


Trecuse o oră. Donald Gennaro şedea încă uitându-se 
țintă la harta scânteietoare din camera de control, în vreme ce 
petele colorate şi numerele de ordine licăreau întruna şi îşi 
schimbau mereu poziția. 

— Ce se mai petrece acum? se interesă el. 

Arnold lucra la un terminal. 

— Încerc să refac liniile telefonice. Ca să-i putem chema 
pe ăia să-l ia pe Malcolm. 

— Mă refeream la parc... 

Arnold ridică privirea de pe calculator. 

— Se pare că aproape au reuşit să separe animalele şi să 
repare secțiunile de gard scoase din funcțiune. Exact cum ți- 


am zis: avem parcul ăsta din nou la degetul cel mic. Fără să 
ne mai batem capul cu dezastruosul Efect Malcolm: De fapt, 
nu mai este decât ultima secțiune a gardului, a treia.. ? 

— Arnold, se auzi vocea lui Muldoon în radio-receptor. 

— Da... 

— Ai detectat zona aia întreruptă, din afurisitul ăsta de 
gard? 

— Numai o clipă. 

Pe unul din monitoare, Gennaro văzu o construcție de 
formă geometrică, la capătul unui câmp cu ierburi înalte, ce 
se unduiau în vânt. Da, părea un acoperiş de beton, foarte 
scund însă. 

— Ăsta-i adăpostul sauropozilor, îi explică Arnold. E de 
fapt una din clădirile utilitare unde ținem noi echipament, 
provizii de mâncare pentru animale şi o mulțime de alte 
chestii... Avem depozite dintr-astea prin tot parcul, în fiecare 
teritoriu al speciilor. 

Pe monitor, imaginea se derulă cu repeziciune. 

— Acum o să întoarcem uşurel camera de luat vederi spre 
gard... 

Gennaro zări o plasă strălucitoare, de sârmă, luminată de 
reflectoarele puternice. O porţiune destul de mare, fusese 
călcată în picioare şi zăcea întinsă la pământ. Jeep-ul lui 
Muldoon şi echipa de intervenţie se aflau deja acolo. 

— Hopa, răbufni Arnold. Am impresia că tiranozaurul a 
intrat în arealul sauropozilor. 

— Da, da, mormăia Muldoon. Mare ospăț o să fie pe-aici 
în noaptea asta... 

— Trebuie să-l scoatem de-acolo neapărat, se nelinişti 
Arnold. 

— Şi cu ce anume, mă rog?! se enervă vânătorul. N-avem 
nimic potrivit la îndemână, ca să înfruntăm un rex. Acum o 
să stau aici până se repară gardul, dar nu mă mişc de la bază 
până se face ziuă. 

— Lui Hammond n-o să-i placă deloc chestia asta. 


— Despre asta o să mai discutăm noi când o să mă întorc, 
rosti Muldoon, înnegurat. 


— Cam câţi sauropozi o să omoare tiranozaurul? se 
interesă Hammond plimbându-se prin camera de control ca 
un leu în cuşcă. 

— Probabil că numai unul, presupuse Harding. 
Sauropozii sunt mari. T-rex se poate hrăni zile întregi dintr-o 
singură pradă. 

— Trebuie să pornim chiar în noaptea asta şi să-l 
prindem, hotări Hammond. 

Muldoon refuză, dând din cap foarte categoric. 

— Nu ies de-aici nici mort până nu se face lumină afară... 

Hammond se ridica şi se lăsa înapoi pe călcâie, ca 
întotdeauna când era supărat. 

— Nu cumva ai cam uitat că lucrezi pentru mine?! 

— Nu, nu, domnule Hammond, îl asigură vânătorul. N-am 
uitat deloc. Numai că acolo, în parc, bântuie un tiranozaur 
adult. Şi spuneţi-mi şi mie: cum aveți de gând să îl 
imobilizăm? 

— Doar avem arme cu tranchilizante, nu? 

— Avem arme cu tranchilizante, care aruncă o săgeată de 
numai douăzeci de centimetri lungime, îi explică Muldoon. Un 
proiectil minunat pentru animalele care cântăresc în jur de 
două sute — două sute cincizeci de kilograme, Da' un T-rex 
are opt tone?! Nici n-o să simtă ciupitura aia!... 

— Bine, da' n-ai comandat tu şi arme de calibru mai 
mare? 

— Sigur că da. Eu am comandat trei arme de calibru mai 
mare, domnule Hammond, dar dumneavoastră în persoană 
ați scurtat lista de rechiziții. Aşa că nu am căpătat decât una. 
Care s-a dus pe apa sâmbetei. A luat-o Nedry cu el, când a 
dat bir cu fugiţii... 

— Asta-i o tâmpenie cum n-am mai pomenit, se înfurie 
bătrânul şi măi tare. Cine a permis să se întâmple una ca 


asta? 

— Nu eu trebuia să am grija lui Nedry, domnule 
Hammond. Îi replică Muldoon. 

— Mă rog, vrei să spui că în momentul ăsta, n-avem nici o 
putere să oprim tiranozaurul? îl întrebă Hammond. 

— Exact asta vreau să spun, întări Muldoon. 

— E pur şi simplu ridicol, se oțări bătrânul. 

— Asta e, domnule Hammond. E parcul dumneavoastră. 
N-aţi vrut să vă rănească nimeni prețioşii dinozauri. Ei, şi- 
acum, vă treziți că a scăpat un T-rex în arealul sauropozilor şi 
nici măcar un deget nu puteţi să ridicați. 

leşi furios din încăpere. 

— Hei, aşteaptă o clipă, strigă Hammond şi se grăbi să-l 
ajungă din urmă. 

Gennaro se uită o vreme la monitoare, ascultând în 
acelaşi timp şi cearta de pe hol. Apoi îi zise lui Arnold: 

— Am impresia că nu prea deţineţi controlul asupra 
parcului, până la urmă. 

— Hei, nu vă mai lăsaţi păcălit cu bună-ştiinţă, îl domoli 
Arnold, aprinzându-şi altă ţigară. Parcul este sub controlul 
nostru, fără doar şi poate. În câteva ore se face dimineaţă. 
Probabil că o să pierdem câţiva dinozauri până atunci, când o 
să-l scoatem pe T-rex de acolo, Dar, credeți-mă pe cuvânt, 
parcul este sub control în întregime. 


ÎN ZORI 


Grant s-a deşteptat la auzul unui scrâşnet puternic, 
urmat de un zăngănit metalic. Deschise ochii şi zări un balot 
de paie rostogolindu-se pe deasupra lui, pe o bandă 
transportoare ce trecea pe undeva, aproape de tavan. Încă doi 
baloți urmară acelaşi traseu. După care zăngănitul se opri ca 
prin farmec, tot aşa cum începuse, iar încăperea se cufundă 
din nou în întuneric. 


Grant căscă. Se întinse, încă somnoros, tresări speriat 
dintr-odată şi se ridică în capul oaselor. 

O lumină lăptoasă pătrundea prin geamurile laterale. Se 
crăpase de ziuă! Dormise toată noaptea, neîntors?! Se uită 
repede la ceas: era ora cinci. Mai rămâneau încă vreo şase ore 
până ce nava avea să ajungă la țărm. Se răsuci mai întâi pe o 
parte, apoi pe cealaltă, dezmorțindu-şi spatele şi gemu de 
durere. Capul i se învârtea îngrozitor, iar trupul tot îl săgeta 
chinuitor, de parcă ar fi fost bătut bucăţică cu bucăţică. De 
undeva, dintr-un colț, auzi un guițat scurt, ca un scârțâit de 
roată ruginită. Apoi Lex începu să chicotească, încântată. 

Grant se ridică alene în picioare şi îşi roti privirea 
împrejur. La lumina zilei, privind atent, îşi dădu seama că era 
o clădire utilitară, cu provizii de fin pentru animale şi tot felul 
de echipamente de intervenţie. Pe un perete era agățată o 
cutie. metalică: cenuşie, pe care era poansonată inscripţia: 
ADĂPOST SAUROPOZI (04). Aha, deci se aflau în arealul 
sauropozilor, după cum presupu-sese şi el. Descuie cutia şi 
văzu un aparat telefonic, însă când ridică receptorul, nu auzi 
decât un ţiuit neîntrerupt. După toate aparențele, nu 
reuşiseră să repună în funcțiune telefoanele. 

— Mestecă bine mâncarea, turuia Lex. Nu mânca aşa, ca 
porcu', Ralph. 

Grant dădu şi el colțul, spre nişa aceea, şi o găsi pe Lex 
stând lângă poarta zăbrelită, şi întinzând mâinile pline de fân 
către un animal ce se afla de cealaltă parte şi semăna cu un 
uriaş porc rotofei şi rozaliu. El scotea guițăturile acelea pe 
care la auzise Grant. Era un triceratop pui, de mărimea unui 
ponei. Încă nu îi crescuseră cornițele de pe creştet, ci numai 
un pliu osos, curbat, deasupra ochilor mari şi blânzi. Îşi 
împingea înainte botul; printre barele de fier, către fetiță, 
urmărind-o cum îi aducea tot mai mult fân. 

— Ei, acum parcă e mai bine, îl dădăcea Lex. Nu-ţi face 
griji, mai ai o grămadă de paie d-astea de mâncat, rosti ea şi îl 
bătu pe cap cu palma. Îţi cam place fânul, aşa-i, Ralph? 

Atunci fata se întoarse şi îl văzu pe Grant. 


— El e Ralph, făcu ea prezentările. Este prietenul meu. Se 
dă în vânt după fân. 

Paleontologul mai înaintă un pas şi se opri locului, 
chircindu-se de durere. 

— Nu prea arătați grozav, îl complimentă ea. 

— Nici nu mă simt prea grozav, recunoscu el. 

— Nici Tim. I s-a umflat nasul ca un gogoşar. 

— Dar el unde-i? 

— S-a dus să facă pipi. Nu vreţi să mă ajutaţi să-l hrănesc 
pe Ralph? 

Puiul de triceratop se uită la Grant. Şi de o parte şi de 
cealaltă a gurii îi atârnau fire lungi de paie, care cădeau 
mereu pe podea, în timp ce el mesteca. 

— Aoleu, e atât de pofticios şi lacom, se văită Lex. Ce mai, 
e un mâncău?!... 

Dinozaurul terminase de rumegat şi îşi linse buzele. Apoi 
deschise larg gura, așteptând să mai primească. Grant 
observă şirul de dinți subțiratici; ascuțiți, şi maxilarul 
superior, încovoiat ca la papagali. 

— O. K., numai o clipă aşteaptă-mă, îl rugă Lex, 
scormonind într-un balot de pe podeaua de ciment, ca să îi 
mai aducă fân. Ştii ceva, Ralph, după cât de flămând pari tu, 
ai crede că maică-ta nu ţi-a mai dat de mâncare de un secol?! 
îl mustră fetița. 

— Da' de ce i-ai zis Ralph? 

— Pentru că seamănă cu Ralph. Colegul meu de şcoală. 

Grant se apropie de animal şi îi atinse uşor gâtul. 

— Puteţi să-l mângâiaţi liniştit, îi dădu Lex voie. Îi place 
când îl mângâie cineva, aşa-i, Ralph? 

Pielea dinozaurului era uscată şi caldă, împărţită în forme 
aproape geometrice, ca o minge de fotbal. Ralph guiță o dată, 
de plăcere, când Grant îl scărpină. Dincolo de poartă, se 
vedea coada lui groasă, bălăngănindu-se încoace şi încolo, de 
bucurie. 

— Mda, e destul de blând, remarcă el. 


Animalul se uita când la Lex, când la Grant. În timp ce 
mânca, şi nu părea să dea vreun semn de spaimă. 
Paleontologul îşi aduse atunci aminte că în general, dinozaurii 
nu reacționau ca toate celelalte animale la vederea oamenilor. 

— Poate că pot să-l şi călăresc, îi veni lui Lex o nouă idee. 

— Mai bine lasă..., încercă Grant să o domolească. 

— Pot să fac şi pariu că m-ar lăsa, sări ea. Ar fi grozav să 
călăresc pe un dinozaur! 

Grant se uită printre zăbrele, dincolo de animalul care se 
îndopa, către câmpul întins al arealului sauropozilor. Se 
lumina tot mai mult. S-ar fi putut duce el înainte, îşi zicea 
paleontologul. Şi ar fi stat drept în fața unui senzor de 
mişcare, să atragă atenția celor din camera de control. La 
urma urmei, nu le-ar fi luat mai mult de-o oră să vină până 
acolo, ca să îi ducă la bază. Şi nu îi plăcea defel faptul că 
telefoanele acelea nu funcționau încă... 

Auzi un sforăit puternic, ca un fornăit de cal foarte mare, 
şi dintr-odată, puiul de triceratop începu să se agite. Voi să îşi 
tragă înapoi capul, dintre zăbrele, dar pavilioanele acelea 
osoase rămăseseră înțepenite în vergelele de metal. Animalul 
guița, speriat. 

Sforăitul acela se auzi din nou. De data aceea mult mai 
aproape. 

Ralph se dădu un pas în spate, să se sprijine mai bine în 
picioare, încercând cu disperare să scape din strânsoare. Îşi 
sucea capul înainte şi înapoi, frecându-se cumplit de barele 
de fier. 

— Ralph, mai uşurel, îl sfătuia Lex. 

— Împinge-l în afară, zise Grant. 

Apucă şi el capul animalului, răsucindu-l mai întâi într-o 
parte şi în cealaltă, apoi îndesându-l în spate. Pliurile 
alunecară printre zăbrele şi puiul, trăgând cu putere, îşi 
pierdu echilibrul şi lunecă pe o rână. Apoi păru că îl înghite 
un văl de întuneric şi, dintr-odată. un picior uriaş le apăru în 
fața ochilor, mai gros decât un trunchi de copac. Piciorul 


acela avea cinci unghii curbate, încastrate în talpă, ca la 
elefanți. 

Ralph se uită în sus şi guiță mulțumit. Şi atunci, un cap 
masiv se aplecă asupra lui. Numai țeasta aceea avea doi metri 
lungime. Deasupra celor doi ochi căprui, imenşi, se înălța 
câte un corn lung, alb, iar pe vârful nasului se vedea un al 
treilea colț, mai mic. Era un triceratop adult. Uriaşul animal 
se uită la Lex şi Grant, clipind alene, apoi nu îi mai dădu 
atenţie decât lui Ralph. Limba lui lată, cât un cearceaf, 
începu să lingă puiul. Acesta guița ca apucat şi îşi freca fericit 
capul de piciorul acela enorm. 

— Parcă ar fi maică-sa, îşi dădu cu părerea Lex. 

— Cam aşa, conveni Grant. 

— Nu am putea să îi dăm de mâncare şi mămicii lui? 
întrebă fetița. 

Însă femela triceratop deja îl împingea pe Ralph cu botul, 
să se îndepărteze de poarta zăbrelită. 

— După câte văd, nu prea... 

Puiul se întoarse cu spatele şi o porni înaintea mamei lui. 
Din vreme în vreme, aceasta îl îndemna iarăşi cu botul, pe 
când se depărtau tot mai mult, luând-o peste câmp. 

— Pa, pa, Ralph, striga fetiţa în urma-lui, făcându-i semn 
cu mâna. 

În timpul ăsta, Tim veni şi el, de undeva, dintr-un colţ 
ascuns al adăpostului. 

— Ei, şi-acum uitaţi ce-o să facem, îi anunţă Grant. Eu 
mă duc sus, pe deal, să sesizez senzorii aceia de mişcare, ca 
să ştie că suntem aici şi să vină cineva cu maşina să ne ia. lar 
voi doi rămânețţi aici şi mă aşteptaţi. 

— Nu, refuză Lex, categoric. 

— De ce nu? Staţi aici. Sunteţi în deplină siguranţă. 

— Doar nu o să ne lăsaţi singuri aici. În nici un caz. Aşa-i, 
Timmy? 

— Aşa-i, răspunse băiatul. 

— O. K., se învoi paleontologul. 


Se strecurară toți trei printre barele de fier şi ieşiră din 
adăpost. 

Mai era puțin până la răsărit. 

Aerul era cald şi umed, iar cerul trandafiriu, brăzdat cu 
purpură. O ceață lăptoasă se lăsase mult deasupra 
pământului. În depărtare, zăriră puiul de triceratop cu mama 
lui, îndreptându-se către o turmă de hadrozauri uriaşi, cu 
cap de ornitorinc, care mâncau frunzele copacilor înalți, de la 
marginea lagunei. 

Unii dintre aceştia şedeau în apă, cufundați până la 
genunchi. Şi beau, coborându-şi capetele plate, săturându-se 
cu lichidul acela înviorător, care le oglindea propria imagine. 
Apoi îşi ridicau iar creştetele masive, clătinându-le când într-o 
parte, când într-alta, ca nişte bătrâni înţelepţi. La marginea 
râului, un pui cuteză şi el să înainteze în matcă, dar apoi se 
sperie, guiță în felul acela caraghios şi se trase înapoi anevoie, 
sub privirile îngăduitoare ale adulţilor. 

Spre sud, la o distanţă destul de mare, alți hadrozauri 
păşteau ierburile de câmp. Uneori, se ridicau pe picioarele din 
spate, sprijinindu-se cu cele din față pe trunchiul vreunui 
arbore, ca să ajungă la frunzele din vârf. lar undeva, departe, 
un apatozaur gigantic rătăcea printre copaci, înălțându-şi 
gâtul lung, la capătul căruia capul subțire se clătina ca o 
corolă nedesfăcută. Toată priveliştea aceea era atât de senină, 
de netulburată, încât Grant nu îşi închipuia sub nici o formă 
că ar putea apărea vreo primejdie prin preajmă. 

— Aoleu! se sperie Lex şi lăsă capul în jos, ferindu-se. 

Două libelule enorme, roşii, cu o deschidere a aripilor de 
cel puțin doi metri, trecură în zbor, chiar pe deasupra lor. 

— Ce-or mai fi fost şi astea? întrebă fetița: 

— Libelule, răspunse paleontologul. Epoca jurasică a fost 
perioada de aur a insectelor uriaşe. 

— Şi muşcă? se interesă ea? 

— Nu cred, zise Grant. 

Tim înălță palma întinsă. Una dintre insecte îi atinse 
mâna. Băiatul simţi pentru o clipă greutatea vietății. 


— Aoleu, o să te muşte, îl avertiză Lex. 

Însă libelula doar se apropie uşor, bătând alene din aripile 
ei transparente, vârstate cu nervuri purpurii, şi apoi, când 
Tim mişcă braţul, îşi luă zborul. 

— Încotro mergem? întrebă Lex. 

— Într-acolo. 

O porniră prin câmp. Ajunseră lângă o cutie neagră, 
instalată pe un tripod greu, metalic. Era primul senzor de 
mişcare. Grant se opri în fața lui şi îşi flutură mâinile înainte 
şi înapoi, dar nu se întâmplă nimic. Dacă nici telefoanele nu 
funcționau, probabil că nici senzorii nu captau imaginile. 

— Ei, asta e, spuse el resemnat. Să încercăm şi la altul. 

Le arătă undeva, departe, pe câmpie. Undeva, în 
depărtare, auziră răgetul cumplit al unui animal mare. 


— Of, lua-l-ar toți dracii smoliți, se enervă Arnold. Pur şi 
simplu nu îi dau deloc de cap. 

Sorbi o gură de cafea şi se uită iarăşi, cu ochi 
împăienjeniți de oboseală şi nesomn, la ecranele monitoarelor. 
Scosese toate terminalele din funcţiune. În camera de control 
nu mai funcţiona acum decât computerul principal, căruia el 
încerca să îi afle codul. Era epuizat. Muncise neîntrerupt timp 
de douăsprezece ore. Se întoarse către Wu, care tocmai venise 
de la laborator. 

— Ce-ai mai descoperit? 

— Telefoanele alea tot moarte sunt. Nu pot să le repun 
defel în funcțiune. Cred că viermele ăla de Nedry a încurcat el 
cumva şi liniile telefonice. 

Wu ridică receptorul unuia dintre aparate şi auzi numai 
țiuitul acela stresant. 

— Da, dar nu este, oftă Arnold. Pentru că eu personal m- 
am dus jos, la subsol, şi am închis de-acolo toate modemele. 
Aşa că bâzâitul ăla pe care-l auzi tu este numai tonul de 
deranjat, care seamănă cu transmisiunea unui modem. 

— Deci liniile telefonice sunt toate date peste cap? 


— Da, de la cap la coadă. Nedry le-a încâlcit grozav de 
bine. A inserat un soi de blocaj în codul programului şi eu nu 
pot să îl descifrez deloc acum, pentru că am dat comanda 
aceea, de a se repune circuitele în funcțiune, însă automat s- 
a şters o mare parte din listinguri. Dar se pare totuşi că a 
rămas încă în memoria computerului comanda de închidere a 
telefoanelor. 

Wu înălță din umeri, nedumerit. 

— Şi ce-i cu asta? Revocă prima cerință: întrerupe 
sistemul câtăva vreme, ca să rămână memoria computerului 
debarasată de toate celelalte. 

— N-am mai făcut asta niciodată până acum, mărturisi 
Arnold, îngândurat. Şi mă cam dau în lături să mă apuc 
tocmai acum. Poate că sistemele or să revină la faza 
normală... dar s-ar putea la fel de bine să nu se refacă. Şi nici 
eu nu sunt expert în computere, nici tu. Mă rog, nu chiar. Iar 
neavând nici o linie telefonică la dispoziție, numai putem 
apela chiar la nimeni, în cazul că va trebui să căpătăm ajutor. 

— Dacă acea comandă este înregistrată în RAM, n-o să o 
poţi descoperi în cod. Poţi să anulezi RAM şi să cauţi 
comanda, eventual, dar n-ai cum să ştii nici măcar ce anume 
să cauţi, atunci. Aşa că eu unul cred că singurul lucru pe 
care poți să-l faci e să revoci prima comandă. 

Gennaro se năpusti înăuntru ca o furtună. 

— Tot n-avem nici un telefon care să funcționeze?! 

— Ei, la asta ne căzneam şi noi acum... 

— Da' vă tot căzniţi de la miezul nopţii. lar lui Malcolm îi e 
tot mai rău. Are nevoie de îngrijire medicală de specialitate. 

— Asta înseamnă că neapărat trebuie să resetez totul, oftă 
Arnold. Şi nu sunt sigur deloc că o să mai pot repune 
sistemul în funcțiune după aceea. 

— Uite ce-i se înfurie Gennaro. În hotelul ăla zace un om 
rănit. Trebuie să îl vadă de urgenţă un doctor sau o să moară 
cu siguranţă. Şi nu poţi chema aici un doctor până ce nu ai 
un telefon disponibil. Patru oameni probabil că au şi murit 


până acum. Deci dă-l dracului de sistem şi repară telefoanele 
alea?! 

Arnold încă mai şovăia. 

— Ei... ? îl îndemnă Gennaro. 

— Păi... e o problemă că... sistemele de protecţie nu 
permit să scoţi din funcțiune computerul, şi... 

— Atunci închide dracului sistemele alea de protecție! răcni 
avocatul. Chiar nu îți intră deloc în tigva aia goală a ta că 
omul o să crape dacă nu primeşte ajutor medical de urgență?! 

— O. K., se învoi Arnold. 

Se ridică de pe scaun şi se duse la panoul principal. 
Deschise uşițele larg şi dădu la iveală siguranţele de metal de 
la sistemul de protecţie. Le deconectă una după alta. 

— Asta ai cerut, asta ai, zise el. 

Aruncă cât colo patronul principal. 

Camera de control se cufundase în beznă. Ecranele 
monitoarelor erau mate. lar cei trei bărbați rămaseră acolo, în 
întuneric, în mijlocul încăperii. 

— Cât avem de aşteptat? se interesă Gennaro: 

— Treizeci de secunde, răspunse Arnold. 


— Phuuu..., făcu Lex, în vreme ce străbăteau câmpul. 

— Ce-i? o întrebă Grant. 

— Ce pute pe-aici?! se strâmbă fetița. Parcă ar fi o ghenă 
cu gunoi împuțţit de când lumea... 

Grant şovăi, bănuitor. Rămase cu ochii ţintă spre copacii 
care se vedeau de-acum în depărtare, aşteptând să prindă 
vreo mişcare. Şi nu observă nimic în neregulă. Nu se simțea 
decât vântul firav, care înfiora arareori frunzişul. Era un 
început de dimineaţă senină şi netulburată... 

— Cred că-i numai în mintea ta, zise el. 

— Ba eu nu cred deloc... 

Şi atunci auzi gâgâitul acela strident, venind dinspre 
colonia de hadrozauri cu cap de ornitorinc, de care trecuseră 
ei. Mai întâi se sperie un animal şi dădu glas, apoi un altul, 


până ce toată turma ţipa înnebunită. Dinozaurii erau agitati, 
îşi răsuceau capetele în toate părțile, se întorceau în loc, 
grăbindu-se să iasă din apă, încercuind puii, să îi apere... 

Au simţit şi ei mirosul, gândi Grant. 

Cu un răget înfricoşător, tiranozaurul țâşni dintre arborii 
de la cincizeci de metri distanță, aproape de marginea 
lagunei. Alerga peste câmpul deschis cu nişte paşi uriaşi. Nu 
le dădu nici o atenţie, ci se îndreptă drept spre cireada de 
hadrozauri. 

— Ce v-am spus eu! strigă Lex. Da' pe mine nimeni nu m- 
ascultă! 

În depărtare, se mai zăreau încă hadrozaurii gâgâind şi 
luând-o la goană. Grant avu impresia că pământul se 
cutremură sub picioarele lui. 

— Haideţi, copii! 

O înşfăcă pe Lex de subțţiori, ridicând-o pe şold şi o rupse 
la fugă cât îl țineau puterile, prin iarba înaltă, alături de Tim. 
Cu coada ochiului, încă mai prinse câteva frânturi de 
imagine.  Observă  tiranozaurul ajungând la lagună, 
aruncându-se spre hadrozaurii care îşi bălăngăneau cozile lor 
groase, puternice, să se apere, şi gâgâiau întruna, strident. 
Auzi apoi trosnetul crengilor şi trunchiurilor de copaci şi. 
când se uită iarăşi într-acolo, peste umăr, hadrozaurii tocmai 
începuseră contraatacul. 


În camera de control, încă întunecată, Arnold se uită la 
ceasul fosforescent. Treizeci de secunde. De-acum memoria 
computerului era debarasată de celelalte comenzi. Apăsă 
butonul de punere în funcțiune a centralei electrice 
principale. 

Şi nu se petrecu nimic?! 

Arnold simţi un gol în stomac. Apăsă iarăşi pe buton, apoi 
iar... Şi tot nimic! Pe frunte îi apărură broboane de sudoare 
rece. 


— Ce nu-i în ordine? se interesă Gennaro. 

— Of, lua-m-ar dracii de bătut în cap ce sunt! se ocări 
singur Arnold. 

Îşi aduse aminte că trebuia mai întâi să reconecteze 
siguranțele, înainte de a pune din nou în funcţiune curentul 
electric. Înşurubă la loc cele trei siguranţe şi le acoperi cu 
patroanele. După care îşi ţinu răsuflarea, emoționat, şi răsuci 
comutatorul ce declanşa principala sursă de energie. 

Iar luminile din cameră se aprinseră imediat. 

Computerul începu să zumzăie. 

Monitoarele bâzâiau şi ele. 

— Slavă Domnului, oftă Arnold, uşurat: Se grăbi spre 
terminalul central. Şi văzu şiruri-şiruri de căsuțe completate: 

Gennaro ridică receptorul telefonului, dar acesta amuţise 
de tot. Nici măcar ţiuitul acela continuu nu se auzea... nimic- 
NIMIC. 

— Ce-i asta? întrebă avocatul. 

— Mai lasă-mă în banii mei încă o clipă, îl opri Arnold. 
După resetare, toate modulele sistemului trebuie să fie aduse 
manual în faza de operare propriu-zisă. 

Fără să mai stea pe gânduri, se apucă iarăşi de lucru. 

— De ce manual? se interesă Gennaro. 

— Pentru numele lui Dumnezeu, chiar ai de gând să mă 
laşi să muncesc sau nu?! 


— Sistemul ăsta este din proiect programat să nu fie 
întrerupt niciodată, îi explică Wu. Aşa că, dacă este închis, se 
presupune că există o problemă pe fir. Şi atunci computerul 
îți cere să dai toate comenzile manual. Altfel, dacă pe undeva 
există un gol în fluxul de informații, sistemul ar porni singur, 
s-ar opri, ar porni din nou, iar s-ar opri. şi tot aşa, la 
nesfârşit... 

— O. K., se bucura Arnold. Am dat drumul! 

Gennaro ridică din nou receptorul şi tocmai începuse să 
formeze numărul, când se opri, cu răsuflarea tăiată. 

— Sfinte Isuse, bâigui el. Ia uitaţi-vă. 

Arătă către unul din monitoare. 

Dar Arnold nu îl mai asculta. El rămăsese cu ochii holbați 
la hartă, unde un grup de punctişoare plasat în apropierea 
lagunei începuse să se deplaseze, parcă luându-se unul după 
celălalt. Se mişcau cu repeziciune, învârtindu-se cumva în 
loc. 

— Ce se întâmplă? întrebă Gennaro. 

— Hadrozaurii, răspunse Arnold cu vocea lipsită de orice 
expresie. Fug, speriaţi de ceva... 


Hadrozaurii atacară cu o viteză uimitoare, făcând un cerc 
de netrecut, din trupurile lor masive, gâgâind, în vreme ce 
puii scânceau şi încercau să se ferească, ca nu cumva să fie 
călcați în picioare. Când toată turma aceea se repezi înainte, 
se ridică un imens nor de colb gălbui. Grant însă nu zări 
deloc tiranozaurul. 

Hadrozaurii alergau de rupeau pământul, drept spre cei 
trei oameni. 

Încă ţinând-o pe Lex sub braţ, o luă la goană împreună cu 
Tim, către o movilă acoperită cu pietre şi un şir de conifere 
impunătoare. Fugeau din toate puterile, simțind cum se 
cutremură pământul sub ei. Duruitul cirezii de coloşi care se 
apropia tot mai mult, era asurzitor. Parcă ar fi fost zbârnâitul 
a câteva motoare de supersonice, pe un aerodrom. Umpluse 


tot văzduhul şi le rănea întruna timpanele. Lex răcnea ceva, 
dar paleontologul nu izbutea deloc să audă ce voia ea, dar, în 
timp ce se furişau printre bolovani, cireada se opri, făcând un 
cerc în jurul movilei. 

Grant  zări atunci imensele picioare ale primilor 
hadrozauri care atacară. Fiecare animal cântărea cel puţin 
cinci tone, iar atunci erau încă învăluiți într-un fuior de praf 
atât de des, încât nu îi putea desluşi mai deloc. Avea înaintea 
ochilor numai o învălmăşeală de trupuri gigantice, picioare 
uriaşe, urlete de durere, în vreme ce animalele înaintau şi 
strângeau cercul acela viu tot mai mult. Unul dintre dinozauri 
lovi cu putere într-un pietroi colțuros, care se urni din locul 
lui şi trecu bufnind pe lângă cei trei oameni ascunşi, 
pierzându-se undeva, pe câmpul de dedesubt. 

În colbul acela orbitor, nu puteau distinge mai nimic, de- 
acolo, din spatele bolovanilor. Se agățară de aceştia, 
ascultând încordaţi gemetele şi gâgâiturile, şi, din când în 
când, răgetul ameninţător al tiranozaurului. Lex îşi înfipse 
degetele tremurătoare în umărul lui Grant. 

Un alt hidrozaur izbi cu coadă lui uriaşă în pietrele 
colinei, împrăştiind un şuvoi de sânge fierbinte în toate 
părțile. Grant aşteptă până ce vuietul luptei se abătu spre 
stânga şi apoi îi ajută pe copii să se urce în cel mai înalt 
copac din apropiere. Aceştia se cocoţară la iuțeală, ca nişte 
maimuțţici, căutând repede cu mânuțţele crengi de care să se 
agate, în vreme ce în jurul lor, animalele acelea imense călcau 
totul în picioare. Se cățărară până la vreo şase-şapte metri 
înălțime, dar acolo Lex se prinse cu nădejde de Grant şi 
refuză să mai urce: Şi Tim era grozav de obosit, iar Grant se 
gândi că erau totuşi destul de apăraţi acolo. Prin norii de praf 
înecăcios, puteau  desluşi de-acum spinările late ale 
dinozaurilor de dedesubt, care se înghesuiau să atace şi 
gâgâiau asurzitor. Grant apucă şi el cu putere trunchiul 
aspru al copacului, tuşind cumplit din pricina colbului, 
închise ochii şi aşteptă deznodământul. 


Arnold tocmai regla camera de luat vederi, când turma de 
hadrozauri se răsfiră. Treptat, pânza de praf se limpezi. 
Observă că hadrozaurii se împrăştiaseră care încotro, iar 
tiranozaurul se oprise din alergat, ceea ce nu putea însemna 
altceva decât că reuşise să facă o victimă. T-rex era de-acum 
lângă lagună. Arnold privi ecranul monitorului şi zise, cu voce 
dogită: 

— Mai bine să îi spun lui Muldoon să se ducă imediat 
acolo şi să constate cât de gravă este situația... 

— Îl anunţ eu, se oferi Gennaro şi părăsi încăperea. 


ÎN PARC 


Se auzi un trosnet uşor, ca de la un foc ce mistuie 
lemnele în cămin. Ceva cald şi umed gâdilă glezna lui Grant. 
Deschise ochii şi văzu un cap imens, bej. Capul acela se 
termina cu un cioc turtit, de rață. Ochii, ieşiţi din orbite 
deasupra gurii, erau calmi şi blânzi, ca ai unei vaci. Ciocul de 
rață se deschidea deseori, rumegând crenguţele înfrunzite, de 
pe ramura groasă, pe care se aşezase Grant. Observă dinții 
laţi, tociţi. Buzele calde ale animalului îi atinseră iarăşi 
glezna, în timp ce dinozaurul mesteca, tacticos. 

Da, era un hadrozaur cu cap de ornitorinc. Paleontologul 
era uimit să îl vadă atât de aproape. Nu pentru că i-ar fi fost 
teamă; toate speciile de dinozauri cu cap de rață erau 
ierbivore, iar acela, cel puţin, se purta întocmai ca o vacă 
oarecare. Chiar dacă era atât de masiv, felul lui de a se mişca 
era aşa de lipsit de grabă şi atât de liniştit, încât Grant nu 
simțea deloc că l-ar fi putut paşte vreo primejdie. Şedea 
numai acolo, pe creangă, atent, ca nu cumva să se mişte şi 
să-l sperie, privind animalul cum mânca. 

Motivul pentru care Grant era uluit însă era că avea un 
oarecare instinct de proprietate în ce privea acel animal, cu 


precădere, pentru că era probabil un maiazaur, din era 
cretacică târzie, descoperit în Montana. Alături de John 
Horner, Alan Grant fusese printre primii care descrisese 
exemplarele acelea. Maiazaurii aveau buza de sus ridicată la 
colțuri, ceea ce le dădea în permanentă aerul că zâmbeau. De 
altfel, numele nu însemna altceva decât 'buna-mamă 
şopârlă". Se presupunea că maiazaurii îşi apărau ouăle până 
ce puii ieşeau din găoace şi puteau să îşi poarte singuri de 
grijă. 

Paleontologul auzi un ciripit subţirel, iar capul cel uriaş 
se aplecă, privind înjos. Omul însă nu se mişcă decât foarte 
puțin, cât să vadă mai bine puiul de hadrozaur țopăind 
printre picioarele adultului. Puiul era bej-inchis, cu pete 
negre. Femela lăsă capul jos de tot, aproape de pământ, şi 
aşteptă, neclintită, până ce puiul se ridică pe picioarele 
dindărăt, pe cele din faţă le sprijini de fălcile mamei şi începu 
să mănânce crenguțele înfrunzite din gura femelei. 

Aceasta aşteptă liniştită până ce micuțul termină de 
mâncat şi se dădu jos, proptindu-se bine pe toate cele patru 
picioare. Apoi, capul enorm se înălță iarăşi către Grant. 

Şi continuă să smulgă frunzişul, la numai o jumătate de 
metru de talpa omului. Acesta se uita foarte atent la cele două 
orificii prelungi, de pe partea de sus a ciocului. După câte se 
părea, dinozaurul nu putea să îl miroasă. Şi, chiar dacă 
ochiul lui stâng îl ațintea drept pe Grant, dintr-un motiv sau 
altul, hadrozaurul nu reacționa în nici un fel la vederea 
intrusului. 

Atunci, omul îşi aminti că nici tiranozaurul nu reuşise să 
îl zărească deloc, în noaptea trecută. Şi se hotări să încerce 
un experiment. 

Tuşi tare. 

Şi, pe loc, dinozaurul încremeni, imensul cap rămase 
nemişcat, iar fălcile mari nu mai rumegară. Numai ochii se 
rostogoliră în orbite, căutând să descopere sursa zgomotului 
acela. Şi, după câteva momente, devreme ce nu presimţea nici 
un pericol, animalul începu din nou să mestece. 


Uluitor, gândi paleontologul. 

Şezând ghemuită în brațele bărbatului, Lex deschise într- 
un târziu ochii, şi zise: 

— Hei, da' ce-i asta?! 

Atunci hadrozaurul trâmbiță o dată. alarmat, atât de tare, 
încât de spaimă, fetița era cât pe ce să cadă din copac, de 
spaimă. Animalul îşi depărtă capul de ramura aceea şi 
trâmbiță din nou. 

— N-o necăji, şopti Tim, de pe creanga de deasupra. 

Puiul începu şi el să chirăie şi se adăposti degrabă între 
picioarele mamei, în vreme ce aceasta se îndepărtă de 
arborele cu pricina. Femela clătină din cap şi se uită atentă 
spre ramura unde stăteau Grant şi Lex. Cum stătea şi îi 
privea aşa. cu buza de sus ridicată, de parcă le zâmbea, 
dinozaurul era chiar caraghios. 

— Da' ce-are, e tâmpit? se burzului fetița. 

— Nu, o potoli Grant. Numai că ai speriat-o. 

— Bine, bine, se rățoi răsfățata. Şi până la urmă, are de 
gând să ne lase să ne dăm jos din pomu' ăsta sau nu?! 

Hadrozaurul se dăduse câţiva metri în spate. Trâmbiță 
din nou. Grant avu impresia că încerca să îi sperie pe intruşi. 
Dar de fapt, animalul nu ştia ce anume să facă. Părea 
stânjenit şi dezorientat. Aşteptară în tăcere, şi, după vreun 
minut, se apropie din nou de creangă, iar fălcile începură să i 
se mişte dinainte. În mod clar, nu voia să se apuce din nou de 
rumegat. 

— Las-o baltă, se înfurie Lex. Eu una nu stau aici nici 
moartă. 

Începu să coboare pe trunchiul copacului. Prinzând cu 
coada ochiului mişcarea fetiţei, hadrozaurul dădu iarăşi un 
țipăt de alarmă. 

Grant era într-adevăr uimit până peste poate. Deci, se 
gândea el,. chiar nu poate să ne vadă dacă nu ne mişcăm. Şi 
după numai câteva momente, pur şi simplu uită că suntem 
prin preajmă! Exact ca şi tiranozaurul — un alt exemplu tipic 
de cortex vizual amfibian. Experiențele pe broaşte, dovediseră 


că amfibienele nu reuşesc să zărească decât o-biectele 
mişcătoare — insectele, de pildă. Dacă un anume corp nu se 
urnea din loc, pentru ele nici nu exista măcar. Acelaşi lucru 
se vedea a fi adevărat şi în cazul dinozaurilor. 

Oricum, deocamdată, maiazaurul părea să creadă despre 
acele ciudate creaturi care se dădeau jos din copac numai că 
sunt cam... supărătoare. Şi, cu un ultim trâmbiţat, îşi 
împinse puiul cu botul şi începu să se îndepărteze agale. Se 
mai opri o dată în loc, se uită înapoi la ei şi o porni iar la 
drum. 

Cei trei ajunseră în sfârşit pe pământ. Lex se scutură de 
praf. Amândoi copiii erau colbuiți din cap până în picioare. 
Împrejurul lor, iarba fusese zdrobită de animalele ce se 
luptaseră acolo. Pe alocuri se vedeau brazde de sânge, iar în 
văzduh plutea un miros acru. 

Grant se uită la ceas. 

— Ei, copii, mai bine am lua-o din loc... 

— Eu în nici un caz, se bosumflă Lex. Eu una nu mă mişc 
de-aici nici descântată. Nu mai merg nicăieri! 

— N-avem încotro. 

— Şi de ce, mă rog? 

— Pentru că trebuie să le spunem şi celorlalți de barcă, îi 
explică Grant. Dacă tot nu ne reperează cu senzorii de 
mişcare, după câte se pare, trebuie să parcurgem singuri tot 
drumul până la bază. N-avem de ales. 

— Dar nu putem merge cu pluta? întrebă Tim. 

— Care plută?! 

Tim arătă în direcția adăpostului în care petrecuseră ei 
noaptea. Se afla la numai vreo douăzeci de metri depărtare, 
dacă o luau drept prin câmp. 

— Am găsit eu acolo o plută, repetă el. 

Grant înţelese într-o clipă toate avantajele pe care ar fi 
putut să le ofere călătoria cu pluta. Atunci era şapte 
dimineața. Mai aveau cel puțin treisprezece kilometri de 
străbătut. Dacă ar fi mers cu pluta în josul râului, ar fi reuşit 
să ajungă mult mai repede decât pe jos. 


— Haideţi să încercăm, hotări el. 


Arnold puse în funcțiune sistemul de reperare vizuală şi 
începu să urmărească ecranul, în timp ce camerele de luat 
vederi cercetau parcul, iar imaginea se schimba la fiecare 
două secunde. Era obositor să supraveghezi astfel. Însă era 
cel mai eficient mod de a găsi jeep-ul lui Nedry, iar Muldoon 
fusese foarte categoric în privința aceea. Vânătorul plecase 
împreună cu Gennaro să vadă ce era cu învălmăşeala din 
arealul hadrozaurilor, însă, pentru că se făcuse ziuă, voia să 
găsească şi cea de-a doua maşină. Pentru că avea nevoie de 
armă. Se auzi declicul interfonului. 

— Domnule Arnold, putem schimba amândoi câteva 
cuvinte, vă rog? 

Era Hammond. Iar vocea lui era atât de gravă, încât parcă 
era însuşi glasul lui Dumnezeu, venit din ceruri ca să facă 
ordine pe pământ. 

—  Vreți să veniți dumneavoastră aici. domnule 
Hammond? 

— Nu, domnule Arnold, răspunse celălalt. Veniţi 
dumneavoastră la mine. Sunt în laboratorul genetic, 
împreună cu doctorul Wu. Vă aşteptăm. 

Arnold oftă din greu şi se depărtă de monitoare. 


Grant se afunda tot mai mult, împiedicându-se la tot 
pasul, prin cotloanele întunecate ale clădirii scunde. Dăduse 
la o parte câteva bidoane cu ierbicide, de câte douăzeci de litri 
fiecare, unelte pentru tăierea copacilor, roți de rezervă pentru 
jeep, bobine întregi de sârmă pentru gardurile electrice, saci 
cu îngrăşăminte (de câte cincizeci de kilograme fiecare), 
grămezi întregi de izolatori de ceramică, canistre pentru ulei 
de motor, goale, lămpaşe şi cabluri... 

— Nu văd nici o plută. 

— Duceţi-vă mai în spate. 


Urmau saci de ciment, metri întregi de ţeavă de cupru, 
plase de sârmă verde... şi două vâsle de plastic, prinse cu 
nişte cârlige, pe un perete. 

— O. K., zise el. Dar unde-i pluta? 

— Pe-acolo, pe undeva, insistă Tim. 

— Cum adică? Tu n-ai văzut-o?! 

— Nu, răspunse băiatul. Dar am presupus că e pe-acolo... 

Încurcându-se printre toate cioveiele acelea, Grant căută 
degeaba. Nici urmă de plută. În schimb dădu peste un set de 
schițe, rulate frumos şi împestrițate de mucegai, de la aerul 
umed dinăuntru. Erau aşezate ordonat, într-un dulăpior de 
metal, atârnat pe perete. Întinse planurile acelea pe podea, 
înlăturând cu dosul palmei un păianjen mare. Le privi apoi 
câtăva vreme. 

— Mi-e foame, scânci Lex într-un târziu. 

— Numai o clipită... 

Erau hărți topografice detaliate ale principalului areal al 
insulei, respectiv cel unde se aflau şi ei atunci. După schițele 
acelea, laguna se îngusta şi se înfunda în râul pe care îl 
văzuseră ei mai devreme, care la rândul lui şerpuia către 
nord... drept prin aviar... şi trecând pe la cinci-şase sute de 
metri de complexul turistic. 

Răsfoi iar la iuțeală paginile acelea. Dar cum să ajungă 
de-acolo la lagună? După câte arătau planurile acelea, 
trebuia să găsească o uşă în spatele clădirii în care erau ei 
atunci. Grant ridică privirile de pe hârțoage şi zări ieşirea într- 
o nişă ascunsă în peretele de ciment, care era îndeajuns de 
largă să încapă şi o maşină. Când deschise uşa, dădu cu ochii 
de un drum pavat, care se îndrepta chiar spre lagună. 
Drumul era săpat sub nivelul solului, ca să nu poată fi 
reperat de la suprafață. Probabil că era o cale de acces numai 
pentru personalul parcului. Şi ducea până la un doc de la 
marginea lagunei. lar acolo, purtând o inscripţie la vedere, era 
"MAGAZIA PENTRU PLUTE". 

— Hei, strigă Tim. Ia uitaţi-vă la asta. 


Îi întinse lui Grant o trusă de metal, în care acesta 
descoperi un pistol cu aer comprimat şi o cartuşieră în care 
erau păstrate săgeți tranchilizante. Erau şase bucăţi în total, 
cât un deget de groase. Şi pe fiecare din ele era poansonată 
inscripția MORO-709. 

— Ai făcut o treabă nemaipomenită, Tim, îl lăudă el. 

Îşi aruncă centura pe umăr şi îndesă arma la brâu. 

— Este un pistol cu tranchilizante? întrebă băiatul. 

— Aşa cred. 

— Bine, da' cu barca aia ce se-aude? se auzi vocea 
obraznică a lui Lex. 

— Cred că-i acolo, pe doc, zise Grant. 

O porniră la drum. Grant ducea pe umăr vâslele de 
plastic. 

— Eu una sper să fie ditamai pluta, spuse Lex, pentru că 
nu ştiu să înot deloc. 

— Nu-ţi face griji, o linişti paleontologul. 

— Şi poate că o să izbutim să prindem şi nişte peşte, 
urmă ea. 

Coborau panta, plini de speranță. De o parte şi de alta, 
terasamentul se ridica tot mai vizibil. Şi dintr-odată auziră un 
sforăit răsunător, dar Grant nu îşi dădu seama de unde 
venea. 

— Sunteţi sigur că e-acolo pluta? îl sâcâia Lex mai 
departe, strâmbând din nas. 

— S-ar putea, răspunse el. 

Fornăitul acela neîntrerupt se auzea tot mai tare, pe 
măsură ce ei înaintau, dar mai percepeau şi un zumzet, un 
bâzâit continuu. lar când ajunseră la capătul drumului, chiar 
pe buza docului de beton, Grant încremeni locului. 

Pentru că tiranozaurul stătea chiar acolo. 

Da, şedea în capul oaselor, la umbra unui copac, cu 
picioarele răşchirate înainte. Ochii îi erau larg deschişi, dar 
nu mişcau deloc, numai capul masiv se ridica şi cobora alene, 
la fiecare horcăit. Bâzâitul acela îl iscau roiurile de muşte 
care se îngrămădeau în jurul lui, târându-se peste botul şi 


fălcile desfăcute, peste colții lungi, mânjiți de sânge, şi peste o 
halcă mare, însângerată, sfâşiată dintr-un hadrozaur ucis, 
care zăcea pe-o rână, în spatele tiranozaurului. 

Acesta se afla însă la numai douăzeci de metri distanță de 
cei trei oameni. Grant era convins că animalul îi văzuse, însă 
nu reacționa în nici un fel. Pur şi simplu se odihnea acolo, 
neclintit. Şi atunci, după câteva momente, bărbatul îşi dădu 
seama de ce: dinozaurul dormea adânc. Stând astfel, în capul 
oaselor, dar dormea. 

Le făcu semn copiilor să rămână acolo unde erau El se 
furişă neauzit spre doc, chiar prin faţa monstrului. Însă 
acesta sforăia mai departe, neîntors. 

La capătul docului, se afla o baracă de lemn vopsită în 
verde, ca să se confunde cu frunzişul. Grant deschise uşa în 
tăcere şi aruncă o privire înăuntru. Zări vreo şase veste de 
salvare atârnate pe un perete, bobine de sârmă pentru 
gardurile electrice, câţiva colaci de frânghie şi două pătrate de 
cauciuc lăsate pe podea. lar acele pachete erau înfăşurate 
strâns cu cordoane de cauciuc. 

Plute. 

Se uită înapoi, către Lex. 

Ea tocmai şoptea, numai din vârful buzelor: "E vreo 
barcă?" 

Grant dădu din cap, afirmativ. 

Tiranozaurul ridică o labă să se apere de muştele care îi 
intraseră în gură. Dar nu făcu nici o altă mişcare. Bărbatul 
scoase un pachet de cauciuc acolo, pe doc. Era surprinzător 
de greu. Desfăcu chingile şi găsi supapa. Cu un fâşâit 
răsunător, pluta începu să se umfle şi apoi. cu un pocnet 
scurt, se desfăcu toată pe ciment. Zgomotul acela bubui ca o 
lovitură de tun în urechile celor trei. 

Grant se întoarse şi se uită la dinozaur. 

Acesta mârâi şi sforăi o dată. Începu să se mişte. Omul se 
pregăti să o ia la goană, dar animalul doar îşi aşeză mai bine 
pântecul sătul, se sprijini mai comod de trunchiul copacului 
şi slobozi un râgâit asurzitor, din străfunduri. 


Lex îl privea scârbită, fluturându-şi palma mică înaintea 
năsucului, să îndepărteze mirosul neplăcut. 

Pe Grant îl treceau toate sudorile de atâta încordare. 
Trase pluta de-a lungul docului, apoi, cu un plescăit 
asurzitor, aceasta căzu în apă. 

Dinozaurul dormea în continuare. 

Grant legă barca de loc şi se întoarse în baracă, să ia 
două veste de salvare. Le puse în barcă şi apoi le făcu semn 
cu. mâna copiilor să se apropie. 

Albă ca varul la față, de teamă, Lex flutură mâna, în semn 
că nu se încumetă. 

Bărbatul îi chemă din nou. 

Tiranozaurul încă sforăia. 

Atunci, foarte hotărât, Grant arătă cu un deget, 
amenințător, iar Lex veni în vârful picioarelor. Alan o 
îndemnă, tăcut, să urce în barcă. Ajunse şi Tim. Amindoi 
copiii îmbrăcară vestele de salvare. Urcă şi Grant, care îşi luă 
avânt, împingând cu piciorul în doc,  depârtând 
ambarcaţiunea de mal. Pluta de salvare se îndreptă fără nici 
un zgomot, spre lagună. Grant potrivi vâslele în locaşurile lor. 
Şi ţărmul rămase tot mai mult în urmă. 

Lex se aşeză comod pe spate şi oftă, uşurată. După care, 
păru că se scutură din tot corpul şi duse mâna la gură. 
Tremura din toate încheieturile, încercând să îşi înece tusea. 

Of, Doamne, întotdeauna tuşea atunci când nu trebuia?! 

— Lex, scrâşni Tim furios, uitându-se cu spaimă în spate, 
spre mal. 

Ea clătină din cap cu tristeţe, fără să se poată abţine şi 
arătă spre gât. Şi băiatul ştia ce însemna asta: i se pusese un 
nod în gât. Trebuia să bea o înghițitură de apă. Grant vâslea 
în continuare, iar Tim se aplecă peste marginea bărcii, cu 
mâna făcută căuş şi luă puţină apă, pe tare o întinse soră-sii. 

Dar pe ea o apucă deodată un acces de tuse, nestăpânit. 
Lui Tim i se părea câ face o zarvă cât un întreg pluton de 
puşcaşi. 


Tiranozaurul căscă leneş şi se scărpină în dosul urechii 
cu piciorul din spate, întocmai ca un câine. Apoi căscă iarăşi. 
Era încă moleşit, după masa aceea îmbelşugată, şi se ridică 
anevoie de pe trunchi. 

În barcă, Lex tuşea fără încetare. 

— Lex, taci odată?! zise Tim, înspăimântat. 

— Da' nu pot să mă abţin! şopti ea şi tuşi din nou. 

Grant vâslea din răsputeri, ducând pluta cât mai departe, 
spre mijlocul lagunei. 

Pe mal, dinozaurul încă ameţit de somn făcu câţiva paşi 
împleticiți. 

— Da' n-am putut să mă abţin, Timmy, chirăia Lex, 
enervantă. N-am putut! 

— Sssst! 

Grant vâslea cât putea. 

— Oricum, ce mai contează! smârcâi ea. Suntem destul de 
departe de el. Şi nu poate să înoate! 

— Ba poate, tâmpită mică ce eşti! strigă frate-său la ea. 

Tiranozaurul cobori de pe țărm, păşi pe doc, apoi se 
cufundă în apă. Se îndrepta cu repeziciune către ei. 

— Bine, şi eu de unde era să ştiu?! scânci ea din nou. 

— Toată lumea ştie că tiranozaurii înoată! Scrie în toate 
cărțile! Şi. ca să afli şi tu: toate reptilele înoată! 

— Da' şerpii nu înoată! 

— Ba bineînțeles că şi şerpii înoată?! Tare mai eşti bătută- 
n căpățână! 

— la potoliți-vă, interveni Grant. Şi ţineţi-vă bine, de unde 
puteți! 

Nu scăpa o clipă din ochi animalul, observând cum acesta 
înota. Se afundase deja în apă până la piept, dar îşi ținea 
țeasta mare deasupra apei. Şi atunci, omul îşi dădu seama că 
dihania aceea cumplită nu înota, ci mergea pe fundul râului, 
pentru că, numai câteva momente mai târziu, creştetul uriaş 
dispăru, căci apa îi trecea mult peste bot. Numai ochii i se 
mai vedeau, acoperiți pe jumătate. Şi atunci semăna întocmai 
cu un crocodil, ba chiar înota ca un crocodil, cu coada bătând 


într-o parte şi în alta, învolburând apa în urma lui. I se zărea 
şi spatele, ca o cocoaşă ascunsă de valurile mici, precum şi 
crestele ascuţite de-a lungul cozii, care apăreau uneori pe fața 
apei. 

Da, exact ca un crocodil, gândi paleontologul cu tristețe. 
Era cel mai mare crocodil din lume. 

— Îmi pare tare rău, domnule Grant! se tânguia Lex. Zău 
că n-am vrut! 

Grant se uită peste umăr. În locul acela, laguna nu era 
mai largă de vreo sută de metri, iar ei ajunseseră deja la 
jumătate. Dacă o ţineau tot aşa, matca avea să se îngusteze 
din nou. Tiranozaurul putea să meargă iarăşi pe fundul 
râului, aşa că se putea mişca chiar mai repede decât ei. Grant 
întoarse barca şi începu să vâslească spre nord. 

— Ce faceți?! 

Tiranozaurul era acum la numai câțiva metri de ei. Grant 
putea să audă răsuflarea lui greoaie în apă, pe măsură ce se 
apropia. Se uită şi la vâslele din mâinile lui — erau din plastic 
uşor, nu se puteau folosi drept arme. 

Dinozaurul îşi dădu capul pe spate, deschise larg fălcile, 
dezvelind şirurile de colți lungi, încovoiaţi ca nişte iatagane, 
apoi se aruncă înainte, spre plută, aproape atingând copastia 
de cauciuc, dar ţeasta uriaşă se cufundă cu zgomot în apă, 
iar ambarcaţiunea uşoară săltă pe creasta valului ce se 
stârni. 

Animalul se afundă din nou în valuri, lăsând în urmă 
bulboane mari, gâlgâitoare. Laguna păru că se linişteşte pe 
neaşteptate. Lex se prinse cu nădejde de mânerele de sprijin, 
de pe marginea bărcii şi se uită înapoi. 

— S-a înecat?! 

— Nu, răspunse Grant. 

Văzu şi el bulbucii aceia... apoi vălurele încrețind oglinda 
apei... apropiindu-se de barcă... 

— Țineţi-vă bine!!!..., strigă el îngrozit. 

Capul ţâşni dintr-odată drept sub fundul de cauciuc al 
ambarcaţiunii, o ridică în aer, îi învârti cumplit în gol, înainte 


de a se prăbuşi iarăşi. Împroşcând cu stropi în toate părțile. 

— Faceţi ceva! răcnea Lexis ca din gură de şarpe. Faceţi 
ceva! 

Grant scoase pistolul de la brâu. Însă arma aceea uşoară, 
părea vrednică de milă în mâinile sale. Oricum, era şi aceea o 
şansă. Dacă reuşea să împuşte animalul într-un loc sensibil 
— în ochi sau în nas... 

Tiranozaurul veni cu capul chiar lângă barcă, deschise iar 
fălcile larg şi slobozi un răget înfricoşător. Grant ochi şi apăsă 
pe trăgaci. Săgeata tranchilizantă luci o clipă în bătaia 
soarelui şi se înfipse în maxilarul animalului. Acesta clătină 
capul cu putere şi urlă ameninţător. 

Şi deodată auziră un alt răget răspunzându-i de undeva, 
de peste apă. 

Uitându-se într-acolo, Grant văzu tiranozaurul cel tânăr 
pe țărm, şezând lângă hoitul sauropodului, voind probabil să 
îi dea de înțeles celuilalt că prada îi aparținea. Mai smulse o 
halcă de carne, apoi înălță din nou capul şi răgi. Tiranozaurul 
adult îl văzu atunci şi el şi răcni iarăşi, furios. Se întoarse pe 
dată din drum, să îşi recapete vânatul, înotând la iuțeală 
drept către mal. 

— Pleacă! chicoti Lex, încântată, bătând din palme. Se 
duce! La, la, la... Dinozaur tâmpit! 

De pe țărm, tiranozaurul cel tânăr răgea sfidător. 
Clocotind de mânie, celălalt țâşni din apă ca fulgerul, 
împroşcând în toate părțile, cu şiroaie scurgându-i-se pe 
trupul enorm, în timp ce gonea spre deal, trecând imediat de 
doc. Puiul ridică a-tunci capul, înfricoşat dintr-odată şi o 
rupse la fugă, cu fălcile încă îndesate cu hălci de carne. 

Dinozaurul adult începu să îl fugărească, lăsând în urmă 
cadavrul sauropodului, dispărând după coama dealului. 
Auziră un ultim răget ameninţător, apoi pluta o luă spre un 
cot al lagunei, ce ducea drept la matca râului. 

Obosit de atâta vâslit din răsputeri, Grant se prăbuşi pe 
spate, răsuflând ca din foaie. Aproape că nici nu mai avea 


aer. Rămase aşa, o vreme, gâfâind sfârşit, pe fundul 
ambarcațiunii. 

— Aţi pățit ceva, domnule Grant? îl întrebă Lex. 

— Vreau să ştiu dacă de-acum încolo o să faceți numai ce 
vă zic eul... 

— Mă rog..., conveni fetița, oftând plictisită, de parcă ar fi 
făcut cel mai cumplit compromis din lume. 

Îşi lăsă mâna în apă, învolburând-o. Într-un târziu, 
observă: 

— Nu mai vâsliți... 

— Sunt obosit, răspunse el. 

— Bine, dar atunci cum de ne urnim din loc?! 

Grant se ridică în capul oaselor. Micuța avea dreptate. 
Pluta se îndrepta singură, neabătut, spre nord. 

— Probabil că ne duce curentul... 

Într-adevăr, curentul îi ducea chiar către hotel. Grant se 
uită la ceas şi rămase uluit văzând că nu era decât şapte şi 
un sfert. Da, numai un sfert de oră trecuse de când se uitase 
ultima dată la ceas. Lui i se păruseră două ore încheiate?! 

Se lăsă iarăşi comod pe spate, pe copastia de cauciuc, 
închise ochii şi adormi. 


"Fisurile sistemului se vor observa de acum înainte 
distinct". 
IAN MALCOLM 


ÎN CĂUTARE 


Gennaro şedea în jeep şi asculta bâzâitul mugştelor, în 
timp ce privea ţintă şirurile îndepărtate ale palmierilor, ce 
jucau unduitoare în văpaie. Rămăsese uimit uitându-se prin 
preajmă, la ceea ce părea că fusese nu demult un adevărat 
câmp de bătălie: iarba era călcată în picioare pe o rază de vreo 
sută de metri, de jur-împrejur. Un palmier fusese smuls din 
rădăcină. Dâre prelungi de sânge se înşirau pe iarbă şi pe 
movila acoperită cu bolovani, din dreapta lor. 

De alături, Muldoon zise: 

— Nu încape nici o îndoială. Tiranozaurul a intrat în 
arealul hadrozaurilor. 

Mai luă o gură de whisky şi astupă sticla. 

— Mama lor de muşte împuţite..., ocări el. 

Aşteptară încă o vreme, cu ochii în patru. 

Gennaro bătea darabana cu degetele pe bordul maşinii. 

— Şi-acum de ce-am înțepenit aici? întrebă el până la 
urmă. 

Muldoon nu îi răspunse imediat. 

— Rexy e pe undeva, prin apropiere, rosti el alene, într-un 
târziu, mijindu-şi ochii în soarele crud al dimineţii. Şi-avem 
nişte arme de rahat. Ce să-ți spun, mare brânză o să facem 
cu ele?!... 

— Da' suntem într-un jeep, totuşi... 

— Ei, sigur... Ăla poate să-ntreacă jeep-ul nostru cât ai 
bate din palme, domnule Gennaro. Îndată ce ieşim în câmp 
liber, nu putem accelera mai mult de cincizeci-şaizeci de 
kilometri pe oră. lar ăla o să ne-ajungă din urmă fără să se 
ostenească prea tare. Pentru el, viteza asta e-o floare la 
ureche, oftă vânătorul. Numai că deocamdată, nu prea văd 
nimic mişcând pe-aici. Eşti gata să trăieşti nişte clipe 
palpitante? Să-ţi pui pielea-n băț? 

— Bineînţeles, se semeți Gennaro. 


Muldoon porni motorul şi, la zgomotul acela neaşteptat, 
doi othnielia ţopăiră prin iarba învălmăşită, chiar în fața lor. 
Vânătorul apăsă pe ambreiaj. Dădu mai întâi un ocol locului 
bătucit, apoi strânse cercul acela treptat, până acolo de unde 
săriseră cei doi dinazauri mărunți. Apoi se dădu jos din 
maşină, depărtându-se de jeep. Se opri zărind un roi mare de 
muşte ce se stârni undeva, în fața lui. 

— Ce este? se interesă Gennaro. 

— Adu radioul încoa'. zise Muldoon. 

Gennaro se grăbi să coboare din maşină. Chiar şi de la 
distanța aceea, putu simţi duhoarea de hoit intrat în 
putrefacție. Apoi desluşi o siluetă închisă la culoare, întinsă 
pe iarbă, plină de sânge, cu picioarele răsucite. 

— Un pui de hadrozaur, spuse Muldoon, uitându-se la 
cadavru. Turma s-a risipit, iar amărâtul ăsta mic a rămas în 
urmă. T-rexul l-a dat gata numaidecât. 

— Da' de unde ştii? se miră Gennaro. 

Corpul acela era sfâşiat în multe locuri, de mai multe 
guri. 

— După excremente, îl lămuri Muldoon. Vezi grămăjoarele 
alea albicioase din iarbă? Ei, aia-i balegă de hadrozaur. Acidul 
ureic o înălbeşte aşa. Da' dacă te uiţi în partea asta'laltă — 
arătă spre un morman de vreo douăzeci de centimetri înălțime 
— vezi balega tiranozaurului. 

— Şi de unde ştii că tiranozaurul n-a venit aici mai 
târziu? 

— După felul mugşcăturii, răspunse Muldoon. Le vezi pe- 
alea mici, de-acolo? întinse el degetul spre pântecul 
animalului mort. Sunt urmele de othy. Muşcăturile lor n-au 
sângerat, deci au fost făcute după moartea prăzii, de 
mâncătorii de cadavre. În cazul ăsta, othnielia. Da' 
hadrozaurul a fost culcat la pământ de mugşcătura asta, de la 
gât Vezi spintecătura aia adâncă, chiar deasupra omoplaţilor? 
Ei, asta-i isprava lui T-rex, fără doar şi poate... 

Gennaro se aplecă şi el deasupra hoitului, uitându-se la 
membrele contorsionate groaznic, parcă ar fi fost chinuite şi 


atunci de un spasm înfiorător. Alături, Muldoon răsuci 
butonul radioului. 

— Camera de control... 

— Da, se auzi vocea lui Arnold. 

— Am mai găsit un hadro tânăr, mort. 

Se apropie de rămăşiţe şi cercetă talpa piciorului din 
spate, de pe partea dreaptă. Era imprimat acolo un număr. 

— Numărul de ordine al animalului e HD/09. 

Radioul pârâi câteva momente. 

— Am şi eu o veste pentru tine, îl anunţă Arnold. 

— Nu zău?! Şi anume... 

— L-am găsit pe Nedry. 


Jeep-ul țâşni printre trunchiurile dese ale palmierilor, 
către drumul dinspre răsărit şi intră apoi pe un drumeag 
lăturalnic, de serviciu, ce şerpuia de-a lungul țărmului râului 
din junglă. Era foarte cald în zona aceea a parcului, iar jungla 
îi împrejmuia din toate părțile, sufocantă şi rău mirositoare. 
Muldoon se juca într-o doară, cu calculatorul de bord, care 
acum arăta o hartă a rezervației, conturată cu linii întrerupte. 

— L-au reperat cu ajutorul computerului, zise vânătorul. 
În sectorul 1104, care-i chiar în fața noastră. 

Mult în susul drumului, Gennaro desluşi o barieră de 
beton, şi un jeep parcat lângă ea. 

— Probabil că a luat-o la răscrucea dinainte, îşi dădu 
Muldoon cu părerea. Nemernicul ăsta scârbavnic... 

— Ce-a luat? se interesă Gennaro. 

— Wu zice c-a şparlit vreo cin'şpe embrioni. Ştii câți bani 
fac ăştia, unu' peste altu? 

Gennaro clătină din cap, nedumerit. 

— Între două şi zece milioane de baştani, cam aşa ceva..., 
spuse Muldoon admirativ, dând din cap. Asta da lovitură! 

Pe măsură ce se apropiau de zidul de beton, Gennaro zări 
şi cadavrul zăcând chiar lângă maşină. Era de nedesluşit 
deocamdată, se ghicea doar ca o pată lăţită, verde. Însă când 


jeep-ul opri brusc, câteva siluete mărunte, verzui, se 
împrăştiară îndată. 

— Păi da, compys... Ei l-au găsit. 

Vreo zece-doisprezece procompsognathids, prădători de 
talie mică, cu înfăţişare aproape delicată, nu mai mari decât o 
rață domestică, se risipiră repede, întorcându-se apoi la 
marginea junglei, să se uite la cei doi oameni. Animalele 
chițăiau întruna, foarte agitate. 

Dennis Nedry era întins pe spate, iar fața lui bucălată, 
copilăroasă, era deja roşie şi umflată grozav. Roiuri-roiuri de 
muşte se înghesuiau să se aşeze pe gura larg deschisă şi pe 
limba fleşcăită într-o parte, umflată şi ea. Restul corpului era 
de nerecunoscut: măruntaiele scoase, mânjite peste tot, iar 
un picior fusese aproape devorat de animale. Gennaro se 
întoarse la iuțeală pe călcâie, sa privească neîncrezător, micii 
procomsngnațţi, care ţopăiau pe picioarele de dinapoi, nu prea 
departe. Aveau cinci degete la lăbuţele dinainte, observă el. Şi 
îşi ştergeau fețele şi bărbia aproape ca nişte făpturi umane, 
care... 

— Dracu' să mă ia pe mine?! exclamă Muldoon. Aici n-au 
fost numai compys. 

— Ceecee? 

Muldoon dădea din cap, a înțelegere. 

— Vezi petele astea de spumă albicioasă? Astea, de pe 
cămaşă şi de pe mutra lui... Ei, simți putoarea asta de vomă 
uscată, veche? 

Gennaro ridică ochii către cer, scârbit. Într-adevăr, îi 
mirosea şi lui a scârboşenie dintr-aceea. 

— Ei bine, află că asta-i salivă de dilo, turui vânătorul. 
Adică, pe scurt, scuipat de dilophozaur. Vezi inflamaţiile astea 
de pe cornee? Roşeaţa asta nefirească... În ochi, saliva de dilo 
nu este mortală, ci doar foarte dureroasă. Trebuie să faci vreo 
două ore spălături cu antivenin şi scapi... Şi substanța asta o 
avem mai peste tot, prin adăposturile din parc, pentru orice 
eventualitate. Numai că nemernicului ăsta nu i-a fost de nici 
un folos. Pentru că l-au sfâşiat în două, de la mijloc. Şi, de!, 


nu e tocmai plăcut să dai ortu' popii chiar aşa?! Ei, la urma 
urmei, poate c-o exista şi ceva dreptate pe lumea asta, din 
câte se vede. 

Procomsognațţii chirăiau întruna şi săltau când înainte 
când înapoi, ca nişte mingi, în timp ce Muldoon deschise 
portiera din spate şi scoase de-acolo o cutie lunguiaţă, de 
metal, şi o trusă oţelită, curată. 

— Ia uită-te, toate astea sunt la locul lor, zise el. 

Îi întinse lui Gennaro doi cilindri întunecațţi la culoare. 

— Ce sunt ăştia? întrebă avocatul. 

— Păi, ce să fie? Ce se vede: rachete. 

În timp ce Gennaro se dădea câţiva paşi înapoi, speriat, 
Muldoon îi zise, nepăsător: 

— Ai grijă... să nu calci în vreo împuţiciune... 

Celălalt păşi cu grijă peste cadavrul lui Nedry. Vânătorul 
duse arma şi proiectilele spre jeep-ul lui şi le puse pe 
bancheta din spate. Se urcă apoi la volan. 

— Haide. 

— Bine, da' cu ăsta ce facem? întrebă Gennaro arătând 
către hoit. 

— Cum ce facem? îl lăsăm aici, că doar avem atâtea 
treburi de rezolvat. 

Porni motorul şi acceleră. Uitându-se înapoi, Gennaro îi 
văzu pe procompsognați reluându-şi ospăţul. Unul dintre ei 
țopăi pe pieptul cadavrului, apoi sări pe gura deschisă a lui 
Nedry şi începu să se îndestuleze cu nasul acestuia. 


Râul din junglă îşi strâmta tot mai mult albia. Malurile se 
apropiau atât de tare unul de celălalt, încât, copacii şi 
coroanele lor alcătuiau o boltă de netrecut, acoperind fața 
strălucitoare a soarelui. Tim auzi ciripit de păsări, dar observă 
apoi că de fapt erau mici dinozauri săltând din creangă în 
creangă şi chirăind întruna. Însă în cea mai mare parte a 
timpului, era o tăcere apăsătoare împrejur, iar văzduhul 


părea încins şi netulburat, acolo, sub umbrele prelungi ale 
arborilor înalți. 

Grant. se uită iar la ceas. Era opt. 

Barca de salvare plutea liniştită printre rarele scânteieri 
ale soarelui, ce răzbătea prin frunziş, oglindindu-se în apă. 
Nimic nu părea în neregulă, atâta doar că de-acum mergeau 
cu viteză mai mare decât înainte. Grant, care abia se 
deşteptase din somn, se lăsă comod pe spate şi se uită 
contemplativ la coroanele falnice ale copacilor de deasupra. 
Şi-atunci o văzu pe fetiță ridicându-se peste el, să ajungă la 
ramuri. 

— Hei, ce faci acolo? o întrebă repede. 

— Crezi că putem să mâncăm şi noi ciorchini d-ăştia? 
spuse ea, arătând spre frunziş. 

Unele crengi se lăsau mult deasupra râului, le puteai 
ajunge fără prea mare greutate. Tim observă şi el ciorchini 
întregi de boabe roşii, strălucitoare, atârnând de pe ramuri. 

— În nici un caz, răspunse Grant. 

— De ce nu?! Dacă prichindeii ăia pot să mănânce şi nu 
păţesc nimic, noi de ce să nu putem? se smiorcăi ea şi arătă 
iar către frunziş, unde într-adevăr țopăiau câţiva dinozauri 
mărunţei. 

— Nu, Lex, o opri el. 

Fata oftă, vădit nemulțumită de autoritatea cu care i se 
adresase bărbatul. 

— Of, cât mi-aş dori să fie tati aici, se miorlăi ea din nou. 
Tati ştie întotdeuana ce trebuie să facă. 

— Ce tot îndrugi tu acolo? se rățoi Tim la soră-sa. 
Niciodată măcar n-are habar ce să facă! 

— Ba da, ba da, oftă ea iarăşi. 

Lex se uita cu jind la arborii cei impunători, în timp ce 
treceau printre ei, printre rădăcinile lor groase, răsucite, 
ajungând până la marginea apei. 

— Ştii ce, numai fiindcă tu nu eşti preferatul lui..., urmă 
răsfățata. 

Tim îi întoarse spatele şi nu zise nimic. 


— Dar nu-ţi face probleme, tati ține la tine şi-aşa... Chiar 
dacă eşti înnebunit după calculatoare, în loc să îți placă 
sportul. 

— Tata este mare amator de sport, îi explică băiatul lui 
Grant. 

Acesta dădu din cap, înţelegător. Sus, în copaci, dinozauri 
mici, de un galben-pal, de-abia de o jumătate de metru 
înălțime; ţopăiau voioşi din cracă în cracă. Aveau ciocuri, ca 
papagalii. 

— Ştii cum se numesc? o întrebă Tim pe Lex. 
Microceratops. 

— Ei, ce să-ți zic, mare brânză... 

— Credeam că te interesează. 

— Numai pe puţoii cu caş la gură îi interesează 
dinozaurii, îl înfruntă ea. 

— Cine ţi-a spus ție aşa ceva? 

— Tati. 

Tim tocmai deschisese gura, să țipe la ea, dar Grant ridică 
mâna, împăciuitor. 

— Copii, ia încetaţi odată. Linişte. 

— De ce? se obrăznici Lex. Pot să fac ce vreau eu, dacă... 

Însă tăcu dintr-odată, pentru că auzi şi ea. De undeva, 
din josul râului, ajunse până la ei un răcnet înfiorător. 


— Ei, pe unde-i blestematul ăla de rex? întrebă Muldoon, 
prin radio. Pentru că pe-aici nu vedem nici urmă de el. 

Se întorseseră în arealul sauropozilor, să mai cerceteze 
încă o dată locul acela bătătorit de animalele care se 
luptaseră măi devreme. lar tiranozaurul parcă intrase în 
pământ?! 

— Verific imediat, zise Arnold şi închise. 

Muldoon se întoarse către Gennaro. 

— Auzi la el: "Verific imediat"?! îl maimuţări el. Da' de ce 
mama dracilor bălțaţi n-o fi verificat el mai înainte?! De ce n-o 
fi fost cu ochii beliți cât cepele după curul balaurului ăla?! 


— Şi eu de unde să ştiu? îl domoli Gennaro. 

— Aăăă... nu se vede pe nicăieri, se auzi iar vocea lui 
Arnold, după câteva momente. 

— Cum adică nu se vede nicăieri?! 

— Aşa, pur şi simplu nu apare pe nici un monitor. 
Senzorii de mişcare nu îl reperează pe niciunde. 

— Of, firar al dracu' de ceas nenorocit, ocări Muldoon. 
Atâta mi-au împuiat capul cu senzorii ăia de mişcare. Da' pe 
Grant şi pe copii i-ai localizat? 

— Nici pe ei nu i-au reperat senzorii de mişcare. 

— Bine, şi-atunci noi ce moaşe-sa pe gheață să facem 
aici? se enervă Muldoon şi mai tare. 

— Să aşteptaţi, răspunse Arnold. 


— Ia uitaţi-vă! Uitaţi-vă!... 

Chiar înaintea lor, cupola înaltă a aviarului se înălța 
maiestuoasă. Grant nu o văzuse decât de la distanţă, însă 
abia în momentele acelea îşi dădu seama cât era de mare — 
avea poate mai mult de un kilometru şi jumătate în diametru. 
Formele prelungi ale construcțiilor geodezice erau estompate 
de ceața subţire, iar prima lui impresie a fost că toată sticlăria 
aceea probabil cântărea cel puţin o tonă. După care, 
apropiindu-se, observă că de fapt nu erau deloc geamuri 
aplicate pe schelăria metalică, ci numai plase de sârmă 
rezistentă. 

— Nu este încă terminată construcția, observă Lex. 


— Eu cred că special este făcută aşa, îşi dădu Grant cu 
părerea. 

— Dar atunci, toate păsările pot să zboare afară. 

— Nu şi dacă sunt păsări mari, remarcă paleontologul. 

Râul trecea chiar pe sub baza cupolei. Se uitară cu toții în 
sus, uluiți. De-acum intraseră sub bolta enormă, iar barca 
plutea mai departe de râu. Însă, în câteva momente, cupola 
era atât de mult deasupra lor, încât abia se desluşeau vag 
contururile ei prin ceața dinăuntru. 

— Parcă îmi aduc eu aminte că mai era un al doilea aviar 
prin zona asta. 

Câteva momente mai târziu, zări într-adevăr acoperişul 
unei alte clădiri, ce se înălța deasupra vârfurilor copacilor, în 
partea de nord. 

— Vreţi să ne oprim aici? întrebă Tim. 

— Poate că dăm peste vreun telefon. Sau peste nişte 
senzori de mişcare. Trebuie neapărat să încercăm să luăm 
legătura cu cei de la camera de control. Să nu fie prea târziu 
când or să afle despre animalele care sunt acum în drum spre 
continent. 

Se cățărară peste copastia plutei de salvare, păşind în 
noroiul cleios al malului, iar Grant târî ambarcaţiunea pe 
uscat. După care legă funia de un copac şi porniră la drum, 
luând-o drept prin pădurea deasă, de palmieri. 


AVIARUL 


— Nu pricep defel, rosti John Arnold în receptorul 
telefonului. Nu găsesc T-rexul nicăieri, şi nici pe Grant sau pe 
copii. 

Şedea în fața computerului şi bea o altă ceaşcă de cafea. 
Peste tot, în jurul lui, camera de control era înțesată cu 
caserole de carton şi sandviciuri pe jumătate mâncate. Arnold 
era epuizat. Era deja sâmbătă dimineaţa, ora opt fix. În 


ultimele  patrusprezece ore, de când Nedry distrusese 
programul computerizat, care supraveghea buna funcționare 
a Parcului Jurasic, inginerul readusese la normal, punct cu 
punct, fiecare sistem, pe rând. 

— Toate sistemele parcului sunt puse acum în funcțiune. 
Şi merg cât se poate de bine. Telefoanele au fost de asemenea 
reparate. Am şi chemat un doctor pentru dumneata. 

La celălalt capăt al firului, Malcolm tuşi. Arnold îi dăduse 
telefon la el în cameră, unde matematicianul zăcea imobilizat. 

— Dar tot mai aveţi probleme cu senzorii de mişcare, aşa- 
i? întrebă Malcolm. 

— Ei, sigur, nu prea găsesc ce caut eu... 

— Ca de pildă, tiranozaurul. 

— Da, nu mai apare deloc acum. A plecat spre nord cu 
vreo douăj de minute în urmă, îndreptându-se spre marginea 
lagunei, după care l-am pierdut cu totul. Şi nu-mi închipui de 
ce. Poate numai dacă nu s-o fi culcat iarăşi. 

— Da' nu poți să-l găseşti nici pe Grant, cu copiii? 

— Ei, eu cred că problema-i destul de clară, răspunse 
Malcolm. Senzorii de mişcare acoperă o arie inadecvată. 

— Inadecvată?! se burzului Arnold. Dar acoperă nouăj 
doi... 

— Da, mi-aduc aminte... Nouăzeci şi doi la sută din 
suprafață. Dar dacă reprezinţi pe monitor harta celor opt la 
sută procente de teren rămas, o să observi că. din punct de 
vedere topografic, acesta este unitar, ceea ce înseamnă că 
respectivele teritorii sunt învecinate. Deci, în principiu, un 
animal se poate mişca liber, în orice parte a parcului şi să 
scape de sub supraveghere, urmând un drum lăturalnic, de 
serviciu, sau cursul râului din junglă ori plăjile şi aşa mai 
departe... 

— Chiar dacă ar fi aşa, lighioanele astea sunt prea 
proaste ca să îşi dea seama de asta, replică Arnold. 

— Nu e foarte sigur cât de proaste sunt animalele în 
general, îl înfruntă Malcolm. 


— Şi crezi cumva că asta face şi Grant, cu copiii? spuse 
Arnold. 

— În nici un caz, rosti Malcolm printre accesele de tuse. 
Grant nu-i deloc lipsit de minte. Fără îndoială că vrea cu tot 
dinadinsul să fie detectat de voi. Probabil că el şi copiii stau 
în fața fiecărui senzor de mişcare şi încearcă să vă atragă 
atenția. Dar s-ar putea la fel de bine, ca ei să aibă alte 
necazuri, pe care noi nici n-avem cum să le bănuim. Sau 
poate sunt chiar pe malul râului. 

— Nu îmi pot imagina defel că ar putea să fie pe lângă 
râu. Malurile sunt prea înguste. E imposibil să mergi pe 
acolo. 

— Dar râul i-ar aduce pe undeva, pe-aici, dacă i-ar urma 
cursul? 

— Da, dar nu-i tocmai cea mai sigură cale, pentru că 
trece prin aviar... 

— De ce nu era trecut aviarul în itinerariul turistic? se 
interesă Malcolm. 

— Am avut nişte greutăți cu finisarea lui. Iniţial, parcul 
era proiectat să aibă în centru un adăpost sub formă de 
piramidă, foarte înalt, unde vizitatorii să poată urmări 
pterodactilii chiar de la nivelul lor de zbor. În momentul ăsta, 
avem în aviar patru dactili. De fapt sunt cearadactili, 
respectiv pterodactili de talie mare, care se hrănesc cu peşte... 

— Ei, şi ce-i cu ei? insistă Malcolm. 

— Ei bine, când am sfârşit noi de construit adăpostul lor, 
i-am pus acolo, în aviar, să se aclimatizeze. Numai că a fost o 
greşeală de neiertat. Pentru că s-a dovedit ulterior că 
pterodactilii — pescari luptau pentru stabilirea supremaţiei în 
teritoriu. 

— Supremaţie în teritoriu?! 

— Oho, şi ce luptă au mai încins pentru chestia asta?! Îşi 
scot ochii între ei ca dracii pentru fiecare bucăţică de teren şi 
atacă orice alt animal care cutează să intre în aria pe care şi- 
au împărțit-o între ei. 

— Atacă?! 


— Da, da... Şi e chiar foarte impresionant să asişti la aşa 
ceva. Dactilii planează câteva clipe aproape de tavanul 
aviarului, îşi ochesc prada, apoi îşi strâng dintr-odată aripile 
şi se-aruncă înainte, ca nişte ghiulele. Un astfel de animal, de 
o sută cincizeci de kilograme, care coboară în picaj de la 
înălțimea aceea, loveşte un om cu forța unei tone întregi de 
cărămidă. Ce mai, îl poate face una cu pământul. S-au repezit 
la câţiva muncitori şi i-au lovit până ce i-au lăsa leşinațţi. Şi i- 
au rănit destul de rău... 

— Deci, dacă sunt în aviar acum copiii... 

— Nu sunt acolo, rosti Arnold, foarte categoric. Mă rog, cel 
puţin eu unul aşa sper... 


— Cum, ăsta-i aviarul? se miră Lex. Ce şandrama 
nenorocită! 

Sub marea cupolă a arealului aviar, Adăpostul 
Pteratopilor era construit mult deasupra solului, pe stâlpi 
solizi, de lemn, chiar în mijlocul unui pâlc de brazi. Însă 
clădirea nu era încă finisată şi rămăsese nevopsită. Tocăria 
ferestrelor era goală, fără geamuri. Copacii şi adăpostul erau 
peste tot împroşcați cu pete mari, albe. 

— Din câte îmi dau eu seama, nu l-au terminat încă, cine 
ştie de ce, zise Grant, ascunzându-şi dezamăgirea. 

Se uită din nou la ceas. 

— Ei, atunci haideţi să ne întoarcem la barcă... 

Soarele tocmai se înălțase sus pe cer, înviorând 
dimineața, când ei începură să meargă spre ieşire. Grant se 
uita la umbrele prelungi ale grilajelor ce se proiectau pe 
pământ. Zăbrelele erau instalate undeva, in tavanul boitei de 
deasupra lor. Observă că şi țărâna şi frunzişul arborilor erau 
pătate cu materia aceea albicioasă, prăfoasă, care se întinsese 
şi pe partea exterioară a adăpostului. Se mai simțea şi un 
miros straniu, acru, prihănind aerul proaspăt al răsăritului 
de soare. 


— Cam pute pe-aici, strâmbă din nas Lex. Ce-o fi toată 
mâzgăleala asta albă? 

— Parcă ar fi excremente de reptilă. Probabil că sunt însă 
de la părăsi... 

— Dar cum de n-au terminat încă adăpostul ăsta? 

— Habar n-am. 

Ajunseră într-un luminiş plin de iarbă măruntă, înțesată 
cu flori de câmp. Şi atunci auziră un fluier prelung, răguşit. 
Apoi un altul, de dincolo de copaci. 

— Ce-a fost asta? 

— Nu ştiu. 

Dar Grant zări în clipa aceea umbra întunecată ce se 
aşternea peste poiană. Şi umbra părea că se mişcă repede. În 
câteva clipe avea să ajungă chiar deasupra lor. Şi atunci se 
uită drept în sus şi zări o siluetă enormă, închisă la culoare, 
ce plana deasupra lor, acoperind lumina soarelui. 

— Aoleu! se sperie Lex. E un pterodactil! 

— Exact, şopti Tim. 

Grant nu scoase o vorbă. Era pur şi simplu transportat de 
încântare, la vederea uriaşei zburătoare. Acolo sus, 
pterodactilul şuieră iarăşi nazal şi apoi se învârti în cerc, cu 
graţie, întorcându-se iar deasupra lor. 

— Da' cum de n-au trecut şi arealul ăsta în itinerariu? se 
minună băiatul. 

Şi Grant îşi punea aceeaşi întrebare. Dinozaurii aceia 
înaripaţi erau atât de frumoşi, atât de graţioşi când planau... 
Şi, în vreme ce el privea uluit, remarcă un al doilea 
pterodactil, apoi un al treilea, şi al patrulea, apărând pe 
neaşteptate în înalt... 

— Poate pentru că nu au terminat adăpostul, de-asta..., 
răspunse într-un târziu Lex, fratelui ei. 

Grant se gândea însă că aceia nu erau pterodactili 
obişnuiţi. Erau totuşi prea mari. Probabil că erau cearadactili 
— reptile înaripate, de talie mare, din perioada de început a 
erei cretacice. Păreau nişte aeroplane în miniatură. Dar când 
se mai apropiară, îşi dădu seama că anvergura aripilor 


acestora măsura în jur de cinci metri. Animalele acelea aveau 
trupuri de harpie şi capete de crocodili. Şi mâncau peşte, din 
câte îşi aducea el aminte. Da, fuseseră descoperite fosile în 
America de Sud şi Mexic. 

Lex îşi duse mâna streaşină la ochi şi. se uită spre cer. 

— Oare nu or să ne facă nimic? 

— Nu, nu cred. Se hrănesc cu peşte. 

Unul dintre dactili cobori în spirală spre ei, aproape 
atingându-le creştetele, apoi depărtându-se, după ce lăsase în 
urmă un val de aer cald şi un iz acru, stăruitor. 

— Mamă-mamă! se minună Lex. Chiar că sunt ditamai! 
Sunteţi chiar atât de sigur că nu ne pot face nici un rău? 

— Destul de sigur... 

Un al doilea pterodactil, se repezi asupra lor, cu mai mare 
viteză decât cel dintâi. Şi veni din spate, vâjâindu-se pe 
deasupra capetelor. Grant prinse cu coada ochiului, într-o 
străfulgerare ciocul cu dinți puternici şi trupul solid, de 
harpie. Seamănă cu un liliac gigantic, îşi zise paleontologul. 
Dar cel mai mult îl impresionă înfăţişarea fragilă a vietăţilor. 
Uriaşele lor aripi — formate de fapt din membrane delicate, 
rozalii, întinse pe osatura fină — erau atât de subţiri, încât se 
vedea prin ele... Da, totul crea acea impresie de fragilitate de 
ceară... 

— Ceee?! făcu Grant, nevenindu-i să creadă. 

— Aoleu! ţipă Lex, prinzându-şi capul în palme. M-a 
muşcat! 

— M-a muşcat! M-a muşcat! 

Când îşi dădu mâinile în lături, avea sânge pe degete. 

Deasupra lor, alți doi pterodactili îşi strângeau aripile, 
prefăcându-se dintr-odată în două forme grele, întunecate, 
care cădeau ca nişte proiectile spre pământ. Şi, în timp ce se 
prăbuşeau astfel, scoteau un fel de țipete ascuţite. 

— Haideţi, repede! strigă Grant, apucându-i de mână. 

O luară la goană peste poiană, auzind tot mai aproape 
tipetele animalelor şi bărbatul se aruncă apoi la pământ, în 
ultima clipă, trăgând cei doi copii după el, în vreme ce 


pterodactilii şuierau şi chițăiau asurzior, trecând pe deasupra 
lor, bătând cu putere din aripile uriaşe. Grant simți tăişul 
ghearelor sfâşiindu-i spatele cămăşii. 

Apoi se ridică imediat în picioare, silind-o şi pe Lex să se 
scoale de jos şi alergară toţi trei vreo câţiva metri, până ce alte 
două păsări se răsuciră în văzduh şi se prăbuşiră spre ei, 
cârâind. În ultimul moment, din nou, îi azvârli pe copii la 
pământ, iar umbrele cumplite îi scăpară şi de data aceea. 

— Bleah..., se strâmbă Lex, scârbită. 

Grant văzu că era plină de găinaț. 

Se grăbi să se ridice în picioare. 

— Acum! 

Tocmai voia să o ia la goană, când Lex urlă de groază. 
Bărbatul întoarse capul şi observă că unul dintre dactili o 
înşfăcase de umeri cu ghearele încovoiate, de la picioarele din 
spate. Aripile imense, de piele, translucide în lumina crudă a 
soarelui de dimineaţă, vâsleau prin aer, de o parte şi de alta a 
fetiţei. Dinozaurul încerca să îşi înalțe prada in văzduh, însă 
aceasta era prea grea şi, în timp ce se căznea să o salte, 
animalul înfuriat o lovea întruna în cap cu ciocul coroiat. 

Lex răcnea ca din gură de şarpe, fluturându-şi în 
disperare brațele subțirele, ca să se apere. Şi atunci, Grant 
făcu singurul lucru care îi stătea în puteri: alergă cât putu de 
repede spre dinozaur şi, dintr-un salt, se aruncă înainte, 
izbindu-l. Îl răsturnă pe acesta pe spate şi se trezi deasupra 
corpului de harpie. Animalul cârâia şi lovea cu ciocul. Omul 
îşi ferea capul, să nu îl rănească fălcile zdravene ale creaturii, 
în vreme ce aripile gigantice băteau nebuneşte aerul în jurul 
lui. Se simţea ca într-un cort firav, în plină furtună. Nu vedea 
nici în stânga, nici în dreapta. Nu auzea nimic. În clipele 
acelea, pentru el întreaga lume se reducea la zbaterea aceea 
chinuitoare, de aripi şi la ţipetele dactilului. Picioarele solide, 
cu gheare încovoiate, îi râcâiau fără încetare pieptul. Lex 
striga cât putea. Grant se împinse în trupul animalului, să se 
depărteze de el, însă acesta croncănea mai departe şi fornăia 
în vreme ce aripile vânturau fără încetare, încercând să 


întoarcă trupul acela greoi, să îl echilibreze din nou. Într-un 
târziu, îşi strânse aripile ca un liliac uriaş, se ridică pe 
gheruțele din vârful lor, şi începu să meargă astfel. Omul se 
opri, uluit. 

Putea să meargă în aripi! Deci speculaţiile lui Lederer se 
dovediseră întemeiate până la urmă! 

Însă tocmai atunci, ceilalți trei dactili se prăbuşeau peste 
ei, iar Grant, ameţit, se clatină pe picioare şi, cu groază în 
suflet, o zări pe Lex fugind, cu mâinile pe creştet... şi pe Tim, 
care răcnea din răsputeri... 

Primul dinozaur vâjâi chiar pe deasupra pământului, dar 
fetița aruncă un obiect ciudat şi dintr-odată dactilul şuieră şi, 
se înălță iar în văzduh. Ceilalți începură să îl urmărească pe 
cel dintâi, ca să-i smulgă prada. Iar cel de-al patrulea, bătând 
cumplit din aripi, se înălță şi el în aer, urmându-i. Grant se 
uită după ei, mijindu-şi ochii, să desluşească ce se întâmpla 
de fapt. Cei trei pterodactili, care ajunseseră deja aproape de 
capătul de sus al cupolei, îl hăituiau pe primul, cârâind 
înfuriați. 

Rămăseseră singuri în luminiş. 

— Ce naiba s-a petrecut aici? întrebă Grant, nedumerit. 

— Mi-au furat mănuşa mea de basebal, asta s-a 
întâmplat, se smiorcăi Lex. Da, mi-au înhățat mănuşa mea 
Darryl Strawberry, specială... 

Porniră iar la drum. Tim o cuprinse cu braţul pe după 
umeri. 

— Ai păţit ceva? 

— Bineînţeles că nu, prostănacule..., se răţoi ea, 
scuturându-se să scape din îmbrățişare. Sper c-o să le 
rămână-n gât şi-or să crape, mai adăugă, uitându-se în sus, 
spre pterodactili. 

— Mda, şi eu sper acelaşi lucru, zise băiatul. 

În fața lor, zărind barca trasă pe țărm, Grant se uită iar la 
ceas. Era opt şl jumătate. De-atunci începând, nu le mai 
rămâneau decât două ore şi jumătate până când trebuiau 
neapărat să fie înapoi la bază. 


Lex chiui de bucurie când trecură de marea cupolă 
argintie a aviarului. Pe acolo, malurile râului păreau tot mai 
apropiate, iar copacii îşi îndeseau crengile arcuite, ce se 
întâlneau deasupra capului lor. Matca era mai îngustă decât 
înainte, uneori de numai un metru şi jumătate lățime, iar 
curentul îi duceau foarte repede la vale. Lex se ridica mereu 
pe vârfurile picioarelor, ca să atingă ramurile de deasupra. 

Grant şedea întins pe spate, şi asculta cu plăcere 
murmurul zglobiu al apei ce sălta sub cauciucul încins al 
bărcii. Înaintau mai iute, căci crengile ce se bolteau deasupra 
râului, păreau că lunecă mult mai repede. Era destul de 
odihnitor. Puterea curentului parcă învolbura şi împletitura 
ramurilor ce îndepărtau arşița junglei. lar asta însemna că 
aveau să ajungă mult mai repede la destinație? 

Paleontologul nu îşi dădea seama cât anume parcurseseră 
până atunci, dar îşi închipuia că se aflau la cel puţin câţiva 
kilometri distanță de adăpostul  sauropozilor, unde 
petrecuseră toți trei noaptea trecută. Probabil că făcuseră 
până atunci în jur de şase-şapte kilometri Sau poate chiar 
mai mult. Crea ce însemna că era posibil să se afle la numai o 
oră de mers de hotel, după ce aveau să coboare din barcă. 
Dar după experienţa din aviar. Grant nu se mai grăbea defel 
să părăsească matca râului. Deocamdată le era destul de bine 
acolo. 

— Eu una mă tot întreb ce-o mai fi făcând Ralph? începu 
Lex. Poate că-i deja mort sau cine ştie ce o fi păţit între timp... 

— Ei, eu sunt sigur că e teafăr şi nevătămat. 

— Mă gândesc şi eu: oare m-ar fi lăsat să îl călăresc? 
urmă eâ, moleşită de căldură. Ar fi fost foarte hazliu, să pot 
călări pe Ralph. 

Tim însă îşi punea alte probleme. 

— Vă mai aduceţi aminte de discuţia aceea de la arealul 
stegozaurului? Cea de seara trecută... 

— Da. 

— Cum de v-a venit ideea să-ntrebați de ADN-ul de 
broască? 


— După ce mi-am dat seama că dinozaurii de-aici se 
înmulțesc pe cale naturală, răspunse paleontologul. Lucru pe 
care cei de-aici nu şi-l pot explica sub nici o formă, devreme 
ce i-au iradiat şi toți sunt de fapt femele. 

— Mda... 

— Ei bine, tratamentele astea cu radiaţii sunt cunoscute 
deja ca nefiind foarte sigure, aşa că probabil nici n-au avut 
efectul scontat. Mă rog, e discutabil. Se poate dovedi. Dar tot 
mai rămâne un semn de întrebare: sunt într-adevăr toți 
dinozaurii de-aici femele? Cum ar putea ei atunci să se 
înmulțească, totuşi?! 

— Aşa-i, se dumiri Tim. 

— Ei, atunci ne aducem aminte că în regnul animal, actul 
reproducerii în sine, se poate îndeplini într-o varietate de 
feluri. 

— Mda, păi pe Tim îl interesează foarte tare sexul..., 
chicoti Lex. 

Nu îi dădură nici unul atenţie. 

— De exemplu, urmă Grant, multe specii de animale se 
reproduc fără a îndeplini vreodată ceea ce numim noi actul 
sexual... Masculul depune un spermatofor, care conţine 
sperma, iar femela îl reperează mai târziu, uneori mult mai 
târziu. Tipul acesta de "schimb" nu implică neapărat nişte 
diferențieri fizice distincte şi numeroase, între mascul şi 
femelă, după cum credem noi că ar trebui să existe în mod 
normal. Masculii şi femelele se aseamănă mult mai mult în 
rândul animalelor, decât în rândul oamenilor. 

Tim încuviință din cap. 

— Dar de ce anume v-aţi referit la ADN-ul de broască? 

Tocmai atunci se auziră ţipete înspăimântate în copaci, 
iar microceraptorii se împrăştiau care încotro, scuturând 
puternic frunzişul. Capul masiv al tiranozaurului pătrunse 
printre ramuri din partea stângă, iar fălcile amenințătoare 
clămpăniră chiar lângă plută. Lex urlă de groază, iar Grant 
vâsli la iuțeală în partea opusă, însă acolo matca era de 
numai un metru şi jumătate lățime. Tiranozaurul se 


încurcase în împletitura deasă a crengilor. Îşi îndesa gâtul în 
faţă, îl sucea într-o parte sau alta, şi răgea îngrozitor. În 
sfârşit, îşi scoase țeasta uriaşă din țesătura ramurilor 
rezistente. 

Printre trunchiurile copacilor care mărgineau malul apei, 
zăriră corpul imens al dinozaurului îndreptându-se spre nord, 
căutând probabil un loc potrivit de trecere printre copaci. 

Microceraptorii fugiseră cu toții spre celălalt țărm, unde 
ţipau cât îi ţinea gura şi ţopăiau de colo-colo, agitaţi. În barca 
de salvare, Grant. Tim şi Lex priveau neajutoraţi dinozaurul 
care încerca din nou să pătrundă printre arbori însă a-ceştia 
erau prea puternici şi prea deşi. Monstrul merse mai departe, 
în josul malului şi încercă iar să străbată, scuturând furios 
ramurile groase. 

Însă nici de data aceasta nu reuşi. 

Şi atunci o porni în continuare, să îi aştepte undeva, pe 
cursul râului. 

— Îl urăsc, îngăimă Lex, speriată de moarte. 

Grant se lăsă pe spate, sfârşit de emoție. Dacă 
tiranozaurul ar fi trecut printre copaci, nimic pe lumea asta 
nu ar mai fi putut face el ca să scape viața copiilor. În locul 
acela râul era atât de îngust, încât abia depăşea cu puţin 
marginile bărcii. Parcă s-ar fi aflat într-un tunel. Uneori, 
vâslele de plastic se înfundau în noroi, în vreme ee 
ambarcaţiunea era împinsă mai departe de curentul repede. 

Se uită la ceas. Era aproape ora nouă. lar pluta de salvare 
îşi urma drumul, în josul apei. 

— Hei! spuse Lex pe neaşteptate. Ia ascultați puţin! 

Auzi nişte mârâieli, apoi nişte ţipete de bufniță. Zgomotele 
acelea veneau de undeva, din fața lor. Paleontologul ascultă 
cu atenţie şi auzi țipetele de bufniță din nou. 

— Ce-o fi? zise Lex. 

— Habar n-am, răspunse Grant. Dar sunt mai multe 
animale sau celor fi ele... 

Vâsli iar spre malul opus şi se prinse zdravăn de o 
creangă groasă, ca să oprească pluta. Mârâitul se auzea mai 


departe. Apoi iar, ţipete de bufniță. 
— Parcă ar fi un stol de bufnițe, remarcă Tim. 


Malcolm gemu de durere. 

— Nu-i timpul să-mi faci o morfină? 

— Nu încă, refuză Ellie. 

Matematicianul oftă, chinuit. 

— Câtă apă mai avem aici? 

— De unde să ştiu?! La robinete curge apa şuvoi... 

— Nu, mă refeream la rezervele de apă! Câtă apă este 
oprită pentru cazurile de urgență? 

Ellie ridică din umeri, nedumerită. 

— Nici un strop. 

— Du-te prin toate camerele de pe etajul ăsta şi umple 
căzile cu apă. 

Ellie se încruntă, îngrijorată. 

— A, sa nu uit! adăugă Malcolm. Avem cumva prin 
preajmă nişte stații de emisie-recepţie portabile? Şi lanterne? 
Dar chibrituri şi spirtiere? Chestii d-astea, pentru cazuri de 
necesitate... 

— O să arunc o privire primprejur, să văd. Da' ce-i, te 
pregăteşti pentru cutremur? 

— Cam aşa ceva, răspunse Malcolm. Efectul Malcolm 
presupune din start schimbări catastrofale. 

— Dar Arnold zice că toate sistemele funcționează perfect. 

— Da. exact în felul ăsta apare şi efectul respectiv... 

— Nu prea ai încredere în ce spune Arnold, aşa-i? observă 
Ellie. 

— E un tip de treabă. Dar e inginer. Ca şi Wu, de altfel. 
Amândoi sunt oameni cu pregătire strict tehnică. Nu posedă 
inteligență. Pe ei îi caracterizează ceea ce eu numesc 
"uninteligenţă", adică inteligență unilaterală. Ei nu văd decât 
situația din prezent. Întotdeauna dovedesc o gândire limitată, 
dar ei spun că este un "mod de a privi lucrurile foarte 
practic", la obiect. Şi nu judecă deloc conjuncturile lucrurilor, 


în general. Nu îşi dau seama de consecințe. Asta-i motivul 
existenţei unei astfel de insule. Da, da, inteligenţa unilaterală. 
Pentru că, în mod clar, un om care gândeşte puțin mai mult; 
nu poate să creeze un animal şi să se aştepte apoi ca acesta 
să nu se comporte ca orice fiinţă vie. Imprevizibil. Să vrea să 
scape din ţarc. Însă nu; ei nu sunt în stare să priceapă atâta 
lucru... 

— Dar nu crezi că ţine totuşi de firea omului să se 
încăpățâneze aşa? întrebă Ellie. 

— A, nu, pentru numele lui Dumnezeu, în nici un caz. E 
ca şi cum ai afirma că a face omletă cu şuncă pentru micul 
dejun intră în firea omenească. Numai că nu-i vorba de aşa 
ceva. Deloc. Este rezultatul acelei unice instruiri de tip 
occidental, de care restului lumiii i se face greață numai când 
îşi aminteşte de ea, ca să fim sinceri. 

Se strâmbă de durere. 

— Morfina asta mă cam face filozof... 

— Mai vrei puţină apă? 

— Nu. O să-ţi spun de fapt care-i necazul cu inginerii şi 
savanții. Savanţii au în tărtăcuță un morman de rahat, căruia 
ei îi zic pompos "metodă de a cerceta adevărurile universale 
ale naturii". Lucru care, de altfel, este adevărat, dar nu asta îi 
duce pe ei la cunoaştere. Nimeni nu este călăuzit pe lumea 
asta de  abstracțiuni  scârbavnice, precum "căutarea 
adevărului”. 

De fapt, oamenii de ştiinţă sunt preocupaţi în primul rând 
cu aplicarea descoperirilor în practică. Aşa că se ataşează cu 
trup şi suflet de ceea ce au de făcut, dacă au ceva de făcut. Şi 
niciodată nu încetează să îşi pună întrebarea dacă ar mai 
putea face vreun lucru nou pe lumea asta. În mod firesc, le 
convine să numească părerile celor ce gândesc ca mine ca 
fiind neîntemeiate. Pentru că, dacă nu or să facă ei ceea ce îşi 
propun, în mod cert va veni altcineva care să ducă la 
îndeplinire năzuințele lor. Descoperirea de lucruri noi, cred ei, 
este un proces inevitabil. Aşa că încearcă să fie ei primii care 
să împlinească asta. De, asta-i regula jocului în ştiinţă, în 


general. Fiecare descoperire pur ştiinţifică este un act de 
agresiune, de pătrundere cu forța spre o nouă treaptă de 
dezvoltare. Pentru că apoi antrenează o mulțime de chestiuni 
tehnice şi pur şi simplu sunt în stare să schimbe fața lumii. 
Gazele de eşapament pârjolesc pământul şi lasă în urmă 
bioproduse radioactive. Astronauții lasă pe luna gunoaie. 
Întotdeauna există măcar câte o dovadă că au trecut şi 
savanții pe-acolo, cu descoperirile lor. Dintotdeauna, 
descoperirile ştiinţifice au fost, de fapt, o siluire nemiloasă a 
lumii naturale. Dintotdeauna. lar oamenii de ştiinţă asta şi 
vor. Să îşi vâre ei maşinăriile peste tot. Să îşi însămânţeze pe- 
acolo urmele trecerii lor pe pământ. Pentru că ei nu pot 
numai să stea cu mâinile în sân şi să urmărească mersul 
firesc al lucrurilor. Nu, ei nu pot să se uite doar şi să 
aprecieze din ochi, fără să atingă. Pentru că ei nu se pot 
integra nici psihic într-o ordine firească a lucrurilor. Ei au 
istorica sarcină de a face să se întâmple ceva nenatural. Asta 
e meseria de om de ştiinţă, aşa că acum avem deja cohorte 
întregi, societăți întregi, care încearcă să fie ştiinţifice. 

Oftă cu tristeţe şi se lăsă iar pe perne. 

— Nu crezi că te oboseşti prea mult. 

— Cum arată locul unde excavațţi voi fosile, după un an 
de muncă? 

— Nu prea grozav... 

— Aha, deci nu replantaţi vegetaţia, nu renivelati terenul 
unde săpațţi, asa-i? 

— Nu. 

— De ce nu?! 

Ea înălță din umeri, stânjenâtă. 

— Presupun că nu există fonduri... 

— Aha, deci există destui bani ca să finanţeze şantierele, 
dar nu să şi refacă locul după ce se sfârşeşte toată tevatura, 
nu? 

— Păi... vezi tu, noi de pildă lucrăm în terenurile 
mlăştinoase... 


— Da... Numai terenuri mlăştinoase, repetă Malcolm, 
clătinând din cap. Numai gunoaie. Numai produse de mâna a 
doua... Numai efecte secundare... Nu încerc decât să-ţi 
dovedesc că exact asta doresc toți oamenii de ştiinţă. Ei îşi 
doresc toate aceste subproduse şi gunoaie şi răni adânci şi 
efecte secundare... Este un fel de a se încuraja singuri, pentru 
a duce mai departe ce încep. Toate astea sunt prevăzute în 
planurile marii fabrici a ştiinţei şi, în mod implicit, au ca scop 
dezastrul total. 

— Atunci care ar fi rezolvarea? 

— Să scăpăm cumva de oamenii cu inteligență 
unilaterală. Să-i scoatem din circuit. 

— Dar în cazul acesta am pierde toate avantajele 
descoperirilor... 

— Care avantaje? pufni Malcolm, nervos. Din 1930 
încoace, numărul orelor pe care femeile trebuie să le sacrifice 
treburilor casnice nu s-a micşorat deloc. Cu toate 
aspiratoarele sofisticate, maşinile de spălat şi uscat, maşinile 
de măturat străzile, gunoierele şi fabricile de îmbrăcăminte 
neşifonabilă... Şi oare de ce anume le-o mânca lor întreținerea 
curățeniei tot atâta timp ca şi în 1930? 

Ellie nu răspunse. 

— Pentru că nu au apărut de-atunci nici un fel de 
avantaje, de fapt. Asta-i secretul. Cu treizeci de mii de ani în 
urmă, când oamenii făceau picturi rupestre la Lascaux, da, 
da, oamenii cavernelor munceau numai vreo douăzeci de ore 
pe săptămână ca să îşi încropească nişte învelitori. În restul 
timpului, puteau să se joace sau să doarmă sau ce le mai 
trecea lor prin tigvă să facă... Şi trăiau într-o lume naturală, 
cu aer curat, apă curată, copaci minunațţi şi apusuri sublime. 
la gândeşte-te şi singură!... Douăzeci de ore pe săptămână. 
Acum treizeci de mii de ani în urmă. 

— Şi tu ai vrea să întorci ceasul vremii înapoi?! zise Ellie. 

— Nu, răspunse Malcolm. Aş vrea numai să se trezească 
odată buimacii ăştia de oameni. Am avut parte de patru sute 
de ani de ştiinţă modernă, aşa că s-ar cuveni să ştim şi noi cu 


toţii la ce foloseşte şi la ce nu-i bună. E timpul să se petreacă 
o schimbare în mintea oamenilor. 

— Înainte de a distruge planeta? spuse ea. 

El însă oftă, neînțeles, şi închise ochii. 

— Vai mie, se vaită. Asta chiar că-i ultimul lucru de care 
mi-ar putea fi teamă. 


kkk 


În tunelul întunecat al junglei, Grant ducea pluta cât 
putea de încet, ridicat în picioare, ținându-se cu mâinile de 
crengile de sus, ca să se deplaseze neauzit. Încă se auzeau 
tipetele acelea de bufniță. Apoi văzu şi dinozaurii. 

— Nu cumva ăştia-s cei otrăvitori? 

— Ba da, oftă Grant. Dilophosaurus. 

Pe mai, stăteau doi dilofozauri. Corpurile lor; înalte de trei 
metri şi jumătate, erau gălbui, cu pete negre, iar pântecele 
verde intens ca la şopârle. Două creste aidoma, roşii, se 
vedeau pe cap, de la nas până deasupra ochilor, întâlnindu-se 
pe creştet, unde formau un V. Asemănarea lor cu păsările era 
şi mai izbitoare datorită mersului şi felului în care se mişcau. 
Se aplecau să bea apă din râu, apoi se ridicau şi gâlgâiau apa 
în gâtlej. după care scoteau ţipetele acelea, de bufniță. 

— N-ar fi mai bine să coborâm şi s-o luăm prin pădure? 
şopti Lex. 

Grant clătină din cap, refuzând. Dilofozaurii erau de talie 
mai mică decât tiranozaurul, aşa că se puteau strecura prin 
frunzişul des de la marginea râului. În plus, păreau foarte iuți 
în mişcări, după cum guruiau şi țipau unul la celălalt. 

— Dar nu putem trece aşa pe lângă ei, cu barca, se tângui 
Lex. Sunt veninoşi! 

— Trebuie! hotărî Grant. Într-un fel sau altul... 

Dilofozaurii beau mai departe apă şi ţipau. Păreau că 
urmează un ritual ciudat, în care fiecare îşi cunoştea rolul şi 
îl juca întocmai, întruna. Animalul din partea stingă se apleca 
să bea apă, deschizând larg fălcile puternice, cu şiruri lungi 


de dinți ascuțiți, după care ridica gâtul şi scotea sunetele 
acelea ciudate. Cel din dreapta tipa şi el, ca răspuns, apoi se 
apleca să bea, de parcă ar fi fost imaginea din oglindă a 
primului dinozaur După care această secvență se repeta, 
exact în acelaşi fel. 

Grant observă atunci că dinozaurul din dreapta era mai 
mic de statură şi avea pete mai mărunte pe spinare, iar 
crestele de pe cap erau de un roşu mai mat... 

— Fir'aş al naibii! exclamă el, dumirindu-se. E un ritual 
de împerechere! 

— Şi nu putem trece pe lângă ei? întrebă Tim, cu sufletul 
la gură. 

— Nu acum. Sunt chiar la marginea apei. 

Paleontologul ştia foarte bine că adeseori animalele 
îndeplineau acel ritual timp de ore în şir. Nu le trebuia 
mâncare, nu dădeau atenţie la nimic din jurul lor... Se uită la 
ceas. Era nouă şi jumătate. 

— Şi ce facem atunci? spuse Tim. 

Grant oftă, neputincios. 

— Habar n-am. 

Se aşeză pe fundul plutei, dezorientat, când dintr-odată 
dilophozaurii începură să şuiere şi să urle întruna, alertaţi. Se 
uită într-acolo. Animalele se întorseseră cu spatele către 
matca râului. 

— Ce-or fi pățit? se miră Lex. 

Grant zâmbi, răsuflând uşurat. 

— Cred că, în sfârşit, ne dă cineva o mână de ajutor... 

Împinse pluta spre mijlocul firului de apă. 

— Uitaţi ce e, copii: acum vreau ca voi doi să staţi lipiți de 
fundul plutei. O să trecem pe lângă ei cât de repede vom 
putea. Dar ţineţi minte: orice s-ar întâmpla, nu suflați o vorbă 
şi nu mişcaţi cu nici un chip. O. K. ? 

Pluta începu să lunece în josul râului, spre dilofozaurii 
care cârâiau în continuare. Ambarcaţiunea prindea tot mai 
multă viteză. Lex şedea nemişcată la picioarele lui Grant, 
privindu-l ţintă, cu ochişorii măriți de groază. Se apropiau tot 


mai mult de animalele încă întoarse cu spatele la râu. 
Bărbatul scoase pistolul cu aer comprimat şi cercetă 
încărcătura. 

Barca sălta mai departe pe unde şi atunci cei trei simțiră 
mirosul ciudat, dulceag şi scârbos deopotrivă. Da, mirosea a 
vomă uscată. Țipetele dilofozaurilor se auzeau tot mai tare. Şi, 
în sfârşit, pluta trecu de ultimul cot al apei, iar Grant îşi ţinu 
răsuflarea, de emoție. Dinozaurii erau acum numai la câţiva 
metri distanță, oțărându-se mai departe la ceva, aflat dincolo 
de copacii ce mărgineau matca. 

Aşa după cum îşi imaginase şi paleontologul; şuierau 
către tiranozaur. lar acesta încerca să treacă prin desiş, în 
vreme ce ceilalți doi cârâiau întruna şi băteau înfuriați cu 
picioarele în noroi. Pluta trecu pe lângă ei. Mirosul acela îi 
umplu pe toți trei de silă. Tiranozaurul răgi iar, probabil la 
vederea plutei. Dar în clipa următoare... 

O bufnitură.! 

Ambarcaţiunea se opri locului, cu burta de mâl, la numai 
câțiva metri depărtare de dilofozauri. 

— A, nemaipomenit..., scânci Lex, îngrozită. 

Urmă un râcâit prelung, anevoios, al bărcii împotmolite. 
Şi, dintr-odată, săltă iar pe apă. Porniră în continuare, în 
josul râului. Tiranozaurul urlă încă o dată mânios şi plecă în 
urmărirea oamenilor. Unul dintre  dilofozauri rămase 
dezorientat, apoi ţipă scurt. Celălalt şuieră şi el, drept 
răspuns. 

Barca plutea mai departe, pe undele repezi. 


TIRANOZAURUL 


Jeep-ul se hurduca mai departe, pe câmpia orbită de 
lumină. Muldoon era la volan, iar Gennaro şedea pe locul 
mortului. Se depărtaseră deja de şirurile dese de copaci ce 
împrejmuiau malurile râului, aflate acum la vreo sută de 


metri spre răsărit. Ajunseră la o ridicătură de pământ, iar 
vânătorul opri maşina. 

— Cristoase mare, ce arşiță nebună! oftă el, ştergându-şi 
fruntea plină de sudoare. 

Mai trase o duşcă de whisky, din sticla pe care o ţinea 
între genunchi, apoi i-o întinse lui Gennaro. Acesta însă 
clătină din cap, refuzându-l. Se uita la peisajul acela ce dansa 
neostenit în valurile văpăii, care se ridica peste creştetele 
palmierilor. Apoi privi spre computerul de bord şi monitorul 
montat tot acolo. Pe ecran se derulau imagini de pe tot 
cuprinsul parcului, prin intermediul camerelor de luat vederi, 
aşezate prin cele mai îndepărtate colțuri ale insulei. Însă tot 
nu se zărea nici urmă de Grant sau de copii. Şi nici 
tiranozaurul nu apărea defel. 

Aparatul de radio pârâi scurt. 

— Muldoon..., se auzi vocea lui Arnold. 

Vânătorul ridică microfonul. 

— Mda, mormăi el. 

— Ai deschis monitorul? Am găsit rexul. Este în zona 442. 
Se-ndreaptă spre 443. 

— Stai o clipă, se repezi Muldoon, învârtind butonul 
monitorului. Aha, l-am receptat şi eu acum. Merge pe cursul 
râului. 

Animalul se strecura prin desişul ce mărginea matca apei 
înaintând spre nord. 

— Vezi şi tu, poartă-te mai cu grijă... Numai cât să-l 
imobilizezi. 

— Lasă, nu-ţi face probleme, i-o tăie vânătorul, mijindu-şi 
ochii în soarele arzător. N-o să-i fac nici un rău... 

— Ţine minte aici: tiranozaurul e principala atracţie a 
parcului, repetă Arncld. 

Muldoon închise radioul, fără chef. 

— Mare cretini şi ăştia, bombăni el. Auzi, la ei cum îi dau 
înainte cu turiştii!? 

Porni motorul maşinii. 


— Ei, până una-alta, hai să-i facem o vizită lui Rexy şi să 
îi dăm puţin program de somn. 

Jeep-ul sări peste un hop. 

— Văd că arzi de nerăbdare să faci asta, observă Gennaro. 

— Păi de câtăva vreme încoa' am tot vrut să-i bag un ac în 
cur scârbei ăsteia cât malul, recunoscu Muldoon. Şi ia uite-l 
aici... 

Puse frână bruscă. Prin parbriz, Gennaro zări şi el 
tiranozaurul chiar în fața lor, mişcându-se cu repeziciune 
printre copaci. 

Muldoon dădu pe gât tot restul de tărie, apoi aruncă pe 
bancheta din spate sticla goală. Luă arma. Gennaro se uita la 
ecranul monitorului, pe care se vedea chiar jeep-ul lor şi 
dinozaurul acela fioros. Probabil că pe undeva, prin copacii 
din urma lor, erau instalate camere de luat vederi cu circuit 
închis. 

— Dacă vrei să dai şi tu o mână de ajutor, desfă capacul 
dozelor ălora, de la picioarele tale, zise Muldoon. 

Gennaro se aplecă şi deschise o cutie voluminoasă, de 
metal strălucitor, marca Halliburton. Înăuntru era căptuşită 
cu material expandat. Patru cilindri, fiecare de mărimea unei 
sticle de lapte de un sfert de litru, erau aşezate în locaşurile 
lor izolatoare. Pe fiecare dintre etichetele recipientelor stătea 
scris: MORO-709. Scoase un tub dintr-a-cela şi se uită la el, 
curios. 

— Scoate-i căpăcelul ăla din vârf şi înşurubează-i un ac 
de seringă, îi explică Muldoon. 

Gennaro găsi în ambalaj şi o pungă de plastic, cu ace 
mari, fiecare cu un diametru aproximativ cât degetul lui gros 
de la mână. Ataşă unul din ele recipientului. La capătul 
celălalt, acesta avea un suport rotund, plat, pentru apăsare 
mecanică. 

— Ăla-i pistonul, îl lămuri Muldoon. El împinge cu 
presiune încărcătura, ca să intre în corp. 

Vânătorul se întorsese cu spatele la el, ţinând pe 
genunchi puşca grea, din metal cenuşiu. Lui Gennaro i se 


păru că seamănă cu o bazuka sau cu un lansator de rachete. 

— Ce înseamnă MORO-709? se interesă el. 

— Tranchilizant standard pentru animale, spuse 
Muldoon. Toate grădinile zoologice din lume folosesc aşa ceva. 
Pentru început o să încercăm o doză de o mie de centimetri. 

Desfăcu magazia pugştii, largă cât să-i încapă acolo tot 
pumnul. Introduse cilindrul cu tranchilizante înăuntru şi 
închise la loc încărcătorul. 

— Ei, asta ar cam trebui să-i ajungă, zise el. Pentru un 
elefant, doza standard este de două suta de centimetri, numai 
că ei cântăresc în jur de două-trei tone per exemplar. lar 
Tyrannosaurus rex ara opt tone şi e de mii de ori mai ticălos. 
Ceea ce contează mult pentru stabilirea cantității de 
somnifere. 

— De ce? 

— Doza per cap de animal se calculează în funcție, pe de o 
parte, de temperament, pe de altă parte, de caracter. Aceeaşi 
doză, de 7Q9 poţi s-o vâri într-un elefant, într-un hipopotam 
şi într-un rinocer. Şi reuşeşti să imobilizezi elefantul, pentru 
că rămâne pe loc, stană de piatră. Hipopotamul numai ce-l 
mai leneveşti, pentru că, ameţeşte el, da' tot se mişcă. Şi 
rinocerul parcă turbează, e în stare să se încontreze cu tine 
până la ultima suflare. Dar, dacă hăituieşti un rinocer, spre 
exemplu, din maşină, fără să-i injectezi nimic, după cinci-zece 
minute de fugă, cade lat, din pricina şocului de adrenalină. 
Animalul ăsta e o combinaţie foarte ciudată de putere şi 
fragilitate în acelaşi timp... 

Muldoon începu să conducă maşina spre râu, încet 
precaut, apropiindu-se pas cu pas de tiranozaur. 

— Numai că toate astea sunt mamifere. Şi noi ştim cum 
să ne purtăm cu mamiferele, pentru că toate grădinile 
zoologice conțin atracții precum leii, tigrii, urşii, elefanții. Ştim 
însă mult mai puţine lucruri despre reptile. Şi nimeni nu ştie 
nimic despre dinozauri. Dinozaurii sunt animale noi. 

— Dar tu îi consideri reptile? întrebă Gennaro. 


— Nu, declară Muldoon, hotărât, în timp ce schimba 
vitezele. Pentru dinozauri nu există o categorie actuală în care 
să îi poţi încadra. 

Ocoli un bolovan, apoi vorbi mai departe, netulburat: 

— De fapt, noi n-am descoperit decât că dinozaurii erau 
tot atât de numeroşi ca specii precum sunt mamiferele din 
zilele noastre. Unii dintre ei sunt docili şi chiar drăgălaşi, alții 
sunt cruzi şi de neîmblânzit. Unii dintre ei au simțul vederii 
foarte dezvoltat, alții dimpotrivă. Unii sunt proşti ca noaptea, 
alții sunt ai dracu' de deştepţi. 

—- Ca raptorii, nu? interveni Gennaro. 

Muldoon clătină din cap, cu tristeţe. 

— Raptorii sunt inteligenţi. Chiar foarte inteligenți. Crede- 
mă pe cuvânt: toate problemele pe care le avem noi până 
acum nu sunt nimic, în comparaţie cu bătaia de cap pe care 
ne-ar da-o raptorii, dacă ar ieşi din ţarcul lor. Hopa, cred că 
de-aici putem destul de bine să i-o tragem lui Rexy al nostru. 

În faţa lor, tiranozaurul îşi ițea capul prin frunziş, 
uitându-se spre râu. Şi încercând să străbată într-acolo. 
După care se duse încă vreo câţiva metri mai încolo şi se 
chinui din nou, tot fără succes. 

— Mă tot întreb oare ce-o vedea el acolo? zise Gennaro. 

— Greu de spus, răspunse Muldoon. Poate că încearcă să 
înhaţe microceratopii ăia de ţopăie prin crăci. În cazul ăsta, or 
să-l cam pună să joace tontoroiul mult şi bine... 

Opri jeep-ul la vreo cincizeci de metri distanţă de dinozaur 
şi întoarse vehiculul. Lăsă motorul în funcţiune. 

— Treci la volan, îi ordonă lui Gennaro. Şi pune-ţi centura 
de siguranţă. 

Mai luă o doză şi o îndesă în cămaşă. După care cobori 
din maşină. 

Gennaro, trecu îndată în spatele volanului. 

— Ai mai făcut chestia asta de multe ori până acum? 

Muldoon râgâi. 

— Niciodată. Da' o să-ncerc să-l nimeresc îndărătul 
urechii. Să vedem cum merge... 


Se depărtă cam zece metri de spatele jeep-ului şi se ciuci 
în iarbă, sprijinit pe un genunchi. Apoi îşi rezemă arma grea 
de umăr şi ridică cu grijă cătarea telescopică, voluminoasă. 
Ochi tirahozaurul, care tot nu le dădea nici o atenţie. 

Urmă o fâsâitură a gazului lăptos şi Gennaro zări o dâră 
albă de fum desenându-se prin aer, către dinozaur. Însă 
nimic nu se întâmplă în continuare. 

Abia atunci tiranozaurul se întoarse încet, curios, să se 
uite la noii veniți. Îşi lăsă capul când pe-o parte, când pe 
cealaltă, parcă voind să-i privească pe rând, cu câte un ochi. 

Muldoon lăsase lansatorul jos şi îl încărca pentru a doua 
oară. 

— L-ai nimerit? strigă Gennaro. 

Vânătorul clătină din cap, dezaprobator. 

— Am tras pe-alături. Scârbele astea de cătări pentru 
lunetă... Ia uită-te dacă nu-i vreo baterie pe-acolo, pentru 
orice eventualitate. 

— Ce să caut? 

— O baterie, repetă Muldoon. E cam cât degetul de 
groasă... Cu nişte semne gri pe ea... 

Gennaro se aplecă să scotocească prin trusa mare, 
metalică. Simţea vibraţiile jeep-ului, auzea motorul torcând. 
Dar nu găsi nici o baterie. Tiranozaurul slobozi un răget. Lui 
Gennaro i se păru îngrozitor urletul acela crunt ce se 
plămădea în pieptul uriaş al animalului şi apoi umplea 
câmpiile de teamă. Tresări violent şi apucă zdravăn roata 
volanului, apoi ţinu mâna pe schimbătorul de viteze, pregătit 
să o ia din loc. Prin radio, auzi vocea celui din camera de 
control. 

— Muldoon, aici Arnold. Pleacă de acolo imediat. 
Terminat. 

— Ştiu ce fac, bombăni vânătorul. 

Şi atunci, tiranozaurul atacă, în forță. 

Muldoon rămase la locul lui. În ciuda creaturii aceleia 
imense, care gonea către el, înălță gura puştii şi, încet, 
metodic, ochi, apoi apăsă pe trăgaci. Încă o dată, Gennaro 


observă norişorul acela de fum, şi dâra albă a încărcăturii 
pornind spre animal. 

Şi totuşi, păru că din nou nu se întâmplă nimic. 
Dinozaurul alerga mai departe. 

De-acum însă, Muldoon fugea şi el cât îl ţineau picioarele, 
strigând: 

— Dă-i drumul! Dă-i drumul! 

Gennaro băgă în viteză, iar vânătorul se aruncă dintr-o 
parte, prinzându-se de portieră, în timp ce jeep-ul demara. 
Dinozaurul se apropia cu repeziciune, iar Muldoon reuşi să 
deschidă uşa şi să se urce pe banchetă. 

— Dă-i drumul mai repede, firar mă-sa a dracu' de 
bestie? Dă-i drumul cât poţi de repede. 

Gennaro apăsă pe accelerație până în podea. Maşina săltă 
în derivă, iar botul se ridică atât de mult înainte, încât nu mai 
văzură decât cerul prin parbrizul lat. După care vehiculul îşi 
reveni şi începu să străbată câmpia tot mai iute, Gennaro se 
îndreptă către un şir de copaci din stânga lor, până ce, în 
oglinda retrovizoare, observă că tiranozaurul mai răcneşte o 
dată, înfuriat, apoi se întoarce în loc să se depărtează de ei. 

Încetini. 

— Isuse preasfinte! exclamă el, răsuflând ca din foale. 

Muldoon dădea din cap, nedumerit: 

— Mi-aş fi băgat mâna-n foc că a doua oară l-am nimerit. 

— Eu am impresia că ai cam tras pe-alături, zise 
Gennaro. 

— Probabil că s-a rupt acul ăla înainte de a-l înfige 
injectorul în carnea fiarei ăleia... 

— Ei, acum recunoaşte că nu l-ai nimerit şi gata! 

— Mda, oftă Muldoon. Nu l-am nimerit. Bateria de la 
cătarea lunetei era moartă demult. E vina mea. Ar fi trebuit 
să o controlez, după ce a stat toată noaptea afară, în 
umezeală. Hai să ne întoarcem şi să mai luăm câteva 
încărcături tranchilizante. 

Jeep-ul se îndreptă către nord, spre hotel. Muldoon ridică 
radio-receptorul. 


— Control... 
— Da, răspunse Arnold. 
— Ne întoarcem la bază. 


De-acum râul se îngustase grozav, iar curentul era mult 
mai rapid. Pluta luneca mereu cu tot mai mare viteză. Chiar 
începea să semene cu un traseu de plăcere, dintr-un adevărat 
parc de distracții. 

— luhuuu! ţipa Lex, ţinându-se de mânerele copastiei. 
Mai iute, mai iute! 

Grant îşi miji ochii, scrutând terenul înainte. Matca era în 
continuare strimtă şi întunecată de crengile dese, însă 
înainte, la mare distanţă, se vedea cum se sfârşeau şirurile de 
copaci, iar soaiele revărsa o lumină orbitoare peste câmpul 
deschis. Departe, se mai auzea şi un răget fioros... Râul parcă 
se termina dintr-odată, într-o barieră ciudată, dreaptă... 

Barca îşi mărea în continuare viteza. 

Grant se apucă îndată de mânere. 

— Ce s-a întâmplat? 

— Urmează o cascadă, răspunse el. 

Ambarcaţiunea era trasă cu putere din tunelul întunecat 
spre năvala aceea orbitoare de raze, îndreptându-se cu iuțeală 
spre buza cascadei. Vuietul devenise asurzitor. Grant vâslea 
din răsputeri împotriva curentului, dar nu reuşi decât să 
rotească pluta pe loc o vreme. Însă aceasta tot înainta cu 
repeziciune spre căldarea de apă, neabătut. 

Lex se aplecă spre el şi mai apucă să îi zică: 

— Nu ştiu să înot! 

Şi atunci bărbatul observă că vesta ei de salvare nu era 
încheiată, însă nu mai avu ce face: cu o viteză 
înspăimântătoare, ajunseră la marginea cascadei, iar mugetul 
ei neîntrerupt parcă umplu toată lumea. Grant cufundă 
adânc vâsla în apă, atinse fundul şi opri pluta în loc, chiar pe 
buza cascadei. Ambarcaţiunea sălta pe valuri, izbită de 
curenți, însă nu se mişcă din loc. Şi omul, sprijinit straşnic în 


vâslă, se uită dedesubt şi observă cum viitoarea aceea cobora 
aproape douăzeci de metri, adunân-du-se într-un bazin larg. 

lar acolo, stând cufundat chiar în locul de strângere a 
apelor şedea tiranozaurul, aşteptându-i. 

Lex începu să urle de groază, apoi pluta se învârti în loc 
ca un titirez şi, capătul din spate se smuci în sus. 
aruncându-i în aer, apoi în apa înspumată şi căzură mult. de 
la înălțimea aceea ameţitoare. Braţele lui Grant se zbătură 
prin aer, neputincioase, iar lumea păru că se afundă dintr- 
odată într-un somn netulburat. 

Lui i se păru că zburase aşa. prin văzduh, minute întregi. 
Avu chiar timp să o zărească pe Lex apucându-se 
înspăimântată de portocalia vestă de salvare, căzând şi ea 
alături de el. Avu timp să îl vadă şi pe Tim uitându-se înfiorat 
la hăul de dedesubt. Avu timp să cuprindă cu ochii toată 
pânza aceea de apă rece ca gheaţa. Şi, în sfârşit, avu timp să 
privească şi bazinul acela larg, în vreme ce el se prăbuşea 
parcă ar fi fost filmat cu încetinitorul, într-o linişte deplină. 

După aceea se scufundă în apa rece, care-i înțepă trupul 
cu mii de ace îngheţate, şi bulbuci albicioşi îl împresurară din 
toate părțile. Se rostogoli peste cap, se învârti amețitor, şi, în 
treacăt, zări conturul neclar al piciorului monstrului, în timp 
ce el era dus de curent spre matca râului aferent. Omul înotă 
spre mal, se prinse zdravăn de pietrele încălzite de soare, 
alunecă, apoi apucă o creangă şi, în sfârşit, reuşi să se 
smulgă din viitoare. Gâfâind, se târî cu greu pe burtă, 
hârşâindu-se de pietre, şi privi înapoi spre râu tocmai când 
pluta brună, de cauciuc, trecu pe lângă el, purtată de valuri. 
Atunci îl văzu şi pe Tim, înotând împotriva curentului, iar 
Grant se întinse spre el, îl apucă de haine şi îl trase pe țărm, 
alături. 

Şi se întoarse din nou cu fața spre cascadă tocmai când 
tiranozaurul îşi cufunda capul în apă. Căpăţâna lui masivă se 
scutură, împroşcând cu stropi în toate părțile. Ţinea ceva în 
dinți. 


Şi, când îşi ridică iar capul, omul îşi dădu seama ce 
anume. 

Între fălcile cumplite ale animalului se vedea o formă 
portocalie — era vesta de salvare a lui Lex. 


Câteva clipe mai târziu, trupul fetiţei ieşi ia suprafaţă, 
chiar lângă coada lungă, puternică a dinozaurului. Era cu 
fața în jos, iar corpul ei mititel era târât fără milă de curent, 
spre matca râulul. Grant se aruncă în apă după ea şi imediat 
undele învolburate îl înghițiră. După câteva momente, apăru 
iar, ducând-o pe Lex şi apoi târând-o pe țărm. Părea greoaie 
acum, inertă. Chipul ei plăcut era deja vineţiu. Din gură i se 
scurgeau şuvițe de apă. 

Grant se aplecă deasupra ei, să îi facă respiraţie 
artificială, însă fetița tuşi, înecându-se. După care vomită un 
lichid galben-verzui şi tuşi din nou. Pleoapele i se zbătură. 

— Bună, ce faceți, glumi ea, încercând să zâmbească. Am 
reuşit, aşa-i? 

Tim începu să plângă. Ea se înecă iar. 

— Auzi, ai de gând să încetezi sau nu!? Acum de ce mai 
bâzâi aici, în creierii noştri?! 

— Uite-aşa. 

— Ne-am cam făcut griji din pricina ta, îi explică Grant, 

Fâşii subțiri de plastic portocaliu pluteau în josul râului. 
Tiranozaurul sfâşia vesta de salvare. Stătea încă întors cu 
spatele la ei, privind spre cascadă însă în orice minut se 
putea îndrepta spre locul unde se aflau şi îi vedea, cu 
siguranţă. 

— Haideţi, copii, îi zori Grant. 

— Da' unde ne mai ducem?! zise Lex, tuşind întruna. 

— Haideţi! 

Căuta din ochi un loc unde să se ascundă. În josul râului 
era numai o câmpie deschisă, plină de ierburi şi bătută de 
soare, care nu le-ar fi oferit nici o protecţie. În susul râului, 
şedea dinozaurul cel fioros. Şi atunci, paleontologul zări o 


potecuță noroioasă, care urma cursul râului. Părea că duce 
înapoi, spre buza cascadei. 

Şi acolo, în mocirla zvântată, observă o urmă de pantofi 
bărbăteşti. Care era îndreptată spre cascadă. 

Într-un târziu, tiranozaurul îşi întoarse privirea de la 
cascadă şi începu să scruteze, câmpia înverzită. Parcă şi-ar fi 
dat într-adevăr seama că fugarii nu mai erau prin preajmă. Se 
uita mai ales spre cursul inferior al râului. Grant şi copiii se 
pitiră printre ferigile uriaşe, care mărgineau malul apei. Cu 
mare precauţie, se îndreptă în susul râului. 

— Încotro ne îndreptăm? se interesă Lex. Nu vedeţi că ne 
întoarcem la el?! 

— Ştiu şi eu. 

De-acum se apropiaseră de cascadă, iar mugetul acesteia 
se auzea, cumplit. Pietrele de sub tălpile lor erau tot mai 
lunecoase, iar cărarea tot mai mocirloasă. Pretutindeni plutea 
o pânză deasă, persistentă, de ceață. Parcă s-ar fi afundat 
într-un plafon de nori. lar poteca părea că duce chiar către 
apa înspumată, însă când ajunseră lângă matcă, observară că 
de fapt drumeagul ocolea pe undeva, prin spatele cascadei. 

Tiranozaurul încă scruta cursul inferior al râului, cu 
spatele întors la ei. Se grăbiră să parcurgă cărarea spre 
cascadă şi, tocmai când erau aproape ascunşi de vălul des al 
apei, Grant văzu cum dinozaurul se mişcă şi se întoarce către 
ei. De-acum însă erau acoperiți de căderea de apă, iar omul 
nu mai putea desluşi nimic prin şuvoiul argintiu. 

Se uită atunci în jur, uimit: era un mic adăpost chiar 
acolo, puțin mai încăpător decât o magazie obişnuită şi plin 
cu o mulțime de maşinării: pompe care zumzăiau asurzitor, 
imense filtre de apă şi ţevi de tot soiul. Acolo, înăuntru, era 
umed şi răcoros. 

— Oare ne-o fi văzut? se întrebă Lex. 

Trebuia să ţipe, ca să fie auzită peste tumultul acela al 
cascadei. 

— Unde suntem aici? Ce-o fi înăuntru? Ne-a văzut oare 
ticălosul ăla?! 


— Staţi aici numai câteva clipe, o opri Grant. 

Se uită atent la echipamentele din magazie. În mod clar, 
era unul din punctele de întreţinere a utilajelor parcului. Şi, 
fireşte că acestea erau puse în mişcare de curent electric, aşa 
că era posibil să se afle prin preajmă şi vreun telefon pentru 
comunicări urgente. Începu să bâjbâie cu mâna printre filtre 
şi conducte. 

— Ce tot faceți acolo? strigă Lex, curioasă. 

— Caut un telefon, răspunse el. 

Era deja aproape ora zece dimineața. Nu mai aveau nici o 
oră încheiată ca să contacteze prin radio nava ce se îndrepta 
către continent. 

În spatele adăpostului găsi o uşă pe care scria MAINT 04, 
dar era încuiată. Alături, se putea desluşi un locaş pentru 
introducerea cartelei de siguranță Pe perete, chiar lângă uşă, 
zări un şir de cutii de metal. Le deschise pe rind, însă nu 
conțineau decât butoane de tot felul şi regulatoare. Nici un 
telefon. Şi nimic cu care să deschidă uşa 

Aproape că nici nu dăduse atenţie cutiei din stânga uşii. 
Dar când o desfăcu, descoperi un tablou cu nouă suporturi 
pentru chei, acoperit cu puncte în toate nuanțele de verde. 
Dar oricum, părea o modalitate de a deschide uşa aceea, iar 
el, nu ştia de ce, avea sentimentul că de cealaltă parte a uşii 
se afla un telefon. Poansonat pe metalul cutiei, era numărul 
1023. Dădu un pumn chiar în locul acela. 

Cu un fâşâit, uşa se dădu în lături. Orbecăind prin bezna 
de nepătruns, începu să coboare scările de beton. Pe peretele 
din fundul încăperii zări inscripția: VEHICOL DE 
ÎNTREȚINERE 04/22 TRANSPORT. Mai încolo era o săgeată 
ce indica undeva, în josul scărilor. Era oare posibil să existe 
într-adevăr o maşină acolo?! 

— Copii, veniţi încoace! 

— Lăsaţi-o baltă, se mironosi Lex. Eu una nu intru acolo 
nici moartă. 

— Haide, Lex, o îndemnă Tim. 


— Nici nu mă gândesc, stărui ea. Nu-i nici o lumină, 
nimic... Eu nu intru nici în ruptul capului. 

— Nici o problemă atunci, zise Grant, împăciuitor. 

Nu aveau timp de certuri. 

— Rămâneți unde sunteți, că eu mă întorc imediat. 

Grant păşi peste pragul uşii. Se auzi un bâzâit electronic 
şi uşa se închise într-o clipă, cu un pocnet sec. 

Grant rămase în întunericul acela de nepătruns. După o 
clipă de uimire, se întoarse către uşă şi pipăi suprafaţa ei 
umedă. Nu era nici un mâner, nici un locaş pentru deschidere 
manuală. Începu atunci să bâjbâie pereţii de o parte şi de alta 
a intrării, căutând un buton, un tablou de comandă, orice... 

Dar nu dădu de nimic. 

Tocmai intrase în panică şi. pe neaşteptate, degetele lui 
pipăiră un cilindru metalic, rece. Îşi trecu mâna peste o 
margine bombată, apoi peste o suprafaţă plată.. O lanternă?! 
O aprinse, iar raza ei păru de-a dreptul orbitoare. Se uită iar 
la —uşă, dar îşi dădu seama că nu avea cum s-o descuie. 
Trebuia să aştepte până ce copiii o deschideau pe dinafară. 
Între timp... 

Începu să coboare treptele. Erau umede şi lunecoase din 
pricina mucegaiului, aşa că era nevoit să meargă încet, cu 
mare băgare de seamă. La o oarecare distanţă, în josul 
scărilor, se auzi un sforăit subțirel şi un zgrepțănat de gheare 
pe ciment. Omul scoase pistolul cu tranchilizante şi îşi urmă 
drumul cu atenţie sporită. 

Treptele ocoleau în spirală şi, pe măsură ce lanterna lui 
lumina înainte, o sclipire ciudată scăpără pentru o clipă, apoi, 
după câteva momente, observă ce anume era de fapt: o 
maşină! Da, era o maşină electrică, precum cărucioarele 
pentru transportat echipamentul de golf şi era îndreptată cu 
botul spre un tunel lung, întunecat, ce părea că se întinde pe 
kilometri întregi. O luminiţă roşie licărea pe bord, lingă volan, 
aşa că Grant se gândi că probabi. funcționa. 

Auzi din nou fornăitul acela şi, când dădu cu ochii roată 
încăperii, zări o umbră palidă care se ridica asupra lui, ce sări 


prin aer, cu fălcile larg deschise. Şi atunci, Grant, fără să mai 
stea pe gânduri, apăsă pe trăgaci. Animalul se prăbuşi peste 
el, culcându-l la pământ, însă omul se rostogoli cât colo, 
speriat, în vreme ce raza lanternei lui se învârtea nebuneşte, 
în toate părţile. Însă făptura aceea doborâtă nu se mai trezi, 
iar paleontologul se simţi grozav de ruşinat când îşi dădu 
seama ce era de fapt. 

Era un velociraptor, însă pui, probabil că avea chiar mai 
puțin de un an. Avea vreo jumătate de metru înălțime, cam 
cât un câine, iar în clipele acelea zăcea pe podele, respirând 
anevoie, întretăiat. Săgeata tranchilizantă i se înfipsese sub 
falcă. Se. părea însă că doza de anestezic era prea mare 
pentru un corp atât de mărunt, aşa că Grant smulse săgeata 
la iuțeală. Velociraptorul îl privi cu ochii scăpărători, 
întredeschişi. 

Omul simți atunci privirea inteligentă a animalului, care 
vădea un fel de blândeţe, ce contrasta vizibil cu amenințarea 
grozavă pe care o inspirau adulții din aceeaşi specie, închişi 
în țarc. Bătu uşurel raptorul pe creştet, sperând că o să se 
mai calmeze. Apoi privi trupul creaturii, care tremura uşurel, 
căci somniferul puternic începuse să îşi facă efectul. Şi atunci 
paleontologul văzu că micul animal era mascul. 

Da, era un pui de velociraptor, mascul. Şi nu avea nici o 
îndoială în privința aceea. Dinozaurul din fața lui fusese 
născut şi crescut în junglă, în libertate. 

Însufleţit de acea descoperire, se grăbi să urce iarăşi 
scările spre uşa de la intrare. Cercetă cu atenţie, la lumina 
lanternei, suprafața plată, netedă, a uşii, precum şi pereții 
interiori. În vreme ce îşi plimba mâinile pe tăblia uşii, căutând 
vreun locaş sau un mâner pentru deschidere, înțelese dintr- 
odată cu groază că era încuiat înăuntru şi nu avea cum să 
iasă de acolo, decât dacă le trecea cumva prin cap copiilor să 
descuie uşa pe dinafară. Îi auzea foarte slab, de partea 
cealaltă a ieşirii. 


— Domnule Grant! striga Lex, bătând cu pumnii în uşă. 
Domnule Grant! 

— Uşurel, Lex, încercă Tim să o potolească. O să se 
întoarcă. 

— Dar unde s-a dus? 

— Uite ce-i: domnul Grant ştie întotdeauna ce anume 
trebuie să facă. O să se întoarcă în câteva minute. 

— Dar eu vreau să se întoarcă acum! se înfurie Lex. 

Îşi proptise pumnişorii în şold, îşi ridicase sprâncenele în 
semn de mânie şi bătea din picioare cât putea. 

Şi atunci, cu un răget cumplit, capul tiranozaurului 
străpunse pânza de apă, până la ei. 

Tim rămase cu ochii căscaţi de groază la gura aceea 
uriaşă, care se deschidea, gata să îi înghită, Lex ţipă sfâşietor 
şi se aruncă la pământ. Teasta imensă se clătină într-o parte 
şi într-alta, apoi se trase îndărăt din nou. Însă Tim putea zări 
prin vălul transparent al cascadei conturul neclar al 
creştetului dinozaurului. 

O împinse pe sora lui mai mult în adăpost, exact când 
fălcile dinozaurului clămpăniră din nou prin cascadă, iar 
limba bifurcată a acestuia se întinse cu iuțeală către copii. De 
pe ţeasta monstrului, apa era împroşcată peste tot. Apoi 
acesta îşi scoase iar capul de acolo. Lex se strânse înfrigurată, 
lângă fratele ei, tremurând din toate încheieturile. 

— Îl urăsc, scânci ea neajutorată. 

Se duse iarăşi câțiva paşi înapoi şi se făcu acolo ghem, 
însă adăpostul, la intrare, nu era decât de vreun metru şi 
jumătate şi ticsit cu tot soiul de maşinării. Nu aveau nici o 
fărâmă de loc unde să se ascundă. 

Din nou, capul tiranozaurului străbătu şuvoiul, însă de 
data aceea încet, fără grabă, iar falca de jos se sprijini pe 
policioara de piatră. Dinozaurul sforăi zgomotos, umflându-şi 
nările, trăgând aer în piept. Dar ochii mari rămăseseră încă 
acoperiţi, dincolo de pânza de apă. 

Tim se gândea, speriat de moarte: "Nu ne poate vedea. 
Ştie că suntem aici, dar nu poate vedea prin apă". 


Tiranozaurul adulmecă. 

— Ce face? bâigui Lex. 

— Sssst... 

Cu un mormăit grozav, fălcile animalului se deschiseră 
larg, iar limba țâşni înainte, printre colții necruțători. Avea o 
limbă groasă, vineție, despicată la vârf. Probabil că era lungă 
în jur de un metru şi ceva, aşa că ajunse cu uşurinţă până în 
spatele adăpostului. Linse, cu un hârşâit aspru, filtrele 
cilindrice. Tim şi Lex se lipiră şi mai tare de conducte. 

Şi atunci, limba dinozaurului se mişcă încet, mai întâi 
spre stânga, apoi spre dreapta, lăsând bale scârboase pe 
maşinăriile din acea magazie. Vârful despicat se încolăci pe 
țevi şi supape, pipăindu-le, căutând copiii. Tim observă că 
limba tiranozaurului se mişca uşor, ca un organ de sine 
stătător, de parcă ar fi fost mai degrabă trompa unui elefant. 
Apoi; aceasta se îndreptă iar către partea dreaptă a micului 
depozit. Şi se înfăşură pe piciorul fetiţei. 

— Bleah, făcu Lex, îngreţțoşată. 

Limba creaturii se opri acolo. Se încovoie, simțind-o, apoi 
începu să urce ca un şarpe uriaş pe corpul ei... 

— Nu te mişca..., şopti Tim, disperat. 

... peste fața ei, apoi peste umărul băiatului şi în cele din 
urmă îl încolăci fără scăpare, pe după cap. Tim îşi strânse 
pleoapele, plin de silă, în vreme ce mugşchiul lipicios îi 
acoperea în întregime chipul. Era. fierbinte şi umed şi 
mirosea îngrozitor a urină. 

Înfăşurată zdravăn în jurul lui, limba tiranozaurului 
începu să îl tragă, foarte încet, spre fălcile deschise. 

— Timmy!,.. 

Dar el nu putea răspunde, căci gura îi era acoperită de 
limba aceea uriaşă, vineţie. Putea încă să vadă, dar nu avea 
cum vorbi. Lex îl trăgea de mână, spre ea. 

— Haide, Timmyl... 

Limba dinozaurului îl târa în continuare spre gura aceea 
ce părea că mârâie întruna. Simţea deja răsuflarea fierbinte, 
întretăiată, dogorindu-i picioarele. Lex se străduia din 


răsputeri să îl ţină pe loc, dar măruntele ei forțe nu puteau 
sta împotriva uriaşului animal care pusese stăpânire pe 
fratele ei. Tim dădu drumul mâinii fetiţei şi începu să îşi 
împingă pumnii în limba aceea imensă, să îşi scape capul din 
strânsoare. Dar nici nu putu să o clintească din loc. Îşi 
înfipse atunci călcâiele în lutul noroios, dar era târât mai 
departe, ca şi înainte. 

Lex îşi încolăci braţele împrejurul mijlocului băiatului şi 
se căznea şi ea să îl salveze, strigând în continuu, disperată, 
însă el nu mai avea putere nici să mişte. Începuse deja să îşi 
piardă toată vlaga, iar în fața ochilor îi jucau roiuri de steluțe 
strălucitoare, colorate. O pace netulburată, tihnită, îl copleşi, 
ca şi cum s-ar fi împăcat cu sfârşitul inevitabil, în timp ce era 
smuls mai departe, spre fălcile monstrului. 

— Timmy?l... 

Şi dintr-odată, limba tiranozaurului se înmuie şi se 
desfăcu dimprejurul lui. Tim simţi cum vârful despicat lunecă 
fleşcăit peste fața lui. Tot trupul îi era acoperit cu bale 
lipicioase, albicioase şi dezgustătoare, iar limba animalului 
căzu neputincioasă la pământ. Fălcile clămpăniră tare, 
închizându-se muşcând limba uriaşă. Sânge închis la culoare 
țâşni în toate părțile, amestecându-se cu mocirla. Numai 
nările largi încă fremătau, respirând rar, cu putere. 

— Da' ce-are?! ţipă Lex? 

Însă atunci, pe neaşteptate, încet, foarte încet, capul 
tiranozaurului prinse să lunece înapoi, depărtându-se de 
magazie, lăsând în urmă o brazdă adâncă în noroi. ŞI, în 
sfârşit, dispăru cu desăvârşire, iar copiii nu mai zăriră înainte 
decât pânza argintie a cascadei. 


CONTROL 


— O. K., zise Arnold, în camera de control. T-rex a trecut 
în lumea viselor... 


Se lăsă pe spate, în scaunul mobil şi zâmbi satisfăcut, în 
vreme ce aprindea ultima ţigară. Mototoli pachetul. Da, 
avusese dreptate el: în sfârşit, făcuseră cel din urmă pas 
înainte de a restabili pe deplin ordinea în Parcul Jurasic. lar 
acum nu mai aveau decât să se ducă acolo, în junglă, şi să îl 
ducă pe tiranozaur în arealul lui. Atât. 

— Scârba dracului, ocăra Muldoon, uitându-se la 
monitor. Până la urmă tot l-am nimerit. Se întoarse către 
Gennaro şi adăugă: Numai că i-a trebuit o oră întreagă, până 
să simtă doza prin şoriciul ăla gros al lui... 

Henry Wu se încruntă, urmărind imaginile de pe ecran. 

— Dar ar putea să se înece acolo, în poziția în care a 
adormit... 

— Lasă, nu-i mai purta atâta de grijă, îl repezi Muldoon. 
Eu unul n-am văzut în viața mea o bestie mai greu de omorât 
decât ăsta... 

— Cred c-ar trebui să ne cam mişcăm fundurile de-aici şi 
să-l târâm p-ăla la locul lui, sugeră Arnold. 

— O s-o facem noi şi pe-asta, mai târziu, îl opri Muldoon, 
fără să dovedească prea multă tragere de inimă. 

— Da' ăsta-i un animal al dracului de scump, ştii doar... 

— Da, da, cunosc..., i-o reteză vânătorul, fără chef. 

Arnold se întoarse către avocat. Nu îşi putea reține 
bucuria. 

— Ce ţi-am spus eu dumitale, că de-acum parcul este în 
bună regulă? Pe de-a întregul. Indiferent de ce arată, modelele 
alea matematice ale lui Malcolm. Noi deținem controlul 
asupra a tot ce-i aici, ca la început... 

Gennaro nu zise decât: 

— Dar asta ce-i? şi arătă spre monitorul din spatele 
inginerului. 

Arnold se întoarse şi se uită. În colțul ecranului, căsuţa 
de avertizare a sistemului de operare, de obicei goală, 
semnaliza: AUX PWR LOW Surprins, omul nici nu înţelese la 
început despre ce era vorba. De ce să fi fost sursa auxiliară de 
energie la limită? Doar circuitele electrice primeau energie de 


la sursa principală, nu de la cea de rezervă! Se gândi apoi că 
probabil nu era decât un control de rutină pentru verificarea 
sursei auxiliare. Da, probabil că era doar un control al 
rezervei de combustibil sau al bateriilor... 

— Henry. spuse el. Ia uită-te şi tu la chestia asta... 

— Dar tu alimentezi circuitele de la sursa auxiliară? 
întrebă Wu. 

— Nicidecum, se miră Arnold. 

— Păi cam aşa se pare... 

— Nu se poate aşa ceva?! 

— Cere, evidența operaţiunilor pe ultimele câteva ore, 
sugeră Wu. 

Arnold apăsă pe un buton şi dintr-odată se auzi bâzâitul 
imprimantei, ce afişa ceva în colțul de sus al ecranului. Henry 
Wu se apropie de computer. 

Arnold rămăsese cu ochii holbaţi la monitor, nevenindu-i 
să creadă. Căsuţa de avertizare îşi schimbase de-acum 
culoarea, din galben fosforescent în roşu, iar mesajul era: 
AUX PWR FAIL (Sursă de energie auxiliară epuizată). Începu 
numărătoarea inversă, de la douăzeci. 

— Ce paştele mă-sii se întâmplă aici?! izbucni Arnold 
buimăcit. 


Precaut, Tim înainta câțiva paşi pe poteca noroioasă, 
până ce ieşi în lumina soarelui. Apoi aruncă o privire 
împrejurul cascadei şi zări pe dată tiranozaurul zăcând pe-o 
rână, plutind în bazinul de apă de dedesubt. 

— Sper c-a crăpat de tot, spuse Lex, cu ură. 

Însă băiatul îşi dădu seama că animalul nu murise încă: 
pieptul i se ridica ritmic, iar unul dintre picioarele din față 
tresălta spasmodic. Însă oricum, se petrecuse ceva ciudat cu 
el. Şi atunci Tim observă seringa mare, albă. Înfiptă în spatele 
capului, chiar lângă orificiul auditiv. 

— A fost adormit cu o săgeată tranchilizantă! se dumiri el. 


— Foarte bine i-au făcut, se bucură Lex. Pentru că pur şi 
simplu ne mânca, ce mail... 

Tim privi mai departe dinozaurul care respira anevoie. Şi 
dintr-odată se simți neaşteptat de dezamăgit pentru că un 
asemenea uriaş putuse fi umilit în aşa hal. Şi nici nu voia ca 
tiranozaurul să moară. 

— Nu-i vina lui, îngăimă el. 

— Ei sigur, auzi acum! se oţări fetița. Cât pe ce să ne 
sfarme în gura aia scârboasă a lui şi nu-i de vină! 

— Dar el e un carnivor, îi explică Tim. El nu ştie să facă 
decât asta: să ucidă şi să mănânce. 

— N-ai mai vorbi tu acum aşa, dacă ai fi fost deja în 
stomacul lui, zise Lex dispreţuitoare. 

Şi atunci, tumultul cascadei pieri ca prin farmec. Da, din 
mugetul acela neîntrerupt nu rămase decât un murmur 
molcolm, liniştitor. Pânza strălucitoare a apei se subție şi se 
prefăcu într-o şuviță... 

Apoi se opri. 

— Timmy, s-a oprit cascada, strigă fetița. 

Da, de-acum nu mai curgea decât ca un robinet care nu 
fusese închis de tot. lar apa din bazinul de dedesubt se 
domolise ca din senin. Parcă ar fi fost o oglindă netulburată. 

Copiii rămăseseră acolo, aproape de creasta stâncoasă, în 
nişa plină cu maşinării. Se uitau în jos şi nu le venea a crede. 

— Dar cascadele nu trebuie să se oprească niciodată, 
urmă Lex. 

Tim clătină din cap, nedumerit. 

— Probabil că-i din pricina curentului... O fi întrerupt 
cineva curentul electric. 

În spatele lor, pompele şi filtrele amuţeau pe rând, 
luminiţele angrenajelor se stingeau, iar utilajele rămâneau 
neclintite. Şi după aceea, se auzi pocnetul deconectării 
sistemului de siguranţă şi uşa pe care scria mare MAINT 04 
se dădu în lături, anevoie. 

Grant păşi peste prag, clipind des, orbit de lumina 
soarelui şi spuse bucuros: 


— Bravo, copii. Aţi deschis uşa... 

— Da' noi n-am făcut nimic, sări Lex de colo. 

— S-a întrerupt curentul electric, continuă Tim. 

— Ei, asta e... Nici o problemă, zise paleontologul. Ia 
veniți voi aici să vedeți ce-am găsit. 


Arnold rămăsese pur şi simplu stupefiat. 

Unul după altul, monitoarele ieşeau din funcţiune, 
automat, apoi şi becurile din cameră se stinseră, lăsându-i pe 
toți în întuneric şi uimire. Toţi începură să strige dintr-odată, 
în devălmăşie. Muldoon trase jaluzelele, să intre lumina 
soarelui, iar Wu se aplecă să se uite pe imprimanta 
calculatorului. 

— la uită-te puțin la asta, zise el către' Arnold: 

— L-ai scos din funcţiune azi dimineaţă, la cinci şi 
trei'ş'pe minute, iar când l-ai pornit din nou, el s-a alimentat 
automat de la sursa auxiliară de energie. 

— Sfinte Cristoase?! exclamă Arnold uluit. 

Din câte reieşea din fişa aceea, de când scosese el 
computerul din circuit, sursa principală de energie nu mai 
fusese solicitată deloc. Când repusese sistemul computerizat 
în funcțiune, numai sursa auxiliară îşi reluase activitatea. Lui 
Arnold i se părea grozav de ciudat, însă într-un târziu îşi 
dădu seama că de fapt era cât se putea de firesc. Pentru că 
asta era şi de aşteptat să se întâmple. Era perfect logic: 
generatorul de rezervă intra primul în funcțiune şi, de obicei, 
era folosit pentru a activa şi principalul generator, pentru că 
era mult mai greu să se încălzească acesta din urmă mai 
întâi. Aşa fusese sistemul proiectat. 

Însă până atunci, Arnold nu mai avusese niciodată ocazia 
să închidă principala sursă de energie. 


JURASSIC PARK 


Time 

Event 

System Status 
[Code] 


05-12-44 
Safety 1 Off 


Operative 
[AV12] 
05-12-45 
Safety 2 Off 
Operative 
[AV12] 
05-12:46 
Safety 3 Off 
Operative 
[AV12] 
05-12:51 


Shutdown Command 
Shutdown 


[-AVO] 
05:13:48 
Startup Command 


Shutdown 


[-AVO] 


05. 13:55 
Safety 1 On 
Shutdown 


[-AVO] 


05:13:57 
Safety 2 On 
Shutdown 


[-AVO] 


05:13:59 
Safety 3 On 
Shutdown 


[-AVO] 


05:14:08 

Startup Command 
Startup — Aux Power 
[-AVI1] 


05:14:18 

Monitor-Main 
Operative — Aux Power 
|AVO4] 


05:14:19 

Security-Main 
Operative — Aux Power 
[LAVOS] 


05:14:22 
Command-Main 


Operative — Aux Power 


[AVo6] 


05. 14:24 
Laboratory-Main 
Operative — Aux Power 
[AVO8] 


05:14:29 

TeleCom-VBB 
Operative — Aux Power 
|AVO9] 


05:14:32 
Schematic-Main 
Operative — Aux Power 
[AVO9] 


05:14:37 

View 

Operative — Aux Power 
[AVO9] 


05:14:44 

Control Status Chk 
Operative — Aux Power 
[AVO9] 


05:14:57 

Warning: Fence Status [NB] 
Operative — Aux Power 
[AVO9] 


09:11:37 

Warning Aux Fuel (20%) 
Operative — Aux Power 
[AvZZ] 


09:33:19 

Warning: Aux Fuel (10%) 
Operative — Aux Power 
[AVZ1] 


09:53:19 

Warning: Aux Fuel (1%)/ 
Operative — Aux Power 
[AVZ2] 


09:53:39 
Warning: Aux Fuel (0%) 
Shutdown 


[-AVO] 


lar atunci când văzuse că luminile şi monitoarele 
funcționează din nou în camera de control, nici măcar nu îi 
trecuse prin minte că de fapt generatorul central nu îşi 
reluase şi el activitatea. 

Dar aşa se întâmplase, deci în tot timpul acela, când ei 
alergaseră după T-rex şi făceau una sau alta, toate circuitele 
parcului erau alimentate de sursa auxiliară de energie. Şi 
asta nu era deloc bine. Adevărul era că toate consecințele 
faptului în sine, începuseră să îi vină în minte, una după 
alta... 

— Dar alineatul ăsta ce vrea să spună? întrebă Muldoon, 
arătând spre fişa imprimată. 

05: 14: 57 WARNING: FENCE STATUS (NB| OPERATIVE 
— AUX POWER [A V09]. 

— Înseamnă că avertismentul sistemului a fost transmis 
monitoarelor din camera de control, răspunse Arnold. Cu 
privire la gardurile electrice... 

— Şi tu ai văzut avertismentul ăla? întrebă Muldoon. 


Arnold clătină din cap cu tristeţe. 

— Nu. Probabil că tocmai luasem legătura cu tine, prin 
radio. Sau cine ştie... În orice caz, nu l-am văzut. 

— Bine, bine, dar ce înseamnă asta: FENCE STATUS? 

— Păi, atunci n-aveam de unde să ştiu că circuitele sunt 
alimentate de sursa auxiliară, se eschivă Arnold. lar 
generatorul ăsta de rezervă nu produce un amperaj destul de 
mare pentru a menţine gardurile electrice în funcțiune, aşa 
că, automat, au fost întrerupt curentul electric care le activa: 

— Cum adică? se enervă Muldoon. Vrei să spui că 
gardurile electrice au fost neactivate? 

— Da. 

— Toate?! De la ora cinci dimineață?! Adică cinci ore 
încheiate?! 

— Da. 

— Inclusiv gardurile de la ţarcul velociraptorilor? 

— Da, oftă Arnold. 

— Sfinte Isuse Cristoase. Cinci ore întregi?! Asta 
înseamnă că fiarele alea ar fi putut ieşi de-acolo până acum... 

Şi atunci, de undeva, din depărtare, se auzi un țipăt 
sfâşietor. Muldoon începu să vorbească foarte grăbit. Dădu 
roată încăperii, dându-le tuturor câte un radio-emițător 
portabil. 

— Domnul Arnold o să se ducă acum la centrala 
principală, să pună în funcţiune generatorul principal. 
Domnule Wu, dumneata o să rămâi în camera de control. Eşti 
singurul care te mai descurci cu computerele astea. Domnule 
Hammond, dumneata întoarce-te la Popasul Turistic. Şi nu te 
certa cu mine nici o clipă, că n-avem vreme de asta. Haideţi, 
acum faceţi ce v-am spus. Încuiați bine porțile şi rămâneţi la 
adăpost până ce vă dau eu de ştire. Eu unul o să-l ajut pe 
Arnold să scape de raptorii ăia. 

Se întoarse apoi către Gennaro: 

— Tot ți-ar mai face plăcere să trăieşti momente 
palpitante? 

— Nu prea, mărturisi Gennaro, alb la față ca varul. 


— În ordine atunci. Du-te cu ceilalți la adăpost, încheie 
Muldoon. Asta-i ce rămâne de făcut pentru toată lumea. Şi- 
acum: dați-i drumul! 

Hammond se tângui, îngrijorat: 

— Dar ce-ai de gând să le faci animalelor mele? 

— Nu asta-i întrebarea, domnule Hammond. Problema 
este ce-au ele de gând să ne facă nouă... 

leşi din încăpere şi se grăbi să străbată coridorul până la 
biroul lui. Gennaro îl prinse din urmă: 

— Ce-i, ţi-ai schimbat intenţiile? mormăi Muldon. 

— O să ai nevoie de ajutor, conchise avocatul. 

— S-ar putea... 

Vânătorul intră într-o cameră pe uşa căreia se vedea 
inscripția: SUPRAVEGHERE ANIMALE. Luă  lansatorul 
portabil, de umăr, apoi descuie un dulap fixat pe peretele de 
deasupra biroului. Înăuntru se aflau şase cilindri şi şase 
recipiente cu tranchilizante. 

— Necazul ăl mare cu scârbele astea de dino, începu 
Muldoon, este că au sisteme nervoase inegal distribuite. Şi nu 
mor deloc repede, nici măcar cu o împuşcătură sigură, direct 
în creieri. Pe deasupra, mai au şi o constituție straşnică: 
oasele alea tari ca piatra pot să ricoşeze un glonte spre inimă, 
iar picioarele şi partea din spate a corpului, abia le 
paralizează. Cu cât sângele curge mai încet, cu atât mor mai 
încet. 

Desfăcu cilindrii unul după altul şi le dădu drumul în 
recipiente. Îi aruncă apoi lui Gennaro o centură groasă, cu 
diagonală. 

— la pune-ţi asta. 

Gennaro îl ascultă, strânse centura în jurul brâului. iar 
Muldon îi dădu lui proiectilele. 

— Nu mai avem decât să sperăm că o să-i facem fărâme. 
Din nefericire, nu avem decât şase proiectile. Iar în ţarcul ăla 
sunt opt raptori. Hai să mergem. Şi stai cât mai aproape de 
mine. Doar tu ai obuzele alea... 


Vânătorul ieşi din încăpere şi o luă la fugă de-a lungul 
coridorului, uitându-se peste balconul ce dădea spre cărarea 
care ducea către centrala electrică. Alături de el, Gennaro 
încerca să ţină pasul, răsuflând ca din foaie. Ajunseră la 
parter, trecură printre uşile glisante, apoi Muldoon se opri. 

Arnold stătea întors cu spatele spre centrala electrică. Trei 
velociraptori se apropiau de el. Arnold luase un ciomag în 
mână şi îi ameninţa cu el, strigând întruna, să-i sperie. Pe 
măsură ce ajungeau tot mai aproape, dinozaurii se răsfirau, 
în formaţie de luptă — unul rămase în centru, iar ceilalți doi 
veneau dintr-o parte şi din cealaltă. Parcă îşi coordonau 
mişcările, fără efort instinctiv. Gennaro începu să tremure de 
frică. 

Da, erau vânători înnăscuţi, vânători în ceată. 

Muldoon deja se aşezase pe un genunchi, cu lansatorul pe 
umăr. 

— Încarcă, îi ordonă el celuilalt. 

Gennaro puse proiectilul în magazia armei. Se auzi apoi 
numai un scurt bâzâit electric. Şi nu se întâmplă nimic. 

— Sfinte Cristoase, i-ai dat drumul pe undeva, prin spate, 
se înfurie Muldoon, înclinând ţeava lansatorului, până ce 
obuzul căzu în palmele lui Gennaro. 

Acesta încărcă din nou. Dinozaurii mârâiau amenințători 
spre Arnold, când, dintr-odată, cel din stânga omului pur şi 
simplu explodă. Partea de sus a corpului zbură prin aer, 
tăiată de la jumătate, iar sângele împroşcă toți pereţii din jur, 
ca o roşie strivită. Bucata de trup de la şolduri în jos se 
prăbuşi la pământ, cătând aerul cu picioarele şi cu coada 
groasă. 

— Asta o să-i stârneascâ. se încruntă Muldoon. 

Arnold alerga de-acum spre uşa centralei electrice. 
Velociraptorii se întoarseră în loc şi o porniră către Muldoon 
şi Gennaro. Pe măsură ce se apropiau de cei doi, animalele 
încercau să îi încadreze de o parte şi de alta. Din depărtare, 
de undeva dinspre popasul turistic, se auzeau țipete. 


— Ar putea fi un adevărat dezastru pe-aici se sperie 
Gennaro. 
— Taci şi încarcă, se răsti Muldoon. 


Henry Wu auzi exploziile şi se uită spre uşa camerei de 
control. Ocoli mesele pe care se aflau computerele, apoi se 
opri. Ar fi vrut să iasă şi el de-acolo, însă ştia că era nevoit să 
rămână în acea încăpere. Dacă Arnold ar fi reuşit să repună 
în funcţiune curentul electric, măcar pentru un minut, atunci 
Wu putea să activeze generatorul principal. 

Aşa că trebuia să rămână acolo. 

Şi atunci auzi pe cineva răcnind ca din gură de şarpe. 
Părea să fie Muldoon. 


Muldoon simţi un junghi cumplit în gleznă, se rostogoli în 
josul unei ridicături de pământ, apoi sări în picioare şi o luă 
la fugă. Uitându-se înopoi, îl zări pe Gennaro alergând în 
direcția opusă, spre pădure. Raptorii însă nu îi dădeau atenţie 
lui, ci se luaseră după Muldoon. De-acum se aflau la mai 
puțin de douăzeci de metri distanță. Muldoon urla cât îl ţinea 
gura, în timp ce gonea mai departe, întrebându-se înnebunit 
unde mama dracului se mai putea ascunde. Pentru că ştia că 
în cel mult zece secunde, fiarele acelea aveau să pună gheara 
pe el. 

Da, în zece secunde. 

Poate chiar mai puţin. 


kkk 


Ellie trebuia să îl ajute pe Malcolm să se întoarcă pe 
burtă, ca Harding să înfigă acul seringii şi să îi injecteze încă 
o doză de morfină. Matematicianul oftă din greu şi se prăbuşi 
între perne. Părea că îi scad puterile văzând cu ochii. Prin 


radio, nu se auzeau decât țipete stridente şi duruitul depărtat 
al unor explozii, ce se auzeau dinspre complexul turistic. 

Hammond apăru şi el în încăpere şi se interesă: 

— Cum se mai simte? 

— Se ţine tare, îl lăudă Harding. Numai că uneori mai 
aiurează. 

— Nu zău? se rățoi Malcolm la el. Nici vorbă. Sunt cât se 
poate de lucid. 

Ascultară câteva clipe în tăcere ce emitea radioul. 

— Parcă ar fi război afară, îşi dădu Malcolm cu părerea. 

— Au ieşit raptorii din ţarc, oftă Hammond. 

— Ei, nu zău?! bâigui Malcolm, respirând anevoie. Şi cum 
de s-a putut întâmpla una ca asta? 

— A apărut o defecţiune la sistemul computerizat. Arnold 
nu şi-a dat seama că alimentatorul de rezervă e pe sfârşite, 
iar gardurile electrice au fost scoase din funcțiune. 

— Ca să vezi! 

— la mai du-te dracului, ţicnit plin de ifose ce eşti! 

— Dacă-mi aduc eu bine aminte, urmă Malcolm 
netulburat, am prevăzut demult posibilitatea ca gardurile 
electrice să nu prezinte o siguranţă totală. 

Hammond oftă iar, din greu, şi se aşeză covârşit pe scaun. 

— Firar al dracului de necaz, ocări el, clătinând din cap, 
cu mare tristeţe. În mod sigur, nu ar fi trebuit să scape 
atenţiei tale nemaipomenite faptul că, în străfundul inimii 
noastre, tot ceea ce am încercat noi aici se bazează până la 
urmă pe o idee extrem de simplă. Eu, împreună cu toți 
colaboratorii mei, am hotărât, cu ani în urmă, că era posibil 
să recuperăm ADN-ul unui animal dispărut şi să îl 
reconstituim, să îi dăm viață. Ceea ce pentru noi părea un vis 
minunat, căci era de fapt o călătorie în timp. Singura călătorie 
în timp, care a avut loc pe lumea asta. Da, puteam să redăm 
viață trecutului, ca să mă exprim astfel. Şi, devreme ce idealul 
ăsta era atât de însuflețitor şi era posibil să îl şi înfăptuim, 
am decis să trecem la pasul următor. Am achiziționat insula 
asta şi am pornit la fapte. Totul a fost cât se poate de simplu. 


— Simplu, ai?! răbufni Malcolm. 

Adunându-şi toate forțele, găsi atâta putere în el cât să 
stea în capul oaselor în pat şi să îl înfrunte pe bătrân. 

— Simplu, zici? repetă el. Eşti chiar mai nebun şi mai 
bătut în cap decât am crezut eu. Şi cred că nebunia asta e 
deja incurabilă. 

— Domnule Malcolm, interveni Ellie, încercând să îl aşeze 
iarăşi, uşor, între perne. 

Dar Malcolm nu se mai putea stăpâni deloc. Arătă către 
radio, acuzator, căci de acolo se auzeau în continuare țipete şi 
tot soiul de răcnete ciudate. 

— Ce-i acum acolo, ce se petrece? scrâşni el cu mânie. 
Asta-i chiar ideea ta cea simplă. Simplă?! Ai reuşit să creezi 
noi forme de viață, despre care habar n-ai nimic. lar 
geneticianul ăla, Wu, nici nu ştie cum se cheamă lighioanele 
pe care le moşmondeşte el prin laborator. Nu poate fi deloc 
deranjat cu "întrebări minore", precum: "Cum se numeşte 
chestia asta sau ailaltă?" Pentru că el pur şi simplu lasă 
aluatul ăla scârbavnic să crească şi să se facă cine ştie ce 
monştri. Aşa că ați izbutit să creați o mulțime de bestii, într- 
un timp foarte scurt, fără să învățați vreodată ceva despre ele, 
ba chiar vă aşteptaţi să răspundă cerinţelor voastre, pentru 
că voi i-ați făcut şi sunt proprietatea voastră, după cum vă 
închipuiațţi în prostia voastră nelimitată. Numai că ați uitat că 
ființele astea sunt vii, că au inteligență proprie şi s-ar putea 
foarte bine să nu voiască să se supună. Ba pe deasupra mai 
şi uitaţi toți că aproape habar n-aveţi de nimic în legătură cu 
creaturile astea şi uitaţi cât de incompetenţi sunteți pentru ca 
să înfăptuiți asemenea lucruri, pe care, cu atâta uşurinţă le 
numiți "simple'?!... Doamne, dă-le minte, măcar un strop! Se 
prăbuşi iarăşi între perne, cuprins de un acces de tuse. 

— Ştii cumva mătăluță care-i hiba forței ştiinţifice? urmă 
apoi Malcolm. Este numai o altă formă de moştenire preluată 
de urmaşi. Şi toată lumea ştie, inclusiv dumneata, ce 
căcăcioşi şi bătuţi în cap sunt bogătanii în general... E o 
chestie verificată deja. 


— Ce dracu' tot îndrugă ăsta acolo? se înfurie Hammond. 

Harding îi făcu, semn că bolnavul aiura. Malcolm însă 
ridică din sprâncene, dispreţuitor. 

— Să-ţi spun tot eu la ce mă refer, continuă el. În cele mai 
multe cazuri, cel ce îşi doreşte puterea, în orice domeniu, 
trebuie să facă nişte sacrificii pentru a o obține. Cunoaşte o 
perioadă de ucenicie, se supune unei anumite discipline, timp 
de ani de zile. Şi asta indiferent de ce fel de ascensiune te 
preocupă — să fii preşedintele unei companii; să obţii centura 
neagră la karate; să devii un guru spiritual. Indiferent de țelul 
pe care ţi-l propui, trebuie să îți măsori drumul în timp, în 
practică, în eforturile care ți se cer pentru asta. Şi trebuie să 
renunți la o mulțime de alte lucruri pentru a ajunge să-ţi vezi 
visul cu ochii. Aşa că e neapărat să fie cel mai important 
lucru pentru tine. Şi, de îndată ce ai căpătat ceea ce ţi-ai 
dorit, înseamnă că ai dobândit şi forță deosebită. Care nu ți 
se mai poate lua de către nimeni şi nimic, pentru că ea există 
şi trăieşte în tine, în sufletul tău. Pentru că este pur şi simplu 
rezultatul disciplinei căreia i te-ai supus atâta vreme. Însă 
este foarte interesant faptul că, pe parcursul acestui drum 
îndelungat, în tot acest timp în care respectivul învaţă pas cu 
pas cum să ucidă cu mâinile goale, cum se întâmplă în cazul 
artelor marțiale, el trebuie să îşi însuşească mental şi regula 
de a nu omori oricum, nesăbuit. Deci acest fel de forță este 
înfrânată la rândul ei de un auto-control perfect. Disciplina 
datorită căreia urci treptele puterii, te învaţă totodată să nu 
abuzezi de această putere. 

Însă, aşa cum am mai zis, puterea ştiinţei este întocmai 
ca averile moştenite: se obține fără efort, fără disciplină. Poţi 
să tot citeşti ce au făcut alţii, apoi să faci, la rândul tău, pasul 
următor. Şi poţi să faci asta încă de foarte tânăr. Poţi să faci 
progrese uluitoare, foarte repede. Însă nu ai cum să cunoşti 
acea disciplină care îți dozează puterile, care durează mai 
multe etape, gradate. Nu mai ai nici un frâu: pe toţi cei ce şi- 
au adus înaintea ta contribuția la evoluția ştiinţifică, într-un 
fel sau altul, îi ignori. Nici măcar în fața naturii nu te mai 


simți complexat în vreun fel. Nu mai există alte reguli în afară 
de "trebuie să ajung bogat cu orice preț" şi '"afirmă-te cât mai 
repede, prin orice mijloace îți stau la îndemână, fără să 
asculți de nimeni altcineva". Înşeală, minte, falsifică, n-are 
importanță! Nici pentru tine, nici pentru colegii tăi de breaslă. 
Nimeni n-o să stea să-ți facă morală. Nimeni nu are vreun 
model anume de urmat. Pentru că şi ceilalți, la rândul lor, 
încearcă să facă acelaşi lucru: să facă o minunăție, oricare ar 
fi ea, şi asta cât mai repede cu putinţă. 

Şi aşa, pentru că poţi să stai liniştit pe umerii unor 
giganți, poţi să te apuci la iuțeală să încropeşti ceva, acolo. 
Nici măcar nu îţi trece prin tăr-tăcuţă ce-ar putea să iasă. Dar 
oricum, tu ai raportat deja, ai patentat găselniţa şi ai vândut- 
o la repezeală. Iar cumpărătorul o să cunoască disciplina de 
care am vorbit, chiar mai puțin decât tine. El pur şi simplu o 
să achiziționeze această putere! ca pe oricare alt lucru 
trebuincios pentru a-i face lui viața mai uşoară. El nici măcar 
nu este capabil să conceapă că ar putea fi necesar pe lumea 
asta un "fleac" precum disciplina. 

— Înţelegeţi cumva ce tot bâiguie ăsta pe-aici? făcu iarăşi 
Hammond pe miratul. 

Ellie încuviinţă din cap. 

— Nu pricep prea mare lucru, ca să fiu drept, zise 
bătrânul. 

— O să încerc să explic şi mai simplu: un maestru de 
karate n-o să ucidă oameni cu mâinile goale. El n-o să se 
enerveze niciodată aşa de cumplit încât să-şi omoare nevasta 
dintr-o lovitură. Acela care ucide este clar că nu cunoaşte 
disciplina, nu ştie să se stăpânească şi a obținuut puterea pe 
care o deține numai ca pe-o distracție oarecare, o surpriză 
pentru petrecerea de sâmbătă seara. Asta e puterea pe care o 
încurajează şi o permite ştiinţa, în general. Şi de aceea te 
gândeşti şi dumneata că nu-i nimic mai simplu pe pământ 
decât să construieşti un loc ca ăsta?! 

— Era simplu, stărui Hammond. 

— Atunci de ce naiba s-a dus totul de râpă? 


Cu nervii încordați la maximum, amețit de-atâta teamă, 
John Arnold deschise uşa adăpostului şi intră. Sfinte Isuse, 
înăuntru era o beznă cumplită. Ar fi putut să-şi dea seama 
dinainte că toate luminile aveau să fie stinse. Simţi atunci 
răcoarea dinăuntru şi bănui întinderea locului unde se afla, 
căci dedesubtul său erau încă două etaje. Trebuia să 
găsească scara de acces. Şi, pe deasupra, mai trebuia să fie şi 
grozav de atent, ca nu cumva să-şi rupă gâtul pe-acolo. 

Dădu peste scara îngustă. 

Bâjbâi prin întuneric, ca un orb, până ce îşi dădu seama 
că era prea periculos să meargă aşa, fără să ştie unde să 
pună piciorul. Era nevoit să găsească o modalitate prin care 
să facă măcar un fir de lumină în adăpost. Se întoarse la uşă 
şi o deschise cam cât un lat de palmă. Aşa pătrundea o fâşie 
de lumină. Însă nu avea cum să ţină uşa în poziţia aceea. Îşi 
scoase la iuțeală un pantof din picior şi îl propti în 
deschizătura uşii. 

Se îndreptă apoi iarăşi spre scara care acum era mai uşor 
de găsit. Începu să înainteze, ținându-se de bara de metal 
ondulat, simțind denivelările sub tălpi — un pas mai apăsat, 
unul mai uşor... Bine măcar că nu orbecăia degeaba. Înaintea 
lui, deasupra, se zăreau scările propriu-zise, care duceau la 
generatoarele de curent. Mai avea vreo zece metri. 

Şi, dintr-odată, se lăsă întuneric de nepătruns. 

Lumina se topise ca prin farmec. 

Arnold se întoarse pe călcâie şi privi către uşă. Şi atunci 
observă că fâşia de lumină fusese acoperită de trupul masiv al 
unui velociraptor. Animalul se aplecă şi începu să adulmece 
pantoful ce ținea uşa întredeschisă. 


Henry Wu se plimba ca un leu în cuşcă. Îşi tot trecea 
mâinile peste monitoarele computerelor. Atingea ecranele cu 
vârfurile degetelor. Se mişca de colo-colo, tot timpul, fără 


astâmpăr. Parcă înnebunise de atâtea emoţii prin care trecea 
întruna. 

Revăzu în minte, pentru a cine ştie câta oară, ce anume 
avea de făcut. Trebuia să acționeze cu mare grabă. Da, mai 
întâi avea să reintre în funcțiune primul ecran, apoi el 
apăsa... 

— Hei, Wul... 

Aparatul de radio începuse să pârâie. 

Geneticianul se repezi să îl ridice. 

— Da, aici sunt... 

— Tot n-aţi făcut dracu' nimic cu împuţitu ăsta de 
curent? 

Era Muldoon. Şi vocea lui suna destul de ciudat, cam 
gâtuită. 

— Nu, răspunse Wu. 

Şi zâmbi ca pentru sine, bucuros că ştia măcar că 
vânătorul era în viaţă. 

— Cred că Arnold a reuşit s-o taie spre adăpostul ăla, 
urmă Muldoon. Da' ce-a mai făcut dup-aia, habar n-am. 

— Şi tu unde eşti? 

— Sunt înghesuit. 

— Poftim?! 

— Sunt înghesuit ca o râmă nenorocită, într-o ţeavă de 
scurgere, lua-o-ar dracii şi p-asta, răbufni celălalt. Şi vreau să 
te anunț că la ora asta sunt mare vedetă... Se chinuie ăştia 
într-o veselie să îmi admire mutra... 


Mda, mai degrabă sunt înfipt în ţevile astea, nu înghesuit, 
se gândi Muldoon. Chiar în spatele complexului turistic erau 
depozitate nişte conducte de scurgere, iar el reuşise să se 
ascundă într-una din ele, cea mai apropiată, târându-se ca 
un vierme scârbavnic, să îşi scape viața. Ţevile acelea aveau 
cam un metru în diametru, aşa că abia încăpuse, cu chiu cu 
vai, însă măcar lighioanele nu puteau să ajungă până la el. 


Cel puţin nu după ce el izbutise să împuşte un 
velociraptor în picior, atunci când animalul venise prea 
apraape de conducta în care se adăpostise omul. Raptorul 
fugise de-acolo, urlând cât îl ţinea gura. aşa că acum ceilalți 
stăteau la o distanță respectabilă de ţeava cu pricina. 
Singurul regret ai vânătorului fusese însă că monstrul nu îşi 
arătase căpățâna la capătul conductei, atunci când apăsase el 
pe trăgaci. 

Însă oricum, putea să mai aibă ocazia, pentru că se părea 
că afară îl aşteptau vreo trei-patru fiare, care mârâiau întruna 
amenințătoare. 

— Da, da, află de la mine că sunt foarte iubit la ora asta, 
repetă el în radio-emițător. 

— Ştii cumva, Arnold are vreun radio? îl întrebă Wu, din 
camera de control. 

— Nu cred, zise Muldoon. Da' stai şi tu pe recepţie. 
Aşteaptă, poate dă vreun semn. 

Nu văzuse ce se afla la celălalt capăt al ţevii — intrase în 
cotlonul acela prea repede, nu avusese timp —, iar atunci nu 
avea cum să vadă nicidecum. Era prea înghesuit. Nu îi mai 
rămânea decât să spere că în partea din spate, gura conductei 
era astupată. Sfinte Cristoase, nu i-ar fi fost deloc pe plac să 
simtă colții bestiilor acelea cum îi fac bucile arşice! 


Arnold mergea cu spatele, mai departe, pe pasarelă, fără 
să îşi ia ochii nici o clipă de la animal. Velociraptorul era la 
mai puțin de zece metri distanță, îl pândea, se apropia 
întruna prin semiîntuneric. Omul auzea hârşâitul ghearelor 
necruțătoare pe metal. 

Însă se deplasa fără grabă, precaut. Arnold ştia că 
dinozaurul avea simțul vederii bine dezvoltat; însă grilajul 
complicat al pasarelei, mirosurile ciudate, necunoscute ale 
uleiurilor cu care erau unse angrenajele din centrală, îl 
făceau să fie mai prudent. Da, încetineala cu care se mişca 
animalul era singura lui şansă de salvare, se gândea 


inginerul. Dacă el ar fi ajuns înaintea bestiei la scară, iar apoi 
izbutea să coboare la etajul de dedesubt... 

Pentru că era aproape sigur că velociraptorii nu puteau să 
urce treptele. În orice caz, nu trepte înguste, întortocheate... 

Se uită înapoi, peste umăr. Scările se aflau numai la 
câțiva metri înaintea lui. Da, încă vreo câțiva paşi şi... 

Ajunse! Tot mergând astfel, cu spatele, simţi balustrada 
de metal şi începu să coboare, aproape târându-se, scările 
abrupte, verticale. În sfârşit, atinse cu tălpile cimentul neted. 
Deasupra lui, raptorul mârâi ameninţător, înfuriat, 
neîndrăznind să coboare de pe pasarelă. 

— Ce să-ţi fac, amice. Îi dădu Arnold cu tifla? 

Se întoarse pe călcâie şi o porni spre generatorul de 
rezervă. Era cât pe ce să ajunsă acolo; când auzi în spatele lui 
un bufnet surd. 

Se uită înapoi, să vadă ce se întâmplase. 

Raptorul era deja acolo, pe podeaua de ciment; mârâind. 

Sărise de pe pasarelă. 

Omul privi la iuțeală împrejur, după o armă, ceva cu care 
să se apere, dar se trezi dintr-odată pe poaeaua rece, întins pe 
spate. O greutate cumplită îi apăsa pieptul, încât abia mai 
putea respirai Şi atunci îşi dădu seama că animalul şedea 
chiar pe el! Simţi ghearele încovoiate sfâşiindu-i carnea de pe 
piept iar răsuflarea urât mirositoare a animalului îi veni direct 
în față, în vreme ce omul deschise gura, să urle de durere. 


Ellie ţinea în mână radio-emițătorul, ascultând. Încă doi 
muncitori ticani ajunseseră la baza turistică. După toate 
aparențele, acolo erau în siguranţă. Însă în ultimul sfert de 
oră nu mai apăruse nimeni să se adăpostească. lar afară, 
dincolo de zidurile protectoare, se lăsase o linişte suspectă. 
Prin radio, Muldoon tocmai spunea: 

— Cât timp a trecut? 

— Vreo patru-cinci minute, răspunse Wu. 


— Păi, Arnold ăla ar fi trebuit să-i dea drumul la curent 
până acum, zise vânătorul. Dac-o a-vea de gând să facă asta. 
Nu-ţi trece chiar nici o idee prin mansardă? 

— Nu, răspunse geneticianul. 

— Da' de Gennaro mai ştii ceva? 

Avocatul apăsă pe butonul de emisie. 

— Sunt aici, îl anunţă el. 

— Adică unde mama dracilor bălțaţi eşti mătăluță? se 
oțări Muldoon. 

— Tocmai mă pregătesc să o pornesc şi eu spre centrala 
electrică, zise Gennaro. Urează-mi noroc. 


Gennaro se ghemui în frunziş, scurtând împrejurimile, 
ascultând fiecare foşnet. 

Chiar în faţa lui, zări poteca mărginită de arbori falnici, ce 
ducea spre complexul turistic. Ştia că adăpostul unde se afla 
centrala electrică, era situat undeva, spre est. Păsările 
ciripeau voios prin copaci. O ceață lăptoasă se lăsa peste 
pădure. Un raptor răgi îndelung, dar de undeva, din 
depărtare. Parcă dinspre partea dreaptă. Omul o porni mai 
departe, abătându-se de la cărare, afundându-se în desiş. 

Îți place să trăieşti aşa, în suspans? 

Nu prea. 

Adevărul era că nu îi plăcea câtuşi de puţin. Însă el se 
gândea să facă un plan de acțiune, sau măcar să găsească o 
posibilitate, cât de firavă, care să izbândească. Dacă o ţinea 
tot spre nord, față de complex, putea ajunge în spatele 
centralei electrice. Aşa că toți raptorii erau probabil în partea 
opusă, spre sud, printre celelalte clădiri. Nu aveau cum să fie 
acolo, în junglă. 

Sau cel puţin, el aşa spera. 

Făcea cât mai puţin zgomot putea, însă îşi 'dădu seama 
cu groază că de fapt stârnea mai multă zarvă decât îşi 
închipuise. Se strădui să încetinească pasul, simțind cum 
inima îi bătea mai-mai să-i spargă pieptul. Frunzişul era deja 


foarte des, nici nu mai putea zări la mai mult de trei-patru 
metri înaintea rătăcise de tot drumul spre centrala electrică. 
Însă lui. Începu să se întrebe îngrijorat, dacă nu cumva 
tocmai atunci observă acoperişul clădirii, chiar în dreapta lui, 
deasupra palmierilor. 

O luă în partea aceea, apoi ocoli adăpostul. Găsi uşa, o 
deschise şi se strecură înăuntru, neauzit. Era o beznă 
cumplită. Se împiedică de ceva. 

De un pantof. 

Încremeni de spaimă. Deschise uşa larg, să intre lumina, 
şi porni mai departe. Văzu o pasarelă chiar înaintea lui. Şi 
dintr-odată îşi dădu seama că habar n-avea încotro să se 
îndrepte. Şi uitase şi radioul. 

Firar al dracului de ceas râu! 

Oricum, pe undeva, pe-acolo, trebuia să găsească un 
radio. Sau măcar să se uite după generatorul acela. Ştia şi el 
cum arăta un generator. Mda, probabil că era pe la etajul de 
dedesubt. Dădu peste o scară care ducea la nivelul inferior. 

Jos era încă şi mai întuneric, aşa că de-abia desluşea câte 
ceva. Bâjbâia cu mâinile printre ţevi, căutându-şi calea, ca nu 
cumva să se lovească de ceva. 

Şi atunci auzi fornăitul unui animal şi îngheţă pe loc. 
Ascultă, încordat ca un arc, însă horcăitul acela numai veni. 
Păşi mai departe, precaut. Un lichid vâscos fi stropi pe umăr 
şi pe braţul gol. Era cald, ca apa stătută. Atinse pata aceea cu 
mâna. 

Ce lipicioasă era! 

Mirosi. Sânge! 

Se uită în sus. Raptorul era cocoțat pe grămada aceea de 
conducte, la numai doi-trei metri deasupra lui. De pe ghearele 
încovoiate îi picura sânge. Cu o luciditate neaşteptată, se 
gândi atunci dacă animalul era rănit. lar apoi o rupse la fugă, 
însă dinozaurul îi sări chiar în spinare, aruncându-l la podea. 

Gennaro însă era un bărbat puternic. Îşi adună toate 
forțele şi sări în picioare, lovind animalul, care se rostogoli pe 


ciment. Când aruncă o privire înapoi, zări raptorul prăbuşit 
pe-o rână, horcăind din greu. 

Da, într-adevăr, era rănit. Cine ştie cum se lovise la un 
picior. 

Ucide-l! 

Gennaro se ridică în picioare, căutând cu ochii o armă. 
Dinozaurul încă zăcea pe podele, răsuflând anevoie. Omul 
începu să caute cu febrilitate un obiect dur, ceva ce putea fi 
folosit drept armă. Orice. Când se întoarse spre animal, 
acesta dispăruse ca prin farmec. 

Însă mârâia ameninţător de undeva, din beznă: 

Gennaro făcu un ocol larg, căutând cu palmele întinse 
înainte. Şi atunci simți o durere cumplită în mâna dreaptă. 

Dinţi ascuțiți, necruţători. 

Da, fiara aceea îl muşcase. 

Dinozaurul îşi smuci capul îndărăt, iar Donald Gennaro 
îşi pierdu echilibrul, se împletici pe picioare şi căzu. 


Zăcând neputincios, scăldat în sudori reci, Malcolm 
asculta încordat pârâitul înnebunitor al radioului. 

— Nimic încă? întrebă Muldoon. Tot n-aţi aflat nimic nou? 

— Nici vorbă, oftă Wu. 

— Mama mă-sii de treabă, ocări vânătorul. 

Urmă un moment de tăcere. 

Malcolm oftă dispreţuitor. 

— Ard de nerăbdare să aud ce planuri minunate mai 
coace mintea lui. 

— Ce aş vrea eu acum, urmă Muldoon. ar fi ca toată 
lumea să se ducă în incinta hotelului şi să se reorganizeze 
cumva. Dar tot nu mă luminez cum... 

— Păi e un jeep în fața complexului turistic, sugeră Wu. 
Dacă eu l-aş aduce până la tine. crezi c-ai putea ieşi de-acolo? 

— Poate. Dar n-ai cum să pleci din camera aia de control. 

— Oricum nu pot fi de nici un ajutor pp-aici. 


— Numai bunul Dumnezeu ştie câtă dreptate are, pufni 
Malcolm. O cameră de control fără curent electric rămâne tot 
o cameră de control şi-atât. Inutilă. 

— În ordine atunci, zise Muldoon. Hai s-o încercăm şi p- 
asta. Nu-mi miroase deloc a bine. Toată harababura n-o să se 
sfârşească deloc cum trebuie... 

Întins în patul de campanie, Malcolm comenta şi el: 

— Nu, nu o să se sfârşească deloc bine. Pentru că o să se 
sfârşească numai cu un dezastru. 

Wu îşi continuă discuţia cu vânătorul. 

— Raptorii ar fi în stare să ne urmărească până aici. 

— Da, da, mai bine ne-am păzi de monştri ăia..., zise 
Malcolm ca pentru sine. Înainte, camarazi... 

Radioul îşi întrerupse emisia. Malcolm închise ochii, 
vlăguit, respirând anevoie, drămuindu-şi puterile. 

— Hai, linişteşte-te, îl îndemnă Ellie. Nu te mai zbate 
atât... 

— Ştii de fapt ce se întâmplă acum, aici? o întrebă el. Cu 
toată mascarada asta, cu toate încercările de a ține lucrurile 
în frâu? Este aceeaşi formă de manifestare a minunatului 
mod de comportare occidental, care s-a afirmat acum vreo 
cinci sute de ani. Pe vremea aceea, oamenii de genul ăsta au 
pornit-o din Florenţa, din Italia, care pe-atunci era cel mai 
important oraş al lumii. Principala idee de la care a pornit 
ştiinţa era atunci noua modalitate de a privi realitatea în sine, 
(care la rândul ei era obiectivă, adică nu depindea de 
credințele sau naționalitatea oamenilor, pentru că era vorba 
de rațiune şi numai de ea), iar această idee abia descoperită, 
agita minţile tuturor pe-atunci. 

Pentru că era de fapt speranța pentru un viitor nebănuit 
până atunci, aşa că pur şi simplu a spulberat tot sistemul 
medieval străvechi, deşi durase sute şi sute de ani. Iar 
interesele politice feudale, dogmele religioase şi superstițiile 
reprobabile au trebuit să se plece în fața ştiinţei. Dar adevărul 
este că toate astea s-au petrecut din pricină că acea lume 
medievală nu mai avea putere să meargă înainte astfel. Din 


nici un punct de vedere — nici economic, nici intelectual. Ba 
mai mult: nu avea nici un punct comun măcar cu lumea ce 
tocmai se năştea în acele momente. 

Malolm tăcu, scuturat de un acces de tuse. 

— Însă în zilele noastre, urmă el apoi, chiar ştiinţa este 
acel sistem complex de credinţe, care deja a durat câteva sute 
de ani. Şi, întocmai ca şi sistemul medieval de dinainte, 
ştiinţa începe să se potrivească tot mai puţin lumii noastre. 
Pentru că ştiinţa a dobândit atâta putere, încât limitele ei 
practice sunt numai nişte biete aparenţțe. Pentru că, mult 
dincolo de hotarele ştiinţei, câteva miliarde de specimene 
umane, ca noi, trăim laolaltă într-o singură lume măruntă, 
îngrămădiți ca vai de noi şi. Întretăindu-ne drumurile. Însă 
ştiinţa nu ne poate ajuta să ne hotărâm ce anume să facem 
cu această lume sau cum să ne trăim viața Ştiinţa poate să 
producă un reactor nuclear, dar nu ne poate învăța şi cum 
să-l folosim, în plus, amărâta asta de planetă a noastră 
începe să fie tot mai poluată şi încă în elementele ei 
fundamentale — aerul, apa, pământul — tocmai din pricina 
rezultatelor ştiinţei, care a scăpat demult din frâu. 

Oftă, trăgându-şi sufletul. 

— Iar acest lucru este mult mai uşor de observat pentru 
oricine. 

Se lăsă o tăcere apăsătoare, preț de câteva minute, 
Malcolm şedea aproape nemişcat, cu ochii închişi, rasuflând 
tot mai anevoie. Ninemi nu scoase o vorbă, iar lui Ellie chiar i 
se păru că matematicianul a adormit, în sfârşit. Când, dintr- 
odată, acesta se ridică în capul oaselor, fără veste. 

— În acelaşi timp, marile motivații intelectuale ale ştiinţei 
au dispărut deja. Chiar de la Newton şi Descartes, ştiinţa ne-a 
oferit o viziune minunată, a controlului absolut. Pentru că 
Măria Sa Ştiinţa pretindea că deţine puterea de a ţine totul 
sub control, prin însăşi înțelegerea perfectă a legilor naturale 
ale acestei lumi. Însă în secolul douăzeci, această pretenţie 
iluzorie a fost distrusă definitiv şi irevocabil. Mai întâi, după 
enunțarea principiului nelimitării, descoperit de Heisenberg, 


s-au stabilit nişte granițe foarte precise în privința 
cunoştinţelor noastre despre lumea subatomică. Ei, sigur, am 
putea spune. Nici unul din noi nu trăieşte totuşi în lumea 
subatomică. Şi aşa că nu aduce nici o consecință practică în 
viețile noastre de zi cu zi. După aceea însă, teorema lui Godel 
a stabilit nişte limite similare în matematică, pe care eu le-aş 
numi un limbaj formal al ştiinţei în genere. Matematicienii 
credeau până atunci că limbajul pe care îl foloseau ei 
conținea nişte adevăruri indubitabile, derivate din legile 
logicii. Însă acum ştim că tot ceea ce noi denumim 
"raționament" este numai un joc al hazardulu. Şi nu este 
deloc atât de deosebit, după cum ne închipuim noi. 

Şi, în sfârşit, iată că apare şi teoria haosului, care 
dovedeşte că imprevizibilul incumbă chiar în viața noastră de 
zi cu zi. Da, da, este tot atât de aşteptat să apară precum 
furtunile pe care noi nu le putem prezice. Şi astfel, măreața 
viziune pe care ştiinţa se lăuda că ne-o oferă, de sute şi sute 
de ani — visul grandios al controlului absolut — a pierit în 
secolul nostru. Şi odată cu ea s-au dus şi cele mai multe din 
motivațiile, din raționamentele ştiinţifice, în numele cărora se 
ocupă de ceea ce se ocupă ea în mod implicit. lar pentru noi 
deci, nu mai are rost să auzim ceea ce auzim acum, nu-i aşa? 
Ştiinţa a declarat întotdeauna că tot ceea ce nu cunoaştem 
încă, vom cunoaşte într-o bună zi. Însă iată că ne convingem 
că nu este deloc adevărat. Nu-i decât vorbărie goală toată 
teoria asta. Şi tot atât de tâmpită şi de nesăbuită pe cât saltul 
în gol al unui copil cam ţicnit la minte, care sare de pe bloc 
pentru că lui i se pare că poate zbura. 

— Ei, asta chiar că-i o exagerare, spuse Hammond, 
clătinând din cap înţelegător. 

— Noi asistăm neputincioşi la sfârşitul erei ştiinţifice. Da, 
da, ştiinţa, ca de altfel toate sistemele depăşite, se 
autodistruge. Şi, pe măsură ce acaparează tot mai multă 
putere, se dovedeşte tot mai incapabilă să se folosească de 
această forță extraordinară. Pentru că lucrurile deja se 
precipită într-un ritm ameţitor acum. Cu cincizeci de ani în 


urmă, toată lumea era căzută-n fund de admiraţie în fața 
bombei atomice. Pentru că însemna într-adevăr putere. Însă 
deocamdată nimeni nu îşi dădea seama ce poate face această 
putere. Apoi, după numai un deceniu de la descoperirea 
acestei bombe, începem să dispunem şi de forța geneticii. lar 
forța  bioingineriei genetice este de departe mult mai 
apreciabilă decât cea atomică. Şi nu peste multă vreme, va 
sta la îndemâna oricui. O să se regăsească şi în 
îngrăşămintele pentru grădinarii care îşi îngrijesc plantele. Or 
să facă şi copiii experimente genetice la şcoală. Or să se 
instaleze chiar mici laboratoare de specialitate pentru terorişti 
şi dictatori. Şi uite-aşa toată lumea o să fie silită să se întrebe 
la fel: oare ce anume să fac eu cu această putere pe care o 
dețin? Ei bine, asta-i întrebarea la care ştiinţa nu poate 
răspunde defel. 

— Şi-atunci ce o să se-ntâmple? se interesă Ellie. 

Malcolm înălță din umeri, nedumerit. 

— O schimbare majoră. 

— Ce fel de schimbare? 

— Toate schimbările majore sunt precum moartea, rosti 
el. Nu izbuteşti să le desluşeşti câtă vreme te afli de partea 
cealaltă. 

Închise ochii, vlăguit. 

— Săracul de el, îl căină Hammond, clătinând din cap cu 
milă. 

Malcolm oftă, neînțeles. 

— Ai idee cât de puţin probabil este ca dumneata sau 
oricare dintre noi, cei de-aici, să plecăm de pe insula asta vii? 
întrebă el. 


A ŞASEA ITERAŢIE 


"Recuperarea sistemului se poate dovedi deja imposibilă". 
IAN MALCOLM 


ÎNTOARCEREA 


Cu roțile scrâşnind pe şinele electrice, vehiculul gonea 
prin bezna tunelului subteran. Grant şedea pe locul şoferului, 
cu picioarele bine înfipte în podele. Tunelul acela părea lipsit 
de orice formă de viață. Numai din când în când curenți de 
aer rece se abăteau asupra lor, apărându-i însă de pân-za de 
apă a cascadei şi lăsând o fâşie de lumină să pătrundă 
înăuntru. Însă paleontologul observă multe balegi uscate, 
albicioase. În mod clar, acolo stătuseră o mulțime de animale 
ascunse. 

Stând alături de el în vagonet, Lex îndreptă lanterna spre 
micul velociraptor, care zăcea undeva, în spate. 

— De ce respiră aşa de greu? întrebă ea. 

— Pentru că l-am nimerit cu o doză de tranchilizante, 
răspunse bărbatul. 

— Da' atunci o să moară? 

— Sper că nu. 

— Şi de ce-l luăm cu noi? urmă curioasa. 

— Ca să le demonstrăm celor de la bază că dinozaurii 
într-adevăr se înmulțesc singuri, răspunse Grant. 


— Bine, da' de unde ştiţi că se înmulțesc? 

— Pentru că puiul ăsta e încă mic. Şi pentru că este un 
mascul. 

— Nu zău?! exclamă Lex şi se grăbi să lumineze animalul, 
ca să se convingă. 

Întoarse mâna cu ceasul către fetiță. 

— la vezi, cât mai e ora? 

— Păi... zece şi un sfert. 

— O. K. 

Tim interveni şi el, îngrijorat: 

— Asta înseamnă că mai avem numai patruzeci şi cinci 
de minute ca să îi anunțăm pe cei de pe vapor. 

— Ei, probabil că deja suntem aproape de complex, îl 
linişti Grant. Îmi închipui că ar trebui să ajungem deja acolo 
dintr-o clipă într-alta. 

Nu era prea sigur nici el de asta, însă simțea după 
mişcarea maşinii că tunelul urca o pantă lină, ducându-i spre 
suprafață şi... 

— Mamăă..., făcu Tim, pierit de bucurie. 

Ieşiră din tunel în plină viteză, orbiți de lumina puternică. 
Peste insulă, se lăsase o ceață lăptoasă, subțire, care 
acoperea în bună parte silueta clădirii ce se înălța drept în 
fața lor. Grant îşi dădu seama imediat că era complexul 
turistic. Ajunseseră chiar înaintea garajului! 

— luhuuuu! strigă Lex fericită. Am reuşit! Iuhuuu!... 

Topăia de colo-colo, ca o veveriță, în vreme ce Grant parca 
vehiculul. De-a lungul unuia dintre pereți erau înşirate o 
mulțime de cuşti pentru animale. Aşezară micul velociraptor 
într-una din ele, lăsându-i şi un vas cu apă. Apoi urcară 
scările spre ieşirea de la parterul construcției. 

— O să mănânc hamburgeri! țipa Lex. Şi fripturi cu 
garnitură! Şi ciocolată cu lapte şi cu frişcă! Şi n-o să mai dau 
de nici un dinozaur! luhuuu! 

Ajunseră în hol şi deschiseră uşa. 

ŞI încremeniră în prag. 


În marele hol al popasului turistic, uşile mari, glisante, 
fuseseră făcute țăndări şi o ceaţă întunecată venea dinspre 
uriaşa sală de conferinţe. Inscripţia pe care se citea "CÂND 
DINOZAURII STAPÂNEAU PĂMÂNTUL! se mai ţinea într-un 
singur şurub, scârțâind întruna în bătaia vântului. Giganticul 
tiranozaur-robot fusese răsturnat şi a-cum zăcea la podea, cu 
picioarele în aer, iar cablurile şi circuitele dinăuntru ieşiseră 
din lăcaşurile lor. Afară, dincolo de geamurile securizate; 
zăriră  şirurile prelungi de palmieri, şi umbre ciudate, 
hălăduind prin ceaţă. 

Tim şi Lex se ascunseră înfricoşați după biroul de metal al 
ofițerului de serviciu. Grant luă radio-emiţătorul paznicului şi 
încercă să transmită pe toate lungimile de undă. 

— Alo, aici Grant. Alo, m-auziţi?... Nu-i nimeni pe-aici? 
Alo, Grant pe recepție... 

Lex rămăsese cu ochii aţintiți pe trupul inert al 
paznicului, care zăcea pe covor. De-acolo de unde şedea, fetița 
însă nu putea zări decât picioarele celui căzut. 

— Alo, aici Grant... Alo... 

Lex cuteză să îşi ițească capul peste marginea biroului, ca 
să vadă mai bine omul doborât. Grănt o prinse de mânecă. 

— Hei, ia stai tu cuminte... 

— Da-i mort? Ce este mâzga asta de pe jos? Sânge? 

— Da: 

— Atunci de ce nu-i roşie, cum e sângele? 

— Eşti sinistră..., răbufni Tim. 

— Ce-i aia "sinistră"? Eu nu sunt... 

Radioul pâri pentru câteva secunde, apoi se auzi: 

— Sfinte Dumnezeule mare! Grant? Tu eşti?! 

Iar apoi vocea lui Ellie: 

— Alan? Alan?!... 

— Da, eu sunt..., răspunse Grant. 

— Slavă Domnului, oftă femeia uşurată. Eşti teafăr? 

— Da, sunt viu şi nevătămat. 

— Dar pe copii i-ai văzut? Ştii ceva de ei? 


— Copiii sunt aici, cu mine, răspunse el. N-au păţit nimic. 

— Slavă Domnului, repetă Ellie. 

Lex se furişa pe după colțul biroului. Grant o plesni peste 
gleznă. 

— Hei, întoarce-te. 

Se auziră iarăşi câteva pârâituri ale aparatului, apoi: 

—... de sunteți acum? 

— În holul clădirii principale. 

Glasul lui Wu, bâigui: 

— Dumnezeule mare! Auzi, sunt chiar aici! 

— Alan, ascultă-mă, se grăbi Ellie. Raptorii au scăpat din 
țarc. Pot să deschidă uşile. Şi s-ar putea să fie acum chiar în 
clădirea în care sunteți voi. 

— Ei, atunci e minunat. Da' voi unde vă aflați? 

— În hotel. 

— Şi ceilalți? Muldoon şi toţi ceilalți? 

— Am pierdut câţiva oameni. Dar toți ceilalți sunt aici, la 
hotel. 

— Telefoanele funcționează? 

— Nu. Tot sistemul computerizat este dereglat. Nimic nu 
funcționează. 

— Şi-atunci cum facem să-l reparăm? 

— Am tot încercat. 

— Trebuie să repunem totul în funcţiune. Cât mai repede. 
Dacă nu, într-o jumătate de oră velociraptorii or să ajungă pe 
continent. 

Începu să îi povestească despre vaporul pe care se 
strecuraseră animalele, când Muldoon interveni în emisie. 

— Domnule Grant, am impresia că nu înţelegi totuşi care- 
i situația reală. Noi nu mai rezistăm nici măcar o jumătate de 
oră aici. 

— Cum aşa? 

— Câţiva raptori s-au luat după noi. Doi din ei sunt acum 
chiar pe acoperiş. 

— Şi ce-i cu asta? În clădirea aia nu se poate pătrunde. 

Muldoon tuşi, încurcat. 


— După toate aparențele, lucrurile nu stau tocmai aşa. 
Pentru că nimeni nu se aştepta vreodată ca animalele astea 
să ajungă pe acoperiş. 

Apăru un bruiaj în emisie, apoi: 

—... probabil că au fost plantați copacii prea aproape de 
gard. Raptorii au sărit peste gard, apoi pe acoperiş. Mă rog, 
grilajele de oţel care apără ferestrele din tavan, trebuiau să fie 
şi ele electrificate, dar devreme ce nu-i curent electric... Aia s- 
au apucat să roadă barele de metal... 

— Să roadă barele?! exclamă Grant. 

Se încruntă, încercând să îşi imagineze scena. 

— Cât de repede? 

— Păi, muşcătura lor are o forță de patruzeci de kile pe 
centimetru pătrat. Sunt ca hienele, pot să roadă fierul şi... 

Transmisia se întrerupse câteva momente. 

— Cât de repede muşcă? întrebă iar Grant. 

— Cred că mai avem la dispoziţie vreo zece-cin'şpe minute 
până or să distrugă complet grilalajul şi să intre în clădire 
prin geamurile de sus. Şi îndată ce-or să ajungă aici... A, staţi 
numai puţin, domnule Grant... 

Emisia se încheie. 


Raptorii reuşiseră să ronțăie prima bară de oțel de 
deasupra geamului din camera lui Malcolm. Unul dintre 
dinozauri apucă apoi capătul barei şi trase cu putere, 
îndoindu-l, dându-l deoparte. Lovi apoi cu piciorul din spate 
în geam, iar acesta se făcu țăndări, mii de cioburi se 
împrăştiară pe patul rănitului. Ellie se duse şi îndepărtă de pe 
aşternut bucăţile mai mari de sticlă. 

— Doamne sfinte, că tare urâţi mai sunt, îngăimă 
Malcolm, privind dinozaurii. 

Acum, după ce fereastra fusese spartă, puteau auzi cu 
toții mârâielile şi fornăitul animalelor şi scrâşnetul colților 
acestora pe metalul pe care îl rodeau. Brazde prelungi, 
argintii, rămâneau în oţelul pe care îl muşcau cu furie. Bale 


vâscoase năclăiau cearceafurile suferindului şi masa de la 
capătul patului. 

— Bine măcar că nu pot încă să intre, zise Ellie. Cel puţin 
până n-or să mai dea gata încă o bară... 

— Dacă Grant ar putea să se ducă el cumva la centrala 
aia electrică..., sugeră Wu. 

— Firar al dracu' de rahat cu moţ! ocări Muldoon, 
şotâncăind prin încăpere din pricina gleznei luxate. Nu are 
cum s-ajungă acolo îndeajuns de repede. Nu poate să dea 
drumul la curent prea repede. Cel puţin nu ca să-i oprească 
p-ăştia... 

Malcolm tuşi, înecându-se. 

— Da. 

Avea vocea atât de slabă, încât abia se auzea. 

— Ce zice? întrebă Muldoon. 

— Da, repetă Malcolm. Puteţi... 

— Ce putem? 

— Distrageţi..., clipi din ochi. 

— Ce să disțragem? Cum? 

— Mergeţi lângă gard... 

— Da... Şi dup-aia? 

Malcolm se forță să zâmbească. 

— Băgați... mânuţele printre gratii.. 

— Of, Cristoase, ce idee!..., făcu Muldoon a lehamite, 
îndepărtându-se. 

— Ei, stai puţin, sări Wu. Are dreptate. Aici nu-s decât doi 
raptori. Ceea ce înseamnă că afară mai sunt cel puţin patru. 
Ne-am putea duce acolo să le distragem cumva atenția. 

— Şi dup-aia? 

— Şi-atunci Grant s-ar duce fără probleme la centrala 
electrică şi ar pune generatorul în funcțiune. 

— Şi atunci am putea să ne ducem la camera de control şi 
să punem tot sistemul pe roate?! 

— Exact. 

— N-avem timp, se tângui Muldoon. N-avem timp. 


— Dar dacă îi atragem pe raptori aici, jos, urmă Wu, poate 
că reuşim să-i şi îndepărtăm de geamul ăla... Am putea avea 
şanse de reuşită. Merită să încercăm. 

— Aha, să-i momim adică, conchise Muldoon. 

— Exact. 

— Şi cine anume o să fie momeala? Eu unu' nu-s bun la 
nimic. Am glezna făcută praf. 

— Mă duc eu, hotări Wu. 

— Nici vorbă, tu eşti singurul care ştie cum să lucreze cu 
computerele. Şi trebuie să îi spui lui Grant cum să pornească 
generatorul ăla... 

— Atunci mă duc eu, se oferi Harding. 

— Nu, refuză Ellie. Malcolm are nevoie de dumneata. Eu o 
să mă duc. 

— Draci împielițați?! se oţări Muldoon. Auzi, o să ai 
numai raptori de jur-împrejur, raptori pe acoperiş... 

Dar ea nu-l mai asculta. Deja îşi lega şireturile la tenişi. 

— Numai să nu-i spuneți lui Grant, îi avertiză. O să se 
înfurie grozav dac-o să afle. 


În hol era linişte, iar ceața aceea răcoroasă îi învăluia pe 
cei trei. Câteva minute, nu mai transmise nimeni prin radio. 

— De ce nu vorbesc cu noi? se interesă Tim. 

— Mie foame, scânci Lex. 

— Probabil că încearcă să facă un plan de acţiune, 
presupuse Grant. 

Se auzi iar pârâitul radio-emițătorului. 

— Grant... eşti... nry Wu pe recepţie. Eşti acolo? 

— Da, te-aud, răspunse paleontologul. 

— Uite ce-i, urmă Wu. Poţi să vezi partea din spate a 
complexului turistic, de-acolo, de unde te afli? 

Grant scrută împrejurimile, prin ferestrele de la celălalt 
capăt al încăperii, învăluiți în fuioare lăptoase. 

— Da, răspunse el. 


— Ei, continuă celălalt. Există o potecă dreaptă, care duce 
printre palmieri, chiar până la centrala electrică. Acolo sunt şi 
toate utilajele electrice şi generatoarele. Mi se pare că de altfel 
ai şi fost la centrală ieri, nu? 

— Da, confirmă Grant. 

Pentru o clipă însă rămase buimăcit de acel adevăr. Să fi 
fost numai o zi de când se uitase el prin clădirea aceea? Parcă 
ar fi trecut secole de-atunci. 

— Ei, acum ascultă-mă cu atenţie, zise Wu. Noi credem că 
putem să atragem toți raptorii aici; lângă popasul turistic, dar 
nu suntem chiar convânşii Aşa că ai mare grijă. Mai lasă-ne 
doar cinci minute, să îi momim. 

— O. K., acceptă Grant. 

— Poţi să laşi copii în cofetărie, n-or să pățească nimic. la 
şi radioul cu tine, când pleci... 

— O. K. 

—  Închide-l însă înainte de-a pleca de-acolo, ca să nu 
răzbată zgomotul până afară. Şi când ajungi la centrala 
electrică, ia legătura cu mine, din nou... 

— O. K. 

Grant închise radioul. Lex se trase înapoi, cuminte, după 
birou. 

— Ne ducem la cofetărie? întrebă ea nerăbdătoare. 

— Da, răspunse bărbatul. 

Se ridicară şi o porniră prin ceața ce umpluse încăperea. 

— Eu vreau un hamburger, îi anunță Lex. 

— Nu cred că poți să îl găteşti fără curent electric... 

— Atunci măcar o înghețată. 

— Tim, tu o să rămâi cu ea şi o să o ajuţi... 

— Da. 

— Eu însă va trebui să plec pentru puțină vreme, zise 
Grant. 

— Ştiu. 

Se îndreptară către intrarea în cofetărie. Deschizând uga, 
Grant dădu roată cu ochii camerei spațioase, înțesată cu 
mese pătrate şi scaune. La celălalt capăt se vedeau uşi 


glisante, de metal. Alături, o casă de marcat şi un raft plin cu 
gumă de mestecat şi acadele. 

— În regulă, copii. Şi-acum aş vrea să staţi aici cuminti, 
indiferent de ce s-ar întâmpla. Aţi priceput? 

— Lăsaţi-ne nouă radioul, se rugă Lex. 

— Nu pot. Am nevoie de el. Staţi aici potoliți. În cinci 
minute mă întorc. O. K. ? 

— O. K. 

Grant închise uşa în urma lui, iar cofetăria se cufundă în 
întuneric. Lex îl prinse pe fratele ei de mână. 

— Aprinde lumina, spuse ea, înfricoşată. 

— N-am cum, zise el. Nu-i curent. 

Însă oricum, îşi puse ochelarii de noapte la ochi. 

— Ce să-ţi spun, bine de tine! Da' eu ce mă fac?! se 
văicări fetița. 

— Tu mă ţii pe mine de mână. Şi o să mergem să mâncăm 
ceva. 

O trase după el. Desluşea mesele şi scaunele conturate cu 
verde strălucitor, fosforescent. În dreapta, observă casa de 
marcat şi raftul cu gumă de mestecat şi acadele. Înşfăcă o 
mână de dulciuri. 

— Ti-am spus doar, se răsti Lex. Vreau îngheţată, nu 
acadele! 

— Ia şi de-astea, pentru orice eventualitate. 

— Nu, înghețată, Tim. 

— Bine, bine. 

Băiatul îşi îndesă acadelele în buzunar şi o duse pe Lex 
mai departe, prin sală. Ea îl strânse cu putere de mână, 
înfiorată. 

— E un întuneric de-mi vâr degetele-n ochi, şopti. 

— Mergi cu mine, fără teamă. Ţine-mă de mână. 

— Atunci mergi şi tu mai încet. 

Dincolo deacele mese şi scaune, se zăreau două uşi 
mobile, cu ferestre mici, rotunde, în partea de sus, care 
păreau că duc spre bucătărie. Băiatul împinse în lături o uşă 
şi o deschise larg. 


Ellie Sattler ieşi pe poarta principală a popasului turistic 
şi simţi răcoarea neobişnuită, care îi înfrigură fața şi 
picioarele goale. Inima îi bătea, speriată, mai să-i sară din 
piept, deşi femeia ştia că îndărătul gardului era în deplină 
siguranţă. Chiar în fața ei, zări gratiile solide, pierzându-se în 
ceața deasă. 

Însă nu putea distinge rnare lucru dincolo de gard. Pentru 
că la numai douăzeci de metri, totul era cufundat în vălătuci 
albicioşi, de nepătruns. Şi nicăieri nu se vedea urmă de 
raptor. De fapt, se lăsase dintr-odată o tăcere suspectă, rău 
prevestitoare. 

— Heeei! strigă ea spre ţarcul animalelor, încercând să le 
capteze atenția. 

Muldoon şedea sprijinit de canatul uşii. 

— Mă cam îndoiesc eu că o să-i faci să iasă aşa, îşi dădu 
el cu părerea. Trebuie să faci zgomot. 

Se îndreptă spre gard, sprijinindu-se într-o vergea de fier, 
luată de la fundamentul construcției. Lovi cu putere în 
zăbrelele gardului, care sună ca un gong uriaş. 

— Hei, ia veniți voi încoa!! Cina e servită! 

— Ce să-ţi spun, grozav de amuzant, se înfurie Ellie. 

Privi nervoasă spre acoperiş. Nu zări nici, un velociraptor 
acolo. 

— Cred că ăştia nu prea înţeleg englezeşte, rânji Muldoon, 
amuzant. Dar oricum, am impresia că în mare au priceput 
despre ce-i vorba... 

Femeia abia îşi stăpâni nervii, scoasă din sărite de umorul 
macabru al vânătorului. Se uită către popasul turistic, atunci 
învăluit în fuioarele de ceață. Muldoon se apucă iarăşi să 
zdrăngăne cu vergeaua în barele de metal. Cu greu, Ellie zări 
totuşi silueta fantomatică a unui animmal. Un velociraptor. 

— Primul client soseşte, urmă Muldoon cu aceeaşi voioşie. 

Dinozaurul dispăru din raza privirii lor ca un strigoi în 
noapte, apoi se întoarse, însă nu se apropie mai mult, ci 


părea chiar prea puţin interesat de zarva aceea. Femeia 
începu să se îngrijoreze. Dacă nu reuşeau să atragă atenția 
raptorilor, Grant putea fi în mare pericol. 

— Faci prea multă gălăgie, observă ea. 

— Ei, pe dracu acum! pufni Muldoon. 

— Îţi place, nu-ţi place, aşa e. 

— Cunosc eu dobitoacele astea..., o înfruntă el. 

— Eşti băut, îl repezi Ellie. Lasă-mă pe mine să mă 
descurc cu ele. 

— Şi cam cum ai vrea mătăluţă să faci adică? 

Ea nu se osteni să îi răspundă. Se duse la poartă. 

— Mi s-a spus că velociraptorii sunt inteligenți. 

— Aşa-i. Cel puţin la fel de inteligenţi ca şi cimpanzeii. 

— Au şi auzul bine dezvoltat? 

— Oho, al dracului de bine dezvoltat! 

— Ei, atunci poate că or să fie mai interesați de sunetul 
ăsta, zise ea în timp ce deschidea poarta. 

Balamalele de metal, ruginite din pricina ceței 
permanente, scârțâiră jalnic. Femeia închise iarăşi poarta, 
apoi o deschise, într-un scrâşnet înnebunitor. 

O lăsă deschisă larg. 

— Eu n-aş face asta, în locul tău, zise Muldoon. Da' dacă 
tot ai de gând, măcar dă-mi lansatorul ăla. 

— Uite lansatorul. 

Atunci el oftă, amintindu-şi ceva. 

— Tot degeaba. Proiectilele sunt la Gennaro? 

— Ei, atunci asta e, zise Ellie. Oricum, fii cu ochii-n 
patru. 

Şi ieşi pe poartă, intrând pe teritoriul velociraptorilor. 
Inima îi bătea nebuneşte, abia dacă îşi mai simțea tălpile 
atingând pământul. Se îndepărtă de gard şi în câteva clipe 
acesta se pierdu în ceața deasă. Curând, nici nu se mai zări. 

Aşa cum se aşteptase, Muldoon începu să răcnească în 
urma ei, cu vocea lui de bețiv înrăit. 

— Al dracu' de ceas, măi fată, nu face asta! urla el, 
întruna. 


— Şi nu îmi mai spune 'fată'!..., răspunse ea. 

— Al dracu' să fiu eu dacă nu-ţi spun cum vor muşchii 
mei! se înfurie el în zadar. 

Ellie însă nu-l mai asculta. Se întoarse încet, fără grabă, 
cu trupul încordat ca un arc, scrutând la iuțeală în toate 
părțile. De-acum era la cel puţin douăzeci de metri de gard şi 
observă că ceața se cernea ca o burniță măruntă, cenuşie, 
peste frunzişul copacilor. Rămase la o distanţă apreciabilă de 
desiş. Se mişca parcă printr-o lume de umbre. Mugşchii 
picioarelor şi umerii o dureau de atâta încordare. Ochii erau 
atenţi la fiecare foşnet. 

— Ei, tu m-auzi ce dracu' bolborosesc eu aici? Sau 
vorbesc singur ca televizorul? urla Muldoon mai departe, 
dându-se de ceasul morții. 

Oare cât de inteligente şi rapide sunt animalele astea? se 
întreba ea. Îndeajuns de bine înzestrate ca să îmi poată tăia 
retragerea? Nu era prea mare distanța până la gard, adică nu 
chiar... 

Şi-atunci o atacară. 

Fără să scoată nici un sunet măcar. 

Primul animal se repezi de undeva, din lăstărişul ce 
împrejmuia rădăcina unui copac înalt, din partea stângă. Se 
năpusti pur şi simplu cu capul înainte, iar ea se întoarse pe 
călcâie ca un spârnel şi o rupse la fugă. Cel de-al doilea 
raptor năvăli din dreapta, aruncându-se înainte, în mod clar, 
ca să o prindă din mers. Făacu însă un salt prin aer, cu 
ghearele încovoiate pregătite pentru a o sfâşia, dar Ellie țâşni 
ca un atlet de mare clasă, iar animalul se prăbugşi în țărână. 
De-acum ea alerga nebuneşte, fără să îndrăznească măcar să 
se mai uite înapoi, trăgând adânc aer în piept, zărind cum se 
apropiau tot mai mult barele solide ale gardului ce se 
desluşea mai clar din pânza de ceață. Apoi îl zări pe Muldoon 
repezindu-se pe poarta larg deschisă, ajungând până la ea, 
apucând-o de mână şi smucind-o îndărăt atât de tare, încât 
îşi pierdu echilibrul şi căzu la pământ. Se întoarse să 
privească exact când dinozaurii (mai întâi primul, apoi al 


doilea, în sfârşit, al treilea) se izbiră de gard şi începură să 
mârâie, furioşi. 

— Bună treabă ai făcut, chicoti Muldoon încântat. 

Se apucase să necăjească animalele, mormăind şi el, 
enervându-le cât putea mai tare. Scoşi din minți de mânie, 
dinozaurii se dădură câţiva metri înapoi şi săriră din nou, ba 
unul chiar era cât pe ce să ajungă la marginea de sus a 
gardului de patru metri. 

— Sfinte Cristoase, jivinele astea scârboase pot să sară ca 
dracu! Asta era cât pe ce să reuşească?! 

Ellie se ridică în picioare, apoi examină zgârieturile şi 
vânătăile pe care le căpătase. Pe picior i se scurgea un şiroi de 
sânge din răni. Dar tot ceea ce o preocupa pe ea atunci era că 
acolo izbutiuse să atragă trei animale. lar două erau pe 
acoperiş. Ceea ce însemna că unul era într-altă parte, cine 
ştie pe unde. 

— Haide, vino să m-ajuţi! o strigă Muldoon. Hai să îi 
ținem pe urâții ăştia pe loc! 


Grant părăsi complexul turistic şi se afundă la iuțeală în 
ceață. Găsi apoi cărarea printre palmieri şi o apucă spre nord. 
Înaintea lui zări dintr-odată clădirea dreptunghiulară a 
centralei. 

Deocamdată nu reuşi să distingă nici o intrare. Merse mai 
departe, ocolind. În spate, pe fundalul vegetației abundente, 
desluşi totuşi o platformă de beton, pentru încărcarea 
camioanelor. Se cățără pe platformă şi zări o uşă de fier 
ondulat, mobilă, care era însă încuiată. Sări jos de pe 
platformă şi ocoli iar construcţia. La o oarecare distanță, în 
dreapta lui, observă o uşă obişnuită. Care era întredeschisă şi 
ținută astfel de un pantof bărbătesc. 

Grant intră în incinta centralei şi scrută întunericul. 
Ascultă cu atenție, însă nu surprinse nici o mişcare. Atunci 
apăsă pe butonul de emisie şi transmise prin radio: 

— Aici Grant. Am ajuns la centrală. 


Wu privi către geamurile instalate în plafon. Cei doi 
raptori erau încă acolo, se uitau în camera lui Maâcolm, însă 
păreau totuşi că dau mai multă atenție zarvei din curte. Se 
duse să privească într-acolo, pe fereastra laterală. Afară, cei 
trei velociraptori se izbeau în continuare de gard, încercând 
să ajungă la Ellie, care se agita de colo-coâo, însă apărată de 
barele solide. Dar deja animalele nu păreau să mai ia 
hărțuiala aceea în serios. Aproape că se jucau. Se depărtau de 
gard, dându-se cu spatele înapoi, se lăsau cu burta la 
pământ, apoi iar făceau un ocol şi, în sfârşit, atacau. Toată 
comportarea lor luase mai degrabă turnura unei hârâieli 
oarecare, a unei repetiții generale, nu păreau că atacă într- 
adevăr. 

— Parcă sunt pasări, observă Muldoon. Da, parcă-s nişte 
cocoşi în arena de luptă. 

Wu încuviință din cap. 

— Sunt cu adevărat inteligenţi. Îşi dau seama foarte bine 
că nu pot ajunge la ea. De-asta nici nu-şi dau osteneala prea 
tare. 

Se auzi bâzâitul aparatului de radio. 

—... năuntru... 

Wu se repezi într-acolo: 

— Mai spune încă o dată, domnule Grant. 

— Sunt înăuntru, în centrală, repetă acesta. 

— Domnule Grant, zici că eşti chiar înăuntru, în centrală? 

— Da, răspunse el. 

Apoi se gândi să adauge: 

— Poate c-ar fi mai bine să-mi spui simplu: Alan. 

— În ordine, Alan. Dacă stai acum chiar la intrarea 
dinspre răsărit, o să dai cu ochii de o mulțime de ţevi şi 
conducte. 

Wu închise ochii, încercând să-şi amintească fiecare 
detaliu. 


— Chiar în fața ta este o nişă spațioasă, în mijlocul 
construcției, care mai are două etaje subterane. lar la stânga 
ta e o pasarelă metalică, cu nişte bare de susținere. 

— O văd. 

— Mergi pe pasarela aceea... 

— Am pornit. 

Prin radio, se auzea slab ecoul paşilor săi ce urcau 
treptele de metal. 

— După ce parcurgi vreo patru-cinci metri, o să vezi încă 
o scară de acces care o la la dreapta. 

— Da, am găsit-o. 

— [a-o pe-acolo, drept înainte. 

— O. K. 

— În drum, o să dai peste o scară mobilă, pe undeva, prin 
stânga, urmă Wu. Duce drept la subsol. 

— Am înțeles. 

— Coboară pe scara aceea. 

Urmară câteva momente de tăcere, care li se părură 
tuturor o veşnicie. Wu îşi trecu înfrigurat mâna prin părul 
năclăit de sudori. Muldoon se încruntă, îngrijorat. 

— O. K., am coborât scara, zise Grant. 

— Bun, acum drept în fața ta trebuie să vezi două 
canistre mari, galbene, pe care scrie "Flamabil". 

— Păi aici scrie inflamabil. Şi dup-aia mai scrie ceva 
dedesubt. Cred că-i în spaniolă. 

— Ei, alea sunt, îl linişti Wu. Alea sunt rezervoarele de 
combustibil pentru generator. Unul din ele s-a golit, aşa că 
trebuie să ne asigurăm alimentarea de la celălalt. Dacă o să te 
uiți atent pe fundul canistrelor, o să vezi o țeavă mică, albă, 
ieşind în afară. 

— Aha, un PVC de vreo cinci-şase centimetri. 

— Da, un PVC. Ia urmăreşte acum unde ajunge țevuşca 
aia... 

— O. K., verific imediat... Aoleu! 

— Ce-ai pățit? 

— Nimic. M-am pocnit cu capul de ceva. 


Urmă un moment de linişte suspectă. 

— Hei, eşti teafăr? 

— Da, n-am nimic. Numai că... m-am cam lovit la cap. Ce 
tâmpit sunt! 

— Ei, acum vezi ce se întâmplă cu ţeava aia. 

— O. K., O. K...., zise Grant, părând cam supărat. Bun, 
am descoperit că ajunge într-o cutie mare de aluminiu, cu 
supape de aerisire pe fiecare parte. Scrie pe ea "Honda". Parcă 
ar fi generatorul... 

— Aşa-i, aprobă Wu; Ala-i generatorul. Dacă o să te dai 
mai într-o parte, o să vezi un tablou de comandă cu două 
butoane. 

— Da, le-am găsit. Unu-i galben, altul roşu... 

— Bun. Apasă mai întâi pe cel galben şi, în timp ce stai cu 
degetul pe el, apasă imediat pe cel roşu. 

— În regulă. 

Urmă iarăşi un minut întreg de tăcere apăsătoare. Wu şi 
Muldoon se uitară unul la altul, nedumeriţi şi îngrijorați. 

— Alan? 

— Nu funcționează. 

— Ai apăsat pe butonul galben întâi şi-apoi pe cel roşu? 

— Da, răspunse Grant, foarte nervos. Am făcut exact cum 
mi-ai spus. A bâzâit ceva. dup-aia a păcănit repede, de câteva 
ori, după care tot bâzâitul ăla a încetat şi... nimic... 

— Mai încearcă încă o dată... 

— Am mai încercat deja, se răsti Grant. Şi nu merge nici 
de-al dracului... 

— O. K., stai puţin, spuse Wu, încruntându-se, 
îngândurat. Zici că generatorul a încercat să facă întâi 
contactul şi apoi s-a întrerupt? Alan?! 

— Aici sunt. 

— la du-te în spatele generatorului, acolo unde intră ţeava 
aia de plastic. 

— O. K. 

Tăcu pentru câteva clipe, apoi zise: 


— "Teava asta intră într-un cilindru negru care seamănă 
cu o pompă de alimentare. 

— Aşa-i, îl aprobă Wu. Chiar asta şi este. Este pompa de 
alimentare. Uită-te acum la mica supapă de pe vârful ei. 

— Ce supapă? 

— Pompa aia se ţuguiază spre capăt şi se termină cu un 
mic robinet de metal, pe care poți să-l răsuceşti. 

— Aha, l-am găsit. Da'i pe-o parte, nu la capăt. 

— O. K. Deschide-l la maximum. 

— Păi, iese aerul dinăuntru. 

— Nu-i nimic. Aşteaptă până ce... 

—... iese şi nişte lichid acum. Şi miroase ca gazul metan... 

— O. K. Acum închide supapa, zise Wu şi se întoarse 
către Muldoon, clătinând din cap, mai dumirit. Pompa aia 
luase aer şi-acum s-a debarasat de umplutură. Alan?... 

— Da! 

— la mai încearcă o dată să apeşi pe butoanele alea... 

Câteva momente mai târziu, geneticianul auzi tuşitul 
înecat al generatorului, apoi bâzâitul neîntrerupt şi, în sfârşit, 
zgomotul familiar al acestuia. 

— Gata! exclamă Alan. 

— Foarte bine, Alan! Bravo ţie! 

— Ei, şi-acum ce mai fac? întrebă Grant cu voce lipsită de 
expresie. Aici încă nu s-au aprins luminile. 

— Întoarce-te în camera de control, iar eu o să-ţi spun 
cum anume să repui sistemul în funcțiune, manual. 

— Adică asta urmează să fac eu acum?! 

— Da. 

— În regulă. O să iau iar legătura cu voi, când ajung 
acolo. 

Se auzi un bâzâit enervant, apoi radio-emițătorul amuți. 

— Alan... 

Nici un răspuns. 


Tim se strecură printre uşile rabatabile de la capătul sălii 
de mese şi intră în bucătărie. O masă lungă, cu tăblie 
metalică, era aşezată chiar în mijlocul încăperii, apoi urma o 
plită electrică, cu o mulțime de ochiuri de gătit pe partea 
stângă, iar în spatele plitei, se vedeau frigiderele uriaşe, cu 
rafturi bine garnisite. Tim începu să dea iama prin 
congelatoare, căutând înghețată. De fiecare dată când 
deschidea un frigider, în aerul umed din cameră se stârneau 
aburi de condens, 

— Da' cum de funcţionează plita asta? se miră Lex, dând 
drumul mâinii fratelui ei. 

— Nu funcționează. 

— Da' atunci ce-s flăcările alea mici, albăstrii? 

— Sunt lumini de orientare. 

— Ce-s alea lumini de orientare? 

Aveau şi ei o plită electrică acasă, dar nu aşa de ciudată. 

— N-are importanţă, zise Tim, deschizând un alt frigider. 
Însă oricum, asta înseamnă că îți pot pregăti ceva de 
mâncare. 

În următorul congelator găsi tot soiul de bunătăţi: cutii cu 
lapte, grămezi întregi de legume, o mulțime de antricoate, 
peşte, dar... nici un pic de îngheţată. 

— Tot mai vrei îngheţată? 

— Doar ţi-am mai spus, nu? 

Frigiderul de alături era pur şi simplu cât un mastodont. 
Avea o uşă din oţel inoxidabil, prevăzută cu un mâner lat, 
orizontal. Băiatul apucă de mâner, trase cu putere şi ajunse 
la raftul congelatorului. Era cât o cameră în miniatură şi 
înghețat bocnă. 

— Timmy... 

— Vrei să aştepţi şi tu măcar un minut, sau ba? se enervă 
el. Mă chinui cât pot să îți găsesc scârba aia de înghețată 
după care salivezi tu... 

— Timmy... e ceva aici, înăuntru... 

Fetița şopti toate astea la repezeală şi, pentru o clipă, 
ultimele ei cuvinte nu produseră nici un efect asupra fratelui 


ei. Dar după aceea, el înțelese şi ieşi îndată de după uşa 
frigiderului, zărind marginea uşii învăluită într-un fum verde- 
strălucitor, fantomatic. Lex şedea lângă masa cu tăblie 
metalică. Şi se uita îngrozită către uşa bucătăriei. 

Auzi atunci şi el un şuier prelung, parcă al unui şarpe 
uriaş. Sunetul acela ciudat se întețea, apoi scădea treptat. 
Abia se auzea uneori. Ar fi putut să fie numai vântul, însă 
băiatul presimțea că nu era deloc aşa. 

— Timmy, îngăimâ fetița. Mi-e frică. 

El se furişă spre uşile batante şi se uită în sala de mese. 

În încăperea aceea întunecată, zări prin ochelarii de 
noapte obişnuitele contururi dreptunghiulare, verzi, 
fosforescente, ale meselor. Şi, mişcându-se cu agilitate, 
precaut, printre ele, tăcut ca un strigoi, care însă şuiera din 
când în când, se desluşea un velociraptor. 


În bezna care stăpânea centrala electrică, Grant bâjbâia 
printre conducte, întorcându-se la scara împletită pe care 
coborâse până acolo. Era dificil să îşi găsească drumul prin 
întunericul de nepătruns şi bâzâitul generatorului abia pus în 
funcțiune parcă îl dezorienta şi mai mult. Ajunse în sfârşit la 
scara cu pricina şi tocmai pornise să urce. când îşi dădu 
seama că se mai auzea ceva, în afară de zumzetul 
generatorului. 

Se opri şi ascultă cu atenţie. 

Da, cineva striga după ajutor. 

Parcă ar fi fost Gennaro. 

— Unde eşti? strigă şi Grant la rândul lui. 

— Aici, răspunse celălalt. În camion. 

Grant însă nu putea vedea nici un fel de camion 
deocamdată. Încercă să scruteze întunericul. Îşi ascuţi 
privirea până ce începu să simtă săgeți de foc în pleoape. Zări 
atunci siluete verzi-strălucitoare mişcându-se prin beznă. Şi, 
în sfârşit, desluşi conturul masiv al camionului. Se întoarse 
pe călcâie şi o porni într-acolo. 


Tăcerea aceea netulburată îl înfricoşa încă mai tare pe 
Tim. 

Velociraptorul era cam de un metru optzeci înălțime, 
foarte voinic. Picioarele dinapoi îi erau ascunse de mesele 
presărate prin încăpere. Băiatul nu putea zări decât partea de 
sus a corpului animalului — pieptul puternic şi cele două 
braţe strâns lipite de o parte şi de alta, cu ghearele încovoiate 
mişcându-se întruna. Putea distinge chiar şi solzii lucitori de 
pe spinarea dinozaurului Acesta părea alertat de ceva. Pe 
măsură ce înainta, se uita cu atenție în toate părțile, 
mişcându-şi capul brusc, ca o pasăre. Când se deplasa, 
țeasta sălta când în sus, când în jos, iar coada groasă, lungă, 
rămânea ridicată, ceea ce întărea acea aparență de pasăre 
uriaşă. 

Da, semăna cu o imensă, tăcută pasăre de pradă. 

În sala de mese era un întuneric de nepătruns, însă după 
toate aparențele, raptorul putea vedea îndeajuns de bine 
pentru a se deplasa în continuare, fără abatere. Din când în 
când se apleca în față, uitându-se pe sub mese. Tim auzea 
atunci un fornăit grăbit, parcă animalul ar fi adulmecat ceva. 
După care, capul velociraptorului se ridica de îndată, mereu 
atent la fiece foşnet; clătinându-se întruna, ca la orice pasăre. 

Tim rămase astfel, să îl privească, până ce se convinsese 
că se îndrepta chiar spre bucătărie. Oare nu cumva se lua 
după urmele lor? În toate cărțile de specialitate scria că 
dinozaurii aveau mirosul foarte slab dezvoltat, însă cel 
dinaintea lui părea că se descurcă foarte bine din punctul 
acela de vedere. Şi oricum, cine mai credea în ce se spunea 
prin cărți? Doar acolo, în fața lor, era un dinozaur în carne şi 
oase. 

Care se îndrepta chiar spre el. 

Băiatul o zbughi în bucătărie. 

— E ceva dincolo? întrebă Lex. 


Tim nu răspunse. Numai o împinse pe soră-sa sub o masă 
aşezată într-un colț al încăperii, ascunzând-o după o ladă 
mare, de gunoi. Apoi se apropie de urechea fetiţei şi şopti 
amenințător: 

— Să nu te mişti de-aici! 

Apoi fugi iar la frigider. Apucă o mână de fripturi 
înghețate şi se grăbi spre uşa bucătăriei. Lăsă prima friptură 
pe podele, apoi se dădu câțrva paşi îndărăt şi o aşeză şi pe 
cea de-a doua... 

Prin ochelarii de noapte, o zări pe Lex uitându-se pe furiş, 
pe după lada pentru gunoi. Îi făcu semn cu mâna să îşi tragă 
capul la adăpost. Lăsă apoi jos cea de-a treia friptură, apoi a 
patra, înaintând tot mai mult spre mijlocul bucătăriei. 

Şuieratul animalului se auzea acum mai aproape şi, în 
sfârşit, ghearele acestuia se încleştară de marginea uşilor 
batante, iar capul urât se iți înăuntru; cercetând încăperea. 

Velociraptorul însă rămase în pragul camerei. 

Tim stătea pe jumătate ciucit lângă cel mai îndepărtat 
picior al mesei metalice. Însă nu avea timp să se ascundă. 
Capul şi umerii se vedeau deasupra tăbliei. Ceea ce însemna 
că velociraptorul îl putea zări fără probleme. 

Încetişor, Tim se lăsă în jos, sub masă... Dinozaurul îşi 
săltă imediat capul, uitându-se chiar la băiat. 

Acesta îngheță. Încă nu reuşise să se pitească de tot, dar 
îşi ordonă: "Nu mişca!" 

Velociraptorul şedea încă neclintit în pragul uşii. 

Şi adulmeca. 

"Aici e mai întuneric", îşi zise băiatul. "Nu cred că poate 
vedea chiar atât de bine". Şi asta îl face să fie mult mai 
precaut". 

Însă acum putea şi el să simtă mirosul respingător al 
uriaşei reptile, iar prin ochelarii de noapte zări cum animalul 
căscă larg gura, dându-şi capul pe spate, dezvelind şirurile de 
colți tăioşi ca nişte pumnale. Se uită apoi iarăşi înainte, 
săltându-şi capul cu iuțeală, dintr-o parte într-alta. Ochii 
mari, cruzi, se roteau în orbite. 


Tim simţi cum inima îi bătea nebuneşte. Într-un fel, era 
mult mai rău să înfrunți un animal ca acela într-o bucătărie, 
oricât de mare, decât în câmp deschis. Talia impresionantă a 
dinozaurului, agilitatea acestuia, mirosul scârbos, răsuflarea 
lui şuierătoare... 

Colac peste pupăză, aşa cum era el, acela era mult mai 
înfricoşător decât chiar tiranozaurul. Tyrannosaurus Rex era 
uriaş şi grozav de puternic, însă nu părea prea deştept. În 
vreme ce velociraptorul nu era mai mare decât un stat de om, 
însă era înfiorător de iute în mişcări şi periculos de inteligent. 
Lui Tim îi era mai groază de ochii aceia crunţi decât de dinţii 
ascuțiți. 

Raptorul adulmecă în aer. Apoi înaintă... drept spre locul 
unde era ascunsă Lex. Probabil că o simţise, cine ştie cum?! 
Inima băiatului bătea să-i spargă pieptul. 

Dinozaurul se opri în loc. Şi se aplecă spre podele. 

Găsise friptura! 

Tim ar fi voit să se aplece, să se uite pe sub masă, însă nu 
îndrăznea să se mişte deloc. Aşa că rămase încremenit, pe 
jumătate ghemuit pe vine, ascultând crănţănitul animalului. 
Acesta mânca friptura. Cu oase cu tot. 

Apoi ridică încet capul subțţiratic, prelung, şi cercetă 
întunericul. Adulmeca. Şi atunci văzu cea de-a doua friptură. 
Se repezi înainte. Se aplecă iar. 

Însă... tăcere. 

Dinozaurul nu mai mâncă bucata de carne. 

Țeasta hidoasă se ridică de îndată. Tim simțea că-l ard 
picioarele amorțţite, însă nu cuteza nici să respire. 

De ce n-o fi mâncat şi ce-a de-a doua friptură? O mulțime 
de presupuneri îi trecură prin minte: poate că animalului nu 
îi plăcuse gustul cărnii de vită. Sau poate că nu îi plăcuse că 
era congelată. Sau poate că nu îi plăcuse că nu era un 
organism viu, pe care să-l sfâşie... Ori şi-o fi dat seama că era 
numai o momeală şi de fapt o adulmecase pe Lex. Sau îl 
simțise pe Tim, da, poate îl văzuse deja pe Tim... 


Velociraptorul se deplasa acum cu mare iuțeală. Găsi şi a 
treia friptură, îşi lăsă capul în jos, apoi îl ridică şi porni mai 
departe. 

Tim îşi ținu răsuflarea. Dinozaurul se afla acum la numai 
doi-trei metri de el. Băiatul putea observa micile gropiţe ale 
muşchilor vânjoşi. de pe şoldurile animalului, Putea desluşi 
chiar şi sângele închegat de pe ghearele încovoiate. Da, 
distingea liniile frânte ale striațiilor de pe spatele pătat şi 
pliurile de pe gât, îndărătul fălcilor puternice. 

Raptorul fornăi, apoi înălță capul şi se uită direct la Tim. 
Acesta aproape că îşi opri şi inima din piept să mai bată, 
simțind groaza morții în suflet. Trupul îi înțepenise de 
încordare. Observă ochii reptilei mişcându-se prin cameră, 
căutând. Apoi dinozaurul mai fornăi încă o dată. 

"E clar, m-a reperat", gândi băiatul îngrozit. 

Însă chiar atunci capul animalului se trase îndărăt, iar 
velociraptorul se îndreptă spre cea de-a cincea friptură. Tim 
îşi zise atunci în gând: "Lex, din tot sufletul te rog să nu te 
urneşti din loc pentru nimic în lume, te rog..." 

Velociraptorul mirosi friptura, apoi porni mai departe. De- 
acum ajunsese chiar lângă uşa deschisă a frigiderului. Tim 
putea vedea fuioare de fum ieşind din congelator şi 
încolăcind, diafane, picioarele monstrului. Acesta ridică 
piciorul mare, greu, apoi se răzgândi. Şovăia. 

"Mda, probabil pentru că-i prea frig înăuntru", presupuse 
Tim. "N-o să intre el acolo, e prea frig, n-o să intre, n-o să 
intre, n-o să intre... " 

Şi totuşi dinozaurul intră. 

Mai întâi dispăru înăuntru capul, apoi corpul, apoi coada 
țeapănă. 

Tim țâşni ca din arc, aruncându-se cu toată greutatea lui 
pe uşa frigiderului, trântind-o cât putea. Însă uşa metalică 
prinsese vârful cozii animalului. Şi nu voia să se închidă! 
Velociraptorul răgi înfricoşător, asurzitor. Fără voie, Tim se 
dădu în spate un pas, înfricoşat, iar coada pieri ca prin 


fatmec! Băiatul se repezi iar să închidă uşa şi. auzi pocnetul 
sec. Gata, îl încuiase înăuntru! 

— Lex! Lex! urlă Tim. 

Auzea cum dinozaurul se izbea pe dinăuntru de uşa 
frigiderului şi simțea fiecare bufnet ce cutremura metalul. 
Ştia că înăuntru era un buton de siguranţă şi, dacă raptorul 
reuşea să îl nimerească, putea deschide uşa cât colo. Aşa că 
trebuia să o blocheze cumva. 

— Lex! 

— Ce vrei? 

Fetița era deja lângă el. 

Tim se proptise cu toată puterea în minerul orizontal, 
ținându-l încuiat. 

— Vezi că trebuie să fie pe-aici un buton mic; m-auzi, un 
buton mic! Caută-l! 

Înăuntru, velociraptorul răgea întocmai ca un leu înfuriat, 
dar răgetul lui era înăbuşit de pereţii groşi ai frigiderului. Se 
arunca însă cu tot corpul în uşa solidă. 

— Da' nu văd nimic! ţipă Lex. 

Piedică pe care o căuta atârna la capătul unui lănţişor de 
metal chiar lângă mânerul orizontal. 

— Uite-l acolo! 

— Nu-l văd! strigă Lex şi-atunci băiatul îşi dădu seama că 
de fapt ea nici nu avea cura să îl zărească, devreme ce nu 
purta ochelari de noapte? 

— Pipăie şi tu cu mâna, până dai de el! 

Văzu mâna fetei întinzându-se prin întuneric, atingând-o 
pe a sa, orbecăind după siguranță şi, observând-o 
îndeaproape. Înţelese cât de îngrozită era, cum respira 
anevoie, întretăiat, în timp ce bâibââa peste tot, iar 
velociraptorul acela nemernic-se zbătea întruna înăuntru şi — 
Sfinte Dumnezeule mare! — deschise dintr-odată uşa. Dar 
animalul nu se aştenta încă la asta. aşa că tocmai se dăduse 
înapoi, să mai izbească încă o dată, iar Tim avu timn să 
trântească uşa la loc. Lex se împletici pe picioare, aproape să 
cadă, dar se prinse de ceva pe nevăzute. 


— L-am găsit! ţipă ea fericită, ținând piedica în mână şi 
apoi îndesând-o în lăcaşul ei. Însă siguranţa sări de-acolb. 

— Împinge-o cu capătul înainte. Cu capătul înainte! strigă 
Tim. 

Fetița prinse iarăşi butonul acela mărunţel, a 

poi înfăşură lănțişorul în jurul mânerului şi împinse 
piedica cât putu, la locul ei. 

Gata, blocase uşa! 

Velociraptorul răgea înăuntru, în zadar. Copiii se dădură 
câțiva paşi în spate, în vreme ce dinozaurul se izbi iar, pe 
dinăuntru, de uşă. La fiecare nouă lovitură, balamalele solide, 
de oțel, scrâşneau, însă rezistau mai departe. Tim nu credea 
că animalul ar mai fi putut reuşi să iasă de-acolo. 

Da, fiara aceea necruțătoare, era încuiată înăuntru, fără 
putință de scăpare. 

Băiatul oftă din greu, parcă i se luase o piatră de pe 
inimă. 

— Hai să mergem, zise el. 

O prinse de mână pe Lex şi o luară amândoi la goană. 


— Ar fi trebuit să-i vezi şi dumneata, zicea Gennaro, în 
vreme ce Grant îl ducea spre ieşirea din centrala electrică. 
Cred că erau cel puţin două-zeci-două'şcinci. Compy dintr- 
ăia mici. A trebuit să mă cocoț, cum am putut, în camionul 
ăla, ca să scap de ei. Erau peste tot, ce mai! Acoperiseră 
parbrizul. Şi chirăiau pe-acolo ca toți dracii, aşteptând să mă 
înhaţe în orice clipă, întocmai ca nişte vulturi nesătui. Dar 
cum ai venit dumneata, s-au împrăştiat care încotro. 

— Da, se poartă ca orice mâncători de cadavre, îi explică 
Grant. Nu atacă nici o ființă cart se mişcă normal sau este în 
plină putere. Nu atacă decât trupuri inerte, sau care par 
muribunde. Mă rog, corpuri nemişcate. 

Ajunseseră de-acum la scara care ducea spre uşa 
principală. 


— Dar ce s-a întâmplat cu raptorul care te-a atacat? zise 
Grant. 

— Habar n-am, mărturisi Gennaro. 

— A plecat de-aici? 

— Nu l-am văzut. Pur şi simplu a dispărut; cred că din 
pricină că era rănit. Am impresia că Muldoon l-a nimerit în 
picior şi când a ajuns aici tocmai începuse să sângereze din 
belşug. Dup-aia. Nu mai ştiu. Poate că s-a dus iar afară, în 
pădure. Sau poate c-a murit pe-aici, pe undeva. Nu am de 
unde să ştiu. 

— Dar poate că-i încă aici, sugeră Grant. 


Wu se uita încă la velociraptorii de dincolo de gard. 
Aceştia păreau încă a avea chef de joacă, mai mult 
prefăcându-se că o atacă pe Ellie. Hărțuiala aceea însă dura 
de destulă vreme, de-acum, ba lui i se părea că dura chiar de 
prea multă vreme. Parcă ar fi încercat să îi atragă şi ei atenția 
femeii, întocmai cum voia şi ea să procedeze cu ei. 

Comportamentul dinozaurilor însă fusese dintotdeauna pe 
un plan secundar, din punctul de vedere al lui Wu. Şi chiar 
aşa era, cel puţin după părerea lui: comportamentul 
animalelor era de fapt un efect de gradul doi al ADN-ului, ca 
şi dezvoltarea proteinelor, de pildă. Nu aveai cum să prevezi 
evoluția comportamentală şi nici nu puteai să o controlezi în 
totalitate, decât aşa, în linii foarte mari, ca de exemplu să faci 
un animal dependent de regimul alimentar administrat, prin 
eludarea unei anume enzime din procesul genetic. Însă în 
general efectele comportamentale erau pur şi simplu dincolo 
de orice înțelegere omenească. Nu puteai să analizezi o 
secvență adeneică şi să poți prevedea reacțiile unui animal. 
Era imposibil. 

De aceea, Wu se rezuma la aspectul pur empiric al muncii 
sale. Şi acesta era însă mai degrabă un soi de cârpăceală, 
precum truda unui ceasornicar din zilele noastre, care 
încearcă să repare străvechiul ceas al bunicului. Trebuia să 


lucreze cu un fel de unelte care aparțineau de fapt trecutului 
şi să clădească o formă nouă, însă cu materiale depășite şi 
după reguli ce se pierdeau în negura vremii. Nu puteai fi sigur 
niciodată dacă ceea ce ai măiestrit tu acolo avea să meargă 
întocmai cum s-ar cuveni; mai ales dacă mai fusese reparat şi 
modificat de multe ori înainte, prin forțele inerente e-voluției 
şi prin trecerea nemăsurată a timpului. Tot astfel, ca şi 
ucenicul care modifică maşinăria ceasonicului, şi-abia apoi îşi 
dă seama dacă aceasta funcționează sau nu, Wu trebuia şi el 
să opereze câte o schimbare şi abia după aceea să vadă dacă 
animalele se comportau mai bine sau nu. lar el nu încercase 
să modifice decât, în mare aspectele purtării dinozaurilor: 
înclinația firească a acestora de a se repezi întruna la 
gardurile electrice sau obiceiul de a se freca de trunchiuri cu 
spinările, până ce le dădea sângele. Numai acestea erau 
problemele legate de reacțiile creaţiilor sale, care îl puteau 
determina să se aşeze iarăşi la masa de lucru şi să o ia de la 
capăt. 

lar puţinătatea cunoştinţelor lui despre dinozauri în 
general, îl făcuse să se simtă oarecum complexat în privința 
dinozaurilor vii din Parcul Jurasic. Niciodată, dar absolut 
niciodată nu era sigur deloc dacă acel mod de comportare al 
animalelor era într-adevăr un dar preistoric sau un efect al 
mutațiilor genetice. Oare aceştia se purtau într-adevăr 
întocmai ca şi în trecut? Această întrebare încă nu aflase 
răspuns şi se părea că în ultimă instanţă nici nu avea să 
găsească vreunul. 

Şi cu toate că Henry Wu nu ar fi recunoscut asta nici în 
ruptul capului, faptul că se descoperise capacitatea de 
reproducere a dinozaurilor din rezervaţie reprezenta o 
certitudine copleşitoare că munca lui fusese într-adevăr 
rodnică. Pentru că un animal capabil de reproducere era în 
mod fundamental cel mai puternic argument în favoarea 
trudei uriaşe a geneticianului. Da, însemna că acesta reuşise 
cu adevărat să refacă o întreagă lume din acele mici fărâme 
găsite pe câteva fosile. Deci el recrease nişte ființe ce trăiseră 


cu milioane şi milioane de ani în urmă, şi încă izbutise să le 
reconstituie atât de bine, încât acestea se puteau înmulți 
singure. 

Însă cu toate acestea, uitându-se la raptorii ce bântuiau 
prin jurul clădirii, nu putea fi decât îngrijorat de 
comportamentul acestora. Velociraptorii erau inteligenți, iar 
animalele inteligente, în general, se plictisesc repede de 
acelaşi fel de activitate, oricât ar fi fost de atractivă. Da, 
animalele dotate cu inteligență sunt în stare de asemenea să 
îşi facă planuri de atac şi... 

Harding se năpusti într-un suflet pe uşa camerei lui 
Malcolm, dând buzna pe hol. 

— Unde-i Ellie? 

— E tot pe-afară... 

— Mai bine cheam-o încoace. Raptorii au plecat de la 
geamul acela din plafon... 

— Când asta? întrebă repede Wu, cuprins de o presimţire 
neagră. 

— Acum câteva clipe, răspunse Harding. 

Wu se grăbi să deschidă larg uşa principală. 

— Ellie, intră acum înăuntru. Intră acum, n-auzi?! 

Ea îl privi însă nedumerită. 

— Da' de ce? Nu-i nici un pericol, totul este cât se poate 
de sigur... 

— Acum! 

Ea însă clătină din cap, refuzând cu încăpățânare: 

— Ştiu eu ce fac. 

— Haide, Ellie, n-auzi? 

Lui Muldoon nu îi plăcea de fel cum stătea Wu acolo, în 
pragul uşii deschise la perete şi tocmai se pregătea să îi 
spună asta, când dintr-odată zări o umbră prăvălindu-se de 
undeva, de deasupra, şi îşi dădu seama pe loc ce anume se 
întâmplase. Wu a fost ridicat într-o clipă, în aer, scuturat 
zdravăn, apoi se auzi țipătul sfâşietor al lui Ellie. Muldoon se 
repezi la uşă şi se uită afară. Henry Wu era întins pe spate, 
cu trupul deja spintecat de ghearele cumplite, în vreme ce 


raptorul îşi smucea capul în toate părțile, smulgând 
intestinele omului, deşi acesta era încă viu şi încerca, 
degeaba, cu ultimele puteri, să îndepărteze capul uriaş. Era 
devorat încă în viaţă fiind şi atunci femeia încetă să țipe şi o 
luă la goană pe lângă gard, iar vânătorul trânti de îndată uşa, 
buimăcit şi îngrozit. Totul se întâmplase atât de repede! 

— A sărit de pe acoperiş? întrebă Harding. 

Muldoon abia mai avu putere să dea din cap, 
încuviințând. Se duse apoi la fereastră şi se uită afară. 
Dincolo de gard, trei raptori alergau cât puteau. Însă nu după 
Ellie. 

Se întorceau iar la complexul turistic. 


Grant ajunse la capătul zidului adăpostului de 
intervenţie, şi se uită împrejur, încercând să desluşească prin 
ceață. Auzi mârâielile raptorilor, care păreau că se apropie tot 
mai mult. După câteva clipe îi şi văzu, gonind pe lângă el, fără 
să îl observe. Se îndreptau către complexul turistic. 

Paleontologul se uită în spate, spre Gennaro. 

Acesta clătină din cap, refuzând. 

Atunci Grant se apropie de urechea celuilalt şi îi şopti: 

— N-avem încotro. Trebuie să punem odată computerul 
ăla în funcţiune. 

Şi apoi o porni prin ceața aceea aproape de nepătruns. 

După un moment de şovăială, Gennaro îl urmă. 


Ellie nu îşi pierduse însă cumpătul, Când raptorii 
reuşiseră să treacă peste gard, ca să îl atace pe Wu, ea se 
întorsese îndată pe călcâie şi o luase la goană cât o ţineau 
picioarele, către celălalt capăt al popasului turistic. Între gard 
şi clădire nu erau mai mult de cinci-şase metri. Femeia alerga 
cât putea, fără să mai audă fornăitul animalelor care deja o 
urmăreau, fără să mai poată percepe nimic altceva decât 
propria ei răsuflare obosită. Dădu colțul la iuțeală şi zări un 


copac ce crescuse chiar lângă zid. Sări înainte, apucând o 
creangă mai groasă şi cocoțându-se la iuțeală. Nu îi era frică. 
Simţea numai un fel de însuflețire ciudată, nefirească, în timp 
ce prindea o altă ramură cu picioarele, ca o maimuţă, apoi se 
ridică de spate, ţinându-se la repezeală şi cu mâinile. 

Ajunsese deja la vreo şapte metri deasupra solului, însă 
velociraptorii tot nu păreau încă să o urmărească. Tocmai 
începuse să îi mai vină inima la loc, când văzu primul 
dinozaur la poalele copacului. Gura largă a acestuia era 
mânjită peste tot de sânge, iar dintre fălci încă îi mai atârna 
câteva fâşii de carne. Femeia îngrozită urcă mai departe, 
apucând trunchiul copacului când cu mâinile, când cu 
picioarele, până ce văzu vârful acoperişului clădirii. Atunci se 
uită în jos. 

Cei doi raptori deja urcau în copac. 

Aflată deja la nivelul acoperişului, la numai doi metri 
putea zări prundişul fin ce acoperea mica terasă şi piramidele 
de sticlă, care închipuiau geamurile din plafoane, ridicându- 
se printre fuioarele de ceață. Acolo, pe acoperiş, se observa şi 
o uşă prin care ar fi putut ajunge în interiorul clădirii. 
Adunându-şi puterile, făcu un salt în gol şi ateriză drept pe 
pietriş, întinsă pe burtă. Se cam zgâriase pe față, dar totuşi 
încă avea acel simțământ ciudat, aproape de voioşie, de parcă 
ar fi jucat de fapt un joc în care voia să câştige ea cu tot 
dinadinsul. Se ridică îndată şi alergă la uşa care ducea la 
casa scărilor. În urma ei. crengile copacului trosneau mai 
departe. Cei doi raptori încă urcau. 

Ajunse la uşă şi trase cu putere de mâner. 

Însă uşa era încuiată. 

Îi trebuiră câteva clipe ca să se dezmeticească din acea 
euforie stranie ce o cuprinsese. Da, uşa era încuiată. Ea se 
afla în acele momente pe acoperiş şi nu putea să coboare în 
nici un fel. 

Uşa era încuiată. 

Înfuriata la culme, se apucă să bată cu pumnii in uşă, 
apoi se duse la iuțeală să se uite peste marginea acoperişului, 


sperând din tot sufletul să găsească o cale de scăpare, însă 
jos nu se vedea decât conturul verzui al bazinului de înot, 
acoperit în parte de vălătucii groşi de ceaţă. lar de jur- 
împrejurul bazinului, nu se zăreau decât dale de ciment. Da, 
patru-cinci metri de ciment. Prea mult ca ea să poată sări 
peste el. Şi nu mai exista nici un arbore, cât de mic, ca să se 
ascundă. Nici o scară, de incendiu. Nimic. 

Nimic! 

Femeia se întoarse şi se uita înapoi. Raptorii tocmai 
săreau pe acoperiş, fără prea mare efort. Atunci ea alergă spre 
celălalt capăt al acoperişului, sperând să mai găsească o uşă 
de acces. Dar nu găsi nimic. 

Animalele se apropiau de ea fără grabă, pândind-o, 
strecurându-se neauzite printre piramidele de sticlă. Se uită 
dedesubt. Marginea bazinului era la patru metri distanţă. 

Prea departe. 

Dinozaurii se aflau la numai câțiva metri şi începură să se 
depărteze, pregătindu-se să o atace din ambele flancuri. Iar ea 
nu mai reuşi să se gândească la nimic altceva. Atât îi mai 
trecu prin minte: "Oare nu se întâmplă întotdeauna aşa? E de 
ajuns să apară o greşeală, cât de mică, şi totul se duce de 
râpă..." 

Era încă năucită, încă mai simțea acea stare de exaltare 
nejustificată. De parcă nu i-ar fi stat în puteri să înțeleagă că 
viața ei avea să se sfârşească în felul acela. Nu i se părea 
posibil un asemenea lucru. Părea învăluită într-o platoşă 
protectoare, de voioşie atotputernică. Pur şi simplu nu putea 
să conceapă că avea să se petreacă ceea ce, în mod normal, 
urma... 

Velociraptorii mârâiră amenințători. Atunci Ellie se dădu 
câțiva paşi înapoi, spre cealaltă margine a acoperişului. Trase 
adânc aer în piept şi după aceea o rupse la fugă. În timp ce 
alerga aşa, zări iar bazinul de înot, dar ştia că era totuşi prea 
departe. Însă, pe neaşteptate, îşi zise "Dracu' să-l ia dac-o fi 
să fie... " şi sări în gol. 

Şi căzu astfel, preţ de câteva secole, după cât i se păru. 


Mii şi mii de ace reci, se trezi între o mare friguroasă. Se 
scufundase în apă. Reuşise! Înotă până la suprafaţă şi se uită 
în sus. De-acolo, de pe acoperiş, raptorii se uitau la ea. lar 
femeia îşi dădu seama că, dacă ea izbutise să facă astfel, nici 
lor nu le era prea greu. Se bălăci câteva clipe, fericită, 
întrebându-se: "Oare raptorii pot să înoate?', Era sigură că 
puteau. Probabil că înotau precum crocodilii. 

Raptorii însă se depărtară de marginea acoperişului. Şi 
atunci, Ellie îl auzi pe Harding strigând: 

— Domnişoară Sattler... 

Înţelese că veterinarul deschisese uşa de pe acoperiş, ca 
să o ajute să pătrundă în clădire. lar dinozaurii se îndreptau 
acum către el. 

Grăbită, ieşi din bazin şi o luă la goană către hotel. 


Harding urcase scările într-un suflet, sărind câte două 
trepte, apoi deschisese uşa ce dădea spre acoperiş şi strigase 
din toate puterile: 

— Domnişoară Sattler!... 

Apoi aşteptă. Fuioare de ceață se încolăceau printre 
piramidele de sticlă de pe acoperiş. Dar raptorii nu se vedeau 
nicăieri. 

— Domnişoară Sattler! 

Era atât de îngrijorat de soarta femeii, încât îşi dădu 
seama abia cu o clipă prea târziu de greşeala de neiertat pe 
care tocmai o comisese. Ar fi trebuit să vadă fiarele acelea, îşi 
zicea el. lar în clipa următoare ghearele încovoiate se 
năpustiră asupra tăbliei uşii, înfigându-se şi în pieptul lui. 
Abia suportând durerea cumplită, îşi adună toate puterile şi 
trânti uşa peste brațul animalului. Şi atunci îl auzi pe 
Muldoon strigându-i: 

— A intrat deja. E aici, înăuntru! 

De cealaltă parte a uşii, raptorul sforăi înfuriat şi 
Harding izbi iarăşi uşa peste ghearele bestiei, iar acestea se 


traseră îndărăt. Omul închise la iuțeală uşa, apoi se prăbuşi 
pe podele, tuşind. 


— Unde ne ducem acum? întrebă Lex. 

Ajunseseră deja la etajul doi al complexului turistic. Un 
coridor lung, încadrat de o parte şi de alta numai cu pereți de 
sticlă, se ivi înaintea lor. 

— La camera de control, răspunse Tim. 

— Şi-asta unde-i? 

— Pe-aici pe undeva, zise băiatul, uitându-se la fiecare 
inscripție de pe uşi. 

Din câte se părea, nu erau decât birouri. 

'"Îngrijitori parc"... "Relaţii cu publicul... 
general... " "Revizor... " 

Apoi ajunseră în fața unui glasvand mare, pe care scria: 


" 


"Director 


ACCESUL STRICT INTERZIS! 
INTRAREA PERMISĂ 
NUMAI PERSONALULUI DE SPECIALITATE 


Alături se zărea locaşul pentru cartelele de securitate, 
însă Tim numai împinse uşa, iar aceasta se dădu în lături. 

— Da' cum de s-a deschis aşa uşor? 

— Pentru că nu e curent electric, îi explică băiatul. 

— Şi de ce ne ducem în camera aia de control, mă rog? se 
interesă ea mai departe. 

— Ca să găsim un radio. Trebuie neapărat să luăm 
legătura cu cineva. 

Dincolo de glasvand, coridorul continua, parcă la 
nesfârşit. Tim îşi aduse aminte unde se aflau. Mai fusese o 
dată pe acolo, când începuseră turul parcului. Lex se târşâia 
plictisită, alături de el. Din depărtare, se auzeau mârâielile 
raptorilor care păreau că se tot apropie. Apoi Tim îi auzi 
izbind geamurile de la parter. 

— Sunt acolo, jos..., şopti fetița, înspăimântată. 


— Nu-ţi face probleme. 

— Da' ce tot. fac acolo? urmă ea. 

— Acum nu mai are nici o importanţă. 

"Supraveghetori parc"... "Operațiuni"... "Camera de 
control"... 

— Aici, se bucură băiatul. 

Deschise uşa. Camera de control, era întocmai cum şi-o 
aducea el aminte. În mijloc se afla monitorul central 
înconjurat de patru scaune şi alte patru terminale. În afară de 
lumina ce venea de la ecranele monitoarelor, în cameră nu 
mai exista nici o altă sursă de iluminat. Iar pe ecrane nu se 
vedea decât unul şi acelaşi tabel. 

— Deci unde-i radioul ăla? se rățoi Lex. 

Tim însă deja uitase cu desăvârşire de radio. Se îndreptă 
spre computer. Monitoarele funcționau! Ceea ce însemna că... 

— Au reparat rețeaua electrică... 

— Bleah, făcu Lex, scârbită. dându-se în lături ca arsă. 

— Ce mai e? 

— Am călcat pe o ureche! zise ea. 

Tim msa nu văzuse nici un cadavru când veniseră acolo. 
Se uită în urma lor şi, într-adevăr, văzu o ureche însângerată 
zăcând pe podele. 

— E de-a dreptul greţos, se oţări fetița. 

— Ei, lasă, nu te mai gândi şi tu... 

Tim se întoarse la calculator. 

— Unde-o fi mortul? se întrebă ea. 

— Acum ce mai contează!... 

Băiatul se uită atent pe ecran. Nu se vedeau decât şiruri 
de etichete colorate şi însemnate astfel: 

— Mai bine nu te-ai juca la chestia aia, Timmy, îl sfătui 
ea. 

— Nu-ţi face tu griji, că nu mă joc... 

Mai văzuse el computere sofisticate şi înainte, de pildă ca 
acelea care erau în biroul unde lucra tatăl lui. Acele 
calculatoare controlau toate sistemele computerizate — de la 
lifturi şi uşi automate la aerul condiționat. Şi semănau mult 
cu acelea pe care le avea atunci în față: pe ecrane apăreau o 
mulțime de casete colorate, însă erau totuşi mai puțin 
complicate. Şi aproape întotdeauna găseai o casetă cu 
infnormațţii, dacă aveai nevoie să afli câte ceva despre sistem. 
Însă acolo nu se zărea nici urmă de casetă cu informaţii. Se 
uită încă o dată, ca se se convingă. 

Atunci observă altceva: câteva cifre ce apăreau sistematic 
în colțul din stânga al ecranului. Citi — 10:47: 22. Şi atunci 
îşi dădu seama că era ora exactă. Nu mai rămăseseră decât 
treisprezece minute până ce nava avea să ajungă pe 
continent. Însă oricum, băiatul îşi făcea mai multe gânduri 
despre cei ce se aflau în complexul turistic. 

Se auzi un pârâit enervant. Băiatul se întoarse şi o zări pe 
Lex eu un aparat de emisie-recepţie în mână. Începuse să 
învârtă într-o voioşie toate butoanele şi rotițele. 

— Cum naiba funcţionează ăsta? se întrebă ea. Nu pot să- 
l fac deloc să meargă, 

— la dă-mi-l mie puţin! 

— Nu vreau, ce, eu l-am găsit! E-al meu! 

— Lex, dă-mi-l mie! 


— Nu mă interesează, ce, eu trebuie să mă joc prima cu 
el! 

— Lex! 

Şi deodată, din radio se auzi: 

— Ce mama dracu' se petrece? 

Era vocea lui Muldoon. 

Surprinsă, Lex scăpă aparatul pe podele. 


Grant se ascunse repede, ghemuindu-se la rădăcina 
palmierilor. Printre vălătuci, desluşea siluetele întunecate ale 
raptorilor care şuierau înfuriaţi şi izbeau cu capetele în 
geamurile groase de la intrarea în complexul turistic. Însă, în 
răstimpuri, încetau toată hărmălaia şi rămâneau neclintiți, de 
parcă ar fi ascultat nişte semnale îndepărtate. Şi în acele 
momente, numai scânceau ciudat, cu voce scăzută. 

— Ce lot fac acolo? întrebă Gennaro. 

— Parcă ar încerca să intre în cofetărie, zise Grant. 

— Bine, bine, da' ce-i în cofetăria aia? 

— Acolo i-am lăsat eu pe copii..., oftă paleontologul. 

— Şi ăştia pot să spargă geamurile? 

— Nu prea cred eu... 

Grant se uită în continuare, cu atenţie, apoi auzi pârâitul 
unui radio. Velociraptorii începură să se agite şi mai mult, 
țopăind pe loc, alertaţi. Unul după altul se apucară să sară 
tot mai sus, până ce, într-un târziu, primul reuşi să sară 
peste balustrada balconului de la etajul doi, iar de acolo intră 
în clădirea complexului turistic. 


În camera de control, la etajul al doilea al complexului 
turistic, Tim înşfăcă aparatul de emisie-recepţie, pe care sora 
lui îl scăpase. Apăsă pe un buton. 

— Alo... Alo, m-auziţi? 

—... şti tu, Tim? se auzi vocea lui Muldoon. 

— Da, eu sunt. 


— Unde te afli acum? 

— În camera de control. S-a reparat rețeaua electrică! 

— Asta-i mare lucru, Tim, zise Muldoon. 

— Dacă e cineva pe-acolo care să îmi spună cum să pun 
computerul în funcțiune, mă ocup eu... 

Urmă o tăcere apăsătoare. 

— Alo! strigă băiatul. Alo, mă auziți? 

— Ăăăă... da, da... Vezi tu, avem un necaz cu chestia 
asta, oftă Muldoon. Pentru că ăăăă... ăăă... noi, ăştia, care 
suntem aici, nu prea ne pricepem să lucrăm cu 
calculatoarele. Mă rog, habar n-avem să dăm drumul 
computerului ăla, ce să mai... 

— Staţi puţin; cum adică? Glumiţi, sau ce? rămase 
băiatul cu gura căscată de uimire. Nu ştie nimeni să lucreze 
cu computerul?! 

I se părea de necrezut. 

— Nu, nimeni nu ştie... 

Se lăsă iar un moment de linişte rău prevestitoare. 

— Mi se pare că era ceva cu primul şir de casete... Parcă 
să plimbi mausul peste primele căsuțe, cam aşa ceva... Da' 
nu te pricepi deloc la calculatoare, Tim? 

Băiatul rămase câteva minute cu privirea aţțintită pe 
ecran. Lex îi dădu un ghiont. 

— Spune-i că nu te pricepi, Timmy... 

— Ăăăă... da, mai ştiu câte ceva..., zise băiatul. 

— Ei, păi atunci ai putea foarte bine să încerci chiar tu, îl 
îndemnă Muldoon. Pentru că aici cel puţin, nu-i nimeni care 
să ştie ceva, cât de cât. Şi nici Grant nu le are deloc cu 
calculatoarele. 

— O. K., răspunse Tim. O să încerc. 

Întrerupse emisia şi apoi privi atent ecranul, gândindu-se 
de unde să înceapă. 

— Timmy, pufni soră-sa, disprețuitoare. Habar n-ai ce să 
faci... 

— Ba ştiu ce să fac. 

— Ei, dacă-i aşa, atunci să te vedem! 


— Aşteaptă numai o clipă, zise el. 

Până una-alta, îşi apropie scaunul mobil de keyboard şi 
apăsă pe cursor. Mda, acolo erau tastele care mişcau spotul 
pe ecran, încotro voiai. Însă nu se întâmplă nimic. Atunci, 
băiatul apăsă pe alte butoane. Afişajul însă rămase 
neschimbat. 

— Ei, şi-acum? îl luă Lex în zeflemea. 

— Ceva nu-i în regulă, se încruntă băiatul. 

— Ce să-ți spun! Mai bine recunoaşte că nu te pricepi, 
Timmy, îi dădu ea cu tifla. 

El însă nu o băgă în seamă, ci cercetă iar ecranul 
computerului, foarte atent. Bordul de comenzi avea şi un şir 
de funcții chiar pe rândul de sus al tastaturii, întocmai ca la 
orice PC obişnuit, iar monitorul era mare, color. Însă 
diviziunile ecranului erau oarecum diferite de cele pe care le 
ştia el. La capetele ecranului, de jur-împrejur, se zărea un 
contur de punctişoare de un roşu-strălucitor. 

Semnale roşii peste tot pe ecran... Ce naiba putea să 
însemne asta? Îşi apropie degetul de conturul acela şi observă 
cum, la atingerea lui, culoarea prinde încă şi mai multă viaţă. 

Îşi plimbă atunci degetele peste ecran şi, deodată, se auzi 
un bâzâit scurt. 

Câteva clipe mai târziu, afişajul acesta însă dispăru, iar 
imaginea rămase mată. 

— Ce-a pățit acum? întrebă Lex. Ce i-ai făcut? Ai stricat 
tu ceva pe-acolo, când l-ai atins cu mâna... 


Da, aşa era! Cum de nu-i venise şi lui în minte mai de 
mult? Atinsese ecranul! Deci asta era dezlegarea enigmei! Era 
un computer cu comandă manuală! Probabil că punctişoarele 
acelea roşii, de pe margini, erau senzori infraroşii. Tim nu mai 
văzuse niciodată aşa ceva până atunci, dar citise despre astfel 
de calculatoare, prin reviste; Atinse caseta RESET/REVERT şi 
pe ecran apăru scris: 


ACUM COMPUTERUL A RESETAT. 
ALEGEŢI COMANDA DE PE 
AFIŞAJUL PRINCIPAL 


Prin radio, auziră mârâitul raptorilor. 

— Vreau să-i văd! strigă Lex. Ar trebui să încerci comanda 
VIEW (Video)! 

— Nu, Lex, termină... 

— Ce, nu mă interesează, eu vreau VIEW! ţipă ea. 

Şi, mai înainte ca el să o poată împiedica, apăsă pe 
butonul respectiv. Iar afişajul se schimbă. 

— Iuhuuu, chirăi ea de bucurie. 

— Lex, ai de gând să te potoleşti odată?! 

— Ia uită-te! jubila ea. Merge! Ha, ha, ce bine-mi pare! 

Monitoarele din camera de control derulau rapid imagini 
din diferite părți ale parcului. Cele mai multe privelişti însă 
erau neclare, din pricina ceţei dense, dar o dată apăru o 
vedere exterioară a complexului turistic, unde se zărea un 


raptor pe acoperiş, apoi un altul prins undeva, într-un loc 
unde soarele bătea din plin, orbitor, parcă pe coca unui vas. 
Da, da. În soarele orbitor... 

— Ce-a fost asta? se încruntă Timmy, apropiindu-se de 
ecran. 

— Ce anume? 

— Imaginea asta... 

Însă deja se vedea o altă privelişte... Da, era chiar 
interiorul hotelului. Zăriră fiecare cameră în parte, apoi, 
deodată, pe Malcolm zăcând în pat. nemişcat... 

— Opreşte aici, strigă Lex. I-am văzut! 

Tim atinse ecranul în mai multe locuri, însă nu obținu 
decât un submenu. Apoi încă vreo alte câteva. 

— Ei, stai puţin! îl opri Lex. Ai încurcat tot... 

— Da' tu chiar n-ai chef să-ţi ţii fleanca aia deloc?! se 
enervă băiatul. Habar n-ai ce-i ăla un computer... 

Apăru un listing al tuturor monitoarelor. Pe unui din ele 
era trecut OBIECTIV TURISTIC: LV2-4. Pe altul — PLAN 
DEPĂRTAT: VAS DE APROVIZIONARE (VND). Atinse iar de 
câteva ori ecranul. 

Imagini disparate apărură pe fiecare terminal în parte. 
Unul arăta silueta vagă a navei de aprovizionare şi întinsul 
oceanului. În depărtare. Tim reuşi să desluşească linia 
uscatului — da, era ţărmul, se distingeau şi clădirile înalte şi 
portul... Recunoscu locurile pentru că zburase pe deasupra 
lor cu numai o zi în urmă, când călătoriseră cu elicopterul 
până la insulă. Era oraşul Puntarenas. lar vaporul părea că 
nu mai are decât câteva minute până la mal. 

Însă în clipa aceea îi reţinu atenţia terminalul de alături, 
pe care se observa acoperişul complexului turistic, învăluit în 
ceață. Raptorii erau aproape în întregime ascunşi —printre 
piramidele de sticlă, dar capetele lor hidoase tot apăreau pe 
după acestea. 

Şi apoi, pe cel de-al treilea monitor se zări inferiorul unei 
încăperi. Malcolm zăcea mai departe, în patul lui, iar Ellie îl 
veghea. Şi amândoi se uitau undeva, în sus. Între timp, 


Muldoon intră şi el în încăpere şi privi într-acolo, părând 
foarte îngrijorat. 

— Cred că ne văd şi ei, zise Lex. 

— Eu unul nu cred defel... 

Radioul pârâi. Şi pe ecran se văzu Muldoon ducând 
aparatul său în dreptul gurii. 

— Alo, Tim? 

— V-ascult... 

— Ăăăă, nu prea mai avem mult timp la dispoziţie, zise 
Muldoon cu voce lipsită de orice expresie. Mai bine ai da 
drumul la curent cât de repede poţi tu... 

Şi atunci băiatul auzi mârâitul raptorilor şi văzu un cap 
uriaş  aplecându-se prin fereastra spartă, din plafonu 
încăperii. Animalul clămpănea din fălcile puternice. 

— Grăbeşte-te, Tim, îl îndemnă Lex. Dă-i drumul odată la 
curentul ăla! 


GRILAJUL ELECTRIFICAT 


Tim se trezi dintr-odată privind neputincios ia şirurile de 
comenzi  încâlcite ce apăreau  întruna pe ecranele 
monitoarelor, în vreme ce el încerca să controleze calculatorul 
central. Multe, sisteme erau activate de un singur buton sau 
o singură comandă, care readuceau imaginea precedentă sau 
mecanismul principal. Însă acel sistem nu părea să aibă aşa 
ceva — sau cel puţin el nu îşi dădea seama care ar fi putut fi. 
În plus, era sigur că şi caseta cu informaţii fusese integrată 
într-un cod anume, pe care el nu reuşea să îl descopere. lar 
Lex nu stătea o clipă locului, ci sărea în toate părțile, ca un 
cangur, înfuriat, şi îi striga în urechi cât o ţineau puterile, 
înebunindu-l de cap. 

Într-un târziu, reuşi să stabilească iar afişajul principal. 
Nu era el prea sigur de ce operase pină atunci, dar oricum, 


bine că izbutise şi atât. Rămase o clipă pe gânduri, căutând 
comanda potrivită. 

— Fă odată ceva, Timmy! 

— 'Ţine-ţi pliscul ăla! strigă el. Încerc şi eu să dau o mână 
de ajutor, nu? 

Apăsă pe tasta SCHEMA CENTRALA. lar pe ecran apăru o 
diagramă complicată, cu o mulțime de căsuțe legate între ele 
şi încă o mulțime de săgeți aiurite. 

Nu era bine deloc. Nu, nu era bine. 

Apăsă atunci pe ZONA COMUNĂ. Iar pe ecran se afişă: 


Ce-i asta? ţipă Lex. De ce nu dai odată drumu la 
curentu' ăla electric, Timmy? 
Băiatul însă nu îi mai dădu nici o atenţie. Poate că 
ajungea la vreun rezultat dacă activa sistemul "info". Aşa că 
apăsă pe tasta respectivă. 

Prin radio, îl auzi pe Muldoon întrebându-l: 

— Cum mai merge, Tim? 

El însă nu se mai osteni să răspundă. Cuprins de o 
febrilitate subită se apucă să apese butoanele unul după 
altul. 

Şi atunci, pe neaşteptate, apăru iar afişajul central. 

Se uită cu atenție. ELECTRICAL MAIN (punct electric 
central) şi SETGRIDS DNL (rețele de grilaje electrice) păreau 
că au o legătură cu conecțiile electrice. Observă însă că şi 
SAFETY /HEALTH (protecţie /sănătate) şi CRITICAL LOCKS 
(blocaje pentru cazuri de urgență) puteau fi la fel de 
importante. Auzi iar fornăitul raptorilor. Trebuia neapărat să 
se decidă, într-un fel sau altul. Apăsă atunci pe SETGRIDS 
DNL şi scăpă un țipăt de groază când văzu afişajul: 

(Nu poate fi efectuată comanda: Eroare la punctul 505). 

POWER INCOMPATIBILE WITH COMMAND ERROR 
(Circuitul electric nu poate fi activat) 

Nu mai ştia ce să facă! Apăsă pe STANDARD 
PARAMETERS (parametri standard). 


STANDARD PARAMETERS 
Park Grids B4-C6 Outer Grids 
C2-D2 

Zoological 

Grids BB-07 Pen Grids 

R4-R4 


Lodge Grids F4-D4 Maint Grids 
E5-L6 


Main Grids C4-G7 Sensor Grids 
D5-G4 


Utility Grids AH-B5 Core Grids 
Al-C1 


Circuit Integrity Not Tested 


Security Grids Remain Automatic 


Tim clătină din cap, nemulțumit, simțind cum furia pune 
stăpânire pe el. Îi trebui însă numai un moment de gândire ca 
să realizeze de fapt că tocmai căpătase informaţiile pe care le 
căuta! Pentru că acum ştia sigur care erau coordonatele 
sistemului de protecţie al hotelului! Apăsă pe comanda F4. 


POWER GRID F4 (COMPLEX TURISTIC) 

COMMAND CANNOT BE EXECUTED. 

ERROR — 505. 

Ref. Manual Pages 4. 09—4. 11 (Vezi manualul de 
comenzi, paginile 4. 09—4. 1 3). 


— Nu-i bine deloc, îşi dădu Lex cu părerea. 

Nu a fost verificată integritatea circuitului. 

Conecţiile electrice ale sistemului de protecție sunt încă 
pe comandă automată. 

— A, acum ştiu! se lumină băiatul. 

Apăsă pe o altă tastă. Iar ecranul schimbă afişajul. 


POWER GRID D4 (COMPLEX TURISTIC) 
COMMAND CANNOT BE EXECUTED. 
ERROR — 505. 

(Power Incompatible with Command Error. 
Ref. Manual Pages 4. 09 — 4. 11). 


Tim încercă să rămână calm, să gândească limpede. Cine 
ştie pentru ce motiv, ori de câte ori încerca să refacă un 
circuit sau altul, comanda lui conţinea o eroare în mesaj. 


Computerul îi tot semnala că toate conecțţiile electrice erau 
incompatibile cu comenzile lui. Dar ce să însemne chestia 
asta? De ce să fie incompatibile? 

— Timmy..., îl trase Lex de mânecă. 

— Lasă-mă, Lex. Nu începe iar acum... 

— Ba da, acum, se înverşună fetița şi îl trase din fața 
monitorului. 

Şi atunci, băiatul auzi şuierul velociraptorilor. 

Care veneau de undeva, din josul coridorului. 


kkk 


Dinozaurii aproape că distruseseră şi cea de-a doua bară 
de metal de la fereastra din plafonul camerei lui Malcolm. De- 
acum puteau să îşi vâre cu totul capetele prin fereastra 
spartă şi se repezeau întruna, mârâind spre cei de dedesubt. 
După care se trăgeau îndărăt şi se apucau iar să roadă 
zăbrelele. 

— Ei, de-acum nu mai durează mult, zise Malcolm cu 
voce slabă. Poate trei-patru minute. 

Invârti butonul radioului. 

— Alo, Tim, m-auzi? Tim... 

Însă nu primi nici un răspuns. 


Tim se furişă spre uşă şi privi velociraptorul de la celălalt 
capăt al coridorului, stând chiar lângă balcon. Rămase cu 
ochii măriţi de uimire. Cum naiba de ieşise animalul ăla din 
frigider, unde îl încuiase el? 

După care, zări un al doilea dinozaur apărând ca prin 
farmec în acelaşi balcon şi înțelse totul. ' Raptorul nu ieşise 
deloc din congelator, ci venise de afară. Sărise de jos în sus, 
până la balcon! Cel de-al doilea ateriză neauzit, ținându-şi 
perfect echilibrul pe balustradă. Lui Tim nu îi venea să-şi 
creadă ochilor. Uriaşii aceia săriseră patru metri! De jos în 


sus! Poate chiar mai mult de patru metri. Picioarele acelea ale 
lor probabil că erau neînchipuit de puternice. 

— Mi se pare mie sau tu ai spus că ăştia nu pot să..., 
începu Lex, în şoaptă. 

— Sssstt... 

Băiatul încercă să imagineze un plan de scăpare, însă 
deocamdată nu putea face altceva decât să privească fascinat 
cum un al treilea velociraptor sări în balcon. Apoi animalele 
se împleticiră pe culoar câteva momente, dezorientate, şi, pe 
neaşteptate, se reorganizară, înaintând în şir indian. Se 
îndreptau chiar spre cei doi copii. 

Fără să facă nici un zgomot, Tim împinse uşa din spatele 
lui, ca să se întoarcă iar în camera de control. Însă aceasta se 
închisese. Împinse mai tare. Degeaba. 

— Am rămas pe-afară, şopti Lex. la uită-te. 

Arătă spre locaşul de introducere a cartelei de siguranţă, 
aflat chiar lângă canatul uşii. O luminiţă roşie lucea acolo 
vioaie. Cine ştie cum, sistemul de blocare a intrărilor fusese 
reactivat. 

— Tâmpitule ce eşti, ne-ai lăsat pe-afară! 

Tim se uită de-a lungul coridorului. Văzu mai multe uşi la 
capătul acestuia, însă în dreptul fiecăruia licărea câte un 
beculeţ roşu. Ceea ce însemna că toate uşile erau blocate. lar 
ei nu aveau unde să se mai ascundă! 

Apoi zări o siluetă întinsă pe podele, la celălalt capăt al 
coridorului. Era gardianul ucis. O cartelă albă era agățată de 
cureaua mortului. 

— Haide, şopti băiatul. 

O luară amândoi la goană spre gardian. Tim desprinse 
cartela de siguranţă şi se întoarse pe călcâie, spre camera de 
control. Însă bineînţeles că raptorii îi văzuseră deja. Iar. acum 
mârâiau amenințători, tăindu-le drumul. Apoi se aşezară în 
poziție de atac, răsfirându-se, pentru a-i ataca pe cei doi copii 
din toate părțile. Capetele dinozaurilor începură să salte. 
Înainte şi înapoi, ritmic. 

Erau pregătiți pentru luptă. 


Tim făcu singurul lucru care îi stătea la înde-mână: 
introduse cartela în cel mai apropiat lăcaş, iar când uşa se 
deschise, o împinse pe Lex înainte. În vreme ce în urma lor se 
bloca încet intrarea, cei trei velociraptori şuierară cumplit şi 
atacară. 


LA HOTEL 


Ian Malcolm îşi cântărea fiecare răsuflare, ca şi cum ar fi 
fost ultima. Privea animalele cu ochi goi, lipsiți de orice 
expresie. Harding îi luă pulsul, se încruntă nemulțumit, apoi 
îi mai luă o dată pulsul. Ellie Sattler, dea alături, înfăşurată 
într-o pătura, tremurând înfrigurată, Muldoon stătea pe 
podele, cu spatele rezemat de zid. Hammond se uita ţintă la 
raptori, fără să scoată o vorbă. Ascultau toți, încordațţi, să 
primească vreun răspuns prin radio. 

— Ce-o fi păţit Tim? zise Hammond. Tot n-avem nici o 
veste de la el? 

— Habar n-am ce-i cu el. 

Malcolm spuse: 

— Urâte mai sunt dihăniile astea, aşa-i? Sunt groaznic de 
urâte. 

Hammond clătină din cap cu tristeţe. 

— Cine ar fi bănuit că toate astea au să ia o astfel de 
întorsătură? 

— Din câte se pare. Malcolm a bănuit, răspunse Ellie. 

— Nu. nu am bănuit, o contrazise matematicianul. Am 
calculat chiar. 

Hammond oftă din greu. 

— Gata, să nu mai începem iar discuţia ăsta. De ore 
întregi îmi înşiră întruna: "Eu v-am zis de la bun început că 
aşa o să fie'... Numai că nimeni nu a dorit să se întâmple aşa... 

— Aici nu-i vorba dac-a dorit cineva sau nu să se 
întâmple aşa, îl opri Malcolm, ţinând ochii închişi. 


Abia reuşea să deschidă gura, ameţit de narcotice. 

— Aici e vorba despre ce poţi pune în practică şi ce nu. 
Când vânătorul iese şi pe ploaie şi pe vânt, în pădure, să 
agonisească hrana familiei, dumneata crezi că el se aşteaptă 
să stăpânească forțele naturii? Nu. Îşi imaginează că aceste 
forțe sunt dincolo de înțelegerea lui. Dincolo de puterea lui de 
a le stăpâni. Poate că numai se roagă naturii. Se roagă ca 
pădurea, din prisosul ei. să îi dăruie o bucăţică de mâncare. 
Şi se roagă cu credinţă, tocmai pentru că nu poate stăpâni 
sau cunoaşte aceste forțe. Pentru că el însuşi trăieşte prin 
mila lor... Numai că dumneata nu vrei să primeşti bunăvoința 
naturii. Dumneata hotărăşti că poţi stăpâni natura, iar din 
clipa aceea eşti pierdut, pentru că asta nu îți stă deloc în 
puteri. Şi totuşi ai produs sisteme care te obligă să faci asta. 
lar dumneata nu poţi, nici n-ai putut, şi nici n-o să fii în stare 
vreodată să ţii totul în frâu. Nu poți să amesteci, aşa, toate 
lucrurile între ele. Poţi să construieşti o barcă, dar nu poţi 
zămisli oceanul întreg. Poţi să proiectezi un aeroplan, dar nu 
poţi plămădi văzduhul. Puterile dumitale sunt cu mult mai 
mărunte decât visurile nebune care te îndeamnă să crezi în 
ele. 

— Ce mai, eu unul nu-l mai înțeleg deloc, mărturisi 
Hammond, oftând. Unde s-o fi dus Tim? Doar părea un băiat 
atât de stăpân pe el, atât de cu capul pe umeri. 

— Eu unul sunt sigur că încearcă şi el să păstreze totul 
sub control, zise Malcolm, Ca de altfel, toată lumea de aici. 

— Şi Grant ăla... Ce-o fi cu el? 


Grant ajunse la uşa din spate a complexului turistic. Pe 
aceeaşi uşă ieşise cu douăzeci de minute în urmă. Trase de 
mâner — era blocat. Apoi zări luminița cea roşie. Intrările 
automatp erau reactivate! Firar al dracului de ceas rău! 
Alergă îndată spre uşa principală şi intră prin geamurile 
sparte de la parter. Pătrunse în holul central, oprindu-se 
lângă biroul ofițerului de serviciu, unde fusese înainte de a 


pleca la centrala electrică Auzi bâzâitul enervant al radio- 
emițătorului Se îndreptă spre bucătărie, căutându-i pe copii, 
însă uşa de acolo era deschisă larg, iar copiii nicăieri. 

Urcă degrabă scările, însă ajunse la un glasvand pe care 
scria: ACCESUL INTERZIS. Uşa era blocată. Avea neapărat 
nevoie de o cartelă, ca să intre. 

Altfel nu avea cum. 

De undeva, de pe coridorul de dincolo de intrarea blocată, 
Grant auzi raptorii şuierând furioși. 


Pielea solzoasă a reptilei atinse fața lui Tim, iar ghearele 
încovoiate îi sfâşiară cămaşa. Băiatul căzu pe spate, 
tremurând de frică din toate încheieturile. 

— Timmy! strigă Lex îngrozită. 

El se ridică însă îndată în picioare. Puiul de velociraptor 
se cocoță imediat pe umărul copilului, scâncind şi chirăind 
speriat. Cei doi frați ajunseseră în mica crescătorie. Pe podele 
erau risipite o mulțime de jucării: o minge galbenă care se 
rostogolea de colo-colo, o păpuşă, un şoarece de plastic. 

— E puiul de velociraptor, îl linişti fetița pe frate-său. 

Micul raptor îşi îngropă căpşorul sub bărbia băiatului. 
Probabil că bietul micuţ era mort de foame, îşi zise Tim. 

Lex se apropie şi ea, iar puiul de dinozaur sări pe umărul 
ei. Şi începu să îşi frece creştetul de gâtul fetiţei. 

— De ce naiba tot face aşa? se întrebă ea. O fi speriat sau 
de ce? 

— Nu ştiu, mărturisi Tim. 

Ea i-l întinse iar băiatului. Puiul chirăia şi ţopăia întruna 
pe umărul acestuia, foarte agitat. Se tot uita de jur-imprejur, 
iar capul i se rotea în toate părţile, ca o morişcă stricată. Fără 
îndoială, micuțul era grozav de neliniştit şi... 

— Tim..., şopti Lex. 

Uşa dinspre hol nu se închisese în urma lor de tot, după 
ce ei intraseră în încăpere, iar acum, velociraptorii adulți îşi 
făceau apariția pe rând. Mai întâi unul, apoi al doilea... 


Foarte alertat, puiul chirăia cât îl ţinea gura, săltând ca o 
minge vie pe umărul băiatului. Tim ştia că trebuia să îi dea 
drumul micuţului. Poate că aşa reuşea să le distragă atenția 
celorlalți dinozauri. La urma urmei, era doar un pui de 
velociraptor! Dădu jos micuțul de pe umăr şi îl aruncă 
înainte, spre ceilalți. Puiul se repezi să se gudure pe lângă 
picioarele adulților. Primul dintre aceştia aplecă uşor capul şi 
îl adulmecă pe prichindel cu delicateţe. 

Tim o apucă pe Lex de mână şi o trase spre capătul 
încăperii. Trebuia neapărat să găsească o uşă, o cale de 
ieşire... 

Şi atunci se auzi un țipăt sfâşietor. Tim întoarse capul şi 
zări puiul între fălcile uriaşului velociraptor. Al doilea adult se 
apropie de îndată şi începu să sfâşie membrele micuţțului, 
încercând să îl scoată din gura celui ce îl ucidea. Apoi se 
apucară să se lupte între ei, în vreme ce puiul muribund încă 
mai scâncea. Şiroaie de sânge se scurgeau pe podele. 

— L-au mâncat! zise Lex, pierită. 

Raptorii încă se mai băteau pe rămăşiţele însângerate, 
dându-se înapoi, apoi repezindu-se să se izbească cap în cap. 
Tim zări atunci o uşă descuiată şi ieşi pe acolo, trăgând-o pe 
soră-sa după el. 


Erau de-aeum într-altă cameră, iar după lumina aceea 
verzuie ce umplea locul, băiatul îşi dădu seama că se aflau în 
laboratorul de extracţie a ADN-ului. Nu mai era nimeni acolo, 
în afară de ei. Şirurile de microscoape sofisticate fuseseră 
abandonate, monitoarele ce urmăreau procesele tehnologice 
erau acum inactive, iar pe ecranele lor nu se vedeau decât 
imaginile neclintite ale uriaşelor insecte, mult mărite şi 
conturate doar în alb-negru. Da, erau chiar muştele şi țânțarii 
care pişcaseră dinozaurii cu milioane şi milioane de ani în 
urmă, lugând picături de sânge ce fuseseră folosite de oameni 
pentru a recrea o întreagă lume a mastodonţilor în Parcul 
Jurasic. Alergară prin laboratorul pustiu, iar Tim auzea în 
urmă fornăitul şi mârâitul mai mult. Apoi copiii ajunseră la 
capătul încăperii, velociraptorilor care îi urmăreau şi se 
apropiau tot trecură de o uşă care probabil că era prevăzută 
cu alarmă, pentru că pe coridorul îngust începu să răsune 
asurzitor o sirenă stridentă, iar luminile înşirate pe plafon 
licăreau întruna... 

Fugind cât îl ţineau picioarele pe holul acela; băiatul se 
afundă dintr-odată în beznă, apoi iar în lumină, şi iar în 
întuneric... Dincolo de sunetele înebunitoare ale alarmei, încă 
se auzeau (tot mai tare) mârâielile raptorilor care veneau în 
urma lor. Lex începuse să scâncească de frică, în neştire. Apoi 
Tim văzu o altă uşă în fața lor, cu semnul albastru 
"Biohazard" şi se izbi în tăblia ei, o deschise, fugi mai departe 
şi..., deodată se ciocni de un corp dur, masiv, iar Lex răcni 
cuprinsă de groaza morții. 

— Gata, liniştiți-vă, copii, spuse cineva. 

Tim clipi buimac, nevenindu-i să-şi creadă ochilor. Chiar 
în fața lui şedea Alan Grant. lar alături de el, Donald 
Gennaro. 


Acolo, pe culoar, abia după câteva minute, Grant îşi dădu 
seama că paznicul ucis probabil că deţinea şi el o cartelă de 
siguranță. Aşa că se întorsese din drum, o luase, apoi urcase 


din nou pe coridorul de la etaj şi coborâse repede în holul 
următor. Se luase după zgomotele pe care le făceau raptorii şi 
îi găsise luptându-se în mica crescătorie; Era sigur, că puştii 
aveau să se îndrepte spre camera următoare, aşa că alergase 
şi el îndată spre laboratorul de extracții. 

Şi acolo dăduse peste copiii înspăimântați. 

lar acum raptorii se apropiau de ei. Pentru câteva clipe 
părură dezorientați, uimiți de apariţia subită a atâtor oameni. 

Grant îi împinse pe copii în brațele lui Gennaro şi îi 
ordonă: 

— Du-i de aici, undeva, la loc sigur. 

— Dar... 

— Pe-aici, îi arătă Grant peste umăr, către o uşă 
depărtată. Du-i în camera de control, dacă poți. Acolo ar 
trebui să fiți în siguranţă. 

— Da' tu ce-ai de gând să faci? întrebă Gennaro. 

Velociraptorii ajunseseră în pragul uşii. Grant observă că 
aşteptară până se strânseră toți la un loc, apoi o porniră mai 
departe, în grup compact. Da, vânau în ceată î îl luară fiori 
reci pe şira spinării. 

— Am eu un plan de acţiune, zise el grăbit. Şi-acum 
duceți-vă de-aici... 

Gennaro luă copii şi plecă. Raptorii îşi urmară drumul 
neabătut, fără să se zorească prea tare, în-dreptându-se spre 
Grant. Treceau cu agilitate printre supercomputere, printre 
monitoarele care încă derulau la nesfârşit secvențe adeneice 
decodificate. Dinozaurii înaintară însă fără să se oprească 
locului, adulmecând podeau, săltând şi coborând ritmic 
capetele hidoase. 

Grant auzi declicul încuietorii şi se întoarse să privească 
peste umăr. Ceilalţi stăteau de-acum de cealaltă parte a uşii 
cu geam mare, urmărindu-i mişcările cu sufletul la gură. 
Gennaro dădu din cap, parcă voind să îi dea ceva anume de 
înțeles. 

Însă Grant pricepu imediat ce voia să spună: dincolo nu 
mai exista nici o altă ieşire spre camera de control. Gennaro 


şi copiii erau pur şi simplu blocaţi acolo. 
De atunci înainte, totul depindea numai de el, de Alan 
Grant. 


Se deplasă încet, cu grijă, dând ocol laboratorului, pentru 
a-i sili pe raptori să se depărteze de locul unde se afla 
Gennaro şi copiii. Astfel reuşi să zărească o altă uşă, (lângă 
cea din față, pe unde intrase), pe care era scris: "Spre 
laborator". Ce mai putea să însemne şi asta?! Parcă bănuia el 
ce anume, şi spera din tot sufletul să nu se înşele. Pe uşa 
aceea mai era şi un semn albastru — "Biohazard". Iar 
velociraptoriii se apropiau... Grant se întoarse pe călcâie şi 
izbi cu putere uşa, apoi intră în cealaltă încăpere, într-o 
tăcere deplină. 


Privi împrejur. 

Da, minunat! 

Se afla chiar acolo unde îşi dorise: în sala unde se 
incubau embrionii. Pretutindeni se zăreau numai lumini 
infraroşii şi mese lungi pline cu zeci de ouă de dinozaur, peste 
care plutea o ceață deasă, lăptoasă. Cuiburile artificiale 
instalate pe tăbliile meselor păcăneau din când în când şi se 
roteau singure, în acelaşi ritm netulburat. Vălătucii groşi se 
lăsau peste marginile meselor, până ce atingeau suprafața 
podelei, iar acolo se evaporau. 

Grant se îndreptă direct spre capătul încăperii, unde se 
zărea un mic laborator separat, apărat de pereţi înalți de 
sticlă şi scăldat în raze ultraviolete. Hainele lui părură că 
devin şi ele albăstrii. Se uită curios la toate acele recipiente cu 
reactivi, la paharele speciale pline cu eprubete, la pipetele de 
toate mărimile, la mojarele de sticlă... Peste tot se vedea 
numai echipament de laborator, foarte fragil. 

Velociraptorii intrară şi ei în cameră, mai întâi foarte 
precauțţi, adulmecând aerul umed, privind mesele lungi, pline 


cu ouă uriaşe. Animalul ce mergea în frunte îşi şterse fălcile 
însângerate cu laba din față. Păşind neauzit, cei trei dinozauri 
se strecurau printre mese într-un mod foarte ordonat, de 
parcă ar fi ştiuit dinainte cum sa se poarte, lăsându-şi pe 
rând capetele pe sub mese. 

Îl căutau pe Grant. 

Acesta se lăsă pe vine, mergând ciucit spre capătul 
laboratorului, să se ascundă. Când se uită în sus, observă un 
capac mare, metalic, pe care se vedea desenat un craniu şi 
două oase încrucişate deasupra. Dedesubt era un 
avertisment: ATENŢIE TOXINE BIOGENICE A 4. MAXIMĂ 
PRECAUȚIE LA UTILIZARE. Grant îşi aduse aminte că Ed 
Regis îl avertizase că aveau la dispoziție otrăvuri foarte 
puternice, pentru cazuri de urgență. Numai câteva molecule 
dintr-o astfel de substanță putea ucidă orice vietate 
instantaneu... 

Sertarul acela era fixat în prelungirea mesei de laborator. 
Grant însă nu îşi putea strecura mâna dedesubt. Încercă 
totuşi să îl deschidă, dar nu dădu peste nici un capac, mâner 
sau altceva care să îi fie de ajutor... Se ridică atunci cu grijă şi 
privi prin camera de dincolo. Raptorii încă mai căutau printre 
mese. 

Apoi se întoarse iar spre sertarul acela. Şi atunci zări un 
lăcaş îngropat chiar în tăblia mesei. Părea un fel de siguranță 
electrică, acoperită cu un căpăcel de protecție. Desfăcu acel 
căpăcel, găsi un buton şi apăsă pe el. 

Cu un fâşâit uşor, sertarul se ridică singur spre plafon. Şi 
dedesupt se iviră rafturi de sticlă şi şiruri lungi de sticluțe pe 
care era lipită eticheta cu craniul şi oasele încrucişate. Citi ce 
scria pe ele:  CCK-55...  TETRA-ALPHA SECRETIN... 
THYMOLEVIN X-1612... În lumina ultravioletă, lichidele 
dinăuntru luceau verde-pal. Alături de toate acele recipiente, 
omul zări un vas de sticlă plin cu seringi mici, fiecare 
conținând licoarea aceea verde, strălucitoare. Şezând acolo 
ghemuit, în semiîntuneric, Grant se strădui să ajungă la 
vasul cu seringi. Acele acestora erau sigilate cu un căpăcel de 


plastic. Scoase cu dinţii unul dintre învelişurile protectoare şi 
privi o clipă acul subțire. 

Apoi înaintă cu grijă. Spre velociraptori. 

Îşi consacrase întreaga viaţă studiului dinozaurilor. Iar 
acum avea într-adevăr oczaia să se convingă cât de mult 
aflase el despre acele făpturi. Velociraptorii erau dinozauri 
carnivori de talie mică, precum oviraptorii sau dromezaurii, 
specii despre care încă de multă vreme se emisese ipoteza că 
s-ar fi putut hrăni cu ouă furate de la alte soiuri. Întocmai 
precum în zilele noastre, păsările mănâncă ouăle altor specii. 
Aşa că Grant presupusese că nici velociraptorii nu se dădeau 
în lături de la asta, dacă aveau prilejul. 

Se furişă până la cea mai apropiată masă pe care se 
găseau numeroase ouă. Se ridică încetişor, apărat de ceața 
deasă, şi luă un ou mare de pe masa rotundă. Era de 
mărimea unei mingi de fotbal şl avea o culoare crem-deschis, 
cu mici punctişoare rozalii. Paleontologul înfipse cu grijă acul 
subțire în coaja rezistentă şi injecta otrava. Pe loc, oul căpătă 
o nuanţă albăstrie. 

Apoi Grant se lăsă iarăşi pe vine. Pe sub masă, zări 
picioarele raptorilor şi fuioarele de ceață ce se lăsau peste 
marginile tăbliei lungi. Împinse oul, care se rostogoli către 
velociraptori. Aceştia tresăriră la auzul duruitului pe podele şi 
se uitară degrabă împrejur. După care începură iar să 
pândească pe cel ascuns. 

Oul se opri la numai câţiva metri de cel mai apropiat 
raptor. 

Of, fir'ar al dracu' de necaz! 

Bărbatul a fost nevoit să o ia de la capăt: se ridică iar, luă 
un ou, injectă otrava şi îl aruncă spre dinozauri. De data 
aceasta, oul se opri chiar în piciorul unui animal. Apoi se 
rostogoli puţin pe loc, pocnindu-se uşor de gheara de la 
ppicior. 

Raptorul privi surprins acel nou dar. Apoi se aplecă şi 
adulmecă oul strălucitor. Îl împinse cu botul pe podea. 

Şi porni mai departe, fără să îi mai dea importanţă! 


Planul lui Grant eşuase. 

Atunci, încăpățânându-se, acesta luă al treilea ou şi 
injectă o nouă doză de otravă. Cumpăni o clipă oul în mână, 
apoi îi dădu drumul să se rostogolească. Numai că de data 
asta îl aruncă mai tare, ca pe o minge de popice. Oul zurui cu 
zgomot mare pe jos. 

Unul dintre dinozauri îl auzi îndată — plecă repede capul, 
îl reperă — şi, instinctiv, se apucă să fugărească obiectul 
acela mişcător, strecurându-se cu agilitate printre mese, ca 
să îl prindă. O singură clămpănitură a fălcilor puternice a fost 
de ajuns să nimicească acea coajă prea subţire. 

Animalul ridică apoi capul, iar albuşul i se prelinse pe 
fălci în jos. Îşi linse botul cu zgomot şi mormăi. Apoi mai lipăi 
o dată materia aceea gelatinoasă şi aruncă găoacea goală cât 
colo. Însă deocamdată nu părea să se sinchisească prea mult 
de otravă. Ba chiar se mai aplecă să lingă şi resturile. Grant 
se întinse înainte să urmărească până la capăt ce avea să se 
întâmple... 

Şi atunci, de acolo, din celălalt colț al camerei spaţioase, 
raptorul îl zări! Da, se uită chiar la el! 

Velociraptorul mârâi ameninţător şi se urni către Grant, 
traversând camera cu paşi incredibil de repezi. Grant pur şi 
simplu încremeni de frică, gândindu-se ce avea să se petreacă 
atunci cu el, când, pe neaşteptate, animalul scoase un icnet, 
apoi un bolborosit ciudat şi pe dată trupul masiv se prăbuşi 
ca secerat pe podele. Coada groasă bătea lespezile, scuturată 
de spasme grozave. lar raptorul bolborosea mai departe, din 
când în când reuşind să mai scoată câte un răcnet de durere. 
Din gură i se prelingeau spume scârboase. Capul i se 
bălăbănea într-o parte şi în cealaltă. Iar coada i se zbătea şi 
se pocnea de lespezi, cu putere. 

Unul la mână, se gândi Grant. 

Atâta numai că nu murea prea repede. Omului i se părea 
că agonia aceea durează veacuri de-a rândul. Se întinse să ia 
un alt ou şi atunci observă că şi ceilalți doi raptori se opriseră 
din drum, ascultând horcăitul celui muribund. Unul dintre ei 


săltă capul, neliniştit, apoi celălalt. Şi primul dintre ei se 
apropie de cel căzut, să vadă ce se întâmplă cu el. 

Velociraptorul aflat în agonie tresărea spasmodic, tot 
corpul îi zvâcnea nebuneşte. Deja nu mai putea decât să 
scâncească jalnic. Atâtea bale îi în-cleiaseră gura, încât de- 
abia se mai auzeau gâfâitu-rile lui. Apoi izbi iar podeaua şi 
gemu. 

Celălalt îl privi o clipă, aplecându-se asupra lui, 
cercetându-l. Părea năucit de acele convulsii neaşteptate. Cu 
grijă, se uită îndeaproape la capul năclăit de spume, apoi la 
gâtul încovoiat de durere, la pieptul ce tresălta anevoie, la 
picioare... 

Şi muşcă dintr-unul din picioarele dinapoi! 

Animalul pe moarte mârâi furios şi, cu ultimele puteri, îşi 
înfipse adânc colții în beregata celui ce îl atacase. 

S-a dus şi-al doilea, se bucură Grant. 

Însă celălalt scăpă din strânsoare. Sângele i se scurgea 
şiroaie pe gâtul solzos. Dintr-o singură mişcare, spintecă 
pântecele celui căzut, cu gheara tăioasă de la piciorul din 
spate. Intestinele încolăcite ca nişte şerpi graşi stârniţi, ieşiră 
afară, împrăş-tiindu-se pe podele. ipetele de durere ale 
raptorului în agonie umplură încăperea. Celălalt însă se 
întoarse şi se depărtă, de parcă lupta aceea ar fi devenit dintr- 
odată lipsită de interes. 

Traversă încăperea, aplecându-se printre mese şi deodată 
înălță capul, ținând între fălci un ou strălucitor! Grant îl privi 
cum lipăie cu poftă gălbenuşul ce i se prelingea pe bărbie. 

De data asta am răpus doi, jubila Grant. 

Într-adevăr, cel de-al doilea velociraptor resimţi efectul 
otrăvii aproape instantaneu, căci imediat începu să tuşească 
şi căzu pe burtă, rămânând nemișcat. În cădere însă, se lovi 
de o masă şi zeci de ouă uriaşe se rostogoliră pe podele. Grant 
le privi deznădăjduit. 

Pentru că mai rămăsese încă un dinozaur, cu care nu mai 
putea folosi aceeaşi stratagemă. 


lar el nu mai avea oricum decât o seringă. Dar, din 
pricina acelei mulțimi de ouă împrăştiate pe jos, trebuia să 
găsească o altă modalitate de a o folosi. Tocmai se gândea ce 
ar fi putut el să mai facă în situația aceea, când ultimul 
animal rămas mârâi nervos. Grant se uită peste tăblia mesei: 
velociraptorul îl reperase! 

Însă animalul nu se urni din loc încă multă vreme, ci pur 
şi simplu îl aţinti cu privirea. lar după aceea, fără grabă, fără 
să scoată nici un sunet măcar, începu să înainteze. Să îl 
încolțească. Să îl pândească. Mai întâi se uita pe sub mese, 
apoi pe deasupra... Se mişca în mod voit alene, nu dădea 
deloc semne de acea iuțeală care caracteriza atacurile în 
ceată. Pentru că acum rămăsese singur şi trebuia să fie cu 
mult mai multă băgare de seamă. Nu îl scăpa din ochi pe 
Grant nici o clipă măcar. Acesta se uită în jur, la repezeală. 
Nu avea nici un colțişor măcar unde să se mai ascundă. Nu 
mai avea nici o cale de salvare... 

Îl urmărea şi el cu privirea pe animalul ce se mişca agale, 
pregătindu-se să îl atace dintr-o parte. Omul încercă atunci 
să interpună între el şi fiară cât mai multe mese, cât mai 
multe obstacole... Uşurel... Uşurel... Se deplasă spre stânga... 

Velociraptorul înainta în lumina aceea sângerie din 
încăpere. Respirația lui uşor gâfâită, stârnea aburi roşiatici, 
de parcă ar fi scos flăcări pe nări, ca un balaur... 

Sub tălpile lui Grant se sfărâmau o mulțime de ouă de 
dinozaur, iar gălbenuşul îi năclăia pantofii. Se ghemui pe vine 
şi atunci simți muchiile tari ale radioului din buzunar. 

Radioul! 

Scoase aparatul la iveală şi îl puse în funcţiune: 

— Alo, aici Grant... 

— Alan? se auzi vocea lui Ellie. Alan, tu eşti? 

— Uite ce-i, zise el cu glas scăzut. Tu vorbeşte mai 
departe. Orice. 

— Alan, tu eşti? 

— Vorbeşte, nu te opri, zise el iar şi aşeză radioul pe 
podea, cât mai departe de el, chiar în drumul raptorului care 


se apropia. 

Apoi el se piti pe după un picior de masă şi aşteptă acolo, 
nemişcat. 

— Alan, spune ceva, te rog... 

Se auzi un pârâit scurt, după care urmă un moment de 
tăcere apăsătoare. Aparatul încetă emisia. lar velociraptorul 
îşi urma drumul. Se auzea în continuare răsuflarea lui 
sacadată, gâfâită. 

Iar radioul rămase în continuare mut! 

Ce mama dracului păţise oare?! N-o fi înţeles ce îi spusese 
el? 

Prin semiîntunericul acela, dinozaurul se apropia tot mai 
mult. 

—... Alan! 

Vocea subțire a femeii îl descumpăni pe animalul acela 
masiv. El adulmecă prin aer, împrejur, ca şi cum ar fi voit să 
se convingă dacă mai exista şi altcineva în încăpere. 

— Alan, eu sunt, Ellie. Nu îmi dau seama dacă tu mă auzi 
sau nu. 

De-acum, dinozaurul se întoarse complet cu spatele la 
Grant şi se duse până la radio. 

— Alan... te rog... 

De ce naiba nu împinsese el aparatul ăla chiar mai 
departe? Velociraptorul se lăsase păcălit, dar tot rămăsese 
prea aproape. Laba mare a piciorului din sppate călcă 
podeaua chiar lângă el. Omul putea desluşi pielea solzoasă, 
de un verde deschis, strălucitor. Distinse şi dârele prelungi de 
sânge închegat de pe gheara încovoiată. Şi îl izbi drept în față 
mirosul puternic, grețos, de reptilă. 

— Alan, ascultă-mă... Alan! 

Dinozaurul se aplecă înainte, lovi uşurel cu botul 
aparatul, temător încă. Stătea încă întors cu spatele la Grant. 
Coada lui groasă era ridicată chiar deasupra capului omului. 
Acesta se săltă puţin pe genunchi şi înfipse adânc seringa în 
coada aceea injectând la iuțeală otrava. 


Velociraptorul răgi cumplit şi sări cât colo. Cu o viteză 
uluitoare, se întoarse spre Grant, cu fălcile larg deschise. 
Clămpăni o dată lângă piciorul mesei, apoi săltă brusc 
creştetul. Masa a fost azvârlită într-o parte, iar omul căzu pe 
spate, neputincios, acum expus atacului necruţător. Raptorul 
se clătină însă deasupra lui, săltând gâtul puternic, şi se 
pocni cu capul de becurile suspendate, făcându-le să se 
lovească între ele cu zgomot. 

— Alan! 

Velociraptorul se dădu puţin în spate, să îşi ia avânt şi 
ridică laba piciorului, să spintece. Grant însă se rostogoli la 
iuțeală, iar talpa animalului bătu podeaua la numai un 
centimetru de el. Simţi însă o durere ascuţită în urmă şi un 
val de sânge cald îi îmbibă cămaşa. El însă se rostogoli mai 
departe pe podele, zdrobind ouăle uriaşe, năclăindu-şi mâinile 
şi fața... Dinozaurul atacă din nou, făcând zob radioul, 
stârnind o pulbere de scântei electrice. Urla de furie când se 
repezi pentru a treia oară, iar Grant se opri în zid, îngrozit că 
nu mai are unde să se ducă. Animalul ridică pentru ultima 
dată piciorul, cu gheara aceea, care sfârteca orice. 

Şi atunci se prăbuşi pe spate. 

Horcăia grozav, iar valuri de spume însângerate i se 
scurgeau din gură. 

Gennaro şi copii intrară în încăpere într-un suflet. Grant 
le făcu semn să rămână deoparte. Fetița se uită curioasă la 
animalul aflat în agonie şi bâigui doar: 

— Maaamă... 

Gennaro îl ajută pe Grant să se ridice în picioare. Apoi se 
îndreptară cu toții spre ieşire şi o luară la goană spre camera 
de control. 


CONTROL 


Tim rămase pur. şi simplu uluit văzând ecranul 
monitorului principal din camera de control care transmitea 
intermitent acelaşi afişaj. Acesta apărea pe ecran câteva clipe, 
apoi dispărea. Şi tot aşa. 

— Da' ce naiba a păţit? întrebă Lex, uimită. 

Tim îl zări atunci pe Alan Grant şi, foarte îndatoritor, 
arătă cu mâna către tastatură. 

— A, nu. eu unul sunt cu. totul pe dinafară în ce priveşte 
computerele..., îl opri paleontologul, clătinând din cap cu 
tristeţe. 

Însă Tim deja nu îl mai asculta, ci se cuibărise comod în 
fotoliul mobil din fața computerului. Atinse cu mâna ecranul 
Pe monitoarele video se putea vedea silueta prelungă a 
vasului de aprovizionare apropiindu-se cu fiece clipă de 
Puntarenas. Nu mai avea mai mult de o jumătate de 
kilometru până la doc. Apoi. pe un alt terminal se zări hotelul 
şi camera lui Malcolm, unde, prin fereastra din plafon, 
raptorii încercau să coboare. Prin radio-emiţător, putea auzi 
mârâitul lor ameninţător. 

— Fă ceva, Tim, doar îi vezi şi tu pe nenorociţii ăia ce 
vor..., îl grăbi Lex. 

Băiatul apăsă pe SETGRIDS DNL (Activare grilaje de 
protecţie), deşi după ce dădu comanda pe ecran apărură 
semnale luminoase, de avertisment: 

Computerul îi răspunse imediat: 


AVERTISMENT: EXECUTAREA COMENZII A EŞUAT 
(SURSA DE ENERGIE ELECTRICĂ AUXILIARĂ EPUIZATĂ). 


— Ce naiba înseamnă asta? întrebă Tim ca pentru el. 

Gennaro pocni din degete. Înţelegând. 

— S-a mai întâmplat chestia asta şi înainte. Asta 
înseamnă că generatorul de rezervă nu mai poate asigura 
alimentarea cu energie electrică. Aşa că trebuie să repui în 
funcțiune generatorul principal: 

— Aşa deci... 

Şi băiatul apăsă pe SURSA PRINCIPALA DE ENERGIE. 


Tim nu îşi putu stăpâni o exclamaţie de deznădejde. 

— Şi-acum ce mai faci? se interesă Grant. 

Tot ecranul se umplu de puncte scânteietoare. 

Băiatul apăsă iar pe MAIN (Sursa principală). 

Şi tot nu se întâmplă nimic. Eranul licărea în continuare, 
orbitor. 

Tim apăsă atunci pe MAIN GRID P. (Grilaje centrale). 
Simți cum i se face stomacul ghem de frică. 

MAIN POWER GRID NOT ACTIVE/AUXILIARY POWER 
ONLY. 

(Grilaje electrice principale  neactivate/ Numai energie 
electrică de la sursa auxiliară). 


Ecranul încă se lumina de atâtea semnale de avertisment. 
Atunci atinse comanda MAIN SET 1. 

MAIN POWER ACTIVATED. 

(Sursa principală de energie activată). 

Toate luminile din încăpere se aprinseră ca prin farmec. 
Imaginile de pe monitoare nu se mai dereglară. 

— Hei! Ai reuşit! 

Tim apăsă pe tasta RESET GRIDS (Reactivare grilaje). 
Pentru moment, nu se petrecu nimic nou. Băiatul se uită 
neputincios mai întâi la ecranele terminalelor, apoi iar la 
computerul principal. 


WHICH GRID WOULD YOU LIKE TO ACTIVATE? (Ce grilaj 
electric doriți să se reactiveze?) 

Grant spuse ceva, dar Tim nu îl auzi, nu percepu decât 
încordarea din glasul paleontologului, care îl privea pe băiat, 
foarte îngrijorat. 

Tim simţi că inima îi bate mai-mai să îi spargă pieptul. 
Lex striga la el cât o ţinea gura. Însă el nu mai voia să se uite 
deloc la monitor. Auzea şi singur scrâşnetul barelor îndoite şi 
velociraotorii mârâind ameninţători, gata să coboare în 
încăperea matematicianului. Îl auzi şi pe Malcolm îngăimând: 

— Sfinte Dumnezeule mare... 

Şi atunci, adunându-şi gândurile, apăsă pe tasta LODGE 
(Popasul turistic). 

SPECIFY GRID NUMBER TO RESET (Specificaţi numărul 
de ordine al grilajului de protecţie, pentru a se reseta 
comanda). 

Pentru o interminabilă clipă de groază, nu îşi aminti 
numărul de ordine. Însă după aceea se lumină dintr-o dată şi 
apăsă pe F 4. 

ACTIVATING LODGE GRID F4 NOW (Grilajul de protecție 
de la Popasul turistic se activează acum). 


Şi pe ecran se zări o ploaie de scântei căzând din tavan, în 
camera hotelului. Terminalul se lumină şi el, orbitor, fără să 
se mai poată distinge imaginea pe care o arăta. Lex strigă 
înspăimântată: 

— Ce-ai făcuuut?!... 

Însă imediat, imaginea dinainte reveni şi văzură cu toții 
velociraptorii prinşi între barele electrificate, contorsionându- 
se şi urlând de durere, în mijlocul unei adevărate cascade de 
scântei. Muldoon şi ceilalți izbucniră în urale, iar vocile lor 
subțiate se auziră prin radio-emițător. 

— Asta a fost, se bucură Grant, bătându-l pe băiat cu 
palma pe spate. Asta a fost! Ai reuşit! 

Stăteau toţi acolo, jubilând, sărind de fericire ca nişte 
copii, când deodată Lex întrebă: 

— Da' cu nava aia ce facem?! 

— Cu ce anume? 

— Cu nava, sublinie fetița, arătând spre ecranul 
monitorului. 


Pe ecran, clădirile de dincolo de silueta navei de 
aprovizionare se conturau acum mult mai clar şi treceau 
treptat în planul din partea dreaptă, pe măsură ce vasul se 
pregătea de acostare. Tim văzu echipajul îndreptându-se spre 
prova, ca să înceapă manevrele de intrare în port. 

Băiatul se grăbi să îşi reia locul în scaun şi privi casetele 
din partea de sus a ecranului. TeleCom VBB şi TeleCom RSD 
păreau că sunt în legătură cu telefoanele. Apăsă —pe tasta 
TeleCom RSD. 

YOU HAVE 23 WAITING CALLS AND/OR MESSAGES. 

(S-au înregistrat 23 de convorbiri /mesaje te lefonice). 

DO YOU WiSH TO RECEIVE THEM NOW? 

(Doriţi să le primiți acum?) 

Tim tastă NU. 

— Poate că una din convorbirile alea este chiar de pe 
navă..., sugeră Lex. Poate că aşa afli şi numărul de telefon! 


Băiatul nu îi dădu importanţă. 

ENTER THE NUMBER YOU WISH TO CALL OR PRESS F7 
FOR DIRECTORY. 

(Indicați numărul dorit sau apăsați tasta F7, pentru a 
obține informația necesară). 

Apăsă pe F7 şi deodată o mulțime de nume şi cifre 
începură să se perinde pe ecran, ca dintr-o agendă nesfârşită. 
Nu erau ordonate alfabetic, aşa că îi trebui ceva vreme până 
să scaneze singur şi să găsească ceea ce căuta: 

VSL ANNE B. (FREDDY) 708-3902. 

De-acum nu mai avea altceva de făcut decât să îşi dea 
seama cum trebuia să formeze numărul. Apăsă pe rând o 
mulțime de puncte de pe ecran! Şi curând se putu citi: 

DIAL NOW OR DIAL LATER? 

(Doriţi să formaţi numărul acum sau mai târziu?) 

Atinse cu degetul comanda DIAL NOW (Formează acum). 

WE'RE SORRY, YOUR CALL CANNOT BE COMPLETED AS 
DIALED. 

Ne pare rău, dar numărul telefonic format nu este 
complet). 

(ERROR-598) 

PLEASE TRY AGAIN. 

(Mai încercaţi). 

Mai încercă încă o dată. 

Auzi tonul telefonului, apoi bâzâitul scurt al cifrelor 
formate de computer. 

— Asta a fost deci? se miră Grant. 

— Ei, nu-i rău deloc, Timmy, smârcâi Lex din nas. Dar 
oricum, aproape au ajuns la mal. 

Într-adevăr, pe ecran zăriră prova navei apropiindu-se de 
docul din Puntarenas. Apoi se auzi un țârâit strident şi o voce 
bărbătească zise: 

— A, John, tu eşti? Aici Freddy. Mă auzi bine de-acolo? 

Tim ridică receptorul de bord al computerului, dar nu 
auzi decât tonul. 

— Ei, aiciFreddy. John, mă auzi? 


— Răspunde-il îl îmboldi Lex. 

Toţi cei din camera de control se apucară să ridice pe 
rând toate receptoarele, însă nu se auzea decât tonul liniei 
telefonice libere. Într-un târziu, Tim zări un aparat telefonic 
montat pe o parte a consolei. Pe receptor se zărea un beculeţ 
ce clipea întruna. 

— Ei, alo, controlul... Aici Freddy. Mă auzi? Stop. 

Băiatul ridică receptorul. 

— Alo, aici Tim Murphy. Vreau să vă spun că... 

— Ei, alo, mai zi încă o dată. N-am înţeles, John... 

— Nava nu trebuie să acosteze! Alo, mă auziți? 

Urmară câteva clipe de tăcere. Apoi, o voce foarte mirată 
exclamă: 

— Parc-ar fi un drac de copil acolo. Ce s-o juca el... 

Tim repetă: 

— Nu permiteţi acostarea navei! Întoarceţi-vă la insulă! 

Glasurile celor de la celălalt capăt al firului se auzeau 
foarte îndepărtat şi hârşâite. 

— Zicea... numeşte Murphy? 

Un altul răspunse: 

— N-am... teles... numeşte... 

Deznădăjduit, băiatul se uită spre cei din jurul lui. 
Gennaro apucă imediat receptorul. 

— Lasă-mă pe mine să încerc. Poţi să-i afli numele 
căpitanului? 

Tim începu să bată pe tastele computerului, străduindu- 
se să dea cumva de informaţiile respective. Cine o fi Freddy... 

— Alo, mă auziți? începu Gennaro la telefon. Dacă mă 
auziți, răspundeți-mi acum. Terminat. 

— Ascultă bine, fiule, îi răspunse celălalt enervat. Nu ştiu 
cine mama dracu' oi fi fiind tu, da' să ştii că nu ţine poanta 
asta tâmpită. Suntem aproape lângă doc şi avem multă bătaie 
de cap cu ancorarea. Şi acum ia mai dă-ți numele o dată, p- 
ăla adevărat, sau schimbă postul, că pe noi ai reuşit să ne 
oftici... 


Tim citi pe ecran numele FARRELL, FREDERICK D. 
(Căpitan). 

— la încearcă să-ți dai seama cine sunt din următoarele 
câteva vorbe foarte adevărate, i-o tăie Gennaro. Dacă nu 
întorci nava din drum şi nu vii iar spre insulă începând chiar 
din clipa asta, o să fii judecat pentru încălcarea Paragrafului 
509 din Codul Unităţii Maritime, aşa că o să ai surpriza să ţi 
se retragă autorizația profesională, o să fii penalizat pentru 
fraudă cu minimum cincizeci de mii de dolari şi o să înfunzi 
puşcăria cinci ani încheiați. Acum ai auzit? 

Urmă un moment de tăcere apăsătoare. 

— Ai receptat mesajul meu, căpitane Farrel? 

Şi atunci, o voce foarte glacială, rosti: 

— L-am receptat. 

Iar o alta ordonă: 

— Toată lumea la pupa! 

Nava începu să se îndepărteze de țărm. 

Lex se apucă să chiuie de bucurie, ţopăind ca o 
maimuţică. Tim se prăbuşi vlăguit în fotoliu; ştergându-şi 
fruntea de sudoare. 

Numai Grant mai întrebă, foarte curios: 

— Auzi, ce-i ăla Codul Unităţii Maritime? 

— Dracu' ştie, că eu unul habar n-am dacă există aşa 
ceva, mărturisi Gennaro. 

Priveau toți cu satisfacție, ecranul computerului. Se zărea 
destul de clară silueta prelungă a vasului care lăsa tot mai 
mult în urmă docul. 

— Am impresia că partea cea mai grea s-a dus, oftă 
Gennaro. 

Grant însă clătină din cap, dezaprobator. 

— Partea cea mai grea începe de-abia de-acum încolo, zise 
el cu mâhnire. 


A ŞAPTEA ITERAŢIE 


"Fără îndoială, de aici încolo, calculele matematice 
necesare cer tot mai mult curaj celor ce vor să îşi asume 
implicaţiile practice inevitabile". 

IAN MALCOLM 


DISTRUGEREA LUMII 


Îl mutară pe Malcolm într-o altă cameră a Popasului 
Turistic, într-un pat curat. Hammond păru că se însuflețeşte 
dintr-odată şi începu să  forfotească de  colo-colo, 
dezmorțindu-se. 

— Ei, oftă el. Bine măcar că dezastrul a fost evitat. 

— Adică despre ce dezastru e vorba? interveni Malcolm. 
apoi începu iar să tuşească. 

— Păi... animalele n-au scăpat de pe insulă şi n-au pus 
stăpânire pe planetă, nu? zise Hammond. 

Malcolm se ridică dintre perne şi se sprijini într-un cot. 

— Nu cumva dumneata erai îngrijorat din pricina asta? 

— Ba bineînțeles, doar eram la un fir de păr de aşa ceva, 
spuse Hammond. Pai animalele astea, răpitori, cărora nu le 
poate sta nimic în cale, ar fi putut scăpa de-aici şi ar fi 
distrus planeta. 

— Auzi tu, tâmpit şi dobitoc egomaniac ce eşti, ţipă 
Malcolm. Îţi dai cumva seama de ce dracu' îndrugi acum? Ţi-a 


trecut cumva prin diblă vreo clipă că poţi nimici tu lumea?! 
Păi, Sfinte Cristoase, ţi-ar trebui o forță... de distrugere... 

Se prăbuşi iar pe spate, vlăguit. 

— N-ai cum să distrugi planeta. Nici măcar n-ai cum să 
visezi la aşa ceva. 

— Mulţi cred că oricum planeta este în pericol, rosti 
Hammond foarte înțepat. 

— Ei bine, află că nu-i deloc aşa. 

— Dar toţi experții sunt de — părere că planeta noastră 
este în primejdie. 

Malcolm oftă din greu, cu tristeţe. 

— Dă-mi voie să îți spun câteva lucruri despre planeta 
asta a noastră, zise el. Pământul există de vreo patru miliarde 
şi jumătate de ani. Iar viața a durat pe această planetă cam 
tot pe-atât, respectiv trei miliarde opt sute de milioane de ani, 
de când s-a format prima bacterie. Apoi, au urmat primele 
animale multicelulare, după aceea primele creaturi mai 
complexe, care trăiau în mare sau pe uscat. Şi a urmat şi 
marea, înfloritoarea epocă a animalelor uriaşe — amfibienele, 
dinozaurii, apoi mamiferele, fiecare dintre aceste soiuri 
viețuind la rândul lor milioane şi milioane de ani. Îndelungi 
dinastii de ființe s-au ivit, au stăpânit lumea, apoi au pierit. 
Şi toate astea s-au întâmplat pe fundalul permanentelor şi 
violentelor schimbări ale planetei: şiruri întregi de munți care 
se ridicau sau se erodau, impacte extraordinare cu tot felul de 
comete, erupții vulcanice, oceane ce se întindeau pretutindeni 
sau secau pe neaşteptate, deplasarea de continente întregi... 
Deci o mulțime de modificări constante şi radicale... Chiar şi 
în zilele noastre, cele mai importante caracteristici geografice 
ale Terrei sunt rezultatul îmbinării a două continente uriaşe, 
care împing relieful spre suprafață, astfel născându-se lanțul 
muntos al Himalayei, care durează de milioane de ani. Şi în 
tot acest timp, planeta a rezistat tuturor schimbărilor. Aşa că, 
în mod sigur, va supraviețui şi după ce specia umană n-ar 
mai exista... 

Hammond se încruntă. 


— Numai pentru că a putut rezista atâta vreme, nu 
înseamnă că asta va urma astfel la infinit, zise el. Dacă de 
pildă s-ar produce un accident la nivel radioactiv... 

— Ei, presupunând că s-ar petrece aşa ceva..., acceptă 
Malcolm. Să ne gândim că ar fi o catastrofa care ar ucide 
toate plantele şi animalele, iar pământul s-ar transforma într- 
o masă fierbinte pentru următoarea sută de mii de ani... 
Oricum, viața ar continua să existe undeva — sub pământ 
sau poate printre ghețurile arctice. Şi, după toţi aceşti ani 
îndelungați, în care planeta nu ar mai fi fost prielnică 
evoluției speciilor, viața s-ar întinde din nou pe planetă. lar 
procesul evoluției sale ar începe din nou. Poate că ar trebui să 
treacă chiar câteva miliarde de ani ca să se refacă o varietate 
de specii echivalentă cu cea din zilele noastre. Şi. bineînţeles, 
ființele acelea ar putea fi total diferite de tot ce întâlnim în 
prezent. Însă oricum, pământul ar reuşi să supravieţuiască 
nimicniciei şi prostiei noastre. Numai noi, cu minţile noastre 
înguste, credem că nu poate scăpa de la pieire. 

— Ei, dacă stratul de ozon se tot subţiază..., îl contrazise 
Hammond. 

— Atunci vor pătrunde mai multe radiaţii ultraviolete 
până la suprafața planetei. Şi ce-i cu asta? 

— Păi, asta provoacă chiar cancerul pielii. 

Malcolm clătină din cap, dispreţuitor. 

— Razele ultraviolete sunt propice vieţii. Înseamnă energie 
pură. Pot produce mutații, schimbări, e-adevărat, dar multe 
forme de viaţă vor prospera cu ajutorul ultravioletelor. 

— Şi multe altele or să dispară, conchise Hammond. 

Malcolm oftă. 

— Crezi că ar fi prima oară când s-ar întâmpla aşa ceva? 
N-ai auzit până acum de oxigen? 

— Ba ştiu că este un gaz necesar vieţii. 

— Acum e necesar vieţii. Dar de fapt oxigenul este o otravă 
metabolică. E un gaz coroziv, ca şi fâuorina, care se foloseşte 
pentru gravurile pe sticlă. Când a fost produs pentru prima 
oară oxigenul pe pământ, de către celulele anumitor plante — 


asta cu vreo trei miliarde de ani în urmă —, a provocat o 
catastrofă pentru toate celelalte forme de viață de pe planetă. 
Pentru că plantele alea poluau mediul cu o toxină mortală. 
Da, ele eliminau un gaz ucigător şi îi sporeau concentraţia pe 
zi ce trecea. Pe planeta Venus, de pildă, concentraţia de 
oxigen este sub unu la sută. Pe Terra însă, concentrația de 
oxigen a crescut rapid — până la cinci, zece, apoi aproape 
până la douăzeci şi unu la sută! Pământul are o atmosferă 
pur şi simplu otrăvitoare! Da, incompatibilă cu viaţa! 

Hammond părea foarte nervos. ' 

— Bine, şi ce vrei să demonstrezi cu asta? Că poluanțţii 
din timpurile noastre vor fi şi ei încorporațţi în atmosferă? 

— Nu, îl opri Malcolm. Vreau să ajung la concluzia că 
viața de pe pământ poate să îşi poarte singură de grijă. 
Oamenii cred că o sută de ani înseamnă multă vreme. Acum o 
sută de ani nu aveam maşini şi avioane şi vaccine... Ce mai, 
era o lume cu totul diferită. Însă pentru planetă, o sută de ani 
nu înseamnă nimic! Nici chiar un milion de ani nu înseamnă 
nimic! Pentru că planeta asta trăieşte şi respiră la dimensiuni 
mult mai impresionante. Noi nici nu ne putem imagina aceste 
ritmuri fundamentale, statornice, şi nici nu avem 
înțelepciunea şi umilința necesare de a încerca să ne 
închipuim aşa ceva. Noi, ca specie, am viețuit pe pământ 
numai cât ai clipi din ochi... cam atât. Şi dacă mâine am pieri 
cu toţii, în mod sigur, pământului nu i-ar fi deloc dor de noi. 

— Şi s-ar putea foarte bine să nu fim, spuse Hammond cu 
țâfnă. 

— Aşa-i. S-ar putea, îl aprobă Malcolm. 

—. Atunci ce vrei să spui? Că nu ar trebui să ne îngrijim 
de mediu? 

— Nu, bineînţeles că nu vreau să spun asta. 

— Şi atunci? 

Malcolm tuşi şi rămase cu ochii pironiți undeva, în zare. 

— Să ne înțelegem: planeta nu-i deloc în pericol. Noi 
suntem în pericol. Noi încă n-am dobândit atâta putere încât 


să putem distruge planeta şi nici s-o salvăm. Dar am putea 
căpăta forța de a ne salva pe noi înşine. 


TOTUL E SUB CONTROL 


Trecuseră patru ore încheiate. Era deja amiază. Soarele 
începuse să coboare din crucea cerului. În camera de control, 
aerul condiționat funcţiona din nou, iar computerul fusese 
reactivat. Din datele pe care le aveau deocamdată, cei de acolo 
îşi dăduseră seama că, din douăzeci şi patru de oameni câți 
fuseseră pe insulă, opt erau morți, iar alții şase dispăruți. 
Complexul turistic şi Popasul (hotelul) erau în afară de orice 
pericol şi nici în partea de nord nu se reperaseră dinozauri. 
Ceruseră ajutorul autorităţilor din San José. O trupă de 
soldați din Garda Naţională Costa Ricană era deja în drum 
spre Isla Nublar, ca de altfel şi un avion sanitar, pentru 
Malcolm. Însă în timpul convorbirii telefonice, cei de la garda 
costaricană fuseseră deosebit de precauţi. Fără îndoială, că 
înainte de a se trimite ajutor celor de pe insulă, multe 
telefoane între Washington şi San José aveau să se mai 
poarte! lar acum se făcuse deja târziu şi, dacă elicopterele nu 
soseau mai curând, erau nevoiți să aştepte până a doua zi 
dimineaţă. 

Între timp, nu mai aveau nimic altceva de făcut decât să 
aştepte. Nava se întorcea şi ea pe Isla Nublar. Echipajul 
descoperise trei velociraptori pui jucându-se printre schelăria 
de la pupa şi îi ucisese. Pe insulă, pericolele imediate se părea 
că dispăruseră de-acum. Toată lumea stătea în complexul 
turistic sau în hotel. Tim se obişnuise destul de repede să 
lucreze cu computerul, aşa că se apucă să studieze un nou 
afişaj. 


TOATE ANIMALELE 
292 


Specie Număr probabil Găsit Ver. 
Tyrannosaurus 

2 

1 

4.1 


Maiasaurus 


Stegosaurus 
4 


1 

3.9 

Triceratops 

8 

6 

3.1 
Procompsognathids 
65 


64 
22 


Othnielia 


Velociraptors 
37 
27 
?? 


Apatosaurus 
17 

12 

3. 1 


Hadrosaurus 
11 

5 

3.1 


Dilophosaurus 
T 

4 

4.3 
Pterosaurus 

6 

4.3 


Hypsilophodontis 


Euoplocephalids 
16 

9 

4.0 


Styracosaurus 
18 

T 

3.9 


Microceratops 


22 
13 
4.1 


Total 
292 
203 


— Da' acum ce se mai putea petrece, fir'ar să fie?! se miră 
Gennaro. De ce apar mai puține animale? 

Grant încuviință din cap. 

— Probabil că aşa şi este. 

— Da, în sfârşit, Parcul Jurasic este sub control, adăugă 
Ellie. 

— Adică? 

— S-a restabilit echilibrul, îi explică Grant, arătând spre 
monitoare. 

Pe un ecran, se zăreau hipsilofodonţii săltând în 
depărtare, pe o câmpie, în vreme ce o ceată de velociraptori se 
arăta din partea de apus. 

— Gardurile au fost scoase din funcţiune ore întregi, 
urmă paleontologul. lar acum se amestecă animalele între ele. 
Şi speciile cunosc într-adevăr echilibrul firesc — un echilibru 
normal în perioada jurasică. 

— Eu unul nu cred că trebuia să se întâmple aşa ceva, 
spuse Gennaro. Pentru că proiectul prevedea că animalele 
astea nu trebuiau să trăiască la un loc, să se amestece. 

— Ei bine, uite că s-a întâmplat... 

Pe ecranul unui alt monitor, Grant văzu un grup de 
velociraptori gonind cu toată viteza spre un hadrozaur de 
patru tone. Hadrozaurul se întoarse să fugă, însă unul dintre 
raptori îi sări în spinare, muşcându-l de gâtul lung, în vreme 
ce ceilalți  velociraptori înconjurau uriaşa lor pradă, 
sfârtecându-i picioarele şi săltând să-i spintece pântecul 


voluminos cu ghearele lor tăioase. În câteva minute, şase 
raptori doborâseră la pământ hadrozaurul cu mult mai masiv 
decât ei. 

Grant privea, fără să scoată nici o vorbă. 

— Ei, aşa ţi-ai închipuit şi tu că ar trebui să fie? îl întrebă 
Ellie. 

— Acum nu mai ştiu cum îmi închipuiam eu, mărturisi el. 
Mă rog, nu tocmai... 

Se uită iar la computer. 

Interveni şi Muldoon: 

— După câte se pare, toți raptorii adulți sunt liberi, prin 
parc. 

La început. Grant nu dădu prea mare atenţie remarcii 
vânătorului. Rămase în continuare să urmărească priveliştea 
înfruntării acelor creaturi gigantice. În partea de sud; 
stegozaurul îşi flutura coada puternică, plină de ţepuşe 
ascuțite, dând roată furios puiului de tiranozaur, care îl 
privea descumpănit şi, din când în când, se repezea în zadar 
să muşte spinii aceia amenințători. În sectorul vestic, 
triceraptorii adulți se luptau între ei, năpustindu-se unul 
asupra celuilalt şi încrucişându-şi cornurile rezistente. Unul 
dintre ei zăcea deja în agonie, într-o baltă de sânge. 

— Mai avem încă vreo oră bună până la sfârşitul zilei, 
domnule Grant, zise iar Muldoon. De ce să nu profităm de 
lumina asta? Dacă ați vrea să mergem să descoperim 
cuiburile alea... 

— Dumneata ai dreptate, recunoscu Grant. Vreau să 
merg. 

— Mă gândeam eu că atunci când or să vină costaricanii 

ăia, or sa bănuiască probabil că insula asta ridică 

probleme de ordin militar, zise Muldoon. Mă rog, ceva 
care trebuie neapărat distrus cât mai repede cu putinţă. 
— Al dracului să fiu dacă n-au dreptate, mormăi Gennaro. 

— Or să bombardeze din elicopter, urmă Muldoon. 
Probabil cu napalm sau cu gaz lacrimogen. Dar oricum, tot 
din elicopter or să arunce proiectilele. 


— Eu sper din tot sufletul, adăugă Gennaro. Pentru că 
insula asta e mult prea periculoasă. Fiecare animal de aici 
trebuie nimicit. Şi cu cât mai repede, cu atât mai bine. 

Grant îl opri: 

— Asta nu este de ajuns. 

Se ridică degrabă în picioare, gata de plecare. 

— Haideţi, la drum, îi îndemnă el. 

— Am impresia că nu înţelegi ce vreau să spun, Alan, 
interveni Gennaro. Părerea mea este că insula asta este într- 
adevăr prea primejdioasă. Trebuie neapărat să fie ştearsă de 
pe fața pământului. Şi fiece animal viu de aici trebuie să fie 
nimicit. lar de asta se vor ocupa soldații costaricani. Cred că 
ar trebui să îi lăsăm pe ei să ducă treaba asta la bun sfârşit, 
doar ei se pricep la aşa ceva. Acum m-ai înțeles? 

— Perfect, îl asigură Grant. 

— Ei, păi atunci ce treabă mai ai tu? se miră avocatul. E 
vorba de o operaţiune militară. Aşa că las-o în seama lor. 

Paleontologul simţi o durere ascuţită în umăr, acolo unde 
îl zgâriase raptorul. 

— Nu, nici gând. Noi trebuie să avem grijă de asta, 
răspunse el. 

— Las-o, domnule, în seama celor care ştiu ce să facă... 

Grant îşi aminti atunci cum îl găsise el pe Gennaro 
ghemuit ca un şobolan şi îngrozit de moarte, în cabina 
camionului din centrala electrică. Şi asta cu numai şase ore 
în urmă. Dintr-odată îşi pierdu cumpătul, îl prinse de guler 
pe celălalt şi îl propti furios de zidul încăperii. 

— Ascultă aici la mine, nemernic şi vierme ticălos ce eşti, 
scrâşni el. Ai o mare responsabilitate în ce priveşte toată 
afacerea asta, aşa că din acest moment vei începe să te porți 
ca atare. 

— O. K., am înţeles, tuşi Gennaro, strangulat. 

— Nu, n-ai înțeles nimic. Pentru cazul că tot timpul, încă 
de la bun început, ţi-ai declinai răspunderea pentru toate 
astea... 

— Pe dracu... 


— Ai atras investitorii într-o întreprindere pe care tu 
însuţi nu erai în stare să o înţelegi. Ai acceptat să fii acționar 
într-o afacere pe care n-ai fost în stare să o ţii în frâu. Nu ai 
controlat deloc activitatea unui individ pe care, din proprie 
experienţă, îl cunoşteai drept mincinos şi escroc. Şi i-ai 
permis descreieratului ăsta să se joace ca un tâmpit cu cea 
mai periculoasă tehnologie din istoria omenirii. De-aia spun 
eu că n-ai fost la înălțimea responsabilității tale. 

Gennaro tuşi din nou, sufocându-se. 

— Bun, gata, de-acum o să îmi asum responsabilitatea 
deplină. 

— Nu, încă nu, îl contrazise celălalt. Încă încerci să nu îţi 
asumi responsabilitatea. Numai că de-acum înainte nu mai 
ține, gata! 

Îi dădu drumul avocatului, care se frânse de spate, cu 
răsuflarea tăiată. Grant se întoarse spre Muldoon: 

— Ce arme putem lua cu noi? 

— Numai nişte plase electrice şi nişte bastoane cu şocuri 
electrice. 

— Cât de eficiente sunt bastoanele alea? se interesă 
paleontologul. 

— Arată cam ca beţele alea cu care se țin rechinii la 
distanță. Au un capăt prin care se produc descărcările 
electrice în contact cu corpul. Cu un voltaj mare, dar amperaj 
scăzut. Nu este fatal, însă pentru o vreme paralizează 
animalul. 

— Ei, asta nu o s-o putem face. zise Grant îngândurat. 
Cel puţin nu în cuib. 

— Ce cuib? tuşi Gennaro. 

— În cuibul raptorilor, îi explică Ellie. 

— În cuibul raptorilor?! 

Grant nu îl băgă în seamă, ci întrebă doar: 

— Dar zgărzi dintr-acelea cu micro-emițătoare aveţi? 

— Sunt sigur că mai avem, spuse Muldoon. 

— Ei, adu şi una dintr-acelea. Mai e ceva pe-aici care 
poate fi folosit pentru apărare? 


Muldoon clătină din cap cu tristeţe. 

— Ei, asta e, oftă Grant. Adună tot ce poți. 

Muldoon ieşi din cameră. Paleontologul se întoarse spre 
Gennaro: 

— Insula dumitale e o întreagă harababură, domnule 
avocat. Experimentul dumitale este o încurcătură uriaşă. 
Care trebuie descâlcită. Însă nu poţi face asta până ce nu ştii 
până unde se întinde harababura. Şi asta înseamnă să 
găseşti mai întâi cuiburile de pe insulă. Mai ales cuiburile de 
velociraptori. Probabil că sunt cine ştie în ce locuri ascunse. 
lar noi trebuie să le găsim, să le inspectăm şi să numărăm 
ouăle. Trebuie să luăm în calcul fiecare animal născut pe 
insula asta. După care putem să o facem una cu pământul. 
Dar mai întâi mai avem nişte treburi de rezolvat. 


Ellie se uită la harta verticală, pe care se distingeau acum 
animalele şi mişcările lor în teritoriu. Tim lucra la calculator. 
Femeia arătă spre hartă: 

— Raptorii sunt reperaţi acum în aria sudică, acolo unde 
sunt câmpurile acelea vulcanice. Poate că le place căldura. 

— Şi pe-acolo există locuri prielnice pentru ascunzători? 

— Cam aşa se pare. În partea aceea sunt o mulțime de 
construcții pentru pomparea apei, construcții din beton 
armat, care permit irigarea arealului sudic. Sunt o mulțime 
de săpături subterane. Deci acolo velociraptorii au apă şi 
adăpost. 

Grant încuviinţă din cap. 

— Da, atunci acolo trebuie să se afle. 

— Eu am impresia totuşi că mai există o intrare dinspre 
plajă, îi aminti Ellie. 

Se întoarse spre monitoare şi strigă: 

— Tim, vrei tu să ne arăţi căile de acces spre construcțiile 
subterane? 

Tim însă păru că nu o aude. 

— Tim! repetă ea: 


Băiatul era aplecat asupra tastaturii computerului, foarte 
concentrat. 

— Numai o clipă, vă rog, se scuză el. Am găsit ceva, 

— Ce anume? 

— O magazie nemarcată. Habar n-am ce poate fi 
înăuntru. 

— Ar putea fi arme acolo, sugeră Grant. 


Se duseră cu toţii în spatele centralei electrice, să descuie 
uşa aceea masivă, blindată. Dedesubt, se dezvălui un şir de 
trepte de beton, care coborau mult sub nivelul solului. 

— Blestematul ăla de Arnold, ocăra Muldoon în vreme ce 
se împiedica pe scări. Probabil că el a ştiut tot timpul de 
camera asta secretă. 

— Poate că nu ştia, zise Grant. Pentru că n-a încercat să 
vină deloc aici. 

— Mă rog, da' scârba aia de Hammond ştia. Sunt sigur că 
ştia cineva de magazia asta. 

— Unde-i acum Hammond? 

— Tot la hotel. 

Ajunseră la capătul scărilor şi dădură peste o mulțime de 
măşti de gaze atârnate pe pereţi, în cuiere, ambalate în 
săculeți de plastic. Aprinseră lanternele şi luminară în 
interiorul încăperii, unde descoperiseră câteva cuburi mari, 
de sticlă groasă, înalte de peste jumătate de metru şi cu 
capace de oţel. Grant observă că înăuntru erau o puzderie de 
sfere mici, întunecate la culoare. Parcă s-ar fi aflat într-o 
moară uriaşă, pentru măcinat piper, gândi el. 

Muldoon însă desfăcu îndată capacul unuia dintre 
cuburile de sticlă şi scoase de acolo o sferă. O privi în lumină 
şi se încruntă, mânios. 

— Talpa iadului să mă strângă pe mine de gâtlej!... 
exclamă el. 

— Ce-i aia? se interesă Grant. 


— MORO-ID, îi explică Muldoon. Un gaz paralizant. lar 
jucăriile astea mici sunt grenade. Sute şi sute de grenade. 

— Bun. Acum hai să pornim la treabă, zise Grant, 
mohorât. 


— Mă iubeşte, se mândri Lex, numai zâmbet. Stăteau 
acum în garajul din complexul turistic, lângă micul raptor pe 
care Grant îl capturase în tunel. Fetița dezmierda animalul 
printre barele de oțel ale cuştii. lar puiul de dinozaur se 
gudura şi se freca drăgăstos cu capul de gâtul micuţei. 

— Eu aş fi mai cu băgare de seamă, dac-aş fi în locul tău, 
o sfătui Muldoon. Lighioana asta, cât de prichindică e, poate 
să te muşte destul de rău. 

— Nu, nici vorbă. Mă iubeşte. Îl cheamă Clarence. 

— Clarence?! 

— Întocmai, se fandosi Lex. 

Muldoon ţinea în mână zgarda de piele cu micro- 
emițătorul ataşat într-o parte. În căşti, Grant putea auzi 
bâzâitul electronic strident al aparatului ce transmitea deja, 

— Ce, e vreo problemă cu zgarda aia? întrebă el. 

Lex încă mângâia velociraptorui printre zăbrele? 

— Eu fac pariu că pe mine mă lasă să i-o pun, se lăudă 
ea. 

— Eu unul n-aş prea încerca, în locul tău, spuse 
Muldoon, precaut. Dihăniile astea sunt imprevizibile. 

— Pe mine o să mă lase, rosti fetița, foarte convinsă. 

Aşa că vânătorul se văzu nevoit să îi dea ei zgarda, iar 
fetița o întinse în cuşcă, în aşa fel încât dinozaurul să o poată 
adulmeca. După care, pe nesimţite, trecu zgarda pe după 
gâtul animalului. Când Lex strânse cureaua şi închise 
catarama, raptorul căpătă o culoare verde-strălucitoare. După 
care se linişti şi reveni la nuanţa lui obişnuită. 

— Să fiu eu al naibii! exclamă Muldoon. 

— Ăsta-i cameleon, se miră fetița. 


— Ceilalți raptori n-ar putea să se poarte aşa, de regulă, 
remarcă vânătorul încruntându-se. Numai că animalele astea 
născute în libertate cred că sunt deosebite. Apropo — zise el 
întorcându-se către Grant — dacă sunt numai femele, cum de 
pot să se înmulțească? N-ai mai ajuns deloc să îmi explici şi 
mie cum e cu ADN-ul ăla de broască. 

— Nu-i ADN de broască, îl corectă Grant. E ADN 
amfibian. Numai că întâmplarea face ca fenomenele astea să 
se observe cel mai bine la broaşte. Mai ales broaştele 
vestafricane, din câte îmi aduc eu aminte. 

— Şi ce fenomen mai e şi ăsta? 

— Transsexuare, îi explică Grant. Mai pe înțelesul 
tuturor: schimbarea completă a sexului. 

Îi povesti apoi că numeroase specii de plante şi animale îşi 
dovediseră capacitatea de a cunoaşte, în procesul vieţii lor, 
etape de transformare totală a sexului. Ca de pildă: orhideele, 
unii peşti sau creveţi şi, cel mai sigur — broaştele. 
Cercetătorii descoperiseră că broaştele depuneau ouă din care 
ieşeau după câteva luni numai masculi. În prima fază, aveau 
caracteristici fizice tipic masculine, scoteau sunete de 
împerechere ca orice mascul, era stimulată dezvoltarea 
hormonală specifică şi se producea maturizarea gonadelor 
masculine. Ba chiar reuşeau să se împerecheze cu femelele. 

— Glumegşti, sau cum?! exclamă Gennaro. Şi cum de vine 
asta? 

— După toate aparențele, schimbarea sexului este 
favorizată şi de situaţia în care toate animalele sunt de acelaşi 
sex. Atunci, unele amfibiene încep în mod spontan să se 
transforme din femelă în mascul. 

— Şi asta crezi dumneata că s-a întâmplat şi cu 
dinozaurii ăştia? 

— Mă rog, până la proba contrarie, asta este explicația 
mea, mărturisi Grant. Eu cred că ăsta-i răspunsul. Şi-acum, 
mergem să găsim cuiburile alea? 


Se îngrămădiră cu toții în jeep, iar Lex luă în braţe puiul 
de velociraptor, scoțându-l din cuşcă. Animalul părea destul 
de liniştit, aproape îmblânzit, la pieptul fetiţei. Ea îl bătu 
uşurel cu mâna pe creştet, pentru ultima dată, apoi îi dădu 
drumul. 

Însă micul dinozaur nu voia să se urnească din loc. 

— Gata, uş de-aici! îl împinse Lex. Du-te la tine acasă! 

Raptorul o privi câteva clipe, apoi se ntoarse pe loc şi o 
zbughi în desiş. 

Grant ţinea în mână aparatul de recepţie şi asculta în 
căşti semnalele electronice. Muldoon conducea maşina. 
Automobilul se hurduca acum pe drumul principal, 
îndreptându-se spre sud. Gennaro se întoarse către 
paleontolog şi îl întrebă: 

— Da' cum arată cuibul ăla? 

— Cine naiba ştie? ridică Grant din umeri. 

— Păi aveam impresia că totuşi dumneata ai dezgropat 
lighioanele alea... 

— Eu am descoperit cuiburi de dinozauri fosili, îl corectă 
celălalt. Însă toate fosilele sunt afectate de trecerea mileniilor. 
Noi n-am putut face decât vreo câteva ipoteze, câteva 
supoziţii, însă de fapt nimeni nu poate şti cum arată cuiburie 
adevărate. 

Tăcu şi ascultă bâzâiturile din căşti, apoi îi făcu semn lui 
Muldoon să se abată spre vest. Se părea că Ellie avusese 
dreptate: cuibul se afla undeva în partea sudică, prin câmpia 
vulcanică. 

Într-un târziu, Grant adăugă: 

— Trebuie să înţelegi şi dumneata odată pentru 
totdeauna: noi nu avem cum să cunoaştem toate detaliile 
despre comportamentul reptilelor, de pildă, care din ele îşi fac 
cuiburi, cum ar fi crocodilii şi aligatorii, pentru că sunt nişte 
animale foarte greu de studiat. Însă se ştie de pildă că, în 
cazul aligatorilor americani, numai femelele apără cuibul, 
aşteptând vremea când puii ies din ouă. La începătul 
primăverii, aligatorul mascul petrece uneori zile întregi culcat 


lângă femelă, împlinind astfel ritualul seducerii acesteia, 
aruncându-i întruna bulbuci de salivă în falcă, ca să o atragă, 
iar în cele din urmă, ea îşi ridică docilă coada şi îi permite să 
o fecundeze. În timpul când femela construieşte deja cuibul 
pentru a-şi depune ouăle, respectiv după două luni de la 
actul împerecherii, masculul este demult plecat. lar ea 
păzeşte cu străşnicie cuibul de formă conică, înalt de aproape 
un metru, iar când noii-născuţi încep să scâncească şi sparg 
coaja ouălelor, ea îi ajută de multe ori să sfărâme găoacea, 
apoi îi împinge către apă. Uneori îi duce chiar ea acolo, în 
gură. 

— Deci aligatorii adulți îi apără pe pui? 

— Da, răspunse Grant. În plus, în privinţa puilor au un 
fel de solidaritate de specie. Micii aligatori au un fel specific 
de a scânci, atunci când se află în pericol. Şi orice adult care 
îi aude chiar dacă nu este părintele lor — le sare în ajutor, 
printr-un atac-fulger, foarte violent. Fără nici un alt 
avertisment. Pur şi simplu se repede şi sfâşie tot... 

— Sfinte Dumnezeule, bâigui Gennaro, apoi amuți. 

— Numai că dinozaurii nu sunt reptile, remarcă Muldoon 
foarte laconic. 

— Tocmai. Însă modul de comportare al dinozaurilor ar 
putea fi mult mai asemănător cu acesta decât cu acela al 
oricărei specii de pasăre. 

— Deci, dumneata nu ştii de fapt cum ar putea fi. se 
îngrijoră Gennaro. Nici nu ai habar cum ar putea arăta cuibul 
ăla? 

— Nu, recunoscu Grant. Habar n-am. 

— Ce să-ți spun! pufni avocatul. Câţi bani aruncaţi aiurea 
pe "specialiştii" ăştia! 

Grant nu îi dădu deloc atenţie. Deja se simțea mirosul de 
sulf. Şi, chiar în fața lor, observă fuioarele prelungi ce se 
înălțau deasupra câmpiei împânzită cu vulcani. 


Solul era pur şi simplu fierbinte, remarcă Gennaro, în 
vreme ce păşea mai departe. Da, pur şi simplu fierbinte! Din 
loc în loc, mâzga aceea bolborosea şi arunca stropi încinşi din 
pământ. lar aburii sulfuroşi, urât mirositori, se ridicau în 
vălătuci groşi, şuierători, ajungându-le până la umăr. Parcă 
ar fi coborât în miezul iadului. 

Se uită la Grant, care mergea alături de el, cu căştile la 
urechi, ascultând semnalele electronice. În cizmele lui de 
cowboy, cu cămaşă hawa-iană şi blugi soioşi, paleontologul 
părea foarte detaşat, foarte linştit, ca şi cum ar fi făcut doar o 
plimbare pe bulevard. Numai că Gennaro nu era liniştit. Era 
îngrozit de locul acela de coşmar, care puţțea înfiorător şi 
unde, cine ştie în ce parte, colcăiau velociraptorii. Nu pricepea 
defel cum de reuşea Grant să rămână atât de netulburat. 

Ca de altfel şi femeia aceea, Ellie Sattler. Şi ea mergea la 
fel, privind împrejur cu mult calm. 

— Nu-ţi faci chiar nici o problemă în momentele astea? îl 
întrebă el pe Grant. Mă rog, chiar nu ţi-e teamă defel? 

— Trebuie să ducem treaba asta la bun sfârşit, asta e, 
răspunse Grant, apoi tăcu fără să-i mai dea alte explicații. 

Înaintară printre trombele acelea de aburi fierbinţi. 
Gennaro pipăi grenadele cu gaz paralizant, pe care şi le 
îndesase în centură. Nu se putu abţine să nu o sâcâie şi pe 
Ellie: 

— Cum naiba de nu-i e groaza de locul ăsta? 

— Poate că îi este, zise femeia. Însă toată viața lui s-a 
gândit numai la aşa ceva. 

Gennaro încuviință din cap, părând că a înțeles. Însă 
după aceea se întrebă oare cum o fi când stai să aştepţi o 
viață întreagă ceva anume. Oare el avusese vreun scop pe 
care să îl urmărească o viață întreagă? îşi dădu seama că nici 
măcar nu se gândise la asta. 

Grant îşi miji ochii, în lumina asfinţitului, scrutând 
terenul dinainte. Chiar în faţa lor, printre fuioarele de aburi, 
un animal se opri locului, uitându-se la ei. Apoi țâşni mai 
departe. 


— Nu cumva era raptorul acela? întrebă Ellie. 

— Aşa cred. Sau poate că era un altul. În orice caz, tot 
pui. 

— Probabil. 

Ellie îi povestise cum velociraptorii se jucaseră pur şi 
simplu cu ea, prefăcându-se că o atacă printre zăbrelele 
gardului, ca să îi distragă atenţia de la cel ce se urcase pe 
acoperiş. Dacă era adevărat, atunci purtarea lor dovedea o 
capacitate mentală mult superioară celorlalte forme de viață 
de pe pământ. După teoriile formulate până atunci, însuşirea 
de a imagina şi a executa un plan dinainte stabilit, era 
caracteristică numai pentru trei specii: cimpanzei, gorile şi 
specia umană. Deci atunci apărea posibilitatea ca şi 
dinozaurii să intre în aceeaşi categorie. 

Micul velociraptor apăru iar, ţopăind în lumina apusului. 
Rămase o clipă pe loc, apoi o porni mai departe, scoțând un 
țipăt strident. Într-adevăr, parcă voia să le dea de înțeles că îi 
duce undeva. 

Gennaro se încruntă, îngrijorat. 

— Cât de inteligenţi sunt? se interesă el. 

— Dacă te gândeşti numai că seamănă cu păsările, atunci 
vei avea o mare surpriză, zise Grant. Pentru că unele cercetări 
recente au demonstrat că papagalul cenușiu este (comparativ 
vorbind) cam la fel de inteligent ca şi cimpanzeul. lar 
cimpanzeii sunt sigur capabili de a folosi limbajul. 
Cercetătorii însă au stabilit că papagalii au o strucurăt 
emoțională comparabilă cu aceea a unui copil de trei ani, însă 
inteligența lor este incontestabilă. În mod clar, papagalii 
posedă o judecată uimitoare. 

— Numai că eu unul n-am auzit să fi fost cineva omorât 
de vreun papagal până acum, mormăi Gennaro, mohorât. 


kkk 


Din depărtare, se auzea foşnetul valurilor ce se spărgeau 
la țărm. Câmpurile vulcanice rămăseseră de-acum în urma 


lor. Ajunseră la marginea unei câmpii plină de bolovani. Micul 
velociraptor se cățără pe un pietroi şi dintr-odată dispăru. 

— Unde s-a dus? întrebă Ellie. 

Grant ascultă câteva clipe semnalele din căşti. Pe 
neaşteptate, bâzâitul acela se întrerupse. 

— S-a dus, gata... 

Se grăbiră să se apropie de locul acela. Dădură peste o 
groapă largă, cu diametrul cam de doi metri, săpată chiar 
între bolovani. În timp ce ei se uitau uluiţi într-acolo, puiul de 
velociraptor apăru din nou, clipind din ochi, orbit de lumină. 
Apoi chirăi iar şi o zbughi îndărăt. 

— Nici nu mă gândesc, se eschivă Gennaro. Nici nu-mi 
trece prin cap să intru acolo. 

Grant nu zise nimic. Ajutat de Ellie, se apucă să 
scotocească după echipamentul necesar. Curând, asamblară 
o cameră' video în miniatură, ataşată unui monitor portabil. 
Legă camera de o frânghie, o puse în funcțiune şi o cobori cu 
grijă în groapă. 

— Da' n-o să vedeți nimic aşa, pufni Gennaro. 

— Să o mai reglăm puţin, sugeră Grant. 

În tunelul săpat imediat sub nivelul solului, încă 
pătrundea destulă lumină ca să poată desluşi pereții rotunjiți, 
murdari, ai construcției. Apoi tunelul se lărgea dintr-odată. 
Prin micro-emițător, se auzi un chirăit subțirel. Apoi un fel de 
trâmbiţat, mai puternic. Da, şi mai multe foşgăieli, probabil 
făcute de mai multe animale. 

— O. K., se pare că ăsta-i cuibul, conchise Ellie. 

— Da' nu puteți vedea nimic, insistă Gennaro. 

Îşi şterse fruntea de sudoare. 

— Nu, întări Grant. Dar măcar îi putem auzi. 

Ascultă cu atenţie câteva momente, apoi scoase camera 
de luat vederi din groapă, şi o aşeză pe pământ. 

— Bun, haideţi! hotări el. 

Se urcă pe bolovani, până la buza hrubei. Ellie luă cu ea o 
lanternă şi un baston cu şocuri electrice. Grant îşi puse o 
mască de gaze şi se lăsă pe burtă, cu picioarele întinse înapoi. 


— Doar nu vorbeşti serios că vrei să intri acolo, tremură 
Gennaro. 

Grant încuviinţă din cap. 

— De ce nu? Nu mă sperii eu aşa uşor. Eu intru primul, 
apoi Ellie, şi dumneata ultimul. 

— Stai puţin, stai puţin! sări Gennaro, speriat de moarte. 
Da' de ce să nu aruncăm noi mai întâi grenadele astea în 
groapă, şi dup-aia să intrăm? Nu-i mai logic aşa? 

— Ellie, ai luat lanterna? 

Ea îi întinse lanterna. 

— Ei, ce zici de propunerea mea? insistă Gennaro. Ce 
părere ai? 

— Nu mai pot de bucurie, e minunată, pufni Grant. 

Se întoarse iar cu fața spre groapă. 

— Ai văzut vreodată o ființă murind asfixiată de un gaz 
paralizant? 

— Nu... 

— Ei, atunci află că gazul ăsta provoacă nişte convulsii 
groaznice. 

— Mă rog, îmi pare rău dacă e cam neplăcuta situația, 
dar... 

— Uite ce-i: să ne înțelegem, se enervă Grant. Noi 
coborâm aici ca să aflăm cât de mulți dinozauri s-au născut 
în libertate. Dacă mai întâi omori animalele astea şi din 
pricina spasmelor, unele din ele cad peste cuiburile cu ouă, s- 
a dus dracu' încercarea noastră de a ne lămuri odată pentru 
totdeauna. Aşa că n-avem cum să facem aşa ceva. 

— Dar... 

— Dumneata ai făcut animalele astea, domnule Gennaro. 

— Nu eu! 

— Banii dumitale le-au făcut. Şi strădaniile dumitale. Ai 
ajutat la crearea lor. Deci, sunt creaţia dumitale. Şi-ăcum nu 
poți să le omori numai aşa, pentru că îţi țâțâie puţin fundul 
de frică! 

— Da' nu-mi ţâțâie deloc fundul de frică, zise Gennaro. 
Pur şi simplu sunt al dracului de îngrozit... 


— Gata cu vorbăria, luaţi-vă după mine, i-o reteză Grant. 

Ellie îi dădu un baston cu şocuri electrice. El îşi dădu 
drumul încet în groapă şi mormăi: 

— Cam strâmt pe aici! 

Trase adânc aer în piept, întinse brațele înainte; apoi se 
auzi numai un râcâit şi dispăru cu totul. 

Căzu în gol prin groapa aceea întunecată şi pustie. 

— Ce naiba a păţit? se impacientă Gennaro. 

Ellie se apropie de gura gropii şi ascultă cu atenţie. Apăsă 
pe butonul radioului şi întrebă în şoaptă: 

— Alan?... 

Urmă un moment de tăcere, care ei i se păru o veşnicie. 
Apoi auzi slab. 

— Aici sunt... 

— E totul în ordine, Alan? 

Urmă iar o pauză apăsătoare. Când, într-un târziu, 
paleontologul răspunse, vocea lui suna total schimbată, de 
parcă ar fi fost copleşit de uimire. 

— Totul e în ordine, îi asigură el. 


APROAPE CONFORM MODELULUI INIŢIAL 


De pe holul hotelului, Hammond intră în camera lui 
Malcolm. Bătrânul era foarte neliniştit şi nu se simțea deloc 
în apele lui. După ce îşi irosise ultimele puteri în timpul 
ultimei lor discuții, matematicianul intrase într-o comă 
prelungită, iar acum, după câte i se părea şi lui Hammond, 
nu prea mai avea şanse de scăpare. Adevărat, elicopterul 
fusese trimis spre insulă, însă numai bunul Dumnezeu ştia 
când avea să sosească acolo. Gândul că Malcolm avea să 
moară, îl umplea pe Hammond de tulburare şi spaimă. 

Şi, în mod paradoxal, pe Hammond îl durea mult mai 
mult sufletul pentru Malcolm, tocmai pentru că nu îl plăcea 
deloc. Da, suferea chiar mai multdecât dacă ar fi pierdut un 


prieten. Pentru că Hammond simțea că moartea lui Malcolm, 
atunci când s-ar fi produs, avea să fie ultima dovadă a 
eşecului total, ceea ce bătrânul pur şi simplu nu ar fi putut 
suporta. 

În orice caz, în încăperea aceea, se înstăpânise un miros 
ciudat, de cadavru. Da, de cadavru. Era chiar duhoarea cărnii 
omeneşti ce intra deja în putrefacție. 

— Totul... e parad..., bolborosi muribundul, zvârcolindu- 
se pe pernă. 

— Îşi revine? se interesă Hammond. 

Harding clătină din cap cu tristeţe. 

— Dar ce tot zicea acolo?. Ceva despre paradis? 

— Nu am înţeles, spuse veterinarul. 

Hammond mai dădu încă o dată ocol încăperii. Deschise 
şi mai mult ferestrele, să intre aer proaspăt. Într-un târziu, 
simțind că nu mai poate răbda să rămână acolo nici o clipă, 
întrebă: 

— E vreo problemă dacă ies prin preajmă, pe-afară? 

— Nu cred, răspunse Harding. Am impresia că în zona 
asta totul e în ordine. 

— Bun, atunci eu mă duc să iau o gură de aer, pe-aici, 
prin apropiere. 

— În regulă, zise celălalt. 

Reglă cantitatea de antibiotice din perfuzii. 

— Mă întorc repede. 

— Bine. 

Hammond ieşi din clădire, în lumina încă puternică a 
zilei, întrebându-se de ce oare se mai ostenise să îi dea atâtea 
asigurări lui Harding. La urma urmei, individul era angajatul 
lui. Hammond nu trebuia să se explice în fața nimănui. 

Trecu de porţile gardului de protecţie, scrutând parcul. 
Era deja după-amiază, târziu, venise momentul în care ceața 
se mai subțţia, iar pe alocuri!se zărea soarele. Însă deodată 
soarele pieri cu totul, iar bătrânul se gândi că era semn rău. 
Indiferent de ce aveau să spună ceilalți, el ştia că la început 
parcul acela era de mare viitor. Şi, chiar dacă băţțosul acela 


prostănac de Gennaro se hotăra să ordone distrugerea 
insulei, nu mai avea nici o importanţă: 

Pentru că John Hammond ştia sigur că în anumite locuri 
secrete de la sediul firmei InGen, din Palo Alto, existau zeci de 
embrioni congelați. Aşa că nu era o problemă să îi dezvolte 
iar, pe o altă insulă, într-altă parte a lumii... Şi dacă pe Isla 
Nublar avuseseră necazuri, data următoare aveau să rezolve 
din start toate dificultățile acelea. În fond, aşa era posibil 
progresul. Prin rezolvarea greutăților apărute pe parcurs, nu? 

Gândindu-se la toate acestea, ajunse la concluzia că de 
fapt Wu nu fusese deloc omul potrivit pentru sarcina pe care 
i-o dăduse el. Da, în mod cert, Henry Wu fusese mult prea 
neglijent, pusese prea puţin suflet pentru îndeplinirea măreţei 
idei a lui Hammond. Pe deasupra, geneticianul era prea 
preocupat cu perfecționarea la nesfârşit a muncii sale. În loc 
să vrea numai să facă dinozauri, el nu îşi bătea capul decât 
cum să îi facă mai docili?! Hammond avea o sumbră bănuială 
că de fapt acele încercări ale specialistului stăteau la baza 
tuturor eşecurilor din Parcul Jurasic. 

Wu era de vină. 

În plus, era nevoit să recunoască că nici John Arnold nu 
era deloc potrivit pentru funcţia de inginer-şef, pe care o 
deținuse. Arnold avea nişte scrisori de recomandare grozav de 
impresionante, dar în acel moment al carierei sale era deja 
foarte obosit şi, pe deasupra, era din fire un alarmist 
incorigibil. Nu lucrase deloc organizat, aşa că pierduse din 
vedere o mulțime de lucruri. Foarte importante. 

Adevărul era că şi iui Wu, şi lui Arnold, le lipsea cea mai 
însemnată însuşire dintre toate, îşi zise Hammond, foarte 
categoric. Şi anume viziunea: Acel hotărâtor act de imaginație 
care putea permite oricui să vadă cu ochii minţii un parc 
minunat, nemaivăzut, în care copiii uimiți, cu mânuțele 
prinse de zăbrelele gardurilor, se mirau la nesfârşit în fața 
acelor ființe extraordinare, parcă abia întrupate din paginile 
cărților lor de poveşti. Da, asta însemna adevărata viziune. 
Capacitatea de a putea citi viitorul. Capacitatea de a te 


strădui din toate puterile, de a pune în joc toate resursele, 
pentru ca visul să devină realitate. 

Nu, nu, nici Wu, nici Arnold nu erau deloc oamenii 
potriviți pentru acea misiune nemaiîn-tâlnită. 

Şi, dacă tot era să se gândească la asta, trebuia să 
recunoască totuşi că nici Ed Regis nu fusese o alegere prea 
inspirată. Măcar Harding nu conta prea mult, din punctul lui 
de vedere. Muldoon era un bețiv... 

Hammond clătină din cap, foarte nervos. Da, da, în mod 
sigur, data următoare avea să facă totul mult mai bine. 

Pierdut în gândurile sale, se îndreptă spre bungalow, 
urmând firul potecii ce o lua în partea de nord a complexului 
turistic. Trecu pe lângă unul dintre muncitori, icare dădu din 
cap, scurt, în semn de salut. Hammond nu se osteni să îi 
răspundă la bineţe. Lui i se păruse dintotdeauna că 
muncitorii ticani erau cu toţii la fel de insolenți. Ca să fie 
sincer până la capăt, îşi spuse că până şi alegerea acelei 
insule din apropierea statului Costa Rica nu fusese prea 
înțeleaptă. Nu trebuia cu nici un chip să mai facă asemenea 
greşeli grosolane... 

Şi atunci, răgetul tiranozaurului se auzi îngrozitor de 
aproape. Hammond se răsuci pe loc atât de repede, încât se 
prăbuşi drept în mijlocul drumului, iar când se uită înapoi, i 
se năzări că vede umbra tiranozaurului cel tânăr stârnind 
frunzişul, pe lângă cărarea pavată cu lespezi, apropiindu-se 
de el. 

Dar ce căuta T-rex acolo? Cum de ajunsese dincolo de 
gardul electric? 

Bătrânul simţi cum îl înăbuşă o mânie cumplită, Însă 
chiar atunci îl zări pe muncitorul tican alergând cât îl țineau 
picioarele; ca să îşi scape viaţa; iar Hammond se folosi de acel 
moment pentru a sări şi el în picioare şi se năpusti ca turbat 
în desişul de dincolo de potecă. Se afundă într-o clipă în 
beznă, se împiedică şi căzu, cu fața în frunzele ude şi țărâna 
jilavă, apoi se ridică iar în picioare, o luă la goană, căzu din 
nou şi iar alergă cât putu... Deja ajunsese pe panta unui deal 


abrupt, pietros, aşa că nu îşi putea ţine echilibrul... Se 
rostogoli neputincios, lovindu-se în cădere, până ce se opri 
chiar la poalele dealului. Faţa îi era cufundată într-un fir de 
apă călduţă, ce susura împrejurul lui şi îi înecase nările. 

Căzuse cu fața în jos drept într-un pârâu”! 

Se speriase aşa, prosteşte! Ce tâmpenie de neiertat! Ar fi 
trebuit să se ducă direct la bungalow. Începu sa se blesteme 
singur. În timp ce încerca să se ridice în picioare, în glezna 
dreaptă îl săgetă o durere atât de cumplită, încât îi dădură 
lacrimile. Pipăi cu grijă locul: probabil că îşi rupsese piciorul. 
Se chinui să se lase cu toată greutatea pe piciorul lovit şi, fără 
voie, scrâşni din dinți. 

Da, acum era aproape sigur că îşi rupsese piciorul. 


În camera de control, Lex îi zicea lui Tim: 

— Tare mi-aş mai fi dorit să ne ia şi pe noi la cuibul ăla... 

— E prea primejdios pentru noi, Lex, îi explică frate-său. 
Noi trebuie să rămânem aici. Ei, ia ascultă! 

Apăsă pe un alt buton şi răgetul tiranozaurului; 
înregistrat pe bandă, stârni ecouri în toate difuzoarele 
parcului. 

— Phii, ce minunățţie! se miră Lex. De data asta a fost mai 
bine decât data trecută! 

— Poţi să te joci şi tu aşa, zise Tim. Şi dacă apeşi aici, o 
să aibă şi reverberații... 

— la lasă-mă şi pe mine să încerc, se repezi Lex. 

Apăsă pe buton. Răgetul tiranozaurului se auzi din nou. 

— Da' nu putem să-l facem să dureze mai mult? propuse 
ea. 

— A, sigur că da, spuse băiatul. Nu avem decât să 
apăsăm aici... 


Zăcând acolo, la poalele dealului, Hammond auzi răgetul 
tiranozaurului venind de undeva, din junglă. 


Isuse mare?! 

Începu să tremure din toate încheieturile, de groază. 
Urletul acela era terifiant, parcă ar fi fost un răcnet dintr-o 
altă lume. Aşteptă să vadă ce o să se mai întâmple. Oare ce 
avea să facă tiranozaurul? L-o fi înhățat deja pe muncitorul 
tican? Aşteptă în tăcere, însă nu se auzea decât țârâitul 
nenumăraţilor cicada din junglă. Într-un târziu, îşi dădu 
seama că îşi ținea respirația, aşa că răsuflă prelung, parcă 
mai venindu-i inima la loc. 

Din pricina gleznei rănite nu putea să urce dealul. Era 
nevoit să aştepte acolo, pe fundul văii. După ce tiranozaurul 
avea să se depărteze, putea să strige după ajutor. Până 
atunci, nu îl păştea nici un pericol acolo unde se afla. 

După câteva minute, prin amplificatoare, se auzi o voce: 

— Haide, Timmy, acum trebuie să încerc şi eu. Haide, 
lasă-mă şi pe mine să dau drumul la răgetul ăla... 

Copiii! 

Urletul tiranozaului răsună din nou, dar de data aceea 
glasul înfiorător căpătase un timbru aproape muzical, parcă 
ar fi fost însoțit de un ecou prelungit, care rămase mult după 
aceea. 

— Phii, grozav! zise fetița. Ia mai fă o dată! 

Blestematii àia de copii?! 

N-ar fi trebuit pentru nimic în lume să aducă acolo 
bestiile alea mici. Încă de la bun început, numai bătaie de cap 
avusese cu ei! Nimeni nu le dorise prezența. De fapt, 
Hammond îi adusese numai pentru că se gândise că avea să îl 
impresioneze pe Gennaro, ca să nu distrugă rezervația, însă 
tâmpitul ăla de Gennaro oricum n-ar mai fi permis 
continuarea lucrărilor parcului, nici în ruptul capului. lar 
atunci, copiii ajunseseră în camera de control şi începuseră 
să încurce totul pe-acolo, ca să se joace... Cine mama dracu' 
le dăduse voie?! 

Inima începu să îi bată nebuneşte, din cauza nervilor, şi 
simți că respiră tot mai anevoie. Se strădui să se liniştească. 
Nu, nu era nimic în neregulă. Totul era sub control. Chiar 


dacă el nu putea urca dealul acela, nu putea să fie la mai 
mult de o sută de metri de bungalow şi de complexul turistic. 
Se aşeză pe pământul jilav, asculțând atent zgomotele junglei 
dimprejurul lui. După o vreme însă, se apucă să strige din 
toate puterile după ajutor. 


Vocea lui Malcolm era doar o şoaptă. 

— Totul... pare diferit... de cealaltă parte a problemei..., 
bâiguia el. 

Harding se aplecă asupra lui, ca să priceapă ce spune: 

— De cealaltă parte? 

Îşi închipuia că Malcolm vorbeşte despre moarte. 

—... Când se schimbă sensul..., îngână Malcolm. 

— Când se schimbă? 

Malcolm însă nu mai avu putere să răspundă. Doar 
buzele lui rostiră, neauzit: 

— Modelul... Paradigma..., articulă el într-un târziu. 

— A, când se schimbă modelul..., se dumiri Harding. 

Ştia şi el ce însemna schimbarea paradigmei. În ultimele 
două faze ale muncii sale, deja devenise o modă, o obişnuință 
să discute despre schimbări, din punct de vedere ştiinţific. 
"Paradigmă'" era de fapt un sinonim al cuvântului "model" 
(matematic), însă savanții îl foloseau ca pe un termen ce 
îngloba mult mai mult — o vedere asupra lumii. Da, o viziune 
mai largă asupra lumii întregi. Schimbarea paradigmei se 
presupunea că apare ori de câte ori ştiinţa accepta o 
modificare majoră a modului său de a privi lumea. Asemenea 
schimbări erau relativ rare, apăreau cam o dată la un secol. 
De pildă, teoria evoluționistă a lui Darwin provocase o 
modificare a paradigmei. Mecanica cuantică determinase însă 
o modificare de mai mică amploare. 

— Nu..., şopti Malcolm. Nu... paradigma... de dincolo... 

— Dincolo de paradigmă? întrebă Harding. 

— Nu lua în seamă... ce... nu mai... 


Harding oftă, cu tristeţe. În ciuda tuturor eforturilor sale, 
matematicianul se îndrepta fără doar şi poate, foarte rapid, 
către delirul ultim. Febra crescuse îngrijorător şi nu prea mai 
avea nici antibiotice... 

— De ce anume nu-ţi mai pasă? 

— De nimic, bâigui Malcolm. Pentru că... totul pare 
diferit... privit din cealaltă parte... 

Şi zâmbi, împăcat. 


DESCOPERIREA 


— Eşti nebună de-a dreptul, conchise Gennaro uitându- 
se la Ellie Sattler, care se afunda cu capul înainte în groapa 
aceea, cu mâinile întinse deasupra capului. 

— Îţi spun eu: numai dacă eşti nebună poţi să faci aşa 
ceva! 

Ea însă zâmbi înțelegătoare. 

— Probabil că ai dreptate... 

Îşi dădu drumul mai mult, împingând cu mâinile în 
pereții deschizăturii. Şi dintr-odată dispăru cu totul. 

Gura gropii rămase goală, întunecată. 

Donald Gennaro începu să asude de groază. Se întoarse 
către Muldoon, care stătea sprijinit de jeep. 

— Eu nu fac aşa ceva nici în ruptul capului, îi anunţă el. 

— Ba o să faci... 

— Nu, nu, nu sunt în stare. Nu pot, ce mai. 

— Oamenii ăia te aşteaptă, zise vânătorul. Aşa că trebuie 
să te duci, n-ai încotro. 

— Da' numai unul Cristos ştie ce-o fi în hruba asta, se 
enervă Gennaro. Îţi spun drept: nu pot să intru acolo. 

— N-ai de ales. 

Gennaro se apropie iar de groapă, se uită înăuntru, apoi 
iar la Muldoon. 

— Nu pot şi gata?! Doar nu poți să mă sileşti. 


— Mda, presupun că nu. 

Luă un baston de metal. 

— Ai simţit vreodată un şoc electric? îl întrebă el pe 
avocat. 

— Nu. 

— Ei, nu e prea rău, să ştii, începu Muldoon. Mă rog, 
aproape niciodată nu are efect mortal în general, te lasă lat, 
paralizat. Şi-ţi cam înmoaie coițele... Da' oricum, de obicei nu 
are efect permanent... Cel puţin nu în cazul dinozaurilor. Însă 
vezi mătăluță, oamenii ăştia sunt cu mult, cu mult mai fragili. 

Gennaro privi uluit la bastonul acela. 

— N-ai să îndrăzneşti! 

— Eu unu' cred că mai bine te-ai duce de bunăvoie să 
numeri jivinele alea, îl sfătui Muldoon. Şi asta cât mai repede, 
că mă cam mănâncă palma! 

Gennaro se uită iar la hrubă — o deschizătură largă, 
întunecată, care îi dădea fiori reci pe şira spinării... ce mai! o 
gură nesătulă a pământului necunoscut. După aceea îl privi 
iar pe Muldoon cum stătea în fața lui, masiv şi nemilos. 

Gennaro transpira în continuare şi părea buimăcit. În 
sfârşit, o porni către groapă. De la distanță, aceasta părea 
mai mică, însă pe măsură ce el se apropia, se mărea din ce în 
ce. 

— Ei, vezi, asta a fost..., îl încurajă Muldoon. 

Gennaro se târi mai întâi cu picioarele înainte, apoi i se 
făcu prea frică să mai continuie astfel — gândul că se putea 
arunca orbeşte în necunoscut, îl umplea de groază —, aşa că 
în ultima clipă se întoarse şi îşi vâri mai întâi capul în 
deschizătură,  întinzând mâinile şi  împingându-se cu 
picioarele în pereţii tunelului. Măcar putea să vadă unde 
ajunge... Îşi puse masca de gaze pe față. 

Şi, dintr-odată, se năpusti înainte, alunecând la iuțeală 
prin beznă, prinzând cu coada ochiului cum pereții murdari 
sunt înghițiți de întuneric, apoi tunelul se îngustă — cu mult 
—, devenind grozav de strâmt, iar el se pierdu de tot cu firea, 
cuprins de durere din pricina greutății aceleia ce îl apăsa din 


toate părțile, tot mai rău, până ce îl sili să îşi golească de tot 
plămânii de aer, iar el îşi dădu seama cu greu, ca prin vis, că 
tunelul acela urca uşor, în pantă, sorbindu-i mai departe 
trupul, lăsându-l fără suflare şi făcându-l să vadă pete 
colorate, strălucitoare, înaintea ochilor, în vreme ce durerea 
devenise şi mai cumplită... 

Apoi, pe neaşteptate, tunelul cobori iar şi se lărgi, iar 
Gennaro simți cum se târăşte peste ceva tare, da, da. peste 
ciment. Îi năvăli în faţă un curent de aer rece. Corpul îi scăpă 
pe dată din strânsoare, se lovi de ceva şi se rostogoli pe 
lespezile de beton. 

Şi căzu iar, în gol. 


kkk 


Din întuneric se auziră voci. Şi degete străine îl atinseră, 
venind din aceeaşi parte cu glasurile ce şopteau ceva... Aerul 
era rece, ca în peşteră. 

—... teafăr? 

— Pare nevătămat, da... 

— Respiră... 

— Bine. 

O mână delicată, de femeie, îi dezmierda fața. Era Ellie. 

— Mă auzi? şopti ea. 

— De ce naiba vorbiți numai în şoaptă? întrebă el. 

— De-aia, zise ea şi îi arătă cu mâna într-o parte. 

Genaro se întoarse, se rostogoli iar şi se ridică anevoie în 
picioare. Rămase câteva clipe să se obişnuiască treptat cu 
bezna aceea. Şi primul lucru pe care îl văzu apoi au fost o 
mulțime de ochi strălucind în întuneric. Da, nenumărați ochi 
lucitori, verzi. 

Zeci de ochi. Împresurându-l din toate părţile. 


Stătea pe o ridicătură de beton, un fel de margine de 
canal, cam la doi metri şi jumătate de la podea. Cutii mari de 


racord, le ofereau un adăpost temporar ideal, ascunzându-i 
privirilor celor doi velociraptori adulți, aflați la nu mai mult de 
doi metri, chiar în fața lor. Animalele erau de un verde-inchis, 
cu dungi maronii, ca tigrii. Şedeau în picioare, balansându-şi 
cozile puternice, lungi. Nu scoteau nici un sunet măcar, ci 
doar se uitau împrejur, precauțţi, scrutând pretutindeni cu 
ochii lor mari, întunecațţi. La picioarele adulţilor, puii chirăiau 
întruna şi ţopăiau de colo-colo. Puțin mai în spate, în 
întuneric, tinerii dinozauri se jucau şi se rostogoleau pe 
podele, din când în când mârâind scurt sau fornăind. 

Gennaro nu mai cuteza nici măcar să răsufle. 

Doi raptori adulți! 

Ghemuit acolo, pe parapet, se afla la numai jumătate de 
metru deasupra capetelor dinozaurilor. Velociraptorii erau 
chiar la marginea ridicăturii de beton, iar capetele masive 
tresăreau nervos, în toate părțile. Din vreme în vreme, 
sforăiau neliniştiți. După o vreme însă, se deplasară mai 
încolo, apropiindu-se de grupul celorlalți. 

Acum, devreme ce ochii lui se obişnuiseră cu întunericul, 
Gennaro putea desluşi construcția aceea impunătoare, 
subterană, unde stăteau. Erau de fapt pe un şir de tuburi de 
ciment şi panouri de beton din care ieşeau vergelele lungi, de 
fier. lar în acea incintă încăpătoare, se aflau o mulțime de 
animale. Gennaro bănuia că erau în jur de treizeci de 
exemplare. Poate chiar mai multe. 

— E o colonie întreagă, şopti Grant. Condusă de patru 
sau şase adulți, restul sunt numai pui şi tineret. Deci există 
cel puțin două generaţii. Una de anul trecut, alta de anul 
ăsta. Puii au în jur de patru luni. Probabil că au ieşit din ouă 
prin aprilie. 

Unul dintre pui, foarte curios, ţopăi îndată pe marginea 
de beton şi se îndreptă spre ei, chirăind. Rămase cam la 
vreun metru distanţă. 

— Sfinte Isuse, se rugă Gennaro. 

Însă imediat, unul dintre adulţi se apropie, ridică cu grijă 
capul şi împinse uşurel puiul, cu botul, îndemnându-l să se 


întoarcă. Micuţul chițăi, foarte revoltat, apoi săltă jucăuş 
drept pe botul adultului. Acesta se mişcă încet, atent, dându-i 
voie puiului să se urce pe creştetul lui, apoi să coboare pe gât 
în jos, pe spate... Însă de acolo, prichindelul se întoarse şi 
începu să chirăie subțirel spre cei trei străini. 

Însă velociraptorul adult tot nu părea că le-a sesizat 
prezența. 

— Tot nu pricep, mărturisi Gennaro. De ce naiba nu ne 
atacă? 

Grant clătină din cap, înțelegător. 

— Pentru că încă nu ne văd. Şi nici nu mai au ouă în 
cuiburi... De-asta sunt mai puțin vigilenți... Mai liniştiți... 

— Auzi, liniştiți! se rățoi Gennaro. Şi cât timp o să 
înţepenim noi pe-aici? 

— Îndeajuns de mult ca să îi numărăm pe toţi, îl lămuri 
paleontologul. 


După câte observă Grant, existau acolo trei cuiburi păzite 
de câte trei rânduri de părinți. Împărţirea teritoriului fiecărei 
perechi se limita strict împrejurul fiecărui cuib, cu toate că 
jucăuşele odrasle nu prea păreau să ţină seama de asta şi 
alergau de colo-colo, pline de voioşie. Adulții erau foarte 
blânzi cu cei mici, însă mult mai puţin îngăduitori cu cei mai 
măricei, iar uneori, când joaca acestora din urmă devenea 
prea zgomotoasă sau prea violentă, îi muşcau destul de 
zdravăn. 

În acel moment, un velociraptor tânăr se apropie de Ellie 
şi se frecă încet cu capul de piciorul ei. Ea îl privi atentă şi 
remarcă zgarda de piele, cu micro-emițătorul prins de ea. 
Într-un loc, cureaua aceea părea umezită. Şi chiar iritase 
pielea gâtului animalului. 

Acesta scânci uşor. 

Jos, în camera spațioasă, unul dintre adulți întoarse 
curios capul în partea din care venise scâncetul. 

— Crezi c-ar trebui să i-l scot? întrebă ea. 


— Da, dar cât mai repede. 

— O. K., răspunse Ellie, ghemuindu-se lângă micul 
velociraptor. 

Acesta scânci din nou. 

Adulții fornăiră nervoşi, săltând repede capetele. 

Ellie mângâie puiul, încercând să îl liniştească. Întinse 
mâinile spre zgarda de piele şi desfăcu iute catarama, cu un 
hârşâit. Velociraptorii adulți tresăriră violent. 

După care, unul dintre ei începu să se apropie de femeie. 

— Of, paştele mă-sii de treabă, ocări Gennaro. 

— Nu te mişca, zise Grant. Linişteşte-te. 

Dinozaurul trecu chiar pe lângă ei, iar ghearele încovoiate 
de la picioare, zgrepțănau cimentul. Animalul se opri în fața 
lui Ellie, care şedea ceiucită, lângă micul velociraptor, în 
spatele unei cutii de metal. Puiul stătea la loc deschis, iar 
mâinile femeii erau încă pe zgarda de piele de la gâtul lui. 
Adultul ridică atunci capul şi adulmecă prin aer. Creştetul lui 
era foarte aproape de mâna ei, însă nu o putea vedea, din 
pricina cutiei de racord. Totuşi, limba lui bifurcată țâşni 
înainte, căutând. 

Grant apucă o grenadă cu gaz paralizant, o scoase de la 
brâu şi rămase cu degetul pe siguranţă. Gennaro însă îl 
prinse cu mâna de umăr, oprindu-l, şi arătând cu capul către 
Ellie. 

Femeia nu purta mască de gaze. 

Grant lăsă atunci grenada pe ciment şi luă bastonul cu 
şocuri electrice. Velociraptorul adult şedea încă foarte 
aproape de ea. 

Ellie dădu încet drumul cureluşei de piele. Catarama de 
metal se izbi cu un pocnet de beton. Capul raptorului adult 
sări într-o parte, alertat, apoi acesta privi curios. Mai înaintă 
câțiva paşi, să vadă ce se întâmplă, însă tocmai atunci puiul 
chirăi fericit şi o zbughi de-acolo. Adultul însă rămase lângă 
femeie. Apoi, într-un târziu, se întoarse şi se duse iar în 
mijlocul cuibului său. 


Gennaro răsuflă prelung, de parcă i s-ar fi luat o piatră de 
pe inimă. 

— Isuse Cristoase, bine c-am scăpat. Acum putem să 
plecăm? 

— Nu, i-o reteză Grant. Dar cred că acum putem să ne 
facem treaba noastră în linişte. 


Prin lentilele verzi-fosforescente ale ochelarilor de noapte, 
Grant se uită cu atenţie în mijlocul încăperii, drept în primul 
cuib. Era alcătuit din țărână şi paie, în formă de coş, puțin 
adânc, însă foarte larg. Numără rămăşiţele a patrusprezece 
ouă. "Bineînţeles că nu putea număra toate frânturile de 
găoace de la distanţa aceea şi oricum, era destulă vreme de 
când acestea fuseseră sparte şi împrăştiate pe podele. Însă 
putea desluşi lăcaşurile unde stătuseră, imprimate în lut. 
După toate aparențele, raptorii îşi făcuseră cuiburile cu 
puțină vreme înainte de a depune ouăle, iar acestea 
rămăseseră în permanență nemişcate acolo, pe locul lor. 
Observă şi faptul că un ou părea strivit înainte de a ieşi puiul. 
Deci conchise că nu se născuseră decât treisprezece animale. 

Cel de-al doilea cuib se spărsese în două. Însă Grant 
numără nouă ouă. În cel de-al treilea, găsi cincisprezece 
urme, dar trei dintre acestea păreau că fuseseră sparte 
înainte de a ieşi puii. 

— Ei, câţi au fost. În total? întrebă Gennaro. 

— Treizeci şi patru de pui vii, răspunse paleontologul. 

— Şi câți sunt acum, aici? 

Grant clătină din cap, descumpănit. Animalele alergau 
peste tot prin camera aceea enormă, când ieşind în plină 
lumină, când dispărând în beznă. 

— l-am urmărit şi eu, zise Ellie, aprinzând lanterna 
deasupra unui bloc notes. Ar trebui să faci nişte fotografii, ca 
să fii sigur, însă oricum, forma boturilor puilor diferă de la 
unul la altul. Eu am numărat treizeci şi trei. 

— Şi cei mai mărişori? 


— Sunt douăzeci şi doi. Dar, Alan, tu nu observi un lucru 
curios la ei? 

— Adică? 

— Uite-i cum se aşează în spaţiu. Parcă ar cunoaşte 
dinainte un anume fel de a sta în camera asta... 

Grant se încruntă, neînțelegând. 

— E cam întuneric aici... 

— Nu, nu... Uită-te numai cu atenţie... la priveşte-i pe cei 
mici. Când se joacă, se rostogolesc şi aleargă în toate părțile. 
Dar când stau liniştiți, ia seama cum se orientează... Fiecare 
stă cu fața către un anume perete sau altul. Ca şi cum s-ar 
alinia, după o regulă... 

— Nu ştiu ce să cred, Ellie... Dar tu crezi că e vorba deo 
metastructură a coloniei? Ca la albine? 

— Nu, nu tocmai, răspunse ea. E mult mai subtilă 
organizarea asta. Este pur şi simplu o regulă generală. 

— Şi puii o respectă? 

— Nu numai ei. Toţi! Şi adulţii. Priveşte-i cu atenţie. Îți 
spun eu: se organizează din instinct, într-un anume fel. 

Grant se încruntă. După toate aparențele, femeia avea 
dreptate. Animalele acelea se comportau diferit, unele se 
jucau, altele se dezmorțeau, însă în timpul în care stăteau pe 
loc se odihneau sau stăteau de pază, păreau că se aliniau 
într-o ordine perfectă, ca şi cum ar fi fost trase nişte marcaje 
pe ciment, iar creaturile acelea se aşezau în funcție de ele. 

— Parcă încep să înțeleg, mormăi el. Poate că este o 
briză... 

— Eu nu simt deloc aşa ceva, Alan. 

— Atunci ce naiba fac? se miră el. Să fie vorba de vreo 
organizare socială, exprimată în planul structurii spațilae? 

— Nu, n-are nici o logică, îl contrazise ea. Pentru că toți se 
comportă. la fel. 

Gennaro îşi desprinse ceasul de la mână şi îl flutură prin 
aer. 

— Ştiam eu că obiectul ăsta îmi va fi de folos într-una din 
zile, zise el. 


Sub cadran era o mică busolă. 

— Ți-ajutâ la ceva chestia asta când eşti pe la tribunal? îl 
luă Grant peste picior. 

— Nu, răspunse Gennaro, fără să dea importanţă 
împunsăturii. Mi l-a dăruit soția mea când mi-am serbat ziua 
de naştere. 

Arătă către busolă. 

— Ei bine, explică el, bestiile astea nu sunt deloc aliniate 
în funcție de nimic. Eu unul cred că pur şi simplu stau cu 
toții aşezaţi pe un fel de axă nord-est — sud-vest, sau cam 
aşa ceva... 

— Poate că aud ceva din partea aceea şi aşa îşi pot 
întoarce toți capetele în acea direcție..., presupuse Ellie. 

Grant se încruntă din nou, îngândurat. 

— Sau poate că-i doar un ritual, urmă ea. Da, un 
comportament-tip, caracteristic speciei, care le permite să se 
distingă unii de alții. Dar tot atât de bine s-ar putea să nu 
aibă nici o semnificație aparte, oftă ea. Poate că aşa sunt ei, 
ciudațţi... Probabil că toţi dinozaurii sunt cam ciudați. Sau s- 
ar putea ca pur şi simplu să fie un mod de comunicare... 

Şi Grant se gândea la acelaşi lucru. Da, albinele puteau 
comunica prin aşezarea în spaţiu, printr-un fel de dans 
specific. Probabil că şi dinozaurii se comportau asemănător. 

Gennaro privi şi el animalele acelea o vreme, apoi întrebă: 

— Dar de ce nu ies afară?! 

— Pentru că ei preferă să vâneze noaptea. 

— Bine, bine, dar se pare că acum mai mult se-ascund... 

Grant ridică din umeri, neştiind ce să mai zică. În clipa 
următoare însă, puii începură să chirăie nebuneşte şi să 
țopăie de colo-colo, foarte încântați. Adulții îi priviră curioşi 
câteva momente. lar apoi, mârâind şi urlând, stârnind ecouri 
asurzitoare în încăperea aceea imensă, întunecată, toți 
dinozaurii se întoarseră în loc şi o luară la goană spre tunelul 
cimentat, pierzându-se în beznă. 


HAMMOND 


John Hammond se aşeză anevoie pe pământul Jilav de pe 
panta dealului şi încercă să îşi drămuiască răsuflarea greoaie. 
Sfinte Dumnezeule, gândea el, era groaznic de cald. Da, cald 
şi umed peste tot. Avea impresia că respira printr-un burete 
umezit. 

Se uită îndărăt, spre malul pârâului, aflat acum la vreo 
zece metri distanță. Parcă ar fi trecut ore întregi de când 
lăsase în urmă undele sprințare şi începuse urcuşul. Glezna 
rănită se umflase mult şi se înroşise puternic. Nu se mai 
putea sprijini deloc în piciorul drept. Era nevoit să se 
folosească numai de celălalt picior, care acum îl durea 
cumplit din pricina efortului. 

Colac peste pupăză, dintr-odată, o sete năucitoare îi ardea 
gâtlejul. Înainte de a pleca la drum, sorbise câteva înghițituri 
din apa pârâului, cu toate că ştia prea bine că nu era prea 
indicat. Se simțea năucit, uneori lumea părea că se învârte cu 
el. Nici nu se mai ţinea bine pe picioare, îşi pierdea echilibrul. 
Însă el nu mai ştia decât că trebuia neapărat să urce dealul 
acela şi să se întoarcă pe poteca dinspre bunglaow. Cu o oră 
în urmă i se tot năzărise că aude paşi pe cărare, şi asta de 
mai multe ori. De fiecare dată, strigase din toate puterile după 
ajutor. Însă vocea lui parcă nu mai avea vlagă deloc, abia se 
auzea, aşa că nimeni nu venise. Şi astfel, după-amiaza se 
apropia de sfârşit; se însera. Îşi dăduse seama că era nevoit 
să urce panta oricum, cu piciorul acela rupt. Deci asta şi 
făcuse. 

Of, ticăloşii şi blestemaţii ăia de copii! 

Hammond  clătină clin cap, încereând să se 
dezmeticească. Urcase mai bine de o oră încheiată şi nu 
parcursese decât o treime din colină. Şi era tare obosit, 
începuse să seâncească încet, ca un câine bătrân. Glezna 
umflată îl săgeta îngrozitor. Şi era năucit... Bineînţeles, îşi 
dădea seama că nu îl păştea nici un fel de primejdie — pentru 


numele lui Dumnezeu, aproape că putea să. desluşească 
silueta bungalowului său —, însă n-avea încotro: era silit să 
recunoască totuşi că era grozav de istovit. Cum stătea acolo, 
pe pantă, parcă îi venea să nu se mai urnească niciodată. 

Şi cum naiba să nu fie el ostenit? îşi spunea. Doar avea 
şaptezeci şi şase de ani. La vârsta aceea nu prea te mai apuci 
să sui pieptişuri! Chiar dacă el era în plină formă la anii lui. 
El unul se aştepta să trăiască chiar o sută de ani. Da, era 
numai o chestiune de îngrijire, conta cum te întreţineai fizic şi 
cum aveai grijă ca toate să îți meargă din plin şi să nu te 
copleşească. În mod sigur, el avea toate motivele de pe lume 
ca să trăiască mult. O mulțime de alte parcuri de construit 
din nimic. Numeroase minuni de înfăptuit... 

Auzi un ciripit, apoi un chirăit —subţirel. Parcă ar fi fost 
nişte păsări mici, care se încurcau pe-a-colo, prin lăstăriş. 
Auzise o mulțime de animale mici toată după-amiaza. Tot 
soiul de lighioane colcăiau pe-acolo: şobolani, possumi, şerpi. 

Chirăitul se înteți şi bucățele de pământ se prăvăliră pe 
coasta dealului, spre el. Parcă venea ceva... Atunci zări un 
animal verde-închis țopăind spre el, de pe culme. Apoi veni 
altul, şi altul... 

Compy, gândi btărânul scuturat de un fior de teamă. 

Mâncători de cadavre. 

Procompsognaţii nu păreau deloc periculoşi, după 
înfăţişare. Nu erau mai mari decât o găină obişnuită şi chiar 
săreau de colo-colo, fără să stea o clipă locului, întocmai ca 
nişte găini înfuriate. Dar el ştia că erau veninoşi. Muşcăturile 
lor acționau ca o otravă eu efect întârziat asupra animalelor 
muribunde, pe care le ucideau. 

Animale muribunde?! îşi zise el, încruntându-se îngrijorat. 

Primul compy se ivi în josul colinei, privindu-l ţintă. Şedea 
acolo, cam la doi metri distanță de bătrân, unde acesta nu îl 
putea ajunge, şi pur şi simplu se uita la el. Apoi mai veniră şi 
alții, până ce se aşezară pe un şir întreg, privindu-l. Țopăiau 
fără astâmpăr, chițăind întruna, şi îşi încârligau ghearele 
mititele de la picioarele din față. 


— Uşş, uşş de-aici! încercă el să le gonească şi aruncă o 
piatră. 

Procompsognațţii se dădură puţin înapoi, nu mai mult de 
o jumătate de metru. Nu le era. frică, deloc. Parcă ar fi ştiut 
că el nu le poate face nici uri rău. 

Înfuriat, Hammond rupse o creangă dintr-un copac şi o 
repezi spre ei, ca pe o mătură. Micii dinozauri se feriră, apoi 
se repeziră să muşte frunzele de pe ramură, chirăind tot 
timpul foarte voioşi. Parcă ar fi voit să se joace. 

Bătrânul îşi aduse iar aminte că sunt veninoşi. Unul 
dintre îngrijitori fusese muşcat de un compy dintr-o cuşcă. lar 
omul spusese după aceea că otrava animalului acţionase 
asupra lui ca un narcotic — îi dăduse o stare de linişte, de 
visare... Nu simţise nici o durere. 

Parcă nu voiai decât să te duci şi să te culci, să te 
odihneşti, îşi zise Hammond. 

Ce mama dracu' m-o fi apucat?! se dezmetici el. Luă o 
piatră, ochi cu grijă şi o aruncă. Nimeri un compy drept în 
piept. Micul animal ţipă speriat şi se dădu îndărăt peste cap. 
Ceilalți imediat se depărtară. 

Mda, mai bine aşa. 

Hammond se întoarse şi începu iar să urce dealul. Ținea 
în ambele mâini câte o creangă şi şchiopăta de piciorul drept, 
simțind cum creşte durerea în muşchii obosiţi ai coapsei. Nu 
parcursese mai mult de trei metri, când unul dintre dinozauri 
sări în spinarea lui. El dădu din brațe nebuneşte, 
inspăimântat, iar animalul căzu şi se duse cât colo. Însă şi 
omul îşi pierdu echilibrul şi alunecă pe colină în jos. Când se 
opri, cu trupul numai vânătăi şi zgârieturi, un al doilea 
compy făcu un salt şi îl muşcă la iuțeală de mână. Bătrânul 
văzu cu groază cum sângele îi şiroia peste degete. Se întoarse 
pe brânci şi începu să se cațere târâş spre culmea dealului. 

Un alt procompsognat îi sări pe umăr şi Hammond simți o 
durere ascuțită într-o parte a gâtului, unde îl muşcase. Tipă 
înnebunit de frică şi aruncă animalul cât colo. Apoi se 
întoarse cu fața către urmăritorii lui, abia trăgându-şi 


răsuflarea, şi îi privi cum îl împrejmuisefă, ţopăind întruna, 
săltându-şi capetele micuţe, fără să îl scape din ochi. Din 
muşcătura aceea de la gât i se revărsă în tot corpul o căldură 
plăcută, de-a lungul şirei spinării. Zăcând aşa, întins pe 
spate, începu să se simtă dintr-odată grozav de împăcat, de 
relaxat. Însă îşi dădu seama încă o dată că de fapt nimic nu 
era ieşit din comun. Nimic nu era în neregulă acolo. Da, 
nicăieri nu se făcuse nici o greşeală, cât de mică. Malcoim ăla 
nu avusese deloc dreptate cu analizele lui afurisite. Hammond 
rămase astfel pe loc, foarte liniştit, ca un nou-născut în 
leagănul lui curat, copleşit de o pace adâncă. Când un alt 
compy se apropie şi îl muşcă de gleznă, nu făcu decât un gest 
vag cu mâna, ca să îl alunge. Micile animale strânseră cercul 
în jurul lui. În curând, chirăiau peste tot, pe lângă cel căzut, 
ca nişte păsări trezite din somn. El ridică încet capul, în timp 
ce un dinozaur sări chiar pe pieptul lui. Se gândi că făptura 
aceea era surprinzător de uşoară şi fragilă. Şi apoi nu mai 
simți decât o durere uşoară, foarte uşoară, când 
procompsognatul se aplecă şi începu să se înfrupte din 
beregata lui. 


PLAJA 


Alergând după dinozauri, luându-se după cotiturile şi 
urcuşurile tunelului de beton, Grant se trezi dintr-odată într- 
o deschidere uriaşă a construcției, care dădea chiar spre 
plajă, spre Oceanul Pacific. Peste tot în jurul lui micii 
velocirap-tori chirăiau fericiți şi se dădeau de-a rostogolul 
prin nisipul fin. Apoi unul câte unul, intrară în umbra 
palmierilor de la marginea desişului de mangrove, iar acolo se 
aşezară ordonat, în felul acela ciudat, de neînțeles pentru el, 
privind ţintă întinsul apelor. Păreau că se uită cu toţii spre 
sud. 

— Pur şi simplu nu pricep o iotă, se enervă Gennaro. 


— Nici eu, mărturisi paleontologul. Nu-mi dau seama 
decât de faptul că nu le prea place lumina soarelui. 

Nu era prea multă lumină pe țărm. Se lăsase o ceață 
uşoară, iar deasupra oceanului pluteau, fuioare subțiri, 
lăptoase. Dar de ce părăsiseră oare cuibul atât de grăbiţi? Ce 
adusese întreaga colonie de dinozauri pe plajă? 

Gennaro bătu iar cu degetul în cadranul ceasului şi se 
uită spre animale: 

— Mda, s-au aşezat exact în acelaşi fel. Pe direcția nord- 
est — sud-vest. Da, întocmai ca şi mai înainte. 

În spatele plajei, pierdut printre copaci, se auzea bâzâitul 
continuu al rețelei de garduri electrice. 

— Măcar acum ştim cum ieşeau din parc, zise Ellie. 

Şi atunci auziră desluşit zumzetul motoarelor diesel şi 
văzură o navă apărând dinspre sud. Era un cargobot mare, 
care se îndrepta încet spre nord. 

— Aşa deci... De-asta au ieşit! rămase Gennaro cu gura 
căscată de uimire. 

Grant încuviință din cap, tăcut. 

— Probabil că au auzit vasul venind... 

În vreme ce vaporul trecea prin faţa lor, toate animalele îl 
urmăreau cu privirea, nemişcate şi fără să scoată un sunet 
măcar. Numai din când în când, puii scânceau sau chițăiau 
subțirel. Grant era pur şi simplu uluit observând mişcările lor 
perfect sincronizate, modul în care se deplasau şi acționau în 
grup. Însă probabil că nu era chiar aşa misterios 
comportamentul lor.  Revăzu în minte derularea 
evenimentelor, încă de când se aflau în peşteră. 

Mai întâi, puii începuseră să se agite. Apoi simțiseră şi 
adulții apropierea navei. Şi, în sfârşit, toate animalele se 
repeziseră într-un suflet spre plajă. Ceea ce însemna că 
dinozaurii mai tineri, cu simțul auzului mult mai ascuţit, 
detectaseră primii prezența vaporului. După care cei mai 
vârstnici duseseră grupurile spre țărm. În vreme ce Grant îi 
privea, adulţii se aşezară în poziție de luptă. În mod cert, 
aveau o anume organizare în plan spaţial, vizibilă acolo, pe 


plajă. Când se aşezară în nisip, aşteptând, nu mai erau atât 
de liniştiți şi nu se mai mişcau atât de liber, cum făcuseră în 
ascunzătoare. Păreau chiar că se poartă într-un fel dinainte 
stabilit. Fiecare adult stătea la distanță de vreo zece metri, 
înconjurat de câte un grup de pui. Tinerii velociraptori şedeau 
între acele cete, iar adulții câțiva paşi în fața lor. Ca nişte 
soldați, în obiectiv! 

Însă paleontologul mai remarcă şi faptul că nu toți adulţii 
erau de aceeaşi mărime. Se distingeau clar o femelă cu dungi 
specifice de-a lungul creştetului. Ea stătea chiar în centrul 
grupului înşirat pe țărm. În acelaşi timp, ea se afla şi în 
mijlocul grupului de pui. Şi atunci, lui îi veni ideea că erau 
organizați (ca şi unele comunități de maimuțe) într-o ordine 
matriarhală, în trepte, iar acel animal vârstat pe creştet era de 
fapt singura femelă, alfa şi omega coloniei. lar masculii, după 
câte îşi dădu el seama, stăteau pregătiți pentru apărarea ei şi 
a puilor, de o parte şi de alta a acestora. 

Însă spre deosebire de maimuțe, care cunoşteau o 
modalitate de organizare mai liberă, ce putea fi schimbată 
după caz, dinozaurii erau dispuşi în poziţii statornice, parcă 
ar fi fost un adevărat regiment militar. În plus, mai rămânea 
enigma aşezării lor pe o axă nord-est-sud-vest. Ei, Grant pur 
şi simplu nu găsea nici o explicaţie pentru asta. Deşi, într-un 
anumit sens, nu se mira prea tare. Pentru paleontologii 
descoperiseră fosile atâta vreme la rând încât deja uitaseră 
cât de puține informaţii le puteau oferi nişte schelete 
străvechi.  Osemintele respective puteau da o idee de 
ansamblu, despre mărimea şi greutatea animalului. Ba chiar 
şi despre dispunerea mugşchilor corpului, iar de aici se puteau 
deduce câteva lucruri despre comportamentul acestora. 
Puteau chiar să indice existența unor boli specifice, care 
afectaseră structura osoasă. Însă până la urmă, un schelet 
rămânea o sursă de informaţii destul de restrânsă, care nu 
avea cum să ajute prea mult la alcătuirea unor concluzii 
despre comportamentul total al organismului în sine. 


Însă, devreme ce tot ce le stătea la îndemână 
paleontologilor erau doar nişte grămezi de fosile, încercau să 
le exploateze cât mai mult. Şi, ca orice alt specialist în 
domeniu, Grant devenise şi el foarte priceput în privința 
presupunerilor ce se bazau pe descoperirile respective. Însă 
undeva, cine ştie cum, probabil că uitase şi el că ipotezele 
acelea nu puteau fi demonstrate prea sigur, iar dinozaurii 
probabil erau animale cu totul şi cu totul diferite de cum îi 
crezuseră ei. Şi era foarte posibil ca acele ființe demult 
dispărute, să fi posedat un mod de comportare şi o viață 
socială organizată foarte strict, cum mult mai târziu 
dovediseră clar urmaşele lor mamifere. Însă pentru că 
dinozaurii semănau uimitor cu păsările... 

— Sfinte Dumnezeule! exclamă el. Înţelegând. 

Rămase cu privirile pironite la raptorii aşezaţi în felul 
acela tipic, strict delimitat, urmărind tăcuți nava ce se 
apropia de țărm. Şi atunci se convinse. 

— Animalele astea, zise Gennaro, sunt în mod clar 
disperate să scape de aici. 

— Nu, nicidecum, îl contrazise Grant. Nu vor să scape 
deloc de-aici. 

— Cum aşa”? 

— Nu vor să scape de pe insula asta, îl lămuri 
paleontologul. Vor pur şi simplu să migreze. 


LA CĂDEREA ÎNTUNERICULUI 


— Să migreze! exclamă Ellie, uluită peste poate. Asta-i 
fantastic! 

— Da, răspunse Grant zâmbind ciudat, ca pentru el. 

— Bine, dar unde vor să se ducă atunci, tu ce crezi? 

— Nu ştiu, spuse el. 

Tocmai atunci, elicoptere greoaie apărură din plafonul de 
ceață, duruind asurzitor şi rotindu-se deasupra insulei. În 


pântecele lor încăpătoare purtau mult armament. Raptorii se 
împrăştiară țipând înspăimântați. care încotro, în vreme ce o 
aeronavă începu să survoleze plaja, apoi se îndreptă spre un 
loc de aterizare, spre nord. Uşa elicopterului se dădu în lături 
şi soldați în uniforme măslinii se apropiară în goană de cei 
trei. Grant auzi comenzi scurte, în spaniolă, şi îl zări pe 
Muldoon deja îmbarcat, împreună cu cei doi copii. Unul 
dintre militari spuse în englezeşte: 

— Vă rugăm să veniți cu noi. Vă rugăm insistent, nu mai 
trebuie să rămâneți aici nici o clipă. 

Grant se uită înapoi, spre plaja unde fuseseră 
velociraptorii, însă aceştia dispăruseră ca prin farmec, cu 
toții. Parcă nici n-ar fi existat vreodată. Soldaţii îl prinseră de 
braţe, iar el se lăsă dus spre elicopter şi urcă supus. Muldoon 
se aplecă spre el şi îi strigă la ureche: 

— Ăştia vor să ne ia de-aici cât mai repede. Vor să facă 
totul praf chiar acum! 

Militarii îi îndemnară pe Grant, Gennaro şi Ellie să se 
aşeze în fotolii şi îi ajutară să îşi lege centurile de siguranţă. 
Tim şi Lex îi făcură paleontologului cu mâna şi abia atunci 
bărbatul îşi dădu seama cât de mititei erau cei doi şi cât de 
obosiţi. Lex deja căsca de îi trosneau fălcile, cu capul pe 
umărul fratelui ei. 

Un ofițer se apropie de Grant şi strigă: 

— Señor, sunteți în misiune militară? 

— Nu, răspunse Grant. Eu nu lucrez în cadrul armatei. 

— Atunci cine este în misiune dintre dumneavoastră? 

— Nu ştiu. 

Atunci, ofițerul se apropie de Gennaro şi îi puse aceeaşi 
întrebare: 

— Sunteţi în misiune de interes militar? 

— Nu, răspunse Gennaro. 

Ofiţerul se uită spre Ellie, dar ei nu îi adresă nici o vorbă. 
Uşa elicopterului rămase deschisă, în timp ce acesta se înălța 
deasupra plăjii, iar Grant se aplecă în afară, să vadă pentru 
ultima dată ve-lociraptorii, însă aeronava se afla deja 


deasupra şirurilor dese de palmieri, îndreptându-se spre 
nordul insulei. 

Grant se apropie de Muldoon şi strigă: 

— Dar ceilalți unde sunt? 

Muldoon îi răspunse şi el, tot strigând: 

— L-au luat deja pe Harding şi pe câţiva muncitori, cu alt 
elicopter. Hammond a avut un accident. Se pare că l-au găsit 
pe dealul de lângă bungalow. Probabil că a căzut acolo... 

— Şi-acum e teafăr? întrebă Grant. 

— Da' de unde?! L-au ronţăit compy într-o veselie! 

— Da' ce-i cu Malcolm? Cum se simte? 

Muldoon numai clătină clin cap, mohorât. 

Grant însă era prea obosit ca să mai simtă ceva la aflarea 
acelei veşti. Se întoarse iar să privească prin uşa deschisă. Se 
lăsa întunericul, iar în lumina palidă desluşi anevoie puiul de 
tiranozaur, cu fălcile năclăite de sânge, stând lângă hoitul 
unui hadrozaur abia ucis, la marginea lagunei. Dinozaurul se 
uită curios spre elicopterul care trecea pe deasupra lui şi 
slobozi un răget înfricoşător, de neputinţă. 

Undeva dedesuptul lor, auziră mai multe explozii, apoi 
zăriră un alt elicopter duruind asurzitor şi rotindu-se printre 
fuioarele de ceață de deasupra complexului turistic. O clipă 
mai târziu, clădirea era mistuită de un foc uriaş. Lex începu 
să plângă, iar Ellie o prinse cu brațul pe după umeri 
încercând să nu o lase să mai privească într-acolo. 


Alan Grant se uita pierdut spre pământul de dedesubt şi 
cuprinse cu privirea pentru ultima dată, hipsilofodonţii ce 
săltau prin câmpie, grațioşi ca nişte gazele, înainte ca o altă 
explozie puternică să izbucnească chiar lângă ei. Elicopterul 
luă în altitudine, apoi se deplasă spre răsărit, către ocean. 

Grant se înfundă în fotoliul lui, copleşit. Se gândea la 
dinozaurii ce aşteptaseră venirea navei pe plajă şi se întrebă 
dacă aceştia într-adevăr ar fi migrat, de ar fi putut. Însă îşi 
dădu seama că oricum nu avea cum să mai afle vreodată şi se 


simți dintr-odată cuprins de o mare tristețe şi de împăcare 
deopotrivă. 

Ofiţerul se apropie iar de el, aplecându-se la urechea lui: 

— Sunteţi în misiune? 

— Nu, răspunse Grant. 

— Vă rog, senor, spuneți-mi cine anume e în misiune 
militară? 

— Nimeni, răspunse iar Grant. 

Elicopterul mări viteza în vreme ce se apropia coasta 
continentală. Se făcuse frig de-acum, iar soldaţii trântiră cu 
putere uşa, închizând-o. Atunci, Grant se mai uită încă o dată 
spre insulă şi o văzu pe fundalul cerului purpuriu şi al apelor 
însângerate de amurgul târziu. Uscatul părea înveşmântat în 
ceața aceea protectoare, sfâşiată de exploziile dese, ce se 
întețiră, până ce toată Isla Nublar deveni un biet punct 
luminos, arzător, ce se mistuia în depărtările nopții. 


EPILOG: LA SAN JOSE 


Trecură câteva zile la rând. Autorităţile guvernamentale 
costaricane erau foarte politicoase cu cei veniți de pe Isla 
Nublar. Îi cazară într-un hotel din San José. Erau liberi să se 
ducă unde voiau şi să primească orice vizită doreau. Însă nu 
le era permis să părăsească ţara. În fiecare zi, un tânăr 
angajat al ambasadei americane venea să stea de vorbă cu ei, 
să îi întrebe dacă aveau nevoie de ceva şi să le explice că 
oficialitățile de la Washington făceau tot ce le stătea în puteri 
ca să grăbească întoarcerea lor în Statele Unite. Însă adevărul 
crunt era că muriseră destui oameni pe teritoriul costa-rican 
şi asta nu se putea trece cu vederea. În plus, un adevărat 
cataclism ecologic abia fusese semnalat. Guvernul din Costa 
Rica fusese de asemenea înşelat şi decepţionat de John 
Hammond şi de proiectul lui de pe insulă. Aşa că, luând în 
considerație toate acele circumstanțe, autorităţile în drept nu 


erau deloc dispuse să lase supraviețuitorii să plece aşa, cu 
una cu două. Nici măcar nu dăduseră voie să fie îngropați 
Hammond şi Malcolm. Pur şi simplu stăteau în aşteptare, fără 
să lase nimănui nici măcar o bănuială despre intențiile lor 

Aşadar, în fiecare zi, Alan Grant era dus în alt birou 
guvernamental, unde îl interoga un alt ofițer de 
contrainformaţii, desigur, la fel de politicos, inteligent şi 
insistent ca şi cei dinainte. Îl puneau să repete la nesfârşit 
aceeaşi istorie. Cum îl întâlnise pe John Hammond? Cât 
ştiuse dinainte Grant despre proiectul de pe Isla Nublar? Cum 
de primise el faxul de la New York? De ce se dusese pe 
insulă? Şi ce se petrecuse acolo? 

Trebuia să dea aceleaşi amănunte, zi de zi. Aceeaşi istorie, 
spusă de mii de ori. 

Multă vreme, Alan Grant îşi închipui că probabil credeau 
cu toții că minte şi că voiau de fapt să le spună altceva, cine 
ştie ce, pentru că el unul nu îşi dădea seama ce ar putea fi. Şi 
totuşi, în mod straniu, autoritățile costa-ricane aşteptau în 
continuare, fără să îşi piardă răbdarea. 

În cele din urmă. Într-o bună zi, Grant stătea pe marginea 
bazinului de in. ot al hotelului, uitându-se la Tim şi Lex care 
se bălăceau de mama focului, şi atunci se apropie de el un 
american în haine kaki. 

— Nu ne-am mai întilnit până acum, aşa că nu aveţi cum 
să mă ştiţi, începu acesta. Mă numesc Marty Guitierrez. Sunt 
cercetător biolog aici, la rezervaţia Carara. 

— A, dumneata ai găsit rămăşiţele procompsognatului..., 
se dumiri paleotologul. 

— Aşa-i, confirmă celălalt şi se aşeză lângă el. Probabil că 
eşti şi dumneata nerăbdător să te întorci acasă. 

— Da, îi mărturisi Grant Nu mai am decât câteva zile 
bune pentru săpături, până să vină iarna. După cum probabil 
ştii şi dumneata, în Montana ninge prima dată prin august. 

— De-asta a finanțat Fundaţia Hammond săpăturile din 
zona nordică? Pentru că se putea recolta mai bine material 
genetic intact de pe fosilele găsite în părțile cu climă rece? 


— Cam aşa presupun şi eu, recunoscu Grant. 

Guitierrez clătină din cap, înțelegând. 

— Deştept om Hammond ăla... 

Grant nu răspunse. Biologul se lăsă comod pe spate în 
şezlong. 

— Ăştia de la guvern probabil că nu or să vă spună nimic 
din cele ce îţi voi relata eu dumitale acum, începu Guitierrez 
într-un târziu. Pentru că probabil încă se tem sau poate sunt 
doar reticenţi în privința a ceea ce ai putea întreprinde. Însă 
vreau să te anunț că în mediul rural se întâmplă lucruri 
foarte ciudate... 

— lar apar copii muşcațţi de... 

— A, nu, slavă Domnului, nu s-au mai semnalat astfel de 
cazuri. Însă a intervenit un nou şir de evenimente foarte 
stranii. În primăvara asta, în zona Ismaloya, din nordul ţării, 
animale necunoscute devastează recoltele într-un mod fără 
precedent. În fiecare zi se deplasează — în linie dreaptă, parcă 
ar urma o săgeată indicatoare — dinspre coasta continentală 
spre munți, prin junglă. 

Grant sări ca ars de pe locul lui. 

— De parcă ar migra, urmă Guitierrez. Ce părere ai? 

— Ce fel de recolte devastează? se interesă paleontologul, 
alertat. 

— Păi, în mod ciudat, nu mănâncă decât păstăi de agama 
şi soia şi uneori pui de găină. 

— Mda, hrană bogată în lizină, se dumiri Grant, 
posomorât. Şi ce se întâmplă cu animalele astea? 

— Păi, deocamdată se presupune că au intrat în junglă. 
Mă rog, până acum nu a fost găsit nici unul. Fireşte, ar fi 
grozav de dificil să se apuce să le caute prin junglă. O echipă 
de cercetaşi ar putea irosi ani întregi prin munții Ismaloya, 
fără să aibă cât de cât nişte informații. 

— Şi noi suntem reţinuţi aici pentru că... 

Guitierrez ridică din umeri, nepăsător. 

— Autorităţile guvernamentale sunt foarte îngrijorate. 
Probabil că sunt mai multe animale intrate în țară. Deci vor 


avea mare bătaie de cap. Trebuie să-şi ia nişte măsuri de 
prevedere... 

— Dar dumneata bănuieşti că e vorba despre mai multe 
animale? întrebă Grant. 

— Nu am cum să-ţi spun. Dumneata ce părere ai? 

— Nici eu nu ştiu. Nu, nu pot să ştiu... 

— Dar bănuieşti că ar putea fi mai multe? insistă 
Guitierrez. 

Grant tăcu şi încuviință din cap. 

— S-ar putea. Da, cred că da. 

— Şi eu sunt de aceeaşi părere. 

Biologul se ridică de pe şezlong. Le făcu semn cu mâna lui 
Tim şi Lex, care se bălăceau în continuare, fericiți. 

— Probabil că or să trimită copiii acasă, presupuse el. N- 
au nici un motiv să n-o facă. 

Îşi puse ochelarii de soare. 

— Oricum, domnule Grant, bucuraţi-vă de şederea 
dumneavoastră aici. E o ţară minunată. 

— Să înţeleg deci că nu plecăm nicăieri de-acum înainte? 
întrebă Grant. 

— Nici unul din noi nu pleacă nicăieri, domnule Grant, 
răspunse celălalt zâmbind. 

Apoi se întoarse şi o porni spre ieşirea din hotel. 

SFÂRŞIT 


€ raptor — pasăre de pradă, prădător (din latină — raptor, 
prădător; în franceză — raptus). 

2 A fost un prădător (span. ) 

3 Nu a vorbit în spaniolă (span. ) 


